„Un clasic al suspansului... Romanul are tot ce-i trebuie 
pentru a te ţine cu sufletul la gură... Narațiunea este 
desăvârşită.” 

Washington Post 


„Suspans şi dramatism. Cititorul este proiectat într-un 
timp istoric ce pare să aparţină mai degrabă jurnalelor de 
ştiri decât ficţiunii propriu-zise.” 

Houston Chronicle 


„E locul nostru de baştină. Dă-mi voie să-ţi repet ce i- 
am spus lui Aluf. Întotdeauna trebuie să rămână cineva în 
urmă. Fiecare naţiune trebuie să îşi aibă propria diaspora. 
Aşa nu vor mai putea niciodată să ne înrobească pe toţi, 
cucerind lerusalimul.” 

Lupta noastră abia a început. Ceea ce este mai rău va 
urma Şi este corect ca Europa şi America să fie avertizate 
acum că nu va fi pace... Perspectiva dezlănțuirii unui al 
treilea război mondial nu ne nelinişteşte. Lumea ne-a folosit 
şi ne-a uitat. E timpul să-şi dea seama că existăm. 
Indiferent de preț, vom continua să luptăm. Fără acordul 
nostru, ceilalți arabi nu pot face nimic. Şi nu vom fi 
niciodată de acord cu o reglementare paşnică. Noi suntem 
jokerul din pachetul de cărți. 


Doctor George Habash, 
Frontul Popular pentru Eliberarea Palestinei 


Noi, evreii, refuzăm, pur şi simplu, să dispărem. 
Indiferent cât de puternice, brutale şi nemiloase pot fi 
forțele împotriva noastră - noi rezistăm. Milioane de trupuri 
zdrobite, îngropate de vii, ucise prin ardere, dar nimeni nu 
a reuşit niciodată să înfrângă spiritul poporului evreu. 


Golda Meir 
Bruxelles, 19 februarie, 1976. 
A doua Conferinţă de la Bruxelles 
asupra situaţiei evreimii sovietice 

FRANŢA 
ST. NAZAIRE 


Nuri Salameh, ucenicul electrician, îşi atinse din nou 
buzunarele umflate ale salopetei. Stătea uşor aplecat în 
mijlocul imensei uzine aerospaţiale, nesigur de următorul 
său pas. In jurul său, alţi algerieni vorbitori de limbă 
franceză păreau să se mişte într-un balet lent şi ireal, 
pândind momentul în care clopotul avea să anunţe sfârşitul 
schimbului. 

Soarele acelei după-amiezi târzii strecura săgeți subţiri 
prin ferestrele înalte de şase etaje, inundând uzina prost 
încălzită cu o strălucire caldă şi aurie ce contrasta cu aburul 
respirației lui Salameh. 

În exteriorul uzinei se aprindeau luminile aeroportului. Un 
grup de avioane Miraj de un albastru metalic zbură în 
formaţie de V, pe deasupra aerodromului. Autobuzele 
începeau să se alinieze, pregătite să îi ducă pe muncitori la 
locuinţele lor din St. Nazaire. 

înăuntrul uzinei se mai aprinseră câteva tuburi 
fluorescente, speriindu-l în primul moment pe algerian; 
acesta privi repede în jur. Incă un compatriot care îi evita 
privirea. Salameh ştia că soarta lui nu mai era acum în 
propriile-i mâini. Şi, probabil, nici în cele ale lui Alah. 

Conform vechiului defect arab, el se înălţă pe aripile 
speranţei din abisurile disperării către cele mai periculoase 
culmi ale încrederii fără limite. Începu să umble cu vioiciune 
pe pardoseala de beton. 

In faţa lui, imensul Concorde se afla pe eşafodul de 
metal. Dispozitivele de structură, menite să îi ajute pe cei 
care lucrau la asamblare, se arcuiau deasupra, dedesubtul 

şi în jurul fuzelajului şi al aripilor. O mare parte a învelişului 
aeronavei lipsea, iar lucrătorii se târau prin corpul prelung 
asemenea unor furnici ce se furişează pe cadavrul pe 
jumătate mâncat al unei libelule. 

Salameh urcă scările până la ultima platformă a 
eşafodului şi se strecură pe dispozitivul de structură al cozii 
înalte de doisprezece metri. Numărul de serie al avionului 
era matriţat pe una din plăcile de aluminiu ale cozii: 4X- 
LPN. Îşi privi ceasul. Zece minute până la sfârşitul 
schimbului. Acum trebuia să o facă, înainte ca cei care 
lucrau noaptea la nituire să închidă coada. Apucă o 
planşetă cu clamă, ce atârna din dispozitiv, şi o examină 
rapid. Privi peste umăr. Dedesubt, un algerian care mătura 
resturile metalice de pe podea se uită în sus, apoi se 
întoarse. 

Salameh simțea  transpiraţia  acoperindu-i chipul şi 
răcindu-se apoi în frigul betonului şi al oţelului fabricii. Îşi 
şterse fruntea cu mâneca, apoi cobori printre două grinzi de 
aluminiu. Secţiunea cozii era ca un labirint de lonjeroane şi 
de grinzi curbate, sudate cu ajutorul laserului. Stătea cu 
picioarele pe braţele de sprijin dispuse în cruce exact 
deasupra rezervorului de echilibrare numărul unsprezece. 
Se ghemui şi se târî de la un lonjeron la altul până la 
peretele de presurizare, pe jumătate terminat. 

Privi pe deasupra peretelui şi de-a lungul fuzelajului 
scheletic. Şase oameni mergeau de-a lungul planşeelor 
provizorii din placaj, izolând cabina pasagerilor de 
compartimentul bagajelor, aşezau benzile de izolare, apoi 
reaşezau  placajul între lonjeroane şi grinzi. Salameh 
observă că, o dată cu izolarea, oamenii aşezau şi un strat 
de porțelan şi nailon hexagonal. Deasupra, în partea de sus 
a cabinei, luminile fluorescente de lucru erau aprinse. Şi în 
interiorul cozii era amplasată o lumină, dar Salameh nu o 
aprinse. Se ghemui câteva minute în bezna din secţiunea 
cozii, înapoia peretelui pe jumătate terminat. 

În cele din urmă, Nuri Salameh îşi drese glasul şi spuse 
înspre cabină: 

— Domnule inspector Lavalle. 

Un francez înalt se întoarse dinspre ieşirea în caz de 
pericol, pe care o examinase până atunci, şi se îndreptă 
spre peretele înalt până la piept. Zâmbi când îl recunoscu 
pe algerian. 

— Salameh. De ce te ascunzi ca un şobolan în întuneric? 

Algerianul se strădui să răspundă zâmbetului. Agită 
planşeta către inspectorul de structură. 

— E gata de închidere, nu? 

Henri Lavalle se aplecă peste perete, îşi aprinse lanterna 
puternică, o îndreptă spre partea conică a cozii şi o 
inspecta rapid. Cu cealaltă mână luă planşeta de la arab şi 
o răsfoi repede. Nu poţi avea niciodată încredere că 
algerienii ăştia sunt în stare să citească corect graficele 
inspecțiilor. Inspectorul verifică din nou fiecare pagină. 
Fiecare inspector îşi făcuse propriile însemnări. Inspecţiile 
electrice, hidraulice şi de la rezervorul de combustibil erau 
în ordine. Îşi reverifică propriile însemnări cu privire la 
inspecția structurii. 

— Da. Au fost făcute toate verificările. 

— Şi cea electrică? întrebă Salameh. 

— Da. Da, te-ai descurcat foarte bine. Totul e complet. 
Poate fi închisă. 

Îi înapoie planşeta, îi spuse noapte bună şi se întoarse. 

— Vă mulţumesc, domnule inspector. 

Îşi agăţă planşeta la curea, se întoarse şi îşi făcu drum cu 
atenţie, pe vine, pe deasupra grinzilor. Privi în repetate 
rânduri în spate, peste umăr, pe măsură ce se îndepărta. 
Inspectorul Lavalle plecase. Salameh îi auzea pe izolatori 
împachetându-şi sculele, părăsind fuzelajul şi coborând de 
pe eşafodaj. Cineva stinse luminile de lucru din cabină, iar 
secţiunea cozii deveni şi mai întunecată. 

Nuri Salameh îşi aprinse lanterna şi o ridică înspre partea 
goală a cozii. Urcă încet pe lonjeroane până când aproape 

că putea atinge punctul de întâlnire al celor două laturi ale 
cozii. Scoase dintr-unul din buzunarele sale umflate o cutie 
electronică neagră, nu mai mare decât un pachet de ţigări. 
Cutia avea o tăbliță cu un număr metalic care o identifica 
drept S.F.N.E.A.-CD-3265-21, ceea ce nu era adevărat. 

Din buzunarul de la piept scoase un tub din care stoarse 
lipici pe o placă de aluminiu, apăsând apoi cu putere cutia 
pe o parte a avionului şi ţinând-o astfel timp de câteva 
secunde. Apoi scoase din cutia neagră o antenă telescopică 
şi o roti până când nu mai atinse părţile metalice ale cozii. 

Işi schimbă poziţia fără zgomot, sprijinindu-se de un 
lonjeron şi stând cu picioarele pe o grindă frontală. Nu era 
deloc cald în interiorul cozii, şi totuşi el simţi transpiraţia 
acoperindu-i faţa. 

Cu un cuţit electric îndepărtă o porţiune a izolării de pe o 
sârmă verde cu dungi negre care ducea la farul de la 
coadă.  Scoase din buzunar o bucată de sârmă 
asemănătoare. La un capăt al ei se afla un cilindru metalic 
de mărimea unei țigarete Gauloise. Celălalt capăt era din 
sârmă de cupru. lmbină capătul de cupru cu sârma farului 
de navigaţie şi înnodă cu atenţie. t 

Incepu să coboare încet pe schelet. In timp ce cobora, 
trăgea după el sârma verde, de-a lungul unor reţele 
multicolore, până când ajunse la baza stabilizatorului, acolo 
unde acesta se unea cu fuzelajul. Lăsă sârma să cadă prin 
lonjeroanele în formă de cruce de sub picioarele sale. 

Salameh se aşeză cu faţa în jos pe lonjeroanele reci din 
aluminiu şi întinse mâna până când atinse rezervorul de 
echilibrare numărul unsprezece, aflat dedesubt. Prin 
puţinele spaţii din care încă mai lipseau plăcile de la baza 
fuzelajului, se zăreau creştetele celor care treceau pe sub 
marele avion. Transpiraţia i se scurgea pe faţă, iar el îşi 
imagina că pică în capetele oamenilor. Dar nimeni nu se 
uita în sus. 

Dintr-un alt buzunar scoase un fel de chit alb ce cântărea 
cam jumătate de kilogram. Mulă cu atenţie substanţa aceea 

pe extremitatea rezervorului de echilibrare numărul 
unsprezece. Găsi apoi sârma verde care se legăna şi lăsă 
să îi alunece mâna în josul ei până când, la capăt, atinse 
micuțul cilindru metalic ataşat împinse cilindrul în chitul 
moale şi apăsă cu putere substanţa în jurul acestuia. 
Clopotul de sfârşit al schimbului răsună puternic, speriindu- 
l. 

Se ridică iute şi îşi şterse sudoarea lipicioasă de pe față şi 
gât. Intregul trup îi tremura în timp ce cobora printre 
lonjeroanele din interior, îndreptându-se spre partea încă 
deschisă a cozii. Se urcă din coada întunecoasă pe 
dispozitivul de structură, apoi sări pe platforma 
eşafodajului. Intreaga operaţie, care parcă durase o 
eternitate, fusese îndeplinită în mai puţin de patru minute. 

Încă mai tremura atunci când doi dintre cei care lucrau la 
nituire în al doilea schimb păşiră pe platformă. ÎI priviră 
ciudat în timp ce el încerca să îşi revină. 

Unul dintre cei doi era francez, celălalt, algerian. Acesta 
din urmă i se adresă în franceză: 

— Aceasta e gata? 

Întinse o mână. 

Pentru o clipă, Salameh fu încurcat până observă că 
privirea ambilor era îndreptată spre planşeta care încă mai 
atârna la cureaua sa. O desfăcu rapid şi le-o înmână. 

— Da, da. Gata. Din punct de vedere electric. Structurile, 
hidraulica, toate verificate. Poate fi închisă. 

Cei doi încuviinţară din cap după ce verificară graficele 
de inspecţie. Apoi se apucară să îşi pregătească plăcile de 
aluminiu, niturile şi maşinile de nituit. Salameh îi privi o 
vreme până când genunchii săi încetară să mai tremure, 
apoi cobori şovăielnic scara şi îşi perforă fişa de pontaj. 


Nuri Salameh se urcă într-unul dintre autobuzele care 
aşteptau şi se aşeză tăcut între muncitori, privindu-i cum îşi 
beau vinul în timp ce autobuzul se îndrepta spre St. 
Nazaire. 

Cobori în centrul oraşului şi merse pe jos pe străzile 
întortocheate şi pline de bolovani până la locuinţa sa plină 
de gândaci de bucătărie, aflată deasupra unei boucherie. Işi 
salută, în arabă, soţia şi cei patru copii, apoi îi anunţă că 
cina va trebui amânată până la întoarcerea sa dintr-o 
misiune foarte importantă. 

Îşi luă bicicleta de pe platforma îngustă şi întunecată a 
scării şi ieşi cu ea pe alee; apoi începu să pedaleze până 
ajunse la țărm, acolo unde Loara întâlneşte Golful Biscaya. 
Efortul îl făcea să gâfâie, iar răsuflarea rece i se revărsa pe 
gură. Cauciucurile erau dezumflate, şi el înjura când 
bicicleta se zdruncina din cauza bolovanilor. 

Traficul de pe străzile întunecate începu să scadă, pe 
măsură ce trecu de zona activă a coastei, înspre regiunea 
pustie în care se găseau adăposturile din beton construite, 
pentru submarine, de germani în timpul Celui de-al Doilea 
Război Mondial. 

Aceste adăposturi rezistente la bombe se înălţau, din apa 
întunecată, cenuşii, urâte şi zgâriate de explozii. Bigi înalte 
de încărcare se ridicau deasupra docurilor de pe țărm, fiind 
luminate de ultimele raze ale soarelui. 

Nuri Salameh îşi îndreptă bicicleta spre scările ruginite 
care coborau la adăposturi şi o împinse în nişte tufe de laur 
sălbatic. Cobori cu grijă scările care scârţâiau. 

Ajuns pe mal, porni de-a lungul peretelui de siguranţă, 
plin de muşchi şi scoici, către unul din adăposturile 
acoperite. Mirosul de benzină diesel se amestecă în nările 
sale cu cel de apă de mare, atunci când se opri să citească 
semnul aproape şters, vopsit pe betonul acoperit de 
muşchi. Era mai întâi obişnuitul Achtung! apoi alte câteva 
cuvinte nemţeşti urmate de cifra opt. Salameh se apropie 
încet şi intră în adăpostul submarinelor printr-o poartă 
ruginită de fier. 

Înăuntru auzi apa care plescăia uşor, lovindu-se de 
pereţi. Singura lumină provenea de la becurile de pe 
celălalt mal al fluviului, a căror strălucire pătrundea prin 

uşa deschisă. Salameh merse pe pipăite de-a lungul 
pasarelei către capătul deschis al adăpostului în formă de 
tunel. Aerul umed, nemişcat îl făcea să tremure. Işi înăbuși 
de câteva ori tusea. 

Deodată raza unei lanterne îi izbi ochii, iar el îşi acoperi 
faţa. Şopti: 

— Rish? Rish? 

Ahmed Rish stinse lumina şi spuse încet în arabă. 

— S-a făcut, Salameh? 

Era mai mult o afirmaţie decât o întrebare. 

Nuri Salameh simţi că pe pasarela îngustă se mai aflau şi 
alţi oameni. 

— Da. 

— Da, răspunse Rish, da. 

In vocea lui se simţea o satisfacţie răutăcioasă. 

Salameh se gândi din nou la ochii aceia întunecaţi ai 
algerianului, care îl urmăriseră toată ziua. Apoi algerianul şi 
francezul care nituiau - şi toţi ceilalţi - îl priviseră cu o 
complicitate abia disimulată. ` 

— Verificările au fost făcute? Inchid coada în noaptea 
asta? 

Rish punea întrebări cu vocea celui care ştie 
răspunsurile. 

— Da. 

— Ai aşezat radioul în cel mai înalt punct înăuntrul cozii... 
aproape de învelişul exterior? 

— Chiar pe învelişul exterior, Ahmed. 

— Bun. Antena? 

— E deschisă. 

— Conexiunea? Eşti sigur că radioul o să primească 
energie de la bateriile aeronavei? 

Salameh recapitulase de mai multe ori în minte toate 
astea. 

— Am plasat conexiunea pe farul de navigație de pe 
coadă. Sârma nu se observă nici la o verificare foarte 
atentă. Am potrivit-o chiar şi la culoare. Verde. Nimeni nu 

va observa radioul. Şi chiar dacă asta s-ar întâmpla, am pus 
pe el o tăbliță cu un număr al uzinei Aerospaţiale. Numai un 
inginer electrician s-ar prinde. Cât despre ceilalţi oameni de 
la întreţinere, fie nu îl vor observa, fie vor crede că acolo îi 
e locul. 

Rish păru să încuviinţeze pe întuneric. 

— Excelent, excelent. Tăcu o clipă, dar Nuri Salameh îi 
auzea răsuflarea şi simţea mirosul umed al acesteia. Apoi 
vorbi din nou: Detonatorul electric era fixat cum trebuie la 
capătul celălalt? 

— Bineînţeles. 

— Şi plastique-ul? 

Folosi cuvântul francez universal pentru exploziv. 

Salameh recită ceea ce învățase: 

— L-am mulat pe partea superioară a rezervorului, care e 
uşor rotunjită. lar p/astique-ul are cam zece centimetri 
grosime între rezervor şi detonator, care e aşezat în centrul 
încărcăturii. Aşa că avem o încărcătură normală, care va 
exploda spre interior şi va pătrunde în rezervor. 

Salameh îşi linse buzele reci. Nu avea nicio simpatie 
pentru oamenii aceia şi nici pentru cauza lor. Ştia că făcuse 
un mare păcat. La început nu dorise să se implice în 
această poveste. Dar fiecare arab este membru al gherilei, 
spunea Rish. De la Casablanca, din Maroc, şi până în 
Bagdad, de-a lungul celor cinci mii de kilometri de deşert 
arzător, erau cu toţii membri ai gherilei, fraţi. Mai mult de o 
sută de milioane. Nuri Salameh nu credea niciun cuvânt din 
toate astea, dar faptul că părinţii şi fraţii lui se aflau încă în 
Algeria îl convinsese să ducă la îndeplinire această misiune. 

— Sunt mândru de ceea ce am făcut, spuse Salameh, 
pentru a rupe tăcerea, deşi ştia că nu are niciun rost. 

Pricepu deodată că soarta lui era pecetluită din clipa în 
care fusese abordat de oamenii aceştia. 

Rish nu păru să audă. Se gândea la alte lucruri. 

— Plastique-ul. Spui că a luat forma rezervorului? Poate 
ar fi trebuit să îl acoperi cu un strat de aluminiu, zise 

absent. 

Salameh era nerăbdător să ajungă la veşti mai bune, 
pentru a împăca sau a alunga demonii îndoielii. 

— Nu merge nimeni acolo, în spate. Este izolat de cabina 
presurizată prin peretele de  presurizare. Toate 
instrucţiunile hidraulice şi electrice sunt întreţinute de la 
micile tablouri de comandă din partea exterioară. Doar 
dacă o anume componentă se defectează va fi necesară 
îndepărtarea plăcilor nituite. Niciun om n-o să mai vadă 
partea aceea a rezervorului. 

Auzea clar respiraţia nerăbdătoare a cel puţin trei 
oameni aflaţi în umbră, în spatele lui Rish. La capătul 
tunelului se făcuse întuneric complet. Din când în când, pe 
fluviu sau în golf se auzea sirena câte unui vapor, sunetul 
strident plutind pe deasupra apei şi pătrunzând în 
adăpostul submarin. 

Rish murmură ceva. 

Salameh se aştepta la ce putea fi mai rău. De ce se 
întâlneau într-un loc atât de întunecat, când o puteau face 
la fel de bine într-un bistrou confortabil sau într-un 
apartament? Ştia răspunsul, dar căuta cu disperare să 
împiedice împlinirea destinului. 

— Aşa cum aţi dorit, mi-am cerut transferul la Toulouse. 
O să mi se aprobe. Aş fi onorat să fac acelaşi lucru şi acolo, 
spuse plin de speranţă. 

Rish scoase un sunet asemănător unui râset care ÎI 
înfioră pe Salameh. Jocul urma să se încheie în curând. 

— Nu, prietene, zise vocea din întuneric. De treaba aceea 
se ocupă altcineva. Jokerul tău este în pachetul de ţigări şi 
în curând va fi şi celălalt. 

Salameh înţelese metafora. Aşa se numeau oamenii şi 
operaţiunile acelea... jokerii din pachetul de cărţi. Jocul se 
desfăşura între naţiuni civilizate, până când jokerul ieşea la 
iveală... printr-un masacru pe un aeroport, printr-o 
deturnare sau o scrisoare bombă. Apoi jocul diplomaților şi 
al miniştrilor devenea confuz şi nebunesc. Nimeni nu 

cunoştea regulile după care jokerul avea să apară pe masa 
verde de aba. Oamenii strigau unul la altul, de sub masă 
erau scoase pistoale şi cuțite, iar jocul politicos devenea 
primejdios. 

Salameh înghiţi în sec. 

— Dar, desigur... 

Auzi un zgomot. Rish bătuse din palme. 

Mai multe mâini îl ţintuiră, imediat şi cu abilitate, pe 
peretele lipicios al adăpostului pentru submarine. Simţi pe 
gât lama rece de oţel, dar nu putu să strige din cauza 
mâinii care îi astupa gura. Simţi cum încă un cuţit şi încă 
unul îi căutau inima, însă, în agitația lor, asasinii nu reuşiră 
să îi perforeze plămânii. Simţi sângele cald curgându-i pe 
pielea îngheţată şi umedă şi auzi bolborositul din plămâni şi 
din gât. Simţi încă un cuţit la ceafă, încercând să-i despice 
vertebrele, dar alunecând de-a lungul osului. Salameh se 
împotrivea mecanic şi fără convingere. Sfâşiat de durere, el 
înţelese că ucigaşii încercau să termine cât mai repede şi 
că graba lor îi făcea să rateze. Se gândi că soţia şi copiii îl 
aşteptau la cină. În clipa aceea, o lamă îi descoperi inima şi 
el se înălţă eliberat de călăii săi, într-o ultimă durere 


spasmodică. 
Rish vorbea încet în timp ce umbrele îngenuncheară 
deasupra lui Salameh. li luară portofelul şi ceasul, îi 


întoarseră buzunarele pe dos şi îl descălţară de bocancii 
solizi. Îl împinseră uşor peste marginea pasarelei şi îl ţinură 
astfel suspendat de glezne deasupra apei negre care 
plescăia ritmic, lovindu-se de pereţii adăpostului. Şobolanii 
de apă, care chiţăiseră neîncetat în timpul scurtei lupte, 
tăcură aşteptând. Priveau cu ochii roşii ca mărgelele ce 
păreau să ardă într-un foc interior. Faţa lui Salameh, cu 
sângele revărsându-se şiroaie, atinse suprafaţa rece a apei 
întunecate, şi ucigaşii îi dădură drumul. Galeria se umplu de 
sunetele şobolanilor care plonjau de pe pasarelă în apele 
poluate şi pline de buruieni. 

Muncitorii mascaţi făcură un ultim retuş cu pistoalele lor 
pneumatice, apoi acestea se opriră cu un şuierat. Avionul 
Concorde strălucea alb ca zăpada în vopsitoria cavernoasă. 
În încăperea plină de zgomot şi agitaţie se lăsă deodată 
liniştea. Lămpi  infraroşii de încălzire începură să 
strălucească straniu. Ceaţa vopselei plutea în atmosfera 
nepământească din jurul avionului care strălucea reflectând 
lumina roşie din marea încăpere. Ceaţa era eliminată prin 
guri de aerisire. 

Apoi se opriră şi acestea, iar luminile infraroşii scăzură şi 
lămpile de veniră negre. Lumina alb-albăstruie a sute de 
tuburi fluorescente inundă brusc camera. 

Mai târziu, câţiva oameni în salopete intrară în şir, tăcuţi, 
de parcă ar fi pătruns într-un spaţiu sacru. Se opriră şi 
priviră câteva momente la pasărea prelungă şi graţioasă. 
Avionul părea să stea trufaş pe picioarele sale înalte, 
privind în jos, peste cioc, înspre ei, cu acea indiferenţă şi 
semeţie tipică pentru ibişii sacri ai Nilului. 

Oamenii aveau matrițe şi pistoale pentru pulverizat 
vopseaua. Rostogoliră înăuntru cutii de două sute de 
kilograme de vopsea bleu. Ridicară eşafodajul şi desfăcură 
matriţele pentru trasat liniile. 

Lucrau fără să vorbească mai deloc. Din când în când, 
şeful de echipă verifica schiţele proiectantului. 

Un gravor îşi aşeză matriţa pe acea parte a cozii unde 
numărul de serie se mai zărea vag sub smalţul alb. Acesta 
urma să devină de acum înainte numărul internaţional de 
înregistrare. Matriţă 4X, inscripţia căreia îi aparţinea nava şi 
care avea să o folosească. Apoi matriţa LPN, codul 
individual de înregistrare a avionului. 

Deasupra lui, pe o schelă mai înaltă, alţi doi gravori 
îndepărtau matriţa de vinilin negru aşezată pe coadă. In 
locul ei, rămase, pe fondul alb, o stea albastră a lui David, 
dedesubtul căreia erau scrise cuvintele EL AL. 

Cartea întâi 


ISRAEL 
CÂMPIA ŞARON 


Ei au lecuit şi rănile poporului meu... 
şi zic «Pace! Pace!»; şi numai pace 
nu este. 
(leremia, 6:14-16) 


Ei au dus poporul meu în rătăcire, 
spunând: Pace, atunci când nu e pace. 


(lezechiel, 13:10-11) 


18 


1. 


Patru bărbaţi stăteau tăcuţi în întunericul dinaintea 
zorilor deasupra dealurilor samariene din vecinătatea 
câmpiei Şaron. Dedesubt, la o distanţă de aproape nouă 
kilometri, se zăreau luminile aeroportului Lod, răspândite 
pe câmpie. Dincolo de Lod se aflau luminile nedesluşite ale 
Tel Avivului şi Herzlyei, iar dincolo de acestea, Marea 
Mediterană reflecta lumina lunii ce apunea. 

Se aflau într-un loc care aparținuse lordaniei până la 
Războiul de Şase Zile. In 1967 acesta fusese un punct 
strategic, datorită situării sale la aproximativ o jumătate de 
kilometru deasupra câmpiei Şaron, pe un cot al liniei 
trasate în cadrul armistiţiului din 1948 care pătrundea în 
teritoriul israelian. În 1967 fusese poziţia iordaniană plasată 
la cea mai mare apropiere de aeroportul Lod. Din acest 
punct, artileria iordaniană şi mortierele executaseră câteva 
tiruri asupra aeroportului, înainte ca avioanele israeliene de 
război să le reducă la tăcere. Legiunea arabă renunţase la 
poziţie, cum de altfel renunţase la tot malul vestic al 
lordanului. Acum poziţia aceasta avansată nu părea să mai 
aibă vreo semnificaţie militară. Se afla în teritoriul israelian. 
Buncărele dispuse faţă în faţă în ţara nimănui dispăruseră o 
dată cu sârma ghimpată care le separase. Şi, ceea ce era şi 
mai important, dispăruseră şi patrulele israeliene de 
frontieră. 

Dar în 1967 Liga Arabă lăsase în urmă o parte a artileriei 
şi a personalului său: trei mortiere de 120 mm, cu muniţie, 
şi pe aceşti patru palestinieni, odinioară membri în Corpul 
Auxiliar Palestinian de pe lângă Liga Arabă. Atunci erau 
tineri şi fuseseră lăsaţi în urmă spunându-li-se să aştepte 
noi ordine. Era o stratagemă veche să laşi în spate 

echipament şi oameni. Toate armatele moderne aflate în 
retragere o aplicaseră, în speranţa că acei agenţi din 
teritoriu vor putea îndeplini vreun rol dacă şi când armata 
în retragere ar porni din nou la atac. 

Cei patru palestinieni proveneau din satul Budris, aflat în 
apropiere şi ocupat acum de israelieni, şi timp de 
doisprezece ani continuaseră să îşi trăiască liniştiţi viaţa. 
Într-adevăr, aproape că uitaseră de mortiere şi muniţia lor, 
când un mesaj le reamintise de jurământul făcut cu mult 
timp în urmă. Mesajul se ivise din întuneric asemenea unui 
coşmar de mult uitat. Se prefăcură uimiţi de sosirea lui în 
chiar ajunul Conferinţei de Pace, în realitate, ştiau că 
tocmai acela era motivul pentru care sosise. Cei care le 
controlau viaţa de la o atât de mare distanţă nu doreau 
această pace. Şi nu exista niciun mod de a evita ordinul de 
acţiune. Erau atât de legaţi de armata aflată în umbră, 
încât parcă se aflau în cadrul unei parade militare, 
îmbrăcaţi în uniformă. 

Cei patru îngenuncheară printre pinii de lerusalim şi 
începură să sape cu mâinile pământul moale şi prăfos. 
Dădură peste o pungă mare de plastic înăuntrul căreia se 
aflau mai multe proiectile de mortier de 120 mm, 
împachetate în cutii de carton. Acoperiră din nou punga cu 
nisip şi ace de pin şi se sprijiniră de copaci. Cerul se lumina, 
iar păsările începeau să cânte. 

Unul dintre palestinieni, Sabah Khabbani, se ridică şi urcă 
pe creasta dealului de unde privi în jos peste câmpie. Cu 
puţin noroc - şi un vânt estic prielnic, trimis de Alah - ar fi 
putut să lovească aeroportul. Ar trebui să expedieze cele 
şase proiectile super explozive şi celelalte şase, cu fosfor, 
astfel încât să distrugă principalul terminal şi rampa de 
parcare a avioanelor. 

Ca pentru a răspunde gândurilor lui, Kheffiyah-ul lui 
Khabbani se umflă, acoperindu-i faţa, când o rafală de vânt 
cald suflă din spate. Pinii se legănau, emanând parfum de 
răşină. Sosise Hamseen-ul. 

Perdelele se umflau în jurul obloanelor de la etajul al 
treilea al apartamentului din Herzlya. Unul dintre acestea 
se trânti cu zgomot puternic. Teddy Laskov, comandant al 
Forţelor Aeriene, se ridică în capul oaselor, în pat, întinzând 
mâna spre noptieră. Văzu obloanele legănându-se în lumina 
difuză a ferestrei şi se culcă la loc, având încă în mână 45- 
ul automat. Vântul fierbinte umplea camera mică. 

Cearşafurile se mişcară şi de sub ele se ivi un cap. 

— S-a întâmplat ceva? 

Laskov îşi drese glasul. 

— Suflă  Şarav-ul. Folosi cuvântul ebraic. A venit 
primăvara. O să fie pace. Ce s-ar putea întâmpla? 

Lăsă pistolul şi bâjbâi după ţigări în sertar. Îşi aprinse 
una. 

Cearşafurile de lângă el se mişcară din nou. Miriam 
Bernstein, adjuncta ministrului transporturilor privea 
mişcările scurte şi agitate ale vârfului țigării lui Laskov. 

— Ai păţit ceva? 

— N-am nimic. 

Se propti în mână şi o privi. Desluşea curbele trupului ei 
aflat sub cearşafuri, dar chipul ei era pe jumătate îngropat 
în pernă. Aprinse veioza şi trase cearşafurile. 

— Teddy. 

Părea uşor supărată. 

Laskov surâse. 

— Voiam să te văd. 

— Ai văzut destul. Apucă cearşaful, dar el îl azvârli mai 
departe. E frig, scânci ea şi se strânse ghem. 

— E cald. Nu simţi? 

Ea scoase un sunet de exasperare şi îşi întinse braţele şi 
picioarele într-o poziţie senzuală. 

Laskov îi privi trupul bronzat. Îşi plimbă mâna de-a lungul 
piciorului ei, prin părul des de pe pubis, oprind-o în cele din 
urmă pe unul din sâni. 

— De ce zâmbeşti? 

Ea se frecă la ochi. 

— Credeam că e vis. Dar nu e. 

— Conferinţa? 

Vocea lui trăda o anumită nerăbdare cu privire la 
subiectul acesta. 

— Da. Îşi puse mâna peste a lui, inspirând aerul dulce şi 
închizând ochii. Minunea s-a întâmplat. Începem o nouă 
epocă, şi acum israelienii şi arabii se vor aşeza faţă în faţă 
şi vor face pace. 

— Vor discuta despre pace. 

— Nu fi sceptic. E semn rău. 

— E mai bine să fi sceptic la început. În felul acesta, 
rezultatul nu te va dezamăgi. 

— Dă-le o şansă. 

Privi în jos către ea 

— Desigur. 

Ea îi zâmbi. 

— Trebuie să mă scol. Căscă şi se întinse. Am o întâlnire 
la micul dejun. 

EI îşi luă mâna. 

— Cu cine? întrebă, deşi ştia că n-ar fi trebuit. 

— Cu un arab. Gelos? 

— Nu. Numai că vreau să ştiu că eşti în siguranţă. 

Ea începu să râdă. _ 

— Abdel Majid Jabari. Întruchiparea tatălui meu. Îi 
cunoşti? 

Laskov încuviinţă din cap. Jabari era unul din cei doi 
membri  arabo-israelieni ai Knessetului!, care fuseseră 
delegaţi să participe la misiunea de pace. 

— Unde? 

— La Michel's, în Lod. O să întârzii. Pot să mă îmbrac, 
domnule general? întrebă zâmbind. 

Laskov observă că ochii ei rămâneau lipsiţi de expresie, 
doar gura schiţă acel surâs. Gura aceea plină, bogată, se 


1 Parlamentul israelian (n.trad.). 

adaptase foarte bine pentru a exprima întreaga gamă a 
emoţiilor omeneşti, în vreme ce privirea rămânea fixă. Ochii 
erau remarcabili tocmai pentru că nu exprimau nimic. Nu îi 
folosea decât pentru a vedea. Ei nu erau o fereastră a 
sufletului. Laskov se gândea că, probabil, ea nu dorea ca 
ceilalţi să ştie ce vede cu ajutorul acelor ochi. 

Se întinse şi o mângâie pe părul lung şi des. Era, fără 
nicio îndoială, foarte frumoasă, dar ochii... Observă cum 
buzele i se ridicară ca răspuns la mângăâierile lui. 

— Nu zâmbeşti niciodată? 

Ea înţelese. Îşi afundă faţa în pernă şi murmură: 

— Poate când o să mă întorc de la New York. Poate 
atunci. 

Laskov încetă să-i mai mângâie părul. Făcea aluzie la 
rezultatul misiunii de pace sau la eventualitatea primirii 
unor veşti bune despre soţul ei, Yosef, membru al Forţelor 
Aeriene, dispărut de trei ani undeva în Siria? Acesta se 
aflase sub comanda lui Laskov, care îl văzuse pe ecranul 
radarului prăbuşindu-se. Era aproape convins că Yosef 
murise. După atâţia ani, în care activase ca pilot de război, 
Laskov se pricepea la lucruri de genul acesta. Se hotări să o 
înfrunte. Voia să ştie care e situaţia înaintea plecării ei la 
New York. S-ar fi putut să treacă luni de zile până când 
avea să o reîntâlnească. 

— Miriam... 

Cineva ciocăni la uşa din faţă. Laskov îşi lăsă picioarele 
peste marginea patului şi se ridică. Era un om foarte solid, 
cu trăsături mai degrabă slave decât semitice. Sprâncenele 
sale dese şi stufoase se îmbinau la rădăcina nasului. 

— Teddy. la-ţi pistolul. 

Laskov începu să râdă. 

— Teroriştii palestinieni nu prea bat la uşă. 

— Bine, dar măcar pune-ţi pantalonii. S-ar putea să fie 
cineva pentru mine, ştii. Ceva oficial. 

Laskov îşi trase pe el o pereche de pantaloni kaki. Făcu 
un pas spre uşă, apoi îşi spuse că n-avea rost să rişte. Işi 

luă pistolul automat Colt 45 din noptieră şi îl puse la brâu. 

— Aş fi preferat să nu fi comunicat personalului unde îţi 
petreci noaptea. 

Ciocănitul se auzi din nou şi mai tare. El păşi în picioarele 
goale pe covorul oriental din living şi se opri lângă uşă. 

— Cine e? 

Privind înapoi în camera de zi, observă că uitase uşa 
dormitorului deschisă. Miriam stătea întinsă, goală în pat, 
aflându-se în dreptul uşii de la intrare. 


Abdel Majid Jabari stătea în picioare în firida întunecată 
de la Michel's, în Lod. Cafeneaua, proprietate a unui arab 
creştin, se afla în colţ, lângă Biserica Sfântul Gheorghe. 
Jabari se uită la ceas. Deşi cafeneaua ar fi trebuit să fie 
deschisă deja, înăuntru nu se observa nicio mişcare. Se 
ghemui în umbră. 

Brunet, cu nasul coroiat, Jabari era o întruchipare a 
tipului uman specific peninsulei saudite. Purta un costum 
închis la culoare, care nu îi venea bine, iar pe cap 
tradiționalul kheffiyah alb cu carouri, legat cu şnururi negre. 

În ultimii treizeci de ani nu i se întâmplase prea des să 
iasă singur pe întuneric. Încă de când se hotărâse să 
încheie o pace de unul singur cu evreii, în cadrul noului stat 
Israel. Din ziua aceea numele său se aflase pe toate listele 
negre ale palestinienilor, iar, o dată cu alegerea lui în 
Knesset-ul israelian, numele său ajunsese în fruntea acestor 
liste. O dată aproape că reuşiseră. O scrisoare bombă îl 
lăsase fără o parte din mâna stângă. 

O patrulă israeliană motorizată trecu, privindu-l cu 
suspiciune, dar nu opri. Se uită din nou la ceas. Ajunsese 
prea devreme pentru întâlnirea cu Miriam Bernstein. Era 
singura persoană pentru care ar fi putut veni într-un loc de 
întâlnire atât de pustiu. O iubea, dar credea că dragostea 
sa era platonică. Deşi asta era o noţiune occidentală 
neobişnuită, lui îi convenea de minune. Ea umplea un gol 
apărut o dată cu fuga copiilor, a soţiei şi a tuturor rudelor 

sale pe Malul Vestic în 1948. În 1967, când şi acesta 
încăpuse pe mâinile israelienilor, nu se gândise zile întregi 
decât la apropiata reîntâlnire. Venind în urma armatei 
israeliene, el ajunsese în lagărul de refugiaţi, acolo unde 
ştia că se află ai săi, pentru a o găsi pe sora sa moartă. Toţi 
ceilalţi fugiseră în Iordania. Despre fii săi se relata că se 
alăturaseră armatei palestiniene de gherilă. Nu rămăsese 
decât o verişoară rănită, aflată într-un spital israelian mobil. 
Jabari era consternat de ura ce, probabil, o resimţeau aceşti 
oameni, compatrioţii săi, care refuzau orice ajutor medical 
israelian pentru verişoara lui care zăcea pe moarte. 

Nici înainte, nici după aceea Jabari nu mai cunoscuse 
atâta deznădejde. Acea zi din 1967 fusese mult mai 
nefericită decât despărţirea iniţială din 1948. Dar se 
refăcuse şi parcursese un drum lung de atunci. Acum, la 
micul dejun, avea să discute condiţiile păcii cu un coleg 
delegat la Conferinţa Naţiunilor Unite de la New York. 

Văzu nişte umbre mişcându-se în jurul lui şi înţelese că ar 
fi trebuit să fie mai precaut. Ajunsese prea departe pentru a 
sfârşi astfel. Dar încântarea şi speranţa de a o vedea pe 
Miriam şi de a pleca la New York îl făcuseră să ignore 
securitatea personală. Nu îndrăznise să îi spună să se 
întâlnească după răsăritul soarelui. Şi nu o putea învinovăţi 
că nu înţelegea, căci ea nu cunoştea spaima cu care trăise 
el timp de treizeci de ani. 

Hamseen-ul sufla prin piaţă, ridicând gunoaiele şi 
purtându-le pe străzi. Acest vânt nu sufla în rafale, ci 
asemenea unui curent lung, continuu, provocat de o uşă 
deschisă a unui furnal. Şuiera prin oraş, fiecare obstacol 
întâlnit reprezentând un fel de ancie într-un instrument de 
suflat, scoțând sunete dintre cele mai diferite ca ton, 
intensitate şi timbru. Ca întotdeauna, te făcea să te simţi 
neliniştit. 

Din umbra unei clădiri de vizavi apărură trei bărbaţi care 
se îndreptară către el. În lumina dinaintea zorilor, Jabari 
putu observa contururile unor carabine pe care le ţineau 

nepăsători sub braţ. Dacă era o patrulă a securităţii, îi va 
ruga să rămână puţin cu el. Dacă nu... Puse mâna pe un 
mic Bereta nichelat, aflat în buzunar. Ştia că, cel puţin, l-ar 
putea dobori pe primul. 


Sabah Khabbani îi ajută pe ceilalţi trei palestinieni să 
mişte din loc o stâncă uriaşă. Din locul unde fusese piatra 
fugiră mai multe şopârle. Sub piatră se află o groapă puţin 
mai mare de 120 mm. Khabbani scoase afară un ghem de 
cârpe pline de ulei, apoi îşi băgă braţul înăuntru şi începu 
să pipăie. Un cârcâiac i se urcă pe încheietura mâinii. Îşi 
trase braţul afară. 

— E în stare bună. Fără rugină. 

Se şterse de unsoare pe pantalonii largi. Privi gaura mică 
şi aparent inofensivă. 

Era un truc vechi al gherilelor folosit pentru prima dată 
de Viet Cong? şi transmis apoi celorlalte armate ale 
întunericului. O ţeava de mortier este introdusă într-o 
gaură. Mai mulţi oameni ţin ţeava şi în aceasta se aşază 
câteva proiectile. Unul câte unul acestea încep îşi urmeze 
traiectoria. În cele din urmă, un proiectil îşi atinge ţinta: un 
aeroport, un fort sau un parc de autocamioane. Apoi tirul 
încetează. Se înregistrează elevația, devierea şi raza de 
acţiune a mortierului, acesta fiind după aceea acoperit cu 
pietre şi pământ, avându-se grijă ca poziţia să nu se 
schimbe. Gura ţevii este ascunsă sub o piatră. Puşcaşii 
dispar înainte ca puterea de foc copleşitoare a armatei 
convenţionale să poată fi îndreptată asupra poziţiei lor. 
Când vor să tragă din nou, peste o zi, peste o săptămână 
sau peste zece ani, nu trebuie decât să descopere ţeava 
îndreptată asupra țintei. Nu mai sunt nevoiţi să care acele 
accesorii grele ale unui mortier mare. Placa de bază, 
puntea şi postamentul, cântărind împreună peste o sută de 
kilograme, nu mai sunt necesare. Nu mai e nevoie de 


2 Forţă militară şi de gherilă condusă de comunişti în timpul războiului 
din Vietnam (n. trad.). 

lunete sensibile, de schiţe, busole, ţinte, hărţi sau grafice 
ale tirului. Ţeava mortierului este deja orientată asupra 
țintei şi se află îngropată în pământ, aşteptând doar 
introducerea proiectilelor. 

Puşcaşii lui Khabbani urma să tragă fiecare câte patru 
focuri şi să acopere apoi ţevile cu pietre. În momentul în 
care proiectilele cu unghi înalt vor începe să cadă ei vor fi 
departe. 

Khabbani luă o cârpă îmbibată în dizolvant şi începu să 
curețe pereţii interiori ai ţevii. Se temea de ţevile acestea 
îngropate. Oare fuseseră bine orientate în 1967? Nu se 
modificase terenul de atunci? Proiectilele erau în bună 
stare? Crescuseră oare copaci pe traiectoria de atunci a 
proiectilelor? 

Pe cârpă rămaseră insecte moarte, murdărie, puţină 
umezeală şi o urmă de rugină. În curând va afla dacă era 
bine să execute tirul. 


— Richardson. 

Vocea era înăbuşită, dar Laskov era sigur că nu se înşală. 
Descuie uşa. 

Miriam Bernstein se ridică, dezbrăcată, din pat şi se 
sprijini de tocul uşii, luând poziţia unei curtezane pariziene 
lângă un felinar. Zâmbi, încercând să aibă o înfăţişare cât 
mai atrăgătoare. Laskov nu era deloc amuzat. Deschise uşa 
încet. Tom Richardson, ataşat al Forţelor Aeriene ale 
Statelor Unite, păşi înăuntru exact în clipa în care Laskov 
auzi uşa dormitorului închizându-se în spatele lui. Privi 
chipul lui Richardson. O văzuse? Nu-şi putu da seama. La 
ora aceea nimeni nu dădea prea mare atenţie 
sentimentelor. 

— E o vizită de afaceri sau de curtoazie? 

Richardson îşi întinse braţele. 

— Sunt în uniformă, iar soarele nici n-a răsărit încă. 

Laskov îl privi pe tânărul ofiţer. Era un bărbat înalt, cu 
părul grizonat, care fusese ales ca ataşat mai mult datorită 

capacităţii sale de a fermeca decât celei de a zbura. Un 
diplomat în uniformă. 

— Nu mi-ai răspuns la întrebare. 

— De ce ai tot arsenalul acela la centură? Nici măcar în 
D.C. nu răspundem astfel la uşă. 

— Ar trebui s-o faceţi. În fine, ia loc. Cafea? 

— Da. 

Laskov se îndreptă spre bucătărioară. 

— Turcească, italiană, americană sau israeliană? 

— Americană. 

— Nu am decât israeliană. Şi e instant. 

Richardson se aşeză într-un fotoliu. 

— O să avem una din zilele acelea? 

— Nu le avem mereu? 

— Obişnuieşte-te cu ideea, Laskov. Va fi pace. 

— Poate. 

Puse ceainicul pe unicul ochi al arzătorului. Din cealaltă 
parte a peretelui se auzea duşul. 

Richardson privi spre uşa închisă a dormitorului. 

— Deranjez? Făceai cumva pace de unul singur cu sora 
vreunui arab? Râse, apoi întrebă cu seriozitate: Putem vorbi 
deschis? 

Laskov ieşi din bucătărie. 

— Da. Hai să discutăm despre asta. Am la dispoziţie o zi 
întreagă. 

— Şi eu. Richardson îşi aprinse o ţigară. Trebuie să ştim 
ce acoperire aeriană ai plănuit pentru avioanele Concorde. 

Laskov merse la fereastră şi deschise obloanele. 
Dedesubt se întindea şoseaua Haifa-Tel Aviv. Dinspre vilele 
particulare, din preajma Mediteranei, se vedeau lumini. 
Herzlya era cunoscută ca fiind cartierul ataşaţilor militari 
aero. Era, de asemenea, Hollywood-ul şi Riviera Israelului. 
Herzlya era locul unde locuiau cei de la El Al şi de la Forţele 
Aeriene, atunci când îşi permiteau acest lucru. Laskov nu 
putea să sufere locul, din cauza atmosferei sale privilegiate, 
dar, printr-o întâmplare ţinând de organizarea socială, 

majoritatea oamenilor cu care avea de-a face locuia în acea 
zonă. 

Mirosul brizei occidentale, care se simţea adeseori în 
apartament, fu înlocuit de un vânt uscat din est, care aduse 
cu sine parfum de portocale şi de muguri de migdale de pe 
dealurile samariene. 

Pe partea cealaltă a străzii, primele raze ale soarelui 
luminau doi oameni aflaţi în firida unui magazin. Aceştia se 
retraseră mai departe, în umbră. Laskov se întoarse de la 
fereastră şi se duse la un scaun pivotant cu spătar înalt. Se 
aşeză. 

— Cred că cineva ţine sub observaţie apartamentul 
acesta. Dacă nu cumva ai venit cu un şofer sau cu o gardă 
de corp. 

Richardson ridică din umeri. 

— Oricine ar fi, asta le e meseria. Noi îi avem pe ai noştri. 
Se aplecă în faţă. Voi avea nevoie de un raport detaliat 
asupra operaţiunii de azi. 

Laskov se lăsă pe spătarul scaunului. Scaunul lui de 
luptător aerian. La diversele reuniuni, prietenii se delectau 
reciproc cu poveşti despre luptele de demult. Avioanele 
Spitfire, Corsair şi Messerschmitt. Laskov privi înspre tavan. 
Işi conducea din nou misiunea deasupra Varşoviei. 
Căpitanul Teddy Laskov, de la Forţa Aeriană a Armatei 
Roşii. De atunci, lucrurile erau mai simple. Sau, cel puţin, 
aşa păreau. 

Fiind doborât pentru a treia oară în ultimele zile ale 
războiului, Laskov se întorsese în satul său natal, Zaslavl, 
lângă Minsk, într-o permisie pentru covalescenţă. Ai săi, 
dintre care abia jumătate dacă supravieţuiseră naziştilor, 
fuseseră ucişi în timpul unui conflict civil, după cum 
spuneau comisarii. Laskov îl numea pogrom. Inţelesese că 
Rusia nu se va schimba niciodată. Un evreu rămânea tot 
evreu şi în Rusia cea laică, şi în Rusia cea Sfântă. 

Căpitanul Laskov, ofiţer cu înalte decoraţii ale Armatei 
Roşii, se întorsese la escadrila sa din Germania. La zece 

minute după ce ajunsese acolo, se urcase într-un avion de 
luptă, bombardase un dispozitiv al propriei armate, aflat în 
afara Berlinului, şi zburase mai departe, spre un aerodrom 
ocupat de Divizia a doua de tancuri a Armatei Americane, 
aflat pe malul occidental al Elbei. 

Din lagărul de internare plecase, în cele din urmă, la 
lerusalim, nu înainte de a afla ce se întâmplase cu evreii din 
Europa de Vest. 

La lerusalim se înrolase în Forţa Aeriană Secretă, 
Haganah, care consta în câteva avioane britanice şi câteva 
aeronave uşoare pentru trafic civil, aparţinând americanilor 
şi ascunse prin crângurile de palmieri. O distanţă ca de la 
cer la pământ faţă de Forţele Aeriene ale Armatei Roşii. 
Totuşi, atunci când văzu primul său avion Spitfire cu Steaua 
lui David pe el, ochii lui Laskov se umplură de lacrimi. 

Din acea zi a anului 1946, el participase la Războiul de 
Independenţă din 1948, la Războiul Suez-ului din 1956, la 
Războiul de Şase Zile din 1967 şi la Războiul Yom Kippur 
din 1973. Dar datele războaielor nu însemnau nimic pentru 
el. Luase parte la mai multe acţiuni în perioada dintre 
războaie decât în timpul acestora. Efectuase 5136 de 
misiuni, fusese lovit de cinci ori şi doborât în două rânduri. 
Fusese rănit de plexiglasul care se spulberase, de 
combustibilul aprins al avionului, de focul artileriei 
antiaeriene şi de şrapnele. Mergea uşor adus de spate, 
deoarece în 1977 fusese obligat să se catapulteze dintr-un 
avion Phantom cuprins de flăcări. Îmbătrânea şi era obosit. 
| se întâmplase foarte rar să mai zboare în calitate de 
combatant şi spera, ba chiar aproape credea, că, după 
Conferinţă, nu va mai exista nicio misiune de zbor. 
Niciodată. 

Ceainicul fluiera, iar Laskov îl privea dus pe gânduri. 
Richardson se ridică şi-l dădu la o parte. 

— Ei? 

Laskov ridică din umeri. 

— Trebuie să fim foarte atenţi când furnizăm astfel de 

informaţii. 

Richardson veni repede lângă Laskov. Era palid şi 
aproape că tremura. 

— Ce? Ce naiba vrei să spui? Uite ce-i, eu trebuie să 
prezint rapoarte. Trebuie să coordonez flota noastră de 
port-avioane din Mediterana. De când ne ascundeţi anumite 
informaţii? Dacă insinuezi că există o scurgere... 

Laskov nu era pregătit pentru izbucnirea lui Richardson. 
Întotdeauna se tachinau înainte de a ajunge la obiect. 
Făcea parte din joc. Acea reacţie, faţă de ceea ce în opinia 
lui Laskov nu era decât o glumă, fusese nepotrivită. Işi 
dădu seama că Richardson era încordat, aşa cum avea să 
fie toată lumea în ziua aceea. 

— Nu te enerva, domnule colonel. 

ÎI privi aspru pe tânăr. 

Menţionarea gradului său păru să îl liniştească. 
Richardson zâmbi şi se aşeză. 

— Îmi cer iertare, domnule general. 

— E-n regulă. Larkov se ridică şi luă telefonul dotat cu un 
dispozitiv împotriva  interceptării convorbirilor. Formă 
numărul Cartierului General al Forţelor Aeriene Israeliene, 
Citadela. Daţi-mi E-2D, spuse. 

Richardson aşteptă. E-2D Hawkeye era cea mai nouă 
navă radar a lui Grumman. Sofisticatele sisteme electronice 
de la bord puteau detecta, urmări şi identifica potenţiali 
beligeranţi sau parteneri pe uscat, pe apă sau în aer, de la 
distanţe şi cu o acuratețe mai mare decât oricând. 
Informaţiile obţinute erau introduse într-un computer, apoi 
transmise Controlului Forțelor Operative, Controlului 
Traficului Aerian Civil şi unităţilor de Căutare şi Salvare. 
Avea, de asemenea, capacitatea de a induce în eroare 
dispozitivele electronice. Israelul se afla în posesia a trei 
astfel de aparate, dintre care unul era în permanenţă în 
aer. Richardson îl privi pe Laskov care asculta. 

Laskov închise telefonul. 

— Au văzut ceva? întrebă Richardson. 

— Foxbat-uri. Patru. Egiptene, probabil. Cred că sunt 
numai manevre. Şi un Mandrake de recunoaştere, în 
stratosferă. Probabil, rusesc. 

Richardson încuviinţă din cap. 

Discutară detaliile tehnice, în vreme ce Laskov pregăti 
două cafele acceptabile. În baie apa se opri. 

Richardson suflă aburul de deasupra ceştii. 

— O să folosiţi 14-le voastre pentru escortă? 

— Desigur. 

Tomcat F-14 Grumman era cea mai bună navă de luptă 
din lume. Dar la fel de bun era şi Mig-25. Valoarea lor era 
atât de apropiată, încât depindea de cine pilota fiecare 
avion. Laskov avea o escadrilă de douăsprezece aeronave 
Tomcat, pe care Israelul le cumpărase cu optsprezece 
milioane de dolari fiecare, în acel moment ele se aflau în 
zona militară a aeroportului Lod. 

— Zbori şi tu? 

— Desigur. 

— De ce nu îi laşi pe alţii mai tineri? 

— De ce nu îţi vezi de treaba ta? 

Richardson izbucni în râs. 

— Cunoşti foarte bine expresiile americane. 

— Mulţumesc. 

— Până unde mergi cu ei? 

— Până ajungem la limita spaţiului nostru. Merse la 
fereastră şi privi zorile. Fără bombe sau chestii din alea aer- 
sol, ar trebui ca într-o asemenea zi să putem zbura până 
când îi scoatem din zona islamului, în caz că cineva are 
vreo idee nebunească astăzi. 

— Nu şi din zona Libiei, Tunisiei, Marocului şi Algeriei. 
Uite, dacă vreţi să-i însoţiţi atât de mult, puteţi ateriza la 
baza noastră din Sicilia. Sau putem trimite câteva KAGD-uri 
să vă realimenteze în timpul zborului. 

Laskov întoarse capul şi zâmbi. Cu americanii te 
înţelegeai perfect până în clipa în care intrau în panică, în 
încercarea de a menţine pacea cu orice preţ. 

— Nu traversează toată Mediterana. Avioanele Concorde 
vor urma un traseu stabilit în ultima clipă, care le va purta 
până la cizma Italiei. Le-am obţinut autorizaţii speciale 
pentru a zbura la viteze supersonice pe deasupra Italiei şi 
Franţei. O să ne despărţim de ei în estul Siciliei. lţi voi 
transmite coordonatele şi, dacă vrei, vei putea să îi preiei 
cu 14-le tale. Totuşi, nu cred că o să fie nevoie. Nu uita că 
ei pot zbura cu 2,2 mach? la 19 000 de metri. Numai Bat- 
urile mai sunt în stare de aşa ceva, iar ei se vor afla în afara 
spaţiului bazelor acestora - fie că sunt arabe, fie ruseşti - în 
momentul în care noi îi vom părăsi. 

Richardson se întinse. 

— Te aştepţi la ceva probleme? Serviciile noastre de 
informaţii ne spun că totul pare în regulă. 

— Aici ne aşteptăm întotdeauna la probleme. Dar, ca să 
fiu sincer, nu. Suntem doar precauţi. In acele Concorde se 
vor afla mulţi oameni importanţi. Şi totul e pus în balanţă. 
Totul. Nu ar fi nevoie decât de un nebun ca totul să se ducă 
de râpă. 

Richardson încuviinţă din cap. 

— Cum stăm cu securitatea la sol? 

— Asta e problema şefului Securităţii. Eu sunt doar pilot, 
nu luptător de gherilă. Dacă păsările alea idioate decolează, 
le voi escorta până în iad şi înapoi fără o zgârietură. Ce se 
întâmplă la sol nu mă priveşte. 

Richardson râse. 

— Aşa e. Nici pe mine. Apropo, ce veţi mai folosi, în afară 
de 45-ul tău? 

— Feroneria obişnuită pentru distrugere şi moarte. Două 
Sidewinder şi două Sparrow, plus şase Phoenix. 

Richardson se gândi. 

Rachetele Sidewinder erau utilizabile pe distanţe între 
cinci şi opt kilometri; cele Sparrow, de la şaisprezece la 
cincizeci şi şase de kilometri; iar Phoenix-urile, între 

cincizeci şi o sută şaizeci. Phoenix-ul fabricat de Hughes 
trebuia să doboare Foxbat-ul înainte ca acesta să ajungă la 
o distanţă care să-i permită să se angajeze într-o luptă 
aeriană în care ar fi fost avantajat de mai marea sa 
manevrabilitate. 

— Ascultă-mă, Laskov. La 19 000 de metri şi 2,2 mach nu 
intră în discuție decât Foxbat-urile. Lasă-ţi acasă 
proiectilele de 20mm. Sunt vreo 950 şi cântăresc destul de 
mult. Rachetele Sidewinder vor lovi orice obiect care se 
apropie. Am experimentat asta, odată, pe computer. E-n 
regulă. 

Laskov îşi trecu mâna prin păr. 

— Poate, poate am să le păstrez, în caz că am chef să 
dobor un Mandrake. 

Richardson zâmbi. 

— Ai fi în stare să dobori un avion de recunoaştere aflat 
în spaţiul aerian internaţional? Vorbea încet, ca şi cum în 
apropiere se afla cineva care ar fi putut să audă. Care este 
frecvenţa tactică şi numele de cod astăzi? 

— O să fim pe canalul 31VHF. Asta înseamnă pe 134,725 
Mhz. Frecvența alternativă va fi hotărâtă în ultima clipă de 
cei de la securitate. Ţi-o voi transmite mai târziu. Astăzi mă 
cheamă Arhanghelul Gabriel, plus numărul de pe coadă - 
32. Celelalte unsprezece Cat vor fi tot Gabriel, plus numărul 
de pe coada fiecăruia. O să comunic mai târziu detaliile. 

— Şi cele două Concorde? 

— Codul de recunoaştere al companiei pentru avionul 
4X-LPN este El Al 01. Pentru 4X-LPO este El Al 02. Aşa le 
vom identifica la Controlul Traficului Aerian şi la frecvențele 
El Al. Pe frecventa mea tactică au nume codificate. 

— Care sunt? 

Laskov zâmbi. 

— Vreun funcţionar idiot de la Citadelă probabil că-şi 
pierde toată ziua cu asta. În orice caz, pilotul lui 01 e foarte 

credincios, aşa încât 01 este Clipper“ Kosher. Pilotul lui 02 e 
un american, iar 02 se numeşte, în onoarea marelui slogan 
al liniei aeriene americane, Aripile lui Emanuel. 

— Groaznic. 

Miriam Bernstein intră în living, purtând o rochie galbenă 
cu o croială elegantă şi ducând o geantă de voiaj. 

Richardson se ridică. O recunoscu pe frumoasa şi celebra 
adjunctă a ministrului transporturilor, dar avu destul de 
mult tact a nu spune nimic. 

Aceasta se îndreptă spre Richardson. 

— E-n regulă, domnule colonel, nu sunt o femeie uşoară. 
Mă bucur de favoarea cuiva sus-pus. Domnul general n-a 
fost indiscret. 

Vorbea englezeşte răspicat şi precis, folosind o limbă 
formală, de manual. 

Richardson încuviinţă din cap. 

Laskov îşi dădea seama că Richardson era un pic 
stânjenit de Miriam. Acest lucru îl amuza. Se întreba dacă 
să facă prezentările, dar Miriam era deja la uşă. Se întoarse 
şi i se adresă lui Laskov: 

— l-am văzut pe cei de pe stradă. Am chemat un taxi. 
Jabari mă aşteaptă. Trebuie să mă grăbesc, ne vedem la 
informarea finală. Îşi întoarse privirile de la Laskov. Bună 
ziua, domnule colonel. 

Richardson se decise că nu trebuia să-i lase să-l creadă 
total uluit. 

— Salom! Noroc la New York. 

Miriam Bernstein zâmbi şi plecă. 

Richardson îşi privi ceaşca de cafea. 

— Nu mai beau porcăria asta. Te invit la micul dejun, iar 
apoi, în drum spre ambasadă, o să te las la Citadelă. 

Laskov încuviinţă dând din cap. Se duse în dormitor şi îşi 
puse în grabă o cămaşă kaki de bumbac, care, dacă nu ar fi 
avut două mici ramuri de măslin ce îi indicau gradul, ar fi 

putut aparţine unui civil. Îşi scoase pistolul automat de la 
brâu şi îl inu într-o mână în vreme ce cu cealaltă îşi încheia 
cămaşa. Se duse la fereastră. Dedesubt, cei doi, oricine vor 
fi fost ei, se uitară repede în jos, la pantofi. Miriam se urcă 
într-un taxi care aştepta şi porni în viteză. Laskov aruncă 
pistolul 45 pe pat. 

Se simţea neliniştit. Probabil din cauza vântului care, 
după spusele unora, ar produce un dezechilibru al ionilor 
negativi din aer. Acest vânt nefast era cunoscut sub diverse 
denumiri: Foehn în Europa Centrală, Mistral în Sudul 
Franţei, Santa Ana în California. Aici era numit Hamseen 
sau Sarav. Existau persoane sensibile la modificările vremii 
şi care, ca şi el, sufereau de tulburări fizice sau psihice. La 
19 000 de metri acest lucru nu mai conta, aici însă da. Era 
o binecuvântare stranie. Cel dintâi vânt cald al primăverii. 
Privi spre cer. Cel puţin, se părea că avea să fie o zi 
excelentă pentru zbor. 

Abdel Majid Jabari şedea privind la ceaşca de cafea 
turcească cu arak. 

— Nu mi-e ruşine să recunosc că m-am speriat al naibii. 
Era cât pe-aci să împuşc un om al poliţiei. 

Miriam Bernstein dădu din cap. Toată lumea era 
încordată. Erau zile de sărbătoare, dar şi de teamă. 

— E vina mea. Ar fi trebuit să-mi dau seama. 

Jabari ridică o mână. 

— Nu-i nimic. Vedem peste tot terorişti palestinieni, dar, 
în realitate, n-au mai rămas prea mulţi. 

— De câţi e nevoie? Mai ales tu ar trebui să fi precaut, 
pentru că ei chiar te vor. Îl privi. Trebuie să-ţi fie greu. Un 
străin într-o ţară ciudată. 

Jabari era încă încordat din cauza întâlnirii sale matinale. 

— Nu sunt străin. Aici m-am născut, spuse el tăios. Tu, 
nu, adăugă şi apoi regretă. Surâse împăciuitor şi zise în 
arabă: Dacă intri în afaceri cu ei, îţi sunt fraţi. 

Miriam se gândea la alt proverb arab. 

„Venit-am la locul naşterii mele şi am strigat: Prietenii 
tinereţii mele unde sunt? lar ecoul mi-a răspuns: Unde 
sunt?” Tăcu. 

— Cred că e valabil pentru amândoi. Abdel, acum asta nu 
mai e ţara ta, tot astfel cum nu era nici a mea când am 
venit aici. Dezrădăcinaţi dezrădăcinându-i pe alţi nefericiţi. 
Totul e atât de dureros... de crud. 

Jabari îşi dădea seama că ea se afla pe punctul de a 
cădea într-una din stările ei nefaste. 

— Miriam, lăsând la o parte politica şi geografia, între 
arabi şi evrei există multe asemănări culturale. Şi cred că 
toată lumea a înţeles, în fine, lucrul ăsta. Işi turnă un pahar 

de arak şi îl ridică. Voi - noi - spunem în ebraică şalom 
alekhem, pacea fie cu tine. lar noi spunem în arabă salaam 
aleckum şi, până acum, la atât s-a redus apropierea 
noastră. 

Miriam îşi turnă un pahar de arak. 

— Alekhem şalom, pacea fie cu tine. 

Bău şi simţi că stomacul îi ia foc. 

In timpul micului dejun discutară despre ceea ce s-ar 
putea întâmpla la New York. li plăcea să stea de vorbă cu 
Jabari. Se temea să se afle faţă în faţă cu arabii la o masă 
de tratative a Naţiunilor Unite, în cadrul acelei îndelung 
anunţate confruntări. Jabari îi oferea un bun prilej de a se 
pregăti, cu toate că acesta se situase în ultimii treizeci de 
ani la mare distanţă de modul arab de a gândi şi, în ciuda 
faptului, că simpatiile lui se îndreptau către Israel. Şi totuşi, 
dacă exista o psihologie a rasei, poate că Abdel Jabari o 
întruchipa. 

Jabari o urmărea îndeaproape pe când ea vorbea cu 
vocea aceea răguşită care părea uneori obosită iar alteori 
senzuală. Ajunsese să-i cunoască povestea treptat, de-a 
lungul anilor, pe măsură ce şi ea o afla pe a lui. Amândoi 
ştiau ce înseamnă să pluteşti în derivă într-o lume în plină 
transformare. Se aflau acum amândoi în vârful piramidei 
sociale, ocupând funcţii care le permiteau să schimbe în 
bine sau în rău cursul istoriei. 

Miriam Bernstein era un produs tipic al holocaustului 
european. Fusese găsită de Armata Roşie într-un lagăr de 
concentrare al cărui scop era la fel de obscur ca şi numele 
său, deşi cuvintele Medizinische Experimente i se 
întipăriseră în minte. Îşi amintea că avusese cândva părinţi 
şi familie - o soră mai mică - şi că era evreică. Nu ştia mare 
lucru în plus. Ştia puţină germană, pe care o învățase, 
probabil, de la paznicii lagărului, şi puţină poloneză, de la 
ceilalţi copii din lagăr. Mai ştia şi câteva cuvinte maghiare, 
ceea ce o făcea să creadă că aceasta ar fi fost 
naționalitatea ei. Dar, în cea mai mare parte a timpului, 

fusese un copil tăcut, care nu ştia şi nici nu se întreba dacă 
era evreică germană, poloneză sau maghiară. Tot ceea ce 
ştia şi o interesa era că era evreică. 

Armata Roşie o trimisese într-un lagăr de muncă, 
probabil, căci copiii mai mari lucrau la reparatul şoselelor. 
Mulţi au murit în larna aceea. Primăvara munceau cu toţii 
pe câmp. Ea ajunsese într-un spital, de unde fusese 
încredinţată unei familii de evrei vârstnici. 

Într-o zi veniră nişte oameni de la Agenţia ludaică. Timp 
de mai multe săptămâni traversă continentul distrus de 
război, înghesuită, împreună cu familia de evrei, în vagoane 
de tren care îi dădeau coşmaruri. Se îmbarcară pe un vas şi 
porniră pe mare. La Haifa, britanicii întoarseră vasul din 
drum, iar acesta încercă să îi debarce pe oameni mai în 
susul coastei la căderea nopţii. Izbucni o luptă sângeroasă 
între evreii, care se străduiau să pună stăpânire pe zona 
respectivă, şi arabi, care nu doreau ca vasul să acosteze. In 
cele din urmă, englezii opriră lupta, iar vasul plecă mai 
departe. Nu ştiuse niciodată încotro se îndreptase, căci ea 
fusese printre cei debarcaţi înainte de confruntare. 
Perechea în vârstă, al cărei nume nu şi-l amintea, dispăruse 
- fie că fuseseră ucişi în luptă, fie că rămăseseră pe vas, iar 
ea fu adoptată de altă familie de evrei, care o luă de pe 
plajă, spunându-le britanicilor că se numeşte Miriam 
Bernstein şi că e copilul lor. Se rătăcise şi nimerise în 
vâltoarea luptei. Da, se născuse în Palestina. Din câte îşi 
amintea ea, cei doi tineri minţeau cu stângăcie, dar, cu 
toate astea, după ce o priviră puţin, soldaţii plecară. 

Cei doi o duseră în altă colonie, din afara Tel Avivului, dar 
când britanicii părăsiră Palestina, arabii atacară aşezarea, 
iar noul ei tată plecă să o apere, şi nu se mai întoarse. 
După mai mulţi ani ea descoperi că şi fratele său vitreg, 
Yosef, era un refugiat adoptat, dar nu găsi nimic 
surprinzător în asta, căci, în închipuirea ei, toţi copiii din 
lume ori, cel puţin, din acea lume, proveneau din lagărele şi 
ruinele Europei. Yosef Bernstein trăise cam aceleaşi 

experienţe şi încă multe altele pe deasupra. Nici el nu îşi 
cunoştea numele real, naționalitatea sau vârsta. Cu timpul 
se îndrăgostiră şi se căsătoriră. Unicul lor fiu, Eliahu, fu ucis 
într-o misiune din timpul războiului Yom Kippur. 

Miriam Bernstein se interesase de timpuriu de grupurile 
particulare care urmăreau instaurarea păcii şi cultivase 
bunăvoința comunităţilor arabe locale. Ca majoritatea 
celorlalte, colonia ei era o aşezare militară, iar ea se simţea 
tot mai izolată de prieteni şi vecini. Numai Yosef înţelesese, 
dar nici lui, ca pilot de război, nu îi era uşor cu o soţie atât 
de paşnică. 

După războiul din 1973 partidul său îi acordă un loc în 
Knesset, ca recunoaştere a popularității de care se bucura 
printre arabii israelieni şi în cadrul mişcării pentru pace a 
femeilor. 

Îi atrase în curând atenţia prim-ministrului Meir, cu care 
se împrieteni. Când doamna Meir demisionă în 1967, deveni 
limpede pentru toată lumea că Miriam Bernstein era 
purtătorul ei de cuvânt în Knesset. Susţinută de doamna 
Meir, ea ajunse rapid să ocupe un post de adjunct de 
ministru. La multă vreme după ce marea femeie încetase 
să mai ocupe un loc în Knesset, Miriam Bernstein se mai 
afla încă pe scaunul şi în postul şi, rezistând numeroaselor 
crize guvernamentale. În aparenţă - şi aceasta era şi 
credinţa ei - supravieţuise tuturor remanierilor Cabinetului 
pentru că se descurca bine în tot ceea ce făcea. Adversarii 
ei puneau această supravieţuire pe seama înfăţişării ei 
extraordinare. De fapt, o ajutase mult instinctul de 
supravieţuire, care o făcuse să reziste în lumea 
parlamentară aflată într-o continuă metamorfoză. Nu era 
conştientă de această latură a caracterului său, iar dacă i s- 
ar fi pus vreodată în faţă un tabel cuprinzând maşinaţiunile 
ei politice sau o listă cu numele celor pe care îi eliminase 
din viaţa politică, ea n-ar fi recunoscut că Miriam Bernstein 
făcuse toate acele lucruri. 

De câte ori îşi amintea de ajutorul şi de susţinerea 

doamnei Meir, micile amănunte îi veneau frecvent în minte: 
cum o dată, după o şedinţă de o noapte a Cabinetului, 
primul-ministru o invitase în apartamentul său, oferindu-i o 
cafea. Apoi, altă dată, guvernul îi ceruse să adopte un 
nume evreiesc, în conformitate cu politica guvernamentală 
referitoare la funcţionarii publici, iar doamna Meir - fostă 
Meyerson - înţelesese reticenţa ei în a se despărţi de 
singura legătură cu trecutul şi o susţinuse în rezistenţa pe 
care o opusese celor ce îi cereau modificarea numelui. 

Unii credeau că Miriam Bernstein se pregătea pentru ao 
înlocui într-o zi pe doamna Meir, dar ea nega că ar avea 
astfel de ambiţii. Şi totuşi, şi despre doamna Meir se 
spusese că numirea ei ca prim-ministru se datora faptului 
că nu dorea această funcţie. lIsraelienilor le plăcea să 
acorde puterea celor care nu o voiau. Era mai sigur aşa. 

Acum deţinea o funcţie la care râvnea mai mult decât la 
postul de prim-ministru: delegată la Conferinţa de Pace. 

Cu numai câteva luni înainte, această funcţie nici nu 
exista măcar, dar ea ştiuse dintotdeauna că, într-o bună zi, 
va fi creată. 

Erau mai multe de făcut la New York şi, în plus, mai 
trebuia să rezolve şi unele probleme personale. Trecuseră 
trei ani de când Yosef dispăruse. Se întreba dacă nu cumva, 
mergând la New York, ar putea afla ceva despre el de la 
arabi. 

Jabari observă o oarecare agitaţie afară şi duse instinctiv 
mâna la buzunar. Miriam Bernstein nu păru să remarce. Era 
prea atentă la ceea ce spunea. 

— Poporul a ales un guvern care e dispus la concesii, în 
schimbul unor garanţii ferme. Am arătat întregii lumi că nu 
dorim să ne ducem de râpă, iar Sadat a fost primul lider 
arab modern care a înţeles acest lucru. Atunci când a venit 
la lerusalim, el călca pe urmele a nenumărați alţi oameni, 
veniţi din cele mai vechi timpuri aici pentru a găsi pacea; şi 
totuşi, gestul lui a reprezentat ruptura cu o tradiţie a 
stagnării care durase trei decenii. Se aplecă în faţă. Am 

acţionat bine şi am câştigat respectul multor naţiuni. 
Duşmanul nu se mai află în preajmă. Asediul ce părea fără 
sfârşit s-a terminat. Oamenii simt acum nevoia să 
vorbească. 

Jabari încuviinţă din cap. 

— Sper. 

Privea pe fereastră peste umărul ei, la oamenii adunaţi 
pe stradă, în timp ce Miriam continua să vorbească. li simţi 
mâna peste alui. 

— Şi tu, Abdel? Dacă s-ar pune bazele unei noi Palestine, 
ce-ai face? 

Jabari privi drept înainte pentru un moment. 

— Am fost ales în Knesset. Nu cred că aş fi binevenit în 
nicio nouă Palestină, spuse el, ridicând mâna infirmă. Dar 
chiar şi aşa, poate că aş încerca. Cine ştie, poate în felul 
acesta mi-aş regăsi familia. 

Miriam regretă că pusese întrebarea. 

— În fine, în viitor toţi va trebui să luăm hotărâri. 
Important e că acum vom pleca spre New York pentru a 
discuta condiţiile unei păci durabile. 

Jabari încuviinţă. 

— Da. Şi trebuie să acţionăm acum, cât timp există 
această stare de spirit. Mă tem că se va întâmpla ceva care 
va rupe vraja. Un accident, o neînțelegere. Se aplecă 
înainte. Toate personalitățile vieţii noastre sociale, 
economice, politice şi militare doresc pacea în Ţara Sfântă, 
aşa cum nu s-a mai întâmplat de mulţi ani. Şi-apoi, e 
primăvară, aşa că ce poate fi rău dacă discută? Se ridică. 
Dar aş fi preferat să fim în New York, iar Conferinţa să fi 
început deja. Privi spre stradă. Cred că vin avioanele 
noastre. Hai să ne uităm. 

Oamenii din cafenea fugiră în stradă. Două avioane 
Concorde se apropiau dinspre nord de aeroportul Lod. Când 
prima navă începu să coboare, mulţimea zări Steaua lui 
David, desenată cu albastru pe coada albă, şi, pe ici, pe 
colo se auziră câteva aplauze sporadice atât din partea 

evreilor, cât şi din grupurile de arabi. 

Când avionul Concorde cobori şi mai mult, apropiindu-se 
de discul soarelui, Miriam Bernstein îşi acoperi ochii cu 
mâna. Dincolo de aerodrom dealurile samariene se înălţau 
în mijlocul câmpiei. Ea observă că în timpul nopţii se 
deschiseseră şi alţi muguri de migdal, iar dealurile erau 
învăluite de nori roz şi albi. Poalele stâncoase ale colinelor 
erau de un verde crud, presărat cu anemone roşii, flori alb- 
gălbui de lupin şi margarete galbene. 

Miracolul renaşterii anuale se petrecea din nou, şi, o dată 
cu înmugurirea florilor albastre sub suflarea Hamseen-ului, 
pacea se cobora peste Ţara Sfântă. 

Sau, cel puţin, aşa. Se părea. 


Tom Richardson şi Tedy Laskov părăsiră cafeneaua 
Herzlya şi se urcară în automobilul galben Corvette al 
americanului. Pătrunseră în traficul aglomerat al Tel 
Avivului şi maşina încetini într-un ambuteiaj. În dreptul unui 
semafor, la doi paşi de Citadelă, Laskov deschise portiera. 

— O iau pe jos de-aici, Tom. Mulţumesc. 

Richardson privi înainte. 

— În regulă. O să încerc să te întâlnesc înainte să pleci. 
Laskov puse un picior jos, dar simţi mâna lui Richardson şi 
se uită la el. Acesta îl privi un moment, apoi spuse: Ascultă, 
să nu te înfierbânţi acolo sus. N-avem nevoie de incidente. 

Privirea lui Laskov era rece şi întunecată, iar sprâncenele 
i se împreunară. Spuse, acoperind zgomotul traficului din 
Tel Aviv: 

— Nici noi, Tom. Dar cei mai buni dintre noi se vor afla la 
bordul acestor păsări. Dacă pe ecranul radarului meu apare 
vreun obiect de natură militară şi dacă se află în raza 
proiectilelor mele, o să-l anihilez, aşa să-mi ajute 
Dumnezeu! N-am chef de niciun fel de zboruri de 
recunoaştere sau de hărţuială. Nu astăzi. 

Laskov cobori şi se mişcă de parcă s-ar fi îndreptat spre o 
încăierare dintr-un bar. Când se făcu verde, Richardson 

porni. Îşi şterse transpiraţia de pe buza inferioară şi, o dată 
ajuns la bulevardul regele Saul, o luă la dreapta. Parcă îl 
vedea şi acum pe Laskov, mare şi solid. De fapt, înţelegea 
povara grea care apăsa pe umerii laţi ai acestuia. Nu exista 
pe lume niciun comandant militar care să nu se întrebe 
dacă el avea să fie deşteptul care să declanşeze cel de-al 
treilea război mondial. Lui Laskov, vechi luptător, îi plăcea 
să amenințe, dar Richardson ştia că, dacă şi când ar fi 
trebuit luată o decizie rapidă, Laskov ar fi luat-o pe cea 
bună. 

Richardson întoarse pe strada Hayarkon şi opri în faţa 
Ambasadei Americane. Îşi pieptănă, cu degetele, părul 
umed, uitându-se în oglinda retrovizoare. Ziua începuse 
prost. 

Deasupra capului văzu cele două avioane albe, prin trapa 
de aerisire a maşinii. Lumina soarelui le făcea să 
strălucească eteric. Unul se îndrepta spre mare la altitudine 
constantă, celălalt zbura în direcţia opusă şi începu să 
coboare încet spre Lod. Pentru o fracțiune de secundă, cele 
două aeronave părură să se încrucişeze, iar aripile lor delta 
formară o Stea a lui David. 


Sabah Khabbani mesteca lent o bucată de azimă, privind 
prin binoclu spre aeroportul Lod. Apoi se uită în altă parte. 
Jos, pe câmpia Şaron, pământul arat era gras ca ciocolata. 
Între terenurile cultivate înfloreau trandafiri de Şaron şi 
lăcrămioare, aşa cum înfloriseră încă înaintea epocii lui 
Solomon. O regiune distinctă de culoare cenuşie marca 
locul unde se afla închisoarea militară Ramla, în care îşi 
iroseau viaţa mulţi fraţi de-ai săi. Mai la sud, dealurile 
iudee, care cu numai câteva zile înainte fuseseră maro, 
deveniseră acum roşii şi albe, galbene şi albastre, pe 
măsură ce florile sălbatice înmuguriseră. Jur împrejurul său, 
pinii de  lerusalim, apăruţi în urma programului de 
împădurire, se legănau în bătaia vântului Hamseen. Vechea 
ţară a Palestinei, în care copilărise, fusese de o frumuseţe 

sălbatică. Trebuia să admită că evreii o amelioraseră. ŞI 
totuşi... _ 

Scoase din buzunar un ceas vechi fără curea şi îl privi. În 
mai puţin de o oră holul personalităţilor politice avea să fie 
plin şi, conform instrucţiunilor primite, putea acţiona 
oricând, până în clipa decolării. Khabbani se gândea; 
terminalul se afla, de fapt, puţin în afara razei de acţiune a 
mortierului său, dar, cu ajutorul Hamseen-ului, l-ar fi putut 
atinge. Chiar dacă nu nimerea terminalul, proiectilele aveau 
să cadă în apropierea lui, pe rampa de parcare, unde se 
aflau avioanele. N-avea nicio importanţă. Nu era nevoie 
decât să se producă un incident care să ducă la amânarea 
zborului. Khabbani nu era convins că doreşte să facă acest 
lucru. Ridică din umeri. 

Unul dintre oamenii săi îl chemă în şoaptă. Khabbani privi 
în direcţia indicată de acesta şi văzu două avioane 
Concorde îndreptându-se unul după altul spre Lod, dinspre 
nord. Khabbani le privi cu binoclul. Nave atât de frumoase. 
Citise că în rezervoarele lor încap 113 000 de kilograme de 
combustibil. În total, un sfert de milion de kilograme. O 
eventuală explozie s-ar fi simţit şi la lerusalim. 

3. 


Oraşul Lod, aflat pe locul anticului Lydda, era scăldat de 
valul de căldură al primăverii timpurii. Primul Hamseern adia 
neaşteptat de devreme anul acesta. Vântul uscat şi 
fierbinte al deşertului, asemănător cu Siroco, sufla cu tot 
mai multă forţă. Hamseen-ul avea să dureze câteva zile, 
apoi vremea devenea mai blândă. Conform tradiţiei arabe, 
existau cincizeci de astfel de zile de arşiţă, cuvântul arab 
hamseen însemnând cincizeci. Singurul Hamseen binevenit 
era primul, pentru că, o dată cu el, se deschideau florile 
sălbatice de pe dealurile iudee şi samariene, şi de pe 
câmpii, iar aerul era încărcat de miresme dulci. 

La aeroportul internaţional Lod, pistele străluceau. Pe 
rampă, unde erau parcate aeronavele pentru curse 
regulate, se vedea un număr neobişnuit de mare de soldaţi 
israelieni înarmaţi. În terminalul pentru pasageri, agenţi ai 
forţelor de securitate, îmbrăcaţi în civil şi purtând ochelari 
de soare, citeau ziare pe care le ţinea în faţa ochilor. 

De-a lungul zilei, taxiuri şi automobile particulare traseră 
la uşa terminalului principal, aducând femei şi bărbaţi 
îmbrăcaţi elegant. Aceştia erau introduşi imediat înăuntru, 
în holul personalităţilor politice sau în biroul forţelor de 
securitate ale El Al, aflat la ultimul etaj. 

La capătul celălalt al aerodromului se afla un grup de 
barăci militare în preajma cărora se vedeau trupe de 
comando îmbrăcate în uniforme de camuflaj, în alertă. 
Înapoia barăcilor era o escadrilă de douăsprezece avioane 
americane Tomcat-Fl4, aşezate pe rampa de beton şi 
examinate de mecanici şi armurieri care stăteau de vorbă 
cu piloţii. 

Şoseaua de la lerusalim şerpuia prin Lod şi prin vechiul 

cartier musulman Ramla până la aeroportul internaţional 
Lod. Incă de dimineaţă, locuitorii din Lod şi Ramla 
observară aglomeraţia neobişnuită a traficului civil şi 
militar. In trecut, asemenea activităţi constituiseră preludiul 
unor crize, însă de data asta situaţia era alta. 

In Lod, Biserica Ortodoxă Sf. Gheorghe era plină de arabi 
creştini, dar şi de creştini de alte naţionalităţi, urmaşi ai 
cruciaților sau bizantinilor. Nu se desfăşura nicio activitate 
neobişnuită, şi totuşi, oamenii se adunaseră, mânaţi de 
dorinţa de a fi împreună cu alţi semeni de-ai lor într-un loc 
cu totul aparte, de a participa, chiar şi în mod semnificativ, 
la evenimentele ce aveau să le influenţeze viaţa. 

In sinagogi oamenii stăteau deja adunaţi în grupuri mici 
cu câteva ore înaintea serviciului divin de la apusul soarelui 
şi vorbeau în şoaptă. În piaţă, lângă Sf. Gheorghe, evreicele 
cumpărau, printre tarabele aşezate în şir, carnea pentru 
Sabat. Toate afacerile şi întreg comerţul păreau să se 
desfăşoare cu un soi de calm, mai accentuat decât în alte 
zile de vineri. Aşa încât oamenii zăboveau în piaţă mai mult 
decât era nevoie. 

În Ramla, piaţa din faţa marii Moschei Jami-el-Kehir era 
plină de oameni cu mult înainte ca muezinul să-i cheme pe 
credincioşi la rugăciune. 

Piaţa arabă era la fel de aglomerată, dar mult mai 
zgomotoasă decât cea din Lod. Arabii, persoane prin 
excelenţă înclinate să lenevească, erau cu atât mai tentaţi 
s-o facă în piaţă şi pe străzile pline de tot felul de mijloace 
de transport, de la maşini de teren şi Buickuri până la 
cămile şi armăsari arabi. 

În închisoarea militară Ramla măcar o parte dintre 
teroriştii palestinieni puteau spera că aveau să fie eliberaţi. 

Starea de spirit din Lod şi Ramla era similară celei din 
restul Israelului şi a Orientului Mijlociu. Aici, în această 
parte a lumii, aproape toate marile forţe istorice se 
întâlniseră cu un prilej sau altul, folosind terenul drept 
câmp de bătaie. A încerca să trăieşti în pace aici este ca şi 

cum ai vrea să dormi în mijlocul unei intersecţii, spunea un 
proverb. Mii de armate şi milioane de oameni mărşăluiseră 
în acest loc unic de pe harta globului, cunoscut sub numele 
de Ţara Sfântă. Dar, în afara armatelor, aici, pe aceste 
dealuri şi în aceste deşerturi aparent pustii, se 
confruntaseră ideologii şi credinţe, lăsând în urmă 
amintirea sângelui vărsat. Aproape toate culturile Estului şi 
Vestului erau reprezentate aici de ruinele de pe pământ, 
precum pietrele funerare răspândite pretutindeni în ţară, şi 
de cele de dedesubt, precum morţii îngropaţi sub acele 
pietre. Era greu să faci săpături în Israelul modern fără să 
dai de ruine şi, amestecate cu acestea, de oseminte. Ramla 
şi Lod constituiau exemplul tipic al istoriei agonizante a 
străvechiului teritoriu. Unitatea şi diversitatea Israelului 
modern. Ele reflectau starea de spirit complexă a statului în 
care coexistă mai multe religii. Speranţă fără sărbătoare, 
disperare fără lacrimi. 


Jacob Hausner, şeful forţelor de securitate ale El Al, puse 
la loc receptorul telefonului franțuzesc, încărcat de 
ornamente, şi se întoarse spre tânărul său asistent Matti 
Yadin. 

— Când o să scap de ticăloşii ăştia? 

— Ce ticăloşi, şefule? întrebă Yadin. 

Hausner şterse o pată de pe suprafaţa biroului său 
Ludovic XV. Işi decora biroul din propriile-i fonduri şi îi 
plăcea să-l păstreze curat. Merse până la fereastra mare 
care dădea înspre rampa de parcare a avioanelor şi trase la 
o parte draperiile grele de catifea. Lumina soarelui pătrunse 
înăuntru estompată de perdea. 

— Toţi, răspunse el, mişcând mâna într-un gest, indicând 
parcă lumea întreagă. Era Citadela. Sunt şi ei preocupaţi 
într-o anumită măsură. 

— Eu nu-i pot învinovăţi pentru asta. 

Pentru o clipă Hausner îl privi cu răceală pe Yadin. Acesta 
îi zâmbi cu simpatie. Şi în momentele cele mai bune 

sarcinile lor erau extrem de dificile, iar ultimele câteva 
săptămâni fuseseră un calvar pentru toţi cei din forţele de 
securitate. Privi către profilul lui Hausner în timp ce acesta 
se uita pe fereastră dus pe gânduri. 

Jacob Hausner era reprezentantul celui de-al cincilea 
Aliya, al celui de-al cincilea val de imigranţi din Palestina. 
Acest A/iya fusese compus mai cu seamă din evrei de 
origine germană, care îşi părăsiseră locul de baştină pentru 
a reveni în patria străveche, după ce Hitler ajunsese la 
putere în 1933. Fuseseră oameni mai norocoşi sau, 
probabil, mai clarvăzători, căci scăpaseră de holocaustul 
din Europa atâta vreme cât acest lucru mai fusese încă 
posibil. Erau, de asemenea, persoane influente şi bine 
educate, care aduseseră cu ele capitalul şi talentul atât de 
necesare. O mare parte dintre ei se stabilise în jurul vechii 
colonii germane din portul Haifa şi o duseseră bine acolo. 
Primii ani ai vieţii lui Hausner erau expresia tipică a 
existenţei evreilor germani înstăriți din Haifa în perioada 
premergătoare războiului. 

Când acesta izbucni, Hausner, în vârstă de numai 
şaptesprezece ani, se alătură Serviciului Britanic de 
Informaţii, MI-6. Fiind pregătit în acest domeniu de către 
britanici, el îl abordă în aceeaşi manieră diletantă în care o 
făceau şi instructorii săi. Dar, tot asemenea altor spioni 
diletanţi englezi, el se dovedi extrem de bun în tot ce făcea. 
Era deci cu atât mai bine dacă socotea această ocupaţie 
drept un hobby de război. Era un tânăr bogat care nu arăta 
şi nici nu acţiona precum un spion, şi tocmai acesta era 
avantajul. 

În afara Haifei el trecea uşor drept neamţ. Rolul său îi 
cerea să frecventeze anumite grupuri şi să participe la 
anumite activităţi care să îi înlesnească o ascensiune 
socială în cadrul coloniilor germane din Cairo sau Istanbul, 
iar Hausner se pricepea la aceste lucruri. Spiritul lui reuşea 
să înţeleagă cele mai complicate detalii ale acestei condiţii 
ciudate şi misterioase de om cu două existenţe, îndrăgind-o 

la fel de mult cât îi plăcea Chopin, Mozart şi Sachertorten. 

Înaintea războiului, Hausner se alăturase, într-un 
moment de plictiseală, unui club aeronautic britanic, 
particular, devenind astfel unul dintre puţinii piloţi civili 
autorizaţi din Palestina. În pauzele dintre misiunile de 
spionaj, el îi bătea la cap pe britanici pentru a obţine din 
partea acestora permisiunea să îşi petreacă orele de răgaz 
în avioane Spitfire şi Hurricane, pentru a nu-şi pierde 
îndemânarea. 

După război se dusese în Europa ca să cumpere avioane 
de război pentru Forţa Aeriană Haganati, ilegală. El 
achiziţionase cel dintâi Spitfire în care zburase Laskov, dar 
niciunul din cei doi nu ştia asta. 

Era normal ca după războiul din 1948 activitatea sa în 
serviciul de informaţii şi cunoştinţele în domeniul pilotajului 
să facă din Hausner unul dintre principalii agenţi secreţi ai 
El Al. În comparaţie cu cei mai mulţi evrei care se 
maturizaseră în acea perioadă, viaţa sa fusese relativ 
liniştită. Acum locuia în Herzlya, într-o mică vilă de pe 
ţărmul Mediteranei. Îşi adusese acolo câteva iubite şi mai 
multe cunoştinţe întâmplătoare, dar încă îşi mai vizita cu 
conştiinciozitate familia din Haifa în zilele de sărbătoare. 

În aparenţă, el le amintea celor mai mulţi oameni de un 
aristocrat european. Avea un nas subţire, acvilin, pomeţii 
proeminenţi şi un păr alb şi des. 

Hausner se întoarse spre Yadin. 

— Sper că or să mă lase să particip la acest zbor. 

Yadin clătină din cap şi surâse. 

— Pe cine ar mai crucifica dacă explodează avioanele? 

— Nu trebuie să folosim cuvinte ca a exp/oda şi avion în 
aceeaşi propoziţie, Matti. 

Zâmbi. Îşi putea permite acest lucru, căci aici totul 
mergea bine. Avea o reputaţie excelentă şi nu vedea niciun 
motiv pentru care cele două avioane Concorde, 01 şi 02, ar 
trebui să o ştirbească. 

Matti Yadin se ridică şi se întoarse. 


50 


— Avem vreo ştire de la serviciile noastre de informaţii? 

Hausner continua să privească pe fereastră. 

— Nu. Amicii palestinieni sau ce-o mai fi rămas din ei 
sunt foarte tăcuţi. 

— Prea tăcuţi? 

Hausner ridică din umeri. Refuza să facă pronosticuri 
atunci când nu avea nicio informaţie. Avea încredere în 
serviciile secrete ale ţării sale, care nu îl dezamăgiseră 
decât rareori. Dacă vreo insectă nimerea în oricare punct al 
reţelei de informaţii israeliene, aceasta începea să se mişte, 
iar păianjenul aflat în centru o simţea. lar ceea, ce se afla în 
afara pânzei era mult prea departe pentru a stârni 
îngrijorare. 

Hausner trase draperiile la loc şi se întoarse de la 
fereastră, îşi îndreptă cravata şi haina în oglinda de perete, 
apoi traversă biroul şi deschise uşa care dădea spre sala de 
conferinţe. 

Yadin îl urmă şi se strecură uşor pe lângă perete, acolo 
unde găsi un scaun liber. 

In sala aglomerată şi zgomotoasă se aşternu liniştea şi 
toată lumea se întoarse spre Hausner. În jurul mesei se 
aflau câţiva dintre cei mai puternici oameni din Israel: 
Chaim Mazar, directorul Serviciului de Securitate Internă al 
Israelului, Shin Beth; generalul de brigadă Itzhak Talman, 
şeful Serviciului Operaţiunilor Aeriene; generalul Benjamin 
Dobkin, reprezentând Comandamentul General al Armatei; 
Miriam Bernstein, ministru adjunct al Transporturilor; şi 
Isaac Burg, şeful grupului antiterorist „Mânia lui Dumnezeu” 
- „Mivtzan Elohim”. 

Erau, de asemenea, prezenţi cei cinci membri ai Knesset- 
ului, în afară de Bernstein. Tineri din personalul ajutător 
şedeau pe scaune de-a lungul pereţilor, iar o secretară la 
un mic pupitru se pregătea să ia notițe. Hausner se duse 
către masă. 

Grupul reprezenta un comitet alcătuit ad-hoc, reunit 
pentru a asigura securitatea celor două zboruri Concorde. 

Unul dintre rolurile lor era să îl interpeleze pe Hausner, şi 
tocmai asta aveau de gând să facă. 

Hausner observă că era din nou singurul care purta 
costum. O privi pe Miriam Bernstein în faţă. Din nou ochii 
aceia. Nimic. Atunci de ce oare i se părea că îl judecă 
mereu. Şi-apoi, mai era şi senzualitatea ei. Hausner nu voia 
să admită nici pentru sine că ea nu se foloseşte de această 
calitate, ci că, pur şi simplu, aceasta există. Un adevăr. O 
femeie senzuală. Îşi mută privirea în altă parte. Teoretic, 
ministrul transporturilor era şi şeful lui. Poate că de aici 
provenea tensiunea, îşi zise el. Rămase în picioare şi îşi 
drese glasul. 

— Am fost de acord să iau parte la această întâlnire, în 
aşa fel încât să nu mai existe dubii cu privire la capacitatea 
mea de a face un avion să decoleze. Ridică o mână pentru 
a preîntâmpina câteva proteste. În regulă, să trecem mai 
departe. Incăperea decorată sumar era luminată de o 
fereastră care avea aceeaşi perspectivă ca şi cea din biroul 
lui Hausner. Acesta se duse la fereastră. La cel mai 
îndepărtat capăt al rampei de parcare, cele două avioane 
Concorde, prelungi şi zvelte, cu Steaua lui David pe coadă, 
străluceau în lumina puternică a soarelui, stând separat de 
celelalte aeronave. In jurul lor se aflau gărzile lui Hausner, 
înarmate cu pistoale şi automate Uzi. Şi armata trimisese o 
grupă de zece soldaţi infanterişti, dar asta nu contribuia în 
niciun fel la îmbunătăţirea stării de spirit a lui Hausner. 
Toată lumea era conştientă de liniştea ce se lăsase. 
Hausner întinse mâna spre avioane. lată-le! Mânaria flotei. 
Nu costă decât optzeci de milioane de dolari fiecare, cu tot 
cu cauciucuri de rezervă şi aparate de radio. Toţi călătorii 
achită bilete la preţul clasei întâi, plus o suprataxă de 
douăzeci de procente, şi totuşi, aşa după cum ştiţi, n-am 
obţinut încă niciun shekel de la ele. Privi spre Miriam 
Bernstein, care era unul dintre criticii săi cei mai severi în 
Knesset. Şi ştiţi de ce n-a obţinut El Al niciun profit? Din 
cauză că eu cer întotdeauna asigurarea întregii securităţi, 

iar astfel de măsuri costă mult. Hausner înaintă câţiva paşi 
de-a lungul ferestrei luminoase. Cei din sală îl urmau cu 
priviri bănuitoare. Unii dintre dumneavoastră îşi făceau 
acum câteva luni griji în legătură cu profitul şi doreau să 
reducă, din acest motiv, eforturile pentru asigurarea 
securităţii. Acum, aceleaşi persoane, continuă el, privind 
spre Miriam Bernstein, se tem că nu am făcut destul. 
Hausner merse spre un scaun liber şi se aşeză. In fine, să 
trecem peste asta. Privi în jurul mesei şi adăugă, vorbind 
repede şi sacadat: Păsările acestea au funcţionat 
încontinuu în ultimele treisprezece luni. De când le-am 
cumpărat, oamenii mei nu le-au scăpat o clipă din vedere. 
Am blindat şi corpul avioanelor şi compartimentul bagajelor 
încă de când erau construite la uzinele din Toulouse şi St. 
Nazaire. Întreaga activitate de întreţinere a fost 
încredinţată mecanicilor El Al, aici, în Lod. Astăzi am 
verificat personal combustibilul când erau alimentate 
navele. Pot să vă asigur că era kerosen A pur. Când am 
cumpărat avioanele, am cerut şi am obţinut o unitate 
energetică auxiliară, plasată în locaşul roții din faţă. Toate 
celelalte avioane Concorde din lume sunt pornite prin 
folosirea unei unităţi energetice externe, aşezate pe sol. 
Prin instalarea acestei UEA nu mai e nevoie ca pe 
aerodromurile străine să se apropie de avioane cele două 
camioane: pentru aer condiţionat şi pentru transportul 
unităţii energetice de sol. Putem să pornim singuri 
motoarele, oriunde şi oricând, iar apoi păsările nu mai au 
nevoie de ajutor. A trebuit să acceptăm, ca întotdeauna, 
penalizarea celor nouă sute de kilograme în plus ale UEA. 
Desigur că astfel nu poţi face bani, dar eu unul prefer 
situaţia asta. Şi dumneavoastră, de asemenea. Hausner 
privi de jur împrejur, aşteptând comentarii, dar cum nimeni 
nu spuse nimic, continuă: Avem, de asemenea, cheltuieli 
suplimentare şi multă bătaie de cap, pentru că încercăm să 
îndeplinim toate operaţiunile aici, la Lod. De exemplu, nici 
măcar un rezervor de apă nu se apropie de avioane, în 

afara aeroportului Lod. Dacă zbori cu El Al, duci cu tine apa 
lordanului în Tokio, căci şi serviciul de toaletă se realizează 
tot numai aici. Mai mult, după fiecare zbor, echipele de 
curăţenie, supravegheate de oamenii mei, parcurg cu multă 
atenţie fiecare aeronavă, în caz că cineva s-a hotărât să ne 
lase vreun pachet. Verificăm scaunele şi toaletele, 
deschidem şi pungile. In plus, serviciul de bucătărie se 
realizează în mod exclusiv pe Lod. Cât despre alimentele 
oferite la bord, vă pot spune că am asistat personal la 
prepararea lor în bucătăria noastră şi că totul e cuşer. De 
fapt, rabinul companiei a luat masa şi nu s-a ales decâtcuo 
indigestie. Hausner se lăsă pe spătarul scaunului şi îşi 
aprinse o ţigară, adăugând apoi mult mai rar: de fapt, dintr- 
un anumit punct de vedere, această cursă va fi mult mai 
sigură decât oricare alta, pentru că acum nu va mai trebui 
să ne facem griji cu privire la pasageri. Hausner dădu din 
cap spre Matti Yadin. Asistentul meu s-a oferit să conducă 
echipa de securitate de pe Concorde 01, iar eu voi face 
acelaşi lucru pe 02. Totuşi, primul-ministru nu m-a informat 
dacă mi se va permite să particip la misiune. Privi în jurul 
mesei. 

Mai există întrebări cu privire la securitatea El Al? Nu? 
Bine. Urmă o tăcere prelungită. Hausner se hotărî că, de 
vreme ce se aflau în propria-i sală de conferinţe, el trebuia 
să prezideze întâlnirea. Se întoarse către Chaim Mazar de la 
Shin Beth. Doriţi să prezentaţi un raport? 

Mazar se ridică încet. Era un bărbat înalt şi slab, cu 
privirea tipică celor care au lucrat mult timp în Serviciul 
Secret Era un om dintr-o bucată, unii îl considerau încă 
necioplit începu fără niciun preambul. 

— Marea spaimă o constituie, fără îndoială, posibilitatea 
apariţiei unui maniac, aflat pe vreun acoperiş, undeva între 
zona de aici şi coastă, şi dotat cu vreo rachetă micuță care 
să poată fi lansată de pe umăr. Ei bine, eu pot să vă asigur 
că nu există niciun personaj de felul acesta în tot spaţiul 
menţionat. Şi nici nu va exista vreunul pe traseul avioanelor 

în momentul decolării. l-am cerut ministrului apărării câteva 
raiduri aeriene pe traseul de zbor. Deasupra întregii regiuni 
se vor afla elicoptere. Nu a existat niciun indiciu al vreunei 
activităţi de gherilă pe teritoriul Israelului. Sunt convins că 
nu vor apărea probleme. Vă mulţumesc, încheie el, 
aşezându-se. 

Hausner zâmbi. Scurt şi la obiect. Un om de treabă. Se 
întoarse către Isaac Burg, şeful organizaţiei Mivtzan Elohim. 

Acesta rămăsese aşezat, dar se aplecă puţin înainte. Era 
un bărbat scund, cu înfăţişare de gentleman, cu părul alb şi 
cu ochi de un albastru strălucitor. Afecta obiceiuri 
sâcâitoare şi tabieturi dezarmante, pe care în realitate nu le 
avea. Era mult mai tânăr decât părea, dar era în stare să 
ucidă cu sânge rece în timp ce se scotocea în buzunare 
după un spray nazal. Nimeni n-ar fi putut crede că el era cel 
care aproape dusese la bun sfârşit acţiunea de anihilare a 
nenumăratelor organizații palestiniene de gherilă 
răspândite în întreaga lume. 

Oamenii săi vânaseră cu brutalitate ultimele grupări 
dezorganizate, aproape reuşind să pună capăt atacurilor 
teroriste din ţară şi din afara ei. Burg surâse. 

— Am dat peste o gherilă palestiniană mai deunăzi în 
Paris. Era unul dintre ultimii membri marcanţi ai 
organizaţiei Septembrie Negru. L-am interogat cu multă 
seriozitate şi ne-a asigurat că nu ştie de existenţa vreunui 
plan de subminare a misiunii de pace. Gherilele sunt 
disperate şi atât de lipsite de încredere acum, încât nici 
măcar nu putem fi siguri că mai comunică între ele. Dar 
unul dintre oamenii mei, care e membru în serviciile 
secrete palestiniene, mă informează că nu se pune nimic la 
cale. Burg îşi căută pipa prin buzunar şi, în cele din urmă, o 
găsi. O privi un moment, apoi se uită în sus. În orice caz, 
din câte ştim, guvernele doresc la fel de mult ca şi noi 
succesul Conferinţei. Ne-au informat prin diverse surse că 
supraveghează cu atenţie gherilele cunoscute sau suspecte 
din ţările lor. În cazul în care ei o lasă mai moale, vom face 

acelaşi lucru. Îşi puse nişte tutun aromatic în pipă. John 
McClure, de la CIA, care este ataşat la noi, ne informează 
că agenţia lor nu a auzit niciun fel de zvonuri de la 
grupurile arabe din lume. Din întâmplare, concediul 
domnului McClure începe chiar mâine, iar acesta a ales, din 
curtoazie, să călătorească împreună cu misiunea de pace. 
Isaac Burg zâmbi de plăcere în clipa în care îşi aprinse pipa. 
Fumul dulceag se răspândi deasupra mesei. Se uită spre 
generalul Dobkin. Cum stăm cu hinterlandul arab? 

Benjamin Dobkin se ridică şi privi împrejurul camerei. Era 
un bărbat solid cu gâtul gros şi părul negru, foarte creţ. Ca 
majoritatea generalilor israelieni, purta uniformă simplă, de 
campanie, cu mânecile suflecate. Ceea ce oamenii 
observau din primul moment erau braţele şi mâinile sale 
puternice. Era arheolog amator, iar săpăturile 
perseverente, făcute în văile străvechi,  sporiseră 
dimensiunile trupului său, şi aşa destul de masiv. Când 
comandase o brigadă de infanterie, fiecare membru al 
acesteia devenise, de voie, de nevoie, arheolog. Nu fusese 
săpată nicio tranşee, nicio latrină, nicio capcană sau un 
şanţ de apărare antitanc fără ca solul să fie cercetat cu 
fiecare prilej posibil. Benjamin Dobkin era, de asemenea, 
un om foarte credincios, care nu încerca să îşi ascundă 
această calitate. Rapoartele de evaluare a ofiţerilor, 
dedicate lui Dobkin, includeau întotdeauna cuvinte precum 
„temeinic”, „consecvent” şi „stăpân pe sine”. 

Işi împreună mâinile la spate şi începu: 

— Ca întotdeauna, problema e că gherilele pot să se 
descurce foarte bine în interiorul ţărilor subdezvoltate. 
Operațiunile armatei israeliene au curăţat multe dintre 
aceste teritorii Fatah şi înseşi guvernele arabe au dus până 
la capăt această acţiune. Privi în jurul său. Dar, spre 
deosebire de unii dintre prietenii mei de aici, armata nu 
poate să excludă, şi nu o va face, posibilitatea unor 
agresiuni palestiniene sau arabe, iniţiate din acele zone 
rurale în care încă se mai află grupuri de gherile. Armata 

are un acces limitat acolo, dar trimitem mulţi agenţi secreţi 
care, cu puţin noroc, trec drept arabi. Spionăm la faţa 
locului. Ezită, apoi adăugă: Aşa cum am făcut mereu. Aşa 
cum făceam şi cu trei mii de ani în urmă: „Şi Moise îi trimise 
să spioneze în Ţara Canaanului, spunându-le: mergeţi spre 
sud pe acest drum şi urcați muntele, şi priviţi ţara, văzând 
cum este ea şi ce fel de oameni trăiesc acolo, dacă sunt 
puternici sau slabi, puţini sau mulţi.” 

Ya'akov Sapir, membru de stânga al Knessetului, care 
numai credincios nu era, interveni imediat: 

— lar aceşti spioni ai lui Moise au povestit, dacă îmi 
amintesc eu bine, că pe acel tărâm curgeau laptele şi 
mierea. Cred că de atunci încoace nimeni n-a mai avut 
încredere în rapoartele unei misiuni militare de 
recunoaştere. 

In jurul mesei, şi de pe scaunele aşezate lângă perete, se 
auziră chicote. 

Generalul Dobkin îl privi un moment pe Ya'akov Sapir. 

— Şi, ca membru al Comitetului Poştal al Knesset-ului, 
cred că v-ar interesa să ştiţi că răspunsurile corintenilor la 
epistolele lui Pavel încă mai aşteaptă la Poşta din Ierusalim. 

De data aceasta, se auziră şi mai multe râsete. 

Hausner păru enervat. 

— N-am putea renunţa la aluziile astea biblice învăţate 
pe dinafară? Domnule general? Doriţi să continuaţi? 

Dobkin încuviinţă din cap. 

— Da. Una peste alta, totul pare în regulă. Partenerii mei 
din ţările arabe mi-au transmis că întreprind cele necesare 
pentru neutralizarea rămăşiţelor mişcărilor de gherilă, acolo 
unde acestea pot fi identificate. 

Chaim Mazar se apleca înainte. 

— Ce operaţiuni ar putea să lanseze împotriva misiunii de 
pace, în caz că nu vor fi neutralizaţi, domnule general? 

— Pe mare şi în aer. Suntem încă preocupaţi de aceste 
două domenii. Totuşi, Departamentul Naval mi-a dat 
asigurări că întregul traseu al celor două avioane Concorde 

pe deasupra Mediteranei va fi supravegheat nu doar de 
către navele lor şi de cele ale Flotei a Şasea Americane, ci 
şi de forţele navale ale Greciei, Turciei şi Italiei, care vor 
participa la un exerciţiu NATO desfăşurat în această 
regiune. În plus, pentru ca un proiectil expediat de pe mare 
să poată prăbuşi o aeronavă ce zboară la o altitudine şi cu 
viteza celor două avioane Concorde, acesta ar trebui să fie 
mult prea sofisticat pentru a fi folosit de terorişti. Chiar în 
cazul în care ar intra în posesia unui asemenea proiectil şi l- 
ar lansa, escorta Forţelor Aeriene ar avea timp suficient 
pentru a-l identifica, localiza şi dobori, nu-i aşa, domnule 
general? zise el, privind spre ltzhak Talman, care era 
comandantul operativ al Forţelor Aeriene. 

Toată lumea se întoarse spre Talman. Acesta se ridică, se 
duse spre fereastră şi privi în zare. Era un bărbat înalt, 
frumos, cu o mustață de soldat britanic şi cu aspectul plin 
de cutezanţă al unui fost pilot din Forţele Aeriene Britanice. 
Vorbea un amestec de ebraică stricată şi idiş, cu un accent 
britanic cultivat. Asemenea ofiţerilor britanici pe care îi 
imita, avea un caracter rece, detaşat şi imperturbabil. Dar, 
la fel ca mulţi dintre bătrânii ofiţeri ai Imperiului, Talman 
juca teatru. În realitate, avea o fire emotivă şi foarte 
iritabilă, pe care însă o ascundea foarte bine. 

Talman se întoarse cu faţa spre masă şi spuse cu o voce 
calmă: 

— Cel mai bun ofiţer al meu, Teddy Laskov, conduce 
personal o escadrilă de piloţi atent selecționați şi care, la 
rândul lor, vor zbura pe cele mai bune aeronave de război 
din lume. În acest moment ei supraveghează înarmarea şi 
întreţinerea celor douăsprezece avioane aflate la celălalt 
capăt al aerodromului. Laskov m-a asigurat că e în stare să 
localizeze, să urmărească, să intercepteze şi să doboare 
orice obiect aflat pe cer, inclusiv Foxbat-urile, SAM-urile şi 
pe Satana însăşi, dacă apare pe ecranul radarului. Privi prin 
încăpere, peste capetele bărbaţilor şi femeilor adunaţi 
acolo. Serviciul de Informaţii al Forţelor Aeriene mă 

informează că gherilele nu au fost niciodată capabile să 
lanseze un atac aerian, şi nici acum nu sunt. Şi totuşi, dacă 
cineva ar dori să iniţieze un atac împotriva celor două 
avioane Concorde, ar trebui să dispună şi să se folosească 
de cea mai puternică flotă aeriană din Mediterană. Talman 
îşi răsuci mustaţa. Teddy Laskov e cel mai bun om al 
nostru. De îndată ce păsările se vor afla sus, deasupra 
coastei, ele sunt sub răspunderea mea, iar eu îmi asum 
această responsabilitate fără nicio ezitare, conchise el şi se 
întoarse la scaunul său. 

Teddy Laskov, care stătuse pe coridor, ascultând, 
deschise uşa încet. Câteva capete se întoarseră spre 
obiectul laudelor lui Talman. Laskov surâse stângaci şi 
flutură din mănă, indicând că nimeni nu trebuie să îi dea 
vreo atenţie. Se sprijini de zid. 

Miriam Bernstein încerca să prindă privirea lui Hausner, 
dar acesta o evita premeditat. Privi în jurul mesei şi spre 
scaunele aflate de-a lungul peretelui, dar nimeni nu păru să 
mai aibă ceva de adăugat. 

— În regulă, atunci... 

Miriam Bernstein se ridică. 

— Domnule Hausner. 

— Da? 

— Aş avea ceva de adăugat aici. 

— A! 

— Vă mulţumesc. Îi zâmbi, fără ca acesta să pară că 
observă. Privi în jos şi răsfoi câteva hârtii aflate în faţa ei, 
apoi ridică privirea. Am ascultat cu foarte multă atenţie cele 
spuse aici şi, deşi sunt impresionată de precauţiile luate, 
mă îngrijorează spiritul în care au fost întreprinse aceste 
acţiuni, mai ales limbajul folosit pentru a le descrie. 
Domnilor, mergem la această veida, la această Conferinţă, 
pentru a încheia un Brit Şalom, un Tratat de Pace. Miriam 
Bernstein tăcu şi se uită în jurul mesei, întâlnind rând pe 
rând privirea fiecăruia dintre cei prezenţi. Poate că în 
anumite împrejurări este justificat să vorbim despre 

doborârea unor obiecte aflate în aer, despre interogarea, cu 
multă seriozitate, a unor arabi suspecți din ţările prietene 
sau despre trimiterea unor spioni ai Armatei în teritoriile 
arabe. Dar, în acest moment al istoriei noastre, eu aş 
accepta riscul de a adopta o imagine lipsită de agresivitate. 
Noi nu vrem să mergem la Naţiunile Unite precum un grup 
de cowboy, cu pistoalele fumegând. Vrem să mergem în 
aşa fel, încât să arătăm că am venit să vorbim despre pace. 
Işi strânse buzele, căutându-şi cuvintele pe care să le 
rostească în favoarea raţiunii, fără a părea că susţine 
capitularea. Fusese mulţi ani asociată ca aripa pacifistă a 
partidului său şi de aceea se simţea obligată să le dea 
acest avertisment acum, când se aflau atât de aproape de 
a vedea că pacea devine realitate. Nici măcar o singură zi 
din viaţa ei nu fusese trăită într-un loc în care domnea 
pacea. Işi întinse mâinile cu palmele în sus, într-un gest 
conciliant. Nu vreau să creez o problemă acolo unde nu 
există. Afirm doar că toate operaţiunile militare şi de 
spionaj ar trebui să înceteze aproape complet în 
săptămânile ce urmează. Este un gest de bună-credinţă din 
partea noastră. Cineva trebuie să-şi pună primul arma în 
toc. Chiar de s-ar întâmpla să îl vedeţi pe Satana pe 
ecranele radarelor, domnule general Talman, nu îl doborâţi 
cu vreunul din proiectilele dumneavoastră. Explicaţi-i doar 
că vă îndreptaţi spre o misiune de pace şi că nu doriţi să fiţi 
silit să acţionaţi violent. Va înţelege că doriţi cu adevărat 
pacea şi astfel - şi cu ajutorul lui Dumnezeu - îl veţi alunga. 
Se uită împrejurul încăperii şi, pentru o fracțiune de 
secundă, privirea i se opri asupra lui Teddy Laskov. O privi 
şi el şi descoperi în ochii aceia ceva ce puţini oameni 
văzuseră vreodată, neştiind ce nume să-i dea. Ea privi 
câteva momente pe deasupra capetelor oamenilor din jur. 
Afară, dincolo de aerodrom, oamenii lui Khabbani se certau, 
neputându-se hotărî când să tragă. Căldura vântului 
Hamseen pătrundea în încăperea mică. Miriam Bernstein 
privi din nou prin sală. Există printre noi persoane care nu 

vor să cedeze la masa de tratative ceea ce au obţinut cu 
preţul sângelui. Înţeleg foarte bine asta. Cunosc, de 
asemenea, toate contraargumentele care se pot opune 
teoriei păcii cu orice preţ. Cu toţii le cunoaştem, iar, în ce 
mă priveşte, în unele dintre ele chiar cred. Nu vă cer decât 
ca în zilele ce vor urma să vă amintiţi de ceea ce am spus 
acum. Vă mulţumesc. 

Se aşeză şi îşi făcu de lucru cu hârtiile pe care le avea în 
faţă. 

Nimeni nu replică. Sala era la fel de tăcută. i 

Generalul Talman se ridică şi se duse la Teddy Laskov. Il 
luă de braţ şi ieşiră împreună pe coridor. 

În cele din urmă, oamenii începură să converseze în 
şoaptă cu cei aflaţi în preajma lor. Apoi întâlnirea se pierdu 
în discuţiile unor grupuri mai mici, care lucrau la 
coordonarea planurilor finale. 


Jacob Hausner ignoră vocile şoptite din preajma lui şi o 
privi îndelung pe Miriam Bernstein. Simţi un fel de curent 
care îi lega subtil. Dacă nu îl va risipi, va ieşi la iveală într- 
unul din cele mai neaşteptate momente. Dintr-o dată îşi 
aminti ziua în care ea refuzase o invitaţie de a-şi petrece un 
weekend la vila lui. Amintirea îl irită. Se lăsă pe spătarul 
scaunului şi se uită spre tavan. S-o ia naiba. Existau şi alte 
lucruri, în afară de Miriam Bernstein, care îl preocupau. 

De-a lungul anilor, acest moment fusese îndelung 
pregătit. Palestinienii consideraseră întotdeauna că El Al 
este un obiectiv militar, iar atacurile asupra lui fuseseră 
iniţiate aproape în aceeaşi zi în care el luase fiinţă, în 1948. 
Dar numai operaţiunile teroriste mai spectaculoase, precum 
cele din anii 60 şi 70, atrăseseră atenţia presei. 

Ultimul incident fusese tentativa de deturnare a unui El 
Al 747 de pe aeroportul Heathrow. Ahmed Rish condusese 
acea acţiune. Chipul lui Hausner se strâmbă la amintirea 
numelui Rish. Unul dintre ultimii - şi, probabil, cel mai bun - 
dintr-un grup teribil. Fusese închis în închisoarea militară 

Ramla o dată, după ce îl arestaseră pe aeroportul Lod, într- 
o misiune necunoscută. In 1968, înainte ca Israelul să 
adopte politica de refuz a negocierilor cu teroriştii, el fusese 
schimbat împreună cu alţi cincisprezece terorişti pentru 
pasagerii cursei El Al care fusese deturnată în încercarea de 
capturare a generalului Sharon. Hausner fusese de părere 
că era o greşeală, iar evenimentele ulterioare dovediseră 
că nu se înşelase. 

Ar fi dorit ca Ahmed Rish să fi căzut victima unuia dintre 
raidurile organizaţiei Mivtzan Elohim. Rish era specialist în 
avioane, iar gândul că acest criminal înrăit şi devotat era în 
libertate îl tulbura. Hausner fusese unul dintre principalii săi 
anchetatori în închisoarea din Ramla, iar Rish, unul dintre 
puţinii terorişti care îl făcuseră să îşi piardă firea. Hausner 
îşi amintea că îl lovise. In raportul său, afirmase că Rish era 
un om foarte periculos, care trebuia închis pe viaţă. Şi 
totuşi, îl eliberaseră. 

De atunci, Rish apăruse în nenumărate locuri, de fiecare 
dată foarte aproape de un avion El Al. Conform unor 
zvonuri, Rish fusese unul dintre cei care scăpaseră în timpul 
raidului Entebbe. Şi, îşi spuse Hausner, probabil că aşa era. 

Când Isaac Burg pomenise de o gherilă capturată în 
Franţa, memoria lui Hausner fusese reîmprospătată. In 
urmă cu mai mult de un an, Rish fusese localizat în Franţa, 
imediat după operaţiunea Heathrow. De ce în Franţa? 
Hausner îşi aminti că şi atunci îl deranjase ceva. Oare ce 
anume? Franţa. Rish. Şi al său modus operandi. Asta era. 
Ceva în legătură cu acel modus operandi al lui Rish îl 
şocase atunci. Rish nu era un bandit înarmat şi pe jumătate 
nebun. Nu îşi asuma prea multe riscuri personale, ci acţiona 
pe ocolite şi cu multă circumspecţie. De ce în Franţa? De ce 
nu în marile comunităţi arabe din Germania? Singurul grup 
arab de o oarecare importanţă existent în Franţa era 
constituit din algerieni. Rish era irakian, cu toate că lupta 
pentru cauza palestiniană. Pentru restul lumii, arabii erau 
toţi la fel. Nu însă şi între ei. De asemenea, pentru poliţia 

franceză, obişnuită cu algerienii, un irakian ar fi suspect. 

Da, Rish era una din insectele care nu cu mult timp în 
urmă atinseseră reţeaua serviciilor secrete israeliene, iar 
aceasta tremurase. |l reperaseră în provincie, nu la Paris. 
Ciudat. O dată în Bretagne, iar altă dată în sud, în 
apropierea graniţei spaniole. De ce? Brusc, lui Hausner îi 
veni ideea că, în tot acest lanţ de măsuri de securitate, 
exista o verigă slabă pe care el nu o cunoştea şi nu o putea 
localiza. Se înfioră. 

In dosarul lui Rish exista un portret psihic al acestuia, 
precum şi semnalmentele standard. O să le scoată şi o să le 
folosească într-un apel către SDECE din Franţa. Hausner 
privi în jur. Toată lumea vorbea în continuare, împărţită în 
grupuri. Se ridică. 

— Dacă nimeni nu mai are nevoie de prezenţa mea, mă 
voi întoarce la treburile mele. Nimeni nu îi răspunse. 
Doamnă ministru adjunct? 

— Nu vrem să te reținem, spuse Miriam Bernstein. 

— Nu mă reţineţi. Se uită în jurul său. Vă rog să folosiţi 
sala mea de conferinţă cât doriţi. Se întoarse şi porni spre 
uşă, apoi privi în spate şi spuse cu sinceritate: Salom! 

4. 


Căpitanul David Becker, pilotul navei El Al Concorde 02, 
şedea camera operativă, lângă Moses Hess, prim-ofiţer. În 
partea cealaltă a mesei, în faţa lui Hess, se afla inginerul de 
zbor, Peter Kahn, un evreu american, ca şi Becker. 

Pe pereţi erau hărţi, diagrame şi buletine. Unul dintre 
pereţi era o fereastră largă care dădea spre rampa de 
parcare a avioanelor. Cele două aeronave Concorde 
stăteau, în afara rampei parţial umbrite, în lumina 
puternică a soarelui. 

De partea cealaltă a unui perete de sticlă, care traversa 
sala de operaţiuni, se afla biroul dispecerului, cu 
teleimprimatoarele şi hărţile meteorologice. 

La celălalt capăt al mesei lungi din sala de operaţiuni se 
afla echipajul de zbor al avionului El Al Concorde 01; era 
compus din Asher Avidar, pilotul israelian pe care Becker îl 
considera prea tânăr şi impulsiv pentru a pilota altceva în 
afara avioanelor de război pe care zburase cândva. Lângă 
Avidar şedea Zevi Hirsch, primul ofiţer pe care, îşi spunea 
Becker, doar vârsta îl împiedica să fie pilot, şi Leo Sharett, 
inginerul de zbor care, de asemenea, atenua ceva din 
pripeala lui Avidar. 

Avidar vorbea echipajului său, iar Becker se străduia să 
audă şi să înţeleagă cuvintele rostite rapid în ebraică. Era 
vorba de o cursă pregătită cu atenţie, şi Becker nu avea 
nevoie de nebuniile lui Avidar. Trebuia să îl urmeze în lunga 
călătorie, iar la 2,2 mach combustibilul reprezenta un factor 
foarte important. 

Ascultând conferinţa pe care o ţinea Avidar echipajului 
său, Becker verifică ultimele hărţi meteo. 

Becker era un bărbat foarte înalt, din acest motiv fiindu-i 

refuzată pregătirea de luptă în cadrul Forţelor Aeriene 
Americane, atunci când îşi începuse stagiul militar, o dată 
cu debutul războiului din Coreea. Şi pentru că în ROTC nui 
se menţionase această limită de înălţime, el se pomeni 
transportând trupele pe avioane C-54. In cele din urmă, îşi 
satisfăcu în parte dorinţa de a lupta pe front, alăturându-se 
Direcţiei de Strategie Aeriană. De-a lungul anilor '50 îşi 
aşteptă răbdător şansa de a anihila oraşul rusesc care avea 
să-i fie încredinţat, cu toate că ştia că nu avea să vadă 
distrugerea provocată. Era oraşul Minsk sau, mai precis, 
aeroportul din nord-vestul acestuia. Bomba lansată de el ar 
fi distrus şi satul Zaslavl în care se născuse Teddy Laskov, 
dar niciunul din cei doi nu îşi dăduse seama de această 
coincidenţă în decursul discuţiilor lor întâmplătoare. 

În cele din urmă, tendinţele lui agresive scăzură o dată 
cu înaintarea în vârstă şi, o dată cu apariţia rachetelor 
balistice intercontinentale, ajunse să piloteze din nou 
avioane de transport. Apoi veni Vietnamul, şi fu instalat din 
nou într-un B-52. Anihila o mulţime de oameni acolo, dar 
trecuse mult timp şi nu mai avea niciun chef de aşa ceva. 
În timpul războiului din 1967 se oferi voluntar pentru 
zborurile de reaprovizionare ale lerusalimului. O dată cu 
ultimul său zbor spre Lod, luă sfârşit şi înrolarea sa, precum 
şi o căsnicie de douăzeci şi unu de ani, aşa încât el rămase 
pe loc şi se căsători cu o fată de la Forţele Aeriene ale 
Israelului, care îi făcea întotdeauna probleme cu declararea 
încărcăturii. 

Forţele Aeriene ale Israelului nu aveau şi nici nu era 
necesar să aibă imensele bombardiere cu rază lungă de 
acţiune pe care el le cunoştea atât de bine, iar numărul 
transportoarelor militare C-130 era foarte mic în cadrul 
Forţelor Aeriene, Hei Avir. Dar aici el nu dorea să revină în 
rândurile armatei. Voia doar să zboare. În cele din urmă, 
obţinu o slujbă care îi permitea să piloteze avioane de 
transport El Al DC-4. 

În cadrul Forţelor Aeriene ale Statelor Unite petrecuse mii 

de ore de zbor în avioane cu reacţie. Fusese, de asemenea, 
testat la lucru pe marele bombardier supersonic FB-111, 
fiind astfel unul dintre puţinii bărbaţi din Israel care ştiau să 
piloteze la viteze supersonice avioane mari. Când El Al 
cumpără aeronavele Concorde, Becker se duse la Toulouse 
pentru a se pregăti. Acum urma să conducă cel mai 
important zbor al carierei lui şi voia să fie sigur că totul 
avea să se desfăşoare bine. 

Când uşa se deschise, Becker privi în sala dispecerului. Îi 
văzu pe generalii Talman şi Laskov intrând. Discutară 
câteva momente cu personalul, apoi pătrunseră prin uşa de 
legătură. 

Toată lumea din sala de operaţiuni, toţi ofiţerii în rezervă 
se ridicară. 

Talman şi Laskov zâmbiră şi gesticulară, cerându-le să se 
aşeze. Cel dintâi spuse: 

— Bună ziua. Tocmai ne întoarcem de la o întâlnire a 
comitetului de securitate şi vreau să vă spun că totul pare 
în regulă. Totuşi, pentru o mai mare siguranţă, vom 
devansa decolarea pentru ora trei şi treizeci. În plus, nu veţi 
zbura peste Mediterană către Madrid, ci direct spre cizma 
italiană, îndreptându-vă spre Orly pentru realimentare. Am 
obţinut permisiunea de a zbura cu viteză supersonică 
deasupra Italiei şi Franţei. Totul, inclusiv noile planuri de 
zbor, hărţile şi diagramele meteo, este pregătit. Nimeni nu 
va părăsi avionul la Orly, urmându-se aceleaşi dispoziţii ca 
şi în cazul planului pentru Madrid. Privi fiecare om în parte. 
Domnilor, spuse şi apoi se opri, căutând cuvintele potrivite, 
în timp ce îşi răsucea mustaţa despicată. Apoi adăugă doar: 
drum bun! Şalom! 

Se întoarse şi reveni în sala dispeceratului. 

Teddy Laskov se aşeză la masă. 

— În regulă. Avem un minut la dispoziţie pentru ultimele 
coordonări. Eu vă voi urmări pe monitorul de la Controlul 
Traficului Aerian atâta vreme cât vom fi împreună şi folosim 
frecvenţa companiei. Dar, dacă vreţi să comunicăm unii cu 

alţii, trebuie s-o facem pe frecvenţa mea tactică, de pe 
canalul 31. Adică pe 134, 725. Dacă dintr-un motiv sau altul 
cineva dintre noi consideră că această frecvenţă nu mai e 
sigură va spune: „Indicatorul de la rezervorul numărul trei 
nu mai merge” şi ne reîntâlnim cu toţi pe o frecvenţă 
alternativă, canalul 27, ceea ce înseamnă 129,475. E 
limpede? Vă voi însoţi până când ajungeţi la 19.000 de 
metri altitudine şi 2,2 mach. Dacă o să stau bine cu 
combustibilul, poate mai întârzii prin preajmă. După aceea 
veţi fi în siguranţă. Întrebări? 

Avidar se ridică. 

— Daţi-mi voie, domnule general. Cine controlează tactic 
această cursă? Adică, eu sunt coordonatorul de zbor al 
acestor două Concorde, iar dumneavoastră aveţi în 
subordine oamenii dumneavoastră şi îmi sunteţi superior în 
Hei Avir - numai că aceasta e o cursă civilă. Să presupunem 
că suntem atacați şi să spunem că eu vreau să scap 
abătându-mă de la traseu, dumneavoastră doriţi să menţin 
direcţia stabilită, ca să puteţi şti unde ne aflăm? Cine e 
şeful? 

Laskov îl privi un moment pe Avidar. Indiferent ce se 
spunea despre tânărul pilot, acesta nu-şi irosea timpul cu 
ocolişuri inutile şi nici nu se jena să spună lucrurilor pe 
nume. Laskov dădu din cap. 

— In regulă. E o întrebare bună, Asher. Ţin să repet ceea 
ce vi s-a spus deja: nu anticipăm niciun fel de probleme. 
Totuşi, dacă suntem... atacați, veţi urma regulamentul 
după care se ghidează misiunile marilor bombardiere. Cum 
Israelul nu deţine aşa ceva, daţi-mi voie să vă pun la curent 
cu acest regulament E foarte simplu. Prima regulă este să 
nu te abaţi de la traseul fixat decât în clipa în care primeşti 
instrucţiuni de la conducătorul escortei - de la mine - 
numai atunci pot fi întreprinse acţiuni de evadare 
individuală, de modificare a direcţiei de zbor, a vitezei sau a 
altitudinii. Cât priveşte regula a doua, vezi regula întâi. 
Mulţumit de răspuns? 

— Nu. 

Se aşeză şi se uită în altă parte. 

Laskov încercă să vorbească pe un ton împăciuitor: 

— Uite ce e, Asher, escorta de zbor este întotdeauna un 
ghimpe în coasta tuturor. Nu prea am avut până acum în 
Israel asemenea situaţii de escortare pe un spaţiu atât de 
larg, de aceea e ceva nou pentru dumneata. Totuşi, în 
decursul unui război la care am participat acum o mie de 
ani s-a dovedit de nenumărate ori că mioarele trebuie să 
stea împreună cu turma, ascultându-i pe câini, dacă nu vor 
să fie prinse de lup. Indiferent câte oi din turmă par a fi 
furate de lup, te asigur că e mult mai rău să fii de unul 
singur. Desigur că această comparaţie nu este exactă, dar 
cred că ai priceput mesajul. Incercă să surâdă părinteşte, 
dar Avidar nu îl privea. Laskov ridică din umeri şi se 
întoarse spre Becker. David? Te gândeşti la ceva? 

— Nu, domnule general, cred eu, în felul acesta, totul e 
clar. Mai puţin numele ce vor fi folosite pe frecvențele 
tactice. 

Lasko se ridică. 

— Ai dreptate. Eu sunt Arhanghelul Gabriel, plus numărul 
de pe coadă, 32. Escadrila mea e Gabriel, plus numerele de 
pe cozi. Tu, David, te vei numi Aripile lui Emanuel, iar tu, 
Asher, vei fi Kosher Clipper. În fine, în aer veţi fi numiţi 
Emanuel şi Clipper. Laskov îşi privi ceasul. Nu era decât 
două după-amiază. Adăugă: Şi încă ceva. In plus faţă de 
delegaţii misiunii de pace, care figurează pe lista voastră, s- 
ar putea să mai apară şi alte câteva personalităţi. Va fi şi 
un american la bord. John McClure. Un fel de angajat al 
Ambasadei care călătoreşte spre casă în concediu. 
Comunicaţi-le şefilor de echipaj că trebuie să se aştepte la 
suplinirea listei pasagerilor. 

Becker îşi răsfoi mapa şi găsi lista. 

— Mai e un compatriot de-al meu care ne va însoţi. 
Domnul general Tom Richardson, ataşatul militar aero. 
Probabil că îl cunoaşteţi. Are unele treburi la New York. 

Laskov nu spuse nimic. Era, probabil, o hotărâre de ultim 
moment. Ştia că nu era lipsită de semnificaţie, dar nu îşi 
putea da seama care era aceasta. Un simplu gest de 
prietenie, poate, încuviinţă din cap. 

— E un fel de cunoştinţă profesională... un prieten atunci 
când nu încearcă să ne dicteze ce avem de făcut. Dacă nu-i 
place mâncarea, aruncaţi-l peste bord când vă veţi afla 
deasupra Romei. Avidar, dacă se va afla în avionul tău, nu 
încerca să discuţi cu el despre convingerile politice sau 
religioase, căci nu are aşa ceva. 

Becker zâmbi. 

— A cerut să fie îmbarcat pe nava mea. O să am grijă de 
el. 

— Aşa să faci, replică Laskov, absent. Se îndreptă spre 
uşa care făcea legătura cu sala dispecerului, unde îl zări pe 
Talman vorbindu-i dispecerului şef. Se întoarse cu faţa 
către oamenii care se ridicaseră din nou. David, spuneai că 
a ales nava ta? 

— Da, să trăiţi. 

Becker îi întinse lista cu pasagerii. 

Laskov o privi. Lângă numele lui Richardson, trecut cu 
stiloul la sfârşitul listei, erau scrise numerele „02”. Ştia că 
pe listă nu erau indicate, deocamdată, nici repartizarea pe 
avioane şi nici aşezarea pasagerilor. Cea dintâi avea să fie 
hotărâtă în ultimul moment, din raţiuni de securitate. Cea 
de-a doua era lăsată pe seama delegaților, care se puteau 
grupa în comitete, astfel încât să lucreze şi în timpul 
zborului. Laskov nu înţelegea de ce optase Richardson 
pentru un anume avion, de vreme ce nu putea şti dacă 
prietenii sau cunoştinţele sale aveau să se afle tot acolo. De 
ce nu aşteptase până când vedea cum era repartizată 
delegaţia? Ambele avioane urma să fie pe jumătate goale. 
Poate că voia să zboare cu Becker. Se uită în sus. 

— Ştia că tu vei pilota 02? 

— Cred că da. Bănuiesc că s-a gândit că ar putea sta în 
scaunul pentru catapultare, pălăvrăgind tot drumul. Nu ştie 

prea multă ebraică. 
— Probabil. In ordine, domnilor. Drum bun. Ne vedem la 
vreo cinci mii de metri. Salom. 


În salonul personalităţilor, de la capătul culoarului unde 
erau situate atât sala de operaţiuni, cât şi biroul lui 
Hausner, se aflau vreo sută de oameni. Draperiile fuseseră 
trase pentru a veni în sprijinul aparatelor de aer 
condiţionat, dar cu toate acestea salonul era foarte încins. 
Şi totuşi, întunericul dădea impresia de răcoare. Din când în 
când unul sau altul dintre cei prezenţi dădea un pic la o 
parte draperiile şi se uita la cele două avioane Concorde, 
solitare şi înconjurate de soldaţi. 

Yaakov Leiber, stewardul şef de pe aeronava lui Becker, 
intră în salonul personalităţilor. Micuţul Yaakov Leiber, aşa 
cum îi spuneau aproape toţi, era foarte neliniştit. Ar fi 
preferat să nu fie el acela care trebuia să îi întreţină pe 
pasagerii acestei curse. Era obişnuit să îşi rostească micul 
discurs în salonul personalităţilor, dar acesta era un grup cu 
totul aparte. Recunoscu multe chipuri şi nume. 

In plus faţă de cei douăzeci de delegaţi ai misiunii de 
pace era prezent un număr neobişnuit de mare de ajutoare, 
asistenţi de cercetare, secretare, translatori şi oameni de 
securitate. Leiber observă că salonul era plin de fum, iar 
barul era gol ca de obicei. 

Yaakov Leiber îşi drese glasul. 

— Doamnelor şi domnilor. Doamnelor şi domnilor. 

Îşi ridică mâinile. 

Se făcu linişte treptat. Unele capete se întoarseră şi îl 
observară pe omul scund, îmbrăcat într-o uniformă albă 
prea mare şi purtând ochelari bifocali ai căror lentile erau 
atât de groase, încât făceau ca ochii lui să semene cu nişte 
stridii. 

Leiber se întoarse cu spatele spre bar. 

— Bună ziua. Sunt Yaakov Leiber, steward şef al 
avionului El Al Concorde 02. 

— Bine că nu e pilotul, observă un om din spate. 

Câteva persoane râseră. 

Leiber zâmbi. 

— De fapt, am fost şi pilot, numai că o dată am uitat să- 
mi iau o carte de telefon pe care să mă aşez şi m-am 
prăbuşit într-un hangar. Se auziră râsete şi chiar aplauze. 
Leiber se apropie de mulţime. Nu vreau decât să vă aduc la 
cunoştinţă câteva lucruri. Vorbi câtva timp despre alegerea 
locurilor şi despre noua oră a îmbarcării. Aveţi întrebări? 

Rabinul ortodox al misiunii, Chaim Levin, se ridică şi 
spuse: 

— Tinere, astăzi e vineri - iar dumneata mi-ai confirmat 
că vom parcurge tot drumul până la New York şi vom 
ateriza înainte de începutul Sabatului. E adevărat? 

Leiber îşi reţinu un surâs. Era o trăsătură caracteristică a 
curselor El Al faptul că nici măcar în cursul săptămânii 
rabinii nu se înghesuiau la bordul avioanelor. Unii dintre ei 
refuzau să zboare într-un aparat al companiei naţionale, 
deoarece toate echipajele El Al încălcaseră cu un prilej sau 
altul regulile legate de Sabat De aceea foloseau aeronave 
străine, pentru că nu le păsa dacă acele echipaje îşi 
nesocotiseră sau nu propriul lor Sabat. Cei doi, unul ortodox 
şi unul conservator, rabini, membri în misiunea de pace se 
hotărâseră să facă o excepţie şi să călătorească cu El Al, 
pentru a da acea impresie de unitate naţională. 

— Da, domnule. La New York soarele apune la ora şase şi 
opt minute. Dar noi vom merge puţin mai repede decât 
soarele, aşa că vom ateriza la două conform orei New 
Yorkului. Rabinul Levi îl privi îndelung pe Leiber. Cu alte 
cuvinte vom ateriza cu un ceas şi jumătate înainte de ora la 
care plecăm, spuse Leiber. Inţelegeţi... p 

— Bine, pricep. Să ştiţi că am mai călătorit cu avionul. Il 
privea pe Leiber-cel-care-încălca-Sabatul în felul în care se 
uita la evreii care mâncau carne de porc. Dacă aterizăm cu 
o secundă după apus, o să mai auziţi de mine. 

Câteva persoane râseră, iar Leiber zâmbi. 

— Bine, domnule. Privi împrejur şi continuă: La masă vi 
se va servi friptură înăbuşită de vacă şi piure de cartofi. 
Pentru cei interesaţi se vor pune la dispoziţie câteva filme. 
Soţia mea, Marcia, care e mult mai simpatică decât mine, 
va fi una din stewardesele dumneavoastră pe 01. La fel ca 
multe alte perechi care zburau adesea, soţii Leiber nu se 
aflau niciodată pe aceeaşi aeronavă. Aveau copii, şi, pe 
urmă, el nu credea că această „politică” avea să dea cuiva 
de gândit. Aveţi întrebări? Atunci daţi-mi voie să vă 
mulţumesc pentru că aţi ales El Al... deşi nu văd ce altceva 
aţi fi putut face. Şalom, spuse, ridicându-şi ambele mâini. 


Căpitanul David Becker încheie verificarea traseului 
aeronavei Concorde 02. Stătea la umbra vârfului conic 
îndoit în jos al avionului. O echipă de infanterişti era plasată 
în jurul navei şi, din când în când, aceştia aruncau câte o 
privire spre el. Un om din unităţile de pază ale El Al, Nathan 
Brin, se apropie şi îl întrebă: 

— Cum merge treaba, domnule căpitan? 

— Bine. 

— Noi suntem mulţumiţi. Dumneavoastră? 

Becker privi spre avion şi dădu din cap. 

— Ne vedem sus, mai spuse şi plecă. 

— Bine. 

Becker se uita la aeronavă. Păsărea asta albă, vestitoare 
a păcii nu semăna deloc cu un porumbel. Este un fel de 
pasăre de mare, îşi spuse Becker. O barză sau un pescăruş, 
eventual. Era aşezată pe picioare lungi, din cauză că aripa 
delta impunea folosirea multor unghiuri ascuţite. Dacă n-ar 
fi avut picioarele aşa de înalte, partea din spate s-ar fi târât 
pe pământ şi la decolare, şi la aterizare. De aceea 
Dumnezeu le dăduse păsărilor de apă picioare lungi, iar 
tehnicienii de la Societatea Aeronautică Britanică şi de la 
Aerospaţiale ajunseseră la aceeaşi concluzie. La fel 
făcuseră şi ruşii când îşi construiseră avionul supersonic TU- 
144. Formidabil. Becker îşi spunea că e plăcut să constaţi 

că Dumnezeu a avut dreptate. 

Apoi mai era şi nasul conic. Ciocul. În timpul decolării şi 
al aterizării era îndreptat spre pământ, la fel ca la păsări, 
asigurând astfel o mai mare vizibilitate. În timpul zborului 
era ridicat, ca avionul să fie mai aerodinamic. Britanicii, 
francezii, ruşii şi Dumnezeu - nu neapărat în această ordine 
- găsiseră cu toţii aceleaşi soluţii pentru problemele legate 
de zbor. La început avioanele fuseseră nişte structuri rigide, 
şi, din acest motiv, performanţele lor erau determinate de 
parametri rigizi. Păsările sunt flexibile. Omul a început să 
creeze aparate cu eleroane şi direcţii mobile. Apoi a urmat 
trenul de aterizare escamotabil. Apoi avioanele cu reacţie. 
Acum era rândul ciocurilor care se aplecau. 

Becker privi avionul de la cap la coadă. Nu era o 
aeronavă cu adevărat mare. Fuzelajul avea cincizeci şi doi 
de metri lungime, iar anvergura aripii delta era de numai 
douăzeci şi şapte de metri. Cu tot cu pasageri şi 
combustibil cântărea vreo 181 000 de kilograme, fiind 
aproape de două ori mai uşor decât un 747. 

Carlinga unui avion este unul dintre ultimele locuri unde 
sistemul britanic de măsurare şi cântărire mai era folosit. 
Toţi piloţii din lume fuseseră instruiți nu doar în domeniul 
limbii engleze, ci şi în cel al sistemului de măsuri. Era un 
standard mondial care nu trebuia şi nici nu putea fi 
abandonat cu uşurinţă şi în totalitate. Majoritatea 
instrumentelor erau dublu marcate, iar piloţii treceau 
frecvent în conversațiile lor de la un sistem la celălalt 
Alături de indicatorul de viteză în aer măsurată în mach, se 
afla demodatul indicator de măsurare a nodurilor. Pentru 
Becker acesta constituia un reper fix într-o lume în continuă 
schimbare, îşi imagină un străvechi velier cu greement 
pătrat căznindu-se să atingă o viteză de cinci noduri, 
mergând împotriva vântului. 

Becker dădu pentru ultima oară ocol navei. Se opri sub 
aripa delta şi privi în sus. Nu, nu fusese construit pentru a 
transporta câteva sute de pasageri la clasa turist, ci pentru 

a purta, cu viteză supersonică, şaptezeci de personalităţi 
politice către misiunile lor de pace, către tranzacţiile 
petroliere şi către iubitele aflate în străinătate. Un avion al 
elitei. Viteza maximă pe care o dezvolta era 2,2 mach - 
vreo două mii trei sute de kilometri pe oră, în funcţie de 
temperatura aerului. Viteza unui glonte extrem de rapid. La 
o asemenea viteză zborul nu mai era guvernat de aceleaşi 
reguli standard. 

Zborul la o viteză supersonică avea anumite 
particularităţi. Mai întâi, pragul reprezentat de viteza 
sunetului, pentru trecerea căruia aripile delta erau de mare 
folos. Din păcate, acestea nu ofereau o manevrabilitate 
perfectă, căci alunecau şi făceau tonouri, avionul devenind 
dificil de pilotat. Pentru atac, trebuia să faci ca aripile delta 
să intre în unghi ascuţit, iar dacă ţi se întâmpla să nimereşti 
în partea posterioară a unei curbe de contrapresiune, 
devenea extrem de dificil să atingi viteza sunetului. 

Nimeni nu se speria prea tare dacă se întâmpla să 
„pierzi” unul din motoarele de la un avion obişnuit cu 
reacţie. In schimb, dacă acelaşi lucru ţi se întâmpla pe un 
supersonic, puteai pierde cu uşurinţă controlul asupra 
aparatului; acesta începea să se bălăngăne şi se 
dezintegra. 

La 2 mach, temperatura de la suprafaţa avionului putea 
atinge 127 grade Celsius. Dacă depăşeai această limită, 
aeronava nu se desfăcea în bucăţi, dar structura sa era 
şubrezită, consecinţele putând să apară în cursul altui zbor. 

La 2,2 mach, trebuie să gândeşti rapid. Dacă voiai să 
zbori la o altitudine de 19 000 de metri, trebuia să începi 
ascensiunea de la 17 000. Dacă manevrai prea brusc, îi 
aruncai pe pasageri în plasa pentru bagaje. 

Apoi mai era şi ceea ce îl frământase pe Becker încă din 
prima zi în care se înălţase cu un Concorde până la 19 000 
de metri. Era problema decompresiei bruşte din cabină, 
care se poate produce când eşti lovit de un proiectil sau 
când la bord are loc o explozie uşoară, sau, în fine, când 

cineva sparge un geam cu un glonţ. În avioanele normale, 
comerciale, care zburau la altitudini relativ mici, de până la 
9 000 de metri, decompresia din cabină nu constituia un 
moment critic. Echipajul şi pasagerii îşi puneau măşti 
pentru oxigen, respirând astfel până când se revenea la 
altitudini mai joase, în care aerul era mai dens. La 19 000 
de metri însă, ca respiraţia să fie posibilă chiar şi cu 
ajutorul măştilor de oxigen, aveai nevoie de un costum 
pentru presiune, în absenţa acestora, nu-ţi rămâneau decât 
câteva momente în care îţi puteai folosi cunoştinţa pentru a 
cobori până acolo unde se putea respira, şi numai cu 
masca. Or acest lucru era imposibil de realizat la 19 000 de 
metri. iți puneai masca, dar cunoştinţa tot ţi-o pierdeai. 
Simţind că a apărut o problemă, computerul de la bord 
făcea ca avionul să coboare lent, dar în momentul în care 
ajungeai într-o zonă unde puteai respira cu masca, te 
trezeai cu tulburări cerebrale. 

Becker avea un coşmar care îl obseda: un echipaj care îşi 
revenea după momentul de pierdere a cunoştinţei - 
respirând aerul din măşti, în cazul în care mai erau capabili 
să înţeleagă acea simplă necesitate - şi încercând să 
priceapă ce erau toate luminiţele şi cadranele acelea 
haioase pe care le aveau în faţă, în timp ce ochii li se 
holbau, iar saliva le curgea din gură. Şi, în toată această 
vreme, aparatul computerizat aştepta să fie pilotat de o 
mână omenească. Nişte neanderthali într-un Apollo. lar în 
spate, şaptezeci de pasageri idioţi, aflaţi în cele mai diverse 
faze de debilitate mintală, strâmbându-se şi mormăind. În 
coşmarul lui, avionul Concorde ateriza de fiecare dată, iar 
pe puntea de observaţie se aflau oameni care făceau 
semne cu mâna. Aveau să fie uimiţi în clipa în care prietenii 
şi cei dragi aveau să apară pe treptele avionului? Becker 
închise ochii. Ştia că nu mai poţi să-ţi revii la înălţimea 
aceea, după mai mult de treizeci de secunde în care 
rămăseseşi fără oxigen. Nu era decât un coşmar fără sens. 
Totuşi, continua să impună o comandă simplă acelei părţi a 

creierului său care genera reacţiile condiţionate: dacă nimic 
nu mai pare cunoscut în carlingă, atunci nu te atinge de 
nimic. În cele din urmă, combustibilul avea să se termine. 

Becker îşi şterse sudoarea de pe faţă şi privi aerodromul. 
La cincizeci de metri depărtare, Avidar se uita la avionul 
Concorde 01. Se întrebă dacă Avidar avea astfel de 
coşmaruri. Nu. Avidar în niciun caz. 

5. 


Miriam Bernstein se afla în salonul personalităţilor, bând 
o cafea împreună cu Abdel Jabari. Acesta îl văzu pe Ibrahim 
Ali Arif, celălalt delegat arab, intrând. Işi ceru scuze şi se 
duse să vorbească cu el; 

Bernstein observă că Jacob Hausner stătea singur la bar. 
Se ridică, ezită, apoi se îndreptă spre el. Acesta nu se 
întoarse. 

— Bună! 

— A, bună! îi răspunse, privind-o peste umăr. 

— Uite, îmi pare rău că i-am făcut pe unii să se simtă 
stânjeniţi adineauri. 

El îşi agită paharul. 

— Nu-i nimic. 

— Bine. Se opri un moment, apoi continuă: Deci, vii cu 
noi? 

— Da. Tocmai am aflat de la PM. Mă voi afla pe 02. 

Fără să înţeleagă de ce ar fi trebuit să o socotească drept 
o veste bună, ea simţi deodată o senzaţie plăcută pe care 
nu reuşi s-o sublinieze. 

— Şi eu voi fi pe 02. Tăcere. Ea se forţă să zâmbească şi 
vorbi din nou: Vrei să schimbi avionul sau ai vrea s-o fac 
eu? 

De ce simţea cu atâta putere că făcuse această remarcă 
pentru a-l provoca? Hausner avea senzaţia că ea îşi reţinea 
o emoție puternică şi că aceasta i se datora lui. O privi, fără 
ca ceva de pe chipul ei să-i confirme bănuiala, care, totuşi, 
persistă. 

— Nu cred că e nevoie. 

Ea se uită în oglindă, apoi privirea îi alunecă spre 
imaginea reflectată a lui Hausner, ca pentru a se convinge 

că nici unuia din ei nu îi căzuse masca. Înfăţişarea ei era 
naturală, dar încordarea îi era trădată de corp. Işi dădu 
seama că stătea aproape pe vârfuri. Aşa i se întâmpla 
mereu în preajma lui. Se destinse şi surâse firesc. 

— Drăguţ din partea ta că vii. Se pot lipsi de tine aici? 

Hausner îşi goli paharul. 

— Au avut de ales între a mă opri aici pentru a mă 
crucifica şi a mă lăsa să plec, sperând că, dacă se va 
întâmpla ceva cu avionul, mă voi prăbuşi împreună cu el. 

Ea dădu din cap. 

— Aşadar, ai ales să te prăbuşeşti cu avionul? 

— Ei au ales. Cred că ar prefera să mă prăbuşesc, iar 
avionul să meargă înainte. Numai că asta nu se poate. Bei 
ceva? 

— Nu beau, dar... 

— În ţara asta blestemată nimeni nu bea. Când lucram 
pentru RAF, nimeni nu zbura doar dacă nu era orb. Işi 
împinse paharul spre barman. Bine, atunci ne vedem la 
bord. 

Ea îl privi. 

— Bine. 

Se întoarse şi se îndepărtă. 

Când văzu că Miriam Bernstein pleacă, Matti Yadin se 
apropie de bar şi spuse: 

— lar te sâcâie afurisita aceea, şefu'? 

Hausner se gândi un moment apoi răspunse: 

— Nu-mi dau seama. 


Teddy Laskov intră în salonul personalităţilor, căutându-l 
pe Tom Richardson. Voia să-l întrebe câte ceva şi să-i 
comunice, totodată, frecvenţa tactică alternativă pe care 
tocmai o alesese împreună cu Talman. Se gândi să-l cheme 
în biroul ataşatului militar aeroamerican, apoi se răzgândi 
şi, dintr-un motiv pe care nu reuşea să-l înţeleagă foarte 
bine, se hotărî să nu îi mai dea acea informaţie lui 
Richardson. Dacă ar avea nevoie de ea cu adevărat, 

americanii ar putea s-o obţină chiar şi când el se va afla la 
bordul avionului, de la Talman, din Citadelă. 

Laskov îi văzu pe Miriam şi pe Hausner discutând la bar, 
apoi o văzu pe ea întorcându-se şi plecând. Dacă n-ar fi 
ştiut că cei doi se detestau reciproc, ar fi putut crede că 
Hausner spusese ceva care o rănise. Fu surprins de 
sentimentul de gelozie care îl încercă brusc. O urmări, fără 
ca ea să-l vadă. Îşi luaseră deja rămas-bun, aşa că se 
întoarse şi porni cu mersul său ca de urs spre scările din 
spate, unde îl aştepta un jeep ca să-l ducă la escadrila sa. 


Generalul Benjamin Dobkin stătea de vorbă cu Isaac Burg 
în preajma barului. 

Dobkin se uită la Burg. 

— Aşadar, vii cu noi la New York? 

Burg încuviinţă din cap. _ 

— Cred că trebuie să mă văd cu agenţii din New York. In 
plus, am acolo şi o prietenă care va simţi, în mai puţin de 
şapte ore, mânia lui Dumnezeu. 

Râse şi ochii îi sclipiră. 

Dobkin privi în ceaşca de cafea, apoi se uită la Burg. 

— E ultima lor şansă, nu? Vreau să spun că, dacă arvrea 
să ne atace, acum ar trebui s-o facă. Dacă n-o fac, vor fi 
iremediabil pierduţi în ochii susținătorilor lor. E cea mai 
importantă ţintă pe care au avut-o vreodată. Acum ori 
niciodată, nu-i aşa? 

— Da, zise Burg, dând uşor din cap. Ştiţi, când am plecat 
de la întâlnirea pe care am avut-o adineauri, eram foarte 
încrezător. Dar fiinţele umane sunt creaturi foarte dotate şi 
viclene. Dacă vor s-o facă, vor găsi prilejul. Asta-i tot ce ştiu 
după atâţia ani în care am avut de-a face cu arabii. Aşa 
cum bine ştim amândoi, nu sunt acei bufoni pe care ni-i 
descrie presa. Da, sunt foarte îngrijorat, încheie, dând încă 
o dată din cap. 


Cele două avioane Concorde, 01 şi 02, stăteau cu uşile 

deschise în lumina soarelui. La bordul fiecăruia se aflau 
deja şase oameni din echipa de securitate a lui Hausner. 
Matti Yadin se afla cu cei şase pe 01 şi le făcea instructajul. 
Fiecare era înarmat cu câte un pistol automat Smith & 
Wesson, calibrul 22. În mod normal, gloanţele de acest 
calibru nu străbăteau corpul omenesc şi nu perforau 
cabina. Teoretic, păreau sigure, dar, în realitate, a trage 
focuri de armă într-o cabină presurizată nu era o idee foarte 
fericită. 

Oamenii de pază aveau şi ei, ca echipament standard la 
bord, o puşcă veche americană M-14 care fusese astfel 
asamblată, încât să poată fi montată pe ea o lunetă cu raze 
infraroşii, pentru uz nocturn, şi un Crossman 10X, pentru a 
fi folosit ziua. La bord se mai afla şi un pistol - mitralieră Uzi 
de fabricaţie israeliană, o armă foarte mică, de altfel, lungă 
de numai patruzeci şi cinci de centimetri şi cântărind patru 
kilograme, dar capabilă să lanseze, cu multă eficacitate, 
douăzeci şi cinci de proiectile de 9 mm. Puştile M-14 şi Uzi 
nu puteau fi folosite decât în afara avionului. 

La bord se mai afla un mijloc de distrugere despre care 
nu ştia niciunul dintre cei prezenţi la bord. În coada fiecărui 
Concorde se afla jumătate de kilogram de exploziv de 
plastic, amplasat pe rezervorul de echilibrare. Fusese pus 
acolo cu peste un an în urmă, în îndepărtatele oraşe St. 
Nazaire şi Toulouse, de către doi algerieni care muriseră 
între timp. Când aeronava accelera, combustibilul avea să 
fie pompat în rezervorul gol, pentru a modifica centrul de 
gravitație al avionului şi a face posibil zborul supersonic. 
Atunci când, şi dacă, explozibilul era detonat, nava avea să 
fie, pur şi simplu, spulberată. 


Teddy Laskov stătea în carlinga avionului său F-14 şi se 
juca cu un calculator de buzunar, socotindu-şi propria rază 
de zbor în funcţie de diverşi factori precum consumul de 
carburant, greutatea, manevrele efectuate şi temperatura 
aerului. Ca vechi luptător, Laskov ar fi dorit să păstreze şi 

armele de 20 mm, dar trebuia să admită că erau grele şi 
inutile. Proiectile. Asta era tot ce conta astăzi. Poate că 
Richardson avusese dreptate. Din carlinga deschisă îi strigă 
pe armurieri: 

— Luaţi tunurile de douăzeci. După ce fură îndepărtate 
proiectilele de douăzeci de milimetri de pe toate avioanele, 
privi la stânga şi la dreapta, apoi vorbi în căşti: Porniţi 
motoarele. 

Cele douăzeci şi patru de motoare Pratt şi Whitney, 
fiecare cu o presiune de peste 9 000 de kilograme, 
izbucniră deodată, scoțând un sunet asurzitor ce zguduia 
pământul. 

După un minut Laskov ridică degetul mare, strigând în 
microfon: 

— ZaneKk! Porniţi. 

Cele douăsprezece avioane de luptă se îndreptară spre 
pista de decolare. 


Tom Richardson îşi aminti prea târziu că nu obținuse 
frecvenţa alternativă a lui Laskov. Nu era tipul de 
informaţie pe care să o poată solicita Citadelei prin telefon, 
şi, dintr-un motiv sau altul, biroul său nu o obținuse încă. 
De asemenea, deşi se aşteptase la modificarea orei de 
decolare, aceasta îi crease unele neplăceri. Se întrebă dacă 
Laskov îi acceptase sugestia de a renunţa la proiectilele de 
tun. Apoi îşi spuse că nu avea o importanţă chiar atât de 
mare. 

Delegaţia de Pace părăsea holul, coborând pe scările din 
spate şi urcând în autobuzele care aşteptau. Richardson se 
strecură într-o cabină telefonică aflată chiar lângă bar şi 
formă un număr din lerihon, pe malul vestic, ocupat. Nu 
avea încredere în telefoane, dar nici timp şi nici altă soluţie 
nu mai avea. 


Jacob Hausner băgă capul pe uşa anticamerei de la biroul 
său. 

— Au sunat de la SDECE din Franţa? 

Secretara privi în sus şi spuse: 

— Nu, domnule. 

— La dracu’! Se uită pe fereastră şi văzu că autobuzele 
erau aproape pline. Trebuie să plec. Probabil mă voi 
întoarce mâine cu unul din cele două avioane. Dacă apare 
ceva important cât timp mă aflu în aer, sună la Citadelă şi 
ei or să-mi comunice. Sunt pe 02. 

— Călătorie plăcută. Șa/om. 

— Tocmai despre asta e vorba. Şalom. 

Traversă repede culoarul. 


Matti Yadin privea de la fereastra autobuzului care urma 
să se îndrepte spre Concorde 01. Il văzu pe Hausner 
trecând în fugă, 

— Şefu'! 

Hausner se întoarse şi privi în sus. 

Yadin se aplecă în afară. 

— Dacă nu vrei să zbori cu... ştii tu - mă duc eu în locul 
tău. 

Hausner scutură din cap. 

— Nu, n-are nicio importanţă. E o călătorie scurtă. Şi- 
apoi, e de rău augur să schimbi planurile de zbor. Hausner 
ezită. Incă îl mai îngrijora ceva, dar nu ştia exact ce anume. 
Ajunsese să aibă un sentiment neplăcut în ceea ce privea 
aceasta călătorie. Acelaşi sentiment îl văzu şi în ochii lui 
Yadin. ŢI-l mai aminteşti pe Ahmed Rish? 

— Cum aş putea să-l uit? 

— Intr-adevăr. Gândeşte-te la el şi, dacă-ţi vine vreo 
idee, dă-mi un semnal. Ne vedem la New York. 

Yadin zâmbi forţat. 

— Şalom. 

Hausner se întinse şi, pentru prima oară, îi strânse mâna 
lui Yadin. 


Aflat în turnul de control al aeroportului Lod, Chaim 

Mazar privea cu un binoclu la autobuzele care se apropiau 
de cele două avioane. Zări o luminiţă pe acoperişul unei 
case din Lod şi îşi îndreptă binoclul într-acolo. Puse mâna 
pe transmiţător şi, în timp ce continua să privească spre 
clădire spuse, vorbind repede: 

— Către elicopterele de control! Aici turnul. Am zărit o 
scânteie în cvadrantul treizeci şi şase. Casă cu tencuială 
roz. Pe acoperiş. Trimiteţi urgent pe cineva. 

Mazar privi cum după câteva secunde un elicopter Huey 
cobori pe acoperişul casei. Patru oameni înarmaţi cu 
automate Uzi săriră înainte ca acesta să aterizeze. După 
câteva momente auzi o voce cu răsuflarea tăiată: 

— Turnul, sunt Huey treizeci şi şase. 

— Recepţionat, şapte-şase. Dă-i drumul! 

— Nici a problemă. O tânără cu oglindă reflectorizantă. 
Urmă o pauză. Vocea părea amuzată. Adăugă: Plajă în 
pielea goală. Terminat 

Mazar îşi şterse picăturile de sudoare de pe frunte şi bău 
un pahar cu apă. 

— Recepţionat. O să aibă loc un raid aerian. Pune-o să se 
îmbrace şi aresteaz-o. Ţine-o în elicopter până când o să 
poţi s-o predai poliţiei. 

Urmă altă pauză lungă. 

— Recepţionat. Turnul. 

— Turnul, terminat. Mazar se trânti în fotoliul aflat lângă 
controlorii traficului aerian. Se întoarse spre unul dintre 
aceştia. N-a fost prea elegant, dar după o zi atât de lungă... 


Sabah Khabbani stătea în vârful dealului, privind prin 
binoclu. Era o zi senină şi luminoasă, dar nouă kilometri 
erau o distanţă mare. Se părea că pasagerii începuseră să 
se îmbarce. Era un moment la fel de bun ca oricare altul. Îşi 
ridică mâna şi aşteptă să treacă un elicopter. 

In spatele său, cei trei îngenuncheaseră printre pini, la 
câţiva metri distanţă unul de altul. Fiecare ţinea un proiectil 
de mortier deasupra gropii. Fiecare avea trei proiectile în 

plus. Aveau să lanseze alternativ două proiectile cu mare 
putere de explozie şi două cu fosfor alb. Impreună, cele 
douăsprezece proiectile ar fi trebuit să cuprindă întreaga 
zonă dintre terminal şi avioane. Dacă vreunul străpungea 
rezervorul de carburant - şi nu exista niciun motiv ca acest 
lucru să nu se întâmple - ar fi murit cu toţii. 

Îl priveau cu atenţie pe Khabbani. Acesta coborî braţul. 
Cu mâini tremurânde, fiecare lăsă să-i alunece proiectilul 
printre degete. Auziră cum acestea alunecă pe ţeavă. Işi 
acoperiră urechile şi deschiseră gura pentru a echilibra 
presiunea bubuiturii ce avea să urmeze. 


Generalul de brigadă ltzhak Talman se afla în camera 
operativă a Citadelei, privind radarul şi imaginile oferite de 
E-2D Hawkeye. Vedea cele douăsprezece F-14 ale lui 
Laskov zburând în formaţie compactă departe de coastă. Pe 
alte ecrane se vedeau graficele traficului aerian, cu cele 
câteva avioane particulare şi nave aflate pe mare. Un 
computer trimitea diverse mesaje prin tuburi cu raze 
catodice şi înregistra benzi cu informaţii. Talman roti 
butonul pentru volum al unuia dintre aparatele de radio şi îl 
auzi pe Laskov vorbind echipajului său. Până acum totul 
mergea ca pe roate. Işi turnă o ceaşcă de cafea şi se aşeză. 
Acum nu putea decât să aştepte. 


Căpitanul Ephraim  Dinitz aşteptă până când auzi 
zgomotul înfundat al proiectilelor care loviseră percutorul 
aflat în capătul ţevii. În felul acesta va satisface cerinţele 
unui tribunal militar, în cazul în care apăreau dubii cu 
privire la intenţie. Alergă împreună cu oamenii săi, ieşind 
dintre copaci şi stânci. Dinitz strigă în arabă: 

— Sunteţi arestaţi în numele legii militare! Puneţi-vă 
mâinile pe cap! 

Cei trei puşcaşi palestinieni priviră la mortierele tăcute şi 
apoi la israelienii care se apropiau. Se ridicară încet în 
picioare şi îşi duseră mâinile deasupra capului. 

Privind în spate peste umăr, Khabbani urmări întreaga 
scenă care se desfăşura la treizeci de metri înapoia lui. | se 
înmuiară picioarele şi simţi un nod în gât. Se văzu închis în 
Ramla, privind în gol prin gardul de sârmă ghimpată, tot 
restul vieţii sale. N-avea să-şi mai mângâie niciodată soţia 
şi copiii decât prin acel gard ghimpat. Se ridică şi sări de pe 
creasta dealului. Un soldat strigă, dar el fugea, 
împleticindu-se peste stânci, călcând în picioare florile 
sălbatice. Alt strigăt, apoi sunetul sacadat al unei arme 
automate. Văzu gloanţele căzând în jurul lui şi nu-şi dădu 
seama decât după câteva secunde că nu mai alerga, ci 
zăcea întins pe jos, sângerând abundent. 


Chaim Mazar îşi luă radioul de campanie. Din turnul său 
vedea dealurile unde se petrecuse totul. Dădu din cap. 

— In regulă, Dinitz. Interogaţi-i imediat şi anunţaţi-mă. 

Se aşeză din nou pe scaun. Işi dădea seama că amărâţii 
aceia de ţărani palestinieni ştiau mai puţin decât el însuşi 
cu privire la autorii tentativei disperate. Mortierele acelea 
fuseseră localizate cu vreo zece ani în urmă, dar le lăsaseră 
acolo pentru a vedea cine va veni să le folosească. Fireşte, 
detonatoarele fuseseră îndepărtate. Ordonase ca în 
săptămâna respectivă locul să fie supravegheat mai bine 
decât oricând. În plus, mai devreme, în cursul zilei, unul 
dintre agenţii săi fusese avertizat. 

Era o încercare atât de stângace şi prostească, încât 
Mazar nu putea crede că cineva sperase ca ea să 
reuşească. Nu putea decât să se gândească la expresia 
englezească „red herrring”5. Sau la cea ebraică „miel de 
sacrificiu”. Asta erau nenorociţii aceia de palestinieni. 
Acum, că marele atentat terorist fusese zădărnicit, toată 
lumea avea să se relaxeze. Mazar, în schimb, nu vedea 
lucrurile astfel. Dacă acesta fusese un red herring, atunci 
asta nu putea să însemne decât că trebuia să se aştepte la 


5 Mijloc de diversiune (eng., figurat) (n. trad.). 

încă un complot, deocamdată nedescoperit, pentru 
sabotarea misiunii de pace. Dar în ruptul capului nu îşi 
putea imagina în ce ar fi putut consta acesta. Ridică din 
umeri. 

Controlorul traficului aerian îşi ridică privirea de la 
aparatul său de radio şi spuse: 

— Cele două Concorde sunt gata de zbor, domnule. 

Mazar încuviinţă din cap. 

— Atunci dă-le cale liberă, şi ducă-se dracului de-aici. 


Echipajul de zbor al avionului Concorde 01 îşi completă 
lista călătorilor. Aparatul porni spre marginea pistei lungi de 
patru mii de metri. Radioul pârâi. 

— Cale liberă pentru decolare, El Al 01 şi 02. La interval 
de două minute. Călătorie plăcută. 

— Recepţionat. 

Avidar împinse maneta de acceleraţie şi marea pasăre 
porni cu zgomot pe pistă. 

Aşezat în scaunul din partea stângă, David Becker privea 
cum 01 se ridică încet de la sol. Se întoarse către Moses 
Hess. 

— Anunţă-mă, te rog, când au trecut două minute, da? 

Hess încuviinţă din cap şi se uită la ceas. 

înapoia lor, înspre capătul cabinei de comandă, Peter 
Kahn se afla în faţa tabloului de control al inginerului de 
zbor. Luminiţele şi indicatoarele erau nemişcate. Se 
întoarse spre Becker şi îi spuse în engleză: 

— Toate sistemele funcţionează încă. 

Becker zâmbi, auzindu-l vorbind în engleză. 

— Bun. 

— Un minut. 

În spate, pasagerii şi însoțitorii de zbor vorbeau cu voci 
abia auzite. Conform listei, cei zece delegaţi erau însoţiţi de 
douăzeci şi cinci de persoane. Lor li se adăugau doi 
stewarzi şi două stewardese, împreună cu stewardul şef, 
Leiber. Toţi cei cinci se aflau imediat înapoia cabinei de 

comandă. Şase gărzi, conduse de Hausner, erau răspândite 
printre pasageri. Tom Richardson găsise un loc liber lângă 
John McClure şi vorbea de unul singur. Generalul Dobkin îşi 
trecea din nou în revistă notele pe care avea să le prezinte 
celor de la Pentagon. Isaac Burg şedea singur, citind un ziar 
şi trăgând din pipa neaprinsă. Rabinul Levin se angajase 
într-o dispută religioasă cu unul dintre delegaţi. Cu 
echipajul şi însoțitorii de zbor, lista cuprindea cincizeci şi 
cinci de membri. Numărul sporit de bagaje ce fusese 
îngăduit adusese aparatul în apropierea limitei maxime de 
greutate care să nu stânjenească decolarea, mai cu seamă 
dacă se lua în considerare şi temperatura aerului. 

Miriam Bernstein şedea în spatele lui Abdel Jabari, care 
şedea alături de Ibrahim Arif, al doilea delegat arab aflat la 
bordul lui 02. Un tânăr din echipa de securitate, Moshe 
Kaplan, privea iritat la cele două kheffiyah-uri cu carouri 
albe şi negre, stând în partea opusă a intervalului dintre 
scaune. 

Cabina era mică şi scaunele aşezate două câte două pe 
fiecare parte. Deşi un bărbat de o sută optzeci de 
centimetri abia putea sta în picioare, interiorul, care fusese 
proiectat de francezi cu talentul lor tipic pentru astfel de 
lucruri, dădea impresia de luxos. Lipsa de spaţiu nu avea 
nicio importanţă, pentru că se întâmpla destul de rar că un 
Concorde să zboare mai mult de trei ore şi jumătate. 

Un ultim detaliu al decorului era constituit de un aparat 
Mach de măsurare a vitezei, montat pe perete. Luminile 
roşii ale neoanelor indicau: MACH 0,00. 

În carlingă, Hess îşi luă privirea de pe ceas. 

— Să pornim! 

Becker eliberă frânele şi împinse maneta de acceleraţie. 
Nava începu să se mişte şi, pe măsură ce înainta pe pista 
lungă şi strălucitoare, prinse viteză. 

— Şaizeci de noduri, anunţă Hess. 

— Totul este în regulă, răspunse Kahn cu ochii pe panoul 
său. 

Becker ceru aprinderea postcombustiei. 

Inginerul de zbor îşi mişcă degetele cu calm pentru a 
aprinde mai întâi perechea din exterior, apoi pe cea 
dinăuntru. 

— Postcombustia - toate patru, anunţă el. 

În acelaşi moment însă, se auzi un zgomot înfundat care 
făcea inutilă prezenţa acelui mesaj operativ. 

— O sută de noduri, zise Hess. 

Parcurseseră jumătate din pistă, iar aburii de căldură 
care se înălţau din asfalt făceau ca porţiunea rămasă să 
pară şi mai scurtă decât era. Mici lacuri-miraj se formau şi 
se evaporau tot mai rapid. Becker clipi. Concentrează-te 
asupra instrumentelor. Nu da atenție viziunilor. Dar 
continua să privească prin parbriz. Valurile de căldură îl 
fascinau, modificând şi scurtând pista. Era ca şi cum ar fi 
depăşit zona de asfalt. Simţi broboane de sudoare pe frunte 
şi speră că Hess nu va observa îşi luă ochii de pe parbrizul 
luminat de soare şi privi spre ecran. Indicatoarele de viteză 
se mişcau rapid. Mâna stângă i se încleştă şi mai tare pe 
manşă când trase uşor maneta înapoi. Muşchii picioarelor i 
se încordară involuntar, iar el se ridică imperceptibil de pe 
scaun. Sus, sus, lua-te-ar naiba! 

— V-unu, zise Hess. Monotonia tonului său masca 
importanţa cuvintelor rostite când viteza aerului depăşi 165 
de noduri. Acum trebuia să înceapă zborul, chiar dacă o 
luminiţă pâlpâitoare sau clipind cu intermitenţă ar fi indicat 
altceva. V-R, mai spuse el. 

Becker începu să tragă mai puternic de maneta de 
control. Roata din faţă a avionului se ridică de pe asfaltul 
încins, iar aripile se îndreptară spre cer, parcurgând aerul 
într-un unghi mai mare. Alergau mâncând pământul, cu o 
viteză de 75 metri pe secundă şi, o clipă, Becker simţi că îl 
lasă nervii. Se trezi din nou bântuit de toţi demonii care ÎI 
chinuiseră încă din vremea când urma şcoala de pilotaj: De 
ce să zboare? E ceva în neregulă aici, Becker, dar nimeni n- 
are curajul s-o spună. De ce pâlpăie indicatorul de acolo? 

Cine a construit avionul ăsta, şi de unde ştii că îl poti pilota, 
Becker? O să dai greş, n-o să reuşeşti, Becker. O să mori, o 
să dai greş! îşi simţi gâtul încordat şi observă că îi tremurau 
mâinile şi genunchii. 

— V-doi, zise Hess, şi Becker crezu că desluşeşte în tonul 
lui o umbră de îngrijorare. 

Când roţile principale părăsiră pista, simţi manşa 
devenind mai uşor manevrabilă în mâinile sale. Privi în jos 
spre ecran. Indicatorul de viteză arăta două sute douăzeci 
de noduri. Ritmul ascensiunii creştea rapid, iar acele 
altimetrului se mişcau încă şi mai repede. Becker ţinea 
întregul avion cu degetele şi palma unei singure mâini. 
Surâse şi îşi drese glasul. 

— Viteză! 

Sunetul propriei voci, calmă şi netulburată, păru să 
alunge demonii ascunşi în carlingă. Dar auzi obişnuita 
promisiune făcută la despărţire: Data viitoare nu ne mai 
scapi, Becker. Aşteptă stingerea unor becuri, apoi spuse, 
aproape strigând: 

— Forţa de ascensiune. Cobori vocea şi adăugă: 
Verificare după decolare. Înclină avionul uşor pentru a-l 
face să urmeze traseul celeilalte aeronave. Şi, când îţi faci 
timp, Peter, sună să ne aducă nişte cafea. Se aşeză din nou 
calm, iar muşchii i se destinseră. Mai urma o aterizare şi o 
decolare la Orly, apoi la New York. In mai puţin de douăzeci 
şi patru de ore avea să fie din nou acasă, la Lod. Atunci, 
imediat, va demisiona. Ştia de multă vreme că asta avea să 
se întâmple. De câte ori simţea că i se încordează sfincterul 
în momentul decolării sau al aterizării, se gândea la asta. 
De câte ori, întâlnind un banal gol de aer, simţea că se 
înfioară, de câte ori trebuia să-şi şteargă transpiraţia de 
pe palme când traversa o furtună, se gândea la demisie. 
Dar nu era nimic anormal. Se întâmplase şi unor piloţi mai 
mari decât el. Şmecheria era să priveşti lucrurile în faţă şi 
să spui: „Renunţ.” 

— La ce? întrebă Hess. 

— Poftim? zise Becker, întorcând capul şi privindu-l uimit. 

— La ce renunţaţi? La ce vreţi să renuntati? întrebă din 
nou Hess în timp ce îşi arunca privirea pe lista pasagerilor. 

— La... cafea. Am uitat. Nu mai vreau. 

Hess îşi ridică privirea de pe listă şi se uită la el. Privirile li 
se întâlniră şi amândoi înţeleseră. 

— In regulă. II chemă pe Kahn. Doar două cafele, Peter. 

Becker îşi şterse mâinile şi faţa, fără să se mai ascundă. 


Totul era în regulă acum. Hess avea dreptul să ştie. Işi 
aprinse o ţigară şi trase adânc fumul în piept. 

6. 


Aparatul Concorde 02 îşi începu ascensiunea uşoară şi 
graţioasă. Trenul de aterizare fusese deja ridicat în corpul 
avionului. Acţionând o pârghie hidraulică, Hess retrase 
flapsurile şi ridică botul navei în poziţia orizontală din 
timpul zborului. In cabina de comandă se aşternu liniştea, 
tulburată doar de murmurul aparatelor electronice în 
fundal. Becker înclină avionul cu 30 de grade şi îl orientă 
spre vest, îndreptându-se spre Tel Aviv. Altimetrul dublu 
indică 6.000 de picioare şi 1.800 de metri, iar viteza aerului 
era de 300 de noduri. Îşi mai aprinse o ţigară. Până acum 
totul mergea bine. 

Becker readuse avionul la poziţia normală şi se aşeză 
comod pe scaun, privind pe rând toate instrumentele. 
Avioanele Concorde erau controlate electronic, asemenea 
unei capsule spaţiale. De exemplu, când era mişcată manşa 
sau pedalele de direcţie, un semnal electronic era transmis 
dispozitivelor de control hidraulic. Acest semnal, nu 
cablurile sau legăturile, realiza mişcările suprafeţelor 
exterioare. Computerul simula artificial stabilitatea şi 
presiunea pe care pilotul trebuia să le simtă când manevra 
aparatele de control. Dacă această presiune nu ar fi existat, 
pilotul ar fi mişcat dispozitivele de control fără să simtă 
nimic. Şi cum aviatorii nu erau obişnuiţi cu aşa ceva, cei de 
la  Aerospaţiale şi Societatea  Aerospaţială Britanică 
programaseră computerul ca acesta să opună o rezistenţă 
artificială mişcărilor de control. Totul ţinea de domeniul 
psihologicului, îşi spuse Becker, şi ceea ce era straniu 
devenea şi mai ciudat cu fiecare descoperire tehnică. Cu 
mult înainte de a fi simţit spaima aceea, trăise un 
sentiment de alienare în carlingă. Da, era vremea să facă 

loc generaţiei tinere. 

Se aflau deasupra plajei de lângă Tel Aviv. Becker scoase 
din sacul de voiaj un binoclu şi, începu să privească atent 
către pământ. In mod normal, plaja ar fi trebuit să fie plină 
de bikini, dar raidul aerian îi trimisese pe toţi înăuntru. Ca 
întotdeauna, Becker îşi văzu locuinţa din Herzlya. Văzu 
şezlongul gol din curte şi se întrebă dacă soţia lui îşi 
imagina că şi el făcea parte din grupul celor care îi obligase 
pe toţi să îşi întrerupă prima plajă a acelei primăveri. 
Inaintea lui se întindea albastrul întunecat al Mediteranei şi 
un cer azuriu fără pată. Becker lăsă mai liberă manşă şi 
apăsă mai tare acceleraţia. Viteza şi altitudinea crescură. 

Vedea în faţă avionul 01. Poate că la sol navele Concorde 
aveau o înfăţişare ingrată de pasăre, dar în zbor ele 
constituiau o veritabilă contribuţie a tehnocraţilor la 
frumuseţea pură. Era o aeronavă foarte frumoasă în zbor, 
dar Becker avea mereu sentimentul neliniştitor că într-o 
bună zi computerele aveau să-l inducă în eroare. Să-l 
trădeze. Acele minunate computere care puteau face o mie 
de operaţiuni simultan; lucruri pe care trei echipaje umane 
nu le-ar fi putut duce la bun sfârşit, oricât de asiduu ar fi 
lucrat. Acele computere aveau să-l atragă într-o zi până la - 
60 000 de picioare - 19 000 de metri - şi 2,2 mach, iar apoi 
aveau să îl lase baltă. Pe tubul catodic avea să apară un 
mesaj: Descurcă-te singur. Deşteptule! Becker surâse 
forţat. Incă două decolări şi trei aterizări. 

Apăsă pe butonul de transmisie al ecranului său şi vorbi 
în microfonul din cască: 

— Către Serviciul de Control al Traficului Aerian. Aici El Al 
02. Terminat. 

— Spune, 02. 

— Recepţionat. Avionul însoțitor la orizont. Sunt la 380 
de noduri. Accelerez până la 0,80 mach. 

— Recepţionat. Urcă la 5 000 de metri. 

— Recepţionat. Roti selectorul pe frecvenţa celuilalt 
avion. El Al 01, aici 02. Sunt exact în spatele tău. La vreo 

opt kilometri. Mă apropii până la cinci şi cobor puţin. Nu 
frâna brusc. 

Avidar confirmă, apoi vorbiră un timp pentru a-şi 
coordona vitezele. 

Becker ajunse la 5 000 de metri şi se apropie de Avidar. 
Vorbi cu Serviciul de Control şi Dirijare a Traficului Aerian: 

— El Al 01 şi 02 în formaţie, la 5 000 de metri şi 0,86 
mach. Aştept permisiunea de a urca la 19 000. 

— Recepţionat. Încă nu. E un Air Iran 747 la nivelul de 
zbor şase-zero-zero. Rămâneţi la 5 000 de metri. 

Avidar luă legătura cu Becker pe frecvenţa companiei. 

— El Al 02, aici 01. Vezi dacă poţi da de câinele nostru de 
pază. Eu nu-l văd. 

Becker mută pe 134, 725. 

— Gabriel 32, aici Emanuel. 

Teddy Laskov urmărise frecvențele El Al şi ATC, iar acum 
mută pe canalul 31, pentru a lua legătura cu Becker. 

— Emanuel, aici Gabriel 32, te aud bine. Te văd bine. Te 
văd pe tine şi pe Clipper la poziţia orei unsprezece. Lăsaţi 
un radio pe această frecvenţă. 

— Recepţionat, Gabriel. Când ni se va da permisiunea de 
la ATC, o să urcăm până la 19 000 şi o să accelerăm până 
la 2,0 mach mergând spre 280 de grade. 

— Recepţionat. O să vă însoțesc. Totul e perfect până 
acum. 

— Până acum. Revin pe frecvenţa companiei. Copilotul va 
rămâne în legătură cu tine. 

— Recepţionat. Hawkeye, aici Gabriel 32. Cum ne vezi? 
E-2D Hawkeye se afla cu aproape cinci kilometri deasupra 
avioanelor Concorde şi F-14. Monitoriza simultan cele trei 
frecvenţe. Ofiţerul de gardă la bord ridică transmiţătorul şi 
spuse: 

— V-am reperat pe toţi, Gabriel. Vezi o navă apropiindu- 
se dinspre 183 de grade? La vreo 180 kilometri de tine? Nu 
e o cursă regulată. 

Laskov vorbi în intercom cu ofiţerul de zbor aflat înapoia 

lui: 

— Vezi ceva, Dan? 

Daniel Lavon privi la ecranul televizorului care avea şi un 
tub cu raze catodice. 

— Tot ce se poate. Ceva la marginea de sud-vest a 
radarului. Puțin peste 160 de kilometri şi se apropie 
perpendicular pe traseul nostru. 

Aparatul E-2D Hawkeye, având un echipaj de cinci 
oameni şi dotat cu cele mai recente echipamente 
electronice, era în mai mare măsură decât avioanele F-14 
să detecteze şi clasifice o navă. Tehnicianul de zbor de pe 
Hawkeye îi spuse lui Laskov: 

— Incercăm să-i contactăm, dar nu reuşim. 

Laskov confirmă. 

Controlorul de informaţii şi comandă de pe E-2D spuse: 

— Gabriel, nava neidentificată zboară cu vreo 960 de 
kilometri. Se îndreaptă într-o direcţie şi cu o viteză care o 
vor face să traverseze traseul vostru, dar la 1800 de metri 
mai jos faţă de altitudinea voastră actuală. 

— Recepţionat, Hawkeye, contactează-l pe ticălos şi 
spune-i să schimbe direcţia sau viteza, sau pe amândouă. 

— Recepţionat, Gabriel. Incercăm. 

Laskov începu să se gândească. In circa un minut 
aeronava necunoscută avea să se afle în raza de 160 de 
kilometri a Phoenix-ului său. Dacă avionul acela avea la 
bord rachete ruseşti Acrid, nu putea ataca navele Concorde 
decât de la 130 de kilometri. Această diferenţă de 30 de 
kilometri dintre Acrid-ul rusesc şi Phoenix-ul american era 
esenţială. De aceea F-14 era stăpânul cerului, având o rază 
de acţiune foarte lungă. Era ca o confruntare dintre doi 
cavaleri, unul având o lance de doi metri şi jumătate, iar 
celălalt una de trei metri. Şi totuşi, încă puţin şi Laskov nu 
mai avea acel avantaj. 

— Hawkeye, dacă nu îl identifici sau dacă nu se prezintă 
singur, îl atac înainte de a ajunge la 130 de kilometri. 

Generalul Talman se ridică de pe scaunul său din sala 

operaţională de la Citadelă, puse mâna pe un radio- 
emiţător şi interveni imediat: 

— Gabriel, aici Controlul Operaţional. Uite ce e, tu eşti la 
faţa locului, tu trebuie să iei decizia, dar, pentru numele lui 
Dumnezeu, priveşte din toate punctele de vedere. Tăcu, 
apoi continuă: Orice s-ar întâmpla, te voi susţine. Terminat. 

Talman nu dorea să se lanseze pe frecvenţa radio într-un 
discurs politic. Tot ce trebuia spus se spusese cu mult 
înainte. Privi către punctele luminoase convergente de pe 
ecranul radarului şi îşi mângâie mustata. 

Ceea ce aşteptase Laskov de la Talman era o 
împuternicire limpede de a ataca atunci când considera 
necesar. Dar el avea destul de multă experienţă. 

— Gabriel, aici Hawkeye. Ascultă, Nu este - repet - nu 
este un avion militar, pentru că nu primim niciun fel de 
emisii radar sofisticate de la el. 

— Atunci de ce naiba merge cu 960 de kilometri pe oră? 

— Probabil un avion cu reacţie civil, Gabriel. la stai. 
Recepţionez ceva. 

Laskov strigă în microfon: 

— Mă doare-n cot dacă e un avion civil cu reacţie. Şi el 
poate fi adaptat să lanseze un proiectil aer-aer. Identificaţi- 
mi-l pe băiat sau îl spulber. 

Niciun răspuns. 

Danny Lavon spuse în aviafon: 

— Domnule general, e o mare încurcătură. Îmi asum 
răspunderea. Puteţi să spuneţi că am intrat în panică şi am 
apăsat un buton. E destul de aproape acum... 

Laskov roti butonul aviafonului, făcându-l să se oprească 
cu un ţiuit electronic. Când îl deschise din nou, Lavon 
tăcuse. 

— Ascultă-mă, fiule. Respectă doar ordinele. Lasă 
chestiile astea. 

Ofiţerul de la dirijarea zborurilor reveni. 

— Gabriel, aici Hawkeye. Tocmai am vorbit cu Serviciul 
de Control şi Dirijare a Traficului Aerian din Cipru. Civilul 

nostru neidentificat e un Lear cu reacţie, Model 23, 
înmatriculat în Franţa. Zboară de la Cairo în Cipru, apoi la 
Istanbul şi Atena. Şase oameni la bord. Oameni de afaceri. 
Paşapoarte franceze. g 

Avem frecvențele şi indicativul de apel. Incercăm să-i 
prindem acum. 

Laskov nu era mulţumit. 

— Încercaţi? Prostii. Sunt la 130 de kilometri, aveţi 
frecvențele lor şi cele mai bune aparate din lume. Care-i 
problema, Hawkeye? 

— S-ar putea să fie a lor, Gabriel. 

— Recepţionat. Laskov respiră adânc şi privi prin 
parbrizul de plexiglas. Cele două aeronave Concorde 
pluteau sub el ca două avioane de hârtie. Clipper şi 
Emanuel, aici Gabriel. Aţi urmărit toată povestea? Becker şi 
Avidar răspunseră afirmativ. Bun. Transmiteţi la ATC că 
vreţi să vă îndreptaţi către nord şi că cereţi acum 
permisiunea de a urca la 19 000. 

Becker şi Avidar confirmară. 

Avidar luă legătura cu Controlul Traficului Aerian şi primi 
ca răspuns informaţia că deasupra lor se aflau un TWA 747 
şi un Lufthansa 707, aşa că mai aveau de aşteptat cinci 
minute înainte de a primi permisiunea de ascensiune. 

Laskov nu mai voia să aştepte nici cinci secunde. | se 
adresă lui Lavon în aviafon, pentru că nu voia ca Talman 
sau oricine altcineva să audă. 

— Armează Phoenix-ul, Daniel. Pregăteşte-te să ocheşti 
ţinta. Îşi aminti de Miriam Bernstein. Chiar dacă l-aţi vedea 
pe dracu’ pe ecranul radarului... nu-l doborâţi cu vreuna 
dintre rachetele voastre. Şi de Richardson. Ascultă, nu te 
pripi acolo sus. Nu avem nevoie de incidente. Apoi îşi spuse 
că toată viaţa avusese această meserie scârboasă. 
Hawkeye, dacă nu ia legătura cu noi, în şaizeci de secunde 
tipul e mort. 

De data aceasta, primi un răspuns de la pilotul de pe 
Hawkeye. 

— Recepţionat. Nu-l putem prinde. Îmi pare rău, n-am ce 
să fac. Te înţeleg foarte bine. Fă ce crezi de cuviinţă. 

— Mulţumesc. 

Talman interveni din nou: 

— Gabriel, sunt alături de tine, spuse el, începând să se 
teamă că ceva nu e în regulă. Dacă aveau aparatele 
defecte, avionul ar fi trebuit să se întoarcă şi să aterizeze la 
Alexandria. lar dacă nu, de ce nu răspundeau? Auzise 
apelul lansat de pe Hawkeye pe frecvenţa Lear. Vorbise în 
franceză, apoi în engleză, care era limba internaţională a 
aviaţiei, şi, în fine, chiar şi în arabă. Nu miroase a bine, 
Gabriel, zise Talman în radio-emiţătorul său. 

— Corect. Laskov vorbi în aviafon: Unde e? 

Lavon îşi privi radarul. 

— La vreo şaizeci şi cinci de kilometri. Şi urcă. 

Era deja prea tărziu pentru un Phoenix. 

— Incarcă un Sparrow şi ocheşte. 

— S-a făcut, domnule general. Lavon mişcă un contact 
electric şi apoi dădu la o parte o mică plăcuţă ce acoperea 
ecranul muniției. Sub el se afla un buton roşu pe care Levon 
puse un deget. 

— Gabriel, aici Emanuel. Vocea lui Becker părea 
încordată. Lear-ul ne cheamă pe frecvenţa companiei. 

— Recepţionat. Laskov mută imediat radioul pe frecvenţa 
El Al, iar Lavon luă legătura cu restul escadrilei, ordonându- 
i să monitorizeze şi ei. 

— El Al Concorde 01 şi 02. Aici Lear cinci-patru. Mă 
auziţi? 

Laskov simţi un fior rece. Accentul era fără îndoială arab. 

Becker şi Avidar confirmară. 

Lear vorbi din nou. Vocea era foarte calmă şi precisă. 

— Ascultaţi cu atenţie. Avem informaţii foarte importante 
pentru voi. 

Becker şi Avidar confirmară din nou, cu o nuanţă de 
îngrijorare în glasuri. 

Laskov înţelese că Lear trăgea de timp. Îi spuse lui 

Lavon: 

— Când ridic mâna, foc. 

Talman rămase nemişcat în mijlocul sălii operaţionale. 
Privea  neîncrezător către cei care vorbeau în 
transmiţătoare. Îşi şopti: 

— Ce dracu...! 

Lear reveni. Vocea vorbea foarte repede: 

— În cozile celor două avioane se află câte o bombă 
controlată prin radio. Prin radio, accentuă el. Nu vă îndoiţi 
de acest lucru. Au fost plasate la St. Nazaire, cea din 01, şi 
la Toulouse cea din 02. Sunt aşezate pe rezervorul numărul 
unsprezece. Ştiu că aveţi o escortă de F-14. Dacă văd urma 
de fum a rachetelor lor îndreptându-se spre mine sau dacă 
văd flacăra de la gura tunului lor, voi apăsa pe butoanele 
focosului radio şi vă arunc în aer pe amândouă. Aţi înţeles? 
Escorta ne urmăreşte? Aţi înțeles? 

Laskov refuză confirme. Stătea privind în gol. 

Cu vocea tremurându-i de furie, Avidar urlă în microfon: 

— Ticăloşii! 

Becker răspunse calm: 

— Recepţionat. Apăsă pe butonul PA şi vorbi la fel de 
liniştit: Domnule Hausner, domnule general Dobkin şi 
domnule Burg, vă rugăm să veniţi în cabina de comandă. 


Laskov îşi lăsă capul în piept. Pur şi simplu, nu-i venea să 
creadă. Toate acele strategii, toate măsurile de securitate... 
Scoase un binoclu dintr-o cutie veche de piele, aflată lângă 
piciorul lui, şi îl aşeză în poală, uitându-se uimit la el. In 
afara uniformei, binoclul era tot ce luase cu el la plecarea 
din Rusia, îl ridică şi privi spre cerul senin. Avionul Lear, alb 
şi verde, se vedea acum apropiindu-se, târând în urmă o 
coadă prelungă şi subţire formată din reziduurile 
motoarelor cu reacţie. Era aproape. De fapt, era prea 
aproape pentru distanţa minimă de 16 kilometri a rachetei 
Sparrow, dar încă prea departe pentru raza maximă de 
kilometri a rachetei Sidewinder. Avionul Lear viră cu 90 de 

grade şi începu să zboare paralel cu aeronava Concorde 02. 
Laskov văzu o cupolă de observaţie din plexiglas plasată în 
partea  dinapoi a acoperişului cabinei. După toate 
aparențele, cineva privea din cupolă, iar Laskov înţelese că, 
probabil, bărbatul acela îndreptase către e/ un binoclu. Il 
lăsă pe al său în jos. 

Din întâmplare sau, poate, ca urmare a unui plan bine 
gândit, avionul Lear nu ieşea din spaţiul mort al celor opt 
kilometri care separau raza de acţiune a rachetei Sparrow 
de cea a lui Sidewinder. Această zonă moartă le dăduse 
adesea bătăi de cap militarilor occidentali, cu toate că, în 
condiţii normale, ea nu era considerată un punct de 
importanţă critică. Într-o luptă obişnuită, Laskov ar fi 
accelerat sau ar fi încetinit, până în momentul în care ar fi 
putut folosi racheta necesară. Se temea însă să facă 
mişcări neaşteptate, căci ştia că escadrila lui era ţinută sub 
observaţie din cupola din spate. Işi continuă zborul cu 
aceeaşi viteză şi îi şopti lui Lavon: 

— Pregăteşte Sidewinder-ul, în caz că se apropie mai 
mult. 

Dar ştia că nu are niciun rost. Lear-ul era mult prea 
aproape de aeronave pentru a mai putea fi vorba de 
rachete. 

Avionul Lear îşi modifică uşor direcţia şi se plasă la circa 
150 de metri sub Concorde 02, imediat sub botul acestuia. 
Din poziţia în care se afla, Laskov abia dacă îl putea vedea. 


Talman se prăbuşise în scaun. Personalul din sala 
operaţională amuţise. Pe ecranul radarului imaginile 
avionului Lear şi al navei Concorde 02 se confundau, iar 
Talman îşi dădea seama că Laskov nu avea ce face cu 
rachetele. Se întâmplase atât de repede porcăria asta. Privi 
spre cronometrul digital din perete. Nu trecuseră decât 
zece minute din momentul în care Laskov văzuse avionul 
pe ecranul radarului. Într-un fel, parcă de la început ştiuse 
că avea să se întâmple aşa. Nu era nevoie decât de un 

nebun sau doi, iar cu tehnologia modernă orice era posibil. 
Un nimeni putea modifica destinul unor naţiuni. O bombă 
atomică aruncată într-un oraş. Otrăvirea resurselor de apă. 
O bombă într-un Concorde. Cum te puteai apăra împotriva 
unui lucru atât de fără noimă? 


Hausner, Dobkin şi Burg se aflau în cabina de comandă, 
ascultând explicaţiile lui Becker. Tom Richardson şi John 
McClure apăruseră şi ei, neinvitaţi, în carlingă, căci, văzând 
Lear-ul apropiindu-se, îşi dăduseră seama că ceva nu e în 
regulă. 

McClure se aplecă deasupra panoului inginerului de zbor, 
mestecând un beţişor de chibrit. Era un bărbat înalt, slab, 
care le amintea unora de Lincoln. Portretul era completat 
de o vorbire nazală, tipică Vestului Mijlociu. 

— Mai bine luam un Pan Am, spuse în clipa în care 
Becker îi informase că erau deturnaţi. 

Burg se întoarse către Becker. 

— Vreti să-l chem pe ministrul de externe aici, sus? 

Becker clătină din cap. 

— N-avem nevoie de sfatul oamenilor politici. Vom lua 
hotărârile aici. Numai să staţi prin preajmă. 

Din când în când Becker vedea botul Lear-ului ivindu-se 
de sub vârful conic al avionului său. Îşi aminti de povestea 
unui infanterist care luptase în Vietnam şi spunea că VC se 
apropiau foarte mult în timpul luptelor armate, în aşa fel 
încât americanii să nu-şi poată folosi armele grele decât 
omorându-şi propriii oameni. Ştia că Laskov e legat de 
mâini şi de picioare. Cum, de altfel, erau toți. 

Hausner părea dus pe gânduri, aproape nepăsător. Apoi 
pe faţa lui se ivi un surâs straniu. Îşi amintea acum ceea ce 
mai devreme nu reuşise să-şi precizeze. Rish fusese văzut 
în satele acelea mici din Franţa. Numele lor nu-i spuneau 
nimic atunci, căci Israelul nu avea încă niciun Concorde. 
Acum îşi dădea seama că cele două sate necunoscute din 
Franţa se aflau lângă St. Nazaire şi Toulouse. Apoi îşi aminti 

cuvintele pe care le rostise la întâlnirea comitetului de 
securitate. Fo/osim aceste păsări de peste treisprezece luni 
şi, de când le-am cumpărat, nu au fost niciun moment 
pierdute din vedere de oamenii mei. Asta era punctul slab 
al raţionamentului. De când le-am cumpărat. St. Nazaire şi 
Toulouse. Ce idiot fusese! 

Privindu-l peste umăr, Becker îl întrebă: 

— E posibil? La bombă mă refer. 

Hausner încuviinţă din cap. 

— Din păcate. 

Becker începu să spună ceva, apoi se întoarse. Se auzi 
din nou radioul pârâind, apoi vocea lui Matti Yadin: 

— Ai avut dreptate, şefu'. 

Ştia că Hausner trebuia să se afle în carlingă. Dar acesta 
nu-i răspunse. 

Becker luă legătura cu Laskov pe frecvenţa tactică. 

— Ce facem, Gabriel? 

— Aşteptăm. 

Laskov vedea botul avionului Lear ieşind din când în când 
de sub Concorde. Se uită la butonul de comandă al tunului. 
Işi imagină că ar putea lansa şaizeci de proiectile de 20 de 
mm într-o secundă pe deasupra parbrizului avionului 
Concorde, direct în carlinga Lear-ului. Numai că nu avea 
asemenea proiectile şi, chiar dacă le-ar fi avut, probabil nu 
ar fi riscat înainte mai exista o şansă, acum nu. Se gândi la 
Richardson şi Bernstein şi se simţi trădat, înşelat de oameni 
cu bune intenţii, dar, cu toate acestea, înşelat. Apăsă pe 
butonul tunului. Camera video începu să se rotească, 
filmând scena pentru cei de la Citadelă. Laskov bătea cu 
degetul în ecranul din faţa lui. 

Vocea de pe Lear se auzi din nou în aparatele de la 
bordul celor două Concorde. 

— Bănuiesc că avioanele din escortă urmăresc frecvenţa 
El AL. Piloții de vânătoare să ia aminte! Vă ţin sub 
observaţie. Dacă văd vreo scânteie de la tunuri, apăs pe 
buton şi arunc în aer avioanele. Nu-mi pasă dacă mor. ŞI 

acum, ascultaţi-mă cu atenţie. Trebuie să vă întrerupeţi 
drumul şi să vă întoarceţi la bază. N-aveţi ce să faceţi aici. 
Dacă în şaizeci de secunde nu vă întoarceţi la bază, arunc 
în aer primul avion, ca să vedeţi că nu glumesc. 

Avidar interveni pe frecvenţa tactică: 

— Ei, domnule câine de pază, cum rămâne? 

Laskov se gândi să deschidă supapa de admisie, 
pătrunzând brusc sub Concorde şi sfărâmând Lear-ul. Poate 
că nu se aşteptau să vadă un avion de un sfert de milion de 
kilograme prăbuşindu-se peste ei şi poate că intrau în 
panică. Dar chiar dacă îi lovea, explozia în aer ar fi avariat 
cu siguranţă avionul Concorde 02. Vocea lui Avidar se auzi 
din nou. 

— Ce facem, Gabriel? 

Lear interveni pe frecvenţa EI Al. 

— Concorde, cred că vorbiţi cu escorta. N-o să vă ajute 
cu nimic. Mai au doar cincisprezece secunde pentru a se 
întoarce. 

Laskov se întrebă dacă cel din Lear avea să arunce în aer 
avioanele imediat după ce escorta sa de F-14 se îndepărta. 
Sau, poate, individul - oricine va fi fost - voia ostatici? Mută 
pe frecvenţa El Al, vorbind pentru prima oară avionului 
Lear. 

— Ţineţi minte că suntem în misiune de însoţire. Nu 
plecăm. Repet: Nu plecăm. Ne vom întoarce cu toţii la Lod. 
Trebuie să ne urmaţi şi să aterizaţi cu noi. Dacă nu vă 
supuneţi, vă voi... ucide, încheie el, dându-şi seama că 
termenul „a ataca” nu se potrivea situaţiei. 

Vocea de pe Lear îi răspunse, râzând: 

— Răgazul a expirat. Întoarceţi-vă sau veţi răspunde de 
moartea celor de acolo. 

Hausner ştia cine vorbeşte. Puse mâna pe umărul lui 
Becker şi spuse: 

— Îl cunosc pe tip. Spune-i lui Laskov că se numeşte 
Ahmed Rish şi că nu va ezita să facă ceea ce spune. Aşa că 
să se îndepărteze. 

Richardson încuviinţă din cap. 

— Probabil că nu vor să ne facă niciun rău, altfel ar fi 
detonat deja bombele. Este, pur şi simplu, o deturnare. 
Întreabă-i ce vor. Şi transmite-i lui Laskov că regret 
povestea cu proiectilele de 20 de mm, adăugă el după o 
pauză. 

Becker se întoarse către Dobkin şi Burg. Aceştia 
încuviinţară din cap. Îi transmise lui Laskov mesajele lui 
Hausner şi Richardson, apoi se adresă celor de pe Lear: 

— Cine sunteţi şi ce doriţi? 

Răspunsul lui Rish veni clar şi răspicat: 

— Nu contează cine suntem. Vrem să vă escortăm într-un 
anume loc şi să vă ţinem prizonieri până când vă vom 
putea da drumul. Dacă faceţi ce vă spunem, nimeni nu va 
păţi nimic. În schimb, dacă escorta nu se îndepărtează 
imediat, vom arunca în aer avionul din faţă. 

Danny Lavon vorbi în aviafon: 

— Domnule general, dacă are o bombă la bord, nu mai 
avem ce face aici. Poate îl atragem mai departe şi îl atacăm 
de la 160 de kilometri. 

Laskov îl chemă pe Talman: 

— Către Punctul de Control. Mă întorc acasă. 

Talman spuse calm: 

— E vina mea, Gabriel. 

Laskov ştia că nu e vina nimănui, dar în zilele următoare 
mulţi oameni aveau să spună la fel. 

Se auzi din nou vocea de pe Lear, dar, observă Laskov, 
Rish îşi pierduse calmul. Striga acum la el, ordonându-i să 
plece imediat. Laskov îl ignoră câteva clipe şi încercă să-şi 
facă o imagine asupra situaţiei. Se întrebă cum de reuşise 
avionul Lear să urmeze un plan de zbor care să-l aducă atât 
de aproape de traseul şi ora de zbor a celor două Concorde, 
mai ales că momentul decolării fusese modificat cu o 
jumătate de oră. De asemenea, avea impresia că Lear-ul îl 
asculta şi pe frecvenţa tactică. Rosti cuvintele: 

— Rezervorul numărul trei nu mai funcţionează, iar 


103 


escorta de F-14, E-2D, Talman şi cele două Concorde 
trecură pe frecvenţa alternativă. Laskov îi chemă pe Clipper 
şi pe Emanuel şi spuse vorbind repede: Ascultaţi! Ticălosul 
ăla urmărea şi frecvenţa tactică principală. Nu-mi dau 
seama cum de-a obținut-o şi nici dacă o are şi pe asta, dar 
vă voi vorbi, totuşi. Nu vă părăsim. E-2D-ul va continua să 
vă urmărească. Rămânem mai în spate cu câteva sute de 
kilometri. Chemaţi-mă pe frecvenţa asta şi ţineţi-mă la 
curent cu ce se întâmplă. Dacă vine momentul şi vă 
hotârâţi să riscăm, vom încărca şi vom expedia un Phoenix, 
de la 160 de kilometri. Există şanse să nu observe fumul, 
dacă nu sunt foarte atenţi. Aţi înţeles? 

Toată lumea confirmă rând pe rând. 

Ahmed Rish ţipă în radioul său pe frecvenţa EI Al: 

— Ştiu că vorbiţi! Gata cu prostiile. Gata! Cinci secunde. 
Puse mâna pe butonul detonatorului numărul 01. Unu, doi, 
trei... 

Laskov spuse pe frecvenţa EI Al: 

— Noroc! 

La ordinul său, escadrila de F-14 se înclină mult spre 
dreapta. Efectuară o rotaţie de 180 de grade şi în câteva 
secunde dispărură. 

Becker nu le văzu plecând, dar, dintr-o dată, se simţi 
foarte singur. 

7. 


Lui Avidar nu-i plăcea felul în care se desfăşurau 
lucrurile. Sporise treptat viteza şi bănuia că se află la cel 
puţin zece kilometri înaintea Lear-ului şi a celuilalt 
Concorde. Ce rază putea avea un detonator radio? În mod 
sigur, mai puţin de zece, doisprezece kilometri. Privi 
altimetrul şi observă că se afla cu puţin peste cei cinci mii 
de metri care îi fuseseră comunicaţi de la Centrul de 
Control al Traficului Aerian. 

Cei de la centru observaseră imaginile avionului Lear şi al 
Concorde-ului 02  confundându-se şi  văzuseră, de 
asemenea, escorta aeronavelor F-14 îndepărtându-se, dar 
nu urmăriseră conversațiile care avuseseră loc pe frecvenţa 
El Al. Cu toate acestea, controlorul îşi dădea seama că ceva 
nu e în regulă. Luă legătura cu cele două Concorde. 

— Dacă totul se desfăşoară normal, puteţi urca la 19.000 
de metri. Îmi pare rău pentru fiecare întârziere. 

Rish, care după toate aparențele urmărea şi frecvenţa 
ATC, le ordonă să confirme. 

Avidar şi Becker făcură întocmai. Avidar îşi privi 
indicatorul de viteză. Zbura la o viteză a aerului de 1.000 
de kilometri pe oră. Dacă apăsa la maximum acceleraţia şi 
oprea postcombustia, putea ca în numai cincisprezece 
secunde să atingă viteza de 1 mach, câştigând încă trei 
kilometri. 

Vocea lui Rish se auzi din nou în aparat: 

— Foarte bine, foarte inteligent. Acum mă veţi urma cu 
luminile de navigaţie aprinse. Mă voi îndrepta spre 160 de 
grade cu o viteză de 300 de noduri. El Al 02 va veni imediat 
după mine, apoi va urma El Al 01. Vom cobori până la 150 
de metri. Aţi înţeles? 

Becker şi Avidar confirmară. 

Lear-ul se înclină spre stânga, iar Becker se pregăti să-l 
urmeze. 

Asher Avidar lovi butoanele postcombustiei şi începu să 
împingă accelerația imediat ce motoarele primiră 
combustibil. Se îndreptă către centrul unui nor cumulus 
aflat drept în faţa sa. Cele patru motoare uriaşe Rolls Royce 
Olympus generară o presiune de 70 000 de kilograme, iar 
aparatul se năpusti înainte. 

Zevi Hirsch strigă la Avidar: 

— Ce dracu”... 

Leo Sharett se întoarse de la panoul de zbor. 

— Asher, nu... 

Matti Yadin, care încă se mai afla în cabină, îl apucă pe 
Avidar de braţ, dar acesta îl împinse la o parte. Yadin îşi 
scoase pistolul Smith & Weston 22 şi i-l puse în tâmplă. 
Avidar îl înlătură, ca şi cum ar fi fost o insectă enervantă. 

În Concorde 02, Moses Hess apucă braţul lui Becker şi îi 
atrase atenţia să privească pe geam. Becker văzu nava 
dispărând în nor. 

În cabina pasagerilor toată lumea ştia deja că ceva nu 
merge bine. Yaakov Leiber se aplecă deasupra unui scaun 
gol şi văzu cum avionul în care se afla soţia sa dispare 
dinspre partea tribordului. Apoi îl văzu ieşind din nor. 

Unul dintre cei şase arabi de pe Lear strigă la Ahmed 
Rish. Acesta privi cum avionul Concorde se năpustea 
înainte. Înşfăcă detonatorul radio de pe scaun. Acesta avea 
două butoane roşii. Fără să se uite, puse degetul pe butonul 
marcat cu numărul 02 şi începu să apese, apoi îşi dădu 
seama de greşeală. Puse degetul pe celălalt buton. 

Concorde 01 se înălța rapid. Rezervorul numărul 
unsprezece începu să se umple automat cu kerosen, pe 
măsură ce computerul decidea că e nevoie ca centrul de 
gravitație să se apropie de partea din faţă a navei, pentru 
viteza şi unghiul în care acesta evolua. In cabina 
pasagerilor marele vitezometru digital indica 0,97 mach, iar 

pe scaune se aprinseră luminile centurilor de siguranţă. 
Pasagerii începură să se îngrijoreze când inerția îi împinse 
în scaune şi avionul se înclină. Machometrul indica 0,98 
mach, apoi 0,99. 

Ahmed Rish apăsă butonul, lansând un semnal radio, 
adaptat doar pentru receptorul de pe El Al 01. 

De la o distanţă de unsprezece kilometri detonatorul 
radio abia dacă primi semnalul. Receptorul transformă 
acest semnal slab într-un impuls care închise circuitul, 
permiţând curentului de la luminile de navigaţie din spate 
să pătrundă pe sârma detonatorului amplasat în explozivul 
plastic. 

Machometrul arăta 1,00 mach, iar nava trecu pragul 
sunetului. Rezervorul din coadă, cu 4 000 de litri de 
carburant, explodă şi spulberă peretele de presurizare. O 
limbă de foc năvăli în cabina pasagerilor în clipa în care 
machometrul sări la 1,10 mach. Măştile de oxigen căzură 
din compartimentele aflate deasupra, pe măsură ce cabina 
pierdea presiunea. 

Asher Avidar ştiu că pierduse încă înainte de a fi auzit 
explozia. Dintr-o dată, dispozitivele de control începură să 
se mişte în gol în mâinile sale, iar luminile de pe ecranul de 
zbor începură să pâlpâie una după alta. Uşa dintre cabină şi 
carlingă se deschise, iar echipajul auzi ţipetele din spate. 
Hirsch se întoarse, privind spre celălalt capăt al navei. Văzu 
cerul şi nu spuse decât 

— Dumnezeule! 

În spatele lui, Matti Yadin zăcea jos, sângerând, căci uşa 
îl lovise în plină faţă. Avidar se întoarse spre Zevi Hirsch, 
strigându-i pentru a acoperi zgomotul aerului care 
pătrundea înăuntru: 

— E mai bine aşa. Nu poţi să cedezi în faţa ticăloşilor 
astora. 

Hirsch îl privea consternat. 

Becker urmărea încercările navei surori de a-şi păstra 
echilibrul. Cu detaşare rece, înţelese, văzând flăcările 

portocalii, că bomba se afla pe rezervorul de echilibrare 
numărul unsprezece - un punct inaccesibil din cabină. 
Presupuse că bomba în sine era destul de mică, pericolul 
mai mare fiind explozia combustibilului. Îi şopti lui Peter 
Kahn: 

— Renunţă la computer şi goleşte rezervorul numărul 
unsprezece. Apoi se întoarse spre Hess: Spune-le 
pasagerilor să înainteze spre partea din faţă a cabinei. 

Se întrebă dacă peretele de presurizare ar putea rezista 
exploziei, sperând totodată să nu aibă ocazia să afle. 

Privi pe geam, fascinat de ceea ce vedea. Hausner, 
Dobkin, Burg, Richardson şi McClure năvăliseră şi ei în 
spatele scaunelor piloților şi priveau aceeaşi scenă. 

El Al 01 începu tulburătorul dans al morţii. Nava cu aripi 
delta se înclina şi se rotea asemenea unui planor elegant. 
Becker înţelegea prin ce trece Avidar, trăgând şi apăsând 
butoane, contacte, pedale şi manete. Dar era o bătălie 
pierdută. 

Concorde 02 se apropie de avionul ce se prăbuşea. 
Becker ceru binoclu şi începu să privească. Din interiorul 
corpului de metal al navei cobori un mic propulsor care îi 
dădu lui Becker de înţeles că măcar computerul mai 
funcţiona încă. Asemenea creierului unui uriaş animal rănit, 
îşi dădea seama că e în pericol, dar, spre deosebire de 
acesta, nu înţelegea că rana e mortală şi continua să se 
lupte pentru a rămâne în viaţă. Computerul înregistrase 
defectarea sistemelor electrice şi hidraulice şi eliberase 
acest propulsor - o moară de vânt, mai degrabă - pentru a-l 
transforma în generator electric şi pompă hidraulică. 
Francezii denumiseră această caracteristică très pratique, 
dar britanicii o considerau disperată. Becker ştia că, în 
acest caz, noua sursă de energie n-avea decât să 
înrăutăţească situaţia, căci reţelele electrice distruse aveau 
să redevină active, iar lichidul hidraulic să ţâşnească prin 
ţevile deschise. Capilare nervoase distruse şi artere 
sfâşiate. Dar inima metalică bătea încă, iar creierul mecanic 

încă mai funcţiona. Becker era îngrozit de ceea ce vedea cu 
binoclul, îl puse jos şi îşi şterse ochii şi tâmplele. 

In avionul care se prăbuşea, Avidar şi Hirsch nu 
reacţionau decât instinctiv în faţa fiecărei crize noi, căci ce 
altceva mai era de făcut în cabina de pilotaj a unui avion 
condamnat. Leo 

Sharett stătea calm în faţa tabloului de comandă al 
inginerului de zbor, îndeplinindu-şi conştiincios rolul de 
coordonare a sistemelor, chiar şi la multă vreme după ce 
acestea încetaseră să mai existe. Luminile instrumentelor 
sale începură să se stingă una câte una, iar avionul începu 
să se aplece cu vârful în jos, ca o frunză argintie în bătaia 
blândă a vântului. Apoi, ca o izbăvire, avionul se dezintegra 
într-o. Flacără imensă. 

Becker auzea strigătele disperate din cabina din spatele 
lui. Deasupra tuturor se auzea vocea micului Yaakov Leiber, 
strigând numele soţiei sale. Văzu câteva fragmente venind 
spre ei şi făcu o manevră bruscă pentru a le evita. Cei cinci 
bărbaţi aflaţi în picioare în cabina de pilotaj se prăbuşiră pe 
podea, iar în cabina pasagerilor aceştia fuseseră azvârliţi 
din scaune. Cu întârziere, Peter Kahn aprinse semnalul 
pentru centurile de siguranţă şi vorbi în microfonul PA: 

— Toată lumea jos. N-o să se întâmple nimic. 

Apoi le explică rapid care era situaţia. 

In cabina de pilotaj toată lumea se ridică în picioare. 
Hausner privi spre Dobkin şi Burg, dar aceştia se întoarseră 
cu spatele. 

Avionul cu reacţie Lear se făcu din nou auzit prin radio. 
Tot vocea lui Rish, care urla aproape isteric: 

— Ei m-au obligat s-o fac, ţipă el. Acum, ascultaţi-mă 
bine! Urmaţi-mă şi faceţi exact ceea ce vă spun, dacă nu, o 
să le împărtăşiţi soarta. 

Hausner înşfăcă microfonul de pe tabloul de comandă şi 
spuse: 

— Rish,  ticălosule! Aici Jacob Hausner. Criminal 
blestemat! O să te omor când ajungem jos, nenorocitule! 

Începu să-i adreseze în arabă o avalanşă de injurii tipice 
pentru Orientul Mijlociu. 

După ce Hausner tăcu, vocea lui Rish se auzi din nou din 
difuzor. Era evident că Rish se străduia să îşi păstreze 
cumpătul. Spuse răspicat: 

— Domnule Hausner, te voi omori imediat cum ajungem 
jos. 

Hausner începu o nouă tiradă în arabă, dar Becker îi 
smulse microfonul. Mută pe frecvenţa alternativă pentru a 
lua legătura cu Laskov, dar nu auzi decât un ţiuit puternic. 

Vocea lui Rish se auzi din nou, acoperind cu greu 
sunetele radioului: 

— Nu mai puteţi comunica nici cu escorta, nici cu mine. 
Urmaţi-mă. 

Ţiuitul deveni şi mai puternic. 

Becker închise toate radiourile. 

— Ne-a blocat accesul. Probabil că are un emiţător cu o 
bandă foarte largă la bord. Privi în jurul lui, în cabină. Cred 
că are toate atuurile. 

Se uită spre Burg, care era cel mai în vârstă dintre cei 
prezenţi. 

Acesta încuviinţă din cap. Era foarte palid, ca toţi ceilalţi, 
de altfel. Imaginea avionului pulverizându-se îi îmbolnăvise, 
pur şi simplu. Burg dădu din nou din cap. 

— Daţi-mi voie să vorbesc cu ministrul de externe şi cu 
pasagerii. Au dreptul să ştie ce se întâmplă. Vocea îi era 
sugrumată. Vă rog să mă scuzaţi, spuse, ieşind din carlingă. 

Tom Richardson îşi drese vocea. 

— Poate că ar trebui să-i lăsăm pe piloţi să-şi facă 
datoria. 

Dobkin încuviinţă. 

— Da. Trebuie să vorbim cu fiecare dintre pasageri şi să 
le explicăm ce trebuie să facă atunci când vom ateriza. 
Trebuie să începem să organizăm o defensivă psihologică 
împotriva presiunilor pe care le presupune statutul de 
ostatic. Este foarte important 

— Da, zise Hausner. Bine gândit. Cred că va fi o 
captivitate de lungă durată. Cel puţin, pentru voi. 

Richardson interveni: 

— Nu vă faceţi griji, domnule Hausner. Nenorocitul ăla 
încerca doar să vă sperie. 

McClure vorbi pentru prima dată de când îşi exprimase 
preferința pentru Pan Am. 

— Nu fi prost, Richardson. Tipul acela tocmai a omorât 
cincizeci de oameni. Dacă a spus că-l omoară pe Hausner, o 
va face. 

— Mulţumesc, replică Hausner. 

— Trebuie să spunem lucrurilor pe nume, zise McClure. 

Scoţând încă un băț de chibrit din provizia sa 
inepuizabilă, şi-l băgă în gură. 

Avionul Concorde 02 urmă traseul Lear-ului, îndreptându- 
se spre sud. În timp ce toţi ceilalţi se întoarseră în cabina 
pasagerilor, Hausner rămase pe loc. Nu putea să dea ochii 
cu nimeni. Se simţea răspunzător, cu toate că, de fapt, 
situaţia devenise disperată ca urmare a îndemnului la 
precauţie rostit de Talman şi a indeciziei lui Laskov. Vârsta 
îşi spunea cuvântul, tocind instinctele războinice ale 
acestuia, iar promisiunea păcii îi încetinise reacţiile. Apoi 
mai erau vinovaţi şi cei de pe Hawkeye, care îl asiguraseră 
pe Laskov că la bordul avionului Lear se afla un grup de 
oameni de afaceri. Şi slaba securitate asigurată de francezii 
care asamblaseră avioanele. Şi, în fine, tot ceea ce se 
întâmplase în ultimele câteva mii de ani. Toate acestea se 
adunaseră sub cerul acela lipsit de nori, la mii de metri 
deasupra Mediteranei. Dar Hausner alungă aceste gânduri. 
Îi păru rău că nu schimbase avionul cu Matti Yadin. 

8. 


Generalul Talman şedea pe scaunul său din centrul 
camerei operative, de la Citadelă. Evita privirile 
tehnicienilor şi ale personalului aflat în jurul său. Văzuseră 
cu toţii, pe ecranul radarului, cum se dezintegrase avionul 
Concorde 01. 

Talman vedea încă avioanele Lear şi Concorde 02, care 
se apropiau de coasta Sinai. Îi putea urmări atâta timp cât 
imaginile recepționate de la E-2D rămâneau clare. Dar ştia 
că, până la urmă, Lear-ul avea să oblige Concorde-ul să 
zboare la joasă altitudine, făcându-l să dispară pe fundalul 
neregulat al solului. 


Urmărind imaginile pe propriu-i radar, ofiţerul de zbor al 
lui Teddy Laskov, Danny Lavon, ajunse la aceeaşi concluzie. 

— Coboară rapid, domnule general. N-o să-i mai putem 
vedea deasupra Sinai-ului. 

Laskov nu răspunse. 


Talman puse mâna pe un telefon de perete şi luă 
legătura cu toate escadrilele. Le ordonă să pătrundă în 
spaţiul aerian egiptean, urmând un traseu care să le 
permită să localizeze pe radarele lor avionul Concorde. Unul 
dintre aghiotanţii lui Talman sună la Cairo. Egiptenii vor 
colabora, dar avea să mai dureze până când legătura putea 
fi stabilită. 


David Becker urmări avionul Lear care cobori până la mai 
puţin de o sută de metri de suprafaţa apei. În curând se ivi 
coasta Sinai, deasupra căreia ajunseră foarte repede. 
Becker înclină botul conic al avionului pentru a avea o mai 

bună vizibilitate. 

Dedesubt se zărea nedesluşit deşertul, iar imensul 
Concorde era zguduit puternic de curenţii de aer. Becker nu 
ştia ce intenţii are Rish, însă era convins că omul e nebun. 
Micuţul Lear era mai uşor de manevrat printre mişcările 
neregulate ale aerului de la altitudinea joasă, în schimb 
Becker se străduia din răsputeri să menţină nava sa la 
aceeaşi înălţime şi în poziţie orizontală. Viteza aerului era 
de numai 250 de noduri, iar el era conştient că, dacă ar 
încetini mai mult, avionul s-ar opri. Cu toate acestea, cei de 
pe Lear nu păreau să dea vreo atenţie problemelor sale, 
accelerând sau încetinind alternativ în cursul urmăririi şi 
efectuând manevre de uşoară modificare a direcţiei şi a 
altitudinii care erau extrem de dificile pentru Becker. 
Acesta ajunsese la concluzia că pilotul de pe Lear nu era un 
specialist în ale zborului. Becker deschisese deja flapsurile, 
pentru a avea o siguranţă mai mare, modificând în mod 
constant energia. Kahn pompa combustibil în secţiunea 
mediană a rezervorului numărul zece, încercând să menţină 
nava în echilibru. 

Cu mâinile crispate pe dispozitivele de control, Becker îşi 
simţea gura uscată şi inima bătându-i cu putere în piept. In 
dreapta lui se afla Canalul Suez, dedesubt, trecătoarea 
Mitla. În faţă terenul se înălța brusc. Altimetrul indica 330 
de metri de la nivelul mării, sau 1 000 de picioare, dar el 
vedea că nu se află la o altitudine mai mare decât cei 100 
de metri la care zburaseră când traversau coasta. În zare se 
vedeau, în ceaţă, culmile sudice ale munţilor Sinai, despre 
care ştia că au o înălţime de 800 de metri. Se întreba dacă 
pilotul de pe Lear era conştient că el trebuia să înceapă 
ascensiunea încă de acum, dacă nu voiau să se izbească de 
munţi. 

Hess privi spre Becker. 

— Dave, ăsta ne omoară. 

Becker deschise radioul, dar nu auzi decât semnalul de 
bruiaj. 

— Nenorocitul! exclamă, apoi continuă: Rish, Lear! Nu 
putem păstra altitudinea asta! Eşti cel mai idiot ticălos care 
s-a aflat vreodată într-o carlingă. Bruiajul continuă să se 
audă, iar Becker reduse volumul: Ticălosule! 

Peter Kahn strigă din staţia de transmisie a inginerului de 
zbor. 

— Domnule căpitan, consumăm 585 de kilograme de 
combustibil pe minut. 

— Pentru cât timp mai avem? 

— Mai puţin de două ore jumătate. 

Privindu-şi ceasul, Becker văzu că trecuse cu puţin de ora 
patru. Dacă Rish plănuia un alt Entebbe, n-aveau să 
reuşească. 

— Păi, dacă aş şti unde vrea să ne ducă ticălosul, aş afla 
dacă trebuie să facem pe noi de frică sau nu. 

Becker îşi blestemă ghinionul. Încă două decolări şi trei 
aterizări. Acum se părea că nu va mai avea parte decât de 
o singură aterizare şi de nicio decolare. 

Avionul Lear se înclină puternic spre stânga, iar Becker îl 
urmă, fără să poată face o curbă la fel de strânsă, aşa 
încât, atunci când virajul luă sfârşit, se aflau la dreapta 
Lear-ului. Se redresă rapid şi reveni în spatele acestuia. Il 
rugă pe Kahn să îi dea binoclul şi privi spre avionul aflat 
acum la numai o mie de metri înainte. Văzu clar cupola de 
observaţie din plexiglas, din care cineva îl urmărea cu un 
binoclu. 

— Nenorociţii! 

Puse binoclul deoparte. Aşteptă râsetele răutăcioase ale 
demonilor din mintea sa. Dar aceştia nu se aflau acolo, iar 
el respiră profund, simțindu-se neaşteptat de calm, mult 
mai liniştit decât se simţise în ultima vreme. Oare aşa te 
simţi când eşti conştient că totul s-a terminat? 

Hausner, care stătuse tăcut pe scaunul de catapultare, 
privi în sus. 

— Ce şanse există ca oamenii noştri să ne urmărească 
prin radar? 

Privind peste umăr, Hess îi răspunse: 

— La altitudinea asta, şi deasupra uscatului, foarte mici. 
Există pe E-2D un computer, sau cam aşa ceva, care e în 
stare să identifice imagini, separându-le de detaliile solului, 
dar ne aflăm de câtăva vreme deasupra Egiptului şi nu cred 
că ne-a urmat 

— Dar egiptenii? 

Hess clătină din cap. 

— Au aparatele acelea radar de sol, Barlock, de la ruşi, 
cu care pot urmări avioanele aflate la joasă altitudine. Insă 
noi ne aflăm în spatele liniei Henry Kissinger, iar radarele 
egiptene sunt orientate spre vest, spre Israel. Probabil că 
am fost detectaţi de la sol, dar până când egiptenii vor afla 
ce se întâmplă, noi vom fi deasupra Mării Roşii, dacă 
păstrăm aceeaşi direcţie. Şi-apoi, chiar dacă ar vrea să ne 
ajute, n-ar putea. Corect? 

— Mă gândeam la propunerea pe care o făcuse Laskov 
de a lansa o rachetă, zise Hausner. N-am putea apela la 
soluţia asta, dacă ne mai urmăreşte prin radar? 

Becker vorbi fără să se întoarcă: 

— Dacă ne mai aflăm pe ecranul radarului său şi dacă 
încă mai zburăm după apusul soarelui, o să mă mai 
gândesc. In acest moment al zilei nu e deloc greu să 
observi urma unei rachete, iar semnalele electronice au o 
viteză mai mare decât obuzele. Becker apăsă pe pedalele 
de direcţie când coada avionului se înclină în stânga şi în 
dreapta. Dar suntem al naibii de aproape de Lear. Pe 
ecranul unui radar probabil că aproape ne confundăm, aşa 
că ar fi nevoie de un foc al dracului de bine ţintit, ca să nu 
ne lovească pe noi în locul lor. 

— Mă duc să arunc o privire la peretele de presurizare, 
zise Hausner, ridicându-se. 

— Duceţi-vă, răspunse Becker. M-am gândit şi eu la asta. 
Numai că, după cum ştiţi, de aici nu putem ajunge în locul 
acela. Doar dacă vreţi să vă căţăraţi pe coadă. 

Becker regretă imediat aceste cuvinte, dar, cu fiecare 

minut de zbor, nervii îi erau tot mai întinşi. 

Hausner ieşi din carlingă şi porni pe culoarul lung dintre 
scaune. Nimeni nu-i vorbi. Micul Yaakov Leiber îl privi cu 
ochii înlăcrimaţi. Cei care participaseră la şedinţa de 
securitate îi întoarseră spatele. 

Când trecu pe lângă ea, Miriam Bernstein îl atinse pe 
braţ, dar el nu-i dădu atenţie. Ajungând în apropierea a doi 
dintre oamenii lui, îi bătu uşor pe umăr, iar aceştia îl 
urmară. Intră în cambuza din spate, apoi într-o mică 
garderobă în care se aflau bagajele echipajului şi ale 
însoţitorilor. Erau, de asemenea, haine şi paltoane ale 
pasagerilor, atârnate în cuierele aflate de-a lungul 
peretelui. Dădu la o parte hainele şi se uită la peretele de 
presurizare. 


În sala de operaţiuni, Talman ascultă rapoartele fiecăreia 
dintre cele zece escadrile aflate deasupra Sinai-ului. Niciun 
semnal vizual. Niciun obiect identificat prin radar. Laskov 
raportă ultimul. 

— Cobor în Eilat pentru realimentare. Vreau ca muncitorii 
care lucrează la realimentare să mă aştepte pe pistă. Când 
o să plec din nou, nu mă mai întorc până nu-i găsesc. Și 
vreau să aduceţi tancuri petroliere americane, ca data 
viitoare să pot efectua realimentarea în aer, la altitudine 
medie. N-o să las niciun centimetru al acestei zone 
nesurvolat până nu-i descopăr. Piloții şi inginerii de zbor vor 
zbura şi vor dormi pe rând. 

Talman clătină din cap. 

— Stai puţin, Gabriel. Privi harta luminată şi îşi spuse că 
zona în care avionul s-ar fi putut afla creştea în fiecare 
minut în proporţie geometrică. Se uită apoi la cercurile 
concentrice de pe haită, care înconjurau punctul în care 
fuseseră văzuţi ultima dată, deasupra coastei. De atunci, 
zburaseră încă o jumătate de oră cu o viteză de vreo 500 
de kilometri pe oră, timp în care se putuseră îndrepta în 
orice direcţie. Raza ultimului cerc era de 250 de kilometri, 

dacă se lua în considerare ultima viteză. introduse datele 
într-un computer şi apoi citi informaţiile. Spaţiul aerian care 
trebuia cercetat avea deja o suprafaţă de 196 350 de 
kilometri pătraţi, fără a se pune la socoteală altitudinile 
cuprinse între 150 de metri şi opt kilometri. Cu fiecare 
minut numărul kilometrilor pătraţi şi cubi de cercetat 
creştea tot mai mult. Apăsă pe butonul radioului. Gabriel, 
poate că se îndreaptă spre Lod. Intoarce-te. Vom afla cât de 
curând unde se află. Am încălcat destul spaţiul aerian 
astăzi. Până acum egiptenii au fost foarte răbdători, dar 
acum vor să plecăm. Au promis că vor trimite un avion de 
cercetare. Nu exagera, Gabriel. Este exact ceea ce 
urmăresc răpitorii, dar trebuie să evităm acest lucru. Vino 
acasă, bătrâne! Făcu o pauză. E un ordin. 

Laskov confirmă, fără entuziasm. 

Talman oftă şi chemă restul escadrilei. Nu îndrăznise să 
le spună pe calea nesigură a undelor că sateliții americani 
încercau deja să localizeze avionul. 

De asemenea, avioanele de recunoaştere Lockheed SR- 
71, urmaşe ale aparatelor U-2 se aflau deja în troposferă, 
zburând cu 3 mach şi fotografiind întreaga peninsulă Sinai. 
Aveau să treacă mai multe zile până ce informaţiile oferite 
de sateliți şi de SR-71 să poată fi interpretate. Era o acţiune 
de durată, preferabilă totuşi lipsei de acţiune. Talman 
bănuia că şi sateliții ruseşti şi navele Mandrake făceau 
acelaşi lucru, dar se întreba dacă, în caz că ar avea mai 
mult noroc, aceştia ar da vreun semn de viaţă la Tel Aviv. 
Ultima soluţie la care ar fi putut apela era ascultarea 
electronică. Poate că, în cele din urmă, puternicele 
instrumente de recepţie electronică ale Agenţiei Americane 
de Securitate Naţională şi ale Serviciilor de Informaţii 
Israeliene reuşeau să capteze sunetele puternicului aparat 
de bruiaj. În majoritatea ţărilor lumii bărbaţi şi femei, agenţi 
plătiţi, stăteau în încăperile aflate la ultimul etaj al 
locuinţelor lor, ascultând şi înregistrând orice semnal radio 
transmis în apropierea lor. Poate că, în cele din urmă, unul 

dintre oamenii aceştia avea să capteze sunetul 
transmiţătorului aeropurtat cu bandă largă de emisie, pe 
care fuseseră instruiți să îl caute. Dar Talman ştia că, aflat 
în preajma avionului Concorde, Lear-ul avea să emită doar 
un semnal extrem de slab, iar şansele de a-l recepționa 
erau minime, chiar dacă nu inexistente. 

Talman era mulţumit, considerând că, pentru moment, 
făcuse tot ce era posibil. Ridică receptorul telefonului şi îl 
sună pe primul-ministru, căruia îi prezentă, mai întâi, un 
raport asupra situaţiei, iar apoi îi oferi demisia sa, închizând 
înainte să primească vreun răspuns. Se ridică şi se duse la 
adjunctul său, generalul Hur, vorbind cu el câteva clipe. 
Apoi îşi luă pălăria şi ieşi din camera operativă. Toţi cei de 
faţă priviră în tăcere spre uşa care se închise în urma lui. 


Avionul Concorde se înălţă treptat peste munţii Sinai. 
Becker vedea că Lear-ul voia să rămână la acea distanţă de 
150 de metri faţă de sol, dar ridicăturile şi adânciturile 
bruşte ale acestuia făceau ca survolul să fie îngrozitor de 
dificil. Câţiva pasageri se simțeau deja rău. 

In faţa lor se înălța muntele Sinai, iar avionul Lear trecu 
peste vârful acestuia la mai puţin de cincizeci de metri. 
Becker acceleră şi depăşi vârful. Altimetrul său săltă brusc 
de la cincizeci de metri la o sută şi înapoi, în timp ce aripile 
imense în formă de delta fură lovite de curenţi ascendenți. 
Se săturase. Acceleră şi mai mult şi începu să se înalțe 
deasupra avionului Lear. Acesta crescu brusc viteza şi se 
ridică drept înaintea lui. Becker încetini imediat, şi avionul 
se cutremură, fiind gata-gata să se oprească. Apoi acceleră 
din nou până. Când depăşi destul de mult viteza de oprire, 
continuând să zboare constant. 

— Era cât pe-aci, spuse Hess cu vocea tremurându-i uşor. 
Cred că vrea să-l urmăm, indiferent cât de greu ne va fi. 
Probabil că ştie ce pilot bun eşti, Dave. 

Becker îşi şterse transpiraţia rece de pe frunte. Avionul 
Lear cobori la altitudinea dinainte, reduse din nou viteza, şi 

Becker ajunse iarăşi în spatele lui. Se simţea ca un elev 
ascultător urmându-l pe un inspector supraveghetor al 
chiulangiilor într-un loc ascuns pentru pedeapsă, iar 
sentimentul era umilitor. Ştia acum că Rish era gata să 
provoace o coliziune în aer, în caz că lucrurile nu mergeau 
conform planurilor sale. 


Oamenii lui Hausner înlăturau fâşiile de plastic de pe 
peretele de aluminiu, folosindu-se de cuţitele lor de trupe 
de comando. Hausner privea cum, cu fiecare mişcare, 
oţelul ieşea la iveală. Nu exista nicio posibilitate de a se 
trece dincolo. 

— Are cineva vreo idee? 

Nathan Brin, unul dintre oamenii săi, încercă să-şi 
păstreze echilibrul în avionul care sălta în sus şi în jos şi 
spuse: 

— Ce aţi zice de o idee disperată? 

— S-o auzim. 

Tânărul se ridică şi vorbi repede: 

— Am putea lua praf de la proiectil un container din 
cambuză şi să facem o încărcătură explozivă, la care să 
ataşăm un fir electric pentru a da o gaură în perete. Apoi, 
cu o lanternă şi câteva curele am putea prinde firul care 
conectează bomba şi l-am trage afară. 

Hausner se întoarse către celălalt bărbat, Moshe Kaplan. 

— Kaplan, acesta e genul de oameni pe care îi angajăm 
acum? 

— Ce nu vă place la ideea asta? întrebă Brin, înroşindu- 
se. 

— E periculoasă. Şi ce te face să crezi că există o astfel 
de sârmă şi nu o baterie? 

Brin căzu pe gânduri. 

— Trebuie să fie vorba de o sursă de energie care 
aparţine avionului şi care e conectată cu receptorul radio şi 
cu detonatorul. Ceva a detonat bomba de pe 01, şi acel 
ceva nu a fost în niciun caz o baterie plasată acolo cu mai 

mult de un an în urmă. 

Hausner încuviinţă din cap. 

— In regulă, dacă este vorba de o sârmă, atunci aceasta 
trebuie să fie conectată cu o sursă cu energie şi voltaj 
constante. Ceva în genul farurilor de navigaţie ale cozii. 

Se gândi un moment, apoi se repezi afară din 
compartimentul bagajelor şi, parcurgând culoarul dintre 
scaune, ajunse la puntea de comandă. Auzindu-l pe 
Hausner intrând în carlingă, Becker întoarse capul. 

— Avem noroc? 

— Ascultă, sursa de energie a radioului şi a detonatorului 
ar putea fi farurile de navigaţie ale cozii. Stinge-le. 

Becker se gândi un moment, amintindu-şi că Rish le 
ceruse în mod expres să ţină luminile de navigaţie aprinse. 
Dar toate aeronavele zboară cu ele aprinse. De ce ar fi 
trebuit să precizeze asta? 

— Mai sunt şi alte surse de energie acolo, în spate. Toată 
reţeaua hidraulică din coadă este activă şi urmărită 
electric, inclusiv roata din spate şi dispozitivele de direcţie. 
Fireşte, pot să sting luminile de navigaţie ale cozii şi pot 
chiar să renunţ la energia pentru roată, dar nu pot opri 
curentul aparatelor de direcţie, pentru că am nevoie de ele 
în timpul zborului. 

Stând în dreptul panoului de comandă al inginerului de 
zbor, Kahn spuse: 

— M-am gândit şi eu la asta. Există multe şanse ca sursa 
de curent să fie farurile de navigaţie ale cozii. Dar orice 
bombă controlată prin radio trebuie să aibă şi o baterie 
care să recepţioneze constant impulsuri de la sursele de 
energie din interiorul cozii. Chiar dacă a fost plasată acolo 
cu ani de zile în urmă, bateria se încarcă de câte ori pornim 
motoarele. Dar poate că greşesc. Pot stinge luminile de 
navigaţie şi pot tăia curentul roții din spate, zburând mai 
departe tot aşa. Poate că vom fi aruncaţi în aer, dar poate 
că nu. Vrea cineva să încerce? 

Nu voia nimeni. 

Hausner se aşeză în scaunul de catapultare şi îşi aprinse 
o ţigară. Bucuria de o clipă trecuse. 

— Poate că am reuşi să ridicăm o secţiune a podelei din 
cabină şi o porţiune din reţeaua de blindaj şi din izolare. 
Apoi am pătrunde prin acoperişul de aluminiu al 
compartimentului bagajelor. De-acolo ar trebui să fie mai 
uşor să trecem prin peretele de presurizare în coadă. 

Becker clătina din nou din cap. 

Nu îi plăcea ideea de a face tot felul de găuri în avionul 
său şi de a-i trimite pe oameni să umble prin el. 

— Ştii că şi compartimentul bagajelor e presurizat, iar 
peretele este la fel de gros şi acolo, jos, ca şi aici, în cabină. 

— Chiar dacă ai putea trece prin el, nu am chef de niciun 
fel de gaură. Şi nici de expediţii prin podea. Nu pot să risc. 
Sunt prea multe fire. 

Hausner se ridică şi zâmbi forţat. 

— Atunci sunt convins că nu ai agrea ideea de a folosi 
praf de puşcă pentru a face o gaură în peretele de 
presurizare? 

În ciuda situaţiei în care se aflau, Becker izbucni în râs. 

— Îmi pare rău. 

Ştia că Hausner ar fi preferat să moară decât să înfrunte 
din nou viaţa după cele întâmplate aici, asta în caz că nu 
reuşea să salveze chiar el situaţia. Mai ştia, de asemenea, 
că asupra lui Hausner plana o ameninţare cu moartea. De 
aceea nu mai putea avea încredere în modul lui de a gândi. 

— Domnule Hausner, vă mulţumesc pentru ceea ce 
încercaţi să faceţi, dar, în calitate de căpitan al acestei 
nave, am dreptul de veto asupra oricărei idei care ar pune 
în pericol avionul sau pe oamenii din el. Câtă vreme ne 
aflăm în aer, eu comand aici, nu dumneavoastră, nici Burg, 
nici ministrul de externe. Eu. Privi peste umăr. Uite ce e, 
Jacob, ştiu prin ce treci, dar ia-o încetişor. Mai avem două 
ore de zbor în faţă. Să vedem ce se întâmplă. 

Hausner încuviinţă din cap. In regulă. 

Părăsi puntea de comandă. 

9. 


Concorde-ul traversă promontoriul peninsulei Sinai, 
îndreptându-se spre Marea Roşie în urma Lear-ului care se 
înclina puternic pentru a se orienta către Arabia Saudită. 
Becker era curios să afle încotro se îndreptau, cu toate că 
destinaţia lor părea din ce în ce mai puţin importantă. 

Cu vârful înclinat, cu coada şi flapsurile în jos, avionul 
semăna mai mult decât oricând cu o pasăre, cu o străveche 
pasăre a mării care voia să coboare pe suprafaţa apei de 
sub ea, dar, dintr-un motiv sau altul, nu putea s-o facă. 
Becker privea fascinat spuma albă a valurilor Mării Roşii. 

— Se zăreşte coasta, Dave. 

Linia țărmului saudit se apropia repede şi, cât vedea cu 
ochii, terenul era neted. Oftă uşurat. 

— N-o să mai fie aşa de greu acum. 

Hess îl privi şi spuse: 

— E numai un fel de a spune. Vrei să te înlocuiesc un 
timp? 

Becker se uită la el, întrebându-se dacă ar fi în stare să 
piloteze un Concorde în condiţiile acestea. Se hotări să fie 
grosolan: 

— Eşti în stare? 

— Sunt în stare să mă descurc cu ce-a mai rămas de 
făcut. 

Becker zâmbi şi lăsă dispozitivele de control. Căută în 
buzunar o ţigară. Aproape că se simţea bine. Dacă existase 
vreodată un motiv ca un pilot să îşi piardă cumpătul, atunci 
zborul peste Sinai fusese acela. Indiferent ce s-ar întâmpla, 
se simţea liniştit la gândul că acest ultim zbor al său fusese 
cel mai reuşit. 

Lear-ul prinse rapid viteză, zburând cu vreo 800 de 

kilometri pe oră. Hess se străduia să menţină Concorde-ul 
la 150 de metri deasupra solului. 

Becker văzu, drept înainte, câţiva beduini pe cămile, care 
îi priveau uimiţi. Soarele care apunea pe mare arunca o 
umbră uriaşă a aripii delta deasupra beduinilor. Cămilele se 
răspândiră în dezordine când avionul trecu pe deasupra lor. 
Trase din ţigară. Zborul părea mai sigur acum în aceste 
zone fără denivelări, dar Becker era conştient că, la o 
altitudine de 150 de metri şi cu o viteză atât de mare, orice 
mică denivelare i-ar fi putut face să se izbească de pământ 
înainte ca pilotul să aibă timp să redreseze. 

Peter Kahn îşi ridică privirea de pe instrumentele sale. 

— Mai avem carburant pentru o oră şi cincizeci de 
minute, domnule comandant. 

Dobkin îşi făcu apariţia în cabina de pilotaj şi îşi puse 
mâna pe braţul lui Becker. 

— Cum merge? 

— Bine. Vreo idee? 

— Am ţinut o mică şedinţă în spate. 

— Şi? 

— Am ajuns la concluzia că amicii sunt foarte inteligenţi. 
În primul rând, nu s-au apucat să ne ţină acele lungi predici 
politice la care apelează de regulă tipii de soiul acesta. Aşa 
încât nu ştim nimic despre ei, în afară de faptul că, 
probabil, sunt palestinieni. lar dacă Hausner n-ar fi 
recunoscut vocea lui Rish, nu am fi ştiut nici măcar atâta. In 
aceste condiţii este extrem de dificil pentru oamenii noştri 
să înceapă să lucreze la acest caz. 

— Nu e bine, zise Becker. 

— Câtuşi de puţin, consimţi Dobkin. Au modificat şi mai 
mult acel modus operandi, bruindu-ne aparatele de emisie. 
Asta nu poate să însemne decât că ne îndreptăm spre o 
destinaţie secretă. De data aceasta, nu vom mai ateriza pe 
un aeroport înţesat de reporteri şi nici nu va mai avea loco 
salvare gen Entebbe, fiindcă nimeni nu va şti unde ne 
aflăm. Nu ni se va permite să comunicăm cu lumea. 

Becker ajunsese la aceleaşi concluzii. Îşi spusese că s-ar 
putea să fie silit să aterizeze în deşert, iar acum era convins 
că aşa avea să se întâmple. Spera să aibă parte măcar deo 
pistă ca aceea de la Dawson Field. 

Dobkin păru să-i ghicească gândurile. 

— Poţi ateriza oriunde? 

— Nu şi într-o curte cu porci, dar nu vă faceţi griji din 
cauza asta. 


Hausner se aşeză lângă Miriam Bernstein şi discutară o 
vreme. Simţeau amândoi un soi de vinovăţie pe care 
încercau să o depăşească stând de vorbă. Un steward, 
Daniel Jacoby, preluase conducerea echipei de însoțitori de 
zbor şi dădea instrucţiuni cu privire la servirea meselor şi a 
băuturilor, indiferent dacă avea cineva nevoie de acestea 
sau nu. Hausner ceru un Scotch dublu. Işi agită băutura. 

— Nu-mi vine să cred că am putut trece cu vederea acest 
amănunt. 

Miriam Bernstein luă o înghiţitură din băutura lui. 

— Ar fi găsit o altă modalitate de a o face. 

— Oricare ar fi fost aceasta, aş fi fost la fel de vinovat. 

— Mă tot gândesc la Teddy... la generalul Laskov. A căzut 
în aceeaşi capcană ca şi noi. Sunt convinsă că ar fi 
reacţionat altfel, dacă eu nu aş i... 

— Nu pot să cred că nenorociţii aceia au fost în stare de 
aşa ceva. 

— Jacob... Am auzit pe cineva spunând că acest Rish te 
cunoaşte. Şi că a ameninţat... 

— Ar fi trebuit să-l împuşc pe ticălos când am avut 
ocazia. 

— A spus, într-adevăr, la radio că vrea să... 

— Nu da atenţie zvonurilor. Vom avea parte de foarte 
multe în zilele care urmează. 

Il atinse pe braţ. 

— Îţi aminteşti de ziua în care m-ai întrebat dacă vreau 
să-ţi fac o vizită... acasă? 

Hausner începu să râdă. 

— Nu spune lucruri pe care s-ar putea să le regreţi când 
te vei întoarce la Tel Aviv, mai ales că s-ar putea să-ţi cer 
să te ţii de cuvânt. 

Ea surâse. 

— Nu te-am înţeles niciodată cu adevărat. Te-am admirat 
mereu... dar tu îi sperii pe oameni. 

— Nu am nevoie de o spovedanie pe patul morţii. Nu 
suntem pregătiţi pentru aşa ceva încă. 

— În regulă. 

Discutară despre alte subiecte, iar când cina fu servită, 
niciunul nu simţi nevoia să mănânce. 


Abdel Majid Jabari discuta cu Ibrahim Ali Arif, celălalt 
delegat arab la bord. 

Vorbeau într-o arabă rapidă, blândă, şoptită. 

— E o tragedie. 

Arif vorbea la fel de repede pe cât mânca. 

— Mă simt foarte stânjenit în clipa de faţă. Ca Daniel în 
groapa cu lei. 

Jabari privea la bărbatul solid care îşi îndesa mâncarea în 
gură. 

— Nu te mai gândi mereu la propria-ţi dificultate, 
prietene. Tragedia aceasta e mai mare decât ea. Îşi aprinse 
o ţigară. Îmi pare atât de rău pentru acei evrei care şi-au 
mizat cariera şi reputaţia pe bunăvoința arabilor. 

— Şi totuşi, mă simt destul de jenat Nu cred în păcatul 
sângelui. Jenat, da. Vinovat, nu. Sentimentul de vinovăţie e 
tipic evreiesc. Privi către tava neatinsă din faţa lui Jabari. O 
luă şi o aşeză deasupra propriei tăvi, întrebându-l: Te 
deranjează dacă...? 

Jabari bău din paharul de arak. 

— În orice caz, groapa cu lei se află afară, zise el, arătând 
în direcţia avionului Lear. Aceştia sunt compatrioţii noştri. 
Trebuie să-i putem privi în ochi, fără nicio urmă de 
stânjeneală. Fii sigur că le vom împărtăşi soarta. 

Între două muşcături, Arif începu să râdă. 

— S-ar chema că suntem foarte norocoşi, amice. Chiar 
dacă pe ei îi eliberează până la urmă, ştii bine că no; 
suntem marcați pentru tratament special. Groapa cu lei 
este şi aici, şi acolo. Suntem oameni fără ţară, fără popor, 
fără adăpost. Suntem blestemaţi. Cred că aş mai vrea o 
porţie. Steward! 


Avionul Lear se întoarse spre nord, urmat de Concorde. 
leşiră din Arabia Saudită şi intrară în lrak. Soarele, aflat 
aproape de linia orizontului, arunca umbre purpurii pe 
pământ. Becker era din ce în ce mai îngrijorat 

— Timpul de zbor? 

— Jumătate de oră, răspunse Kahn. 

Unul dintre cele mai fascinante detalii tipice pentru 
Orientul Mijlociu, îşi spunea Becker, era inexistenţa unui 
apus veritabil. Acum era lumină, iar peste un minut se 
făcea întuneric. Dacă era destul de periculos să aterizezi în 
timpul zilei pe o suprafaţă care nu aparţinea unui 
aerodrom, noaptea, această încercare se putea transforma 
într-un dezastru. 

— Ce se va termina mai întâi, Peter? 

Kahn înţelese ce voia să spună. Deschisese deja o carte 
cu grafice. 

— Aici, soarele apune la şase şi şaisprezece minute. 
Sfârşitul zilei aeronautice are loc cu cinci minute mai târziu. 
Acum e şase şi un minut, aşa că mai avem vreo douăzeci 
de minute de lumină şi douăzeci şi nouă de combustibil. 
Aproximativ. 

Becker vedea discul lunii deasupra liniei întunecate a 
orizontului. Câteva stele clipeau în zona mai întunecată a 
cerului. La nord, prin geamul său din partea stângă, se 
vedea Steaua  Polară. Dedesubt, umbrele deveneau 
prelungi şi se preschimbau din purpuriu în negru. Deşertul 
e incredibil de frumos, îşi spuse Becker. 

Hess îl făcu atent. 

— Uite. 

Becker privi prin parbriz. În depărtare terenul se înclina şi 
se vedea o porţiune cu vegetaţie luxuriantă. Un râu îşi 
unduia cursul printre pâlcuri de curmali. Dincolo de acesta, 
care acum era aproape sub el, se afla un alt râu mai mare 
şi la fel de şerpuitor. Tigrul şi Eufratul. Dincolo de Tigru, se 
înălţau munţii Iranului de peste o mie de metri. Altimetrul 
său arăta că nivelul solului scăzuse, apropiindu-se de cel al 
mării, aşa că acum se aflau la circa 300 de metri înălţime, 
iar Lear-ul nu dăduse niciun semn că ar vrea să coboare 
sub cei 150 de metri anteriori. 

— Acesta trebuie să fie capătul drumului, zise Hess. 

Becker privi în jos către pământul dintre cele două fluvii. 

Mesopotamia. Tărâmul fertilităţii, Leagănul civilizaţiei. 
Era o alinare să priveşti peisajul acesta, după întinderea 
pustie a deşertului. Se întrebă dacă zburau către nord, spre 
Bagdad, instinctiv, căută să vadă urma de fum a rachetei 
lui Laskov. Îşi stinse ţigara şi se întoarse spre Hess. 

— De-aici preiau eu conducerea. 

Lear-ul se lansă într-un cerc larg spre stânga, iar Becker 
îl urmă. Când aparatul dinainte începu să coboare, Becker 
înţelese că nu se îndreptau spre Bagdad. 

Hess apăsă pe butoanele de aprindere a semnalelor 
pentru legarea centurilor de siguranţă şi stingerea ţigărilor. 
Luă microfonul PA şi spuse: 

— Ne apropiem de aterizare. Vă rugăm să rămâneţi pe 
scaune şi să nu fumaţi. 

— Mulţumeşte-le că au zburat cu El Al, spuse Becker. 

— Ce glumă bună, răspunse Kahn. 

— Carburant? 

— Din punct de vedere tehnic, deloc. 

— Lasă tehnica. 

În afara computerelor şi a instalaţiilor electronice, mai 
era şi acel ceva pe care piloţii îl numeau în feluri diferite. 

Kahn ezită. 

— Două mii de kilograme, poate. 

Becker încuviinţă din cap. În condiţii normale asta 
însemna încă aproape cinci minute de zbor. Putea realiza o 
aterizare perfectă dacă începeau fără prea mare întârziere, 
dar nu ar fi făcut faţă unei aterizări incomode sau uneia 
forţate, în care ar fi trebuit să efectueze o întoarcere. 
Aştepta îngrozit să audă liniştea care anunţa oprirea 
succesivă a motoarelor. 

Avionul Lear ieşi din cerc într-un unghi de 90 de grade şi 
se îndreptă spre nord, într-o linie accentuat descendentă. 

Becker văzu, în depărtare, o şosea dreaptă, care mergea 
dinspre nord spre sud. 

— Cred că asta e pista noastră de aterizare. 

leşi la rândul său din mişcarea circulară şi reveni în 
spatele avionului Lear. 

Hess deschise trenul de aterizare şi începu să coboare 
flapsurile. 

— Se putea şi mai bine. 

Soarele aproape dispăruse, iar şoseaua abia dacă se mai 
vedea. Becker observă că pe marginile ei se aflau tufe, iar 
terenul era accidentat. Începură manevrele finale. 

Dobkin şi Hausner năvăliră în cabină. Primul strigă ceva. 
Becker se înfurie. r 

— Întoarceţi-vă la locurile voastre. Încerc să aterizez cu 
porcăria asta. 

Nu făcură niciun gest de a pleca. 

Hausner spuse: 

— Am votat. 

— Aici nu suntem în Knesset. Linişte! 

Jos se aprinseră opt becuri aflate de o parte şi de cealaltă 
a şoselei pe care o luminau parţial. Cineva agita o lanternă 
puternică în locul în care Becker presupunea că se află 
pragul de aterizare. Avionul Lear trecu acest prag şi Becker 
zări flapsurile coborând. Clătină din cap pentru a alunga 
oboseala şi îşi privi cu atenţie instrumentele. Abia se mai 
vedeau. Privi din nou pe geam. Luminile de jos îi stânjeneau 
vederea. Ştia că în asemenea situaţii îşi putea pierde uşor 

simţul de orientare. Se ştie doar că din cauza oboselii, unii 
piloţi încercaseră să aterizeze pe Calea Lactee, atunci când 
îşi mutaseră privirea de la instrumentele de bord către 
exterior. Puteau lua stelele drept semnale luminoase de 
aterizare şi râurile drept piste. Se frecă la ochi. 

Hausner veni în spatele lui Becker. 

— Votul a fost unanim. Altminteri, nu l-am fi luat în 
consideraţie. 

Becker reduse puţin viteza şi îi ceru lui Hess să coboare 
flapsurile în totalitate. Cu mâna dreaptă ţinea manşa, iar cu 
stânga, maneta de acceleraţie, încercă să plaseze vârful 
aparatului între şirurile de indicatoare luminoase. Privi ţintă 
spre farurile de zbor ale avionului Lear. 

— Ce vot? Despre ce dracu’ vorbiţi? Mă chinui să aterizez 
pe cea mai nenorocită pistă. Pe care am pomenit-o. Ce 
vreţi? ` 

— Bomba nu are niciun efect la sol, Becker. In cel mai rău 
caz, ne va avaria coada, spuse Hausner repede. 

— Şi? 

Becker văzu Lear-ul atingând pământul şi zguduindu-se 
în urma impactului. Avionul lor trecu peste prag, iar Becker 
reduse şi mai mult viteza. Uriaşa navă începu să atingă 
pământul. 

— Am votat să luptăm când ajungem jos, zise Hausner. 
Oamenii mei au câteva arme. Poţi ateriza în altă parte? 

Hausner aproape striga. 

Becker simţi perna de aer care se forma sub marile aripi 
delta. Îi răspunse tot strigând: 

— De ce nu mi-aţi spus acum două minute? 

De-o parte şi de alta, sub imensele aripi delta, se zăreau 
camioane şi oameni. Şoseaua era denivelată, iar avionul se 
zguduia periculos. Un alt grup de vehicule cu farurile 
aprinse se afla la vreo doi kilometri mai înainte, acolo unde 
se presupunea că aparatul avea să se oprească. 

În partea stângă se afla un deal nu foarte înalt care, 
probabil, oferea o perspectivă a Eufratului. Hausner strigă 

ceva la el. Becker luă rapid o decizie, fără a avea timp să se 
gândească. Împinse înainte maneta de acceleraţie, iar nava 
se ridică din nou. Împinse puternic manşa şi pedalele de 
direcţie. Avionul Concorde se înclină spre stânga, 
îndreptându-se către Lear. 

Acesta rulase pe partea stângă a şoselei şi se oprise 
printre grupurile de vehicule pe care Becker le văzuse la 
capătul traseului de rulaj intenţionat. Aflat în picioare pe 
aripa avionului Lear, Rish urmărea scena. Crezu iniţial că 
avionul se zguduise atât de puternic, încât avea să 
părăsească şoseaua. Apoi observă poziţia flapsurilor şi a 
direcţiei şi, intrând în Lear, opri aparatul de bruiaj strigând 
în transmiţător: 

— OPRIȚI! OPRIȚI! 

Întinse mâna spre detonatorul radio în timp ce avionul 
Concorde se îndrepta direct spre el în mare viteză şi la 
numai câţiva metri de sol. 

Avionul zbura cu 180 de noduri, iar trenul său de 
aterizare aproape că atingea pământul. Aripile delta creau 
o pernă de aer mai mare decât cea produsă de aripile 
obişnuite, drepte. Becker se îndreptă spre terenul mai înalt 
din partea stângă. Ţiuitul slab al radioului încetă, iar Becker 
auzi vocea lui Rish ţipând la el. De fapt, Lear-ul se afla 
drept înaintea sa, la mai puţin de cincizeci de metri şi, 
pentru o fracțiune de secundă, Becker se gândi să îl 
zdrobească. Îşi dădu seama însă că moartea lui Rish nu ar 
rezolva nimic şi că impactul cu avionul celălalt la o 
asemenea viteză i-ar fi putut omori pe toţi. Trebuia să evite 
aparatul lui Rish. 

Acum nu mai putea folosi acceleraţia sau postcombustia, 
căci Concorde-ul s-ar ridica, iar când coada ar fi aruncată în 
aer, ar muri cu toţii. Sau, dacă postcombustia ar folosi 
ultimele resurse de carburant, iar motoarele ar lua foc, ar 
muri, de asemenea. Trebuia să menţină aparatul la 
altitudine mică, dar nu atât de jos, încât să lovească avionul 
Lear ori vreun alt obstacol de la sol. Becker îşi ţinu 

respiraţia când trecură ca fulgerul pe deasupra Lear-ului, 
trenul de aterizare evitând cu foarte puţin impactul. 
Concorde-ul zbură mai departe. În faţa lor se ridicau acum 
ruinele unui zid. Îşi luă inima în dinţi şi începu să tragă uşor 
de manşă. Vârful avionului se ridică încet şi, când trecură 
razant pe deasupra zidului, roțile posterioare, de 
amortizare, se loviră de acesta. Concorde-ul se zgudui din 
toate încheieturile. Becker trase din nou de manşă, iar 
vârful avionului se ridică, îndreptându-se spre dealul care 
se înălța în apropiere. Ar fi vrut să poate trece peste fluviu, 
dar ştia că, în două secunde, Rish avea să apese pe buton. 


Când Concorde-ul trecu pe deasupra, avionul Lear se 
zgâlţăi puternic în legăturile şale. Micuța aeronavă, 
vehiculele şi oamenii din preajmă fură loviți de gunoaiele 
spulberate. Pământul fu acoperit de un nor uriaş de praf 
care orbi pe toată lumea. Rish bâjbâi după detonator şi, 
când îl găsi, căută butoanele pe pipăite. 

Becker smuci frâna. Rish tipa în continuare în 
transmiţător. Trenul principal de aterizare atinse coasta 
dealului când vârful avionului se înălţă. Becker schimbă 
sensul presiunii motoarelor. Roata de amortizare din spate 
se lovi de sol şi se zgudui. Vârful avionului se îndoi, iar 
trenul de aterizare aflat în dreptul său lovi pământul. Nava 
se cutremură violent, aruncându-i la podea pe toţi cei aflaţi 
în spatele lui Becker. Sistemul computerizat de frânare 
sporea şi diminua succesiv presiunea exercitată asupra 
roţilor. Majoritatea cauciucurilor explodară. Apoi coada 
avionului sări în aer. 

Becker opri cele patru motoare. Hess acţionă sistemul de 
stingere a incendiilor, iar Kahn opri toate dispozitivele. 
Avionul urca în plină viteză panta, iar în motoarele sale 
pătrunseră, cu un zgomot înfricoşător, tot felul de resturi şi 
gunoaie. În clipa în care motoarele încetară să se mai 
rotească, singurul zgomot care se mai auzi fuse cel al 
roţilor care se hurducau pe panta stâncoasă. 

Chiar înainte de a auzi explozia, Becker simţi că pedalele 
de direcţie cedează. Ştia că în rezervorul numărul 
unsprezece încă se mai aflau urme de combustibil şi 
încerca să-şi închipuie cât de grave vor fi avariile. Se 
întreba dacă peretele de presurizare rezistase. O a doua 
explozie, care s-ar fi produs într-un rezervor plin de 
combustibil, ar fi distrus total aeronava. Fără coadă şi 
pedalele de direcţie, aceasta nu putea fi controlată nici 
măcar la sol. 

Deodată, trenul de aterizare frontal se prăbuşi şi toţi cei 
aflaţi în cabina de comandă fură aruncaţi cu putere înainte. 
Vârful brăzdă adânc pământul în vreme ce avionul îşi 
continuă înaintarea. Pietrişul ridicat de vârful conic al 
avionului lovi geamurile cabinei,  crăpându-le şi 
transformându-le în veritabile reţele de pânză de păianjen. 
Instinctiv, Becker apăsă pe un contact hidraulic, ridicând 
masca exterioară de protecţie deasupra parbrizului. Se 
aplecă în scaun şi privi din carlinga înclinată. În faţă, la vreo 
sută de metri, se profila un edificiu ruinat. Inainte ca masca 
de protecţie să fi acoperit în întregime geamul, acesta fu 
izbit de ceva. Ţăndările zburară înăuntru, lovind faţa şi 
mâinile lui Becker. Acesta strigă: 

— Ţineţi-vă! 

Avionul încetini şi apoi se opri lent la câţiva metri de 
ruine. 

Becker privi în sus. 

— Toată lumea teafără? 

Privi în dreapta. Moses Hess zăcea peste maneta de 
control cu faţa plină de sânge. În parbriz, chiar în dreptul 
lui, se afla o gaură imensa. 

— Dacă vreţi să luptaţi, coborâţi dracului jos din avion! 
strigă Becker în spate. 

Peter Kahn se ridică şi strigă în cabină: 

— Evacuarea! Însoţitorii de zbor! Evacuare de urgenţă! 


Yaakov Leiber îşi dezlegase centura încă înainte de 
132 


oprirea aparatului. Alergă la uşa din faţă, roti mânerul şi o 
deschise. |n acel moment fu activat sistemul de 
depresurizare, iar rampa de evacuare de sub pragul uşii se 
deschise. Cei şase oameni ai lui Hausner ieşiră primii, în 
timp ce doi stewarzi îi conduceau pe pasageri pe interval, 
spre rampă. Stewardesele deschiseră cele două uşi pentru 
evacuare în caz de urgenţă, din apropierea aripilor. Acestea 
îi conduceau pe pasageri pe aripi şi apoi în jos, către latura 
din faţă a imensei aripi delta. Unii începură să sară de pe 
aripi, iar alţii să coboare rampa. 


Hausner se ridică de pe podeaua cabinei de comandă şi 
pe jumătate alergă pe jumătate se târî spre uşa din 
dreapta. O deschise şi sări înainte ca rampa să se fi 
deschis. Nici nu atinse pământul şi deja începu să le strige 
oamenilor săi tot felul de ordine. 

— In josul pantei! Mişcaţi-vă! Ticăloşii or să vină dinspre 
şosea. Pe acolo! Depărtaţi-vă o sută de metri! 


Dobkin ieşi în urma lui Hausner, încercând să aprecieze 
rapid situaţia. Se aflau pe un teren mai înalt, ceea ce era un 
lucru bun. În jurul avionului terenul era plat şi cobora în 
toate direcţiile. Spre est panta era mai domoală şi dădea în 
şosea. La vest cobora abrupt spre fluviu. Din cauza 
întunericului nu reuşea să vadă extremităţile sudică şi 
nordică ale platoului. Aveau vreo şase pistoale calibrul 22, 
un automat Uzi şi o puşcă. Ştia că arabii au mult mai multe 
arme. Privi spre coada avionului. Fusese grav avariată, dar 
asta nu mai conta. Probabil că şi peretele de presurizare 
fusese aruncat în aer, căci în spatele aeronavei erau 
împrăştiate bagaje. Truse de toaletă, pantofi şi haine 
fuseseră îngropate în brazda adâncă asemenea unor 
seminţe ce aşteaptă să fie acoperite pentru a se dezvolta în 
timpul primăverii. Ultima rază a soarelui se stinse şi cerul 
se acoperi de stele reci şi albe. Dobkin se simţi dintr-o dată 
înfrigurat şi îşi dădu seama că şi aici sufla vântul Hamseen. 

Avea să fie o noapte lungă şi rece. Se întrebă dacă 
vreunuia dintre ei îi va mai fi dat să vadă răsăritul. 


Isaac Burg stătea pe aripa delta înclinată, de pe care 
ceilalţi pasageri săreau jos. Se întoarse şi urcă pe fuzelaj. 
Se sprijini de un lonjeron îndoit şi privi atent spre şoseaua 
aflată la vreo jumătate de kilometru mai jos. Vedea farurile 
unor camioane săltând şi coborând pe panta plină de 
denivelări şi umbrele unor oameni care alergau înaintea 
vehiculelor ce avansau lent. Işi scoase pistolul, un Colt al 
Armatei Americane, calibrul 45, şi aşteptă. 


Jabari şi Arif coborâră rampa şi se îndepărtară de navă, 
Jabari ajutându-l să se ridice pe solidul Arif care se tot 
poticnea. 

Căzură şi se târâră înapoia unei ridicături mici a 
terenului. După câteva clipe, Jabari privi deasupra 
dâmbului. 

— Nu cred că o să explodeze. 

Arif îşi şterse faţa şi spuse gâfâind din greu: 

— Nu pot să cred că am fost de acord cu lupta. 

Jabari se lăsă din nou la pământ. 

— Ţi-ai spus că eşti condamnat, oricum. La fel de osândit 
ca şi Hausner. Îți aminteşti ce spunea adineauri? L-a 
pălmuit pe Rish când acesta era închis în Ramla? 

— Ghinionul lui. Dar, cel puţin, el ştie de ce o să moară. 
Eu n-am pălmuit niciodată pe nimeni, cu excepţia soţiei 
mele, şi totuşi, Rish o să-mi taie gâtul cu o bucurie la fel de 
mare. 

Jabari îşi aprinse o ţigară. 

— Eşti foarte egoist, Ibrahim. 

— Când e vorba de viața mea, cred şi eu. 

Jabari se ridică. 

— Haide! Vino să vedem unde şi cum îşi propun să lupte. 
Poate dăm o mână de ajutor. 

Arif rămase aşezat. 

— Eu rămân aici. Du-te tu înainte. Îşi descoperi capul. 
Arăt ca un evreu acum? 

Deşi nu voia, Jabari începu să râdă. 

— Cum stai cu ebraica? 

— Mai bine decât jumătate din membrii Knessetului. 

— Păi, dacă va fi nevoie, nu strică să încerci. 

— Avraham... Aronson... 


Tom Richardson se afla pe coasta care cobora spre fluviu 
şi privea în jos, la Eufrat John McClure se apropie de el şi 
puse un picior pe o mică movilă. Richardson văzu că avea 
un revolver în mâna pe care o ţinea pe genunchi. Îşi frecă 
palmele îngheţate şi spuse: 

— N-a fost o mişcare prea bună. 

McClure scuipă chibritul şi îl înlocui cu altul. 

— Poate. 

— Uite ce e, eu unul nu mă simt obligat să rămân pe-aici. 
După câte se pare, pe malul fluviului nu se află nimeni. Hai 
s-o ştergem. Mâine pe vremea asta am putea fi în Bagdad. 

McClure îl privi. 

— De unde ştii unde ne aflăm? 

Richardson rămase nemişcat. 

— Te-am întrebat ceva, domnule colonel. 

Richardson se strădui să-l privească în ochi şi să nu se 
piardă. Nu spuse nimic. 

McClure lăsă tăcerea să persiste câteva clipe, apoi îşi 
ridică revolverul. Roti camerele cartuşelor şi observă că 
Richardson tresare. Spuse în şoaptă: 

— Cred că mai rămân puţin pe-aici. 

Cu ochii ţintă spre pistol, Richardson zise calm: 

— Eu plec. 

McClure observă câteva luminiţe mişcându-se de-a 
lungul malului fluviului. La o distanţă echivalentă cu 
lungimea a trei terenuri de fotbal. Era singurul mod în care 
aprecia distanţele. Trei sute de yarzi. Vreo 270 de metri. 
Ridicol sistem! 

— Ne-au înconjurat deja, zise el, arătându-i. 

Richardson nu se obosi să privească într-acolo. 

— Poate sunt civili. 

— Poate. McClure ridică revolverul, un imens Ruger 357 
Magnum, cu ambele mâini şi trase două focuri în direcţia 
din care se vedeau luminile. | se răspunse printr-o rafală de 
automat. Amândoi se aruncară la pământ în faţa gloanţelor 
care fură cât pe-aici să-i nimerească. McClure îşi încarcă din 
nou pistolul. Stai liniştit şi relaxează-te. S-ar putea să 
rămânem aici mai mult timp. 


Nathan Brin aşeză puşca M-14 pe o stâncă. Aprinse 
aparatul optic pentru timp de noapte şi începu să privească 
de jur împrejur. Aparatul lumina totul într-un verde feeric. 
Roti lentilele până când imaginea deveni clară şi văzu că se 
aflau printre ruinele unui oraş. Totul avea o înfăţişare 
selenară. Totul cu excepţia celor douăzeci de arabi care 
urcau nonşalant panta, venind dinspre şosea. Camioanele 
se opriseră la câteva sute de metri în spatele lor, acolo 
unde începea panta. Arabii se aflau acum la vreo 200 de 
metri. Fixă reticulul lunetei pe inima celui aflat în frunte. 
Era Ahmed Rish, dar Brin nu-l recunoscu. Apăsă uşor pe 
trăgaci, dar, în acel moment, îşi aminti de cele învăţate în 
decursul orelor de pregătire şi îşi fixă ţinta asupra ultimului 
om din şir. Apăsă pe trăgaci. Din dispozitivul de amortizare 
nu se auzi decât sunetul vergelei mişcându-se înainte şi 
înapoi. Omul se prăbuşi fără zgomot, iar cei dinaintea sa îşi 
continuară drumul în susul apei, fără să-l observe. 

Brin îşi îndreptă puşca asupra celui care rămăsese acum 
ultimul din şir. Trase din nou şi din nou singurul sunet al 
pivotului metalic şi al vergelei. Omul căzu, iar Brin zâmbi. Îl 
distra acest joc, deşi în timpul instrucției fusese prevenit că 
aşa ceva nu trebuie să se întâmple. Ţinti din nou şi trase. 
Omul căzu, dar se pare că făcu un zgomot oarecare, căci, 
dintr-o dată, arabii se răspândiră printre stânci. Brin se 
ridică şi se ascunse în spatele unei pietre uriaşe. Indiferent 

care avea să fie sfârşitul luptei, aceasta nu mai putea fi 
evitată. Ideea asta îl înflăcăra. Auzi un zgomot în spate şi 
întoarse arma într-acolo. Hausner îl privea lung. Brin îi 
zâmbi. 

— E bine? 

— Da, zise Hausner, încuviinţând din cap. 


Becker privi în întuneric. 

— Unde naiba suntem? 

Peter Kahn notase coordonatele pe harta sistemului de 
navigaţie inerţial înaintea impactului. Acum se uita pe o 
hartă la luminile sistemului energetic pentru cazurile de 
urgenţă. 

— Bună întrebare. 

Becker îşi desfăcu centura de siguranţă şi se ridică de pe 
scaun. Luă capul lui Hess în mâini. Fusese lovit de o 
cărămidă mare, acum în poala lui. Nu mai dădea semne de 
viaţă. Lăsă capul jos şi îşi şterse mâinile pătate de sânge pe 
cămaşa albă. Se întoarse spre Kahn. 

— E mort, Peter. 

Acesta încuviinţă din cap. 

Becker îşi şterse faţa de transpiraţie. 

— În fine, înapoi la treabă. Unde naiba ne aflăm? 

Kahn privi spre hartă din nou şi făcu un semn de-a lungul 
unui raportor. Se uită în sus. 

— Babilon. Suntem la apa Babilonului. 

Becker puse mâna pe umărul lui Kahn şi se aplecă 
deasupra hărţii. Încuviinţă din cap. 

— „Da, zise el, da, am plâns când ne-am adus aminte de 
Sion." 

Cartea a doua 


BABILON 
TURNURILE DE PAZĂ 


La râul Babilonului, acolo am şezut şi am plâns, când ne- 
am adus aminte de Sion. 

În sălcii, în mijlocul lor, am atârnat harpele noastre. 

Că acolo cei ce ne-au robit pe noi ne-au cerut nouă 
cântare zicând: „Cântaţi-ne nouă din cântările Sionului!” 

Cum să cântăm cântarea Domnului în pământ străin? 


De te voi uita, lerusalime, uitată fie dreapta mea! 

Să se lipească limba mea de grumazul meu, de nu-mi voi 
aduce aminte de tine, de nu voi pune înainte lerusalimul, ca 
început al bucuriei mele. 

(Psalmi, 136: 1-6) 


Atunci Babilonul, podoaba impărățiilor, cununa mândriei 
caldeilor, fi-va ca Sodoma şi ca Gomora, pe care Dumnezeu 
le-a nimicit. 

Nu va mai fi locuit în veci şi din neam în neam. 

Arabii nu vor mai înfige acolo corturi, nici ciobanii nu-şi 
vor mai face târle în latura aceea. 

Ci numai animale sălbatice vor sălăşui într-insul, 
bufnițele vor locui prin case, struții îşi vor face cuiburi 
acolo, oameni cu chip de tap vor juca în acel loc. 

Șacalii vor urla în palatele lor şi lupii în casele lor de 
petrecere. Vremea este aproape să sosească şi zilele ei nu 
vor Zăbovi! 

(Isaia, 13:19-22) 

10. 


Dealurile erau învăluite într-o linişte pe care n-o tulbura 
decât ţăcănitul celor patru motoare Rolls-Royce Olympus 
care se răceau. Imensa navă albă, cu trenul de aterizare 
frontal prăbuşit, şi cu vârful înfipt în noroi semăna cu o 
creatură trufaşă îngenuncheată. Pentru o clipă timpul păru 
să stea în loc, apoi o pasăre de noapte ciripi nesigur şi, 
imediat, toate celelalte făpturi nocturne se auziră din nou. 

Jacob Hausner ştia că totul, viaţa, viitorul lor şi poate al 
poporului lor, depindea de cele ce aveau să se întâmple în 
următoarele minute. Un asalt hotărât din partea 
palestinienilor ar duce la cucerirea dealului, punând capăt 
tuturor  discursurilor lor despre apărare. Privi de jur 
împrejur. Reuşi să zărească, în lumina slabă, oameni care 
se agitau fără rost în jurul avionului. Unii dintre ei, îşi spuse 
el, se mai aflau probabil sub şocul impactului cu solul. 
Acum, când venise momentul, niciunul nu ştia ce are de 
făcut. Actorii erau binevoitori, dar nu aveau scenariu. 
Hausner se hotărî să creeze unul ad-hoc, dar dorea să îi 
aibă în preajmă pe Dobkin şi Burg, pentru a împărţi cu ei 
dificila sarcină. 

Hausner luă puşca M-14 din mâinile lui Brin şi privi în 
josul pantei prin lentilele telescopice. Cei trei arabi zăceau 
printre stânci, acolo unde căzuseră, iar Hausner văzu cel 
puţin două arme automate AK-47. Dacă ar fi putut pune 
mâna pe ele, poate cacealmaua lor ar fi dobândit mai multă 
forţă. 

Se întoarse către Brin. 

— Mă duc în vale să recuperez armele acelea. Acoperă- 
mă! 

li înapoie arma şi îşi scoase revolverul Smith & Wesson. 

Moshe Kaplan, unul dintre oamenii lui Hausner, îl văzu pe 
acesta pornind în josul dealului şi îl ajunse din urmă. 

— Dezertăm deja? 

Hausner îi şopti: 

— Dacă vrei să vii cu mine, vorbeşte în şoaptă şi nu prea 
mult. 

Observă că pistolul lui Kaplan avea surdină. 

Parcurseră distanţa în salturi mici, din stâncă în stâncă, 
unul înaintând, iar celălalt acoperindu-l. Hausner observă 
că ceea ce luase drept stânci nu erau decât bucăţi imense 
de pământ uscat care se desprinseseră şi căzuseră în vale. 
La fiecare pas al său, alte asemenea fragmente întărite se 
desprindeau şi alunecau în jos. Duşmanului nu avea să-i fie 
prea uşor să atace urcând dealul, dacă trebuia să se 
ferească de gloanţe în timp ce înainta pe acest teren 
nesigur de argilă şi nisip. 

Din vârful dealului, Brin privea prin lunetă. La vreo 
jumătate de kilometru depărtare, observă că palestinienii 
se regrupau lângă camioane. Urmărindu-le mişcările, îşi 
dădu seama că aceştia intraseră într-o stare de nebunie. Îi 
cunoştea bine. Dacă îi luai prin surprindere, aşa cum făcuse 
el cu acest grup, o luau la fugă. Apoi se simțeau stânjeniţi şi 
se învinovăţeau reciproc. Urma mânia şi îndrăzneala, pe 
care el o observa chiar acum. În clipa în care erau suficient 
de iritaţi, acționau cu hotărâre. De fapt, chiar în timp ce el 
privea prin lunetă, un grup de vreo douăzeci de inşi porni 
din nou în susul dealului. Cineva luă dintr-un camion trei 
tărgi făcute sul. Se întorceau ca să ridice corpurile celor 
morţi. 

Hausner nu vedea prea departe în întuneric, dar încerca 
să păstreze drumul drept încă din momentul în care 
pornise. Corpurile se aflau lângă un grup de pietre 
asemănător cu o pânză de corabie. Privi cu atenţie 
contururile terenului, deşi ştia că de jos totul arăta altfel. 
Folosea o metodă recunoscută pentru eficacitatea pe care o 
dădea vederii pe timp de noapte: mişcând scurt din cap, 

privea lateral, cu coada ochiului. Începea să-şi piardă 
punctele de reper. 

În timp ce cobora, se întreba ce fac cei care rămăseseră 
în preajma avionului. Spera că Brin le spusese tuturor celor 
care aveau arme că el cobora în vale. Apoi începu să 
calculeze care era puterea armelor de care dispuneau. Sus, 
pe deal, se mai aflau încă cinci dintre oamenii săi, fiecare 
având propriul său Smith & Wesson 22. In plus, Brin avea 
puşca, iar altcineva, Joshua Rubin, probabil, pistolul- 
mitralieră de 9 mm, Uzi. Presupuse că la bord mai existau şi 
alte arme mici, dar acestea nu aveau precizie la distanţe 
mai mari de douăzeci de metri. Pistolul Uzi şi puşca M-14 
erau singurele lor speranţe, dar şi asta numai până la 
terminarea muniției. De aceea era foarte important să 
reuşească să recupereze cele două AK-47. Dacă aveau 
suficientă muniţie, ar fi putut rezista cam o zi pe deal. Dar 
Hausner se îndoia că va reuşi să descopere cele două 
cadavre printre formațiunile acelea de pământ neregulate. 

Auzi un zgomot şi se opri. Kaplan, aflat în spatele unei 
stânci, încremeni. Auziră din nou sunetul acela. Cineva 
vorbea în arabă cu o voce joasă, tânguitoare: 

— Aici sunt, spuse vocea. Aici. 

Hausner răspunse într-o arabă şoptită pentru a nu-şi 
trăda accentul. 

— Vin, vin. 

— Sunt aici. Sunt rănit, zise vocea. 

— Vin, repetă Hausner. 

Se târî printr-un şanţ nu foarte adânc şi ajunse într-un 
spaţiu liber, dominat de formațiunile care semănau cu 
pânza de corabie. În lumina lunii care tocmai răsărise zări 
trei trupuri zăcând pe jos. Unul dintre ele ţinea în mâini un 
AK-47. Hausner înjură în şoaptă. 

Kaplan se apropie şi îi spuse: 

— Lasă-mi-l mie. Am amortizor. 

Hausner clătină din cap. 

— Prea departe. O să trag eu. 

Dacă Kaplan nu-l nimerea din primul foc, glonţul s-ar fi 
lovit de ceva, făcând zgomot, iar el ar fi fost supus unui tir 
de gloanţe AK-47. 

Hausner îşi dădu jos cravata şi haina de la costum, îşi 
trase cămaşa albastră din pantaloni şi descheie câţiva 
nasturi de sus. Sfâşie căptuşeala de mătase a hainei şi şi-o 
legă în jurul capului, încercând să o facă să semene cât mai 
mult cu un Kheffiyah. Începu să se târască spre arabul rănit. 

Kaplan îşi armă pistolul şi se ascunse în umbră. 


Brin îi urmărea pe palestinienii care urcau dealul. Se 
aflau la mai puţin de o sută de metri de ultimul punct în 
care îi zărise pe Hausner şi Kaplan. De data aceasta, 
palestinienii nu mai ofereau o ţintă prea bună, căci aplicau 
tehnicile de acoperire şi camuflaj asemenea unor 
infanterişti bine instruiți. Brin îşi mişcă arma, căutându-l pe 
Hausner. Văzu pe cineva târându-se undeva între 
mormanele de pământ. Un bărbat cu kheffiyah negru. 


Hausner şopti: 

— Sunt aici. Sunt aici. 

Arabul rănit privea în întuneric. 
Hausner înaintă repede spre el. 


Brin îl urmărea prin lunetă pe arabul cu Kheffiyah-ul uşor 
deranjat, târându-se pe pământ ca o şopârlă. Îl observă 
abia acum pe cel rănit, către care se târa. Probabil că 
rănitul era unul dintre cei pe care îi ţintise mai înainte şi 
care făcuse acel zgomot, alertându-i pe ceilalţi. Îşi îndreptă 
puşca într-acolo şi fixă reticulul lunetei asupra celui ce se 
târa. Începu să apese uşor pe trăgaci. Ezită. Nu i se părea 
prea onest să împuşti pe cineva care îşi risca viaţa ca să o 
salveze pe cea a unui tovarăş rănit. Şi totuşi, altă soluţie nu 
avea. Făcu totuşi un compromis. Îl va împuşca pe cel ce se 
târăşte, dar nu şi pe cel deja rănit. Nu înţelegea de ce o 
hotărâre atât de complicată ar fi dat satisfacţie zeului sau 

zeilor războiului, care îi puneau pe oameni în asemenea 
situaţii. Nu ştia decât că ceea ce contează este să încerci să 
joci cât mai corect. Cercetă din nou panta. Nu-l zărea pe 
Hausner şi nici pe Kaplan, dar îi vedea pe arabi înaintând şi 
aflându-se acum la mai puţin de cincizeci de metri de rănit 
şi de tovarăşul lor care se târa. Tot nu-i ofereau o ţintă 
sigură. Brin îl ochi pe bărbatul care se târa în spaţiul liber. 


Hausner şopti: 

— E-n regulă. 

Auzea sunetele celor care urcau în fugă panta. 

Arabul rănit se ridică într-un cot şi când Hausner fu mai 
aproape încercă să-i zâmbească. Il privea de la mai puţin 
de un metru distanţă. Lăsă să-i scape un sunet de 
surprindere şi îşi ridică arma. Hausner sări asupra lui. 

Brin luă degetul de pe trăgaci. 

Arabul strigă din nou. Hausner puse mâna pe o bucată de 
cărămidă îngropată în praf, o ridică şi îl lovi în plină faţă. 

Kaplan traversă în fugă spaţiul gol şi luă armele celor doi 
arabi morţi pe care îi zărise mai înainte. Puse, de 
asemenea, mâna şi pe mai multe încărcătoare pline cu 
muniţie. Hausner luă arma şi muniţia celui rănit. 

Brin aşteptă până când arabul care conducea grupul se 
află în câmp deschis şi trase. Amortizorul scoase un sunet 
abia auzit, iar cel ochit se îndoi de spate şi se prăbuşi. 

Hausner şi Kaplan priviră în direcţia de unde auziseră 
zgomotul omului care căzuse. Îi vedeau acum pe arabi 
înaintând peste şi pe lângă movilele de pământ şi lut. Se 
aflau la mai puţin de douăzeci de metri de ei. 

Brin trase din nou, iar arabii se împrăştiară când încă un 
om de-al lor căzu. 

Hausner îl ridică cu greu pe rănit şi, dându-i arma şi 
muniţia lui Kaplan, îl luă în spate. Începură să alerge în 
susul dealului, cărându-şi cu greu poverile. Ocoliră câteva 
ridicături de pământ, o luară prin şanţurile provocate de 
eroziune, se aplecară sub crusta dură a povârnişului. In 

spatele lor izbucniră rafalele de arme automate, făcând să 
zboare în jurul lor fragmente de pământ şi cărămidă. 

Kaplan cunoştea pocnetul acela specific al puştilor AK-47, 
asemănător pocnitorilor chinezeşti. Când auzi gloanţele 
şuierând în jurul său, simţi că îi îngheaţă sângele în vine. 
De câteva ori crezu că fusese nimerit, dar, în realitate, nu 
fusese atins decât de bucăţi de pământ sau de ricoşeuri 
fierbinţi, dar fără efect. 

— Pune-l jos! urlă la Hausner. 

Nu puteau să ajungă sus cu arabul în spinare. 

— Nu, răspunse Hausner, trăgându-şi cu greu răsuflarea. 
Avem nevoie de el. Hai, dă-i drumul! 

— Mă doare-n fund! 

Kaplan se întoarse, cobori una dintre arme şi deschise 
focul, trăgând un încărcător întreg. De sus se auzea sunetul 
ridicol al pistoalelor Smith & Wesson 22. Apoi se făcu auzită 
vocea mult mai autoritară a pistolului-mitralieră Uzi. Se 
întoarse şi-l ajunse din urmă pe Hausner. Acum se aflau la 
mai puţin de cincizeci de centimetri de culme, şi mai mulţi 
oameni alergară în întâmpinarea lor. Cineva îl luă pe arab 
de pe umerii lui Hausner. Kaplan se poticni şi se întinse jos, 
transpirat şi epuizat. Fu ajutat să se ridice. Alergau în 
zigzag, iar pământul exploda peste tot în jurul lor. În 
apropierea culmii dealului, Kaplan îl văzu pe Brin ochind şi 
trăgând cu acea formidabilă armă mută. Kaplan simţi că 
fusese nimerit. De data asta, nu mai era o bucată de 
pământ sau ricoşeu. Era ceva usturător şi fierbinte. Işi 
pierdu cunoştinţa. 


Hausner zăcea la pământ, respirând cu greu. Îşi întinse 
braţele lateral şi simţi că terenul nu mai e înclinat. Reuşise. 
Il auzea pe Dobkin dând calm ordine cu privire la 
amplasarea celor trei AK-47. Auzea focuri de armă trase din 
vale, apoi tirurile trase de pe propriile poziţii. Imediat ce 
începură să folosească puştile AK-47, focul arabilor încetă. 
Apoi nu se mai auzi nicio armă şi, când ultimele ecouri se 

pierdură în depărtări, dealul fu cuprins de o linişte stranie. 

Dobkin se aplecă asupra lui Hausner. 

— Ce prostie, Jacob. Dar, pentru o vreme, n-or să mai 
încerce s-o ia de la cap. 

— Kaplan? 

Dobkin se aşeză lângă el. 

— Lovit, dar nu grav. În fund. 

Ridicându-se în capul oaselor, Hausner zise: 

— El a chemat glonţul ăsta. Ultimele cuvinte pe care mi 
le-a spus au fost: „Mă doare în fund!” 

Dobkin îl împinse la loc cu mâna lui mare. 

— Aşteaptă mai întâi să-ţi tragi sufletul. N-am chef să-mi 
faci o criză de inimă. 

Uriaşul stătea în faţa lui Hausner, acoperind cu trupul său 
tot cerul. 

— E-n regulă. | se părea caraghios să zacă pe jos. Am 
lovit pe vreunul? Am luat ceva arme? 

— Am nimerit câţiva. Numai că n-au mai repetat 
greşeala. Au luat toţi răniții şi armele, lăsând totuşi în urmă 
câteva cadavre. 

— Şi prizonierul meu? 

— Trăieşte. 

— Vorbeşte? 

— Nu încă. 

Hausner dădu din cap. 

— Aş vrea să mă ridic şi să-mi verific oamenii. 

Dobkin îl privi lung. 

— Bine. Uşurel. 

— Aşa. Hausner se ridică încet şi privi în jur. A mai fost 
cineva rănit? 

— Moses Hess e mort. 

Hausner îşi aminti de geamul făcut ţăndări. 

— Altcineva? 

— Câţiva s-au lovit la aterizare. Becker şi Hess s-au 
descurcat excelent. 

— Da. 

Hausner făcu câţiva paşi spre Brin, care continua să 
privească prin lunetă. Poziţia lui constituia un punct cheie al 
defensivei pe coasta estică. Se afla pe un fel de 
promontoriu înconjurat de un strat de pământ, care, fireşte 
trebuia înălţat şi întărit. Semăna cu un balcon şi oferea o 
poziţie ideală de observaţie şi tragere. Hausner păşi pe 
movila de pământ şi privi în zare peste pământul negru. 
Apoi se întoarse spre Dobkin. 

— Unde suntem? 

— La Babilon. 

— Fii serios. 

— Pe cuvânt. 

Hausner tăcu o clipă. 

— Cel din Babilonul a pierit, Babilonul a pierit” sau din 
„La apa Babilonului”? 

— Exact. 

Hausner simţi că se pierde. Cu câteva ore în urmă se 
aflase într-o aeronavă modernă, îndreptându-se spre New 
York, iar acum se târa prin pulberea Babilonului. Era ceva 
ireal. Era ca şi cum Dobkin i-ar fi spus că sunt pe Marte. 

— De ce tocmai la Babilon? strigă el. 

Era unul dintre acele nume geografice cu o rezonanţă 
istorică aparte, la fel ca Hiroshima sau Normandia, Camelot 
sau Shangri-La, Auschwitz sau Masada. lerusalim sau 
Armaggedon. 

Dobkin ridică din umeri. 

— Cine ştie? Vreo glumă de-a lui Rish, probabil. Robia 
babiloniană şi toate celelalte. 

— Ciudat simţ al umorului. 

— Păi, nu e chiar o glumă. E un fel de trimitere istorică... 

— Înţeleg. Se întoarse spre Brin. Ai auzit, Nathan? Eşti 
rob în Babilon. Ce părere ai? 

Acesta îşi aprinse o ţigară, ţinând-o în mâna făcută căuş. 

— Rob pe dracu’! Mâine dimineaţă în zori mă duc 
personal la scârbele alea şi le dau ultimatum să se predea. 

Hausner izbucni în râs şi îl bătu pe spate. Apoi se întoarse 

spre Dobkin. 

— Vedeţi, domnule general? Oamenii mei sunt pregătiţi 
să lupte cu ticăloşii. Dobkin n-avea prea multă răbdare cu 
forţele paramilitare, precum poliţia şi serviciile de 
securitate. Mormăi ceva. Care este poziţia noastră? întrebă 
Hausner. Din punct de vedere tactic. 

— E puţin cam prea devreme ca să ne dăm seama. Am 
încercat să aflu câte ceva despre asta în timp ce tu te jucai 
de-a John Wayne. 

— Şi? 

— Suntem cam la şaptezeci de metri înălţime. Bănuiesc 
că nu e un deal natural, ci un gorgan sau o movilă care 
acoperă o anumită structură. După cum poţi vedea, aici, 
sus, e aproape netedă, ca un platou. Ca Masada. Analogia 
era inevitabilă. Cred că e fosta citadelă de la zidul de nord 
al cetăţii. E acoperită cu un strat de praf adus de vânt, dar, 
dacă am face săpături, am descoperi zidurile, şi turnurile. 
Movila de acolo, de pildă, a fost probabil vârful vreunui 
turn. Promontoriul pe care se află Brin a fost un turn care 
ieşea în afara zidului. 

Hausner îl privi. 

— Cunoaşteţi locul. Era mai mult o afirmaţie decât o 
întrebare. Cum e posibil? 

— Din hărţi şi machete. N-am crezut nicicând că voi 
ajunge să-l văd. Visul unui arheolog evreu, spuse el, 
zâmbind. 

Hausner îl privea uimit în întuneric. 

— Sunt cu adevărat fericit pentru dumneavoastră, 
domnule general. Trebuie să-mi amintesc să felicit 
compania El Al pentru că nu a pierdut această ocazie 
neaşteptată şi a făcut posibilă excursia asta. Poate o vom 
trece între cursele noastre regulate. Cu tot cu aterizare 
forţată. 

— Las-o mai uşor, Jacob. 

Hausner lăsă să se prelungească momentul de tăcere, 
apoi respiră profund şi întrebă: 


147 


— Bine, putem apăra poziţia asta? 

Dobkin îşi trecu mâna prin păr. 

— Cred... că da. Tăcu o clipă apoi continuă: E o movilă 
dreptunghiulară de forma şi mărimea unui hipodrom 
obişnuit. Este orientată pe direcţia nord-sud, de-a lungul 
malului fluviului Eufrat. Fluviul se află acum în perioada 
revărsărilor, iar apele sale ating coasta vestică a dealului. 
Arabii au trimis oameni pe malul fluviului. Americanul 
McClure a tras câteva focuri în direcţia lor cu puţin timp în 
urmă. Are un fel de pistol mare de cowboy. Cu şase 
gloanţe. Îl însoţeşte şi colonelul Richardson. 

— Sunt singurii din zona aceea? 

— Am mai multe patrule postate de-a lungul crestei, dar 
McClure e singurul înarmat. E o pantă deschisă, dar foarte 
abruptă. Cred că acum 2 500 de ani acolo era zidul care 
dădea spre fluviu. Ceea ce în termeni militari se cheamă 
taluz. Nu cred că trebuie să ne aşteptăm la vreun atac 
serios dinspre partea aceea, mai ales după ce le-am arătat 
că o ţinem sub supraveghere şi că putem riposta. 

Hausner îşi aprinse o ţigară. 

— Şi în privinţa coastei de aici? 

— Asta e problema. De la nord la sud dealul are cam 
jumătate de kilometru, dar înălţimea scade treptat până 
ajunge la nivelul şoselei şi al câmpiei. Aşa cum ştiţi, în 
unele zone există şanţuri provocate de eroziune şi 
formaţiuni stâncoase. Acestea sunt zonele cele mai 
favorabile unei înaintări. În alte locuri terenul este gol şi 
expus focurilor noastre. De aceea nu cred că trebuie să ne 
temem de un atac lansat prin acele zone. Am aşezat cele 
trei AK-47 în aşa fel, încât să se acopere cele mai 
vulnerabile puncte. Le mânuiesc trei dintre oamenii 
dumneavoastră. Joshua are pistolul-mitralieră, iar Brin are 
puşca 14. Pistoalele calibru 12 au fost împărţite câtorva 
pasageri pe care i-am indicat eu şi care suplimentează 
acest dispozitiv defensiv. Voi instala posturi de observaţie 
şi ascultare mai departe, în josul pantei. Respiră adânc. Cu 

toate acestea, linia noastră de apărare e destul de firavă, 
iar dacă n-ar fi cele trei AK-47, eu aş fi recomandat să se 
înceapă negocierile. 

Hausner trase adânc din ţigara lui Brin şi i-o dădu înapoi. 
Se uită la Dobkin şi îl întrebă: 

— Credeţi că au să atace din nou în noaptea asta? 

— Orice adevărat comandant militar ar face-o, căci cu cât 
aşteaptă mai mult, cu atât apărarea devine mai bine 
organizată. Acum jumătate de oră nu prea aveam şanse. In 
clipa de faţă am putea trece cu bine noaptea asta. 

— Dar la lumina zilei nu vor ataca, nu? 

— Eu unul n-aş face-o. 

— Becker a încercat să transmită vreun SOS? 

— Lucrează cu radioul, folosind baterii. Hai să ne 
întoarcem la avion. Domnul ministru de externe vrea să iei 
parte la o întâlnire. 

— Şi aici, se strâmbă Hausner. 

Brin privea prin lunetă. Din când în când o oprea pentru a 
economisi bateriile şi a-şi odihni ochii. 

— O să trimit pe cineva să te înlocuiască puţin mai târziu, 
îi zise Hausner, bătându-l uşor pe umăr. 

— Va trebui să fie cineva foarte mare ca să-mi ia mie 
puşca. 

Hausner zâmbi. 

— Faci cum vrei. 

Porni după Dobkin. 

Avionul se afla aproape de mijlocul platoului. La 
extremităţile sudică şi nordică ale acestuia se vedeau 
zidurile cafe dădeau spre fluviu şi formau acum un fel de 
povârnişuri. Avionul Concorde urcase pe povârnişul sudic. 
Hausner şi Dobkin ajunseră la brazda trasată de vârful 
conic al navei şi înaintară de-a lungul ei, spre avion. 
Hausner se ţinea cu greu după uriaş. 

— Cine conduce? Dobkin nu răspunse. Domnule general, 
trebuie să discutăm despre asta. lerarhia e foarte 
importantă, înţelegeţi, nu? Nu poate exista decât un singur 
conducător. 

Dobkin îşi încetini mersul. 

— Desigur că ministrul de externe e acela. 

— Apoi? 

— Isaac Burg, probabil. 

— Apoi? 

Dobkin lăsă să-i scape o exclamaţie de exasperare. 

— Păi, cred că un om politic. 

— Cine? 

— Bernstein. Ea e în guvern. 

— Ştiu. Doar că asta nu constituie o recomandare prea 
importantă aici. 

Dobkin ridică din umeri. 

— Nu mă băga pe mine în chestia asta. Eu sunt doar 
militar. 

— Bun. Cine urmează? 

— Tu sau eu, bănuiesc. 

— Am şase oameni înarmaţi şi loiali. Sunt singura forţă 
efectivă de luptă de pe acest deal. 

Dobkin se opri. 


150 


— Unul dintre ei are un glonţ în fund. Şi rămâne de văzut 
cât de eficienţi vor fi ceilalţi. Cele două acţiuni de până 
acum n-au fost decât încercări. Data viitoare va fi un atac în 
toată regula. 

Hausner se întoarse şi începu să meargă din nou. 

Dobkin îl ajunse din urmă şi îl bătu pe spate. 

— Bine, înţeleg. Dar tu ţi-ai ispăşit deja vina, şi era cât 
pe-aci să mori. Acum calmează-te puţin. O să avem de 
înfruntat multe momente dificile. 

— Mai degrabă zile, aş spune. 

— În niciun caz. Nu vom rezista decât până mâine seară. 
Cel mult. 

— Nu vom putea fi salvaţi până atunci. 

Dobkin încuviinţă din cap. 

— Aşa e. Am nimerit aici în cel mai nepotrivit moment al 
anului. Ilnundaţiile de primăvară fac zona al dracului de 
greu accesibilă. Sezonul turistic începe abia peste o lună şi, 
dacă Becker nu reuşeşte să intre în legătură cu cineva prin 
radio, ar putea trece zile întregi până să-şi dea cineva 
seama unde ne aflăm. Şi încă mai mult până să întreprindă 
ceva. 

— Crezi că irakienii ar putea încerca o acţiune de 
salvare? 

— Cine ştie? Arabii sunt în stare de cele mai cavalereşti 
gesturi imaginabile şi de cele mai mari trădări - toate într-o 
singură zi. 

Hausner dădu din cap. 

— După părerea mea, şi ei vor ca misiunea de pace să 
reuşească, aşa că, dacă Bagdadul află că suntem aici, ne-ar 
putea sări în ajutor. 

Dobkin făcu un gest de neîncredere cu mâna. 

— Cine poate şti? Poate că deja nu mai poate fi vorba de 
pace. Dar eu nu sunt om politic. Din punct de vedere strict 
militar, le-ar fi foarte greu să ne ajute în această regiune. E 
singurul lucru pe care îl ştiu. 

Hausner se opri. Se aflau în apropierea avionului, şi se 

zăreau mici grupuri de oameni care discutau. Îşi cobori 
vocea: 

— De ce? 

Şi Dobkin vorbi mai încet. 

— Pentru că, după ultimele rapoarte, irakienii nu prea 
dispun de unităţi mobile de elicoptere, paraşutiştii sunt şi 
mai puţin numeroşi, iar vehiculele amfibii, atât de necesare 
pentru a transporta trupele în acest anotimp, sunt practic 
inexistente în armata lor. E drept că sunt bine pregătiţi 
pentru războiul în deşert, dar în acest anotimp al revărsării 
apelor între Tigru şi Eufrat sunt o mulţime de mlaştini, 
smârcuri şi viituri. Multe armate şi-au găsit sfârşitul în 
Mesopotamia în timpul primăverii. 

— Dar trupele regulate de infanterie? Nu mai sunt 
folosite? 

Dobkin dădu din cap. 

— Ba da, infanteria uşoară ar putea să ajungă până la 
noi, numai că pentru asta ar avea nevoie de prea mult 
timp. Puțin mai la sud de aici se află un orăşel, Hillah, dar 
nu ştiu dacă are garnizoană proprie sau dacă ar putea 
ajunge până la noi. Chiar şi în acest caz, crezi că ar lupta 
împotriva palestinienilor? 

— Tot ce am discutat trebuie să rămână între noi. 

— Secretul militar numărul unu. Ştii care e secretul 
numărul doi? Numeroase unităţi ale armatei irakiene sunt 
formate din palestinieni strămutați. Mie unuia nu mi-ar 
surâde să fiu obligat să probez loialitatea subalternilor mei 
ordonându-le să lupte cu compatrioţii lor. Dar cum nu vrem 
să distrugem moralul nimănui, nici această informaţie nu 
trebuie făcută publică. 

Dobkin şi Hausner înaintară spre Concorde, oprindu-se în 
apropierea vârfului său conic. La câţiva metri mai în faţă se 
afla structura pe care fusese la un pas să o lovească. 
Semăna cu o stână ruinată, dar nu era din piatră, aşa cum 
crezuse Hausner când se îndreptau spre ea, ci din cărămidă 
arsă. Cărămida arsă a Mesopotamiei. Era parţial acoperită 

cu frunze de curmali, iar Hausner observă că nu se 
deosebea prea mult de colibele păstorilor din Israel şi, 
probabil, din tot restul Orientului Mijlociu. Era un monument 
străvechi al celei mai solitare ocupaţii. O legătură cu lumea 
lui Avraam. Privi înăuntru printr-un zid parţial prăbuşit şi 
văzu bărbaţi şi femei stând de vorbă în picioare. Aceasta 
era întâlnirea la care îi convocase ministrul de externe. 

Hausner auzi un sunet în întuneric şi se întoarse într- 
acolo. Majoritatea pasagerilor se aflau sub aripa delta, unde 
rabinul Haim Levin începea oficierea Sabatului, cu o mică 
întârziere. Hausner recunoscu silueta măruntă a lui Yaakov 
Leiber, susţinut de ceilalţi doi stewarzi. 

Hausner observă o mişcare sub fuzelaj. Deodată Peter 
Kahn sări jos de pe axul roții din dreptul trenului frontal de 
aterizare, care căzuse. Avea o lanternă pe care o stinse 
imediat. 

Dobkin se duse la el. 

— Cum arată? 

— Rău. 

— Ce e rău? întrebă Hausner. 

Kahn îl privi, zâmbind. 

— A fost un lucru extraordinar ce-aţi făcut, domnule 
Hausner. 

— Ce e rău? 

— Unitatea energetică auxiliară s-a avariat când s-a 
prăbuşit trenul de aterizare. 

— Şi ce dacă? Decolăm? 

Kahn zâmbi forţat. 

— Nu. Dar pe fundul a două dintre rezervoarele aripilor 
se mai află câteva sute de litri de combustibil şi dacă 
putem pune în funcţiune UEA-ul, o să obţinem electricitate 
pentru a transmite vreun mesaj. Bateriile n-or să dureze o 
veşnicie. 

Hausner dădu din cap, căci pentru ei, „veşnicia” se putea 
reduce la câteva ore, iar în acest caz bateriile ar fi fost 
suficiente. 

— Unde e căpitanul? 

— În cabina de comandă. 

Hausner privi în susul vârfului conic înclinat şi văzu o 
strălucire verzuie prin parbriz. Desluşi silueta lui Becker. 

— Mă duc să discut cu el. 

Dobkin clătină din cap. 

— Domnul ministru de externe vrea să stea de vorbă cu 
tine, zise el, arătând spre colibă. 

Hausner nu se simţea pregătit. 

— Nu acum. 

— Mi-e teamă că trebuie să insist 

Urmă o tăcere prelungă. Hausner privi spre cabina de 
pilotaj, apoi spre colibă. Kahn se simţi stânjenit şi plecă. 

— În valiză am o descriere şi un portret psihologic ale lui 
Rish. Vreau să le iau, spuse Hausner. 

— Bine, bănuiesc că... ezită Dobkin. Apoi, dintr-o dată, 
uluit de ceea ce auzise: Cum dracu' de ai aşa ceva la tine? 

— O bănuială. _ 

— Sunt impresionat, Jacob, pe cuvântul meu. In regulă. 
Or să vrea să vadă chestia asta. 

Hausner sări pe vârful din faţă al aripii delta, care se afla 
la mică distanţă de pământ şi începu să urce înspre uşa de 
evacuare în caz de pericol. 


Cabina înclinată era întunecată, dar dinspre puntea de 
comandă venea o stranie lumină verde. Beculeţele pentru 
legarea centurilor de siguranţă şi stingerea ţigărilor erau 
încă aprinse, iar machometrul funcţiona, indicând 0,00 
MACH. Pentru totdeauna. Cabina era goală şi mirosea a 
kerosen ars. Peste tot erau împrăştiate bagaje de mână, 
pături şi perne. Prin spărtura din peretele de presurizare, 
acolo unde se aflase coada, se auzea vocea limpede a 
rabinului Levin. 

Intră în cabina de comandă. Becker încerca să 
potrivească butoanele radiourilor, care răspândeau o 
lumină verde. Se auzea un fel de murmur electronic şi tot 


154 


felul de paraziți. Moses Hess zăcea prăbuşit peste 
instrumente, acolo unde murise. Becker vorbea foarte 
încet, şi Hausner înţelese că acele cuvinte îi erau adresate 
lui Hess. Işi drese glasul. 

— David. 

Becker întoarse capul, fără să spună nimic. Apoi reveni 
asupra aparatului. 

Hausner se duse la scaune. Se simţea stânjenit de 
cadavrul care zăcea acolo. 

— V-aţi descurcat perfect. 

Becker începu să parcurgă din nou frecvențele, ascultând 
cu atenţie, dar neîncercând să transmită. 

Hausner se apropie şi mai mult, până când, ajungând 
între scaune, îl atinse cu piciorul, fără să vrea, pe Hess. Se 
dădu înapoi. În mod normal, trupul său ar fi fost 
înmormântat în zece minute, dar Hausner era convins că 
rabinul nu-i va lăsa să o facă în timpul Sabatului. Decât 
dacă el sau altcineva ar fi reuşit să-l convingă, invocând 
raţiuni medicale. În caz contrar, corpul lui Hess avea să 
aştepte până la apusul soarelui. 

— O să-l scot de aici, David. 

— Nu contează. În cabină se auzi un ţiuit asurzitor. 
Becker înjură şi închise aparatul, reducând şi fluxul furnizat 
de unitatea energetică de urgenţă. Luminiţele se stinseră şi 
lumina lunii se revărsă în cabină. Ticălosul ăla ne bruiază 
încă. Nu poate face mare lucru de acolo unde se află, dar 
încearcă, totuşi. 

— Ce şanse avem să intrăm în contact cu cineva? 

— Cine ştie? Becker se lăsă pe spate şi îşi aprinse o 
ţigară. Privi o vreme pe geam, apoi se întoarse către 
Hausner. Radioul de înaltă frecvenţă pare complet mort, 
ceea ce nu e de mirare, pentru că e extrem de sensibil. 
Dacă îl reparăm, putem lua legătura cu orice punct de pe 
glob, în funcţie şi de condiţiile atmosferice. Asta cel puţin 
teoretic. Radioul VHF funcţionează şi am transmis mesaje 
pe 121,5 - Frecvența Internaţională pentru Cazuri de 

Urgenţă. Am transmis şi am monitorizat ultima noastră 
frecvenţă El Al. Dar nu aud nimic şi nu primesc niciun 
răspuns. 

— De ce? 

— Pentru că VHF este eficient în câmp deschis. Nu m-am 
uitat, dar bănuiesc că în jurul nostru se află şi dealuri mai 
înalte decât acesta. 

— Aşa e. 

— Şi-apoi, bateriile nu sunt la fel de puternice ca un 
generator. Şi, în fine, pentru că Rish emite paraziți pe toate 
frecvențele, folosindu-se de transmiţătorul său cu bandă 
largă. El are posibilitatea să-şi menţină motoarele şi 
generatoarele permanent în funcţiune. lată de ce, încheie 
Becker, suflând un nor prelung de fum. 

— Bine, spuse Hausner. Privi pe geam şi văzu că oamenii 
din adăpost se agitau. Dar, cel puţin, am putea lua legătura 
fără dificultate cu un avion care ar trece pe deasupra 
noastră, nu? 

— Da. Nu ne trebuie decât un astfel de avion. 

Hausner observă cărămida pătată de sânge care îl 
omorâse pe Hess şi care se afla acum pe tabloul de 
comandă. În lumina verde a instrumentelor desluşi câteva 
semne cuneiforme săpate pe ea. Nu ştia să le interpreteze, 
dar îşi închipui că era vorba de inscripţia aflată pe 
majoritatea cărămizilor din Babilon: „EU, 
NABUCODONOSOR, REGE AL BABILONULUI, FIU AL LUI 
NABOPOLASSAR, REGE AL BABILONULUI.” În cabina de 
comandă a navei supersonice, cărămida părea să vină 
dintr-o altă lume, dintr-un alt timp. Se întoarse. 

— O să pun o gardă sus, pe fuzelaj, şi o să stabilim un 
mod de a-ţi comunica dacă vedem vreun avion. 

— Nu-i rău. Privi îndelung spre copilotul mort, apoi se uită 
înapoi, spre Hausner. Kahn lucrează la UEA. 

— L-am văzut. Zicea că e rău. Cât vor dura bateriile? 

— Asta e mai greu de spus. Pot să monitorizeze o 
anumită perioadă, dar, în clipa în care transmit, consum o 

grămadă de „suc”. Nu ştiu câtă energie putem scoate din 
sistemul energetic de urgenţă. Sunt baterii nichel cadmium, 
bune, ce-i drept, dar nu te avertizează când sunt terminate. 
Sunt excelente până în clipa în care se consumă. 

Hausner dădu din cap. Ştia asta şi era îngrijorat. Şi luneta 
pentru timp de noapte folosea baterii nichel cadmium. 

— Crezi că ar trebui să renunţi pentru moment şi să 
economiseşti bateriile, în speranţa că vei putea folosi UEA- 
ul, dacă îl repară Kahn. 

Becker îşi trecu mâna prin păr. 

— Nu ştiu. La naiba. Tot ce vom face de-acum înainte 
implică unele renunţări, nu? Deocamdată, nu ştiu. O să mă 
mai gândesc. 

— Bine. Hausner duse o mână pe scaunul inginerului de 
zbor şi se trase spre uşă. Se prinse de toc şi se întoarse. Ne 
vedem mai târziu. 

Becker se întoarse în scaun şi întrebă: 

— O să reuşim? 

— Sigur că da. 

Hausner intră în cabina înclinată, căutându-şi geanta de 
voiaj. 


Hausner ieşi pe aripă şi sări jos prin partea din faţă. Văzu 
că serviciul religios al Sabatului tocmai se sfârşise şi 
majoritatea oamenilor se îndreptau grăbiţi spre perimetrul 
defensiv. Câţiva mergeau spre colibă, iar printre ei se afla 
şi rabinul Levin. Hausner îl ajunse din urmă. 

— Putem să-l îngropăm pe Moses Hess? 

— Nu. 

— Trebuie să începem să ne organizăm apărarea. Aveţi 
ceva împotrivă dacă vom lucra în timpul Sabatului? 

— Da. 

Se opriră în apropierea zidului colibei. Câţiva dintre cei 
care participaseră la serviciul religios trecură pe lângă ei, 
intrând. Hausner îl privi pe rabin. 

— O să colaborăm sau o să fim adversari? întrebă 

Hausner. 

Rabinul îşi puse cartea de rugăciuni şi ta//it-ul în buzunar. 

— Tinere, prin natura sa religia se află în conflict cu 
obiectivele laice. Fireşte, Moses Hess trebuie înmormântat 
noaptea asta, iar voi trebuie să lucraţi la organizarea 
apărării. Aşa că va trebui să facem un compromis. Veţi 
ordona tuturor să lucreze, în ciuda obiecţiilor mele, iar eu 
mă voi îngriji de trupul lui Moses Hess şi voi amâna 
înmormântarea lui. Israelul a făcut asemenea compromisuri 
încă din 1948. 

— Şi toate au fost la fel de idioate. Nu e decât ipocrizie la 
mijloc. In fine, facă-se voia ta, deocamdată. 

Hausner se îndreptă spre intrarea în colibă. Rabinul îl 
apucă de braţ şi îl trase înapoi. 

— Deseori, supraviețuirea depinde de idioţenie, ipocrizie 
şi compromisuri. 

— N-am timp pentru aşa ceva. 

— Aşteaptă. Ştiu că eşti anglofil, Hausner. Te-ai întrebat 
vreodată de ce englezii se opresc să îşi ia ceaiul la ora 
patru, chiar şi în toiul unei bătălii? Sau de ce poartă haine 
de seară la tropice? 

— Ţine de stilul lor. 

— Şi e foarte important pentru moral. Foarte important, 
repetă el, lovindu-l uşor cu degetul în piept. Nu vrem ca 
oamenii să înnebunească, pentru că ne aflăm pe vârful unui 
deal din Babilon, înconjurați de arabi. Aşa că îndeplinim mai 
departe ritualurile zilnice fără nici o abatere. Oficiem 
serviciul Sabatului. Nu ne îngropăm morţii în timpul 
acestuia. Nu muncim în timpul Sabatului. În felul acesta, nu 
vom ajunge să mâncăm şopârle sau ceva asemănător, 
pentru că şopâriele nu sunt cuşer, Jacob Hausner. Îl ciocăni 
din nou în piept, dar puţin mai tare. Nici nu vom încălca alte 
precepte religioase. Scutură câteva fire de praf de pe 
cămaşa lui Hausner. Intreabă-l pe domnul general Dobkin 
de ce soldaţii sunt obligaţi să se bărbierească în fiecare zi. 
Moralul, Jacob, forma, stilul, civilizaţia - iată ce asigură 

viaţa unui astfel de grup. Obligă-i pe bărbaţi să se 
bărbierească şi pe femei să se îngrijească. Totul depinde de 
asta. Crede-mă, am fost cândva capelan în armată şi ştiu ce 
spun. 

Hausner zâmbi, fără să vrea. 

— Interesantă teorie. Numai că eu n-am întrebat decât 
dacă o să ne împăcăm bine împreună. 

Rabinul Lavin cobori vocea. 

— Eu o să ţin un discurs despre Lege, iar tu o să vorbeşti 
sus şi tare în numele eficacităţii militare. lar oamenii vor fi 
de partea cui vor crede de cuviinţă. Disputele interne nu 
sunt întotdeauna nefaste. Când discută despre nimicuri, 
oamenii uită de situaţia disperată în care se află. Aşa că tu 
şi cu mine ne vom certa pentru aceste nimicuri. In 
particular, vom apela la compromisuri. Ca acum, de pildă, 
când mă pregătesc să particip la această întâlnire care are 
loc în timpul Sabatului. Vezi, aşadar, că sunt un tip raţional, 
zise el, intrând în colibă. 

Hausner rămase locului, privind înspre punctul în care se 
aflase rabinul. Nu era capabil să urmeze până la capăt 
raţionamentul acesta, care amesteca un pic de 
machiavelism şi bizantinism, cu o logică destul de 
complicată şi cu un adaos de iudaism tipic, menit să 
păstreze proporţiile corecte. Bănuia că nici măcar el însuşi 
nu pricepea prea bine ce spunea. In orice caz, era un 
excentric şi ceea ce spusese nu suna prea rău. 

Hausner păşi spre intrarea colibei. 


Vreo cincisprezece oameni discutau cu voci joase, stând 
în picioare. Tăcură cu toţii şi întoarseră capetele spre 
Hausner. El se opri în dreptul intrării. Printre curmali se 
vedea o lună alb-albăstruie care lumina locul unde se afla 
acesta. Ariel Weizman, ministrul de externe, traversă 
încăperea şi îi strânse mâna. 

— Aţi făcut o treabă admirabilă, domnule Hausner. 

Hausner îl lăsă să-i scuture mâna. 

— Vreţi să spuneţi că am permis să fie amplasate 
bombele la bordul avionului meu? 

Acesta îl privi de aproape în lumina lunii. 

— Ajunge, Jacob, îi şopti el. Se întoarse. Să începem. Ne 
aflăm aici pentru a încerca să ne definim obiectivele şi 
şansele pe care le avem de a îndeplini aceste obiective. 

Hausner puse jos geanta de voiaj şi începu să privească 
încăperea, în timp ce ministrul de externe continua să îşi 
rostească discursul compus din şabloane parlamentare. 

Kaplan zăcea întins, cu faţa în jos, lângă un perete, fiind 
acoperit cu o pătură albastră a companiei El Al. Lângă el se 
aflau pantalonii săi plini de sânge. Îl îngrijeau două 
stewardese, Beth Abrams şi Rachel Baum, iar lui Kaplan 
părea să-i convină situaţia. Hausner se bucura că stewarzii 
şi stewardesele companiei El Al primiseră lecţii de 
medicină. 

Cei zece delegaţi oficiali la misiunea de pace, inclusiv cei 
doi arabi, Abdel Jabari şi Ibrahim Arif erau cu toţii prezenţi. 
Miriam Bernstein stătea în apropierea spărturii din zid. Este 
fermecătoare la lumina lunii, îşi spuse Hausner. Se pomeni 
că o priveşte prea insistent 

Prizonierul arab şedea într-un colţ, cu mâinile legate de 
picioare. Pe faţă avea o crustă de sânge uscat care se 
scursese din rana provocată de lovitura lui Hausner. 
Cămaşa de luptă îi era ţeapănă din cauza sângelui de la 
rana din umăr. Cineva dăduse la o parte cămaşa şi îi 
pusese un pansament. Părea pe jumătate adormit sau 
drogat. 

Hausner îl ascultă pe fiecare care lua cuvântul. O şedinţă 
parlamentară în toată regula. Propuneri, priorităţi şi 
chemări la vot. Nu se puteau hotărî nici măcar pentru ce 
anume erau acolo, de ce se hotărâseră să lupte sau ce să 
facă în continuare. În tot acest timp, cinci oameni de-ai săi, 
împreună cu alţi câţiva voluntari, încercau se apere un 
perimetru imens. Totul era ca o mică reproducere a 
Israelului. Democraţia în acţiune sau în aşteptare. Îşi spuse 


160 


că Churchill avea dreptate: democraţia e cea mai rea formă 
de guvernare. Cu excepţia celorlalte. 

Hausner văzu că şi Dobkin începea să îşi piardă 
răbdarea, dar pregătirea lui militară îl învățase să se încline 
în faţa politicienilor. Hausner interveni, întrerupând pe 
cineva: 

— A fost interogat prizonierul? 

Nimeni nu răspunse. De ce vorbea omul ăsta înainte să-i 
vină rândul? Ce putea să aibă de-a face prizonierul cu toate 
astea? Chaim Tamir, membru al Knesset-ului, privi cu 
dispreţ spre prizonierul care părea adormit de-a binelea şi 
spuse: 

— Am încercat. E reticent şi destul de grav rănit. 

Hausner dădu din cap. Se duse la arabul care dormea şi îl 
lovi în picior. Se auziră câteva exclamaţii de surprindere, 
inclusiv din partea arabului. Hausner se întoarse. 

— Vedeţi dumneavoastră, cel mai important vorbitor din 
această încăpere este tânărul acesta. Ceea ce are el de 
spus despre capacitatea militară a adversarilor poate fi 
hotărâtor pentru soarta noastră. Mi-am riscat viaţa ca să îl 
aduc aici, iar dumneavoastră nu faceţi decât să discutaţi 
unii cu alţii. Hausner văzu că Burg şi Dobkin par mai 
destinşi şi, cum nimeni nu spuse nimic, continuă: Dacă 
acest tânăr are veşti foarte proaste pentru noi, nu cred că 
ar trebui aduse la cunoştinţa tuturor. De aceea sugerez ca, 
în afara domnului ministru de externe, a domnului general 
şi a domnului Burg, toată lumea să părăsească această 
încăpere. 

Camera se umplu de strigăte de indignare şi mânie. 

Ministrul de externe ceru să se facă linişte. Se întoarse 
spre Dobkin cu o privire întrebătoare. Acesta încuviinţă din 
cap. 

— Aceasta ar fi fost, într-adevăr, prima sarcină. Trebuie 
să-l interogăm, indiferent în ce situaţie se află. Şi trebuie să 
o facem fără nicio amânare. 

Ministrul de externe păru surprins. 

— Atunci de ce n-aţi spus nimic, domnule general? 

— Prizonierul era rănit, iar stewardesa i-a administrat 
tranchilizante. Şi apoi, dumneavoastră aţi convocat această 
întâlnire. 

Hausner se întoarse spre Burg. 

— Vrei s-o faci tu? 

Burg îşi aprinse pipa şi spuse, dând din cap: 

— E specialitatea mea. 

Ministrul de externe dădu din cap a încuviinţare şi zise: 

— Ne vom continua şedinţa în altă parte. Vă lăsăm cu 
prizonierul, domnule Burg. 

Mulțimea începu, să părăsească incinta, urmându-l pe 
ministrul de externe. Toţi păreau furioşi. 

Miriam Bernstein se opri în faţa lui Hausner şi îl privi. 
Acesta îi întoarse spatele, dar ea făcu un gest care îi 
surprinse pe amândoi. Apucându-l de braţ, îl întoarse pe 
jumătate şi îl întrebă: 

— Cine naiba te crezi? 

— Ştii foarte bine cine şi ce sunt. 

Ea încercă să-şi controleze furia. 

— Domnule Hausner, scopurile nu justifică mijloacele. 

— În noaptea asta, da. 

Ea îi spuse răspicat şi precis: 

— Uite ce e, dacă va fi să ieşim vii de aici, nu vreau să ne 
pierdem omenia şi respectul de sine. Ai reuşit în foarte 
scurt timp să dizolvi o întrunire democratică şi să obţii 
permisiunea de a tortura un om rănit. _ 

— Nu mă miră decât că mi-a trebuit aşa de mult. Işi 
aprinse o ţigară. Uite ce e, Miriam, prima repriză e a 
noastră, a bestiilor, şi probabil că aşa se va întâmpla cu 
toate celelalte de acum încolo. Aşa că voi, oamenii, băgaţi- 
vă în cap că aici n-aveţi ce face decât dacă vreţi să fiţi 
soldaţi. Am de gând să rezolv situaţia asta nenorocită, chiar 
de-ar fi să transform dealul ăsta blestemat într-un lagăr de 
concentrare. 

Ea îl pocni puternic peste faţă, făcând să-i zboare ţigara 

din gură. Cei care încă se mai aflau în colibă se prefăcură a 
nu fi văzut sau auzit nimic pe întuneric. Incinta era acum 
învăluită în linişte. 

Hausner îşi drese vocea. 

— Domnul Burg are treabă, iar dumneavoastră îl reţineţi, 
doamnă Bernstein. Vă rog să ieşiţi. 

Ea plecă. 

Hausner se întoarse spre Dobkin. 

— O să inspectăm perimetrul, ca să vedem cum stăm. 
Traversă încăperea. Isaac, imediat ce obţii ceva concret, 
dă-ne de ştire. Arătă spre geanta de voiaj. Ai aici un portret 
psihologic şi o descriere ale lui Rish. Te rog să ai grijă de 
ele. 

Burg privi uluit spre geanta de voiaj. 

— Cum Dumnezeu... _ 

— O bănuială norocoasă. Nimic mai mult. Ingenunche 
lângă Kaplan care era aproape adormit acum, probabil 
datorită tranchilizantelor. Probabil că n-avea să fie trezit de 
zgomotele interogatoriului. N-o să te deranjeze, Moshe? 
Vrei să te mutăm? 

Kaplan clătină din cap. 

— Am mai văzut, murmură slab. Mergeţi în perimetru şi 
organizaţi bine defensiva. 

— Ce altceva putem face, Moshe? 

— Nimic. 


După ce Hausner şi Dobkin plecară, din colibă se auzi un 
țipăt care străpunse văzduhul. Dacă prima împuşcătură a 
lui Brin declanşase lupta deschisă, îşi spuse Hausner, 
torturarea arabului făcea imposibilă ideea de capitulare. Nu 
puteau cere un tratament mai bun decât cel pe care ei 
înşişi îl administrau. De-acum încolo nu mai puteau da 
înapoi. 

Merseră de-a lungul coastei care dădea spre fluviu. La 
fiecare cincisprezece metri, bărbaţi şi femei stăteau jos sau 
în picioare, în grupuri sau solitari, şi priveau în jos, către 

Eufrat. 

Majoritatea erau ajutoarele tinere, secretare şi 
translatori. Tinerii şi tinerele care lucrează la oricare dintre 
misiunile diplomatice din lume. Abia aşteptaseră să ajungă 
la New York. Şi, poate, unii dintre ei aveau să reuşească. 

Hausner îi spuse lui Dobkin că va trebui să se asigure că 
şi cei zece delegaţi ai misiunii de pace vor face de gardă 
împreună cu toţi ceilalţi prezenţi. 

— Au să-şi reducă din timpul afectat şedinţelor, zise 
Hausner, iar Dobkin zâmbi. 

Îi găsiră pe McClure şi Richardson stând pe o movilă de 
nisip. Hausner se apropie de ei. 

— Mare ghinion aţi avut. 

McClure îşi ridică încet privirea. 

— S-ar fi putut şi mai rău. Mi-aş fi putut petrece concediul 
cu nevastă-mea şi rudele ei. 

Richardson se ridică. 

— Cum stăm? 

— Rău, îi răspunse Hausner, relatându-le pe scurt cele 
întâmplate. După ce termină, îi întrebă: Vreţi să plecaţi de 
aici sub un steag alb? Dumneavoastră, domnule colonel, 
aveţi uniforma de ofiţer al Forţelor Aeriene Americane, iar 
domnul McClure are, desigur, asupra sa acte care să 
dovedească apartenenţa sa la personalul din cadrul 
Departamentului de Stat. Sunt aproape convins că nu vă 
vor face niciun rău. În aceste zile, palestinienii încearcă să 
nu se pună rău cu guvernul dumneavoastră. 

McClure clătină din cap. 

— Ciudată coincidenţă. Un unchi al tatei a fost ucis la 
Alamo. Mă întrebam adesea cum trebuie să se fi simţit când 
erau supuşi asediului. Ştiţi? Refuzau ofertele de capitulare, 
deşi îi vedeau pe mexicani năvălind peste ziduri. Cred că a 
fost un infern. 

Dobkin înţelese destul din răspunsul în engleză al 
americanului pentru a fi tulburat. 

— Acesta e un răspuns? 

Hausner izbucni în râs. 

— Sunteţi un om straniu, domnule McClure. Sunteţi, în 
orice caz, binevenit să rămâneţi. Apropo, sunteţi singura 
persoană înarmată de pe coasta aceasta a dealului. 

— Bănuiam. 

— Bun. Aşa că, dacă auziţi pe cineva strigând, daţi fuga 
acolo şi trageţi câteva focuri până când reuşesc să trimit 
câţiva oameni cu arme automate, de pe coasta estică. 

— În regulă. 

Hausner avea încredere în McClure. 

— De fapt, nu prea cred că vor ataca pe partea asta. 

— Probabil că nu. McClure privi către cer rapid, apoi din 
nou spre Hausner. Aţi face mai bine să organizaţi cât de cât 
defensiva înainte să apună luna. 

— Ştiu, mulţumesc, domnule McClure. Şi dumneavoastră, 
domnule colonel, adăugă Hausner, întorcându-se spre 
acesta. 

— Spune-mi Tom, zise Richardson, apoi începu să 
vorbească în ebraică, uimindu-i pe Hausner şi pe Dobkin. 
Ascultaţi, eu sunt de partea voastră, dar, după părerea 
mea, ar trebui să încercaţi să negociaţi. 

Dobkin se apropie de Richardson şi îi răspunse tot în 
ebraică: 

— Ce să negociem? Plecasem într-o misiune de pace, şi 
jumătate dintre noi sunt morţi. Ce mai putem negocia? 

Richardson nu răspunse. 

— O să-l considerăm drept un sfat, domnule colonel. Vă 
mulţumim, spuse Hausner. 

McClure nu părea preocupat de faptul că toţi vorbeau în 
jurul lui o limba pe care nu o înţelegea. Hausner simţi 
încordarea dintre cei doi americani şi îşi spuse că ceva nu 
este în regulă. 

12. 


Hausner şi Dobkin continuare să parcurgă perimetrul. Era 
un oval aproape perfect sau, după cum îl descrisese 
Dobkin, avea forma şi dimensiunile unui hipodrom, ceea ce 
îl făcu pe Hausner să fie de acord cu faptul că nu era o 
formaţiune naturală. Vârful movilei, sau al dealului, era 
aproape plat, susţinând şi el ideea unei structuri artificiale 
existente dedesubt. Suprafaţa netedă era întreruptă din loc 
în loc de dune de nisip, şanţuri de eroziune şi văi secate 
sau dâmburi rotunjite. Pe acestea din urmă Dobkin le 
considera rămăşiţe ale unor turnuri de pază care se ridicau 
odinioară deasupra zidurilor cetăţii. Dobkin aşeză pe fiecare 
dintre aceste ridicături bărbaţi şi femei. 

Vreo treizeci de persoane se plasaseră, într-un fel sau 
altul, în dispozitiv. Majoritatea se aşezaseră instinctiv. După 
aterizare Dobkin plasase doar pe câţiva dintre ei. 

Hausner stătea în preajma lui Dobkin în vreme ce acesta 
lua în considerare problemele legate de acoperire, camuflaj 
şi câmpurile deschise, încercând să modifice linia de 
apărare pentru a profita cât mai mult de avantajele 
terenului. Ordonă să se înceapă construirea unor parapete 
din cărămizi şi săparea de tranşee, acolo un solul plin de 
praf permitea acest lucru. Hausner se întreba dacă nu 
cumva era un efort inutil, având în vedere că, practic, 
apărătorii nu dispuneau de arme de foc. 

Burg îi dăduse lui Dobkin pistolul său automat calibrul 45, 
iar acesta îl dăduse la rându-i unuia dintre stewarzi, Abel 
Geller, pe care îl aşeză într-o poziţie strategică. Hausner 
dădu pistolul său Smith & Wesson 22 unei tinere 
stenografe, Ruth Mandel. 

— Ştii să-l foloseşti? 

Aceasta privi pistolul, ţinându-l în mâna sa mică. 

— Mi-am petrecut timpul în armată. 

Hausner numără trei pistoale mici, plus cele şase Smith & 
Wesson ale oamenilor lui. Împreună cu al său făceau zece. 
Apoi mai era Joshua Rubin cu Uzi-ul, Brin, cu puşca M-14, şi 
ceilalţi trei oameni ai săi, Jaffe, Marcus şi Alpem, fiecare cu 
câte un AK-47. Acestea erau dispuse în aşa fel, încât să 
acopere cu foc încrucişat întreaga latură estică a dealului. 
Era în medie cam un om la treizeci de metri. Nu era o 
situaţie strălucită, dar nici disperată. 

Dobkin găsi un steward, pe Daniel Jacoby, şi îi ceru să 
găsească o modalitate de a face şi a servi cafele celor aflaţi 
în perimetrul defensiv. 

Apoi se opriră în dreptul lui Brin. Lângă acesta, cu spatele 
lipit de o movilă de pământ, dormea o tânără într-un 
costum bleu de paraşutist. 

— Cine e? întrebă Hausner. 

Brin îşi ridică privirea de la lunetă. 

— Naomi Haber, stenografă. S-a oferit să fie mesagerul 
meu. O să am nevoie de cineva prin care să trimit vorbă 
dacă văd ceva. 

Hausner încuviinţă din cap. 

— Ai văzut ceva? 

— Nu. 

— O să vezi după ce apune luna. 

— Ştiu. 


Hausner şi Dobkin se depărtară puţin de Brin şi de tânăra 
care dormea. Priveau tăcuţi la Babilon. 

Hausner îşi aprinse o ţigară. 

— Ei, ce zici? 

Dobkin clătină din cap. 

— Nu ştiu. Depinde foarte mult de cât de decis va fi 
atacul. Un pluton de infanterie bine instruit ar cuceri dealul. 
Pe de altă parte, un batalion cu cinci sute de oameni prost 
pregătiţi n-ar reuşi nimic. Pentru a cuceri o poziţie 

defensivă, indiferent cât de slab este ea apărată, ai nevoie 
de un anume soi de curaj. 

— Crezi că ticălosul ăla îl are? 

— Cine ştie? E un lider charismatic acest Rish? Ar fi în 
stare oamenii lui să moară pentru el? Pentru cauza lor? Nici 
măcar nu ştim câţi sunt. Să aşteptăm raportul lui Burg. 

— Aşa e. Hausner privi în josul pantei estice. Vedea 
panglici de apă strălucind în lumina lunii şi suprafeţe întinse 
acoperite de mlaştini lucitoare. Şi totuşi, zona era pustie. 
Nisip şi pământ. Era greu de crezut că, în antichitate, 
Mesopotamia hrănise milioane de oameni. La vreun 
kilometru distanţă se vedea un zid chiar lângă şoseaua pe 
care începuseră aterizarea. Cunoşti cu adevărat locul 
acesta, Ben? 

— Cred că aş putea trasa o hartă din memorie. Mâine 
dimineaţă, când o să mă pot orienta în funcţie de punctele 
de reper, o să desenez o hartă militară de toată 
frumuseţea. 

— Mă întreb cum or fi ajuns palestinienii aici? 

— Cum ajung gherilele peste tot? 

— Aveau câteva camioane. 

— Am observat. 

— Arme grele? Mortiere? 

— Ferească Dumnezeu! 

— E aproape caraghios. Voiau să ne ţină ostatici - robi - 
în Babilon. 

— Nu cred că s-ar fi întâmplat aşa, dacă am fi aterizat pe 
şosea, zise Dobkin. Mă întreb dacă am făcut ceea ce 
trebuia. p 

— Poate că nu vom şti niciodată, zise Hausner. Işi aprinse 
o ţigară şi îşi vâri mâinile îngheţate în buzunare. Poate că 
Asher Avidar a făcut ceea ce trebuia. 

— Poate. 

Hausner privi spre nord. La vreun kilometru se înălța 
brusc un deal din mijlocul câmpiei. Hausner îşi dădu seama 
că e un gorgan. 

— Ce e acolo? 

Dobkin îi urmări privirea. 

— E dealul lui Babil. Unii arheologi îl identifică cu turnul 
Babel. 

Hausner privi fix. 

— Tu crezi? 

— Cine ştie? 

Privi de jur împrejur. 

— Putem vedea de aici Grădinile Suspendate? 

Dobkin începu să ridă. A 

— Nu organizez excursii în timpul Sabatului. Işi puse 
mâna uriaşă pe umărul lui Hausner. Vreau să văd ce pot 
identifica aici când o să răsară soarele. Partea principală a 
ruinelor se află la sud. Acolo. 

— Locuieşte cineva pe-aici? 

— Arabilor nu le place zona. Ei cred că e bântuită, doar 
ştii versetele din Isaia. 

— Cele cu... „nici arabii nu-şi vor înălța cort acolo, nici 
păstorii adăpost. Doar fiarele sălbatice... vor vieţui acolo... 
şi balaurii în palatele lor plăcute vederii...” Acela? 

— Da, acela. 

— Şi totuşi, acolo este o stână. 

Dobkin dădu din cap în semn de aprobare. 

— În ciuda interdicţiei biblice, undeva printre ruine se 
află şi un sat. 

Hausner îşi stinse ţigara, păstrând chiştocul. 

— Oare ne-ar putea fi de vreun ajutor? 

— Nu cred. Eu eram cel care primea rapoartele secrete 
ale oamenilor care se întorceau din Irak. Satele lor sunt, în 
general, incredibil de primitive. Unii dintre săteni nici măcar 
nu ştiu că sunt cetăţeni irakieni. Trăiesc asemenea primilor 
ţărani mesopotamieni, care au pus bazele civilizaţiei de aici 
acum peste cinci mii de ani. 

— Asta înseamnă că nu ne aflăm în preajma nici unui 
mijloc modern de transport sau comunicaţie? 

— Oraşul Hillah, la sud. Dar nu m-aş bizui pe faptul că ei 

ştiu că suntem aici. Se opri o clipă, părând să-şi amintească 
ceva. Există un mic muzeu şi o casă de oaspeţi undeva în 
partea sudică a ruinelor, la Poarta Iştar. 

Hausner întoarse imediat capul spre Dobkin. 

— Spune mai departe. 

— Departamentul irakian al antichităţilor le-a construit pe 
amândouă cu vreo douăzeci de ani în urmă. Il cunosc pe 
custodele muzeului. Doctorul Al-Thanni. L-am văzut la 
Atena acum şase luni. Ne scriem adesea printr-un prieten 
comun care locuieşte în Cipru. 

— Vorbeşti serios? Hausner începu să meargă încoace şi 
încolo cu paşi mărunți. Ai putea să ajungi acolo? 

— Jacob, ne aflăm într-o situaţie care în terminologia 
militară de specialitate se cheamă împresurare. Suntem 
înconjurați. Aşa cum noi avem aici, sus, posturi de gardă şi 
poziţii de tragere, poţi fi sigur că şi jos întregul deal e 
înconjurat de asemenea puncte. 

— Dar dacă te-ai putea strecura printre ele... 

— Există şanse ca doctorul Al-Thanni să nu fie acolo până 
la sfârşitul lui aprilie când începe sezonul turistic. 

— Trebuie să existe un telefon. 

— Probabil că da. Şi apă curentă. Şi ia ghiceşte unde este 
aşezat postul de comandă al lui Rish. 

Hausner se opri din mers. 

— Totuşi, dacă ai putea ajunge acolo... la casa de oaspeţi 
ori la muzeu - am avea o legătură cu lumea. Poate că faci 
rost de un jeep. Sau poate că telefonul nu e păzit. Ce spui, 
Ben? 

Dobkin privi către sud, peste relieful neregulat. Vedea 
siluetele unor ruine la care se efectuaseră săpături. Erau 
cel puţin doi kilometri până la excavaţiile de la Poarta Iştar. 
În jurul dealului nu putea fi decât o linie de santinele. 
Totuşi, ar fi vrut să vadă încă o dată totul la lumina zilei. 

— S-a făcut. Dar, dacă mă prind, au să mă facă să le 
spun tot ce ştiu despre organizarea noastră de aici. Toată 
lumea vorbeşte, Jacob. Ştii asta... 

— Sigur că ştiu. 

— Mi-ar trebui un pistol ca să... mă asigur că nu cad în 
mâinile lor. Ne putem permite? 

— Nu prea cred, Ben. 

— Nici eu. 

— Un cuţit, spuse Hausner. 

Dobkin începu să râdă. 

— Ştii, n-am înţeles niciodată cum aveau strămoşii noştri 
curaj să se arunce în propriile spade. Îţi trebuie ceva curaj. 
Şi cred că e şi foarte dureros. Privi în depărtare. Nu cred că 
aş putea s-o fac. 

— Bine, zise Hausner, hai să întrebăm pe-aici să vedem 
dacă n-are cineva vreun medicament mortal dacă îl iei în 
supradoză. 

— Apreciez faptul că te străduieşti să-mi faci sinuciderea 
cât mai plăcută. 

— Sunt peste cincizeci de persoane aici... 

— Ştiu. Da, o să mă duc. Dar numai după ce văd totul şi 
la lumina zilei. O să plec mâine seară. 

— S-ar putea să nu mai trăim atâta. 

— Merită să aşteptăm. O să am mai multe şanse de 
succes. Dacă plec în noaptea asta, o să-mi dau viaţa 
degeaba. Nu vreau să se întâmple aşa. Vreau să reuşesc. 

— Desigur. 


Isaac Burg se apropie, pufăind din pipă. Păşea greoi, ca 
cineva care tocmai îndeplinise o sarcină neplăcută. 

Hausner şi Dobkin porniră în întâmpinarea lui. Hausner 
vorbi cel dintâi: 

— A spus ceva? 

— Ca toată lumea. 

Hausner dădu din cap. 

— A... 

— A, nu, trăieşte. De fapt, nici n-a trebuit să insist prea 
mult. Voia să vorbească. 

— De ce? 

— Aşa sunt ei. Dobkin poate să-ţi spună. Ai văzut şi tu la 
Ramla. Un amestec de lăudăroşenie, şoc, iritare şi spaimă. 
Işi studie pipa câteva clipe. l-am promis că-l voi trimite 
înapoi la prietenii lui. 

— Nu putem face asta, spuse Dobkin, scuturând din cap. 
Regulamentul militar spune că acela care a pătruns în 
interiorul unei zone defensive nu poate fi repatriat înainte 
de sfârşitul ostilităţilor. E valabil şi aici ca oriunde 
altundeva. 

— Da, numai că în lumea mea, a spionilor şi a agenţilor 
secreţi, procedăm altfel. l-am promis. Putem face o 
excepţie din motive medicale. Şi-apoi, n-a văzut prea mult. 
Credeţi-mă, n-are rost să lăsăm un om să moară numai 
pentru că nu avem dotarea medicală necesară. 

— O să mă mai gândesc, spuse Dobkin. 

Hausner asculta dialogul dintre cei doi. Nu era o dispută 
încinsă, ci doar un dezacord cu privire la interpretarea 
anumitor regulamente. Burg era, în cel mai bun caz, un om 
foarte straniu, îşi spuse Hausner. Puțin mai devreme fusese 
gata să-l tortureze până la moarte pe prizonier, iar acum 
încerca să-i salveze viaţa. Dacă l-ar lăsa să plece, iar arabii 
ar cuceri dealul şi l-ar prinde pe Burg viu, ar avea grijă să-l 
omoare foarte încet. In locul lui, gândi Hausner, l-ar ucide 
pe arab şi l-ar îngropa, cât mai adânc. lar Dobkin... el era 
oşteanul desăvârşit, credincios, inteligent şi chiar inventiv. 
Dar ținea la regulamentele sale. Hausner îşi pierdu 
răbdarea. 

— Lăsaţi asta. Ce a spus? 

Burg îşi goli pipa, lovind-o de tocul pantofului. 

— O mulţime de lucruri. A zis că-l cheamă Muhammad 
Assad şi că e un aşbal. Cunoaşteţi cuvântul. Un pui de tigru 
- un palestinian care şi-a pierdut părinţii în războaiele cu 
Israelul. Toţi aceştia sunt crescuţi de gherilele palestiniene, 
iar când devin oameni maturi nu ne prea înghit. 

Dobkin încuviinţă din cap. 

— Consecințele războiului sunt nenumărate. lar asta e 

cea mai gravă. Nu ne înghit deloc, fu el de acord. 

Văzuse o mulţime de mici vagabonzi cu ochii adânciţi în 
orbite şi îmbrăcaţi ca vai de capul lor, plângând la căpătâiul 
părinţilor morți, printre gunoaiele şi dărâmăturile din satele 
arabe. Războiul. Acum crescuseră, toate aceste tinere 
victime erau oameni în toată firea. Coşmaruri care 
reveneau şi ziua. 

— Corect, zise Burg. Sunt foarte periculoşi, căci au fost 
îndoctrinaţi cu ură din ziua în care au fost capabili să 
înţeleagă ceva.  Resping standardele normale de 
comportament. Ura faţă de Israel este religia lor de trib. Îşi 
pipăi buzunarele, căutând punga cu tutun, şi o găsi. Au fost, 
de asemenea, instruiți ca soldaţi încă de când au învăţat să 
meargă. Sunt extrem de bine pregătiţi. 

— Câţi sunt? întrebă Dobkin. 

— O sută cincizeci. 

Se făcu tăcere. 

— Eşti sigur? întrebă Hausner. 

Burg dădu din cap în sens afirmativ. 

— Cum poţi fi sigur? 

Burg zâmbi. 

— Acesta e unul dintre lucrurile cu privire la care toţi 
soldaţii mint, nu-i aşa, Ben? Câţi. La început a spus cinci 
sute, dar nu l-am crezut. De-aceea s-au auzit ţipetele. În 
cele din urmă, ne-am înţeles pentru o sută cincizeci. 

Dobkin dădu din cap. 

— Ceva arme grele? 

Burg clătină din cap. 

— Nu se aşteptau să opunem rezistenţă. Totuşi, cei mai 
mulţi au puşti AK-47. 

— Trebuie să aibă o bază prin apropiere. 

— Nu chiar aşa de aproape. In deşertul Shamiyah, de 
cealaltă parte a Eufratului, la vreo sută de kilometri de aici. 
Guvernul irakian are o serie de motive bine cunoscute 
pentru a îngădui prezenţa lagărului aici. În orice caz, ei au 
venit aici la sfârşitul lui ianuarie, înaintea inundaţiilor, 

folosindu-se de camioane. De atunci au aşteptat ordinele. 
Apoi, cu câteva ore în urmă, a apărut Rish şi i-a chemat prin 
radio. Restul e de domeniul trecutului - şi nu numai. 

— Inţeleg că Rish îi conduce? întrebă Hausner. 

— Nimeni altul. Locotenentul său se numeşte Salem 
Hamadi, şi e un prieten vechi al acestuia. Hamadi e 
palestinian şi aşbal. De fapt, el a coordonat programul 
aşbal. După cum ştiţi, Rish nu e niciuna, nici alta. E irakian, 
iar satul său nu e prea departe de aici. În orice caz, cu 
câtva timp în urmă şi-au unit forţele şi au început să 
recruteze orfani, tineri şi tinere, din diverse lagăre. Vreo 
douăzeci dintre aceşti pui de tigru sunt, de fapt, tigroaice. 

Muhammad spunea că s-au antrenat ani de zile în 
deşertul Shamiyah pentru a face faţă celor mai diverse 
însărcinări care nu mai păreau să le fie niciodată solicitate. 

— Ştiau pentru ce se află aici? întrebă Dobkin. 

— Li s-a spus când avionul lui Rish începuse să aterizeze. 
Nu ştiau prea bine dacă vor fi două avioane sau numai 
unul. Tăcu, amintindu-şi de 01. Li s-a spus că ne vor ţine 
ostatici aici dintr-o serie de raţiuni de natură politică, pe 
care domnul Muhammad Assad nu prea le înţelegea. A 
recunoscut că manevra noastră nebunească i-a cam pus pe 
gânduri. Nu cred că sunt pregătiţi din punct de vedere 
psihic pentru a lupta şi a pierde oameni. Erau pregătiţi să 
ţină ostatici câţiva oameni coborâţi din două avioane. Apoi, 
dintr-o dată, au început să piardă oameni. 

— Dar sunt trupe de şoc, zise Hausner. Aşa ai spus. 

Burg clătină din cap. 

— N-am spus decât că sunt bine instruiți. E o diferenţă. 
Niciunul dintre ei n-a participat vreodată la o luptă. Păru că 
se gândeşte la ceva. Nu e prima dată când orfanii sunt 
pregătiţi încă din copilărie să devină soldaţi. Istoria e plină 
de astfel de cazuri, şi niciodată aceştia nu au fost mai buni 
sau mai slabi decât recruţii obişnuiţi. De fapt, s-a întâmplat 
frecvent să fie mult mai slabi, căci soldaţii orfani, ca orice 
alt copil crescut într-o instituţie socială, sunt puţin mai 

înapoiaţi decât cei care au trăit într-un mediu familial. Sunt 
convins că e valabil şi pentru aşbali. Nu pot fi soldaţi 
extraordinari. Nu au imaginaţie, şi, practic, viaţa lor e lipsită 
de scopuri personale. Nu au niciun fel de experienţă în 
afara vieţii militare, iar dezvoltarea lor emoţională s-a oprit. 
Au numai o idee vagă cu privire la țelul pentru care luptă, 
căci nu au nicio casă în afara barăcilor militare. Sunt 
convins că vor lupta până la moarte pentru a-şi apăra 
camarazii şi lagărele, dar, în afara acestora, nu posedă 
niciun fel de noţiune de familie sau ţară. Totul este vag în 
clipa în care nu se mai află în echipa lor, în plutonul lor, în 
compania lor. Mai sunt şi alte motive pentru care nu vor 
putea fi soldaţi buni. Am înţeles asta, având de-a face cu 
amicul Muhammad. Se uită spre Dobkin. Ben? 

Dobkin dădu din cap. 

— De acord. Numai că sunt peste o sută şi mai bine 
înarmaţi decât noi. Nu-şi vor strânge corturile, dispărând în 
noapte, aidoma arabilor tăi proverbiali. 

— Nu, zise Hausner. N-o vor face. Pentru că au doi 
conducători foarte capabili.. 

Dobkin încuviinţă din nou din cap. 

— Asta este cheia. Conducerea, păru să-şi amintească de 
vechi lupte şi dădu din cap pentru el însuşi de câteva ori. Îi 
privi pe Hausner şi pe Burg. Vreţi să vă spun ce ştiu eu 
despre soldaţii arabi? Sunt persoane romantice, a căror 
imagine mentală cu privire la război se reduce la viziunea 
unor oameni gonind prin deşert călare pe armăsari albi. 
Intr-adevăr, arabii nu sunt foarte cunoscuţi prin succesele 
atacurilor lor. S-au dus de mult zilele în care purtau 
stindardul islamului de-a lungul unei jumătăţi din lumea 
civilizată. Işi aprinse o ţigară. Dar să nu mă înţelegeţi 
greşit. Nu sunt luptători atât de slabi pe cât se spune. Sunt, 
în general, curajoşi şi neclintiţi, mai ales atunci când au de 
apărat o poziţie. Asemenea multor soldaţi proveniţi din 
medii sociale şi economice joase, vor îndura cele mai mari 
lipsuri şi privaţiuni. Dar au şi defecte. Atacă cu reticenţă, nu 

sunt în stare să schimbe tactica atunci când situaţia s-a 
modificat. Deşi ofiţerii şi sergenţii lor nu sunt dintre cei mai 
buni, se pricep să impună un control şi o disciplină foarte 
severe, pe care puţini soldaţi le vor mai respecta în clipa în 
care comandantul lor e ucis. Soldaţii arabi sunt lipsiţi de 
iniţiativă şi, în plus, nu prea bine dotați din punct de vedere 
al tehnicii moderne. Din câte ştiu, mai ales cei din grupurile 
aşbal, par să se afle în această situaţie. Şi, mai mult, sunt 
atât de orbiţi de această propagandă a urii, încât nu sunt 
calmi şi nu acţionează ca nişte soldaţi profesionişti. 

Burg dădu din cap. 

— Aşa e. Şi cred că s-ar putea să nu mai fie buni de nimic 
dacă pierderile din rândurile conducătorilor sau ale trupei 
vor fi cât de cât serioase. Ceea ce, e adevărat, nu ştiu dacă 
va fi cazul. Pe de altă parte, noi nu putem fugi nicăieri, căci 
luptăm pentru viaţa noastră. Toate pierderile sunt 
acceptabile pentru noi, deoarece altă alternativă nu avem. 

Hausner spuse: 

— Există una. Vor cere o discuţie. 

— Dar nu înainte să mai încerce un atac, zise Dobkin. 
Privi spre cer. În curând vom avea ocazia să aflăm dacă 
suntem capabili să le provocăm pierderi serioase. Apune 
luna. 

13. 


Primul care îi văzu fu Brin. Îi văzuse chiar înaintea celor 
doi oameni din postul de observaţie şi ascultare din josul 
pantei. 

Se apropiau ca nişte umbre, purtând uniforme de 
camuflaj şi arme automate. Luneta de noapte amplifica cea 
mai mică rază de lumină naturală, aşa încât Brin putea 
vedea lucruri pe care nici măcar păsările de noapte nu le 
vedeau, pe care nici măcar oamenii aceia nu le observau. 
Brin le vedea umbrele în lumina stelelor, pielea albă sub 
ochii în care se citea frica. Vedea cele mai intime mişcări pe 
care le făceau în întunericul despre care credeau că îi 
acoperă ca un văl - buzele murmurând rugăciuni, urinarea 
rapidă din cauza fricii, buclele de păr date la o parte de pe 
chip. O fată strângea mâna unui bărbat. Brin se simţea ca şi 
cum ar fi privit prin gaura cheii. 

Puse jos puşca şi îi şopti lui Naomi Haber. 

— Vin. 

Ea încuviinţă din cap, îl atinse pe braţ şi alergă să dea 
alarma. 

Lunga linie defensivă, şerpuind de-a lungul coastei estice 
a dealului, se pregăti de luptă, căci avertismentul se 
răspândi înainte ca rapidul mesager să-l poată transmite. 

Pe latura vestică era linişte. Lumina reflectată de Eufrat 
ar fi dat în vileag orice siluetă care ar fi urcat panta. Cei de 
acolo îşi lipiră feţele de pământ, încercând să observe de 
sus orice mişcare. Nu se vedea decât firul cenuşiu-argintiu 
al fluviului curgând spre sud. 

Dobkin, Burg şi Hausner se aflau pe o mică movilă - unul 
dintre turnurile de pază acoperite - din apropierea centrului 
pantei estice, la vreo cincizeci de metri distanţă de acesta. 

Movila fusese aleasă drept post de comandă şi 
observaţie - PE/PO. Sperau ca din acest punct dominant să 
poată conduce lupta pe panta estică, în lungime de vreo 
cinci sute de metri. 

In vârful movilei fusese înfiptă o grindă de aluminiu, 
desprinsă din secţiunea îndoită şi zdrobită a cozii avionului 
Concorde, iar în vârful acestui straniu catarg se vedea un 
drapel încă şi mai ciudat, un tricou de copil, recuperat dintr- 
unul din bagaje, unde fusese pus ca dar pentru cineva din 
New York. Tricoul înfăţişa o hartă a zonei portuare a Tel 
Avivului, desenată în culori luminoase. Scopul înălţării 
acestui stindard fusese de a stabili un punct de reper, cu 
ajutorul căruia mesagerii se puteau orienta pentru a ajunge 
la centrul de comandă, ca să transmită informaţiile şi să 
preia ordinele. De asemenea, de a marca punctul ultim de 
regrupare, citadela din interiorul citadelei, acolo unde avea 
să fie opusă ultima rezistenţă, în caz că linia defensivă ar fi 
distrusă sau penetrată. Era o tactică veche, folosită încă 
dinaintea epocii radioului, telegrafului şi a telefoanelor de 
campanie. Cei trei comandanţi se aşezară sub steagul lor şi 
începură să aştepte. 

Cei doi de la postul de observaţie şi ascultare PO/PA din 
josul pantei, ajunseseră sus aproape fără respiraţie, 
raportând ceea ce se ştia deja: 

— Vin. 


Brin îi urmărea pe aşbali continuându-şi drumul tăcut în 
susul dealului. Nu mai înaintau în şir, ca data trecută, ci în 
linie dreaptă, pe toată lăţimea de cinci sute de metri a 
pantei. Aproximativ o sută de oameni, bărbaţi şi femei, la 
distanţă de cinci metri unul de altul. Menţineau linia 
dreaptă, ca trupele de infanterie bine instruite de odinioară. 
Nu se risipeau şi nici nu se apropiau, nu întârziau în 
preajma punctelor de camuflaj natural, aşa cum, fără 
îndoială, îi îmboldea instinctul. Ţineau puştile AK-47 întinse 
cu baioneta înainte. Era un spectacol înspăimântător pentru 

toţi cei care asistau la el. Dar pentru Brin nu era decât un 
spectacol. Paradă. Abia aştepta să vadă cum vor reacţiona 
atunci când gloanţele vor începe să zboare către ei. 
Probabil că atunci aveau să revină la tehnicile mai 
moderne, descoperind cât de rare erau posibilităţile de 
camuflaj şi adăpost oferite de terenul respectiv. Aveau să 
înainteze de la o stâncă până la un şanţ, iar de aici până la 
o groapă. Acum însă, în întuneric, făceau din această 
înaintare, după tiparele clasice ale atacurilor de infanterie, 
un spectacol de care aveau parte mai degrabă ei înşişi 
decât evreii care nu îi puteau vedea. 

Conştiinţa faptului că el era singurul care îi vedea îl 
aduse de câteva ori în pragul disperării. Pe apărătoarea de 
cauciuc a lunetei sale se formau broboane de transpiraţie 
care îi alunecau apoi în jos, pe obraji. Erau încă foarte 
departe, la vreo cinci sute de metri. Apoi la patru sute. 


Generalul Dobkin şi Isaac Burg nu reuşeau să cadă de 
acord cu privire la tactica ce trebuia adoptată. Dobkin 
dorea să declanşeze un tir al armelor grele când arabii se 
aflau încă departe, în ideea de a-i ţine la distanţă, 
împiedicând un asalt asupra firavei linii defensive. Dacă 
aveau noroc, o asemenea tactică ar fi produs panică şi ar fi 
provocat întoarcerea din drum a inamicului. Prizonierul 
spusese că nu au grenade de mână, dar Dobkin nu era 
foarte convins de acest lucru, aşa că nu dorea să le ofere 
posibilitatea de a se apropia până la o distanţă de la care 
le-ar fi putut folosi. 

Burg considera că atacul trebuia declanşat când inamicul 
era foarte aproape - astfel încât să poată fi folosite şi 
pistoalele mici - pentru a produce cât mai multe pierderi, 
fără a irosi muniţia. 

Pe Hausner nu-l consultară, dar acesta considera 
argumentele lui Dobkin mai bine întemeiate, având în 
vedere situaţia în care se aflau. Totuşi, Hausner ştia că, 
până la urmă, Dobkin avea să se încline în faţa unui 

funcţionar public civil. Era o decizie subiectivă, iar în acest 
tip de hotărâri ierarhia juca întotdeauna un rol esenţial. 

Hausner se scuză, sări de pe movilă şi parcurse cei 
cincizeci de metri care îl despărţeau de locul unde Brin 
stătea în genunchi. 


Brin tremura vizibil în timp ce urmărea valul înaintării 
aşbalilor. Hausner nu-l putea învinovăţi. Vorbi în şoaptă: 

— Distanţa? 

— Trei sute cincizeci de metri, spuse Brin, fără să ridice 
privirea. 

— În desfăşurare? 

— Tot în linie. Majoritatea se află în câmp deschis. Au 
baionete. 

Naomi Haber şedea jos, gâfâind din cauza efortului. 
Hausner se întoarse către ea. 

— Fugi până la un AK-47 şi ordonă-i să deschidă focul. 

Ea se sculă imediat şi porni în fugă de-a lungul liniei. 
Hausner se întoarse din nou către Brin. 

— Distanţa? 

— Trei sute. 

— Foc! spuse el în şoaptă. 

Brin apăsă pe trăgaci, ţinti din nou şi apăsă, ţinti şi apăsă 
iarăşi. Proiectilele porneau tăcute din ţeava ce scotea un 
sunet slab, ca o tuse. Apoi se auzi cel dintâi AK-47, ca un 
semnal că toată lumea putea deschide focul. De-a lungul 
crestei dealului, de sus şi de jos, se auziră împuşcături. 
Bubuiturile celor trei AK-47 acopereau zgomotul pistoalelor 
mici. Mai puternic decât toate se auzeau însă rafalele 
sacadate ale pistolului-mitralieră de 9 mm, Uzi. 

Arabii ripostară imediat cu tiruri grele ale propriilor arme 
AK-47. În curând, zgomotul deveni asurzitor. Hausner vedea 
proiectilele  lovindu-se de parapetele improvizate de 
israelieni. Nu-şi dădea seama dacă fusese cineva lovit. 

Misiunea lui Brin era de a încerca să îi identifice pe 
comandanţi şi să-i elimine. Îşi mişcă puşca până văzu 

antena unui aparat radio purtat în spate de un operator. La 
capătul unui fir în formă de spirală se afla microfonul. 
Tânărul era întins jos şi ţinea microfonul în dreptul feţei. 
Brin ochi gura acestuia şi trase. 

Microfonul şi faţa tânărului se dezintegrară în zeci de 
fragmente care se împrăştiară. Îşi mişcă din nou puşca şi, 
după ce ochi inima operatorului, trase din nou. 

Tirul de răspuns al celor din grupul aşbal încetă în clipa în 
care linia lor lungă se fragmentă rapid în grupuri care se 
adăposteau în spatele obstacolelor naturale. Inaintarea fu 
încetinită, dar continuă. Brin cercetă zona din spatele 
aşbalilor, căutându-i pe conducătorii principali. La un 
moment dat i se păru că îl vede pe Rish, dar acesta dispăru 
imediat, fiind înlocuit de o tânără. Brin trase fără să ezite. 
Văzu cum capul fetei zvâcneşte într-o parte. Bereta îi zbură 
şi părul său lung flutură în clipa în care se prăbuşi. 


Dobkin vedea exploziile puternice care însoțeau 
înaintarea arabilor. Scutură din cap. Poate că erau bine 
pregătiți, dar tactica adoptată nu era strălucită. Metoda 
general aprobată pentru atacul pe timp de noapte, metodă 
care fusese creată în mare parte de armata israeliană, era 
total diferită de ceea ce făceau arabii. Se ştia acum că 
atacurile nocturne trebuie începute pe tăcute, nu prin 
folosirea unor zgomotoase baraje de artilerie sau prin 
strigătele soldaților, aşa cum se întâmpla în trecut. Aşa 
procedaseră aşbalii la început, dar înaintarea lor fusese 
prea lentă, iar recurgerea la riposta armelor pripită. Cu 
ocazia diverselor lupte anterioare, israelienii demonstraseră 
că o goană rapidă şi tăcută constituia cea mai eficientă 
metodă de atac nocturn. În general, inamicul nu era decât 
pe jumătate alertat, iar când vedea trupele care se 
apropiau abia dacă îşi putea crede ochilor. Până când 
începeau să reacționeze, atacatorii ajungeau deja la 
distanţa de la care puteau folosi grenadele, apoi, o secundă 
mai târziu, se aflau în tranşee. Chiar şi un infanterist cu 

raniţa plină putea parcurge fără greutate o jumătate de 
kilometru alergând şi ajungând la ţintă în mai puţin de două 
minute. 

Dobkin privea scânteile care se vedeau în întuneric. 
Aşbalii trăgeau din fugă, apoi se ascundeau în spatele 
obstacolelor, când normal ar fi fost să facă exact invers. 
Apărătorii dealului trăgeau către punctele de unde se 
vedeau scânteile, în timp ce atacatorii alergau. Din câte îşi 
putea da seama Dobkin, tirul inamicului era până acum cu 
totul ineficient, cu excepţia unui singur accident care îi 
fusese raportat. Privind în josul pantei, Dobkin vedea 
scânteile ţevilor intersectându-se cu ceea ce, spera el, erau 
lovituri bine ţintite. 

Participase la nenumărate bătălii de-a lungul anilor până 
să poată ajunge să stea pe o poziţie mai înaltă şi să-şi dea 
seama de mersul bătăliei, urmărind scânteile şi zgomotele, 
sunetele scoase de oameni şi mirosul aerului nopţii. Şi, mai 
presus de toate, un anume instinct al războinicului îl ajuta 
să înţeleagă că totul este în regulă sau că, dimpotrivă, totul 
e pierdut. 

Una peste alta, Dobkin ştia că, în ciuda zgomotelor, 
pierderile nu aveau să fie prea grave pentru niciuna din 
părţi, până când cele două tabere nu se apropiau mai mult. 
Aşa stătuseră lucrurile întotdeauna şi în trecut. Totuşi, de 
data asta, simţea că n-aveau să câştige. Se întoarse spre 
Burg. 

— O trupă dezordonată, dar foarte hotărâtă. Probabil 
vom rămâne fără muniţie în scurt timp. Poate că ar trebui 
să ordonăm retragerea pe movila asta. 

Burg clătină din cap. Cu mult înainte de a fi intrat în 
serviciul secret, acesta fusese comandant de batalion în 
Războiul de Independenţă. Avea şi el un anume instinct 
care îl ajuta în astfel de situaţii. 

— Să mai aşteptăm. Presimt că vor înceta tirul. Dobkin 
nu îi răspunse. In zori o să-l aducem în faţa curţii marţiale 
pe Hausner, spuse Burg într-o doară. 

— Nu putem fi siguri că el a dat ordinul de deschidere a 
focului, răspunse Dobkin. 

— Ştii bine că el a făcut-o. 

Burg stătea cu o mână pe catargul strâmb din aluminiu, 
părând fascinat de sclipirile armelor şi de şuierul continuu 
al gloanţelor. Îşi dădu dintr-o dată seama că lipsea ceva, 
anume sunetul armelor grele care dădeau unei confruntări 
acea savoare militară tipică. Lupta asta semăna cu o bătaie 
dintr-un film american cu gangsteri - numai pistoale şi 
pistoale-mitralieră. 

— Ei, domnule general? Nu crezi că Hausner a dat ordin 
de foc împotriva dispoziţiilor noastre? întrebă Burg. 

Dobkin nu avea chef de ceartă. 

— Probabil că el a făcut-o. Oricum, nu are prea mare 
importanţă, nu? 

— Pentru mine are, replică Burg tăios. Are foarte mare 
importanţă. 


De-a lungul întregii linii defensive tirul rămânea constant, 
căci a începe să economiseşti muniţia putea constitui un 
semnal pentru atacatori, anunţându-i pe aceştia că sfârşitul 
e aproape şi că nu au decât să insiste puţin. Dar numărul 
proiectilelor israelienilor scădea vertiginos şi, de fapt, 
câteva pistoale rămăseseră deja fără muniţie. Cele trei AK- 
47 îşi continuau partitura în rafale scurte, iar Joshua Rubin 
trăgea fără încetare cu automatul Uzi, neoprindu-se decât 
pentru a permite ţevii să se răcească. Brin, folosind relativ 
puţină muniţie, reuşise zece lovituri extrem de eficiente. 

Aşbalii se aflau acum la mai puţin de o sută de metri de 
linia defensivă, dar pierderile lor creşteau în proporţie 
geometrică cu fiecare zece metri de înaintare. 

Cineva alerga spre postul de comandă dinspre panta 
vestică, iar Burg şi Dobkin se aşteptară să primească 
vestea nefericită că inamicul lansase un al doilea atac pe 
coasta respectivă. Acolo, linia defensivă era susţinută doar 
de McClure cu pistolul său şi de vreo alţi doisprezece 


183 


oameni cu cărămizi şi bucăţi din grinzile de aluminiu 
transformate într-un fel de sulițe. Mesagerul sări pe movilă, 
îşi trase răsuflarea şi spuse: 

— Pe coasta vestică e linişte, apoi zâmbi. 

Dobkin răspunse zâmbetului şi îl bătu uşor pe spate. 

— E prima veste bună pe care o primesc de când o 
doamnă mi-a spus „da” aseară în Tel Aviv. 


Îngenunchind lângă Brin, Hausner îşi spuse că în câteva 
minute totul avea să se sfârşească, deoarece era clar că nu 
aveau destulă muniţie pentru a menţine un tir constant 

Ca şi cum i-ar fi citit gândurile, apărătorii intensificară 
tirurile, într-o ultimă şi disperată tentativă de a produce 
panică în rândurile atacatorilor. Hausner îi urmărea pe 
arabi, care erau acum vizibili, în parte, chiar şi pe întuneric. 
Aşbalii şovăiră în clipa în care ritmul întețit al focului rări şi 
mai mult rândurile. Încetiniră, dar nu bătură în retragere. 
Momentul culminant al atacului lor trecuse, dar, deşi se 
temeau să mai înainteze, nu se retrăgeau. Comandanții lor 
răcneau la ei şi îi îmboldeau, încercând să redobândească 
iniţiativa. Câteva grupuri înaintară din nou, dar fără tragere 
de inimă. 

Profitând de faptul că îi putea vedea mai bine pe 
comandanţi, Brin ochi doi dintre ei în mai puţin de treizeci 
de secunde. Dându-şi seama, ceilalţi începură să se 
ascundă, în timp ce Brin îl căuta disperat pe Rish. Studiase 
cu atâta atenţie fotografia pe care Hausner o avea în 
dosarul său, încât aproape că vedea chipul lui Rish pe cel al 
fiecărui arab. Dar ştia că atunci când avea să-l vadă într- 
adevăr, nu va mai avea nicio îndoială. 

Israelienii auzeau strigătele în arabă şi vedeau câte ceva 
din ceea ce se întâmpla. Inţeleseră astfel că în rândurile 
aşbalilor apăruse o problemă. Veteranii israelieni ştiau ce 
au de făcut şi, în timp ce Hausner privea năucit, vreo 
douăzeci de bărbaţi şi femei începură să alerge, strigând, în 
josul pantei, fără să fi primit ordin de la cineva. 

Dobkin înţelese ce se întâmplă. Cântări cu detaşare rece 
şansele de reuşită. Ideea pe care se baza un astfel de 
contraatac primitiv, care nu folosea decât strigătele, era de 
a produce panică în rândurile atacatorilor. Dacă era 
îndeplinit cu destul elan şi convingere, şi dacă era destul de 
spontan, ca acesta, putea să-l încremenească pe inamic. 
Mai întâi, aveau să dea bir cu fugiţii cei mai laşi, apoi chiar 
şi cei curajoşi aveau să fie cuprinşi de panică, în faţa 
acestei inversări a situaţiei. lar dacă nu îşi pregătiseră 
apărarea, aveau să alerge până se prăbuşeau obosiţi. 

Dar avea să se întâmple aşa? Ce s-ar petrece dacă aşbalii 
ar avea trupe şi pe coasta dinspre fluviu? Dacă ar ataca şi 
acolo, Dobkin nu ar mai putea trimite niciun fel de întăriri. 
Toată lumea se afla acum la jumătatea pantei estice, în 
mijlocul unui contraatac neautorizat. lată ce se întâmplă 
când oamenii nu mai respectă ordinele. Dobkin o luă la 
fugă spre creasta pantei estice. 

Hausner apucă puşca M-14, a lui Brin, şi începu să 
privească prin luneta de noapte. Pentru un moment totul 
era pe muche de cuţit Dacă aşbalii nu rupeau rândurile, 
avea să se dezlănţuie un masacru. Israelienii care îi atacau 
erau de cinci ori mai puţini şi nu aveau decât arme uşoare. 
Se aflau la mai puţin de cincizeci de metri de aşbali şi 
trăgeau cu o eficacitate crescândă. Joshua Rubin 
înnebunise de tot. Alergă şi trase cu pistolul-mitralieră Uzi o 
rafală atât de lungă, încât lui Hausner îi era teamă că ţeava 
avea să se topească. Strigătul lui sălbatic acoperea 
zgomotul armei. 

Pentru a-l proteja pe Rubin, Hausner începu să tragă în 
jurul acestuia. | se păru că vede deja un bărbat rupând 
rândurile şi fugind. Il urmară două fete, apoi alţii şi alţii. 
Aşbalii strigau cuvântul arab pentru retragere. Câţiva 
comandanţi, ofiţeri şi sergenţi, încercară să îi întoarcă din 
drum. Hausner îndreptă ţeava puştii asupra unuia care 
avusese oarecare succes şi trase. Omul se prăbuşi. Pentru 

conducători era deja limpede că cineva cu o lunetă foarte 
bună le provoca pierderi extrem de importante. Acum, când 
ieşiseră în faţă, încercând să organizeze o rezistenţă, gestul 
lor era aproape sinucigaş. Hausner ţinti din nou. Se 
antrenase cu fiecare din armele pe care le mânuiau 
oamenii săi, dar acesta nu era rolul lui. Trase, lovind încă 
un comandant, apoi îi trecu arma lui Brin, care începuse să 
devină nerăbdător. 

În cele din urmă, în mijlocul strigătelor care cereau 
doctori şi tărgi pentru conducătorii loviți, ceilalţi ofiţeri arabi 
îşi pierdură curajul şi se alăturară goanei generale. 

Când distanţa dintre aşbali şi israelieni crescu, retragerea 
deveni mai ordonată, mai ales că israelienii pierduseră ceva 
din furia născută din disperare, care îi făcuse să declanşeze 
contraatacul. 

Aşbalii adunară armele căzute, îşi strânseră morţii şi 
răniții, organizând apoi o ariergardă care să le asigure un 
mai mare timp pentru a se retrage. În fuga lor, micile 
alunecări de teren îi făceau să cadă la pământ, pierzându-şi 
morţii şi răniții. 

Israelienii urmau îndeaproape ariergarda, dar, în cele din 
urmă, se opriră atunci când un mesager al lui Dobkin le 
ordonă să se întoarcă. Adunară armele pe care le mai 
găsiră în întuneric şi urcară înapoi panta dealului, murdari, 
transpiraţi şi epuizați. Rubin şi o stenografă, Ruth Mandel, 
fuseseră atinşi de gloanţe, dar nu grav. 

Tot nu se auzea nimic de pe coasta dinspre fluviu, dar 
Dobkin trimise acolo doi oameni înarmaţi cu AK-47, ca să se 
asigure. Dealul era învăluit de linişte, iar în aer plutea 
mirosul de cordită. 

Hausner luă puşca M-14 din mâna lui Brin şi privi prin 
lunetă, pentru ultima oară, la arabii care se retrăgeau. 
Acum nu se mai aflau în bătaia puştii, dar îi vedea fără 
dificultate. Un om stătea singur cocoţat pe o movilă de 
pământ, ţinând pe umăr corpul unei femei cu păr lung. 
Rămase nemişcat în vreme ce ultimii aşbali treceau în fugă 

pe lângă el. Privi spre dealul care îi răpise pe atâţia dintre 
fraţii săi. Făcu un gest cu braţul, ca un fel de salut sau de 
blestem. Hausner nu-şi dădu seama despre care din cele 
două era vorba şi, deşi nu-i putea vedea chipul de la o 
asemenea distanţă, fu convins că era Ahmed Rish. 

14. 


Primul-ministru al Israelului intră neanunţat în camera 
operativă a Citadelei din Tel Aviv. Cei din personalul de la 
Forţele Aeriene schimbară câteva priviri, apoi se întoarseră 
la lucrul lor. 

Zgomotul telefoanelor, teleimprimatoarelor şi aparatelor 
electronice era foarte puternic, mai puternic decât cel pe 
care îl auzise primul-ministru în 1973, când cu Yom Kippur. 

Prim-ministrul cercetă instinctiv încăperea imensă, în 
căutarea generalului Talman. Apoi îşi aminti şi se apropie 
de cel care îl înlocuise pe Talman, generalul Mordecai Hur. 
Cei din preajma lui se răspândiră prin sală, pentru a obţine 
informaţii şi a transmite ordine. 

Prim-ministrul se opri lângă generalul Hur. 

— Există vreun supravieţuitor de pe 01? 

Hur, o copie perfectă a fostului său şef, era la fel de 
rezervat, corect şi diplomat ca acesta, având acelaşi aer 
britanic şi aceeaşi ţinută elegantă. Prim-ministrul nu îi 
semăna în niciuna din aceste privinţe, dar se înţelesese 
bine cu Talman şi spera că nu va avea probleme nici cu 
Hur. 

Acesta clătină aproape imperceptibil din cap. 

— Nu, domnule. Dar am recuperat aproape jumătate 
dintre trupuri. Făcu o pauză, apoi adăugă: nu vor exista 
supraviețuitori. 

— Ştiu. Privi de jur împrejur la aparatele cu afişaj 
electronic. Unde e 02, Motty? 

Hur fu oarecum uimit de faptul că primul-ministru i se 
adresase folosind diminutivul numelui său. 

— Nu ştiu, domnule. Şi cu fiecare minut care trece fără să 
aflăm, zona în care s-ar putea afla creşte, dacă au fost 

realimentaţi cu carburant şi încă mai zboară. Am ajuns la 
limita resurselor. 

Prim-ministrul dădu din cap. 

— Ce a fost cu fotografia satelitului american deasupra 
Sudanului? 

Hur luă o hârtie de pe o masă lungă. 

— Aveţi aici un raport al agentului nostru detaşat acolo. 
Obiectul din fotografie s-a dovedit a fi, de fapt, o folie de 
aluminiu aflată pe nisip, având dimensiunea şi forma 
aproximativă a unui avion Concorde. 

— Truc sau întâmplare? 

— Nu s-a căzut de acord. După părerea mea, este vorba 
de o şmecherie foarte abilă, dar alţii cred că nu e decât o 
coincidenţă. Dar am mai obţinut alte trei-patru fotografii 
asemănătoare. Dacă nu putem trimite un agent la faţa 
locului, va trebui să facem o analiză spectrală şi un test cu 
infraroşii. Mai avem, de asemenea, o mulţime de relatări 
bazate pe observaţii radar, audio sau video. Dar astea par 
cele mai puţin credibile. 

— A fost o operaţiune bine pusă la punct. Dar nu se 
putea organiza fără ajutorul cuiva din interior, nu? 

— Asta nu e de competenţa mea. Intrebaţi la Shin Beth. 

Prim-ministrul discutase cu Mazar mai mult de o oră, dar 
Securitatea Internă era la fel de consternată ca toată 
lumea. Cu toate acestea, spre deosebire de alţii, Mazar nu- 
şi dăduse demisia. Prim-ministrul trebuia să-l admire pe 
acest om care spusese: 

— Nu am rezolva nimic, dacă v-aş plictisi acum oferindu- 
vă demisia mea. 

Dar el ştia că, în cele din urmă, Mazar avea să fie 
înlăturat. 

Un aghiotant îi aduse un telefon. 

— Secretarul general al Naţiunilor Unite, domnule. 

Prim-ministrul luă receptorul. 

— Da, domnule secretar. Îl ascultă pe secretarul general 
prezentându-i în termeni precauţi acea relatare a situaţiei 

pe care o ceruse puţin mai înainte. Delegaţiile arabe de 
pace se aflau încă în New York. Nimeni nu fusese rechemat. 
Domnea o anumită teamă că Israelul va reacţiona 
exagerat, punându-i pe arabi într-o postură delicată. Prim- 
ministrul nu făcu niciun fel de comentarii, într-un sens sau 
altul. Discutară politicos câteva minute, apoi primul- 
ministru se uită la cadranul de pe perete şi văzu că la New 
York era miezul nopţii. Secretarul general părea obosit 

— vă mulţumesc, domnule secretar general. Aş putea 
avea legătura cu Biroul Misiunii Israeliene? Vă mulţumesc. 

Discută cu ambasadorul său permanent pe lângă 
Naţiunile Unite, apoi cu alţi înalţi funcţionari ai misiunii de 
pace care lucraseră luni de zile pentru a pregăti Conferinţa. 
Mulţi dintre ei aveau prieteni şi rude în raidurile delegaților 
pierduţi. Disperarea şi indignarea se amestecau cu 
optimismul. Prim-ministru îşi auzea propria voce reluată de 
amplificatoarele din birourile lor. Se adresă tuturor: 

— Aţi pregătit un teren fertil pentru pace. Era fermier, îi 
plăceau aceste metafore. Vom planta acea sămânță. 
Îngrijiţi pământul, astfel încât să fie pregătit să o 
primească. lar dacă va fi nevoie să arăm cu sare, atunci aşa 
vom face, şi pământul va fi ca pustiit pentru mai bine de 
zece ani. 

Linia nu era protejată şi era convins că, cel puţin, cei de 
la FBI şi CIA ascultau convorbirea, iar el tocmai asta dorea. 

Închise. 

Se întoarse spre generalul Hur. 

— Vor mai trece câteva minute până când 
Departamentul de Stat va asculta caseta convorbirii şi ne 
va suna. Hai să bem nişte cafea. 

Se duseră la bar şi îşi turnară singuri în ceşti. O tejghea 
din apropiere se umplea încet încet de ziare autohtone şi 
străine, toate având pe prima pagină aceeaşi fotografie a 
unui Concorde cu însemnele El Al. Prim-ministrul recunoscu 
poza. Fusese transmisă presei cu ocazia zborului inaugural 
al lui El Al 01. Toate titlurile anunțau acelaşi lucru, 

folosindu-se de diferite cuvinte din diverse limbi. Prim- 
ministrul privi în fugă câteva dintre publicaţii. 

— Uneori am senzaţia că suntem foarte singuri pe 
această planetă imensă. Alteori simt că oamenilor le pasă 
de noi. 

Generalul Hur privea în ceaşca de cafea din faţa sa. Îşi 
simţea ochii roşii, părul uşor ciufulit şi pielea iritată. Dar de 
văzut nu vedea nimic din toate acestea. Nu crezuse niciun 
moment în Conferinţa de Pace, atâta vreme cât fusese în 
centrul discuţiilor. Dar acum avea ocazia să vadă cât de 
mult crezuseră alţii în ea şi se simţea oarecum vinovat 
pentru că sperase mereu că ceva, ceva minor, desigur, 
avea să o împiedice. Privi către primul-ministru. 

— Din experienţa mea ca militar, ştiu că oamenii se 
gândesc la pace doar în ceasul al unsprezecelea, atunci 
când, în general, e imposibil să mai modifici cursul 
evenimentelor. 

— Şi cam cât să fie ceasul acum, domnule general? 

— N-aş putea spune, domnule. Aşa se întâmplă mereu cu 
acest al unsprezecelea ceas. Niciodată nu ştii când e fără 
un sfert 

— Ştii doar când e şi cinci. 

Un aghiotant aduse din nou un telefon. 

— Washington, Departamentul de Stat. 

Prim-ministrul privi spre Hur, apoi ridică receptorul. 

— Da, domnule secretar. Cum mai merg treburile pe la 
ferma din Virginia? Ştiu că zona afectată de maree a 
devenit extrem de bogată în sare în comparaţie cu epoca în 
care strămoşii dumneavoastră s-au stabilit acolo. Timpurile 
se schimbă, iar mareea nu iartă. Şi noi avem asemenea 
probleme. Marea are atâta spaţiu, şi totuşi pare că râvneşte 
să înghită pământul. 

Discutară în felul acesta ocolit vreo câteva minute, apoi 
primul-ministru puse receptorul în furcă şi, întorcându-se 
spre Hur, îi spuse: 

— Faima noastră de oameni care reacţionează foarte dur 

în faţa actelor teroriste nu ne prinde rău. Toată lumea ne 
sună ca să se asigure că mai suntem dispuşi să participăm 
la discuţii. 

Uitând pentru o secundă de rolul şi funcţia sa, Hur 
întrebă: 

— Şi suntem? 

Prim-ministrul privi de jur împrejurul camerei operative, 
fără să spună nimic un timp, apoi îi răspunse: 

— Nu ştiu, domnule general. Soarta lui 01 nu mai poate fi 
schimbată. Dar cred că starea de spirit a oamenilor va 
depinde foarte mult de ce se întâmplă cu 02. De ce nu 
avem încă niciun mesaj de la cei care i-au deturnat, 
domnule general? 

— Nu-mi dau seama. 

Prim-ministrul dădu din cap. 

— Poate că nu... 

— Ce anume, domnule? 

— Nu contează. Ai văzut raportul de la Aerospaţiale? 

— Da. Un exemplu tipic de precauţie inutilă. Nu ne putem 
aştepta la niciun ajutor din partea lor. 

Prim-ministrul dădu din nou din cap. 

— lar palestinienii cu mortierele nu par să ştie nimic. 

— Nici nu-i de mirare. 

— Am uitat ceva? 

Hur clătină din cap. 

— Nu, nu cred. Aici facem tot ce se poate. Avem legături 
cu alte centre de operaţiuni aeriene de la Teheran până la 
Madrid, care încearcă să ne ajute. Acum totul depinde de 
serviciul secret 

— Sau de o eventuală hotărâre a domnului Ahmed Rish 
de a ne suna, ca să ne spună ce se întâmplă. 

— Aş prefera să aflăm singuri. 

Prim-ministrul privi pentru ultima dată prin încăpere. 

— Ţine-o tot aşa, Motty. O să discutăm din nou mai 
târziu. 

— Da, domnule. Unde vă pot găsi dacă apare ceva? 

Prim-ministrul stătu o clipă pe gânduri, reflectând. În Tel 
Aviv transporturile şi mijloacele de comunicare erau net 
superioare. De asemenea, oraşul era mai puţin expus şi mai 
sigur şi din alte puncte de vedere. De curând, un studiu al 
Ministerului de Război afirmase din nou că acesta ar fi 
trebuit să devină centrul tuturor operaţiunilor în perioada 
crizei actuale. Şi totuşi, lerusalimul era capitala, nu doar din 
punct de vedere politic. Era inima şi sufletul Israelului. Era 
un concept, o stare de spirit, o entitate spirituală şi veşnică. 
Chiar dărâmat şi pustiit, aşa cum fusese după plecarea 
romanilor, el rămânea totuşi lerusalimul. 

— La lerusalim. Mă duc la Ierusalim. 

Hur dădu din cap şi îşi îngădui un zâmbet. 

Prim-ministru plecă. 


Teddy Laskov stătea singur pe pista din zona militară a 
aeroportului Lod. La răsărit, cerul era luminat ca în zori, iar 
dealurile Samariei care se înălţau pe câmpia Şaron se 
conturau în depărtare. Privi vreme îndelungată către cer, 
până când lumina se estompă şi întunericul nopţii fu deplin. 

Se întoarse şi privi spre pistele negre, către locul în care 
cele douăsprezece F-14 se vedeau în luminile terminalului 
internaţional. Stăteau tăcute ca nişte santinele la hotarul 
civilizaţiei. Oamenii le numeau aeronave de război, dar ar fi 
putut la fel de bine să fie nave de pace, îşi spuse Laskov. O 
să îi fie dor de ele, de mirosul de piele din interior, de cel al 
aparatelor hidraulice. O să ducă dorul barurilor din sălile de 
aşteptare ale echipajelor şi al paraziţilor radiourilor. Şi, mai 
ales, o să simtă lipsa oamenilor care făceau ca Hei Avir să 
fie mai mult decât o simplă colecţie de metal extrem de 
prețuit. De la primul său zbor din Rusia şi până la ultimul 
din Israel trecuseră patruzeci de ani. Era, oricum, prea 
mult, îşi spuse el. 

Se întoarse şi se îndreptă spre un jeep care aştepta. Privi 
pentru ultima oară într-acolo în clipa în care urcă în maşină. 

Şoferul aprinse farurile, porni şi traversă pista, către 

drumul de acces spre aeroport. 

Laskov îşi scoase pălăria şi haina şi le puse în poală. 
Vântul nopţii se lovea de parbriz, răvăşindu-i părul. Se 
aşeză mai comod şi începu să se gândească la Miriam. 
Pentru câteva minute destinul ei fusese în mâinile lui. De 
fapt, soarta întregii naţiuni se aflase în mâinile lui atâta 
vreme cât se aflase la comanda avionului său de război. 
Acum nu mai ţinea în mână decât o pălărie şi o haină şi 
privea cu sentimente diferite ideea de a părăsi acest post 
de comandă atât de stresant. Pe de-o parte, se bucura că 
poate să o facă, dar, în acelaşi timp, simţea şi un anume 
gol interior. Se simţea mult prea repede însingurat, iar 
absenţa lui Miriam avea să contribuie şi mai mult la această 
senzaţie, îşi spuse el. 

Şoferul îi aruncă, pe furiş, o privire. 

Laskov se întoarse spre el şi zâmbi forţat. 

Tânărul îşi drese vocea şi îl întrebă: 

— Acasă, domnule general? 

— Da, acasă. 

15. 


La ora şase şi trei minute începea dimineaţa 
crepusculului nautic - BMNT. Cerul deveni de un albastru 
desăvârşit, lipsit de nori. Peste deal plutea mirosul umed al 
fluviului şi răcoarea aerului dimineţii, iar de pe apă se înălța 
o ceaţă uşoară, pe măsură ce temperatura creştea. Păsările 
începură să ciripească în lumina tulbure. La şase şi nouă 
minute soarele se înălţă deasupra piscurilor îndepărtate ale 
munţilor Zagros din Iran şi împrăştie ceata. 

Hausner se întreba ce le va fi trecut prin minte 
străvechilor locuitori ai văii Tigrului şi Eufratului atunci când 
vedeau, în fiecare dimineaţă, soarele răsărind dinapoia 
acelor munţi cu vârfurile acoperite de zăpadă. lar într-o zi, 
de acolo năvăliseră perșii, semibarbari şi însetaţi de sânge, 
distrugând străvechile civilizaţii dintre Tigru şi Eufrat. În 
cele din urmă însă, aceştia aveau să fie asimilați de cultura 
locuitorilor văii. 

Incepând de atunci, aproape în fiecare secol, din 
regiunile înconjurătoare, ocupate acum de Turcia şi lran, 
năvălea un nou grup de munteni săraci şi barbari. De 
fiecare dată, satele, oraşele şi fermele ignorau distrugerile, 
jafurile, violurile şi masacrele, ducându-şi mai departe viaţa 
sub alţi conducători, după ce praful se risipea, iar crimele 
încetau. Apoi au venit arabii, din deşerturile sudului, şi au 
alungat divinităţile de demult. 

Dar cea mai mare pacoste au fost mongolii. Prin 
distrugerea completă a cetăților şi a vechiului sistem de 
irigaţii, ei au făcut imposibilă pentru vecie refacerea 
Mesopotamiei. Un teritoriu ce adăpostea cândva douăzeci 
sau treizeci de milioane de oameni - cea mai mare 
concentrare umană din lume, în afara Egiptului şi a Chinei - 

a fost transformat într-un deşert locuit doar de câteva 
milioane de persoane, măcinate de boli şi de teroare. 
Pământul care fusese cultivat timp de patru mii de ani în 
permanenţă s-a transformat în nisip. Mlaştinile aducătoare 
de malarie şi dunele de nisip îşi schimbau în permanenţă 
poziţia, în funcţie de revărsările furioase ale fluviilor 
gemene peste câmpia aluvionară. Câteva secole mai târziu, 
când au venit turcii, oamenii şi locurile au decăzut şi mai 
mult. lar atunci când, în 1917, britanicii i-au izgonit pe turci, 
nu au putut crede că aceasta era Semiluna Fertilă. Locul 
legendar al Grădinii Edenului, la Quma, era o mlaştină plină 
de miasme. Printre englezi circula o glumă: „Dacă asta e 
Grădina Edenului, atunci chiar că n-aş vrea să ajung să văd 
iadul.” 

Nu este deloc de mirare că irakienii moderni erau, gândi 
Hausner, aşa cum erau - un amestec de amărăciune faţă 
de destinul lor istoric şi de mândrie pentru antica lor 
moştenire. Aceasta era una dintre cheile complexei 
personalităţi a lui Ahmed Rish, iar dacă cuiva din Tel Aviv 
avea să-i treacă prin cap acest lucru, atunci poate că acela 
avea să strige: „Robia babiloniană.” 

Hausner, clătină din cap. Nu. Era uşor să ajungi la o 
asemenea concluzie aflându-te în Babilon, dar pentru cei 
din Serviciul Secret al Armatei ea nu era nicidecum la fel de 
evidentă, căci aceştia urmăreau semnalele radio şi radar, 
fotografiile obţinute prin satelit şi rapoartele agenţilor. 

Şi totuşi, serviciile de informaţii israeliene erau cunoscute 
pentru imaginaţia şi modul lor neconvențional de a privi 
lucrurile, iar dacă examinau cu atenţie profilul psihologic al 
lui Rish - un romantic cu visuri de grandoare şi toate 
celelalte - poate că aveau să ajungă la concluziile corecte. 
Cel puţin, aşa spera Hausner. 


Hausner începu să inspecteze linia defensivă. Aveau 
acum încă două AK-47 şi, poate, muniţie suficientă pentru a 
face faţă unui atac precum cel lansat în noaptea 

precedentă. 

Cu excepţia unui mic grup de voluntari, care plecaseră să 
cerceteze din nou coasta în căutarea unor eventuale arme 
abandonate, toată lumea lucra la fortificarea poziţiei 
defensive. Aduseră bare şi folii de aluminiu ca să îi îngroape 
pe cei doi arabi morţi care fuseseră lăsaţi pe câmpul de 
luptă. 

Israelienii aveau şapte răniţi: unul, Chaim Tamir, delegat 
al misiunii de pace, fusese rănit destul de grav. Cu toţii se 
aflau în coliba păstorilor pe care Hausner o transformase în 
infirmerie. Kaplan şi două stewardese îi supravegheau. 

Pentru a uşura accesul în Concorde, construiau o rampă 
de pământ şi lut, până la aripa din partea dreaptă. Cei care 
lucrau aici, transpiraţi şi cu piepturile dezgolite, foloseau 
unelte primitive, improvizate din diverse fragmente ale 
avionului. Cărau pământul în valize şi pături şi îl modelau în 
forma unei rampe, folosindu-se de mâini şi picioare. 

Hausner păşi pe fragmentul deja construit al rampei şi de 
acolo sări pe aripă, intrând apoi în cabină pe uşa de 
evacuare în caz de pericol. 

Burg şi Dobkin şedeau în partea din spate a avionului. 
Curtea Marţială. 

Hausner înaintă pe culoarul dintre scaune. Soarele 
pătrundea prin hublouri, iar prin spărtura din peretele de 
presurizare se zărea o rază luminoasă străbătând praful din 
interior. 

— Bună dimineaţa. 

Rămase în picioare între scaune, simțind încă mirosul de 
kerosen ars. 

Cei doi îi răspunseră dând din cap. 

Dobkin îşi drese glasul. 

— Jacob, ne întristează foarte tare acest lucru. Dar dacă 
vrem să păstrăm o anumită disciplină, trebuie să fim duri 
cu oricine încalcă ordinele. 

— Sunt de acord. 

Dobkin se aplecă înainte. 

— Atunci recunoşti că avem căderea de a te judeca? 

— N-am spus asta. 

— Nu contează, zise Dobkin. Aici noí suntem legea. Fie că 
eşti sau nu de acord. 

— Sunt de acord că noi suntem legea. Noi îi putem 
judeca pe oameni şi putem cere aplicarea unor sancţiuni. 

Dobkin se încruntă. _ 

— Jacob, eşti foarte abil. Insă, dacă e să vorbim serios, şi 
dacă te judecăm, va fi un proces deschis, cu observatori şi 
tot tacâmul, dar, totodată; te asigur că verdictul va fi cel 
meritat. lar în aceste condiţii, singura sentinţă posibilă e... 

Dobkin îi ceru din priviri ajutor lui Burg, care iniţiase 
aceste proceduri. Dar acesta era mult mai pragmatic şi mai 
dornic de a supravieţui. Se aşeză comod, fără să spună 
nimic. Îşi aprinse pipa cu multe eforturi şi făcu tot felul de 
zgomote care să nu îl implice. Voia să vadă cum se va 
încheia. Dobkin era militar, deci obişnuit să ceară şi să se 
bucure de loialitate deplină. În schimb, Burg şi lumea 
acestuia erau pregătiţi pentru lipsa de loialitate şi pentru 
acele compromisuri care i-ar fi făcut pe generali să caute 
prin manualele lor de curte marţială. 

Hausner îşi privi ceasul ostentativ. 

— Uite ce e, singurul lucru rău în chestia asta e că eu nu 
pot fi acuzat de nerespectarea unui ordin, deoarece eu dau 
ordinele. Acum, dacă oricine altcineva nu respectă aceste 
comenzi - inclusiv vreunul din voi doi - atunci putem 
constitui un grup care să-l judece. Altceva? 

Dobkin se aplecă în faţă. 

— E o revoltă? 

— Nu i-aş spune aşa. 

— Eu, da. Omul cu cea mai înaltă funcţie de aici este 
ministrul de externe şi, ca membru ales al Knesset-ului, el... 

— Bine, bine, domnule general. Numai că eu mă bucur de 
loialitatea majorităţii oamenilor înarmaţi de aici. Poate că, 
de jure, ministrul de externe conduce, dar, de facto, noi am 
preluat puterea şi ştii bine acest lucru. Tocmai de aceea 

nici nu te-ai sinchisit să-l inviţi măcar la această mică 
şedinţă. Singurul punct în dispută este cel cu privire la 
persoana care conduce acţiunile, iar eu spun că eu sunt 
acela. Dar, dacă voi vreţi ca ordinele mele să vină prin gura 
ministrului de externe, n-am nimic împotrivă. Sau puteţi 
chiar voi să transmiteţi aceste comenzi, nu mă deranjează 
atâta timp cât toată lumea înţelege cine le dă. În regulă? 

Urmă o tăcere prelungită, apoi Burg vorbi pentru prima 
dată. 

— Asta a fost o manevră clasică, bazată, cred, pe 
strategia von Neumann-Morgenstem. Jacob a uzurpat 
puterea ministrului de externe cu consimţământul nostru 
tacit, iar acum ne lucrează pe noi. Comportament 
machiavelic, conchise Burg pe un ton neutru. 

Hausner nu răspunse nimic. 

Urmă o altă tăcere, după care Dobkin vorbi abia şoptit: 

— De ce faci asta, Jacob? 

Hausner ridică din umeri. 

— Probabil pentru că sunt singurul care înţelege cum 
trebuie acţionat în această situaţie. Şi pentru că în mine am 
încredere, pe când în ceea ce vă priveşte, am unele temeri. 

Dobkin clătină din cap. 

— Nu. Ci pentru că tu ne-ai adus aici, iar acum vrei să ne 
scoţi de aici tot tu, ca să devii erou şi să poţi privi în 
continuare viaţa în faţă atunci când - şi dacă - ne vom 
întoarce acasă. Nu-ţi pasă dacă în decursul acestei 
operaţiuni cineva este călcat în picioare, atâta vreme cât 
toată acţiunea de salvare îţi va fi atribuită. 

Hausner se înroşi. 

— Cum spuneţi dumneavoastră, domnule general. Se 
întoarse şi porni spre uşă, apoi, privind în spate peste umăr, 
le spuse: La douăsprezece fix, întâlnire a personalului. Apoi, 
în navă. 

Apoi ieşi. 


Ajuns jos, Hausner îi găsi pe Becker şi pe Kahn aplecaţi 

asupra unei scheme UEA. Se ghemui lângă ei la umbra 
aripii delta. 

— Cum de n-am avut niciun pic de noroc cu radioul astă- 
noapte? 

— Nu prea ne-am putut concentra din cauza zgomotului, 
spuse Kahn. 

Hausner zâmbi. 

— Regret în seara asta o să încercăm să păstrăm liniştea. 

— Sper că, până la căderea nopţii, nu vom mai fi pe aici, 
zise Kahn. 

Hausner se uită la el. 

— Cred că depinde în bună măsură de voi doi. 

Becker se ridică. 

— De mine. Eu sunt căpitanul, iar dacă stabilim contactul 
radio, eu voi primi laudele. Dacă nu, tot eu voi trage 
ponoasele. 

Se ridică şi Hausner. 

— Desigur. Toată lumea se uită după avioane. Imediat 
cum cineva zăreşte vreunul, are ordin să dea fuga şi să te 
anunţe. In câteva ore va fi terminată şi rampa care duce la 
Concorde, aşa că vei putea ajunge înăuntru ca să transmiţi 
un mesaj la mai puţin de două minute după ce avionul a 
fost zărit. E bine? 

— Nu-i rău, zise Becker. 

Hausner privi în sus, spre aripa în formă de delta. Păru să 
ia o decizie. 

— O să golesc rezervoarele. 

Becker îl privi uimit, apoi spuse: 

— Dar am nevoie de combustibilul rămas ca să pun în 
funcţiune unitatea energetică auxiliară, pentru a genera 
energia necesară radiourilor. 

— UEA nu funcţionează şi nici nu va funcţiona vreodată, 
iar pentru noi prioritatea o constituie acum respingerea 
atacurilor arabe. Chiar dacă reuşeşti să repari UEA, n-o să 
ne fie de mare folos atâta timp cât Rish se află în carlingă. 
Domnule căpitan, am nevoie de carburant ca să 

confecţionez obiecte explozive. 

— Nu te pot lăsa să iei combustibilul. 

Hausner se uită uimit la el. Tehnocraţii se descurcă mult 
mai simplu decât muritorii de rând. 

— Vă pierdeţi timpul fără rost cu chestia asta. Mai bine 
întoarceţi-vă pe puntea de comandă şi folosiţi aparatele de 
radio până când se consumă bateriile. Nu avem timp acum 
să ne facem griji pentru electricitatea de care vom avea 
nevoie mai târziu, pentru că s-ar putea ca acest „mai 
târziu” să nu existe, dacă nu ne descurcăm cu ceea ce 
avem, aşa cum am făcut-o astă-noapte. li privi calm pe cei 
doi, apoi adăugă, coborând vocea: Şi-apoi, nu vreau ca tot 
combustibilul acela să rămână în rezervoare şi să vă 
prăjească pe amândoi în carlingă în clipa în care acestea 
vor fi lovite de un proiectil. 

Becker ştia că Hausner are dreptate, dar, pe de altă 
parte, nici el nu greşea. Pentru fiecare problemă care 
apărea existau mai multe soluţii. 

— Uite cum facem, dă-ne voie să încercăm să reparăm 
UEA atâta vreme cât recepţia radio nu ne ajută cu nimic, iar 
tu poţi să iei combustibilul de care ai nevoie. S-ar putea să 
fi rămas mai mult decât am crezut noi, dar, oricum, nu poţi 
lua decât atâta cât să pui în canistre. Restul rămâne în 
rezervoare. De acord? 

Hausner zâmbi. 

— Când ne aflam în aer, ai cerut şi ţi s-a acordat 
ascultare deplină, din partea mea şi a tuturor celorlalţi, fără 
ca cineva să încerce să discute sau să obţină compromisuri. 
Erai căpitanul. Acum, pe pământ, eu sunt comandantul. De 
ce n-aş face şi eu acelaşi lucru? 

Becker clătină din cap. 

— Nu-i acelaşi lucru. Acolo, sus, toate problemele sunt de 
natură tehnică. Aici totul e subiectiv, de aceea e loc pentru 
discuţii. 

— Prostii. Hausner privi în sus, spre Concorde. Albul său 
strălucea palid în lumina soarelui ce răsărea. O să iau mai 

târziu o hotărâre definitivă. Deocamdată o să încep să fac 
cocteiluri Molotov. Ne vedem mai târziu. 
Se întoarse şi se îndepărtă. 


Ministrul de externe şedea jos, sub coada sfărâmată a 
aeronavei, alături de doi asistenţi tineri, Shimon Peled şi 
Esther Aronson. Tot acolo se mai aflau şi Ya'akov Sapir, 
membru de stânga al Knessetului, de care Hausner nu prea 
se sinchisea, şi Miriam Bernstein, de care îi păsa foarte 
mult. 

Hausner observă că se aflau într-o mică pauză şi că se 
angajaseră într-un fel de dezbatere parlamentară extrem 
de vie. Se duse la ei. 

Ministrul de externe îşi ridică privirea şi, la început, păru 
surprins că îl vede pe Hausner. Apoi dădu uşor din cap, ca 
pentru sine însuşi. Înţelese că Dobkin şi Burg nu reuşiseră 
în tentativa lor de a-i impune o disciplină lui Hausner. 
Evaluând rapid situaţia, se ridică şi îl întâmpină pe Hausner. 

— Nici n-am avut timp să-ţi mulţumesc cum se cuvine 
pentru rolul jucat în acţiunea de astă-noapte. 

Hausner dădu din cap. 

— Vă mulţumesc, domnule ministru. Privi în jos, la cei 
patru oameni care şedeau în praf, încercând să-l ignore. Imi 
pare rău că nu am avut timp să vă spun fiecăruia dintre voi 
ce are de făcut în dimineaţa aşa. 

— Nu face nimic. Am fi fericiţi să facem fiecare câte ceva 
după cât ne stă în putinţă şi... 

— Domnule ministru, iată la ce mă gândeam: ar trebui să 
adunaţi toate bagajele risipite care au căzut în urma 
avionului. Unele dintre ele se află mai jos, pe deal, aşa că 
fiţi atenţi când ieşiţi din perimetru. Goliţi bagajele şi 
verificaţi conţinutul lor, apoi duceţi toate genţile goale şi 
hainele celor din linia defensivă. Aceştia vor umple valizele 
cu pământ şi nisip şi vor construi parapete, iar din haine vor 
face momâi pe care le vor umple cu nisip şi cârpe. Vreau să 
se facă chestia asta bine. Apoi, spre seară, să aşeze 

momâile în poziţie de tragere. Aveţi grijă să păstraţi câteva 
cârpe pentru bandaje, şi inventariaţi totul cu grijă, reţinând 
tot ce poate fi de folos, medicamente, băuturi alcoolice, 
alimente, lucruri de felul ăsta. Tăcu o clipă, apoi adăugă 
puţin mai încet: Şi mai vreau să căutaţi printre 
medicamente unul care să omoare rapid şi fără dureri, dacă 
este luat în supradoză. Dar asta să rămână între noi. Apoi 
din nou tare: E limpede? 

Ministrul de externe încuviinţă din cap. 

— Sigur că da. O să începem imediat ce suspendăm 
şedinţa. Hausner clătină imperceptibil din cap. Poate că n- 
ar fi rău s-o facem chiar acum, zise ministrul de externe. Se 
întoarse către cei care continuau să stea jos. Cine este 
pentru? 

Se auziră câteva răspunsuri mormăite, apoi toţi se 
ridicară încet şi fără chef, îndepărtându-se. Singura care 
rămase fu Miriam. 

Hausner se întoarse şi porni în direcţia opusă. 

Miriam Bernstein îl ajunse din urmă. 

— Ai umilit un om minunat. El nu răspunse. Mă auzi, 
lua-te-ar naiba? 

Se opri, dar rămase cu spatele. 

— Oricine insistă să mi se opună, se expune umilinţelor, 
dacă nu şi mai rău. Şi, oricum, n-am nici timp, nici răbdare 
pentru o predică, Miriam. 

Ea veni în faţa lui şi îl privi drept în ochi, întrebându-l apoi 
în şoaptă: 

— Ce s-a întâmplat cu tine, Jacob? Nu-mi vine să cred că 
te porţi aşa. 

El se apropie şi privi în jos, în ochii ei, care se umpluseră 
de lacrimi. Nu-şi dădea seama dacă sunt lacrimi de furie 
sau de tristeţe, dar îşi dădu brusc seama că niciodată nu 
era în stare să înţeleagă expresia chipului ei. Uneori părea 
un fel de robot programat să ţină predici pacifiste şi 
conciliante. Şi totuşi, bănuia că există şi ceva viaţă acolo. 
Pasiune, pasiune adevărată. Atâta reuşise să afle cât timp 

stătuseră alături în Concorde. Dar atunci el avusese un 
moment nefast, iar ea devenise mai umană. Era una dintre 
acele femei care răspund cu blândeţe nevoilor şi 
slăbiciunilor, dar pe care forţa şi siguranţa bărbaţilor le pun 
în dificultate. Bănuia că asta avea legătură cu uniformele 
negre care îi tulburaseră copilăria. Dumnezeule, n-avea să-i 
cunoască niciodată pe evreii din lagăre. Putea să îi 
înţeleagă pe cei născuţi în Israel, deşi nu făcea pare nici 
dintre aceştia. Ai lui aparţineau unui grup mic ce 
descreştea cu fiecare an ce trecea. De aceea, nu se simţea 
prea în largul lui în noul Israel şi nici cu evreii proveniţi din 
lagăre, ca Miriam Bernstein. Privi fără să vrea în jos, către 
încheietura mâinii, unde erau tatuate numerele ei. Mulţi 
oameni scăpaseră de ele prin operaţie plastică. Ale ei erau 
strâmbe şi mai puţin vizibile decât era normal. Rezultatul 
creşterii. Numerele unui copil. 

— Nu vrei să-mi răspunzi? 

— Ce? A, da. Ce s-a întâmplat cu mine? Uite ce, acum 
câteva minute generalul Dobkin şi domnul Burg erau pe 
punctul de a mă aşeza în faţa unui pluton de execuţie. Işi 
ridică mâna ca să împiedice exclamaţia ei de neîncredere. 
Să nu mă înţelegi greşit, nu sunt furios pe ei, căci sunt de 
acord cu procesele mentale care i-au făcut să ajungă la 
acel punct. Doar că nu am fost de acord cu victima aleasă. 
Vezi tu, Miriam, ei văd lucrurile într-o lumină mult mai clară 
decât majoritatea celor de aici şi ştiu ce trebuie făcut. Pot 
să-ţi garantez, Miriam, că, dacă situaţia asta se mai 
prelungeşte încă patruzeci şi opt de ore, toţi cei de aici vor 
striga în gura mare, cerând executarea celor care ascund 
alimente, a bolnavilor prefăcuţi, a trădătorilor şi a celor 
care adorm în timpul orelor de gardă. Dar nu ne putem 
permite luxul de a aştepta să ajungem la un consens, iar 
ceea ce astăzi ţi se pare brutal mâine îţi va părea admisibil. 

Miriam îşi şterse o lacrimă şi clătină din cap. 

— Ai foarte puţină încredere în umanitate. Cei mai mulţi 
dintre noi sunt altfel. Aş muri mai degrabă decât să votez 

pentru executarea altcuiva. 

— Şi vei muri, dacă îţi menţii această poziţie. Nu ştiu cum 
un om care a trecut prin tot ce ai trecut tu mai poate să 
creadă în bunătatea înnăscută a fiinţelor umane. 

— Am spus că majoritatea oamenilor sunt buni. Există 
mereu câţiva fascişti. 

— Vrei să spui că în fiecare dintre noi există puţin 
fascism, iar acesta va deveni extrem de activ în clipa în 
care lucrurile iau o întorsătură neplăcută. Şi, pentru a 
supravieţui, eu am apelat la el. De bună voie şi în 
cunoştinţă de cauză. Bestia. Miezul întunericului. O privi. 
Era palidă. Ştii, îmi închipuiam că cineva care îşi petrece 
atâta timp cu un general al Forţelor Aeriene se molipseşte 
de dârzenia lui. 

Ea îl privi rapid şi se coloră în obraji. 

— Eşti... 

Apoi se întoarse şi se îndepărtă în fugă. 

16. 


Hausner stătea împreună cu Brin şi Naomi Haber în locul 
unde se afla poziţia acestora şi privea în josul coastei 
estice, fumând şi vorbind cu cei doi tineri. 

— O înveţi să folosească luneta şi arma? îl întrebă pe 
Brin. 

Acesta ridică din umeri. 

— Nu vrea. 

— De ce? întrebă Hausner, întorcându-se spre ea. 

Naomi îşi scutură praful de pe costumul albastru de 
paraşutist şi spuse: 

— Nu pot să împuşc pe cineva. Pot să alerg repede, şi 
asta m-am oferit să fac. 

Hausner se pregătea să-i răspundă, când apăru Dobkin. 
Hausner se uită grăbit la acesta, apoi căută din priviri un 
pistol, fără însă să găsească vreunul. Brin deveni mai 
încordat. 

Dobkin părea că uitase de incidentul din Concorde. 
Salută, dând uşor din cap, şi se aşeză jos. Un timp nimeni 
nu zise nimic. 

Hausner se întoarse şi, întinzând mâna spre o ridicătură 
nu foarte abruptă, aflată la sud-vest, întrebă: 

— Ce e acolo? 

Dobkin se uită în direcţia respectivă. Umbrele dimineţii 

acopereau pământul maroniu, iar din mlaştinile împrăştiate 
ici şi colo se înălţau aburi. 
_ — Amfiteatrul grecesc. Construit de Alexandru cel Mare. 
In 323, după ce a cucerit Babilonul. In epoca respectivă, 
cetatea era deja foarte veche şi în declin. El a încercat să o 
readucă la viaţă, dar timpul ei trecuse. Alexandru a murit 
aici. Ştiai? 

— Nu, spuse Hausner, aprinzându-şi o ţigară de la cea pe 
care tocmai o terminase. 

— În curând vor veni să poarte tratative, spuse Dobkin. 

— Grecii? 

Dobkin zâmbi. 

— Cu grecii m-aş putea descurca. De arabi mi-e teamă. 

— Poate că vor veni, spuse Hausner, zâmbind şi el. Între 
cei doi se simţea o anumită încordare. Se întoarse spre Brin 
şi Naomi Haber. Ce-ar fi să vă odihniţi puţin la umbră? 

Fata se ridică. După o mică ezitare, Brin o imită. Apoi, 
luând puşca M-14, porni, urmat de ea. 

Când cei doi nu-i mai puteau auzi, Dobkin spuse: 

— Nu există nicio îndoială în privinţa asta. N-or să încerce 
un asalt în timpul zilei, dar nici nu vor aştepta noaptea 
pentru a rezolva lucrurile. 

— Ai dreptate. 

— Ce le vom spune? 

Hausner îl privi. 

— Eşti de partea mea? 

Dobkin ezită. 

— Eu... ministrul de externe şi Burg sunt superiorii noştri. 

— O să mai vedem. 

Dobkin schimbă vorba. 

— În noaptea asta plec în misiunea aceea. 

— Ştiu. 

— N-am prea multe şanse de a o duce la bun sfârşit. Nu 
plec decât pentru ca cei de aici să îşi păstreze speranţele şi 
moralul. 

— De aceea te şi trimit. Nici eu nu cred că vei reuşi. 
Puţini sunt cei care ar mai pleca, fiind totuşi conştienţi de 
acest lucru. Ai dreptate, domnule general. Îl privi. Deci, eşti 
de partea mea? 

Dobkin ridică din umeri. 

— Ce importanţă are? Ai toate atuurile, iar conducătorii 
politici sunt intimidaţi. Oamenii tăi deţin cinci din cele şase 
arme automate. 

— Vreau să ştiu asta pentru liniştea mea. Apropo, ce este 
aceea de acolo, întrebă el, arătând spre sud. 

— N-am de gând să îţi dau satisfacția de a şti că sunt 
alături de tine. Să zicem că sunt neutru. Privi în direcţia 
indicată. Trebuie să fie colina Kasr. De partea cealaltă se 
află săpăturile făcute la palatul lui Nabucodonosor şi ruinele 
Grădinilor Suspendate. lar în apropierea lor este Poarta 
Iştar şi muzeul cu casa de oaspeţi. Făcu o pauză. Pe care 
de-abia aştept să le văd în noaptea asta. 

— Mă bucur că spui asta, zise Hausner. Urmă o tăcere 
prelungită. Deocamdată atenţia lui Hausner fu atrasă de 
ceva. Arătă cu mâna spre sud-vest, spre Eufrat. Acela e 
fum? Parcă ar fi un sat printre ruine. 

Dobkin încuviinţă din cap, fără să se întoarcă. 

— Aşa e. Este satul Kweirish. 

— Oare nu ne-ar putea ajuta? _ 

— Nu cred. Sunt numai ţărani, rupţi de lumea de afară. In 
plus, sunt convins că aşbalii sunt atotputernici acolo. 

Hausner văzu în depărtare colibele din pământ, 
înghesuite asemenea unui sat italian din evul mediu în 
preajma ruinelor unui oraş roman. 

Terenul care îi înconjura era un spaţiu al celor mai 
interesante contraste. Mici suprafeţe de deşert alternau cu 
zonele mlăştinoase din est, iar dincolo de acestea Tigrul şi, 
mai departe, munţii care se înălţau în zare. Pe malul vestic 
al  Eufratului  nesfârşite întinderi de noroi, umed, 
deocamdată, dar pe care soarele fierbinte avea să-l usuce 
şi să-l crape asemenea unui joc de cuburi. Câteva trestii şi 
curmali se luptau să supravieţuiască pe ambele maluri ale 
Eufratului. 

Mai aproape, în jurul colinei pe care se aflau, Hausner 
văzu cărămizi şi pietriş, movile mai mici şi mlaştini. Apoi 
mai erau şi şanţurile joase ale fostelor ziduri drepte ale 
cetăţii, punctate ici şi colo de moviliţele din locurile unde se 
aflaseră turnurile de pază. Vântul, apa, nisipul şi miile de 
ani de săpături, făcute de ţărani pentru recuperarea 

cărămizilor, contribuiseră împreună la a ascunde privirilor 
ceea ce fusese cândva minunea tuturor cetăților lumii. 
Hausner ştia că locurile pustiite, ca acesta, erau prezente la 
tot pasul în Mesopotamia. Cele mai mari şi mai bogate 
cetăţi ale lumii antice zăceau într-un somn milenar 
acoperite de praf. Privind dincolo de Eufrat, fu cuprins de o 
senzaţie de deşertăciune. Câmpia întinsă şi pustie de noroi 
umed era traversată din loc în loc de faimoasele canale de 
irigație, care nu mai erau folosite de mult Locul părea 
pentru  veşnicie părăsit de viaţa atotbiruitoare care, 
probabil, înflorise cândva aici. Era un colţ straniu şi 
oarecum neprielnic al lumii, un loc unde cu mult timp în 
urmă fuseseră înălțate temple imense unor zei de care 
nimeni nu-şi mai amintea azi şi unde fuseseră construite 
palate pentru regi şi imperii de mult dispărute fără urmă. 

Tăcerea locului îi părea asurzitoare, ca şi cum ar fi auzit 
zgomotul înfricoşător al carelor de luptă babiloniene, goana 
disperată a duşmanului şi strigătele armatelor triumfătoare. 
Bogatul Babilon, simbolul trufiei, al trupescului şi al 
păcatului, atât în Vechiul, cât şi în Noul Testament Pentru 
evreii şi creştinii de azi, completa sa decădere era o dovadă 
a împlinirii profeţiilor biblice, dar Hausner ştia că în toată 
pustietatea care îi înconjura trebuia să existe un înţeles. Şi 
totuşi, poate că acesta nu era altul decât nimicnicia. 
Nisipul. Pulberea. Moartea. 

De ce îi adusese Rish aici? În amintirea robiei 
babiloniene? Hausner îşi închipuia că acesta era motivul. 
Sau poate că era vorba de ceva mai puţin melodramatic. 
Poate că nu era decât faptul că locul era bine plasat pentru 
scopurile sale, fiind situat în apropierea taberelor 
palestiniene. Dar acestea se aflau la o sută de kilometri, în 
deşert.. Atunci, tot despre robia babiloniană era vorba. În 
bibliotecile lumii se aflau volume întregi despre Babilon, iar 
când acestea aveau să fie revăzute şi rescrise, undeva, într- 
o notă de subsol, va sta scris: un incident straniu cu o 
aeronavă supersonică Concorde şi... Hausner îşi stinse 

ţigara, dar nu aruncă chiştocul. 

— lată-i, spuse el abia auzit. 

Dinspre şosea înainta în susul colinei un grup de cinci 
oameni, sub un steag alb pe care îl ţinea primul dintre ei. 

Haber şi Brin, care nu se îndepărtaseră prea mult, se 
întoarseră în fugă. Brin modificase puterea de vizualizare a 
lunetei, adaptând-o luminii zilei, şi începu să îi urmărească. 

— Nu cred că Rish se află printre ei. 

li trecu puşca lui Hausner, iar acesta îngenunche şi privi 
prin lunetă, apoi, punând arma jos, clătină din cap. 

— Nu are încredere în noi. Se teme că nu vom respecta 
steagul alb. Chestia asta mă scoate din sărite. Domnule 
general? 

Dobkin dădu din cap a încuviinţare. 

— Arată, într-adevăr o lipsă de bună-credinţă din partea 
lui. Se gândi un moment, apoi adăugă: Nu ne înţelege, şi 
lucrul acesta mă sperie cel mai tare. 

Hausner se ridică şi se întoarse către Brin şi Haber. 

— Transmite-le să nu tragă. Toată lumea să rămână 
ascunsă şi nimeni să nu părăsească linia defensivă, Nathan. 
Dacă încearcă cineva să o facă, opreşte-l. Domnule general, 
vrei să mă însoţeşti? întrebă el, scuturându-şi praful de pe 
haine. 

— Sigur. Se ridică şi el şi îşi îndreptă uniforma. Ştii, mi se 
pare caraghios. Acum le-a venit cheful să discute, iar noi 
tocmai de aceea mergeam la New York. De aceea ne aflam 
în Concorde. Acum nu mai sunt eu sigur dacă am chef de 
discuţii. 

— Sunt de acord, spuse Hausner, dar sunt, totodată, 
sigur că cei din delegaţia de pace vor să o facă. N-am 
încredere în oamenii ăştia, Ben. Sunt pacifişti de meserie, 
mereu gata să vadă partea bună a oricărei propuneri. 
Blestemaţi fie pacifiştii, căci ei fac ca războiul care urmează 
să fie mai dificil decât cel care a trecut. 

Dobkin râse. 

— Amin. Generalii ar trebui să negocieze păcile, iar 

pacificatorii să conducă armatele. Deveni serios. De fapt, 
nu suntem prea drepţi cu cei din delegaţie. Nu sunt toţi la 
fel. Unii, majoritatea, sunt la fel de realişti şi cu picioarele 
pe pământ ca şi noi. 

Hausner ajunse pe coastă. 

— Mă îndoiesc. Vino. Să mergem înainte să coboare 
asupra noastră doisprezece negociatori de meserie. 

Începu să coboare, urmat de Dobkin. 

Pătrunzând într-o scobitură adâncă din deal, pierdură, 
pentru un timp, din vedere grupul de arabi. Apoi, ajunşi la o 
sută de metri mai jos, văzură din nou steagul alb şi îi 
văzură şi pe arabi. Erau înarmaţi şi înaintau repede. Deşi se 
simţi o clipă cuprins de îndoială, Hausner începu totuşi să 
fluture o batistă albă şi să strige în arabă. Ceilalţi îl văzură 
şi îi răspunseră. Ambele grupuri continuară să se apropie 
încet. Arabii se opriră pe o stâncă dreaptă din coasta 
dealului. 

Hausner porni în fugă spre ei şi se opri foarte aproape de 
conducătorul lor, conform obiceiului arab. 

— Unde e Rish? Numai cu el vreau să stau de vorbă. 

Celălalt îl privi uimit un timp, ochii lui negri fiind plini de 
ură şi dispreţ. Era limpede că nu îndeplinea de bună voie 
misiunea aceasta. Răspunse încet şi răspicat: 

— Sunt Salem Hamadi, locotenent al lui Ahmed Rish, care 
vă transmite toată consideraţia lui şi vă cere să vă predaţi 
imediat. 

Hausner îl privi pe arab. Spre deosebire de Rish, acesta 
nu fusese niciodată capturat şi, de aceea, nu exista niciun 
portret sau o fişă psihologică a sa. Nu se ştia măcar nici 
care erau activităţile sale. Hausner ştia doar că acesta 
intrase în viaţă ca palestinian orfan, devenind apoi 
coordonatorul programului aşbal al diverselor organizaţii 
palestiniene de eliberare. Valori? Moralitate? Onoare? Era 
greu de spus. Nu te puteai bizui nici măcar pe o solidă 
educaţie religioasă, ca în cazul celorlalţi arabi. Omul aflat la 
mai puţin de un metru de Hausner era scund, dar bine 

proporţionat, avea un barbişon despicat cu grijă şi, după 
toate aparențele, dădea o mai mare importanţă propriei 
igiene decât teroriştii pe care Hausner îi cunoscuse la 
Ramla. Hausner se apropie şi mai mult. 

— Unde e? Vreau să vorbesc cu el. 

Hamadi dădu uşor din cap. 

— Eşti Jacob Hausner. 

— Pa. 

— Vrei să mă însoţeşti? 

— Poate că da. 

Hamadi ezită. 

— Te asigur că nu vei păţi nimic. 

— Zău? 

Hamadi îşi muşcă buzele pentru a-şi înfrâna nerăbdarea 
care punea stăpânire pe el. 

— Cuvântul meu. Se opri, apoi continuă: Crede-mă, şi noi 
vrem să rezolvăm totul prin discuţii, ca şi voi. Zâmbi brusc. 
Asta nu e o capcană menită să-l omoare pe Jacob Hausner. 
Am putea face asta chiar acum, aici. In plus, nu eşti chiar 
atât de important 

— Rish a spus că mă va ucide când aterizăm, deci se 
pare că mă socotea important 

Salem Hamadi privi în gol. 

— Îşi retrage jurământul. 

Hausner se întoarse şi îi făcu semn cu mâna lui Brin, care 
îi urmărea prin lunetă. Acesta primi mesajul. Din spatele 
parapetelor de curând ridicate câteva capete priveau 
discret scena. Observă că unele dintre bagajele folosite 
erau prea viu colorate şi îşi spuse că ar trebui acoperite cu 
un strat de praf. Se întoarse din nou spre Hamadi care 
observase sclipirea lunetei şi acum încerca să-i memoreze 
poziţia. Trecând pe lângă el, Hausner îl împinse intenţionat 

— În regulă, hai să mergem, mai am şi altele de făcut. 


Grupul porni în josul pantei. Ajunseră la capătul acesteia 
şi începură să meargă de-a lungul unei ridicături de un 

metru, care, conform explicaţiilor lui Dobkin, era fostul zid 
interior al cetăţii. Hausner văzu locul unde roata din spate a 
Concorde-ului se lovise de zid; parcă trecuse un secol de 
atunci. Se întoarseră spre sud şi se îndreptară către grupul 
principal al ruinelor. 

Ruinele oraşului antic nu fuseseră săpate decât pe 
alocuri. iți trebuia multă imaginaţie pentru a reuşi să îţi 
închipui acea metropolă în plină splendoare, cu mii de 
suflete - tinere cu brățări sunătoare, soldaţi bând şi 
mâncând, bazare pestriţe, procesiuni maiestuoase şi celebri 
astrologi babilonieni desenând horoscoape în noroiul umed, 
în schimbul a câtorva bănuţi. Dar Hausner, ca locuitor al 
Orientului Mijlociu, era obişnuit cu excavaţiile şi putea să-şi 
imagineze toate acestea, şi încă multe altele. Aproape că 
simţea prezenţa spiritelor înghesuindu-l ca pe o stradă 
aglomerată. In urechi îi răsunau sunete ce păreau să se 
transforme în glasuri vorbind o străveche limbă semitică. 
Apoi auzi un cuvânt ori o bucată de frază în ebraică. Simţi 
dintr-o dată că, în locul pe care mergea acum, trecuse un 
evreu care îi vorbea soţiei sale. Copiii lor îi însoțeau şi se 
îndreptau cu toţii spre Poarta Iştar, către ieşirea din cetate. 
Părăseau Babilonul şi robia, în speranţa de mai bine. 

Hamadi spuse ceva, şi, dintr-o dată, Hausner observă că 
merseseră o bucată bună de drum. Privi împrejur. Aici se 
făcuseră mai multe săpături. Hamadi vorbea cu Dobkin, 
care punea fără încetare întrebări cu privire la ruine. În cele 
din urmă, Hamadi, care păruse a ezita în răspunsurile sale, 
îi spuse să-şi ţină gura. 

Hausner cunoştea câte ceva despre istoria Babilonului, 
chiar dacă nu ştia mare lucru despre cetate în sine. Era mai 
degrabă conştient că Babilonul reprezenta un nume, un 
simbol, o concepţie, o stare de spirit, nedând prea multă 
atenţie celor care se interesau de cărămizile şi mortarul 
zidurilor sale. Pe Dobkin îl interesau acestea, dar Hausner 
era preocupat de ceva mai durabil. Şi ce putea fi mai 
durabil decât distrugerea şi uitarea totală? Prin acestea 

Babilonul continua să constituie un simbol, iar locul său în 
istorie era asigurat de faptul că decăzuse, adeverind 
profeția. 

Aşadar, Babilonul murise aşa cum toate cetăţile pier, iar 
praful spulberat pe deasupra lui timp de veacuri acoperise 
totul. Arheologii moderni cu greu mai reuşeau să localizeze 
zona, chiar şi legendele locale, care menţinuseră vie 
amintirea altor cetăţi stinse de mult, încetând să 
pomenească Babilonul. Atât de desăvârşită era pustiirea. 

lar acum începuseră săpăturile, aici, ca şi în Israel şi în 
alte regiuni ale Orientului Mijlociu. Fiecare movilă excavată 
constituia un memento al naturii trecătoare a tuturor celor 
lumeşti şi, în acelaşi timp, al ciudatei înclinații omeneşti 
spre autodistrugere. Lui Hausner, această asociere cu 
Babilonul, în care evreii fuseseră din nou aduşi, îi părea 
ridicolă şi tristă în acelaşi timp. Nu avea nicio importanţă că 
ajunseseră aici transportaţi de o navă supersonică. Ceea ce 
conta era faptul că se aflau aici împotriva voinţei lor. În cele 
câteva mii de ani natura umană nu suferise modificări 
esenţiale. Schimbările nu afectaseră decât detaliile 
exterioare. 


Când micul grup ajunse la înălțimile pe care se afla 
amfiteatrul grecesc, cotiră spre vest, către Eufrat, şi o luară 
pe o cărăruie. Un măgar fără vlagă muşca din tufişurile de 
mărăcini albi ca nisipul, răspândite peste tot. Un vânt uşor 
trecea foşnind printre frunzele galben-verzui ale unui 
curmal solitar. Căldura devenea tot mai puternică, iar 
Hausner îşi aminti că cei de pe deal mai aveau băutură 
decât pentru încă cel mult o zi. Poate că alimentele aveau 
să le ajungă pentru două zile. Mici fragmente din coada 
aeronavei fuseseră transformate într-un fel de bazine 
pentru a strânge apa de ploaie, numai că aici ploaia era la 
fel de neobişnuită ca şi zăpada. 

Înaintau încet, iar Dobkin arăta atât interes militar, cât şi 
curiozitate de arheolog faţă de locurile prin care treceau. 

Se opriră pe o creastă mică. Hausner văzu dealul cu locul 
unde se afla avionul, la vreun kilometru şi jumătate mai 
spre nord. Vârful acestuia nu se vedea prea bine. Văzut de 
aici, dealul, sau cetatea îngropată, arăta extraordinar, iar 
Hausner înţelese motivul pentru care aşbalii doreau să 
negocieze. 

Mai la vest, la vreo cinci sute de metri distanţă, se afla 
Eufratul. Din locul unde se afla acum, Hausner vedea mai 
clar satul Kweirish, de pe malul fluviului. Era un sat de 
sarifa - colibe de pământ nevăruite şi nedecorate. Pe 
măsură ce se apropiau, văzu femei înfăşurate până la ochi 
în abbah-uri lungi şi negre şi bărbaţi în ge//ebiah-uri lungi, 
asemănătoare cămăşilor şi având capetele acoperite cu 
Kheffiyah-uri. Cineva cânta la un instrument cu coarde, 
scoțând sunete subţiri. Capre de culoarea pământului 
păşteau arbuştii, păzite de figuri biblice cu veşminte lungi şi 
Kheffiyah-uri care fluturau în vânt. Făceau aceleaşi munci şi 
în aceleaşi condiţii pe care le cunoscuseră şi strămoşii lor 
cu mii de ani în urmă. Erau acum musulmani, nu idolatri, 
renunţaseră la turmele de porci, iar Babilonul nu mai exista. 
În rest, viaţa pe Eufrat continua cu modificări infinit mai 
mărunte decât cele ale cursului fluviului rătăcitor şi 
neobosit. 

Grupul părăsi cărarea caprelor şi începu să urce o colină 
mai înaltă. Ajunseră la câteva trepte abrupte din cărămidă 
şi urcară mai departe, până la o zonă plată, săpată în 
coasta movilei. Aici, cocoţat pe un soclu de piatră, se afla 
Leul Babilonului. Nu se ştia nimic despre el, nici vârsta, nici 
semnificaţia, şi, cu toate acestea, era înfricoşător, păşind 
de o veşnicie peste o victimă prăbuşită. 

— O să vă percheziţionăm şi o să vă legăm la ochi aici, 
spuse Hamadi. 

— Nu, răspunse Hausner, clătinând din cap. 

Hamadi se întoarse către Dobkin. 

— Este un procedeu militar folosit în toată lumea, atunci 
când un inamic este introdus în propriile poziţii. Ştiţi foarte 

bine că nu e vorba de nicio umilinţă. 

Dobkin trebui să fie de acord. Hausner consimţi fără 
convingere. 

Se dezbrăcară şi fură percheziţionaţi cu multă atenţie. 
Apoi se îmbrăcară din nou şi fură legaţi la ochi, fiind 
îndrumați cu grijă pe treptele care mai rămăseseră de 
parcurs. Terenul deveni plat, dar era acoperit cu cărămizi 
de argilă. Coborâră câteva trepte, şi, dintr-o dată, aerul 
deveni mai răcoros. Le scoaseră legăturile de la ochi. 
Hausner se încordă pentru a reuşi să vadă ceva în 
întunericul din încăpere. Auzi voci vorbind în şoaptă. 

— Sunt Ahmed Rish, spuse o voce din umbră într-o 
ebraică acceptabilă. Orice reîntâlnire cu Jacob Hausner este 
un eveniment. Şi este o mare onoare să-l întâlneşti pe 
faimosul general Dobkin. 

Cei doi rămaseră tăcuţi. Ambii îşi dădură seama că de-a 
lungul zidurilor se aflau oameni ascunşi în umbră. Sala 
ruinată nu avea acoperiş, dar soarele era prea jos pentru a 
pătrunde aici. Priviră de jur împrejur pe măsură ce ochii li 
se obişnuiră cu întunericul. 

Rish le vorbi din nou. 

— Ne aflăm în ruinele excavate ale Palatului din Sud, în 
sala tronului în care Belşaţar, nepot al lui Nabucodonosor, a 
văzut semnul fatal scris pe zid. Cred că cunoaşteţi povestea 
din Cartea lui Daniel. Tăcere. Rish vorbi din nou, din umbră: 
Mă aflu chiar pe locul unde se afla tronul regal, într-o nişă a 
zidului. Dacă priviţi în beznă, poate veţi reuşi să vă 
imaginaţi scena petrecerii - vasele de aur şi argint luate de 
Nabucodonosor când a jefuit lerusalimul, mâna care s-a ivit 
din umbră şi a scris pe perete cuvintele ce prevesteau 
căderea Babilonului. Se opri, pentru a spori efectul spuselor 
sale. E una dintre istoriile preferate ale evreilor. De aceea 
v-am adus aici. Un tratament special. Nici Hausner, nici 
Dobkin nu răspunseră, iar Rish continuă: In apropiere s-a 
descoperit un furnal care este, fără îndoială, cel în care 
Nabucodonosor i-a aruncat pe Shadrach, Meshac şi Abed- 

nego. Dumnezeu a făcut însă o minune, şi aceştia au rămas 
în viaţă. Totuşi, evreii n-au fost întotdeauna salvaţi de astfel 
de miracole. Tăcu o clipă, iar sunetele respirației celor aflaţi 
de-a lungul pereţilor umplură încăperea. Rish continuă, 
vorbind abia auzit: Babilonul este un loc de o infinită durere 
pentru evrei, dar şi spaţiul unor miracole. Ce va fi de data 
asta, domnule Hausner? 

Acesta îşi aprinse o ţigară. 

— Ai fost foarte elocvent, Ahmed Rish. Eu, în schimb, voi 
trece direct la obiect. Ce vrei? 

— V-a trebuit mult curaj ca să aterizaţi cu avionul acela 
uriaş pe dealul acela. Aţi fi putut muri cu toţii. 

— Ce vrei? 

— Imi cer scuze. Am uitat să vă întreb dacă doriţi ceva. 
Apă, o mică gustare? 

Dobkin interveni: 

— Avem şi una, şi alta din belşug, Rish. 

Acesta răspunse, râzând: 

— Nu cred. 

Hausner strigă aproape. Nu avea niciodată răbdare cu 
această manie arabă de a vorbi fără rost. 

— Treci la subiect. Ce vrei? 

Vocea lui Rish păru puţin mai aspră. 

— Vreau să fiţi cu toţii ostaticii mei atâta timp cât voi 
negocia cu guvernul vostru. Şi mai vreau să evităm orice 
altă vărsare de sânge. 

Privirea lui Hausner se obişnuise cu întunericul şi putea 
să-l vadă acum pe Rish stând în picioare într-o mică nişă 
din perete. Purta sandale şi un ge//lebiah simplu, alb. Nu 
părea foarte schimbat faţă de cel pe care Hausner îl 
cunoscuse la Ramla. Era foarte înalt şi blond pentru un 
arab. Hausner îşi aminti că se credea despre el că ar avea 
în vine şi sânge cerchez sau persan. 

— Astă-noapte aţi avut parte de o scurtă înfrângere, şi 
cred că aveţi vreo treizeci de morţi şi răniţi. 

— Nu mă aflu aici ca să negociez comunicate de presă cu 

privire la acţiunile noastre. Nici n-am de gând să intru într-o 
dispută nesfârşită despre motivele politice care ne-au 
îndemnat să facem ceea ce am făcut, despre obiectivele pe 
care le urmărim sau despre orice altceva. Cel puţin, nu cu 
voi. O să discut toate aceste detalii cu guvernul vostru. N- 
am de gând decât să vă dau o garanţie şi un ultimatum. 
Garanţia pe care v-o ofer este următoarea: niciun evreu nu 
va mai fi ucis, dacă vă predaţi. lar ultimatumul pe care vi-l 
dau este o capitulare care să aibă loc înainte de apus. Vi se 
pare acceptabil? 

— Şi dacă ţara noastră refuză cererile tale? Cum vei mai 
putea garanta atunci că vom fi în siguranţă ca ostatici? 

— Chiar dacă veţi spune că nu e decât o înşelătorie, vă 
voi elibera. Fireşte, numai voi şi cu mine vom şti acest 
lucru. Dar vă dau cuvântul meu în privinţa aceasta. 

Hausner şi Dobkin se consultară pe tăcute. 

— Cred că-ţi cunoaştem jocul, domnule Rish, zise 
Hausner. Scopul tău principal a fost să dai naştere unui 
incident care să facă imposibilă Conferinţa de Pace şi poate 
că ai şi reuşit. Dar poate că nu. Al doilea motiv al acţiunii 
tale a fost capturarea a două avioane pline cu înalte 
oficialități israeliene, pe care să le poţi interoga pentru a 
obţine informaţii secrete de natură politică şi strategică. 
Acestea ar fi, fără îndoială, nepreţuite, nu-i aşa? Şi ultimul 
motiv al acţiunii a fost acela de a ne ţine ostatici, fără a 
specifica cereri sau pretenţii. Chiar dacă ai de gând să ne 
eliberezi, fără ca cererile tale să fie satisfăcute, n-o vei face 
decât după ce vom fi stat destul de mult de vorbă cu tine, 
aşa-i? Imi poţi garanta că niciunul dintre noi nu va fi 
interogat ori supus presiunilor? Rish nu răspunse. Şi-apoi, 
continuă Hausner, cum rămâne cu arabii din Israel? Nu cred 
că promisiunea ta se referea şi la ei. 

Rish nu răspunse nici de data asta, dar Hausner îşi dădu 
seama că pe chipul acestuia se petrecuse o schimbare 
evidentă. Rish îi considera pe evrei duşmani tradiţionali. 
Dar pentru că erau consideraţi necredincioşi, o ciudăţenie a 

modului arab şi musulman de a gândi, îi făcea să nu fie 
pasibili de pedeapsa capitală pentru un mare număr de 
vini. În schimb, un musulman, mai cu seamă un arab, nu se 
putea aştepta la niciun fel de îndurare dacă încălcase 
vreuna din legile poporului sau ale religiei lui. De aceea 
Hausner ştia că, din punctul de vedere al lui Rish, atât 
Jabari, cât şi Arif erau oameni morți. 

— Mă înfurii, domnule Hausner, şi, crede-mă, dacă vrei să 
întărâţi leul nu e bine s-o faci când te afli în vizuina lui. Fă-o 
de la distanţă, domnule Hausner. 

Hausner dădu din cap a încuviinţare şi îl privi pe Rish mai 
de aproape. Ar fi vrut să-l întrebe despre fata pe care îl 
văzuse purtând-o în spate de pe câmpul de luptă. Dar oare 
să fi fost Rish acela? Şi dacă era el, cine să fi fost fata? A-l 
întreba ar fi însemnat să confirme o bănuială pe care 
probabil că Rish deja o avea, cu privire la existenţa unei 
lunete utilizabile şi noaptea. Şi poate că întrebarea ar fi 
provocat o furie greu de controlat. Acum Rish părea destul 
de calm, dar cu persoane atât de labile nu puteai fi 
niciodată sigur. Aceasta era concluzia pe care o trăseseră 
psihiatrii de la Ramla cu privire la el. Labil şi psihopat.. Dar 
asemenea multor criminali psihopaţi, Rish avea un farmec 
al său, care te putea seduce, făcându-te să comiţi o 
greşeală fatală. 

— Cum pot şti că nu eşti plin de ură şi că nu ne vei omori 
pe toţi? Cum pot fi sigur că... nu eşti nebun? 

— Pentru numele lui Dumnezeu, Hausner, spuse repede 
Dobkin, apucându-l de mână. 

Urmă o tăcere prelungită în timpul căreia Hausner era 
convins că Rish se străduia să-şi depăşească tentaţia de a-i 
ucide pe amândoi. Dar şi Hausner, şi Rish ştiau că, în acest 
caz, nu mai putea fi vorba de a se preda. 

Cu efort extrem Rish reuşi să îşi ţină sub control iritarea, 
apoi vorbi pe un ton calm: 

— Nu pot decât să vă repet promisiunea şi ultimatumul. 
Nu voi aştepta niciun moment după apusul soarelui, căci, 

aşa cum ştim amândoi, după căderea serii emisia radio se 
face mai uşor. Aşa că să nu cereţi o prelungire a 
termenului. Rish ieşi puţin din nişă. Cum, de asemenea, 
ştim amândoi, autorităţile irakiene pot descoperi în orice 
moment mica noastră problemă de aici. Dar nu vă aşteptaţi 
ca acestea să acţioneze la mai puţin de douăzeci şi patru 
de ore după ce vor fi aflat acest lucru. Vor ezita înainte de a 
face vreun pas, vă asigur de asta. Am prieteni în guvernul 
irakian. Aceştia vor întârzia cât mai mult orice acţiune, 
informându-mă cu privire la toate deciziile. Chiar când 
armata irakiană se va pune în mişcare, o va face cu 
încetineală. Totuşi, nu pot să nu iau în considerare şi acest 
amănunt, aşa că, dacă la apus nu avem niciun semn de la 
voi, vom ataca. Hausner şi Dobkin rămaseră tăcuţi. Rish îşi 
întinse mâinile într-un gest de rugăminte. Gândiţi-vă la 
urmările unei înfrângeri. Toţi oamenii mei sunt aşbali. Cred 
că ştiţi asta de la ostaticul vostru. Nimeni nu spuse nimic. 
Rish continuă: Nu voi fi răspunzător pentru ce s-ar putea 
întâmpla în vâltoarea luptei. Dacă oamenii mei vor cuceri 
dealul în noaptea asta, s-ar putea lăsa purtaţi de furia de a 
ucide. Şi-au pierdut mulţi prieteni aseară şi sunt dornici de 
răzbunare. Apoi ar trebui să vă gândiţi şi la femeile 
voastre... înţelegeţi? 

Hausner răspunse cu una dintre cele mai ofensatoare 
injurii arabe. 

Se lăsă liniştea, netulburată decât de murmurul celor 
aflaţi pe lângă ziduri. Apoi Rish ieşi şi mai mult din umbra 
nişei. Zâmbea. 

— E interesant că stăpâneşti foarte bine părţile mai 
colorate ale limbii arabe. Unde le-ai învăţat? 

— De la tine - la Ramla. 

— Zău? leşi din nişă şi veni către centrul sălii tronului, 
stând la numai doi metri de Hausner şi Dobkin. Am fost 
cândva prizonierul tău în Ramla, iar acum tu eşti pe cale de 
a deveni ostaticul meu. Atunci când mă aflam în Ramla, ai fi 
putut ordona unuia dintre arabi să mă omoare în schimbul 

obţinerii iertării ori al unui alt privilegiu. Se practică, şi ştiu 
foarte bine acest lucru. Dar oricât de mult ai fi dorit s-o faci, 
n-ai făcut-o. Ai un anume simţ al corectitudinii. Şi totuşi, eu 
am jurat că te voi ucide pentru jignirea de a mă fi pălmuit. 
Dar, de fapt, într-un anume sens aş putea spune că îţi 
datorez viaţa. De aceea mă voi purta corect cu tine, dacă te 
predai acum. Privi cu atenţie la Hausner, apoi se apropie la 
mai puţin de un metru de acesta. Ştii că încă mă mai arde 
lovitura aceea, nu? Se aruncă asupra lui Hausner şi îl pocni 
peste faţă cu palma deschisă. In primul moment acesta fu 
luat prin surprindere, apoi vru să se repeadă la Rish, dar 
Dobkin îl apucă şi îl ţinu în loc. Rish dădu din cap. Acum s-a 
terminat. Insulta nu mai există. A/ ain bel ain al sen bel sen, 
ochi pentru ochi, dinte pentru dinte. Nimic mai mult, nimic 
mai puţin. 

Hausner îşi regăsi stăpânirea de sine şi se smulse din 
strânsoarea lui Dobkin. 

— De acord, Rish, numai că mai există şi mica insultă de 
a fi aruncat în aer un avion cu cincizeci de oameni la bord. 

Rish privi în altă parte şi spuse: 

— Nu discut despre asta. Ai ocazia să-i salvezi pe ceilalţi 
cincizeci. lar din punct de vedere militar, adăugă el, privind 
spre Dobkin, trebuie să ştiţi că nu aveţi nicio şansă. 

Dobkin se apropie de Rish. Auzi foşnetul hainelor celor 
din întuneric. Rish făcu o mişcare aproape imperceptibilă 
din mână, iar umbrele se retraseră înapoi la pereţi. Dobkin 
veni la numai câţiva centimetri de Rish. 

— Astă-noapte situația militară era, într-adevăr, 
disperată. Totuşi, v-am învins. Acum vom avea mai multe 
şanse. 

Rish clătină din cap. 

— In noaptea asta cucerim dealul, domnule general. 

Hausner îl apucă pe Dobkin de umăr. 

— Mi-ajunge. Vreau să ne întoarcem. 

Rish dădu din cap. 

— Sper că veţi da dovadă de atâta spirit democratic, 

încât să daţi voie fiecăruia să voteze în privinţa asta, 
domnule Hausner. 

_ — Da. Tot ceea ce facem acolo sus se hotărăşte prin vot. 
Inainte de apus îţi voi aduce la cunoştinţă hotărârea luată. 
Între timp vă vom trimite şi prizonierul. Are nevoie de 
îngrijire medicală. Aveţi dotarea necesară? 

Rish izbucni în râs. 

— Stângaci mod de a afla care este situaţia noastră din 
punct de vedere medical. Oricum, îl vom prelua pe rănit. 
Mulţumesc, îşi trecu încet privirea de la unul la celălalt şi 
adăugă: Trebuie să vă avertizez încă o dată că, dacă 
oamenii mei pun stăpânire pe deal pe întuneric, nu voi mai 
putea să-i controlez. 

— Eşti ori un comandant nepriceput, ori un om care nu 
ştie să mintă, zise Dobkin. 

Rish se întoarse şi reveni în umbra nişei. Vocea lui, care 
se îndepărta, era reluată de ecoul din sala tronului. 

— Sunt un om realist, domnilor. Ceea ce nu e şi cazul 
vostru. Salvaţi-i pe acei oameni, domnule general. Salvați- 
le viaţa, domnule Hausner. 

— Aşa voi face, spuse Hausner, întorcându-se să plece. 

— A, încă ceva. Am unele informaţii pe care s-ar putea ca 
oamenii dumneavoastră să le considere interesante şi care 
v-ar putea ajuta să luaţi o decizie. Făcu o pauză, iar 
Hausner simţi un fior traversându-i şira spinării. Nu se 
întoarse şi nici nu răspunse. Dobkin era cu spatele la Rish. 
Unii dintre oamenii dumneavoastră au rude ori persoane la 
care ţin în câteva ţări arabe. Ştiu câte ceva despre oamenii 
aceia. N-aţi vrea să aflaţi şi dumneavoastră? Dacă vă 
predaţi, vă vom oferi relatări reale despre fiecare dintre ei, 
punând astfel capăt unor lungi perioade de suferinţă şi 
nesiguranţă. In caz că sunt vii şi se află unde se găsesc în 
prezent, familiile lor i-ar putea ajuta să revină în Israel. 
Tăcere. De exemplu, familia lui Abdel Jabari. Sau fratele lui 
Rachel Baum, dispărut în misiune din 1973. Hausner porni 
spre ieşire, urmat de Dobkin. Nu cumva şi unul din verii 

soţiei dumneavoastră a dispărut în Sinai în 1967, domnule 
general? Dobkin continuă să înainteze fără ezitare. Soţul lui 
Miriam Bernstein, Yosef, se afla acum şase luni în lagărul 
sirian POW. Apoi, într-o noapte, l-au luat şi l-au împuşcat. 
Hausner încetini pasul. Sau poate că era fratele lui Rachel 
Baum? Cred că Yosef Bernstein se află şi acum în lagărul 
sirian. In fine, nu contează. Am scris totul pe undeva şi voi 
verifica mai târziu. 

Trupul lui Hausner tremura de furie, împiedicându-l să 
meargă mai departe. Undeva, în spate se auzi încet râsul 
zeflemitor al lui Rish, pe care ecoul sălii tronului îl amplifica. 

Fură conduşi în afara încăperii, în lumina puternică a 
soarelui. Cei din escortă nu se grăbiră să îi lege la ochi, 
astfel că Dobkin zări în fugă turnurile şi parapetele Porții 
Iştar, la vreo sută de metri mai la est. În apropierea 
acesteia se afla casa cu verandă şi micul muzeu. Zona 
restaurată strălucea în lumina soarelui datorită cărămizilor 
albăstrui. Leii de aur ai Babilon-ului şi alte animale mitice 
străluceau în basoreliefuri. In preajmă se aflau şi zidurile 
Grădinilor Suspendate, acoperite de praf şi fără vreo urmă 
de vegetaţie, neavând nici măcar muşchi. 

In puţinele momente în care ochii săi încă nu fuseseră 
acoperiţi, Hausner observase că dealul pe care erau avea 
cam aceeaşi înălţime ca şi cel pe care aterizase avionul, 
aflat la vreo doi kilometri depărtare, dincolo de o mică 
depresiune. De unde se aflau, putea vedea nava şi pe 
câţiva dintre oamenii lui umblând pe vârful dealului. 

Apoi fură legaţi la ochi şi conduşi mai departe. 


După ce arabii îi părăsiră, Dobkin respiră adânc. 

— Aproape că ai depăşit limita. Eşti nebun. Privi înapoi, 
peste umăr, după arabii care se depărtau. Ştii, mă 
aşteptam cumva să întâlnesc o întruchipare a răului. 

— Este mai ticălos decât îţi poţi închipui. 

— Oare? E bolnav. De asta sunt sigur. Dar cred că, în 
momentele lui de normalitate, doreşte sincer să se facă 

plăcut şi admirat. 

— Da, şi pe asta vom şi miza, dacă vom mai avea vreo 
şansă. Hausner gâfâia din cauza urcuşului. Privi în sus şi îi 
făcu semne lui Brin, care îi răspunse. Se întoarse spre 
Dobkin, care parcurgea drumul fără niciun efort. Fireşte că 
ai dreptate. Pentru cei de sus, Rish este diavolul în 
persoană, ceea ce ne convine - şi lor, de asemenea. Dar, 
într-un fel, diavolii noştri nu sunt niciodată aşa cum ne-am 
fi aşteptat să fie, atunci când îi întâlnim nemijlocit. 

Brin strigă de la distanţă: 

— Se predau? 

Hausner privi în sus şi zâmbi, strigându-i ca răspuns: 

— Le-am transmis ultimatumul tău. 

Privi din nou către poziţiile oamenilor lui. Observă că 
pământul era sfărâmicios, gropile înşelătoare, iar şanţurile 
desfundate. Probabil că, pe întuneric, este un coşmar. Dacă 
ar fi unul dintre cei care atacă, şi-ar pierde foarte repede 
moralul. 

Cei doi ajunseră sus. Toţi, cu excepţia celor care stăteau 
la posturile de pază, se strânseră în jurul lor. Dobkin le 
relată pe scurt câte ceva din cele discutate. Se puneau 
multe întrebări, iar discuţia începea să se încingă. Hausner 
suspendă orice alte discuţii, promițând că va supune la vot 
hotărârea finală, înainte de apus. Ceru tuturor să se 
întoarcă la locurile lor şi să lucreze la organizarea punctelor 
defensive, iar acest lucru le dădu multora de înţeles ceea 
ce ei deja bănuiau: n-avea să aibă loc nicio predare. 


Membrii misiunii de pace continuară să lucreze la 
întărirea punctelor de apărare, în aşteptarea măcelului. 
Improvizau şi inventau soluţii pe loc. Cu excepţia lădiţei de 
scule a inginerului de zbor, nu existau practic niciun fel de 
alte unelte. Dar, pornind de la acestea, creară tot felul de 
alte instrumente. 

Scaunele şi podeaua fură scoase din unele porţiuni ale 
cabinei. Reţeaua metalică de blindaj fu îndepărtată. 

Aceasta fii aşezată între grinzile de aluminiu, asemenea 
rufelor pe o sârmă, pentru a reţine focurile de armă şi a nu 
lăsa să treacă schijele grenadelor. 

Un membru al Knesset-ului îşi aminti de legenda care 
spunea că fizicianul grec Arhimede apărase Siracuza 
construind nişte lentile gigantice care să ardă flota romană. 
In acelaşi mod, dar cu un alt scop, fură smulse câteva 
porţiuni din coada îndoită şi fură aşezate între grinzile de 
aluminiu plasate pe linia defensivă. Aluminiul reflecta 
lumina orbitoare a soarelui spre ochii aşbalilor, în cazul în 
care aceştia s-ar fi hotărât să atace în timpul zilei. De 
asemenea, el îngreuna sarcina ţintaşilor care ar fi încercat 
să se concentreze asupra unei ţinte şi, în fine, putea lansa 
mesaje heliografice unor eventuali simpatizanți pe pământ 
sau în aer. Pentru a transmite constant un mesaj 
internaţional de SOS, câţiva oameni manevrau rând pe rând 
nişte plăci de aluminiu. 

Desprinseră şi alte braţe de aluminiu şi traverse din 
coadă şi le înfipseră în pământul de pe coastă, îndreptându- 
le în afară. Acest şir de ţăruşi forma ceea ce în termeni 
militari se numeşte abatiză. Scopul ei era de a îngreuna 
escaladarea parapetelor, făcându-i pe atacatori să se 
lovească pe întuneric de unul sau altul dintre acei stâlpi 
ascuţiţi. 

Poziţiile de tragere fură întărite pe măsură ce ziua trecea. 
Tranşeele deveniră mai adânci, parapetele mai lungi şi mai 
solide. Bagajele şi reţeaua de blindaj folosite în linia 
defensivă fură camuflate cu stratul monocolor de praf al 
Babilonului. La îndemnul lui Dobkin, oamenii îşi acoperiră 
hainele şi feţele cu acea pastă din praf amestecat cu 
transpiraţie şi chiar, în unele cazuri, cu urină. 

Mai în josul pantei eliberară câmpurile de tragere, 
împingând câţiva bolovani de pământ spre poale. In 
şanţurile de eroziune construiră mici întărituri de pământ şi 
argilă în aşa fel, încât un eventual atacator, care ar folosi 
aceste canale drept cale de înaintare, să fie obligat să sară 

pentru a merge mai departe, depăşind nivelul solului şi 
expunându-se astfel tirurilor. 

Tăiară apoi cele câteva tufişuri izolate de mărăcini care 
creşteau pe coastă, oferind potenţiale ascunzişuri. Spinii, 
folosiţi în zonă drept combustibil, fură aduşi în spatele liniei 
defensive cu acelaşi scop. 

Desprinseră bucăţi imense de pământ şi argilă, unele 
cântărind peste o sută de kilograme, şi le aşezară una 
peste alta pentru a putea fi împinse în vale, peste atacatori. 

Săpară gropi-capcană în coasta dealului, înfigând în 
acestea alte bucăţi ascuţite de aluminiu luate din structura 
avionului. Gropile fură acoperite cu tapiţeria smulsă de pe 
scaune, iar aceasta cu puţin praf şi pământ. 

Fură improvizate dispozitive de alarmă fabricate din 
sârmă, sfori şi bidoane umplute cu pietriş, aşezate la o 
sută, două şi trei sute de metri. 

Distrugerea aeronavei fu desăvârşită cu multă greutate, 
din cauza absenței uneltelor. Dar în clipa în care reuşiră să 
creeze o torţă primitivă, folosind buteliile de oxigen ale 
navei şi combustibilul avionului, munca deveni mai uşoară. 
Aluminiul fu ars, desprins, smuls şi tras de pe corpul navei, 
mai ales din secţiunea avariată a cozii. Israelienii se târau 
prin imensa aeronavă, şi pe deasupra acesteia, aproape la 
fel cum o făcuseră şi lucrătorii de la St. Nazaire. Stăteau pe 
aceleaşi traverse şi grinzi pe care se aflase şi Nuri Salameh 
când aşezase bomba. Văzură cum explozia îndoise şi arsese 
materialul, făcându-l totodată mai uşor de folosit. 

Din conductele hidraulice fură confecţionate arme mici, 
pentru autoapărare în cazul luptelor corp la corp. Vasele de 
sticlă din bagaje şi bucătărie fură golite în alte containere şi 
umplute cu combustibilul avionului. În unele vase fu 
adăugat săpun de la toalete şi alte asemenea produse din 
bagaje, creându-se astfel un fel de napalm care se lipea şi 
ardea. 

Membrii misiunii de pace lucrau cu entuziasm şi 
disperare în acelaşi timp. Ţineau scurte întruniri pentru 

găsirea unor soluţii, discutând din când în când despre 
asedii celebre ale istoriei, căutând idei şi inovaţii desprinse 
din acele bătălii ale trecutului. Fură amintiţi Arhimede şi da 
Vinci, asediul Troiei, al Romei şi al Cartaginei, al Siracuzei, 
al lerusalimului şi al Babilonului, toate fiind pe rând 
rememorate din vremea anilor de şcoală. Ce anume 
caracterizase  apărările care triumfaseră? Ce anume 
provocase înfrângerile? Era imposibil să nu te gândeşti la 
Masada, căci exista o asemănare ce mergea mai presus de 
simpla similitudine a terenului. 

Întrebarea care începea să îi frământe pe tot mai mulţi 
dintre apărătorii dealului. Era să fie oare posibil ca un grup 
de persoane inteligente şi civilizate, dar beneficiind de 
resurse limitate, să facă faţă unor oameni mai puţin 
educați, dar mai bine dotați tehnic? Hausner privea cum 
linia defensivă se contura tot mai bine: în poziţia în care se 
aflau, în care flancurile şi panta vestică erau aproape 
imposibil de escaladat, linia lor defensivă părea, ce-i drept, 
impresionantă, îşi spuse. Un observator care s-ar fi aflat în 
aer - iar Rish desigur că tocmai asta făcea acum în avionul 
său cu reacţie Lear - ar fi tras concluzia că avea în faţă o 
citadelă care, dacă ar fi beneficiat şi de o forţă armată, pe 
lângă acele întărituri ridicate cu atâta grabă, ar fi putut fi 
inexpugnabilă. Numai că o astfel de forţă nu exista. 

Adevărata problemă, aşa cum şi Hausner ştia, nu era cât 
de mult vor rezista, căci o singură zi putea fi de ajuns sau, 
dimpotrivă, o săptămână întreagă se putea dovedi 
insuficientă. Totul depindea de cât de repede aveau să fie 
descoperiţi. Aveau să-i găsească la timp? Ce naiba se 
petrecea în Israel? 

17. 


În Lod căldura era aproape insuportabilă. Teddy Laskov 
se afla la o masă de pe trotuarul din faţa barului Michael, 
bând un pahar de bere. Magazinele aveau obloanele trase, 
iar traficul din ziua de Sabat era destul de redus, dar barul 
Michael, proprietatea unui creştin, era supraaglomerat. 
Hamseen-ul nu dădea semne că ar înceta să mai sufle. 
Laskov privi în jos, către paharul umed. În jurul lui se formă 
un cerc de apă din care se desprinse un firicel ce se 
prelinse pe suprafaţa de marmură a mesei şi picură pe 
piciorul său. Laskov îl urmări. Pantalonii săi albaştri 
adevereau că el este Teddy Laskov, un simplu cetăţean. 
După aproape patruzeci de ani, în care trecuse de lao 
uniformă la alta, se simţea foarte ciudat Era o mare 
diferenţă între a purta haine obişnuite în afara orelor de 
serviciu şi a le purta în calitate de civil. Hainele erau 
aceleaşi, dar parcă îi veneau altfel. 

Barul Michael îi amintea de Miriam, dar nu de aceea se 
afla acolo, ci doar pentru că era un loc unde afacerile care 
apăreau în ziua de Sabat puteau fi duse la bun sfârşit. 
Inactivitatea şi lipsa de decizie îl stăpâniseră exact o oră, 
atâta timp cât străbătuse în lung şi-n lat apartamentul său. 
Apoi se hotărâse să acţioneze. 

Generalul Talman venea îmbrăcat în hainele sale 
elegante care îl făceau să arate întotdeauna ca un ofiţer al 
Forţelor Aeriene ale Marii Britanii, dintr-un film despre al 
Doilea Război Mondial. Chiar şi fără uniformă, ca acum, 
părea gata de a îndeplini o misiune de luptă. Dar, pe 
măsură ce se apropia, Laskov observă că fostul său şef nu 
se află într-o stare de spirit mai bună decât a lui. Mustaţa 
lui Talman se mişcă uşor în clipa în care acesta dădu din 

cap şi se aşeză. 

— Al dracului de cald. 

— Am observat. 

— Bine, atunci hai să ne-apucăm de treabă. Mazar vine? 

— Ar fi trebuit să fie aici. 

— O să începem fără el, spuse Talman. 

— Bine. Laskov scoase din buzunar câteva notițe scrise în 
grabă. Am adunat toate presupunerile, toate reacţiile, toate 
semnalările radar şi toate rapoartele radar ale agenţiilor de 
la securitatea israeliană şi americană. Privi la hârtiile din 
faţa lui. Cred că s-au îndreptat spre est după ce au trecut 
de vârful muntelui Sinai. 

Talman bătea darabana pe masă. 

— Am vorbit cu Hur, care mi-a spus, fireşte, neoficial, că 
palestinienii au lăsat o serie de urme false, dar că, până la 
urmă, au ajuns cu toţii la concluzia că au zburat spre vest, 
către Libia. E o versiune credibilă şi din raţiuni politice. 
Totuşi, câteva persoane cred că şi-au continuat drumul 
către sud, înspre Sudan. Şi asta e o variantă plauzibilă, din 
punct de vedere politic. Ar fi putut ateriza în Sahara, pentru 
a se realimenta, îndreptându-se apoi spre Uganda. În 
regiunile acelea nu există prea multe aparate radar şi sunt 
destul de puţine persoane care ar putea vedea avioanele. 
Toate acestea pot fi justificate cu argumente de natură 
politică, logistică şi practică. Libia sau Sudanul. Făcu o 
pauză şi îl privi pe Laskov în ochi. Dar eu nu sunt de acord. 
Şi eu cred că au mers spre est. 

Laskov zâmbi. 

— Bun. Acum o să-ţi arăt şi de ce. 

Incepu să-şi răsfoiască notele, în timp ce Talman 
comandă gin şi apă tonică, pregătindu-se să asculte. 


Chaim Mazar trecu pe lângă ei şi îşi continuă drumul pe 
stradă. Se opri şi se întoarse. Privi în jur, ca şi cum ar fi 
căutat o masă liberă, îi văzu pe Laskov şi Talman, zâmbi 
aparent surprins şi se duse la ei. 

— Vă deranjează dacă stau şi eu aici? 

Işi aşeză trupul înalt şi slab pe un scaun mic, împletit. 

Laskov clătină din cap. 

— Mă bucur că eşti şeful Shin Beth, nu un agent 
oarecare. Eşti cel mai prost actor pe care l-am văzut 
vreodată. 

— Fac tot ce pot. Privi jur împrejur. Vin de la o conferinţă 
de presă. Dacă credeţi că aici atmosfera e prea încinsă, ar 
fi trebuit să fiţi acolo. 

Talman se aplecă înainte. 

— Bine că n-ai lipsit tu. 

Mazar ridică din umeri. 

— Poate că ar fi trebuit să-mi dau demisia sau să fiu dat 
afară şi eu. 

— De ce? întrebă Laskov. Doar eşti eroul zilei, ai reuşit să 
împiedici atacul acela cu mortiere. Guvernul are nevoie de 
un erou, iar în clipa de faţă nu te avem decât pe tine. 

Mazar ridică din umeri. 

— In clipa de faţă. O să mai vedem când se limpezesc 
apele. V-am spus de la început că atacul mortierelor nu era 
decât o înscenare, pusă la cale şi coordonată de aceiaşi 
oameni care au deturnat avionul. Se gândiseră aşa: dacă 
avionul lui Rish nu va reuşi să ajungă pe poziţie, atunci 
n-aveau decât să permită loviturilor de mortiere să îşi 
atingă ţinta. Dar avionul lui Rish a ajuns la locul stabilit, aşa 
că cineva - desigur tot dintre palestinieni - ne-a informat cu 
privire la mortiere. De fapt, eu aveam deja cunoştinţă de 
ele. 

— Atunci... ce vină ai tu? întrebă Laskov. Ai făcut tot ce 
trebuia să faci, ca şef al Securităţii Interne. Hausner şi noi... 

— Parţial, căci pentru ca Lear-ul să intercepteze cele 
două avioane Concorde, trebuia să cunoască ora exactă a 
plecării. Informaţia aceasta trebuia să-i parvină lui Rish pe 
aeroportul din Cairo, şi ea nu putea veni decât de la cineva 
din Israel, de pe aeroport. Este deci vorba de un spion aflat 
la noi în ţară. lar asta ţine de domeniul meu. Numai că, din 

păcate, nu sunt în stare să îl identific pe acest spion. Ba, 
mai mult, nu am niciun fel de indiciu. Işi aprinse o ţigară. 
Oricine ar fi fost, trebuia să ia legătura cu cineva aflat în 
Lod, care să-i comunice noul plan de zbor şi ora de plecare, 
pentru a nu mai vorbi de faptul că amândoi aţi bănuit că 
Rish avea şi frecvenţa tactică primă. Am luat legătura cu 
aeroportul din Cairo. Au fost foarte cooperanţi şi ne-au 
comunicat că Rish şi grupul său - folosindu-se de 
pseudonime şi dându-se drept oameni de afaceri - au 
prezentat un plan de zbor către Cipru, pe care l-au 
schimbat apoi dintr-o dată. Centrul de Control al Traficului 
Aerian din Alexandria le-a dat multă bătaie de cap din 
cauza solicitării lor de a devansa ora de plecare, dar 
bănuiesc că un mic baksheesh a rezolvat încurcătura, ca 
oriunde în ţările islamului, de altfel. În orice caz, restul e de 
domeniul trecutului. 

Talman încuviinţă din cap. 

— Interesant, dar, cum bine ai spus, de domeniul 
trecutului. Acum nu mai contează decât să ştim unde se 
află Concorde 02. 

— Asta din punctul de vedere al statului Israel, al celor de 
la serviciul de spionaj extern şi de la forţele armate. In ce 
mă priveşte, cel mai important este să aflu identitatea 
spionului. lar misiunea mea este şi mai dificilă, pentru că 
trebuie să îmi chem aproape toţi agenţii şi informatorii 
arabi. 

— De ce? întrebă Talman. 

— Pentru că Isaac Burg, şeful lui Mivtzan Elohim, ştie o 
mulţime de lucruri despre Shin Beth, de aceea. lar dacă-l 
prind şi îl torturează, ar putea pune mâna nu numai pe 
membrii organizaţiei lui, ci şi pe cei din a mea. 

Laskov clătină din cap. 

— Imposibil. S-ar omori mai degrabă decât să se lase 
torturat 

Mazar dădu din cap. 

— Avea pistol, şi sper că măcar o să aibă timp să îl 

folosească. 

Talman mai comandă un gin. 

— Şi Dobkin? El era în Aman, nu? 

— Da. Avea legături strânse cu Serviciul de Informaţii al 
Armatei. În plus, cunoştea şi secrete de stat. lar ministrul 
de externe ştia... totul. Nu cred că îşi va zbura creierii de 
dragul cuiva. Mazar privi spre masă, apoi către Laskov. Ca 
să nu mai vorbim de Miriam Bernstein care era, de 
asemenea, la curent cu toate informaţiile guvernamentale 
şi care, cred, nu va rezista prea mult torturii, nu? 

Tăcu, aşteptând un răspuns. Talman se întoarse spre 
Laskov, dar nu citi nimic pe faţa acestuia. Tăcerea se 
prelungea. In cele din urmă, respirând adânc, Mazar spuse: 

— Vorbind ca unul care a lucrat treizeci de ani în serviciul 
secret, aş spune că ar fi preferabil să fie cu toţii morţi. Tăcu 
o clipă, apoi adăugă: în ce-l priveşte pe Hausner, nu-mi fac 
nicio grijă. 

Câteva minute nimeni nu zise nimic. Îşi sorbiră băuturile, 
privind la aburii de căldură care se ridicau de pe şosea. 
Laskov îşi drese vocea. 

— Ce ne poţi spune despre Rish? 

Mazar deschise geanta diplomat şi scoase un dosar. 

— E o nebunie. Niciunul din voi nu are experienţă în 
domeniul serviciului secret, autorizaţie sau vreun motiv de 
a cerceta. Ca să nu mai vorbim de intuiţie, care îmi lipseşte 
şi mie. 

Îi înmână dosarul lui Talman. 

— Asta ştim, spuse acesta, frunzărind dosarul. Ţara asta 
e puternică pentru că e mică, iar informaţiile au fost 
întotdeauna transmise într-un soi de atmosferă familială. 
Nimic nu-i poate împiedica pe simplii soldaţi să li se 
adreseze direct generalilor şi nici pe şefii unei anumite 
organizaţii să îi ajute pe directorii altora. Dar, pe măsură ce 
vom Îîmbătrâni ca naţiune, mă tem că vom deveni la fel de 
birocraţi şi specializaţi ca şi restul lumii. Aşa că tu nu faci 
decât să contribui la amânarea acestei evoluţii periculoase, 

Chaim. 

Mazar mormăi: 

— Vorbeşti prostii. Dacă iese rău, o să ajungem cu toţii la 
închisoare. 

Laskov păru că-şi pierde răbdarea. 

— Ai obţinut fotografii aeriene? 

— Da, zise Mazar. Avem mii de imagini primite de la 
sateliții americani şi de la nava de recunoaştere SR-71. 
Aveţi aici câteva dintre cele suspecte. Americanii 
cooperează foarte bine cu cei din Aman. Dar mi-a fost 
foarte greu să-i fac să înţeleagă de ce are Shin Beth nevoie 
de ele. Oricum, presupun că puteţi să le interpretaţi la fel 
de bine ca orice analist. 

— După patruzeci de ani, sper să mă descurc, replică 
Laskov. Luă câteva fotografii din mâna lui Mazar şi o privi 
pe prima dintre ele. Pe margine erau notate, cu creionul, 
latitudinea şi longitudinea. Era o imagine a vârfului Sinai. 
Foarte mulţi nori în anotimpul acesta. 

— E primăvară, preciză Mazar, fără niciun rost. Oricum, 
cele mai multe sunt luate deasupra Egiptului, a Sudanului şi 
Libiei. Bănuiesc că încă mai credeţi că au luat-o spre est, 
nu? 

— Da. Rish e irakian, nu-i aşa? 

Mazar zâmbi. 

— Măcar de-ar fi totul atât de simplu. Grupul lui Rish e 
compus în cea mai mare parte din palestinieni, iar aceştia 
rătăcesc prin întreaga lume islamică, la fel cum evreii 
colindau odinioară tot pământul. E o ironie, desigur, dar, din 
acest punct de vedere, s-ar putea afla oriunde între Maroc 
şi Irak. 

Laskov nu îl asculta cu prea multă atenţie. Privea câteva 
fotografii ale Tigrului şi Eufratului făcute la mare înălţime. 
Imaginile fuseseră luate de nava de recunoaştere SR-71 de 
la o altitudine de douăzeci şi cinci de kilometri, la ora şapte 
dimineaţa. Mai erau câteva fotografii ale deşertului 
Shamiyah din lrak. Soarele se afla aproape de orizont şi 

arunca umbre prelungi şi deformate peste pământ. Privi la 
Mazar. 

— Nu există şi fotografii ale Irakului, făcute la amiază? 

Mazar îşi consultă carnetul de notițe. 

— Numai imagini de satelit, la ora douăsprezece şi 
şaptesprezece. Americanii n-au mai programat nicio 
fotografiere cu ajutorul camerei de pe nava de 
recunoaştere până mâine seară. 

— Atunci, fă-mi rost de imaginile de la satelit, zise 
Laskov. 

— O să încerc. Mazar se ridică. Am comis o trădare 
demnă de curtea marţială, dar nu mă simt chiar aşa de 
vinovat. Îşi închise geanta diplomat. Să-mi spuneţi şi mie 
dacă primiţi vreun mesaj divin. Între timp eu va trebui să-l 
descopăr pe spion. 

Talman privi în sus după ce citise portretul psihic al lui 
Rish şi dosarul cu datele generale. 

— l-aţi interogat pe cei trei palestinieni cu mortierele? 

— Da. Nu ştiu nimic, normal. Ori, cel puţin, aşa credeau 
ei. Am reuşit totuşi să interpretăm câteva detalii care lor nu 
li se păreau semnificative. Cunoaşteţi procedurile. 

— Şi aţi aflat ceva? întrebă Talman. 

— Eu, unul, sunt convins că Rish i-a implicat pe 
nenorociţii ăştia. Mai avem şi alte câteva indicii, dar trebuie 
să le analizez înainte de a trece la concluzii. O să vă ţin la 
curent pe amândoi. 

Laskov se ridică şi luă mâna lui Mazar. 

— Îţi mulţumesc. Numai un nebun ar face asta. ` 

— Da. Îşi şterse sudoarea de pe frunte cu o batistă. Îmi 
eşti dator. O să stau pe-aproape cândva, ca să primesc ce 
mi se cuvine. 

— Ce-ar fi s-o facem chiar acum? Laskov mâzgăli ceva pe 
un şerveţel umed. Acesta îţi este onorariul. 

Îi întinse hârtia udă lui Mazar. Acesta o privi şi holbă 
ochii. 

— Eşti sigur? 

— Nu. Asta este datoria ta. Să fi sigur. 

Mazar îşi puse şerveţelul în buzunarul cămăşii şi intră 
grăbit în piaţă, spre biserica Sf. Gheorghe, unde chemă un 
taxi. 

18. 


Avionul cu reacţie Lear cobori la mică altitudine. 

— Să-l doborâm, propuse Brin. 

Hausner clătină din cap. 

— Am căzut de acord cu privire la un armistițiu până la 
apus şi avem cu ce să ne umplem timpul. Aşa că nu are 
rost să complicăm lucrurile, Brin. 

— Fleacuri. Oricum, n-ar ataca pe lumină. Nu ne-au dat 
niciun fel de răgaz. 

Dobkin, care desena o hartă strategică, privi în sus. 

— Nu e adevărat pe de-a-ntregul. Puteau trage toată 
ziua, făcându-ne tot felul de probleme. Nici mie nu-mi place 
că trebuie să acceptăm un armistițiu, fiule, dar hai să fim 
realişti. Se concentră din nou asupra hărţii. Desena 
ridicăturile şi gropile coastei din faţa lui. Folosindu-se de 
acea hartă, pe timp de noapte ori în alte momente în care 
vizibilitatea era redusă, un trăgător putea ochi cu succes, 
orientându-se în funcţie de informaţiile de pe harta 
strategică, privite în raport cu ţintele plasate în dreptul 
poziţiei de tragere. Poftim, zise el, întinzându-i-o lui Brin. 

— Eu n-am nevoie de ea, domnule general. Am luneta. 

— Aproape s-au terminat bateriile. Şi-apoi, lentilele s-ar 
putea sparge. 

— Doamne fereşte, zise Hausner. E cel mai bun 
instrument de observaţie şi cea mai bună armă în acelaşi 
timp. 

— De aceea o şi folosesc, replică Brin, luând cu 
neîncredere harta strategică. 

Naomi Haber se aşeză lângă parapetul de pământ, având 
capul înfăşurat cu un prosop ce imita un kheffiyah. 

— Ce modest eşti! 

Brin n-o băgă în seamă. 

Dobkin o privi. Prosopul îi ascundea părul negru şi lung, 
acoperindu-i fruntea. Îi părea cunoscută. 

— Te cheamă Haber, nu? 

Ea îl privi cu precauţie. 

— Da. 

— Atunci nu-i de mirare că te afli aici împreună cu Davy 
Crockett. 

— Cu cine? 

— Nu contează. Se întoarse spre Hausner. Tânăra era 
membră a echipei de tir a Armatei. 

Brin păru sincer surprins. 

— De ce n-ai spus mai înainte? 

Ea se ridică şi se întoarse spre Dobkin. 

— Domnule general... eu... adică... m-am oferit să îl 
ajut... ca mesager. In fine, poate că am ales poziţia asta, 
pentru că ştiam că aici se află o puşcă şi o lunetă. Dar una 
e să tragi la ţintă şi alta să împuşti oameni, nu? Nu cred 
că... 

Dobkin păru să o înţeleagă şi începu să spună ceva: 

— Jacob... 

Hausner se ridică şi o înşfăcă fără menajamente de braţ. 
— Uite ce, domnişoară, niciunul dintre oamenii mei nu se 
compară cu Brin, iar când am întrebat dacă cineva de pe 
deal are o pregătire similară nimeni n-a zis nimic. Mi-ai 
ascuns o informaţie şi, pe cuvântul meu de onoare, o să 
plăteşti pentru asta. Dar, pentru moment, consideră-te 
trăgător de elită. Dacă zăreşti vreun tânăr aşbal urcând 
dealul în noaptea asta, gândeşte-te la ce ţi-ar face dacă ar 
ajunge sus. 

Tânăra se întoarse şi privi în josul dealului. 

Brin părea stânjenit. 

— O să am grijă de chestia asta, şefu'. 

— Aşa să faci, spuse Hausner, îndepărtându-se în direcţia 
avionului Concorde, urmat de Dobkin. 

Munca nu încetase niciun moment în decursul dimineţii, 
dar acum, la amiază, când soarele ardea cu putere, 
majoritatea oamenilor luau o mică pauză, la fel ca în Israel 
şi ca peste tot în Orientul Mijlociu. Stăteau sub avion, 
apăraţi de lumina orbitoare a soarelui de către imensele 
aripi în formă de delta. 

Activitatea de evacuare a deşeurilor, aflată la bord, dădu 
la iveală alimentele care mai rămăseseră de la masa din 
ajun, încălzindu-le pe folii de aluminiu, la focuri de spini şi 
mărăcini. Într-o gaură săpată sub aeronavă erau stocate tot 
felul de băuturi. Se aflau aici sticle cu vin dulce, din bagaje, 
cutii cu sucuri de fructe şi mixere pentru băuturi, din 
cambuză. Numărul sporit de bagaje care le fusese îngăduit 
permisese fiecăruia să ia mai multe alimente israeliene 
ambalate, ca daruri ori pentru propriul consum. Cu toate 
astea, uriaşul efort depus le dăduse tuturor o mare poftă de 
mâncare. 

Yaakov Leiber fusese însărcinat, de către Hausner, cu 
distribuirea proviziilor, şi se pare că se descurca. Hausner 
puse mâna pe umărul său. 

— Care e situaţia, steward? 

Zâmbind forţat, acesta îi răspunse: 

— O să putem mânca şi bea împărăteşte... o zi. 

— Cum ne-am descurca, să zicem... încă două zile. 

— Am fi flămânzi şi însetaţi... dar am putea rezista. 


— Trei zile? 

— Foarte însetaţi. 

Hausner dădu din cap. Dacă ar continua să muncească, 
iar căldura nu s-ar domoli, în trei zile ar apărea 


deshidratarea. Poate chiar mai devreme. lar în acel 
moment nimeni n-ar mai fi în stare să gândească logic. 
Toată lumea s-ar gândi numai la apă, iar acesta ar putea să 
le fie sfârşitul, chiar dacă defensiva nu s-ar prăbuşi. Atâtea 
asedii se terminaseră aşa... Apa. Mâncarea nu era o 
problemă, căci fiinţele omeneşti pot supravieţui săptămâni 
întregi aproape fără să mănânce. Şi-apoi, se găseau 

nenumărate şopârle şi scorpioni, iar noaptea trecută auzise 
şacali, pe care i-ar fi putut atrage cu vreo momeală... arabii 
înmormântați... La dracu’ cu rabinul Levin. 

Leiber continua să-i spună ceva: 

— Am măsurat, cu atenţie, rezervele de apă. Avem 
suficiente rezerve pentru o jumătate de litru pe zi de 
persoană. 

— N-ajunge. 

— Nu, domnule. Privi în jos, dând cu piciorul într-o bucată 
de pământ. Am putea săpa. 

Hausner strigă spre Dobkin, aflat lângă coliba păstorilor. 

— Acesta e un gorgan, nu? 

— Sunt convins că este, îi răspunse acesta. O citadelă 
distrusă, acoperită de praf şi dărâmături. De ce? întrebă el, 
apropiindu-se. 

— Vreau să sap, ca să dau de apă. 

Dobkin clătină din cap. 

— Ai găsi lucruri interesante, dar nu şi apă. Trebuie să 
ajungi la nivelul Eufratului. Apoi, apropiindu-se de Hausner 
şi Leiber, adăugă: De ce n-am trimite pe cineva să aducă 
apă din vale? 

Hausner clătină din cap. 

— Ştii bine că au pichete de pază. 

— La noapte, dacă nu atacă pe coasta dinspre fluviu, s-ar 
putea să reuşim. O să conduc eu grupul. 

— Tu vei da un telefon din casa de oaspeţi. 

Dobkin începu să râdă. 

— N-am nicio monedă de prin partea locului. Hausner 
zâmbi şi el. Dobkin privi în jos, apoi către fluviu. Puneau lut 
şi nămol în forme de lemn şi le lăsau la soare, zise el fără 
nicio legătură. Vocea sa devenise rezervată. Cărămidăriile 
se întindeau cât vedeai cu ochii în toate direcţiile. Soarele 
ardea cărămizile, iar ca mortar erau folosite aluviunile 
fluviului. Întipăreau în cărămizi desene cu lei şi animale 
mitice, iar regii îşi puneau inscripţiile lor cuneiforme pe 
fiecare cărămidă. NABUCODONOSOR, REGE AL 

BABILONULUI, FIU AL LUI NABOPOLASSAR, REGE AL 
BABILONULUI. lar şi iar, la nesfârşit. Uneori colorau 
marginile cărămizilor în roşu, albastru, galben sau verde, 
construind astfel unul dintre cele mai frumoase şi mai pline 
de culoare oraşe, o adevărată perlă luminoasă în valea de 
mătase a Eufratului. Dobkin dădu cu piciorul în pământul 
maroniu şi făcu câţiva paşi, privind îndelung spre vest, 
peste nesfârşitele ţinuturi mlăştinoase, către care soarele 
galben-roşietic începea să coboare. Au cucerit Israelul şi l- 
au adus în robie la apa Babilonului. Chiar aici, Jacob. Un 
evreu a stat chiar aici, pentru a lipi cărămizile cu mâl, 
întărind astfel cetatea împotriva lui Cirus al Persiei. Au 
trecut peste douăzeci şi cinci de secole de atunci. Dar Cirus 
a cucerit Babilonul, iar una dintre primele sale acţiuni a fost 
eliberarea evreilor. De ce? Cine ştie? Totuşi, ei s-au întors în 
Israel, găsind lerusalimul în ruine. Cu toate acestea, s-au 
întors acolo, şi asta contează. Privi în sus, părând că revine 
la realitate. Şi, mai important, este că nu toţi s-au întors. 

— Cum adică? 

— Poate că mai există şi azi evrei care trăiesc în 
captivitate la apa Babilonului. 

— Vorbeşti serios? 

Leiber părea oarecum stânjenit, din cauza lui Dobkin. 
Stătea la câţiva metri distanţă, ascultând politicos. 

— Desigur. Doar dacă nu cumva au fost mutaţi la Bagdad 
de către guvernul irakian - ceea ce e foarte posibil. Vorbesc 
despre evreii irakieni pentru care am făcut pe dracu-n patru 
să-i luăm de aici. In total vreo cinci sute. Era una dintre 
propunerile ce urma să fie făcute în cadrul misiunii de pace. 

— Crezi că mai sunt aici? 

— Au rezistat douăzeci şi cinci de secole. Să sperăm că 
n-au dispărut. Principala comunitate este un sat aflat pe 
celălalt mal al Eufratului, într-un loc numit Ummah. Se află 
la vreo doi kilometri mai la vale, aproximativ în dreptul 
satului Kweirish, pe care l-am văzut azi. 

— Ne-ar ajuta? 

— E, aceasta e întrebarea. Ce e un evreu? Cine e evreu? 
De ce au preferat strămoşii acestor oameni să rămână în 
păcătosul Babilon? Cine ştie? Au rămas evrei după atâţia 
ani în care au fost separați de iudaismul propriu-zis. Asta e 
tot ce ştim. Dumnezeu ştie ce fel de ebraică vorbesc. Işi 
descheie tunica. Dar vor recunoaşte asta, zise el, scoțând o 
Stea a lui David. 

— Mă îndoiesc că ştiu că ne aflăm aici, zise Leiber. 

Hausner puse o mână pe umărul lui Leiber şi spuse: 

— Poţi fi sigur, domnule steward, că toată lumea ştie că 
ne aflăm aici. Cu excepţia celor pe care ne-am putea bizui 
cu adevărat - guvernul irakian şi israelienii. II bătu uşor pe 
spate. Dar ne vor descoperi în curând. Acum vreau să 
examinezi fiecare colţişor şi să găseşti mai multe provizii. 

Leiber încuviinţă din cap şi se depărtă. 

— Din ceea ce am văzut în dimineaţa asta, nu cred că voi 
putea ajunge la Poarta lIştar de unul singur pe timp de 
noapte. Terenul e dificil şi necunoscut, peste tot sunt 
săpături adânci, nemarcate, şi sunt convins că pe drum vor 
fi multe santinele. 

— Ce propui? 

— Terenul din partea cealaltă a Eufratului este plat şi, 
probabil, fără palestinieni. O să cobor într-acolo la noapte, 
conducând, eventual, o echipă care să ia apă din fluviu. Eu 
îl voi traversa înot. 

— Şi santinelele? întrebă Hausner. 

Dobkin ridică din umeri. 

— Din momentul în care va începe tirul pe coasta estică, 
santinelele de acolo n-or să mai audă mare lucru şi nici n-or 
să mai fie prea preocupate de asta. Pe la două-trei 
dimineaţa, îngheţaţi şi obosiţi, vor mulţumi cerului că nu au 
fost implicaţi în asalt. Pot să mă descurc. 

Hausner părea neîncrezător. 

— Şi dacă traversezi fluviul şi ajungi la satul acela de 
evrei, ce te aştepţi să găseşti? 

Dobkin nu ştia la ce trebuie să se aştepte. Chiar dacă ar 

fi avut vreun vehicul comunal, străzile erau inutilizabile. 
Fără îndoială că nu exista niciun telefon, iar unui măgar iar 
fi trebuit mai multe zile pentru a ajunge la Bagdad. O 
posibilitate era să ajungă la Hillah, dar, în acest caz, ar fi 
trebuit să traverseze încă o dată fluviul. Poate cu o barcă. O 
barcă cu motor ar fi ajuns la Bagdad în cinci-şase ore. Una 
simplă putea ajunge la Hillah într-o oră. Şi apoi? Salut, sunt 
generalul Dobkin din Armata Israeliană şi... 

— De ce zâmbeşti? întrebă Hausner. 

— De un gând năstruşnic. Să ştii că nu mi-am amintit de 
satul acesta acum. Din prima clipă în care am ştiut că 
suntem la Babilon, m-am gândit la oamenii aceştia. Dar 
dorim să îi implicăm în această poveste? Nu au şi aşa 
destule necazuri? 

— Nu mai multe decât noi. lar pe viitor, domnule general, 
te-aş sfătui să nu mai ascunzi asemenea informaţii. După 
câte văd, ai două variante - casa de oaspeţi de lângă 
Poarta Iştar sau satul evreiesc Ummah. 

Dobkin încuviinţă din cap. Existau multe şanse ca 
Ummah să nu mai fie locuit sau să fie ocupat de 
palestinieni. În fine, se mai putea ca evreii să nu le fie de 
niciun ajutor. Dar oare era, într-adevăr, posibil aşa ceva? 
Era posibil să se apropie de un evreu din vremurile de 
demult, care locuia într-o cocioabă murdară de chirpici de 
pe malul Eufratului, cerându-i ajutorul în numele rudeniei 
de sânge? Dobkin aşa credea. Şi oare Rish s-ar răzbuna pe 
nefericiţii aceia, dacă ar afla? În mod sigur. Dar ce putea 
face? Nimic altceva. 

— O să încerc să ajung în Ummah la noapte. 

— În regulă. Aş fi preferat să te repezi până la casa de 
oaspeţi, dar e alegerea ta. Se întoarse şi porni împreună cu 
Dobkin spre colibă. Apoi, uitându-se la uriaşul care mergea 
alături de el, Hausner adăugă: Tot nu îmi pot permite să 
renunţ la un pistol. 

— Bine. 

Făcură câţiva paşi în linişte. Hausner îşi drese glasul. 

— L-am rugat pe ministrul de externe... 

— Da, îl întrerupse Dobkin. Am primit digitalină. 
Însoţitorul ministrului de externe, Peled, are probleme cu 
inima şi avea provizii pentru o lună. Am luat jumătate. 

— Sper că e suficient. 

— Şi eu. 

Burg ieşi din colibă împreună cu cele două stewardese. 
Rachel Baum şi Beth Abrams. Uniformele lor bleu erau 
leoarcă de sudoare şi de sânge amestecat cu iod. li 
aruncară lui Hausner o privire deschisă, exprimând un 
amestec de teamă şi dezgust şi îşi văzură de drum. 

Burg ridică din umeri. 

— Şi la mine se uită la fel. În schimb, cu Muhammad s-au 
purtat foarte frumos, până când am terminat ancheta. 
Nimeni nu ne înţelege, Jacob. 

— A mai spus ceva? întrebă Hausner. 

Burg îşi mestecă pipa goală. 

— Câteva lucruri. Privi avionul Lear care se îndrepta spre 
vest, deasupra fluviului Eufrat. Nu cumva merge la baza 
militară ca să aducă mortiere şi grenade? 

Hausner privi către avionul care se pierdea în lumina 
soarelui. 

— Asta ne-ar cam îngreuna situaţia la noapte. 

Dobkin îşi aprinse o ţigară. 

— Mă bucur că nu voi fi prin preajmă. 

— Deci, te duci până la urmă? întrebă Burg. 

— Da. În noaptea asta, în timp ce voi o să fiţi ciuruiţi, eu 
o să mănânc matzoh şi miel fript şi o să dansez horah. 

— Cred că de la soare ţi se trage, domnule general. 

Dobkin îi povesti lui Burg despre satul evreiesc. Acesta 
ascultă, apoi dădu din cap. 

— lertată să-mi fie gluma, dar nu-mi sună cuşer. Eu zic să 
rămâi la primul plan, Ben. 

— Mi se pare mai sigur aşa. 

Burg ridică din umeri. Oricum, tot sinucidere era. 

— Apropo, Muhammad spune că locotenentul lui Rish, 

Salem Hamadi e homosexual. Li se întâmplă frecvent celor 
crescuţi în instituţii. 

— Ce contează? întrebă Hausner. 

— O să fie foarte important pentru Salem Hamadi, atunci 
când vom transmite ştirea, cu volumul dat la maximum prin 
instalaţia PA. 

Hausner zâmbi. 

— Nu-i corect. 

— Totul e corect Le-ai spus să aşeze boxele pe linia 
defensivă? 

— S-a făcut, zise Dobkin. 


Hausner veni la umbra aripii în formă de delta. Rampa de 
pământ şi noroi fusese terminată, iar el se sprijini cu 
spatele de o latură a ei, simțind cea dintâi adiere a unui 
vânt fierbinte. Becker îi raportase că barometrul scăzuse 
constant toată ziua. 

— Ştie cineva denumirea vântului estic pe aici? 

— Serji, zise Dobkin. Îl simţi? 

— Cred că da. 

— Nu-i prea bine. După câte am auzit, e mai rău decât 
Hamseen-ul din Israel. 

— De ce? 

— İn primul rând, pentru că e mai cald. Apoi, aici nu e 
decât nisip şi praf şi, dacă le ridică în aer, te poate sufoca şi 
omorî. Mai ales pe un deal ca ăsta. Aşa a dispărut Babilonul 
şi toată Mesopotamia. Cineva spunea cândva că o civilizaţie 
va supravieţui mereu atâta timp cât oamenii simpli vor face 
aceleaşi lucruri mărunte în fiecare zi. Ei bine, acest lucru s- 
a dovedit a fi adevărat pentru Mesopotamia în decursul 
fiecărei invazii - cu excepţia celei mongole. De îndată ce 
femeile au încetat să mai măture străzile, iar fermierii nu 
au mai cultivat pământul, acesta a început să se acopere 
cu praful adus de $ei; care, venind din munţii Persiei, 
aducea cu sine deşertul. 

Hausner privea peste peisajul din faţă, spre munţii din 

depărtare. Nori de praf începeau să se formeze în jurul 
dunelor de nisip. Se roteau în jurul colinelor mai mici, 
dispărând apoi în văile uscate, apoi  reapăreau, 
îndreptându-se spre ei. 

Urmărindu-i privirea, Dobkin zise: 

— Din punct de vedere strict strategic, pe cuvânt că nu 
ştiu cine ar avea de câştigat din producerea unei furtuni de 
nisip. 

— Avem destule probleme, spuse Hausner, n-am nevoie 
de încă una. Se uită la Burg. O să scăpăm şi de prizonier, 
dacă zici că ai terminat cu el. 

— Bănuiesc că vrei să-i dai drumul. 

— Da. 

Dobkin se opuse. 

Oferindu-i o ţigară, Hausner zise: 

— Dă-mi voie să-ţi spun o poveste sau două. Se sprijini 
cu spatele de rampa de pământ răcoros. In timpul asediului 
Milanului, în secolul al doisprezecelea, locuitorii cetăţii au 
umplut sacii, folosiţi pentru stocarea grânelor, cu nisip şi 
i-au utilizat pentru a întări parapetele. Asediatorii, conduşi 
de împăratul german Barbarossa, au crezut că sacii erau 
plini cu grâu şi şi-au pierdut moralul. In realitate, oraşul era 
bântuit de foamete, dar Barbarossa nu ştia lucrul acesta. 
Câţiva ani mai târziu, acelaşi Barbarossa asedia oraşul 
italian Alessandria. Un ţăran a ieşit din cetate să-şi ducă 
vaca la păscut, dar a fost prins de oamenii lui Barbarossa, 
care au omorât animalul şi au descoperit că stomacul său 
era plin cu grâu de cea mai bună calitate. Țăranul le-a 
explicat atunci că fânul şi nutreţul se găseau cu greu în 
cetate, în schimb cantitatea de cereale era aşa de mare, 
încât şi animalele erau hrănite cu acestea. Barbarossa şi-a 
pierdut din nou curajul şi a ridicat asediul, cu toate că, în 
realitate, cei din Alessandria sufereau de foame, iar ţăranul 
şi vaca nu fuseseră decât un truc. 

— Cred că ştiu ce vrei să spui, zise Burg. 

— Bun. Mai întâi, o să dăm o petrecere cu nişte dansuri şi 

cântece. Câţiva or să simuleze că mănâncă şi beau. Toate 
armele de care dispunem trebuie ascunse în coliba 
ciobanilor. Puneţi câte un singur glonte în toate armele, în 
aşa fel încât să pară pline cu muniţie. Nu daţi prea multă 
atenţie mâncării şi muniției şi construiți o mitralieră falsă, 
pe care să o aşezaţi la o distanţă destul de mare pentru a 
putea fi luată drept reală. Imaginaţi tot felul de ruses de 
guerre. Comportaţi-vă ca şi cum am avea aici Divizia a treia 
blindată, venită la odihnă şi distracţie. Apoi daţi-i drumul lui 
Muhammad Assad. 

Dobkin stătea pe gânduri. 

— Mi se pare că bate la ochi. 

— Poate că pentru Rish şi ofiţerii săi. În schimb, aşbalii se 
vor gândi serios la asta. 

ÎI privi pe Burg. 

— De ce nu? zise acesta. Eu am terminat cu el. 


Cei trei intrară în colibă, acolo unde Kaplan stătea tot pe 
burtă, dar arăta mai bine. Alţi patru oameni, cu răni uşoare, 
printre care se afla şi Joshua Rubin, jucau cărţi. Stenografa 
rănită, Ruth Mandel, era înfăşurată în pături şi părea 
cuprinsă de febră. Palestinianul îl privi cu teamă pe Burg, 
iar Hausner văzu că avea nasul rupt. Nu agrea ideea de a-l 
ţine pe prizonier împreună cu răniții, dar adăpostul acesta 
era singura incintă acoperită, cu excepţia avionului, care 
însă era ca un cuptor în lumina soarelui. Răniţii îl puteau 
supraveghea şi, la urma urmelor, niciunul nu se afla în stare 
gravă, aşa încât domnul Muhammad n-avea decât să 
raporteze acea informaţie. 

Stewardesele se întoarseră şi una dintre ele descoperi 
rana lui Kaplan. Incepea să supureze şi mirosea foarte urât. 
Mirosul de bandaje şi de transpiraţie se răspândise în toată 
încăperea. Beth Abrams puse un fel de miez galben de fruct 
pe rana gangrenoasă. 

— Ce-i asta? întrebă Hausner. 

Beth Abrams îl privi o secundă apoi îi răspunse: 

— E o plantă locală folosită ca astringent. 

— De unde ştii? 

— Am citit în manualul medical al Armatei, când făceam 
parte din trupe. În timp ce vorbea, tampona uşor rana. 
Fructele sunt ca lămâia, de mărimea unei mingi de tenis şi 
sunt moi. Cresc pe tulpini lungi, direct pe pământ. Sunt 
destule pe coasta dealului, şi le folosesc pentru toţi 
pacienţii, căci nu mai este alcool. 

Acoperi rana şi se îndepărtă. 

— În regulă. Hausner se întoarse către Kaplan. Ce-ţi mai 
face fundul? 

Acesta reuşi să surâdă. 

— Stewardesele acestea îmi tot pun chestie de-aia 
galbenă pe el. Să ştiţi că nu glumea cine spunea că, dacă 
zbori cu El Al, vei fi tratat precum regele Solomon. 

Hausner zâmbi. Kaplan îi amintea de Matti Yadin. Va 
trebui să aibă grijă să obţină o promovare pentru el. 

— Aceea mai măruntă, Beth Abrams, este o mică scorpie, 
dar nu se uită la fundul tău ca medic. Să nu uiţi chestia asta 
când o să ne întoarcem din nou la Lod. 

— O să ţin minte şi diseară. 

Hausner observă că Chaim Tamir, care fusese grav rănit 
în contraatacul din noaptea precedentă, dormea buştean. 
Traversă încăperea micuță, apropiindu-se de locul în care 
cei patru bărbaţi jucau cărţi. | se adresă lui Joshua Rubin. 

— Nu mi-ai spus niciodată că eşti nebun. 

Rubin, un bărbat scund, cu părul roşcat, în vârstă de vreo 
douăzeci de ani, îşi strânse cărţile şi privi în sus. 

— Nu m-ati întrebat niciodată. La cine e Uzi-ul meu? 

— L-am retras. Când te-au adus, nu mai avea decât trei 
gloanţe. 

— Atunci, daţi-mi-l înapoi. Aduceţi-l aici. În cazul în care 
ne invadează. Vreau să trag în primul ticălos care intră pe 
uşa aceea. 

— Bine, bine. O să ţi-l aduc. 

Hausner îi privi pe rând pe cei patru, care reîncepură să 

joace cărţi. Erau oameni obişnuiţi, civili, care se pierduseră 
cu firea preţ de câteva minute în noaptea precedentă. 
Acum păreau normali, vorbeau normal, certându-se pentru 
un joc de cărţi. Oare ce părere avea Miriam Bernstein de 
asta? Putea ea oare să priceapă cum nişte oameni amabili 
puteau fi criminali şi cum nişte asasini puteau deveni 
făpturi amabile? Inţelegea ea oare că un tip ca Isaac Burg 
era capabil să zâmbească şi să se învârtă încoace şi încolo 
cu pipa lui inofensivă, sfărâmând apoi nasul unui prizonier, 
dar, cu toate acestea, rămânând un băiat bun? Era pusă în 
joc însăşi supraviețuirea lor, iar tot ceea ce trebuia făcut în 
acest sens nu putea fi evitat. 

19. 


Reflectat de învelişul metalic al avionului, soarele părea 
mai fierbinte decât de obicei. Acoperindu-şi ochii cu mâna, 
pentru a-i feri de lumina orbitoare, Hausner şi Burg priveau 
cum coada era dezasamblată. Hausner se întrebă din nou 
cum de nu-i dăduse niciodată prin cap să ceară o verificare 
a punctelor inaccesibile ale navei. Aceasta fusese 
examinată cândva cu ajutorul razelor-X, pentru a se afla 
gradul de uzură al subansamblelor metalice, dar nimănui 
nu-i venise ideea să analizeze umbrele care nu îşi aveau 
locul acolo unde se aflau. Dar de ce nu se gândise e/la aşa 
ceva? Dacă accepţi un asemenea post, şi, din cauza unei 
scăpări ce-ţi aparţine, mor oameni, în ce măsură trebuie să 
te consideri vinovat? In ce măsură poţi da vina pe 
subalterni? Ce poţi face pentru a ispăşi vina pentru tragedia 
produsă? Trebuie să ispăşeşti? Nu cumva e vorba de lucruri 
pe care nimeni nu le-ar putea prevedea în chip raţional? 

Nu îl putea în niciun caz învinovăţi pe Ahmed Rish, care 
nu-şi făcea decât datoria, aşa cum i se părea că trebuie s-o 
facă. Misiunea lui Hausner era să îl împiedice pe Rish să îşi 
ducă la bun sfârşit planul, iar ceea ce îl sâcâia cel mai tare 
era faptul că Rish îl păcălise. Era o jignire personală, 
asemenea unei palme, deşi Hausner încerca să nu 
exagereze importanţa acestui detaliu. Era oare pe cale să Îi 
conducă pe aceşti oameni la o moarte sigură, numai din 
cauza mândriei sale exagerate? 

In concepţia iudaică, mândria excesivă fusese 
dintotdeauna socotită un păcat grav. Babilonul era un 
simbol al trufiei, de aceea fusese blestemat. Babilonul 
fusese îngenuncheat. Oare reacţiile lui aveau ca punct de 
plecare un orgoliu rănit? Nu. Nu făcea decât să urmeze 

calea instituită de Israel de atâţia ani de zile. Nu putea fi 
vorba de niciun fel de negociere cu teroriştii. Era o linie 
dură şi inflexibilă, dar se potrivea, din întâmplare, 
temperamentului şi stării lui de spirit, fără a fi neapărat o 
decizie personală. Şi totuşi, gândul acesta nu-i dădea pace. 
Se întoarse spre Burg. 

— Mai există vreo urgenţă? 

Acesta se întoarse cu spatele la coada avionului şi arătă 
cu degetul spre o depresiune aflată la vreo două sute de 
metri distanţă. Abdel Majid Jabari şi Ibrahim Ali Arif săpau 
un şanţ de scurgere pentru o latrină, folosind aceleaşi scule 
ca toată lumea: bucăţi lungi din traversele de aluminiu, 
pentru a sfărâma pământul întărit, şi fragmente mai subţiri 
tot de aluminiu pentru a scoate afară pământul şi nisipul. 
Aveau mâinile înfăşurate în haine pentru a şi le proteja de 
muchiile tăioase ale metalului. 

— l-am luat la întrebări pe amândoi, deşi sunt membri ai 
Knesset-ului, şi nu aveam căderea să o fac. Însă situaţia o 
cerea, iar ei au fost puţin cam ofuscaţi şi foarte mânioşi. 
Poate rezolvi chestia asta. 

Hausner îi privi pe cei doi arabi un timp. 

— Da. Cu toţii va trebui să răspundem pentru acţiunile 
noastre, în caz că ne vom întoarce acasă, nu-i aşa, Isaac? 
Aici Jabari şi Arif nu sunt decât doi cai troieni, însă în 
lerusalim te-ar putea pune imediat în faţa unui comitet al 
Knesset-ului, nu? 

Burg îl privi rece pe Hausner. 

— Am făcut ceea ce am crezut de cuviinţă. Mă susţii? 

— Desigur. li privi pe cei doi oameni care se ridicau în 
picioare, ştergându-şi sudoarea de pe faţă. Kheffiyah-urile 
lor îi apărau de soare mai bine decât pălăriile pe care le 
purtau aproape toţi ceilalţi. Sunt într-o situaţie destul de 
incomodă amândoi. Dar nu cred că o trădare i-ar ajuta să 
se înţeleagă cu Rish. Ei doresc mai puţin decât oricare 
dintre noi ca acesta să ajungă sus. l-ar mulţumi să-i 
omoare. Ştii ce le fac trădătorilor. 

Burg încuviinţă din cap. 

— E neplăcut. Îşi goli pipa. Să ştii că prietena ta, doamna 
Bernstein, mi-a scos peri albi, pentru că am pus la îndoială 
loialitatea lui Jabari şi Arif şi pentru felul în care l-am tratat 
pe prizonier. Spunea că ne-am transformat cu toţii în 
sălbatici, şi, fireşte, avea dreptate. Numai că, după părerea 
mea, asta nu-i chiar aşa de rău, nu, Jacob? Ea gândeşte 
altfel. De ce oare cei care au suferit nu sunt în stare să 
vadă lumea aşa cum e? 

— Ba o văd bine, Burg. Pur şi simplu, nu pot să renunţe la 
acest joc al superiorității morale în care ticăloşii ca noi sunt 
obligaţi să intre în rahat, ca ei să poată organiza seminarii 
pe tema păcii şi a dezarmării mondiale. 

— Mă rog, eu n-am o părere la fel de proastă despre 
persoanele de genul ăsta. Oricum, îmi face probleme, şi 
cred că ar trebui să ai grijă şi de ea. 

— Cum adică? 

ÎI privi uimit pe Burg. 

Acesta îi răspunse cu o privire asemănătoare şi spuse: 

— Asta tu hotărăşti. 

Hausner îşi şterse palmele pe pantaloni şi zise: 

— O să mă gândesc. 


Făcând câţiva paşi, Hausner observă că pământul cobora 
uşor într-o mică depresiune, în partea de sud a platoului. 
Dobkin bănuia că acolo se aflase curtea citadelei, iar coasta 
sudică fusese, de fapt, zidul cetăţii, care se întindea de la 
citadelă până la colina Kasr din sud, mergând de-a lungul 
fluviului. Coasta nordică era un astfel de zid acoperit, şi, 
dacă nu ar fi fost atât de apropiate, cele două povârnişuri 
le-ar fi oferit aşbalilor o cale uşoară de acces. Hausner era 
de acord că niciuna dintre pante nu semăna a formaţiune 
naturală, dar nu putea pricepe cum de reuşea Dobkin să 
vadă ziduri, citadele, turnuri de pază şi chiar curţi. Pentru el 
totul era mizerie, un teren cu mult mai distrus decât orice 
altă regiune pe care o văzuse în Israel. Dobkin descria un 


251 


cadavru acoperit cu un giulgiu gros. Dacă aveai anumite 
noţiuni de anatomie, nu era nicio dificultate în a recunoaşte 
picioarele şi braţele, faţa, stomacul şi pieptul, ghidându-te 
după ridicăturile şi adânciturile giulgiului. La fel era şi cu 
cetăţile. Curți şi turnuri de pază. Ziduri şi citadele. 

Cei doi arabi priviră înspre Hausner când îl văzură 
apropiindu-se. Jabari vorbi primul: 

— N-am avut prilejul să te felicit pentru felul în care ai 
apărat Babilonul astă-noapte. 

— Sună cam bombastic, replică Hausner. 

Arif încerca să-şi recapete suflul. Era dezbrăcat până la 
brâu şi stomacul i se mişcă în ritmul gâfâielilor. 

— Şi eu vreau să te felicit. 

Hausner dădu din cap în semn de mulţumire. Nu spuse 
nimic o bună bucată de timp, apoi vorbi: 

— Am vreun motiv să mă îndoiesc de voi? 

Jabari se apropie de el la câţiva centimetri. 

— Nu. 

— Atunci, asta-i tot. Am impresia că domnul Burg doreşte 
să îşi ceară scuze, dar nu poate, din cauza educaţiei pe 
care a primit-o. Privi de jur împrejur. Am o însărcinare 
foarte importantă pentru voi. 

— Mai importantă decât săparea latrinei? întrebă Arif. 

— Cred că da. 

Se aşeză pe marginea şanţului neterminat, legănându-şi 
picioarele. Ei se aşezară lângă el, ascultându-i explicaţiile. 


Dobkin şi Burg solicitară o nouă pauză, apoi cerură 
tuturor să pună în scenă un spectacol pentru prizonier. 
Toată lumea intră în joc, deşi dansul şi cântecele cereau 
mai mult efort decât ar fi putut ei depune. Cele cinci AK-47 
şi cele zece pistoale fură aruncate la întâmplare în colibă, 
ca şi cum nu erau decât nişte arme în plus, iar muniţia fu 
lăsată pe podeaua murdară. Marcus, din echipa de 
securitate, veni în adăpost cu pistolul-mitralieră Uzi atârnat 
la şold şi îl dădu lui Rubin, care îl aşeză cu ostentaţie sub 

pătură. Cei doi vorbiră o vreme, apoi Marcus plecă. Alt 
membru al echipei de securitate, Alpem, veni să îi viziteze 
pe Kaplan şi Rubin. Şi el avea un Uzi, numai că arma lui era 
puţin mai prăfuită. Era, de fapt, acelaşi automat, care îi 
fusese trecut prin crăpătura din zid de către Rubin. 

Brin veni la rându-i să îşi arate, ca la paradă, puşca M-14 
cu lunetă. Muhammad privi cu atenţie la ea şi la lunetă, iar 
Brin îi observă privirea. Singura lor armă secretă, pe care 
Hausner ordonase să nu o arate, era luneta pentru timp de 
noapte. Brin vorbea cu Assad în ebraică, astfel încât să nu 
poată fi înţeles de către arab. 

— Nu, prietene, nu asta e luneta care te-a ţintit. Mai 
avem una, dar tu nu vei putea decât să bănuieşti asta. 

li dădură lui Assad un prânz copios, folosind alimente ale 
companiei aeriene şi delicatese din bagaje. Unele dintre 
acestea îl ispitiră cu adevărat, dar gustă din toate. O 
stewardesă turna apă dintr-un vas în pahare de plastic pe 
care le dădea răniților. Cu toţii le băură. Joshua Rubin bău 
jumătate şi aruncă restul prin crăpătura din perete. Chiar 
dacă Assad observase că înainte nu fuseseră la fel de 
nepăsători faţă de rezervele de apă, nu spuse nimic. 

Assad fu scos din colibă de către doi paznici, Jaffe şi 
Alpem. Inainte să fie legat la ochi văzu zeci de pahare şi 
borcane care conţineau combustibil de la avion, adunate 
toate într-o groapă de lângă zidul colibei. Un steward, 
Daniel Jacoby, umplea alte câteva borcane dintr-o canistră 
de aluminiu. Esther Aronson, una dintre însoţitoare, 
confecţiona fitile din fâşii de haine. Acesta nu mai era un 
truc, iar Muhammad Assad fu cu adevărat impresionat. 
Alpem strigă la Esther Aronson, cerându-i o cârpă pentru a-l 
lega la ochi pe arab. Aceasta nu se grăbi, aşa cum, de 
altfel, i se spusese, iar el îi strigă să vină mai repede. 

Intre timp, Jaffe îl întoarse pe Assad cu spatele, făcându-l 
să vadă întregul perimetru defensiv. Acestuia i se păru că 
vede o mitralieră de mare calibru aşezată pe un trepied. Nu 
era, de fapt, decât un fragment din trenul de aterizare 

frontal, care fusese acoperit cu funingine şi aşezat pe 
suportul unei camere video recuperate dintr-un bagaj. 
Cartuşe goale fuseseră atârnate la vedere, strălucind în 
soare, ca şi cum ar fi fost muniții nefolosite. Assad nu păru 
să se întrebe cum de căraseră israelienii o mitralieră de 
calibru mare la bordul avionului. Văzu tot ce trebuia să 
vadă în cele câteva secunde, apoi fu repede legat la ochi şi 
îndrumat spre perimetrul defensiv. De aici fu condus printre 
cele două reflectoare uriaşe din aluminiu, peste şanţul şi 
zidul de pământ, iar la jumătatea pantei legătura de la ochi 
îi fu îndepărtată, dându-i-se o batistă albă pe care o legă la 
capătul unui tub hidraulic de aluminiu. Cu aceeaşi voce cu 
care, probabil, Dumnezeu i se adresase soţiei lui Lot, Jaffe îi 
spuse lui Assad să nu privească înapoi, iar acesta, în ciuda 
rănii, porni destul de repede în josul pantei. 


Hausner ordonă încheierea festivităților şi îi găsi pe 
Dobkin şi Burg aşezaţi pe movila de pământ - turnul de 
pază îngropat - care fusese postul de comandă/observaţie 
al nopţii trecute. Cei doi supravegheau desfăşurarea 
lucrărilor. Tricoul cu harta țărmului Tel Avivului se mişca 
încet în bătaia vântului cald. 

— Şi acum? întrebă Hausner. 

— Ar trebui să vorbim din nou cu Becker, sugeră Burg. 
Este pe puntea de comandă. 

Se întoarseră la avion. Sub ciocul îndoit al navei, fusese 
ridicată o platformă de pământ bătătorit, pe care se afla 
Kahn, întins şi lucrând la roata din faţă. Era plin de unsoare 
şi transpirat. Hausner se întrebă dacă nu cumva şi-ar fi 
cheltuit cu mai mult folos energia săpând capcane, dar nu 
zise nimic. 

— Avem noroc? întrebă Dobkin. 

Kahn ieşi de sub aparat şi se ridică. 

— Nu, nu încă. Dar cred că sunt pe-aproape. 

— Bine, zise Dobkin, încuviinţând din cap. 

— Sper numai că vom avea suficient carburant şi baterii 

ca să o putem pune în funcţiune şi folosi, dacă o repar. 

Privi ostentativ către Hausner. 

— De ce? întrebă acesta. Pentru aparatele de aer 
condiţionat? Păşi pe rampă. Dacă nu reuşiţi să stabiliţi 
contactul radio, folosind bateriile, mă îndoiesc că 
generatorul va rezolva problema. Kahn nu răspunse. 
Hausner porni să urce pe rampă. Privi spre vârful avionului. 
Tehnicienii sunt cârpaci prin definiţie. Dacă ceva nu merge, 
vor să-l repare. Întreaga ta fiinţă s-a implicat în repararea 
acestei blestemate UEA, dar e mai presus de puterea mea 
de înţelegere la ce ne-ar folosi ea o dată pusă în 
funcţiune. Deşi era roşu la faţă, Kahn continuă să tacă. 
Hausner mai făcu câţiva paşi şi apoi strigă peste umăr: 
Radioul ne poate scoate repede de aici, dar se pare că voi 
doi nu sunteţi făcuţi să-l folosiţi. 

Sări pe aripa în formă de delta. Dobkin şi Burg rămaseră 
în urmă, vorbind liniştit cu Kahn. 

Cabina era încinsă ca un cuptor, iar Hausner începu să 
transpire, deşi nu mai băuse apă de o bună bucată de 
vreme. În cabină se auzeau zgomotele provocate de 
eforturile celor ce încercau să dezasambleze coada. 
Trecând pe lângă cambuză, Hausner văzu că fusese golită 
complet. Machometrul era aprins, indicând faptul că Becker 
folosea unitatea energetică pentru cazurile de urgenţă. 
Aparatul continua să indice 0,00 MACH, uimindu-l 
întrucâtva pe Hausner care se întrebă cine fusese inginerul 
atât de inteligent care conectase Machometrul pasagerilor 
la reţeaua pentru cazurile de urgenţă. Işi spuse că, 
probabil, pasagerii de pe 01 văzuseră cum viteza scade 
brusc în momentul următor exploziei. Se întrebă ce va fi 
indicat Machometrul din cabină în clipa în care avionul se 
răsucise pe cer. 

Hausner simţi mirosul de pe puntea de comandă înainte 
de a ajunge acolo. Privi înăuntru şi văzu că Hess zăcea încă 
peste ecranele de control, dar trupul îi înţepenise şi arăta 
foarte nenatural. Prin gaura din parbriz pătrundea un vânt 

cald. Becker asculta la radio cu căştile pe urechi. 

Hausner păşi înăuntru. 

— Vreau să-l scoateţi de aici, zise el tare. 

— Lasă-l în seama mea. Il voi ţine aici până vor fi dispuşi 
să-l îngroape, spuse Becker, scoţându-şi căştile. 

Hausner nu-l înţelegea pe Becker, dar nici nu voia să 
încerce. Ce importanţă avea unde ţineau cadavrul? Poate 
că era mai bine să nu fie văzut de către ceilalţi. Dacă n-ar fi 
fost rabinul ăla... 

Levin era o enigmă pentru Hausner, ca, de altfel, toţi cei 
din casta religioasă. Nu zburau cu El Al, nu mâncau şopârle 
nici dacă mureau de foame, nu îi îngropau pe cei morți în 
timpul Sabatului. Pe scurt, nu se adaptau secolului al 
douăzecilea. Şi totuşi, permiteau unor oameni ca Hausner 
să încalce Legea, ca ei să aibă apă în locuinţele lor şi în ziua 
de Sabat, ca radarele să funcţioneze, iar operaţiile 
chirurgicale să aibă loc. Levin nu era decât o altă variantă a 
lui Miriam Bernstein, îşi spuse Hausner. Amândoi erau siguri 
că se află în drum spre Paradis, în timp ce el, Hausner, se 
pregătea să meargă în Infern. Ajunse să creadă că, fie 
observaţiile sale erau extrem de pătrunzătoare, fie începea 
să se îmbolnăvească de paranoia. Dar ce despot nu suferise 
de această boală? 

— Am zis, vrei să asculţi puţin la radio? întrebă Becker. 

— Ce? Nu. Nu vreau. Ai auzit ceva? Ai încercat să 
transmiţi? 

— Aşa cum spuneam şi mai devreme, ziua e foarte greu. 

— Corect. Poate că vom avea mai mult noroc la noapte. 

— Nu, n-o să avem. 

— De ce? 

— Pentru că am primit un mesaj. 

Hausner veni mai aproape. 

— De la cine? 

— De la colegul Ahmed Rish. Mai înainte, când zbura pe 
aici. Spunea că speră că Jacob Hausner va lua în 
considerare toate vieţile care se află în joc, chestii d-astea. 

Şi m-a felicitat pentru zbor. Amabil băiat. Becker râse ca 
pentru el. Mi-a mai spus că la apus se va întoarce ca să 
continue să ne bruieze, în caz că nu ne predăm. 

— Ticălosul. 

— Îţi oferă mereu numai surprize. Şi toate sunt rele. 
Becker închise radioul. Nu l-ai putea dobori? 

— Care e înălţimea maximă de la care te poate bruia? 

— Depinde numai de el. El are puterea, iar când cerul e 
senin poate sta la distanţe foarte mari. 

— Atunci nu-l putem dobori decât dacă ai un SAM la 
bord, pe care îl ţii ascuns. 

Becker se ridică şi îşi dădu jos haina udă de transpiraţie. 

— Apropo, vreau să păstrez controlul asupra a tot ceea 
ce se ia de la bordul navei, Hausner. Puțin mai devreme, 
doi dintre oamenii tăi încercau să ia reţelele electrice care 
conectează aparatul ăsta blestemat cu bateriile. 

Hausner încuviinţă din cap. 

— În regulă. Îl văzu pe Becker lingându-şi buzele crăpate 
de sete. Bea nişte apă. 

Becker se îndreptă către uşă. 

— Cred că o să sap mormântul. 

Părăsi cabina avionului. 

Hausner privi îndelung spre aparatul de radio, apoi ieşi şi 
el. 


Nu voise să o întâlnească, dar era inevitabil, căci ea 
stătea în picioare pe aripă împreună cu alţi câţiva membri 
ai delegaţiei de pace. Observase că fiecare se grupase 
împreună cu cei mai apropiaţi. Ea nu voise să se amestece 
cu asistenții mai tineri ori cu membrii echipajului. 

Se îndreptau cu toţii către coada avionului, pentru a-i 
ajută pe cei care lucrau acolo. Avea mâinile înfăşurate în 
cârpe, pentru a şi le proteja de muchiile tăioase ale 
metalului. Şi ea era plină de praf şi transpirată. Mergea 
încet pe aripa foarte fierbinte, însoţindu-i pe cei care se 
urcau pe fuzelaj. Se opri cu picioarele depărtate, pentru a-şi 

menţine echilibrul pe aripa înclinată. 

— Toată lumea te crede un erou. 

— Asta şi sunt. 

— Aşa deci. Nimănui nu-i plac eroii. Tuturor le e frică de 
ei ori îi detestă. Ştiai asta? 

— Bineînţeles. 

— Ai plătit destul pentru vina de a fi trecut cu vederea o 
bombă plasată în coada de acolo cu peste un an în urmă, în 
Franţa? întrebă ea, arătând spre partea dinapoi a navei. 
Eşti în stare să revii în rândul oamenilor? 

— Sună aproape ca o invitaţie. 

— Atunci de ce n-o faci? El nu-i răspunse. Ce a mai spus 
Rish? 

— Voia doar să vorbim despre vremurile de odinioară de 
la Ramla. 

— Avem dreptul să ştim. 

— Hai să n-o luăm de la capăt. 

— Ce condiţii a oferit? 

— Ai lua în considerare o predare necondiționată? 

Ea ezită. 

— Dacă ar fi să salvez vieţi. 

— Preţioasele noastre vieţi nu valorează cât o umilinţă 
naţională. 

Ea clătină din cap. 

— Oare ce m-a făcut să cred că îmi place ceva la tine? 
Eşti o fiinţă tare josnică, pe cuvânt. 

— Voiai să îmblânzeşti bestia, Miriam? Nu eşti tu cea care 
face fapte bune? 

Îşi aminti de căldura pe care i-o arătase în avion, atunci 
când ea avusese impresia că simte lipsa cuiva. 

Păru încurcată. 

— Te joci cu mine? 

El îşi scoase un chiştoc de ţigară şi îl privi îndelung. | se 
părea dintr-o dată atât de lipsită de apărare. Işi ridică 
privirea şi spuse: 

— Uite ce e, Burg se plânge că distrugi moralul 

oamenilor. Aşa că ţine-ţi opiniile pentru tine, până când ţi 
se va da cuvântul în Knesset. Vorbesc serios, Miriam. Dacă 
se hotărăşte să te acuze de provocare de tulburări, nu te 
voi putea ajuta... 

Ea îl privi, dar avu nevoie de un răgaz pentru a pricepe 
pe de-a-ntregul sensul vorbelor lui, căci rămăsese cu 
gândul la ceea ce auzise mai devreme. Deodată se înroşi. 

— Ce? Ce naiba vrea să însemne „provocare de 
tulburări”? Nu mă duceţi voi pe mine. Trăim într-o 
democraţie, fir-ar să fie... 

— Ne aflăm la Babilon, acolo unde Hammurabi a creat 
legea talionului - ochi pentru ochi, dinte pentru dinte - cu 
mult timp înainte ca Moise să ne-o fi dat nouă. Originile 
noastre sunt crude şi violente - şi asta dintr-un motiv bine 
întemeiat: ne aflam într-o lume violentă. Apoi am devenit 
cu toţii pacifişti de meserie, şi uite ce s-a ales de noi. Acum, 
după atâtea secole, creştem din nou tinere şi tineri pregătiţi 
să lupte. Poate că nu ne plac manierele lor, dar ce le pasă 
lor? Nici lor nu le place spiritul nostru european şi tot ceea 
ce implică el. Dacă părinţii mei ar fi rămas în Europa, ar fi 
fost transportaţi în vagoane de marfă, ca ai tăi. Aşa erau ei. 
Asher Avidar a fost un prost, dar ştii ce? Imi place să am 
de-a face cu astfel de proşti. Oamenii ca tine mă bagă în 
sperieţi. 

Ea începu să tremure şi îi spuse cu o voce întretăiată: 

— Dacă... dacă părinţii tăi rămâneau în Europa, ai fi 
devenit nazist. Te-ar fi recunoscut ca pe unul de-ai lor. 

Hausner îi dădu o palmă, iar ea se prăbuşi pe aripă, 
rostogolindu-se câţiva metri în jos până să se oprească. 
Zăcea acolo, pe metalul care îi ardea tălpile goale. Nu voia 
să se ridice, deşi ar fi putut s-o facă. 

Hausner întinse mâna şi o ajută să se ridice. Cei aflaţi 
lângă coadă îi priveau, fără să se jeneze. Ţinând-o în braţe, 
Hausner îşi lipi faţa de a ei. 

— Nu o să ne înțelegem niciodată, Miriam, dacă vom 
continua să ne tot lovim. O privi în ochi şi văzu cum i se 

umplu de lacrimi ce începeau să i se prelingă pe obraji. Îmi 
pare rău, zise el. 

Ea se trase din mâinile lui cub forţă surprinzătoare. 

— Du-te dracului! 

Îşi ridică pumnul, dar el o prinse de încheietura mâinii. 

— Aşa, Miriam. Nu te simţi mai bine acum decât dacă ai fi 
întors şi obrazul celălalt? Incă eşti o luptătoare. 

Ea se smulse din strânsoare, traversă grăbită aripa 
strălucitoare şi dispăru pe uşa de evacuare în caz de 
pericol. 

20. 


Hausner cobori încet rampa de pământ. Burg îl aştepta. 

— Ei, ce mai urmează? spuse Hausner, oftând. 

— Mă simt ca un aghiotant ăl tău. 

— Păi, eşti. Şi, totodată, eşti ofiţerul care se ocupă cu 
obţinerea informaţiilor. lar Dobkin e ofiţerul executiv. Toată 
lumea are un rol sau va avea în următoarele ore. 

— Chiar şi Miriam Bernstein? îndrăzni Burg. 

— Da, răspunse Hausner, privindu-l. Şi ea are un rol. Ea 
trebuie să ne facă să rămânem cinstiţi. Ne reaminteşte 
mereu că suntem civilizaţi. 

— AŞ fi preferat să renunţe la asta pentru moment. 
Oricum, nu e decât o amatoare în arta producerii 
sentimentului de vinovăţie. Adevăratul profesionist vrea să 
discute cu tine. lată deci ce urmează. 

— Rabinul? 

— Chiar el. Apoi cred că va trebui să vorbeşti cu McClure 
şi Richardson. Ca ofiţer de informaţii, îţi pot spune că am 
impresia că ceva nu e cuşer. 

— Ca de pildă? 

— Nu sunt sigur. Oricum, după părerea mea, ar putea să 
contribuie la ridicarea moralului celor de aici, ei fiind 
singurii străini. Dacă eram în locul lor, aş fi plecat de mult la 
plimbare. 

— McClure e ferm pe poziţie. Richardson însă e puţin mai 
ezitant. O să le vorbesc. Altceva? 

— Deocamdată nu-mi vine nimic în minte, doar dacă nu 
cumva vrei să supui la vot ofertele lui Rish. 

Hausner zâmbi. 

— O s-o facem mâine dimineaţă. 

— Da, noaptea e un sfetnic bun. 

— Unde e Dobkin? 

— Ultima oară când l-am văzut ţinea un curs despre 
parapete, şanţuri, tranşee şi întărituri. 

— Un curs universitar? 

— Da, aşa cred. lar examenul final este astă-seară. 

Hausner dădu din cap. 

— Spune-i că, înainte de căderea nopţii, vreau să mai 
dea instrucţiuni de folosire a armelor. Să fie instruiți cât mai 
mulţi oameni. Dacă moare cineva, oricine trebuie să fie 
capabil să-l înlocuiască. 

— Bine. Dacă ai nevoie de mine, mă găseşti la adăpost. 
Le-am promis celor două stewardese că voi sta câteva ore 
de gardă. 

— Dacă nu mai facem nimic aici, sus, o să ne străduim de 
dragul lor. Ai grijă să aibă tot ce le trebuie. 

— Desigur. 


Hausner îl găsi pe rabin vorbind cu Becker, care săpa un 
mormânt pe o mică ridicătură ce dădea spre Eufrat. 

Hausner se opri la câţiva metri, înainte ca rabinul să-l 
vadă. 

Rabinul îi spuse ceva lui Becker şi apoi se apropie de 
locul unde se afla Hausner. 

— Jacob Hausner, Leul Babilonului. Ţi-ai văzut tizul când 
ai mers la Poarta Iştar? 

— Cu ce te pot ajuta? 

— Ai putea începe prin a-mi descrie foarte precis termenii 
propunerii lui Rish. 

— Are vreo importanţă? Oricum, nu-i acceptăm. 

— Tu şi cu mine, şi alături de noi, majoritatea celor de 
aici. Dar există şi unii care ar dori să îi accepte. Legea ne 
învaţă că, în asemenea situaţii, fiecare om e liber să decidă 
în privinţa propriei sorţi. 

— Nu-mi amintesc să fi citit asta în Biblie ori în Talmud. 
Am impresia că foloseşti legile astea după cum îţi convine. 

Rabinul începu să ridă. 


262 


— E greu să te păcălească cineva, Jacob Hausner. Dar o 
să îţi spun ceva care se poate citi în Biblie. Acolo scrie că 
sinuciderea e un păcat. 

— Şi? 

— Şi? Ar trebui să fi mai bine informat, zău. Avem aici 
vreo şase interpreţi şi secretare - două fete şi patru băieţi, 
cred - care sunt membri ai Organizaţiei Defensive Masada. 

— Ei şi? 

— Aceştia aleargă încolo şi încoace pentru a strânge 
prozeliţi în vederea unei soluţii Masada, în cazul în care nu 
vom putea respinge atacul. Eu n-aş vrea să se întâmple aşa 
ceva şi cred că nici ţie nu ţi-ar plăcea. 

Îl privi aspru pe Hausner. Acesta îşi şterse transpiraţia de 
pe gât. Vântul ridica vârtejuri de praf în vârful colinei. Pe 
celălalt mal al fluviului câmpia mlăştinoasă se întindea cât 
vedeai cu ochii. Aici fuseseră cândva pomi şi ogoare pline 
de roade, încă şi azi îţi mai puteai imagina Babilonul, când 
te apropiai într-o caravană din Deşertul Occidental, de-a 
lungul străvechiului drum al Damascului. Aşa sosiseră evreii 
în robie, traversând deşertul fierbinte al Siriei. Atunci, ei 
văzuseră câmpiile cultivate şi îngrăşate de aluviuni ca fiind 
la mare depărtare, nu aşa cum Hausner le văzuse tot 
timpul din avionul Concorde 02. Poate că li se păruseră 
atrăgătoare, chiar dacă ştiau că este locul sclaviei lor. lar 
babilonienii stăteau, probabil, pe câmpuri şi pe zidurile 
cetăţii, privind cum puternica lor armată se întoarce 
aducând Israelul în lanţuri şi care pline cu aurul şi argintul 
lerusalimului. 

— Ei? 

Hausner îl privi şi spuse încet şi abia auzit: 

— Robia... lagărele... pogromurile. Atrocităţile nu se pot 
comite decât asupra unor trupuri vii... Adică... atunci când 
rezistenţa devine imposibilă... din punct de vedere fizic 
imposibilă... atunci, la naiba, termini cu ea. Nu te oferi 
singur ca pradă umilinţelor, violurilor şi măcelurilor. Pui 
capăt singur înainte ca ei... 

— Dumnezeu, nu omul, decide cine moare şi cine nu! Nu 
Jacob Hausner. Nu sunt de acord cu asta. Nu avem dreptul 
moral de a ne pune capăt zilelor. Şi să-ţi mai spun ceva 
despre Masada. Erau cu toţii curajoşi peste poate, dar nu 
toată lumea dorea sinuciderea. Câţiva au fost ucişi de 
tovarăşii lor chiar înaintea sinuciderii în masă. Asta e crimă. 
Eu cred că şi aici se va întâmpla la fel, dacă exaltaţii aceia 
ajung să comande. Ce fel de tineret educăm? N-am văzut 
niciodată atâta lipsă de chibzuinţă. 

Hausner se gândi din nou la Avidar. Apoi la Bernstein. 
Trebuia să existe o cale de compromis între cele două 
concepţii. 

— La sfârşit, atunci când situaţia nu va mai putea fi 
salvată, cei care vor dori să se predea vor găsi un mijloc de 
a o face, cei care vor vrea să lupte până la capăt vor merge 
mai departe, iar cei care vor vrea să termine cu viaţa vor 
aranja singuri. Altceva? 

Rabinul îl privi cu tristeţe şi dezgust. 

— Inţelepciunea lui Jacob Solomon Hausner. lată încă o 
mostră de înţelepciune neconvenţională. Dacă cele două 
femei ar fi considerat judecata lui Solomon un bluf şi ar fi 
acceptat despicarea copilului în două, ele l-ar fi pus pe rege 
în postura de criminal şi nu de judecător de toţi lăudat. Asta 
vei deveni şi tu - un asasin. Compromisul tău nu mi se pare 
acceptabil. Vocea rabinului deveni mai puternică. Insist să 
permiţi celor care vor dori să se predea să o facă acum şi 
să interzici sinuciderea sau discuţiile despre sinucidere. 

Hausner observă că rabinul ţinea ceva în mână. Privi cum 
obiectul respectiv se mişca prin aer în mâna rabinului. 
Levin continua să strige, dar Hausner nu-l mai asculta. Îşi 
puse dintr-o dată mâna pe umărul acestuia şi îi zise în 
şoaptă: 

— Nu ştiu. Îşi plecă fruntea. Pur şi simplu, nu ştiu. Toate 
acestea încep să mă obosească. La urma urmei, nici nu 
cred că vreau să conduc lucrurile pe aici. Nu mă simt în 
stare. Eu... 

Rabinul luă cu blândeţe mâna lui Hausner. 

— Îmi pare rău. Uite, hai să ne odihnim puţin. Pari foarte 
obosit îţi promit să nu te mai bat la cap ca să iei o decizie... 
până când te vei simţi mai bine. 

Hausner îşi reveni imediat. Îşi retrase mâna din cea a 
rabinului. 

— Bine. Atunci acesta este ultimul lucru despre care 
vreau să vorbim. Privi în jos către obiectul din mâna 
rabinului. Ce naiba e asta? 

Rabinul înţelese că fusese înşelat cu abilitate. Era furios, 
dar impresionat în acelaşi timp. 

— Ce? Privi spre propria mână. A, asta... o porcărie. Mi-e 
şi silă să mă ating de el. Un idol. Îl ridică în lumina soarelui. 
L-a găsit Becker pe când săpa mormântul. 

Hausner se apropie. Era un fel de demon înaripat, din 
teracotă, cu toate că, pentru o clipă, acesta crezuse că este 
vorba de ceva mumificat. Avea un trup omenesc foarte 
firav, cu un falus imens şi un chip oribil, aşa cum Hausner 
nu mai văzuse nicicând. 

— Cred că asta l-ar bucura tare mult pe Dobkin. l-a bătut 
tot timpul la cap pe cei care lucrau, cerându-le să cearnă cu 
atenţie praful din gropi. Dă-mi-l mie. 

Rabinul îl întoarse în mână, ţinându-l cu faţa spre el. 

— E prea obscen pentru a vedea lumina soarelui lui 
Dumnezeu. Aparține altui timp şi ar fi trebuit să rămână în 
beznă. 

Strânse în mână statueta de lut până când încheieturile i 
se albiră. 

Hausner îl privea uluit. Pentru o clipă, praful fin ridicat de 
vânt în jurul lui îl împiedică să mai vadă ceva. Strigă prin 
norul de praf: 

— Nu fi prost. Nu mai facem chestii din astea în secolul al 
douăzecilea. Dă-l încoace! 

Rabinul zâmbi şi slăbi strânsoarea. Vântul se opri, iar 
norul întunecat de praf cobori. Îi întinse figurina lui 
Hausner. 

— Poftim. N-are niciun sens. Dumnezeu ar râde de 
superstiţia mea, dacă l-aş distruge. Dă-i-l generalului 
Dobkin şi transmite-i complimentele mele. 

— Mulţumesc, zise Hausner, luându-l. 

Se priviră o vreme, apoi Hausner se întoarse şi se 
îndepărtă. 


Hausner mergea repede pe creasta pantei abrupte care 
cobora spre Eufrat. Privi în jos. Până la fluviu erau cam o 
sută de metri, şi se întreba cum de credea Dobkin că va 
putea să îi parcurgă fără a fi văzut, chiar şi pe timp de 
noapte. 

La poala dealului, unde se aflase cândva temelia 
citadelei, creşteau tufe mici, acoperite de praf, care 
semănau cu ricinul. Pe malul fluviului creşteau şi trestii, iar 
Hausner ştia că acolo erau postați aşbali. 

Eufratul părea răcoros şi atrăgător. Hausner îşi linse 
buzele însetate şi se îndreptă spre sud, de-a lungul 
perimetrului defensiv. Văzându-l că trece pe acolo, cei care 
săpau, bărbaţi şi femei, se opriră din lucru. El grăbi pasul. 

Se opri în locul unde se aflau McClure şi Richardson. 
Observă că cei doi înălţaseră o poziţie extrem de complexă, 
compusă dintr-un parapet ridicat până la înălţimea 
pieptului, având de jur împrejur un zid cu creneluri, 
asemenea unui castel în miniatură. Din tapiţeria scaunelor 
şi din arcurile acestora confecţionaseră un fel de 
apărătoare împotriva soarelui, care se mişca în bătaia 
vântului tot mai puternic, părând gata să se prăbuşească. 

— Parcă e Alamo. 

McClure muşcă dintr-un băț de chibrit, rupându-l în 
jumătate, şi scuipă unul din capete. 

— Asta şi este. 

Amândoi erau acoperiţi din cap până în picioare de 
pământ şi transpiraţie. Tunica albastră de ofiţer al Forţelor 
Aeriene, pe care o purtase Richardson, era acum pusă într- 
o adâncitură a gropii, împăturită cu grijă şi înfăşurată 

parţial într-o pereche de chiloţi de damă. Pe Hausner nu-l 
înfurie gândul că Richardson se gândea în perspectivă. 
Dimpotrivă, simţi că îl respectă. Luând o atitudine mai 
formală, zise: 

— După cum ştiţi, ni s-a făcut o propunere de predare, pe 
care însă nu o putem accepta. Totuşi, voi puteţi. O puteţi 
primi fără teamă sau ruşine. Rish nu vă va ţine prizonieri 
decât atâta vreme cât va avea nevoie ca poziţia lui să nu 
fie cunoscută de restul lumii. Orice s-ar întâmpla, pe voi vă 
va elibera. Sunt aproape sigur că aşa va fi. Nu au nevoie de 
probleme cu guvernul american. De aceea vă rog să 
plecaţi, căci va fi mai bine pentru toată lumea. 

McClure se aşeză pe marginea gropii, cu picioarele 
legănându-i-se. 

— Mă simt destul de important aici, ca singur om înarmat 
pe latura vestică a dealului. Am ajuns primul aici aseară şi 
poate că eu i-am oprit pe tipii aceia să încerce să urce 
această pantă. În plus, am adus o serie de îmbunătăţiri 
terenului. Aşa că am impresia că voi rămâne aici. 

Hausner clătină din cap. 

— Nu vreau să mai staţi aici, pentru că situaţia se 
complică şi mai mult. 

McClure îşi privi un timp pantofii. 

— Dacă vrei să ştii adevărul, nici mie nu-mi convine că 
mă aflu aici, dar nici nu mi-aş încerca şansele cu amicul 
Rish. Dacă la noapte îl bateţi, o să uite imediat că suntem 
neutri şi o să ne strângă cu uşa să afle punctele slabe ale 
apărării. Gândeşte-te la asta. _ 

Hausner rămase pe gânduri. Il privi pe Richardson. 

— Domnule colonel? 

Vedea că Richardson nu se simte prea în largul lui. Era 
limpede că între cei doi se petrecea ceva. 

Richardson îşi drese vocea. 

— Rămân, dar, la naiba, cred că aţi putea încerca să staţi 
din nou de vorbă, înaintea apusului. 

— Mă voi mai gândi la acest sfat. lar dacă vreunul din voi 

se răzgândeşte... atunci va trebui să privesc lucrurile în 
lumina celor spuse adineauri de domnul McClure. 

— Aşa şi trebuie, zise McClure. Trimite-ne şi nouă câteva 
dintre bombele cu kerosen pe care le-aţi făcut. La noapte 
aş putea arunca una în tufele şi trestiile de acolo şi aş 
lumina tot malul fluviului. 

Hausner dădu din cap a încuviinţare. 

— Bună idee. Apropo, generalul Dobkin va părăsi linia 
defensivă în noaptea asta, după apusul soarelui şi înainte 
să răsară luna. Va pleca pe aici, aşa că încercaţi să 
observați obiceiurile şi comportamentul santinelelor, poate 
îi veţi fi de ajutor. 

McClure încuviinţă din cap, fără să pună nicio întrebare. 


Dobkin stătea lângă un balon mare şi negru care îi 
ajungea până la piept. 

Întorcându-se de la poziţia lui McClure şi Richardson, 
Hausner îl văzu examinându-l cu atenţie sub vârful din 
dreapta al aripii în formă de delta. Se duse la el. 

— Asta de unde naiba a mai apărut? 

Dobkin îl privi. 

— A fost aruncat prin spărtura din coadă, când a 
explodat. Se afla acolo, pe coasta sudică, ascuns de terenul 
accidentat. Leiber l-a găsit când căuta provizii, iar eu l-am 
adus aici. 

— Frumos. Dar ce naiba e? 

Dobkin îl bătu uşor cu palma. 

— Kahn zice că e o sticlă cu azot compresat 

Hausner dădu din cap. Sticla constituia un element 
auxiliar al reţelei hidraulice. Gazul compresat îndeplinea 
anumite funcțiuni hidraulice în situaţiile de urgenţă, până 
când se epuiza. 

— Îl putem folosi? 

— Cred că da. E o energie care aşteaptă să fie 
întrebuințată. 

— E plin? 

— Kahn aşa spune. E foarte multă energie brută aici. 
Dacă am putea s-o folosim... Are şi o valvă, vezi? 

Hausner o ciocăni cu încheieturile degetelor. 

— Anunţă-i pe toţi că vreau să se gândească la a-i găsi o 
utilizare potrivită. Incă o mică problemă pentru grupul 
nostru de superîntreprinzători. Minţile dedate leneviei sunt 
prada uşoară a diavolului. Şi, apropo... Hausner îi întinse 
demonul înaripat. Ce-i asta? 

Dobkin îl apucă cu grijă şi îl ţinu în mâini cu multă 
atenţie, îi privi îndelung chipul, apoi zise: 

— E Pazuzu. 

— Poftim? 

Zâmbi, dar Dobkin nu-i răspunse la fel. Dobkin îndepărtă 
cu unghia degetului mare murdăria de pe penisul imens al 
statuetei. 

— Demonul vântului. Aduce boală şi moarte. 

Hausner îl privi pe Dobkin care îl examina atent. 

— E... valoros? 

— N-are nicio valoare în sine, e din teracotă. Nici nu e un 
exemplar ieşit din comun, dar e bine păstrat. Cine l-a găsit? 

— Becker. Săpa un mormânt pentru Hess. 

— Da, foarte nimerit. li curăţă faţa cu un pic de salivă. 
Oricum, nu mă aşteptam să găsesc mare lucru aici, în 
vârful citadelei, între parapete şi turnurile de pază. Cred că 
s-au aşternut mai mulţi metri de praf pe ele. E ciudat să 
găseşti aşa ceva într-o săpătură atât de superficială. Îţi 
mulţumesc, zise el, ridicându-şi privirea spre Hausner. 

— Mulţumeşte-i rabinului, care şi-a depăşit tentaţia 
iraţională de a-l distruge. 

— Mă întreb dacă era iraţională, zise Dobkin, dând din 
cap. 


Restul după-amiezii fu la fel de obositor. Şanţurile 
deveniră mai mari şi mai adânci, şerpuind unul către altul, 
câteva dintre ele ajungând chiar să se unească. De fapt, 
scopul lor era ca printr-o unificare a tuturor şanţurilor - 

dacă acestea erau destul de lungi - să poată crea un sistem 
integral de la nord până la sud, în spaţiul dintre braţele 
Eufratului. Pe coasta vestică, linia defensivă consta din 
tranşee săpate individual. 

Inainte de amurg, Hausner ceru o pauză, pentru toaleta 
personală. Bărbaţilor li se ordonă să se bărbierească, şi, 
deşi Hausner se aşteptase la riposte, nimeni nu spuse 
nimic. Apa folosită la bărbierit fii reutilizată pentru a crea o 
pastă din noroi, întrebuințată apoi drept camuflaj al feţei. 

Sticla cu azot punea o problemă extrem de dificilă pentru 
cei cu înclinații practice. Se înălța de pe pământul maroniu 
asemenea unui bloc monolit, negru şi mut. Hausner oferi 
jumătate de litru de apă aceluia care i-ar fi găsit o 
întrebuințare. 

Serji devenea tot mai puternic şi mai fierbinte, iar praful 
începu să-i acopere pe toţi şi toate lucrurile din jur. Cei cu 
probleme respiratorii aveau dificultăţi. 

Soarele apuse la şase şi şaisprezece minute. Armistițiul 
se încheiase şi soarta lor era din nou în propriile mâini. 
Hausner urmări cercul roşu aprins coborând dincolo de 
câmpiile mlăştinoase de la vest. Deasupra capului, acolo 
unde ziua şi noaptea se întâlneau, apărură primele stele. La 
est, cerul era deja întunecat precum catifeaua. Conform 
străvechilor concepţii ebraice de măsurare a timpului, ziua 
aproape se încheiase, iar Sabatul luase sfârşit. Influenţa 
rabinului avea să fie mai mică de-acum înainte. 

Hausner se îndreptă spre panta vestică, mai slab 
apărată. Găsi o mică depresiune în sol, la distanţă de toţi 
ceilalţi, şi se aşeză în praf, privind spre cerul mereu 
schimbător. Aerul se răcea rapid, aşa cum se întâmplă în 
deşert, iar vântul Serji deveni o briză abia simțită. Hausner 
privea, fără să clipească, spre cerul întunecat, presărat cu 
stele mai strălucitoare şi mai apropiate decât oricând, aşa 
cum numai în copilărie mai văzuse. Atunci zilele erau toate 
scăldate în lumina soarelui, iar nopţile luminate feeric de 
stele. De mult nu mai stătuse culcat sub cerul liber, privind 

la stele. 

Se întinse comod în praful cald şi îmbietor. Jumătatea 
întunecată a bolţii înainta spre vest, împingând lumina şi 
mai departe, spre apus. Totul e neverosimil de frumos, îşi 
spuse el. Nici nu era de mirare că oamenii deşertului 
fuseseră întotdeauna mai fanatici în privinţa zeilor lor decât 
toate celelalte popoare. Aproape că îi puteai atinge şi 
vedea în acest uimitor joc al fenomenelor pământeşti şi 
celeste. 

Departe, pe câmpiile mlăştinoase, se auzi urlând-o haită 
de şacali. Urletele lor se apropiară foarte iute, iar Hausner 
înţelese că alergau către Eufrat, urmărind vreun sărman 
animal mărunt care se aventurase să bea apă la adăpostul 
întunericului. Auzi din nou sunetul acela lung şi fatidic, apoi 
tipetele şi zgomotele sfâşietoare ale luptei, apoi liniştea. 
Hausner se cutremură. 

În deşert, acest amurg straniu nu dura decât câteva 
minute după apusul soarelui, fiind imediat urmat de 
întuneric, numit eufemistic de către piloţi şi militari, 
sfârşitul crepusculului nautic. 

Aveau să mai treacă câteva ore bune până la răsăritul 
lunii. Oare Rish se pregătea să atace, ca şacalii, în acest 
interval de întuneric sau voia să aştepte până mult mai 
târziu, după apusul lunii? Brin nu-i văzuse pe aşbali venind 
dinspre Poarta Iştar către zona din care declanşaseră atacul 
în noaptea precedentă. Probabil că în acest prim interval 
avea să îşi aşeze oamenii pe poziţiile de atac. Nu exista 
decât o linie de santinele la baza dealului. Dar asta nu 
însemna mare lucru. Dacă Rish se pregătea să atace 
poziţiile lor după lăsarea întunericului, aşa cum ar fi făcut 
orice comandant, israelienilor nu le-ar mai fi rămas decât 
cel mult o jumătate de oră până la momentul lansării unui 
atac. Timp suficient pentru a-l îngropa pe Moses Hess. 


Hausner se gândi să nu meargă la înmormântare. Nu 
avea niciun rost, căci putea obţine mai multă forţă 

spirituală privind spre ceruri decât ascultându-l pe rabinul 
Levin vorbind despre ele, în timp ce avea în faţa ochilor o 
groapă săpată în pământ. 

Incercă să identifice constelaţiile, dar trecuse atâta timp. 
Cu Ursa Mare nu avu probleme, nici cu Orion şi Taurul, în 
schimb, restul nu erau decât nişte grupări întâmplătoare de 
stele, care nu-i spuneau nimic. Avu mai mult noroc când 
încercă să recunoască anumite stele. Castor şi Pollux, 
Polaris şi Vega. 

Babilonienii fuseseră cei dintâi astrologi ai lumii antice. 
Asemenea locuitorilor din Irakul modern, ei dormeau nopţile 
pe acoperişurile plate ale caselor lor. Cum ar fi putut să nu 
observe şi studieze corpurile cereşti? Învățătura lor era 
păstrată cu sfinţenie şi, la început, nu fusese împărtăşită 
nici unei alte civilizaţii. Dar, după căderea Babilonului, ei 
călătoriseră în întreaga lume antică, în calitate de astrologi 
profesionişti. La mult timp după ce numele Babilonului 
fusese uitat, denumirea de caldeean, neînsemnând altceva 
decât babilonian, devenise un nume generic pentru 
astrologi, magicieni şi vrăjitori. Trufia şi corupţia aveau să 
ducă mai departe numele Babilonului. Destinul oamenilor 
săi avea să îi transforme pe aceştia în fiinţe rătăcitoare 
care-şi vindeau tainele pentru pâine. În cele din urmă, toată 
lumea avea să şi-i amintească în calitate de magicieni. Dar, 
de-a lungul timpului, omenirea dobândise o mai bună 
cunoaştere a stelelor. Lui Hausner i se părea de-a dreptul 
straniu că, dintre toate popoarele lumii antice, evreii erau 
singurii care nu manifestaseră niciun interes pentru 
astronomie şi astrologie. Ar fi putut, probabil, să imagineze 
o întreagă teorie privitoare la motivele acestei situaţii, dar 
acum se simţea prea obosit şi toropit pentru a-şi mai bate 
capul. 


Ea îngenunche în preajma lui şi îl privi în groapa puţin 
adâncă. 
— E macabru. leşi de acolo. 

— E ca într-un pântec. 

N-o vedea deloc. Cum Dumnezeu îl găsise şi de unde ştia 
că e el? Probabil că fusese prin apropiere când încă mai era 
lumină. 

— Da’ de unde. E uscat şi mort. Ridică-te. Începe 
înmormântarea. 

— Du-te! 

— Mi-e frică. E beznă. Condu-mă acolo. 

— Nu merg niciodată la înmormântări de la prima 
întâlnire. Avem cincisprezece minute. Hai să facem 
dragoste. 

— Nu pot. 

— Laskov? 

— Da. Şi soţul meu. Nu mai pot suporta o altă 
complicaţie. 

— Eu îţi pot aduce multe lucruri, Miriam, dar în niciun caz 
o complicaţie. 

li auzea respiraţia. Era foarte aproape de el, probabil la 
mai puţin de un metru. Ar fi putut întinde mâna... 

— Nu e bine. Pentru Teddy aş putea oferi o justificare. 
Dar pentru tine nu aş mai avea niciuna - în faţa nimănui. Şi, 
în primul rând, în faţa mea. El râse, iar ea suspină şi râse 
totodată, îşi recăpătă suflul. De ce eu, Jacob? Ce vezi în 
mine? Se opri. Ce văd eu în tine? Mi-e silă de tot ce are 
legătură cu tine, pe cuvânt. De ce li se întâmplă oamenilor 
aşa ceva? Mi-e silă de tine, de ce sunt aici? 

Hausner se întinse şi-i prinse încheietura mâinii. 

— De ce m-ai urmărit? Ea încercă să se retragă, dar el 
nu-i dădu drumul: Dacă urmăreşti un animal periculos, 
trebuie să ştii ce vei face când ajungi în vizuina lui. Mai ales 
atunci când, întorcându-te ca să pleci, îl găseşti stând la 
intrare. Dacă ar putea vorbi, te-ar întreba de ce l-ai urmărit. 
Şi ar trebui să-i dai un răspuns plauzibil. 

Ea nu vorbea, dar Hausner auzea cum respiraţia îi 
devenea tot mai grea. Trupul îi fu străbătut de un subtil 
impuls animalic, iar Hausner îl simţi în cei câţiva centimetri 

în care pielea ei îl atingea. Ritmul respirației ei se modifică, 
iar Hausner putu să jure că simţea un miros care îl lăsa să 
înţeleagă că era gata. Ştia pe întuneric, fără niciun fel de 
indiciu vizual, că din atentă şi precaută, cum fusese la 
început, devenise acum pasivă şi supusă. Fu el însuşi 
surprins de forţa propriilor percepții - şi deplin încrezător în 
acurateţea lor. O trase cu blândeţe, iar ea se strecură, fără 
să opună rezistenţă, în adăpostul său plin de praf. 

Se aşeză deasupra lui, iar el o ajută să se dezbrace, apoi, 
în timp ce el se dezbrăca, se aşezară culcaţi faţă în faţă. 
Pielea ei era rece şi catifelată, exact aşa cum se aşteptase 
că va fi. li apăsă gura cu buzele şi simţi că ea îi răspunde. 
Ea se întinse pe spate, peste hainele lor mototolite, şi îşi 
ridică picioarele. Hausner se strecură între ele, simțindu-se 
înconjurat şi strâns cu o forţă surprinzătoare de coapsele ei 
tari. O pătrunse uşor şi rămase liniştit câteva clipe. Ar fi 
vrut să-i vadă chipul şi îi părea rău că nu se putea. Îi spuse, 
iar ea îi răspunse că zâmbea. Când o întrebă dacă şi ochii îi 
zâmbeau, ea zise că aşa credea. 

Se mişca încet, iar ea îi răspundea imediat. Simţea cum 
sfârcurile ei se întăreau, atingându-i pieptul, iar respiraţia-i 
fierbinte îi atingea obrazul şi gâtul. 

Işi puse mâinile pe fesele ei şi o ridică, făcând-o să strige 
uşor de durere. Îşi înălţă capul şi privi înspre faţa ei, 
încercând să distingă ceva. Era o noapte foarte întunecată, 
dar stelele erau tot mai luminoase, iar el putu, în cele din 
urmă, să-i vadă ochii - la fel de negri ca bolta - două mici 
puncte reflectând lumina stelelor. Spera să poată citi 
expresia lor, dar îşi dădu seama că nu era decât o iluzie 
provocată de strălucirea îndepărtată a stelelor. 

Incepu să se mişte spasmodic sub el. Fesele i se mişcară 
senzual în praful cald. Hausner îşi auzi propria voce vorbind 
în şoaptă, spunând lucruri pe care nu le-ar fi rostit niciodată 
decât pe întuneric. lar ea îi răspunse la fel, profitând de 
acelaşi val de beznă, asemenea unui copil care îşi ascunde 
chipul, dându-şi la iveală totodată cele mai de nepătruns 

secrete. Vocea ei deveni puternică şi guturală, revărsându- 
se în gâfâieli scurte. Trupul îi fu scuturat de un tremur uşor, 
urmat de un spasm lung. Corpul lui Hausner se încordă un 
moment, apoi se cutremură puternic. 

Rămaseră nemişcaţi, lipiţi unul de celălalt. Vântul trecea 
pe deasupra, uscându-le transpiraţia trupurilor. 

Hausner se răsuci, aşezându-se într-o rână. Îi mângâie 
sânii, simțind cum se înălţau şi coborau. Deocamdată nu 
putea să judece foarte limpede, dar îşi dădea seama că îşi 
compromisese poziţia. La Tel Aviv nu ar fi avut nicio 
importanţă. Aici situaţia era alta, dar numai aici s-ar fi putut 
întâmpla şi, lăsând la o parte alte consideraţii de ordin 
tactic ori strategic, era convins că o iubea sau avea să o 
iubească foarte curând. Ar fi vrut să o întrebe despre 
Laskov sau soţul ei, dar cei doi nu aveau legătură decât cu 
viitorul, fiind deci nesemnificativi pentru moment. Încercă 
să se gândească la ceea ce i-ar plăcea ei să-l audă zicând, 
dar nu-i veni nicio idee. Aşa că o întrebă: 

— Ce ai vrea să spun? Nu ştiu ce să spun. 

— Nu spune nimic, zise ea, apăsându-i mâna pe sâni. 


Acum stelele erau mai puternice şi mai numeroase. 
Fluviul amplifica lumina slabă şi rece, iar Hausner vedea 
grupul de circa douăzeci de persoane aflate în jurul 
mormântului. Se apropie, dar rămase înapoia grupului. 
Miriam Bernstein întârzie o clipă lângă el, apoi se amestecă 
printre cei de lângă groapă. 

Moses Hess fu coborât în mormânt, iar rabinul spuse £/ 
Male Rachimim, Rugăciunea morţilor, cu o voce puternică, 
limpede, care răsuna în josul văii, pe râu şi peste câmpiile 
mlăştinoase. 

Becker, de asemenea, stătea puţin retras în afara 
cercului celor adunaţi la mormânt, iar Hausner văzu că era 
foarte tulburat. 

Cât de ciudat, îşi spuse Hausner. În Babilon erau 
îngropate osemintele a mii de evrei. Cât de straniu era să 


275 


mai îngropi încă unul astăzi. Auzea, fără să fie conştient, 
vocea rabinului, „... da, plâns-am amintindu-ne de Sion. Ne- 
am atârnat harpele în sălcii, în mijlocul...” Hausner avu 
deodată revelaţia că acele faimoase sălcii nu mai existau. 
Nu văzuse niciuna. 

Miriam Bernstein vorbea încet cu rabinul. Acesta 
încuviinţă din cap. Ea se întoarse şi le vorbi pe şoptite, 
aproape neauzită, celor adunaţi în întuneric: 

— Mulţi dintre voi ştiu Rugăciunea Ravensbrück, începu 
ea, scrisă de un autor anonim pe hârtie de împachetat şi 
găsită în lagăr după ce acesta fusese eliberat S-ar cuveni să 
o ascultăm acum, în timpul acestui serviciu, pentru a ne 
aminti că, indiferent dacă ne aflăm la Babilon, la lerusalim 
sau la New York, suntem într-o misiune de pace. 

Se întoarse cu faţa spre mormânt, privi în jos şi începu: 


Pacea să-i călăuzească pe cei cu gânauri rele 
şi răzbunarea să înceteze, 

şi orice vorbă de pedeapsă s-amuțească. 
Cruzimea-şi râde de-orice reguli şi principii 

şi este mai presus de înțelegerea omenească. 
Martirii sunt prea mulți. 

De aceea, Dumnezeu 

nu cântăreşte suferința lor cu balanța voastră, 
căci mult prea crudă ar fi răsplata, 

ci altminteri vă învaţă să o folosiți. 

Căci lăudând pe toti călăii, pe trădători şi pe iscoade, 
pe cei mârşavi înzestrându-i cu tot 

curajul şi tăria de suflet a celorlalţi... 


Vocea lui Miriam continuă să recite ezitant. Apoi, 
apropiindu-se de final, glasul ei deveni mai puternic: 


Doar binele să fie luat în seamă, nu răul. 
Și n-ar trebui să rămânem... şi coşmaruri 
Ale amintirilor duşmanilor noştri, 

spirite care îi bântuie şi îi înfricoşează, 

ci, mai degrabă, să le fie de ajutor, aşa încât... să 
înceteze. 

Acesta e singurul lucru ce-l dorim de la ei 

şi pentru ca noi, când totul se va fi sfârşit, 

ca oameni printre oameni să putem trăi, 

şi pacea să domnească iar pe acest sărman pământ 
printre oamenii buni, 

şi fie ca această pace să-i cuprindă apoi pe toți. 


Hausner nu ascultă decât pe jumătate ultimele sunete 
ale vocii lui Miriam, care se pierdură în întuneric. Era o 
rugăciune fără sens - ba chiar periculoasă pentru oamenii 
care aveau să fie obligaţi să trăiască cu ura şi răzbunarea în 
suflete, dacă voiau să supravieţuiască. Miriam, Miriam, 
când o să te înveţi minte? 

Serviciul funerar se termină, iar Hausner îşi dădu seama 
că toată lumea plecase, şi rămăsese singur. Privi spre 
Eufrat, peste câmpiile mlăştinoase, acolo unde cerul 
întunecat precum catifeaua întâlnea orizontul cel negru, 
undeva, către lerusalim, îşi închipui că vede luminile 
Oraşului Istoric, dar nu era decât raza unei stele ce apunea 
la orizont. Dispăru, şi, din acel moment, fu convins că n- 
avea să se reîntoarcă niciodată acasă. 

Cartea a treia 


BABILON 
POARTA IŞTAR 


leşiți din Babilon, fugiți din Caldeea 

cu cântece de vitejie! Vestiti, faceți cunoscută ştirea, 
duceți-o până la marginile pământului! 
Ziceţi: domnul răscumpără pe sluga sa Iacov. 

Și nu vor suferi de sete în pustiul unde EI îi duce. 

EI le izvorăşte apă din stâncă. 

EI despică stânca şi apa țâşneşte. 

(Isaia, 48:20-21) 

21. 


Apărură curând după încheierea serviciului funerar. Nu în 
linie, ca în noaptea precedentă, ci în mici grupuri de câte 
trei, şase şi nouă oameni. Se mişcau rapid şi tăcut de la un 
punct camuflat la altul, de la un ascunziş la altul, alegând 
cele mai bune căi de înaintare, după ce le aflaseră cu 
atâtea sacrificii în noaptea dinainte. Fură surprinşi găsind 
micile ziduri ridicate în şanţuri, dar se târâră şi le săriră ca 
nişte şerpi, continuând să urce prin aceleaşi culoare de 
eroziune spre vârf. Işi controlau perfect mişcările, 
nescoţând niciun sunet, neaprinzând nicio lumină. Armele 
erau lăsate în jos, feţele fuseseră înnegrite, iar pedeapsa 
capitală îl ameninţa pe oricare ar fi încălcat vreun ordin. 

Ahmed Rish se târa împreună cu locotenentul său, Salem 
Hamadi, la oarecare distanţă în spatele trupelor lor. 
Amândoi ştiau că acesta s-ar fi putut să fie ultimul efort. 
Infrângerea le-ar fi adus umilirea şi chiar moartea, ucişi 
fiind de propriii lor oameni sau de vreun tribunal compus 
din alţi palestinieni. Mai mult, s-ar fi putut ca Mivtzan 
Elohim să-i urmărească tot restul vieţii. Sau să fie închişi 
pentru tot restul zilelor la Ramla. Ca o ironie, Isaac Burg, 
şeful organizaţiei Mivtzan Elohim se afla la câţiva paşi de ei, 
la fel ca şi faima, bogăţia şi gloria. Pentru Rish şi Hamadi 
aceasta era cea mai importantă noapte. Rish îşi acoperi 
ochii cu mâna când vântul le aruncă un nor de praf în faţă. 

— Zeii cei de demult sunt cu noi. Pazuzu ne-a trimis 
vântul său, îi spuse el la ureche lui Hamadi. 

Acesta însă nu era prea sigur pentru cine fusese trimis 
vântul. Scuipă nişte nisip şi mormăi. 


Nathan Brin se şterse la ochi şi privi din nou, apoi închise 


279 


luneta. O cuprinse cu un braţ pe Naomi Haber, care se 
cuibărise lângă el. 

— Am ochii obosiţi. De când a apus soarele, văd tot felul 
de lucruri stranii. Poftim. Uită-te, îi zise el, împingând puşca 
spre zidul de pământ. 

Naomi îi trecu mâna prin păr, ştergându-i transpiraţia şi 
camuflajul de pe frunte. În cele din urmă, după ore de 
şedere împreună, în tensiune şi fără să ştie dacă se vor mai 
reîntoarce vreodată acasă, inevitabilul se produsese. Se 
îndoia că, aflată într-o cafenea din Tel Aviv, i-ar fi aruncat 
vreo privire. Dar aici erau la Babilon şi poate că ceva din 
destrăbălarea locului plutea în aer asemenea unui abur. 

Având loc tot între apus şi serviciul funerar, momentul lor 
de dragoste fusese la fel de grăbit precum cel al lui 
Hausner şi Miriam, dar mult mai frenetic. De fiecare dată 
când unul din ei încerca vreun sentiment de panică sau 
vreo premoniţie, se întrerupeau şi începeau să privească 
atent panta, râzând de ridicolul situaţiei. Dar asta se 
întâmplase înainte, când nu prea existau şanse ca aşbalii să 
se afle în zonă. Acum erau îmbrăcaţi, iar ameninţarea unui 
atac era foarte serioasă. 

Naomi Haber îşi puse luneta în dreptul ochilor şi privi 
panta. Nu era ca la tir. Era o mare diferenţă. Ochea cu 
multă îndemânare ţinte fixe şi mobile, dar nu se 
acomodase prea bine cu terenul accidentat pe care se aflau 
şi nici cu imaginea nocturnă a acestuia. Verdele acela 
straniu o inducea şi mai mult în eroare. 

— Vezi ceva? o întrebă Brin. 

— Nu cred. Vântul ăsta nenorocit. 

— Ştiu. 

Vântul Șerji ridica praful, creând umbre înșelătoare ce nu 
puteau fi văzute decât cu această lunetă puternică. 

Înjură în şoaptă şi îi trecu puşca înapoi lui Brin, spunând: 

— Nu mă pricep la asta. 

Brin ridică puşca spre cer. Cercetă aerul vreo trei minute 
bune, până când zări avionul Lear deasupra capului. 

Aprecie că se afla la vreo doi kilometri înălţime, fiind cu 
mult în afara bătăii armei sale. Hausner îi spusese să caute 
Lear-ul şi să încerce să-l doboare. Se gândi să tragă un foc, 
dar se hotărî că n-are rost să irosească muniţia. Nu făcea 
decât să-i bruieze. Închise luneta şi se aşeză din nou. 

— Hai să ne odihnim cinci minute, şi noi, şi bateriile. 

Îşi aprinse o ţigară, adăpostind-o în mâinile făcute căuş. 


Aşbalii nu se grăbeau, oprindu-se şi odihnindu-se într-o 
zonă de camuflaj, apoi înaintând în fugă până la 
următoarea. Se aşteptau ca israelienii să fi amplasat 
dispozitive de alarmă şi posturi avansate de observaţie şi 
căutau să le descopere. In plus, li se mai ordonase să nu 
răspundă focurilor de provocare. Dacă ar fi exersat tactica 
alergării tăcute şi rapide, în câteva minute ar fi ajuns la 
poziţiile israeliene şi în tranşeele acestora. Dar ei continuau 
să avanseze în salturi scurte şi tăcute. 


Cu mult înaintea grosului trupei aşbalilor se afla un cuplu 
de trăgători de elită. Unul dintre ei, Amnah Murad, avea o 
puşcă rusească Dragunov dotată cu o lunetă în infraroşu. 
Murad ţinea cu grijă această armă în timp ce înainta. 
Celălalt, Moniem Safar, avea o busolă şi un AK-47. Murad şi 
Safar se antrenaseră împreună încă de când aveau cinci 
ani. Erau mai apropiaţi decât fraţii de sânge. Erau legaţi 
prin frăţia crimei şi fiecare putea anticipa mişcările şi 
sentimentele celuilalt. Puteau comunica fără să îşi 
vorbească. O atingere, o ridicare a sprâncenei, o grimasă 
imperceptibilă a gurii, o respiraţie. Veniseră în acea după- 
amiază cu avionul, de la baza militară din deşert. 

Cei doi tineri urmau un traseu indicat de busolă, care, 
conform instrucţiunilor primite, trebuia să-i ducă exact în 
locul unde se bănuia că s-ar afla luneta de noapte a 
israelienilor. Priviră în susul pantei şi văzură creasta 
întunecată pe fundalul cerului presărat cu stele. Socotiră că 
distanţa era de vreo jumătate de kilometru. Murad 

îngenunche, deschise luneta şi începu să privească prin ea, 
potrivind-o. Coasta dealului era de un roşu strălucitor, 
făcându-l să se gândească la sânge sau la infern şi să se 
neliniştească pentru un moment. Examină cu atenţie 
promontoriul, căutând lumina trădătoare a unei lunete de 
noapte, dar nu văzu nimic. Se întinse cu faţa în jos, 
sprijinindu-şi puşca pe o mică ridicătură din sol. 


La vreo jumătate de kilometru în josul pantei, în partea 
centrală a coastei, se afla postul de ascultare şi observaţie 
numărul 2. Era condus de Yigael Tekoah, membru al 
Knesset-ului, şi de Deborah Gideon secretara lui. Lui 
Tekoah i se păru că aude ceva înainte, apoi înspre stânga, 
iar, în cele din urmă, cu inima cât un purice, în spate. 
Atinse umărul fetei şi îi şopti la ureche: 

— Cred că ne-au înconjurat. 

Ea încuviinţă din cap pe întuneric. Amândoi fuseseră prea 
speriaţi pentru a face vreun pas în clipa în care auziseră 
primele zgomote, iar acum se aflau în spatele liniei 
inamice, fără nicio şansă de a mai ajunge la ai lor. Erau 
pierduţi. 

Tekoah ştia că într-o unitate militară adevărată ar fi avut 
tot felul de dispozitive de comunicare sonoră sau vizuală, 
arme şi radiouri sau telefoane de campanie. Dar, în 
condiţiile date, a merge într-un asemenea post de 
observaţie însemna sinucidere curată, dar, cu toate astea, 
se găsiseră cu uşurinţă şase voluntari pentru cele trei 
posturi. 

Tekoah simţi că greşise, că nu-şi făcuse datoria de a-i 
avertiza pe ceilalţi. Israelienii nu trăgeau încă niciun foc, şi 
el ştia că aşbalii înaintau cu succes, pentru a lansa un atac 
surpriză. Poate că se vor infiltra în poziţiile israeliene, fără 
să se tragă măcar un singur foc. 

— O să strig să îi avertizez. Deborah încremenise, ca un 
iepuraş. Îmi pare rău. Trebuie. 

Păru să-şi revină şi îl atinse pe obraz. 


282 


— Desigur. 

Acum Tekoah auzea paşi foarte aproape. Se ridică în 
picioare din groapa în care se aflau, îşi duse mâinile la 
gură, se întoarse cu faţa spre vârful pantei şi trase adânc 
aer în piept. 

Un aşbal se poticni într-una din sârmele de care atârnau 
cutiile de conserve umplute cu resturi metalice şi pietricele. 
Acestea zornăiră puternic în aerul liniştit al nopţii. Panta era 
în continuare învăluită în linişte. Tekoah încremeni. 


Brin apucă puşca M-14 şi se întoarse spre pantă, privind. 
Nimic nu se mişca acolo jos, nici măcar norii şau umbrele 
de praf. Israelienii stăteau cu răsuflarea tăiată de-a lungul 
întregii linii defensive, la fel ca şi aşbalii, răspândiţi pe toată 
panta. Brin se întrebă dacă vântul mişcase cutiile sau vreun 
animal, sau o mică alunecare de teren. Avuseseră parte de 
toate astea de-a lungul zilei. Se relaxă, dar continuă să 
privească atent. 


Echipa celor doi trăgători de elită intră în alertă. Murad 
privi direct spre promontoriu şi văzu lumina lunetei 
israeliene aprinzându-se. Era verde. O lunetă americană, 
aşa cum bănuise. Imaginea oferită de aceasta era mai bună 
decât a lui ceea ce însă nu însemna neapărat că cel ce o 
folosea era un ţintaş mai bun decât unul care folosea o 
lunetă cu infraroşii. Murad era încrezător în sine. Ţinti 
asupra luminii verzi, aşteptând să vadă capul apărând 
înapoia ei. 


Brin se aplecă şi mai mult peste micul balcon de pământ. 
Îi şopti lui Naomi Haber: 

— Ai putea da o fugă să anunţi că deocamdată nu se 
vede nimic. 

Ea încuviinţă din cap şi alergă în linişte, cu picioarele 
goale, către postul de comandă şi observaţie. 

Murad văzu pielea roşcată-albă a lui Brin, în locul unde 
Naomi Haber îi ştersese transpiraţia şi camuflajul. Trase de 
trei ori rapid, iar amortizorul făcu un zgomot slab, ca al unui 
bătrân care îşi drege glasul. 

Brin nu simţi nimic în afara unei lovituri uşoare în frunte. 
Se îndoi pe spate şi se prăbuşi în praf, scăpând puşca în 
josul pantei. 


După câteva minute aşbalii începură să înainteze din 
nou. Cutiile fură lovite iarăşi, de altcineva, iar zgomotul se 
auzi încă o dată în noapte. 

Hausner, Dobkin şi Burg stăteau în picioare la postul de 
comandă şi observaţie. Naomi Haber ajunse cu greu aici, 
neputându-se orienta pe întuneric. În cele din urmă, văzu 
stindardul colorat. Alergă spre cei trei şi le raportă. 

Hausner ascultă din nou atent, pentru a auzi eventuale 
zgomote. Se întoarse către Haber şi ceilalţi doi mesageri de 
la postul de comandă. 

— Mergeţi la cei din dispozitiv şi spuneţi-le să tragă timp 
de un minut când aud semnalul meu. Dar să fie un minut 
de zece secunde. 

Alergătorii o luară în diferite direcţii. 

După puţin timp Hausner fluieră. Cei care se aflau mai 
aproape de el îl auziră şi începură să tragă încontinuu. 
Acesta fu semnalul ca toată lumea să deschisă focul. 

Aşbalii încremeniră, apoi se aruncară la pământ. Câţiva 
fuseseră atinşi, dar de frica ofiţerilor nu strigară după 
ajutor. Ofițerii şi subofiţerii şopteau înnebuniţi, cerând să nu 
se deschidă focul. 

— E o provocare, e o provocare, repetau ei. Nu trageţi. 

Pe măsură ce secundele treceau, fiecare părându-li-se un 
an întreg, în care cele cinci AK-47 israeliene continuau să 
tragă în josul pantei, chiar şi cei mai disciplinaţi începură să 
caute să îşi salveze viaţa punând mâna pe trăgaci. Şi exact 
în clipa în care un tânăr se pregătea să riposteze, focul 
israelian încetă la fel de brusc precum începuse. „Minutul 

de foc” de zece secunde se încheiase. 

Vântul de est răspândi mirosul de cordită arsă, iar ecoul 
ultimei împuşcături se auzi printre dealurile înconjurătoare, 
stingându-se treptat. Nimeni nu credea că aşbalii erau atât 
de disciplinaţi, încât să nu riposteze cu foc la acel baraj ori 
să îşi înăbuşe orice strigăt de durere dacă erau loviți, ori, în 
fine, să-şi reprime ţipătul de spaimă când pământul le 
exploda în faţă. 

Hausner se întoarse spre Burg şi Dobkin. 

— Cred că ne pripim. 

— Sper că nu i-am rănit pe cei din posturile de 
observaţie, zise Burg. 

— Dacă toată lumea a folosit cum trebuie hărţile 
strategice, iar cei de la posturi se aflau la locurile lor, atunci 
nimeni n-a păţit nimic, spuse Dobkin. Şi apropo de posturi, 
dacă cei de acolo nu au auzit nimic, nu cred că e ceva, în 
afară de animale, vânt şi alunecări de teren. Acesta-i 
defectul unor astfel de dispozitive de alarmă. O dată, în 
1967, în Suez, o vrabie s-a trezit să aterizeze pe un 
asemenea dispozitiv. Dar cui naiba îi mai pasă de ce a fost 
la Suez în 1967? 

— Nimănuli, îl asigură Hausner. 


Micah Goren şi Hannah Shiloah, dactilografe, se aflau în 
postul de ascultare şi observare numărul 1, spre capătul 
nordic al pantei. Şi ele îşi dădură seama prea târziu că sunt 
înconjurate, în timpul minutului de foc stătură ascunse în 
fundul tranşeei, gândindu-se care va fi următorul pas. 
Deodată, din beznă se iviră doi aşbali tineri înarmaţi cu 
cuțite care săriră asupra lor şi le tăiară gâtul. 

Reuben Taber şi Leah llsar, ambii interpreţi, se aflau la 
postul numărul 3, în sudul coastei. Şi ei înţeleseră ce se 
întâmplase. leşiră din adăpost şi porniră înapoi, către vârful 
coastei. 

Murad îi zări cu ajutorul lunetei cu raze infraroşii la nici 
patruzeci de metri de locul unde se afla. Ridică pușca şi îi 

împuşcă pe fiecare în cap, fără nici cel mai mic zgomot. 


Aşbalii începură să se târască acum, căutând pe pipăite 
alte sârme-capcană. Înaintarea lor era lentă, dar continuă. 
Grupul cel mai avansat se afla la nici trei sute de metri de 
vârf. 

Tekoah înţelese rostul minutului de foc şi că israelienii nu 
văzuseră nimic. Se întoarse către Deborah Gideon. 

— Noroc. 

O lovi în maxilar, iar ea căzu fără zgomot în groapă. 
Împinse repede peste ea pământ şi praf de pe marginea 
gropii, apoi sări afară şi o luă la fugă în susul pantei. Işi 
puse mâinile la gură şi strigă: . 

— Aici TEKOAH - AVANPOSTUL NUMARUL DOI! SUNT 
PESTE TOT PE COASTĂ! 

Nu ştiu dacă fusese lovit de vreun arab sau de un 
israelian, dar, chiar de-ar fi ştiut, nu mai conta. 

Aşbalii deschiseră focul. Primă groapă-capcană se 
prăbuşi sub greutatea unei tinere. Aceasta căzu într-unul 
din pari, dar nu muri. Urletele ei acoperiră un timp 
zgomotul puştilor, dar se stinseră în curând. 

Israelienii fură oarecum demoralizaţi auzindu-i pe aşbali 
atât de aproape. Ce se întâmplase cu avanposturile? Cu 
dispozitivele de alarmă? De ce nu avusese niciun efect 
minutul de foc? Unde era Brin şi luneta sa miraculoasă? 

Trei aşbali ajunseră lângă creastă, dar căzură în şanţuri. 
Unul fu străpuns în gât, altul în piept, iar pe al treilea îl 
împuşcă de aproape stewardul Abel Geller, folosind pistolul 
Colt 45 al lui Dobkin. 

Capcanele erau extrem de utile, dar gropile săpate erau 
mult prea puţine şi, în clipa în care una se prăbuşea, toţi 
ceilalţi erau avertizaţi de urletele victimelor, putând să o 
evite. Cei morţi erau străpunşi de parii ascuţiţi, făcând 
capcana inoperantă. 

Israelienii aveau acum cinci AK-47, iar numărul aşbalilor 
scăzuse faţă de primul atac. Aceştia reuşiseră însă să îi ia 

prin surprindere, ceea ce constituia întotdeauna un avantaj 
serios. Automatul Uzi, al lui Joshua Rubin, nu mai era 
folosit, ca de altfel, nici arma lui Nathan Brin. Dar despre 
acesta din urmă nimeni nu aflase încă. 

Un grup de aşbali se îndreptă spre promontoriul care nu 
mai era apărat de nicio armă. Văzură lumina verde a 
lunetei de noapte care zăcea în praf la baza promontoriului. 

De-a lungul întregii linii, pe măsură ce înaintau, aşbalii se 
plasau între poziţiile de tragere ale israelienilor, pe care le 
localizau după scânteile de la gurile ţevilor. De aceea, ca să 
acopere aceste zone moarte cu un foc eficient, israelienii 
erau obligaţi să îşi mişte armele încontinuu la dreapta şi la 
stânga. _ 

Aşbalii mai aveau un avantaj. In noaptea asta ei erau 
veterani, în vreme ce cu o seară înainte nu fuseseră decât 
nişte tinere şi tineri luaţi prin surprindere de rezistenţa 
israeliană. De aceea focul executat asupra lor nu le mai 
provoca acea teroare iraţională, ci doar teama normală, 
născută din experienţă. Îşi pierduseră mulţi fraţi şi surori şi 
voiau răzbunare. Hamadi le promisese că, în caz de 
victorie, puteau să-i folosească pe israelieni după bunul 
plac, fie că erau femei, fie bărbaţi. Ahmed Rish le 
promisese că, după primirea recompensei, fiecare va fi 
bogat. De asemenea, o cuvântare inspirată, pe care le-o 
ţinuse Hamadi, crease încă o diferenţă faţă de noaptea 
trecută, căci acum fiecare ştia, ori credea că ştie, pentru ce 
luptă. 

Jaffe, unul dintre oamenii lui Hausner, sări peste întărituri 
şi cobori în şanţ pentru a recupera armele AK-47 ale celor 
străpunşi de ţăruşi. Aruncă puştile dincolo de linia 
defensivă, dar, pe când încerca să se întoarcă, fu nimerit de 
un glonte şi se prăbuşi în josul pantei. Un alt membru al 
echipei lui Hausner, Marcus, recuperă arma AK-47 şi 
muniţia aşbalului pe care îl împuşcase Abel Geller. 

Cele trei puşti fură preluate de o femeie şi de doi bărbaţi 
instruiți de Dobkin. Cu toate acestea, aşbalii aveau încă 

iniţiativa, aflându-se în acea situaţie stranie în care o 
retragere ar fi fost mai nefastă decât înaintarea. Erau mult 
prea aproape de creastă. 


La o oarecare distanţă în faţa poziţiilor lor, israelienii 
eliberaseră destul de bine terenul şi nivelaseră movilele, 
dar aşbalii erau atât de aproape, încât erau capabili ca, 
folosindu-se de forţa lor de foc superioară şi de o cantitate 
aproape nelimitată de muniţie, să execute un tir 
atotdistrugător în întăriturile poziţiilor israeliene de pe 
coastă. Apărătorii stăteau tot mai mult cu capetele la 
pământ, ferindu-se de gloanţe, ridicându-se tot mai rar 
pentru a trage. De fiecare dată când o făceau, vedeau că 
scânteile de la puştile inamicului se apropiaseră şi mai 
mult. 

Gloanţele loveau încontinuu  întăriturile, desprinzând 
bucăţi de pământ, provocând mici alunecări de teren şi 
lăsând în urmă găuri şi puncte descoperite în zidurile 
defensive. Gloanţele nimereau, de asemenea, reflectoarele 
de aluminiu, reuşind să le dărâme pe cele mai multe. 
Reţeaua de blindaj a avionului era eficientă, dar, după mai 
multe mii de lovituri, nilonul începu să se rupă, iar stâlpii 
care susțineau reţeaua fură rupţi şi răsturnaţi. Ţepuşele de 
aluminiu fură rupte sau scoase din pământ de către focurile 
de armă, lăsând spaţii libere în şanţuri. Acei israelieni care 
nu mai participaseră niciodată la o luptă se minunau 
văzând ce efecte distructive puteau avea câteva arme mici. 


Hausner, Burg şi Dobkin se aflau la posturile lor, primind 
informaţii de la mesagerii care alergau încolo şi încoace. 
Dobkin ştia că aşbalii aveau iniţiativa şi că în următoarele 
câteva minute puteau să ajungă sus. Îşi puse o mână pe 
umărul lui Hausner. 

— Rămân. 

Hausner îl respinse fără menajamente. 

— Ba ai să pleci, domnule general. Acum. E un ordin. 

Deşi nu-i stătea în obicei, Dobkin ridică vocea: 

— la ascultă, aici e nevoie de un comandant militar. Ce 
rost mai are să plec după ajutor? 

— Aşa e, zise Hausner, totul s-a sfârşit. Dar tu ai vrut 
pleci când încă totul părea în ordine aici. Aşa că acum e 
rândul meu să vreau să pleci, ca să te salvezi. Vreau să 
fugă cineva, ca supraviețuitorii de aici să mai aibă o 
speranţă în decursul captivităţii lor. Aşa că du-te! Dobkin 
ezita. Pleacă! strigă Hausner. 

— Du-te, Ben, spuse Burg. Nici cel mai bun comandant 
din lume n-ar mai salva situaţia asta. Totul depinde de 
oameni... şi de Dumnezeu. Aşa că du-te. 

Dobkin se întoarse şi sări de pe movilă, îndreptându-se, 
fără vreun cuvânt de adio, către poziţia lui McClure de pe 
coasta occidentală. 


Pe panta estică doi aşbali reuşiră să se apropie de 
întărituri într-un loc unde nu se afla nicio AK-47 şi niciun 
pistol. Cei doi israelieni de acolo, Daniel Jacoby, steward şi 
Rachel Baum, stewardesă, aruncară înspre ei cu bucăţi de 
aluminiu ca nişte săgeți şi strigară pentru a-i avertiza pe 
ceilalţi. Aşbalii se feriră de sulițe şi deschiseră focul, 
nimerindu-i pe amândoi. Se strecurară apoi printre parii 
ascuţiţi din şanţ şi săriră peste întărituri şi tranşee. 
Pătrunseră în cadrul perimetrului defensiv. 

Alpem, care făcea şi el parte din echipa de securitate, 
alergă într-acolo în timp ce trăgea foc continuu, făcându-i 
pe aşbali să se prăbuşească în tranşeele israeliene. Apoi 
sări după ei şi îi ucise cu o altă suliță din aluminiu. Doi 
oameni, ducând o targă improvizată din bare de aluminiu şi 
tapiţerie, îi ridicară pe Daniel Jacoby şi Rachel Baum şi îi 
duseră în coliba păstorilor. Alpem chemă două femei 
neînarmate şi le dădu armele aşbalilor. De data asta 
avuseseră noroc, dar Alpem, veteran din războiul din 1973 
ştia că, dacă planul lor defensiv de ultimă instanţă nu 
dădea rezultate, sfârşitul nu era prea departe. 

22. 


Aflat la bordul avionului Concorde 02, căpitanul David 
Becker şedea pe scaunul său, aprinzându-şi ultima ţigară şi 
gândindu-se la copiii săi din Statele Unite şi la noua sa soţie 
israeliană. Dinspre radio se auzea un semnal ascuţit şi 
foarte puternic, pe care însă el nu părea să-l observe. Din 
când în când câte un glonte lovea fuzelajul, făcând explozie 
în clipa în care pătrundea prin învelişul subţire. Câteva 
ricoşeuri se auziră în preajma cabinei. Două gloanţe care 
trecuseră prin geam dăduseră naştere unor crăpături în 
formă de pânză de păianjen. Becker îşi strivi ţigara şi o 
aruncă jos. Se întinse ca să stingă unitatea energetică 
pentru cazurile de urgenţă, dar îşi aminti că i se ceruse să o 
lase în funcţiune pentru una dintre diversiunile pe care 
aveau să le încerce în ultimul moment. Ridică din umeri. 
Toată inventivitatea din lume era neputincioasă în faţa 
hoardelor. Hoardele... În timpul războiului din Coreea 
circula o glumă care spunea că o grupă de militari chinezi e 
compusă din trei hoarde şi o mulţime sau cam aşa ceva. 
Nostim. Hoardele puneau stăpânire pe întreaga lume 
civilizată, încet-încet. La fel ca la căderea Romei. Se ridică 
să plece. 

Radioul tăcu, apoi scoase un zumzăit plăcut. Se auzi o 
voce care vorbea într-o ebraică stâlcită: 

— Trebuie să vă predaţi, spuse vocea repede. Spuneţi-i 
lui H că trebuie să se predea. 

Becker privi îndelung la aparat. Arabul vorbea repede şi 
cifrat, în eventualitatea că mesajul era interceptat de 
cineva. Apoi, după un moment, bruiajul reapăru. 

— Du-te-n mă-ta! spuse Becker şi părăsi aeronava pentru 
a se alătura celor ce luptau. 

Grupul de aşbali de sub promontoriu se afla la vreo sută 
de metri de lunetă. Cei doi trăgători de elită care o însoțeau 
se aşezaseră într-un punct din care Murad trăgea pe tăcute 
şi cu precizie în capetele care se iveau de după întăriturile 
de pe creastă. 

Burg se întoarse către Hausner. 

— Cred că sunt suficient de aproape. 

Hausner  încuviinţă din cap. Dobkin le spusese să 
păstreze ceea ce el numise măsurile defensive de ultim 
moment, precum şi tacticile de intimidare psihologică 
pentru clipa în care folosirea lor devenea absolut necesară. 
Hausner ştia că mai necesare decât acum n-aveau să fie 
niciodată. Trimise prin mesagerul său ordin de aplicare a 
metodelor defensive finale. Se întoarse către Burg. 

— Mă duc să văd ce face Brin. Tu eşti comandantul. 
Rămâi aici. 

Burg încuviinţă. Când Hausner se îndepărtase deja, una 
dintre tinerele care alergau, transmițând mesajele, veni în 
urma lui şi raportă: 

— Se apropie şi pe coasta dinspre fluviu. 

Burg îşi aprinse pipa. Conducerea unei bătălii de pe 
vârful unui deal nu era nicidecum unul dintre punctele lui 
forte. Trecuseră mai bine de treizeci de ani de când fusese 
soldat. Dobkin plecase, iar Hausner se îndreptase spre 
perimetru pentru a se sinucide - nu avea niciun dubiu în 
privinţa asta. Nimeni nu auzise de ministrul de externe în 
ultima vreme. Era mort, rănit sau lupta pentru a-şi salva 
viaţa, ca toţi ceilalţi. lar el, Burg, rămăsese singur. El 
trebuia să negocieze capitularea, în caz că ar mai fi putut fi 
vorba de negocieri. El care avusese întotdeauna grijă să 
rămână neutru, să nu se implice. Dar, de data asta, se afla 
în miezul problemei, şi încă de unul singur. Niciun mesager 
nu mai sosea pentru a raporta mersul luptei. Probabil că 
intraseră cu toţii în confruntare. Nu mai avea cu cine să se 
consulte, nu mai era nimeni care să participe la întruniri. | 

se păru că îşi dă seama cum trebuia să se fi simţit Hausner 
şi îi păru rău pentru el. Tânăra care îi transmisese mesajul 
rămăsese lângă el. O privi atent. Era Esther Aronson, una 
dintre asistentele ministrului de externe. Tremura şi încerca 
să facă o evaluare cu o voce întretăiată. 

— Ce-o să facem? întrebă ea. 

Burg trase din pipă. Acum auzea cel puţin zece arme AK- 
47 pe coasta estică. Era convins că fiecare dintre ele era 
foarte necesară, şi totuşi, îşi dădea seama că nu poate să le 
permită aşbalilor să înainteze nestingheriţi pe la vest. 
Ministrul de externe fusese însărcinat cu conducerea 
operaţiunilor în partea aceea, iar Burg presupuse că acesta 
ştia că nu dispune de echipamentul necesar. Linia nu era 
apărată decât de opt oameni cărora li se adăugau 
Richardson şi McClure. Arătă spre coasta estică. 

— Du-te acolo şi roagă să-ţi dea, împrumută sau fură 
două AK-47 şi măcar două pistoale încărcate şi fugi cu ele 
înapoi la linia de vest. Când ajungi acolo, spune-i domnului 
Weizman să declanşeze imediat măsurile defensive de 
ultim moment. În regulă? 

Ea încuviinţă din cap pe întuneric. 

Burg o privi şi îşi spuse că încredinţase prea multe sarcini 
unei singure persoane. Trebuia să decidă singură cum să 
obţină armele şi muniţia, apoi să le care câteva sute de 
metri pe întuneric, plasându-le în cele mai potrivite poziţii. 
Apoi trebuia să transmită ordinul ministrului de externe, 
care era, probabil, cuprins de îndoială. Şi toate astea 
înainte ca arabii să ajungă sus. O bătu uşor pe umăr. 

— Totul o să fie bine. Nu te pripi. 

— N-am nimic. 

— Bine. L-ai văzut cumva pe generalul Dobkin pe acolo? 

— Nu. 

— În regulă. Hai, du-te, şi noroc. 

Porni în fugă către locul de unde se auzeau armele. 


Dobkin stătea în tranşee împreună cu McClure şi 

Richardson. 

— Ştiam eu că până la urmă or să încerce şi pe aici. 

McClure se aplecă înainte şi, întinzând pistolul spre 
dreapta, trase două focuri de-a curmezişul pantei. Apoi 
trase de două ori înainte, după care se întoarse spre stânga 
şi trase ultimele două gloanţe. 

— Greu al dracului să ţii un front de cinci sute de metri cu 
un pistol cu şase gloanţe. 

Se căută în buzunare după gloanţe. 

— Or să trimită ceva din partea cealaltă, îl asigură 
Dobkin. 

— Asta şi sper, îi răspunse McClure, începând să îşi 
reîncarce arma. 

Când focul încetă, Richardson privi în jos, de-a lungul 
pantei abrupte. Din când în când se auzeau sunetele 
cutiilor de metal pline cu pietricele care zornăiau sau 
înjurăturile vreunui arab care aluneca la vale. 

— Când naiba au de gând să înceapă manevrele finale? 
Unde dracu' s-a dus femeia aceea? Unde sunt puştile 
noastre? 

Dobkin se ridică din groapă. 

— Intreabă-l pe generalul Hausner. Eu nu mai lucrez aici. 
Se ghemui în poziţia unui alergător care ia startul. Adios, 
Tex, îi zise lui McClure. Ne vedem la Haifa sau Houston. Sări 
din poziţia în care se afla şi, cu un pas imens, ajunse pe 
creastă. Timp de o secundă păru suspendat în aer, dându-și 
seama cât de abruptă avea să fie coborârea. Îşi aminti că 
era pe un zid, pe un taluz. Un zid foarte înclinat, construit 
pe malul fluviului. Următorul pas îl aduse cu doi metri mai 
jos, pe panta aproape perpendiculară. Apoi, cu încă un pas, 
coborî douăzeci de metri. Alergă şi căzu aproape vertical pe 
terenul de dedesubt. In mai puţin de trei secunde cobori 
aproape jumătate din distanţă. În faţa lui apărură uluiţi doi 
arabi care se căţărau pe întuneric. Reacţionară instinctiv, 
ridicând puştile AK-47 cu baionete. 

Hausner o găsi pe Naomi Haber ţinând în poală capul 
mutilat al lui Brin. Înţelese imediat cel puţin o parte a 
problemelor pe care le avusese defensiva. 

— Unde e arma? strigă el. 

Ea îşi ridică privirea. 

— E mort. 

— Văd şi eu asta, la dracu'! Unde e nenorocita aceea de 
puşcă? 

Hausner se uită peste promontoriu. Mai mult pe pipăite, 
reuşi să vadă locul unde îşi sprijinise Brin arma. Acolo era şi 
o urmă de glonte, iar Hausner simţi ceva cald şi umed. Işi 
şterse mâna. Nu fusese o lovitură întâmplătoare, îşi zise el. 
Probabil că acum şi arabii aveau cel puţin o puşcă cu 
lunetă. Dacă o recuperau pe a lui Brin, aveau două. Oare 
încă mai ţineau sub observaţie, cu ajutorul lunetei, acest 
loc? Avea să afle foarte curând. Sări peste peretele de 
pământ şi îşi dădu drumul în josul pantei. Văzu repede 
strălucirea verzuie şi se îndreptă către ea. 

Murad îl zări prin lunetă şi îi anunţă pe cei nouă 
infanterişti care înaintau către puşcă, dar aceştia nu-l 
puteau vedea pe Hausner. Acesta luă puşca, se rostogoli 
până la o altă poziţie şi o ridică. Observă trupa de arabi 
aflată la mai puţin de treizeci de metri şi trase cinci focuri 
pe rând, lovind pe unul sau doi şi împrăştiindu-i pe ceilalţi. 
Nu puteau face faţă armei cu lunetă şi erau conştienţi de 
asta. 

Murad îl înjură pe Hausner. Se jurase să pună mâna pe 
puşca aceea, şi acum nebunul ăla era în stare să o strice în 
clipa în care avea să-l nimerească. Trase. 

Hausner pornise deja. Auzi glontele lovind şi spulberând 
praful de lângă picioarele lui. Se culcă la pământ, privind cu 
atenţie terenul dinaintea sa. Arabul îl vedea, dar el nu ştia 
unde se află acesta şi, dacă nu îl descoperea în câteva 
secunde, avea să fie un om mort. 

Murad îl avea pe Hausner drept în reticulul lunetei sale. 
Apăsă pe trăgaci. N-avea cum să rateze această lovitură. 

Grupul de infanterişti aşbali începu să tragă orbeşte 
înspre luminiţa verde, strălucirile verzui ale proiectilelor lor 
încrucişându-se pe întuneric. Trasoare aprinse nimeriră 
pământul, strălucind ca nişte licurici pe moarte, în vreme ce 
din toate părţile se vedeau ricoşeuri. 

Când Murad apăsă pe trăgaci, imaginea din luneta sa cu 
raze infraroşii devenise neclară. Marele dezavantaj al 
lunetelor era că îşi pierdeau eficacitatea când erau 
îndreptate asupra unor ţinte de fosfor aprins. Trasoarele 
grupului care îl sprijinea treceau prin câmpul său vizual, 
lăsând în urmă dungi albe ce se îngroşau şi se amestecau 
unele cu altele. De aceea voia să pună mâna pe luneta 
nocturnă. Înjură în gura mare şi trase şi el orbeşte. 

— Încetaţi, proştilor, încetaţi! 

Trase din nou fără să vadă nimic. Camaradul său, Safar, 
strigă, reuşind să acopere sunetul puştilor AK-47, şi 
infanteriştii încetară focul. 

Hausner înţelese ce se petrecuse. Altcineva ar fi spus că 
Dumnezeu îl apăra din nou, el însă se simţea un obiect de 
distracţie. Bomba. Aterizarea forţată. Recuperarea puştilor 
AK-47. lar acum asta. Nu era binecuvântat, îşi spuse el, ci 
blestemat. De ce nu se termina odată? 

Murad vedea din nou clar cu ajutorul lunetei şi examină 
cu atenţie terenul în zona în care îl zărise pe Hausner, dar 
nu mai găsi nimic. Acesta reuşise să se ascundă într-o 
foarte puţin adâncă groapă din pantă, aflată imediat sub 
ridicătura abruptă a promontoriului. Asemenea tuturor 
infanteriştilor, se pricepea să se ascundă. Cu fiecare muşchi 
contractat, cu plămânii goliţi de aer, păru să se „dezumfle” 
în adâncitura din coasta dealului. Pieptul, coapsele şi chiar 
spatele se lăsară în jos, conform unei tehnici cunoscute 
doar de către cei care fuseseră expuşi tirului, astfel încât 
depresiunea păru că mai câştigă câţiva centimetri 
adâncime. 

Deodată Murad se simţi cuprins de spaimă, părându-i-se 
că şi el era expus şi lipsit de apărare. Se ascunse într-o 

cavitate din sol. 

Zgomotele bătăliei care se ducea de-a lungul întregii 
coaste umpleau aerul, însă în zona respectivă părea că 
domneşte liniştea. Hausner şi Murad se aşteptau reciproc. 
Două lunete de noapte. Două amortizoare. Două dispozitive 
de camuflare a luminii şi două puşti excelente. Silenţioase, 
invizibile şi ucigătoare. 


Grosul trupelor aşbalilor se afla la mai puţin de o sută de 
metri de perimetru, dar câteva echipe de genişti antrenați 
penetraseră poziţiile imediat sub întărituri şi şanţuri, stând 
acolo tăcuţi şi nemişcaţi, înarmaţi doar cu cuțite şi pistoale 
şi aşteptând atacul final al trupelor lor. Dacă ar fi avut 
grenade de mână, petarde sau încărcături explozive, aşa 
cum au de obicei trupele de genişti, ar fi putut provoca 
panică în rândurile apărării israeliene. Dar nimeni nu se 
aşteptase că va fi nevoie să ia cu asalt un deal pentru a 
captura aceşti ostatici. Se simțeau oarecum nedreptăţiţi în 
cadrul acestui atac, căci erau profesionişti, elita oricărei 
unităţi de infanterie. Adesea, a te târî până în faţa liniilor 
inamice, înaintea grosului trupei, se dovedea o misiune 
sinucigaşă. Şi totuşi, iată că ajunseseră aici, fără însă să 
poată face nimic până când nu avea să fie lansat ultimul 
atac. Atunci aveau să sară în tranşeele israeliene, 
folosindu-şi din plin pistoalele şi cuţitele. Dar dacă ar fi 
trimis mai întâi acele încărcături explozive... 


Dobkin sări şi trecu în fugă pe lângă cei doi arabi uluiţi, 
care făcură stânga împrejur şi, stând cu spatele sprijinit de 
pantă şi cu picioarele înfipte în nămolul şi nisipurile 
mişcătoare, îşi ridicară armele AK-47 şi traseră. Reculul 
armelor automate îi făcu să se cutremure din tot corpul şi, 
pierzându-şi echilibrul, alunecară în josul taluzului, 
îndepărtând crusta vremurilor şi dând la iveală construcţia 
iniţială din cărămidă. 

Dobkin se aruncă, pur şi simplu, înainte. Auzi explozia şi 

vâjâitul gloanţelor care trecură pe lângă el. Ajunse din nou 
cu picioarele pe pământ şi sări încă o dată. Atinse cu 
călcâiele tufele de ricin şi picioarele i se înfundară în 
pământul moale de pe malul fluviului. Plonjă din nou ca un 
scafandru şi pluti în aer. 

In urma lui se zăreau trasoare verzi zburând ca nişte arce 
luminoase. Părea că se strecoară prin şi pe sub 
ucigătoarele degete lungi şi verzi. Părea că pluteşte în aer 
de o veşnicie. Deasupra lui se întindea cerul albastru şi 
înstelat al Mesopotamiei. Apoi linia crestei rămase în urmă, 
întunecată, iar dedesubt se întindea Eufratul strălucitor. 
După aceea, când sări din nou, văzu câmpiile mlăştinoase 
şi apoi din nou cerul. Cu coada ochiului zări luminile verzi 
fosforescente, asemenea unor raze mortale dintr-un film 
ştiinţifico-fantastic, care se apropiau tot mai mult, pe 
măsură ce sunetele sacadate ale armelor creşteau în 
intensitate. Se întrebă de ce nu cade, de ce părea 
suspendat deasupra fluviului. Apoi o lumină verde, ascuţită 
îl lovi, provocându-i o durere înfiorătoare, şi totul îşi reluă 
cursul normal, ca şi cum tocmai se trezise dintr-un vis. Auzi 
un pleoscăit şi fu acoperit de apele noroioase ale fluviului. 


Hausner îşi dădu seama că nu avea cum să se întoarcă în 
interiorul poziţiilor israeliene. Terenul era prea deschis, iar 
trăgătorul arab îşi stabilise acum o poziţie convenabilă. Şi 
totuşi, din punctul unde se afla, Hausner nu putea să tragă 
decât înainte, neavând cum să folosească luneta. In plus, 
consumase aproape toată muniţia. 

Un glonte îi zbură tocul pantofului, iar piciorul îi zvâcni 
spasmodic. Înjură în clipa în care îşi înălţă capul. Începu să 
urmărească prin lunetă, dar arabul se ascunsese în groapa 
sa, devenind invizibil. Grupul de infanterişti renunţase la 
gloanţele trasoare şi începuse să tragă în direcţia în care se 
afla el. Hausner îl văzu pe camaradul puşcaşului traversând 
terenul către grupul de infanterişti. Trase, şi Safar se 
prăbuşi, punându-şi mâna într-o parte. 

Murad trase, iar Hausner simţi o înţepătură în ureche. Îşi 
îndreptă arma spre trăgătorul de elită şi trase în clipa în 
care silueta lui dispărea în adâncitură. Simţi ceva umed şi 
cald pe ureche şi se culcă pe spate în groapa puţin adâncă. 
Se gândi, în grabă, irațional, la Miriam. 

Se săturase. Nu reuşea nimic şi simţea că, de-o parte şi 
de alta, aşbalii înaintau spre creastă. Strigă înapoi, 
acoperind zgomotul gloanţelor: 

— Haber! Nu-i răspunse nimeni. Strigă din nou: Haber! 

Ea privi în sus. Ţinea încă în poală capul însângerat al lui 
Brin. Işi aminti că Hausner fusese acolo cu câteva minute 
mai devreme, dar nu ştia ce se alesese de el. Îl auzi 
strigând din nou, dar nu-i răspunse. 

Hausner îşi sfâşie cămaşa şi o înfăşură în jurul lunetei, 
întoarse puşca şi o apucă de amortizorul roşu. Se sculă şi, 
ridicând arma deasupra capului, o aruncă în sus, peste 
marginea ruinelor turnului de pază de deasupra capului lui. 
Aceasta căzu la mică distanţă de Naomi Haber, în praf. Ea 
auzi zgomotul şi înţelese instinctiv despre ce era vorba şi 
ce trebuia să facă. Işi lăsă în jos capul şi sărută fruntea 
zdrobită a lui Brin. 


Ordinul pentru aplicarea măsurilor defensive de ultim 
moment făcuse înconjurul perimetrului defensiv, iar 
operaţiunile pregătite cu atâta migală se declanşară. Aveau 
să testeze acum toate şiretlicurile, şi inovațiile care li se 
păruseră atât de inspirate şi eficiente în timpul zilei, iar 
întunericul îi făcea pe mulţi să se îndoiască de reuşita lor. 

Vocea unui arab strigă cu putere undeva la vreo sută de 
metri de promontoriul nordic: 

— Aici! E o breşă în linia defensivă! Aici! Aici! Urmaţi-mă! 

Două grupuri de aşbali, cuprinzând optsprezece oameni, 
se îndreptară într-acolo, atacând în sus, pe urmele vocii 
călăuzitoare. Nimeni nu trăgea în ei. Se apropiară până la 
cincizeci de metri de zona aparent părăsită a întăriturilor. În 
câteva secunde aveau să ajungă înăuntru, bătălia fiind 

practic încheiată. 

Vocea strigă din nou: 

— Aici! Repede! Sus! 

Poate că aşbalii remarcaseră printre zgomotele armelor 
că vocea avea o uşoară nuanţă artificială şi că accentul 
palestinian nu era tocmai perfect, dar nu reacționară în 
niciun fel. Probabil, îşi spuseră ei, unul dintre comandanţi 
folosea un corn de taur. Continuară să înainteze după 
vocea care se afla atât de aproape de defensiva israeliană. 

Ibrahim Arif stătea într-un mic adăpost săpat în 
întăriturile israeliene şi striga din nou în microfonul PA: 

— ACUM, SUS ŞI GATA! 

Boxa PA, aflată la treizeci de metri în faţa parapetelor, îi 
chema pe aşbali la atac. 

— ACUM, SUS ŞI GATA! STRIGAŢI! STRIGAŢI! MOARTE 
ISRAELULUI! 

Aşbalii rămaseră drepţi, apoi alergară înainte, strigând: 

— MOARTE ISRAELULUI! 

Kaplan, care ieşise din infirmerie, Marcus şi Rebecca 
Livni, o stenografă care tocmai primise un AK-47, 
deschiseră focul. Fiecare trase câte şaizeci de gloanţe în 
rândurile aşbalilor. 

Aceştia rămaseră uluiţi şi încremeniţi în bătaia puştilor. 
Proiectilele de 7,62 mm îi secerară, iar ei se prăbuşiră unul 
peste altul asemenea unor piese de domino. Era prima lor 
mare pierdere de până acum şi ea lăsa un gol imens în 
atacul frontal. 


Esther Aronson se rugase de toţi cei pe care îi întâlnise 
pe întuneric să o asculte. Burg îi spusese să ceară, să 
împrumute sau să fure. Prima variantă nu fu eficientă. 
Fiecare dintre cei de acolo era mult prea preocupat de 
propria-i supravieţuire pentru a se mai gândi la problemele 
strategice pe care le-ar pune un atac pe la spate. Toată 
lumea care o asculta era de acord cu ea şi atât îl căută 
disperată pe Hausner, căci un simplu ordin al lui i-ar fi dat 

lucrurile de care avea nevoie. Dar nimeni nu ştia unde e. 
Dispăruse, probabil că murise. 

Văzu şi auzi şiretlicul cu boxa PA şi înţelese că ultimele 
manevre disperate fuseseră declanşate. Pe panta vestică 
nici pomeneală de aşa ceva. Avea nevoie de arme. Alergă 
către punctul unde Rebecca şi Marcus ieşeau cu precauţie 
dintre întărituri, pentru a recupera armele aşbalilor 
măcelăriți. Kaplan îi acoperea. Esther Aronson trecu pe 
lângă Kaplan, se avântă peste tranşee şi peste întărituri şi 
îşi dădu drumul printre ţepuşele din şanţuri, depăşindu-i în 
goană pe Rebecca şi Marcus care o priviră surprinşi. 

— Îmi pare rău, strigă ea, am nevoie de arme pentru 
coasta de vest. Suntem atacați. Umblă cu repeziciune 
printre cadavre şi printre răniţi, desprinzând cu iuţeală şi 
abilitate cartuşierele care erau pline cu muniţie, şi apucă 
armele AK-47 pe întuneric, găsindu-le mai mult datorită 
tevilor lor încinse. O ardeau mâinile şi tot trupul, pe măsură 
ce şi le atârna una câte una de umăr. 

Marcus şi Livni alergaseră să o ajute. Marcus striga 
încontinuu, avertizând-o să nu dea peste oameni vii, dar 
Esther parcă nici nu-l auzea. Marcus împuşcă pe cineva 
care părea că se întinde după armă în clipa în care aceasta 
îi fusese luată. 

Aronson strigă: „Mulţumesc!” şi dispăru peste întăritori, 
fugind cu acea povară incredibilă. 

Marcus şi Livni adunară repede restul armelor, sub 
acoperirea lui Kaplan care veghea cu puşca sa AK-47. Boxa 
PA striga: 

— ÎNAPOI, ÎNAPOI! FERIŢI-VĂ! EVREII SUNT BINE 
ÎNARMAȚI AICI. 

Aşbalii păstrară distanţa. 


Naomi Haber încărcă din nou puşca M-14 şi începu să 
privească prin lunetă. Întreaga coastă era plină de aşbali, 
care se târau şi se ascundeau. Cercetă zona din dreptul ei 
şi îl văzu pe Hausner stând foarte liniştit în ascunzişul său. 

Oare fusese lovit? Nu-şi dădea seama. Pentru a arunca 
puşca de la o asemenea distanţă trebuia să se ridice în 
picioare. Probabil că trăgătorul de elită al arabilor îl ochise. 

Un glonţ trecu razant pe lângă mâna ei dreaptă, 
atingându-i încheieturile degetelor. Ţipă de durere şi fu cât 
pe-aci să scape puşca. Se lipi de zidul de pământ până 
când îi trecu primul şoc. Îşi linse rana ca un animal şi i se 
păru că durerea i se atenuează. Ştia că cel care fusese la 
un pas s-o omoare îi ucisese iubitul. Mai ştia că din acest 
motiv, mai presus decât din oricare altul, el trebuia să 
moară. Se ridică încet şi privi cu atenţie peste peretele de 
pământ 

Murad înţelese că Safar murise. Safar, prietenul său din 
copilărie. Singurul lui prieten adevărat. lubitul său. ÎI 
omorâse evreul acela. Oare îl lovise pe evreu când acesta 
aruncase puşca? Aceasta se stricase, desigur. În mâinile cui 
căzuse? Cercetă cu atenţie regiunea dintre groapa lui 
Hausner şi promontoriul trăgătorului de elită. Acum 
pericolul venea dinspre promontoriu, dar parcă nu putea 
să-şi desprindă ochii de locul unde îl văzuse pe evreul ăla 
blestemat. 

Haber cercetă cu atenţie, încet, în timp ce inspiră adânc. 
Văzu tot corpul trăgătorului întins pieziş faţă de ea, la vreo 
optzeci de metri depărtare. O împuşcătură către zona 
capului ar, fi distrus probabil şi luneta, dar un foc îndreptat 
spre spatele acestuia avea mai multe şanse de reuşită. 
Ţinti către spatele acestuia şi trase de două ori. 


De-a lungul perimetrului israelienii instalau manechine a 
căror confecţionare le luase atâta timp. Pe măsură ce erau 
înălțate, acestea atrăgeau focurile de armă, erau dărâmate 
şi ridicate la loc. 

Vreo zece bărbaţi şi femei neînarmaţi ţineau în mâini 
tuburi de spray aerosol şi aprindeau vaporii scoşi de 
acestea în reprize scurte care simulau focurile de armă. 
Arabii trăgeau în direcţia acestor lumini pe care le vedeau 

acum pe toată lungimea crestei. Totodată, în închipuirea 
lor, numărul puştilor capturate de israelieni crescuse 
simţitor. 

Între timp, adevăratele puşti AK-47, care tocmai fuseseră 
capturate împreună cu suficientă muniţie, începură să fie 
puse în funcţiune. 

Două femei neînarmate, care îşi petrecuseră ultima 
jumătate de ceas înregistrând pe casete zgomotele luptei, 
folosindu-se de cele douăzeci şi patru de casetofoane, ce 
trebuia să fie utilizate în cadrul misiunii de pace, începură 
să amplaseze aceste aparate în diverse părţi ale liniei 
defensive, apăsând butoanele de playback. Volumul 
zgomotului armelor din tabăra israeliană păru să crească şi 
mai mult. 

Lucrurile începeau să meargă din nou ca pe roate. La 
postul de comandă şi observaţie unde se afla Burg soseau 
iar alergători aducând mesaje şi cerând ordine, pe care 
Burg li le dădea ca şi cum asta ar fi făcut toată viaţa. Se 
părea că măsurile defensive de ultim moment îşi făceau 
efectul, iar moralul oamenilor creştea. Dar Burg ştia că încă 
se aflau pe muchie de cuţit. 


Esther Aronson mergea, poticnindu-se pe întuneric, spre 
coasta de vest. Striga, dar nimeni nu părea să o audă. 


Uimiţi iniţial de atacul de unul singur al lui Dobkin, aşbaiii 
se opriseră pentru un timp, dar, în cele din urmă, începură 
să se târască din nou în sus, către vârful dealului, pe care îl 
vedeau pe fundalul cerului întunecat şi plin de stele, la mai 
puţin de cincizeci de metri. Comandantului lor, Sayid Talib, 
nu-i venea să creadă că lucrurile mergeau aşa de uşor. Cu 
excepţia unui pistol care trăgea intermitent înspre ei, 
nimeni nu părea să se afle pe creastă. Dar n-avea să 
dureze o veşnicie. Striga la oamenii săi, cerându-le să se 
mişte mai repede. Fusese convins că e o misiune 
sinucigaşă atât pentru el, cât şi pentru cei patruzeci de 

oameni ai săi, însă Ahmed Rish îl liniştise, spunându-i o 
poveste despre un general britanic care îşi purtase 
armatele pe o pantă şi mai abruptă, cucerind apoi Canada 
pentru Anglia. Şi era adevărat. Nimeni nu s-ar fi aşteptat la 
un atac pe partea asta. 

Pe măsură ce urca, faţa lui Talib se înroşea. Abia aştepta 
să ajungă printre evrei. Îşi atinse chipul pe jumătate 
mutilat. Când locuise la Paris, primise o scrisoare de la 
ministrul francez al imigrației. O deschisese pentru a 
descoperi că venea, de fapt, de la Mivtzan Elohim. 
Neglijenţa asta îl costase scump, pierzându-şi jumătate din 
faţă, întreaga lui viaţă ulterioară fiind modificată. Femeile 
lăsau să le scape un mic țipăt când vedeau ce rămăsese din 
chipul său cândva frumos. Chiar şi bărbaţii întorceau 
privirea. 

Talib se ruga să-l găsească pe Isaac Burg în viaţă. Dintre 
toate modalităţile de tortură la care se gândise, se 
hotărâse, în cele din urmă, să îl jupoaie de viu, 
considerând-o drept o pedeapsă demnă de şeful lui Mivtzan 
Elohim. Avea să-i sfâşie pielea timp de o zi, poate chiar mai 
mult, aruncând-o apoi câinilor, în faţa lui. 

Burg privi în sus. Se aflau la mai puţin de douăzeci şi 
cinci de metri de vârf. 


McClure îşi încărcă pistolul cu şase gloanţe. Se întoarse 
către Richardson, care stătea în picioare foarte calm. 

— Cum se spune „duceţi-mă la consulatul american” în 
arabă? 

— Ar fi trebuit să îl întrebi pe Hausner, ieri, chestia asta. 

— Deci, nu ştii limba arabă? 

— Nu. De ce aş şti-o? 

— Habar n-am. Aşa credeam. 

Se aplecă în afara gropii şi privi în josul pantei. Îi vedea 
pe oameni târându-se ca nişte şopârle prin beznă. Ţinti 
către unul şi trase. 

Miriam Bernstein şi Ariel Weizman o găsiră pe Esther 
Aronson târându-se. Luară cele opt AK-47 şi muniţia, fără 
nicio formalitate şi alergară de-a lungul perimetrului lung 
de vreo jumătate de kilometru, îndreptându-se în direcţii 
opuse. Lăsară în dreptul fiecărei poziţii câte o armă şi 
muniţia necesară, dar Bernstein nu văzu groapa lui 
McClure. Se opri la capătul sudic al perimetrului, având în 
mână o AK-47. O tânără din grupul aşbalilor se ridică pe 
terenul plat şi rămase în picioare cu arma atârnată de 
umăr. O văzu pe Bernstein şi îşi puse puşca în poziţie de 
tragere, încet şi cu atenţie. 

Bernstein nu ştia cum se foloseşte o AK-47 şi nici dacă 
voia să o utilizeze. Era trasă siguranţa? Era încărcată? 
Trebuia să tragă cocoşul? Probabil că fostul proprietar 
făcuse toate cele necesare, pregătind-o pentru atac, dar ea 
nu se gândi la lucrurile. Astea. Tot ce ştia cu siguranţă era 
că puşca trebuia să aibă un trăgaci. Il găsi şi ezită. 

Tânăra trase o rafală direct spre ea. 

Miriam văzu scânteile şi acestea o orbiră. Se gândi la o zi 
cu soare strălucitor petrecută într-o cafenea din lerusalim. 
Un tânăr infanterist îi povestea cum, undeva pe înălțimile 
Golan, îi ieşise în faţă un arab şi începuse să tragă în el cu 
un pistol automat, de la câţiva metri. Tânărul se aflase în 
dreptul unui copac din care gloanţele făceau să se 
desprindă aşchii de lemn ce îl loveau în cap, peste gât şi pe 
spate. Apoi arabul dispăruse. Infanteristul spusese: 

— În ziua aceea am avut un înger păzitor în faţă. 

Bernstein auzi o altă explozie, iar arma automată începu 
să se zgâlţâie în mâinile ei. Tânăra păru că sare pe spate, 
peste marginea crestei. 

Miriam Bernstein căzu în genunchi şi îşi acoperi faţa. 


În Concorde Yaakov Leiber stătea şi se uita la un film 
american de război. Îl mai văzuse o dată în cursul după- 
amiezii şi îşi luase notițe. Proiectorul era fixat la comanda 
„derulare rapidă”. Când apărea o scenă cu zgomote ale 

războiului real, revenea la viteza normală şi dădea volumul 
la maxim, iar microfoanele instalate pe linia defensivă 
reproduceau sunetele puternice ale unei mitraliere grele. 
Zvonurile cu privire la această armă se răspândiseră cu 
iuţeală prin tabăra aşbalilor din momentul în care 
Muhammad Assad fusese eliberat de israelieni. După toate 
aparențele, înainte de a fi executat pentru trădare, Assad 
apucase să le spună paznicilor săi numeroase poveşti 
despre forţa israelienilor. 

Aşbalii şovăiau. De-a lungul întregii linii defensive 
israeliene străluceau acum focurile armelor, însoţite de 
zgomote tot mai puternice care se răspândeau pe toată 
panta. Sunetele armelor mici erau acoperite de cel al 
mitralierei grele. Israelienii păreau să aibă mai multe arme 
decât oameni, iar luptătorii aşbali simțeau înfrângerea în 
aer. Începură să arunce priviri pline de îngrijorare spre 
comandanții lor. 


Naomi Haber privi cum trupul lunetistului arab zvâcneşte. 
Se cutremură la gândul că îl împuşcase pe omul acela cu 
două gloanţe. Strigă, încercând să păstreze un ton egal: 

— Domnule Hausner, l-am terminat. O să vă acopăr. Privi 
în jos, către trupul nemişcat al lui Hausner. Domnule 
Hausner! L-am terminat! O să... ` 

Văzu braţul acestuia mişcându-se încet a salut. Intoarse 
puşca spre pantă şi începu să tragă la ţintă. Tinte mobile 
aflate la vreo optzeci de metri. Foc! Lovit! Ţintă nemişcată 
la nouăzeci de metri. Foc! Lovit! De la dreapta la stânga. 
Foc! Ratat. Să fixăm distanţa. Aceeaşi ţintă. Foc! Lovit 
Următoarea ţintă. 

Hausner încercă să se caţere, folosindu-se de mâini şi de 
picioare, pe muchiile şi colţurile turnului de pază, dar nu 
reuşi. O luă spre dreapta sa, acolo unde panta era mai 
domoală, şi porni să o urce în fugă. Auzea, în faţă, dar mai 
spre stânga, sunetul puştii M-14 trăgând iar şi iar. În faţa lui 
se ridicau întăriturile israeliene. Acolo n-ar fi trebuit să se 

afle nimeni, căci întreaga zonă era acoperită de M-14. 
Totuşi, văzu un număr foarte mare de scântei care se 
aprindeau de-a lungul perimetrului defensiv. De unde 
dracu' făcuseră rost de atâtea puşti? Sau erau toate doar 
tuburi cu aerosol? In faţa lui se aprinseră câteva scântei, şi, 
auzind gloanţele care trecură vâjâindu-i pe lângă urechi, îşi 
dădu seama că nu erau tuburi cu aerosol. Din spate se 
auziră gloanțe. Strigă din toate puterile, acoperind 
zgomotul puştilor: 

— Pentru numele lui Dumnezeu, încetaţi focul. Hausner! 
Hausner! 

Sub el, nisipul alunecă, iar el se prăvăli şi se împiedică, 
ajungând direct în faţa puştilor israeliene, strigând cât îl 
ţineau puterile, după ce reuşi să-şi tragă răsuflarea. Apoi 
ajunse într-o tranşee. Un tânăr şi o tânără, amândoi având 
câte o puşcă AK-47 în mână, priviră în jos către el plini de 
curiozitate. Hausner se ridică în picioare. 

— Sunteţi cei mai slabi trăgători pe care i-am văzut 
vreodată. 

— Norocul dumneavoastră, spuse fata. 


Luptătorii neînarmaţi începură să împingă mormanele de 
pietre şi pământ. Bucăţile grele se prăvăliră peste pantă, 
sfărâmând crusta întărită pe măsură ce înaintau şi luând cu 
ele tot mai mult pământ, căpătând o forţă tot mai mare. 
Fragmentele de pământ pătrunseră în rândurile arabilor, 
rupând picioarele şi coastele celor pe care îi loveau. 

Deodată, în clipa în care fitilurile cocteilurilor Molotov 
fură aprinse, linia defensivă israeliană fu luminată de o 
mulţime de flăcări asemănătoare unor torţe. Încărcăturile 
incendiare îşi începură zborul arcuit, căzând apoi printre 
aşbali. Pentru a fi siguri că în clipa impactului făceau 
explozie, israelienii legau jumătăţi de cărămizi de fiecare 
sticlă, folosind bucăţi de cârpă. Borcanele şi sticlele se 
spărgeau şi kerosenul sau napalmul, încă şi mai periculos, 
se aprindeau, împrăştiind flăcări peste tot. 

Pentru distanţele mai mari foloseau, în loc de praştii, 
sutienele. Coasta dealului era luminată de flăcări, iar tirul 
israelienilor deveni mai precis, căci aşbalii stăteau în lumina 
flăcărilor. 

Aşbalii fură năuciţi şi începură să îşi piardă cumpătul. 
Câţiva fugiră către zonele mai întunecate, unde să nu îi dea 
de gol kerosenul aprins. Din când în când câte un om era 
împroşcat de combustibilul în flăcări, iar strigătele lui 
acopereau, preţ de o clipă, zgomotele infernale ale bătăliei. 

Ultimele capcane care fuseseră evitate până atunci se 
umplură în curând. Vreo şase tineri urlau, dându-şi încet- 
încet sufletul în clipa în care, zbătându-se ca să scape, parii 
ascuţiţi le pătrundeau şi mai adânc în spate, în stomac, în 
gât şi în organele genitale. 

Geniştii, care făceau pe morţii imediat sub întăriturile 
israeliene, ştiau că erau cu adevărat pierduţi. Câţiva dintre 
oamenii lor fuseseră ucişi chiar de focul propriei armate, iar 
şansele unui atac împotriva poziţiilor israeliene se 
micşorau. Aproape că erau prinşi în gura lupului, iar 
instrucţia lor îi pregătise pentru orice fel de situaţie. Se 
rostogoleau încet-încet, în josul pantei, parcurgând astfel 
câţiva metri şi oprindu-se apoi pentru a se preface din nou 
morţi. Ştiau că atenţia apărătorilor era îndreptată în altă 
parte. Se apropiau metru cu metru de grosul trupelor. 
Mişcările erau lente şi chinuitoare şi aproape toţi fură loviți 
măcar o dată. Totuşi, în cele din urmă, jumătate din echipa 
de elită a luptătorilor reuşi să ajungă înapoi. Oricum, nu 
erau nici acum în afara pericolului. 


Pe panta vestică lupta se încheiase în mai puţin de un 
minut, după ce prima armă AK-47 a israelienilor deschisese 
focul. Cocteilurile Molotov incendiară toată linia tufelor de 
ricin din vale, luminând siluetele arabilor care se târau în 
sus. Panta fusese apoi „curăţată” de focul armelor AK-47 şi 
de bucăţile de pământ aruncate în josul terenului abrupt, 
dar lipsit de denivelări şi obstacole. Taluzul era la fel de 

inexpugnabil ca în urmă cu douăzeci şi cinci de secole, 
atunci când Darius îl văzuse pentru prima oară sau când 
Alexandru îl apărase cu succes câţiva ani mai târziu. Cei 
mai mulţi fură ucişi imediat, iar ceilalţi fură îngropaţi în 
tufele de ricin de dedesubt. Puţinii care căzură în Eufrat nu 
ştiau să înoate, ca cei mai mulţi dintre arabi, aşa că se 
înecară în apele miloase ale fluviului. 

Sayid Talib, care uitase deja visurile sale de răzbunare 
împotriva lui Isaac Burg, alerga, strigând, prin tufele 
cuprinse de flăcări. Durerea sfâşietoare, provocată de cele 
două gloanţe care îl nimeriseră, aproape că îl făcea să-şi 
piardă cunoştinţa. Se poticni, se târî şi, în cele din urmă, 
văzu apele Eufratului sub el. Invăţase să înoate în Europa, 
aşa că se lăsă purtat de fluviu spre sud. Câţiva dintre 
oamenii lui se agitară şi strigară în jurul lui, apoi se înecară. 
Îşi spuse că, probabil, era singurul supravieţuitor. 


Hausner se duse la Burg, care stătea în picioare la postul 
de comandă şi observaţie. 

— Ori eşti cel mai bun comandant de la Alexandru cel 
Mare încoace, ori ai avut intuiţia de a rămâne aici fără să 
faci nimic. 

Burg fu surprins să vadă că Hausner trăia, dar nu spuse 
nimic în sensul acesta 

— Un pic din amândouă, probabil. Văzu că Hausner avea 
pieptul dezgolit şi îi lipseau amândoi pantofii. Pe faţă avea 
o pată de sânge coagulat. Unde naiba ai fost? 

— În josul pantei. Se urcă pe vârful movilei şi privi către 
perimetru. Brin a fost ucis de un trăgător de elită. 

— Aşa. Burg îşi aprinse pipa care stătuse până atunci 
stinsă într-un colţ al gurii. Avem multe pierderi. Mă tem că 
cei din avanposturi sunt morţi cu toţii. 

— Şi eu cred la fel, zise Hausner. 

Din direcţia pantei de vest se apropiau două fete. Fiecare 
avea mai multe puşti atârnate pe umăr. Una din ele era 
Esther Aronson. 

— Acolo s-a terminat. Nu avem nicio pierdere, deşi 
cineva lipseşte, zise ea. 

— V-aţi descurcat excelent, spuse Burg. 

— Cred că am putea folosi armele astea pe coasta estică, 
adăugă fata. 

— Da, spuse Burg. Cine a dispărut? 

— Miriam Bernstein. O caută. 

Hausner nu păru să reacționeze. 

Cele două tinere dispărură grăbite în întuneric. 

Hausner întinse o mână. 

— Dă-mi să trag şi eu o dată din porcăria asta. 

Burg îi dădu pipa. 

— Să fi fost un miracol? 

— Nu merge, zise Hausner. 

Îi tremurau mâinile. 

— De ce nu? 

— N-am auzit vocea Domnului. 

— Tu trebuia s-o auzi? Numai tu? 

— Da. 

Burg începu să râdă. Hausner îi dădu pipa înapoi. 

— Dobkin? 

Burg ridică din umeri. 

— Chiar că ar fi o minune să mai fie în viaţă. 

— Aşa e. Ascultă... o să mă duc pe coasta de vest. 

— Nu mai e nevoie. Totul s-a terminat acolo. 

— Nu-mi spune mie cum să conduc lupta, Burg. 

Sări de pe movilă şi se îndreptă grăbit spre vest 

Burg privi uimit în urma lui. 


Ibrahim Arif continua să vorbească într-un microfon, 
ridicând vocea pentru a acoperi zgomotele luptei, încercând 
totodată ca tonul său să rămână batjocoritor. 

— Mergeţi acasă, copilaşi. Aţi fost chelfăniţi binişor. Acum 
duceţi-vă acasă şi ascundeţi-vă. Salem Hamadi! Mă auzi? 
Du-te şi te culcă acasă cu tânărul tău prieten. Pe cine ai 
ales săptămâna asta? Pe Ali? Pe Abdel? Sau pe Salman? Ori 

poate este Abdullah? Aşa zicea Muhammad Assad, că 
săptămâna asta faci dragoste cu Abdullah. 

Arif continuă să-i ia astfel în derâdere pe un ton de 
jelanie, straniu pentru arabi. Inima îi zvâcnea în piept, iar 
gura, deja uscată din cauza setei, avea un gust sălciu. De 
cuțitul lui Rish nu îl despărţea decât mâna asta de evrei 
care rămâneau din nou fără muniţie. Şi chiar dacă, printr-o 
minune a lui Allah, ar fi scăpat cu viaţă din toată tărăşenie 
asta, cei pe care îi numise fraţii şi surorile lui aveau să-l 
urmărească toată viaţa, urându-l şi mai mult pentru noua 
lui trădare. Dar la asta avea să se gândească abia în ziua 
următoare. Pentru moment, trebuia să aibă grijă să se 
ferească din calea lui Rish şi să îndeplinească ordinele lui 
Hausner. 

— Sau poate că în seara asta ţi-ai ales o cămilă sau un 
măgar? Salem? Ori, poate, pe domnul şi stăpânul tău, 
Ahmed Rish? 

În confuzia şi disperarea lor, tinerii aşbali începură să îi 
răspundă. Doi dintre ei se ridicară şi porniră spre creastă, 
dar fură doborâţi. Unii îşi ţineau mâinile pe trăgaciul armei 
la fel cum un om aflat într-o situaţie disperată îşi 
încleştează pumnii, iar ţevile armelor se supraîncălzeau şi 
făceau explozie. 

Ahmed Rish se chirci la pământ într-unul din şanţuri, cu 
radiooperatorul său. La câţiva metri distanţă şedea Salem 
Hamadi. Acesta părea că plânge ori se roagă pe întuneric, 
ori, pur şi simplu, murmura cuvinte de neînțeles. Rish îl 
strigă: 

— Scoală-te! Trebuie să facem un ultim efort. Probabil că 
nu mai au prea multă muniţie. Luna nu a răsărit încă. Încă 
un efort. Hai! Trebuie să conducem chiar noi lupta. 

Hamadi se ridică în picioare şi înaintă alături de Rish. 
Majoritatea aşbalilor care se mai aflau în viaţă îl urmară 
mecanic. 

Asupra atacatorilor care mergeau tot mai greu ploua cu 
cocteiluri Molotov, iar gloanţele le răreau şi mai mult 

rândurile. Bucăţile de pământ le rupeau picioarele sau le 
acopereau trupurile întinse la pământ în cele din urmă, 
strigătul de retragere se auzi tot mai tare şi mai clar din 
ultimele rânduri ale arabilor. 

— Înapoi! Înapoi! Totul s-a sfârşit! Întoarceţi-vă! 

Stând lângă colibă, Abdel Jabari vorbi autoritar în 
microfonul staţiei: 

— Înapoi! Înapoi! Totul s-a sfârşit! Întoarceţi-vă înapoi! 
Difuzorul staţiei, care, printr-o minune, nu fusese distrus, se 
auzea din incinta postului de observaţie numărul 2. Înapoi! 
Înapoi! 

Deborah Gideon fuse trezită de sunet, îşi şterse pământul 
de pe faţă şi privi în sus din groapa în care se afla. Pe cer, 
chiar deasupra ei, se vedea un grup extraordinar de stele 
strălucitoare alb-albăstrii. Auzi paşi trecând în fugă prin 
apropiere, îndreptându-se spre poala dealului. Închise ochii 
când pe deasupra ei trecu o siluetă care acoperi imaginea 
stelelor de pe cer. 

— Inapoi! strigă Jabari. 

Deşi tinerii aşbali ştiau că nu era decât încă un truc, se 
prefăcură că îl cred şi respectară ordinul de retragere rostit 
de vocea aceea puternică. O altă voce, la fel de puternică şi 
irezistibilă, vocea lui Ahmed Rish (sau era încă o păcăleală) 
le ordonă să înainteze. Vocea strigă în întuneric şi deveni 
aproape neinteligibilă în difuzoarele puţinelor radiouri de 
campanie care mai funcționau. 

— Înainte! La atac! După mine! 

Dar cealaltă voce, aflată mai departe în josul coastei, 
continua să strige: 

— Înapoi! Întoarceţi-vă înapoi! 

Fireşte, era mult mai uşor să o iei în jos decât în sus, fiind 
totodată şi mai puţin periculos. De fapt, focul israelienilor 
părea să scadă în intensitate, ca şi cum aşteptau să vadă 
cum se vor termina lucrurile. Semnificaţia acestui gest fu 
limpede pentru aşbali. Israelienii păreau să le spună: „Nu 
mai sunteţi prinşi ca într-o capcană pe această coastă. Uşa 

din spate e deschisă.” 


Înspre centrul liniei defensive din partea estică, la 
douăzeci de metri mai în spate, se aflau Peter Kahn şi David 
Becker, stând în preajma uriaşei sticle de azot. La gura ei 
fusese ataşată o bară telescopică desprinsă de la 
dispozitivele roții din botul avionului. La capătul bărci se 
balansa un scaun luat din Concorde, iar pe el se afla un 
cauciuc de la roţile din faţă. Kahn dădu semnalul, iar Becker 
puse un băț de chibrit pe cauciucul şi pe scaunul umezite 
cu kerosen care se aprinseră imediat. Kahn deschise uşor 
valva de presiune, iar azotul pătrunse prin interiorul ţevii 
goale, împingând cu putere secţiunea telescopică a 
acesteia. Scaunul şi roata fură azvârlite în sus, peste 
parapet, asemenea unei înfricoşătoare imagini din Cartea 
lui lezechiel. Loviră panta şi săriră în sus din nou, 
împrăştiind scântei şi rostogolindu-se. Scaunul şi roata 
săltară de câteva ori pe pantă, ajungând printre aşbali. 

Kahn şi Becker strânseră la loc bara şi legară încă un 
scaun şi un cauciuc de ea. Aruncară din nou proiectilele 
aprinse, după care, aşezând un alt scaun şi orientând 
întregul dispozitiv către sud, traseră iarăşi. 

Aşbalii se retrăseseră, la început doar câţiva dintre ei, 
apoi cu toţii, inclusiv ofiţerii şi sergenţii care mai 
rămăseseră în viaţă. Se mişcau repede, dar nu alergau şi 
nu rupeau rândurile într-o retragere neregulată. Luau cu ei 
răniții, atunci când puteau, dar pe cei morţi sau pe moarte, 
îi lăsau uliilor şi şacalilor. Răniţii care nu erau ajutaţi de 
nimeni se târau şi se rostogoleau în josul pantei. 

Israelienii încetaseră focul chiar înainte ca ordinul în 
acest sens al lui Burg să fie transmis apărătorilor de către 
mesageri. Toată lumea înţelegea necesitatea unei linii 
sigure şi neprimejdioase pentru retragerea aşbalilor. Din 
acest motiv, arabii erau totodată capabili să recupereze o 
parte din echipamentul militar, dar acesta părea un preţ 
mic ce trebuia plătit pentru încetarea atacului. Cei care 

acceptaseră tacit acest pact cu israelienii erau soldaţii de 
rând, nu ofiţerii; Burg era conştient de importanţa acestui 
detaliu. 


Se lăsă liniştea. O linişte care învăluia tot dealul şi se 
contopea cu întunericul, întinzându-se peste câmpiile 
mlăştinoase şi peste dealurile înconjurătoare, Vântul estic 
sufla, purtând mirosul de kerosen şi cordită acoperindu-i, 
fără deosebire, pe cei vii şi pe cei morţi cu o peliculă de 
praf fin. Pe măsură ce zgomotele se stinseră din auzul 
tuturor, fiecare înţelese că liniştea nu era, de fapt, decât o 
„Surzenie” de după bătălie. Vântul estic se făcea acum nu 
doar simţit, ci şi auzit, ducând cu sine strigătele şi gemetele 
celor de pe coasta dealului. Şacalii începură să urle în 
noapte, asemenea unei mulţimi de romani care tocmai 
asistase la o luptă extraordinară între gladiatori, asemenea 
unei mulţimi fascinate de liniştea temporară care se lăsase, 
izbucnind apoi în aplauze şi strigăte de aprobare a 
măcelului. 

Burg îşi privi ceasul. Toată povestea durase numai 
treizeci şi nouă de minute. 

23. 


Dobkin zăcea, sângerând, pe malul vestic al Eufratului. 
Auzi că pe deal se lăsase liniştea şi se întrebă care era 
semnificaţia ei. Existau doar două variante, fireşte. Incercă 
să rememoreze sunetele ultimelor cincisprezece minute, pe 
care le interpretă folosindu-se de îndelungata sa experienţă 
de combatant, dar durerea pe care o simţea în coapsă nu-i 
dădea pace şi îi tulbura gândurile. Totuşi, era sigur că, în 
cazul unui triumf al arabilor, ar auzi strigătul de victorie al 
acestora. Ascultă cu atenţie, ignorând durerea. Nimic. 
Tăcere. Se lăsă purtat spre inconştienţă de durere şi 
oboseală. 


Hausner o găsi lângă extremitatea sudică a coastei de 
vest. Privea peste creastă, cu ochii aţintiţi spre fluviu. In 
mână ţinea o puşcă. Hausner rămase la câţiva metri 
depărtare, privindu-i profilul în lumina reflectată de fluviu. 

— Ai omorât pe cineva. 

Ea îşi întoarse brusc capul. 

— Eu... dar eşti sănătos. Eşti sănătos. 

Lăsă să-i cadă arma şi se întoarse spre el. 

El păru să ezite. Una era să faci dragoste şi alta să arăţi 
afecţiune în dimineaţa următoare. Acest din urmă lucru 
implica o angajare mai profundă, iar el nu ştia dacă e 
pregătit pentru aşa ceva. 

— Ai fost dată dispărută. 

Şi ea ezită. 

— Sunt aici. Nu am dispărut. 

Râse încetişor, un râs nervos. 

— Şi eu la fel, zise Hausner cu o nuanţă de neîncredere. 
Am reuşit. 

— Am omorât o fată. 

— Toţi cei care trag cu puşca pentru prima dată într-o 
bătălie se gândesc că au omorât pe cineva. 

— Nu, eu chiar am făcut-o. S-a prăbuşit pe pantă. 

— Poate că doar ai atins-o puţin şi a luat-o la fugă. 

— Nu, cred că am lovit-o în piept. 

— Prostii. Dar el ştia că nu e aşa şi se simţea tentat să-i 
spună; Bravo Miriam. Bine ai venit în clubul nostru. Dar nu 
fu în stare să o facă. Ai tras cu puşca şi ţi s-a părut că ai 
omorât pe cineva. Ai auzit-o ţipând? 

— Nu... nu ştiu. S-a întâmplat. 

— Vino cu mine. Trebuie să mă întorc. 

Ea ridică arma şi îl urmă. Ar fi vrut să spună ceva 
obişnuit, un „mulţumesc”, de pildă. Insă zise: 

— Te iubesc!... Te iubesc! repetă ea, mai tare. 

El se opri, fără să se întoarcă. Ştia că nu poate face faţă. 
Era mai convins decât oricând de acest lucru. Dar poate că 
nici ei nu-i era dat să reuşească. Dacă ea ar muri, fără ca el 
să-i fi spus că o iubeşte, ar fi o tragedie. Dar, dacă ea ar 
trăi, acest „te iubesc” i-ar aduce şi mai multă nefericire. 
Porni din nou, auzind în urmă sunetele înfundate ale paşilor 
ei, care rămâneau tot mai departe. 


Rabinul Levin îi îngrijea pe răniţi atât din punct de vedere 
spiritual, cât şi fizic. Ajută la transportarea răniților de pe 
linia defensivă până la colibă, apoi la îngrijirea rănilor. 
Părea el însuşi rănit, aşa plin de sânge cum era şi cu ochii 
adânciţi în orbite. În plus, mirosea ca un osuar. 

După ce toţi răniții fură adunaţi înăuntrul şi în preajma 
colibei, rabinul începu să îi treacă într-un carneţel. Adăugă 
răniților din prima noapte pe cei de acum şi făcu diverse 
însemnări referitoare la progresul înregistrat în vindecarea 
rănilor sau la inexistenţa acestuia. Tamir, la fel. Cei trei 
oameni ai lui Hausner - Rubin, mai bine, dar nu foarte; 
Jaffe, la fel; iar Kaplan sângerează din nou. Despre Brin îi 
spuseseră că e mort, din echipa iniţială a lui Hausner 

rămânând apti de luptă doar Marcus şi Alpem. Ruth Mandel 
avea febră încă. Nici Daniel Jacoby, nici Rachel Baum, răniţi 
împreună, nu era prea bine. Abel Geller, stewardul, zăcea 
sângerând la un pas de moarte pe podeaua colibei, 
uniforma lui albă căpătând între timp o nuanţă neverosimilă 
de roşu. Sângele mai multor persoane se adunase într-un 
fel de baltă formată într-un ungher mai jos al străvechii 
podele de cărămidă şi de câte ori Levin călca prin ea se 
auzeau plescăituri. Mai erau alţi şase răniţi pe care nu îi ştia 
din vedere, aşa că îi identifică cu numere până ce avea să- 
şi găsească timp să îi cunoască. 

Rabinul avea nevoie de aer. leşi, ca să asiste la un 
spectacol şi mai sângeros afară. Sprijinit de un perete al 
colibei zăcea mort Shimon Peled, asistentul ministrului de 
externe. Murise din cauza unui atac de cord, nu a rănii 
uşoare pe care o căpătase. | se spusese că nu e apt de 
luptă, dar insistase să i se dea o armă. Levin clătină din 
cap. In orele următoare multe gesturi stupide şi ambiţii 
absurde aveau să treacă drept acte de curaj. Găsi câteva 
prosoape, acoperind cu unul din ele faţa lui Peled. Ciudat 
obicei acesta al acoperirii chipurilor celor morţi. Tot lângă 
perete, şi tot moarte, mai zăceau două tinere. Le aşeză 
trupurile într-o poziţie mai odihnitoare, le închise ochii - alt 
obicei bizar, dacă stăteai să te gândeşti puţin - şi le acoperi 
şi lor feţele cu prosoape. Mai târziu avea să afle şi numele 
lor. 

Cea mai mare pierdere o constituiau cei care se oferiseră 
voluntari pentru avanposturile de pe coastă. Rabinul le 
trecu numele în carnet. Deborah Gideon, Yigael Tekoah, 
Micah Goren, Hannah Shiloah, Reuben Taber şi Leah llsar. 
Imediat cum îşi va găsi un minut liber va rosti o rugăciune 
pentru ei. 

Şi Hausner unde era? Se spusese despre el că e mort, 
dispărut şi viu. Dar nici măcar Jacob Hausner nu putea fi 
toate aceste trei la un loc. Levin se întreba dacă fără el ar fi 
bine sau mai rău. Dar generalul Dobkin? Scăpase oare? 

Pentru Ben Dobkin trebuia să spună o rugăciune cu totul 
specială. 

Când se întoarse în colibă, o văzu pe Beth Abrams 
prăbuşindu-se din cauza căldurii şi a duhoarei şi o duse 
afară. Ea îşi reveni încă înainte ca el să o aşeze jos şi insistă 
să se întoarcă la munca ei de îngrijire a răniților. Rabinul 
oftă, dar o lăsă să-şi vadă de treabă: Da, avea să fie o 
noapte lungă şi îngrozitoare. Rabinului îi trecu prin minte 
un gând mai puţin ortodox. Dacă fiecare ar avea grijă de 
propria-i persoană, atunci toţi ar fi îngrijiţi de cineva. Nu 
prea suna a idee venită de la un rabin, însă lui îi plăcu. 
Respiră adânc şi reintră în colibă. 


În noaptea aceasta israelienii nu mai sărbătoriseră nimic. 
Cu toate că reuşiseră o ispravă incredibilă, preţul ei era 
prea mare şi, în plus, ştiau că ce era mai rău urma să vină. 
Acum aveau să se facă simţite foamea şi setea. Răniţii 
consumau cantităţi mari de apă, iar strigătele şi gemetele 
lor se răspândeau pe tot dealul, afectând moralul celorlalţi. 

Un grup porni în josul coastei, în căutarea unor arme 
abandonate. Alte trei echipe porniră spre avanposturi. 
Incepură să plângă şi să jelească atunci când fură aduse 
sus trupurile ciopârţite ale lui Micah Goren şi Hannah 
Shiloah. Apoi, în aceeaşi colibă fură adăugate cadavrele lui 
Reuben Taber şi Leah llsar, fiecare având câte o gaură 
uriaşă în cap. 

Din când în când, pe pantă se auzea câte o împuşcătură. 
Cei de pe deal se făceau că nu aud, fără să poată totuşi 
trece cu vederea numărul tot mai mic al gemetelor arabilor 
lăsaţi pe câmpul de luptă. 

Pentru ridicarea moralului, israelienii aveau nevoie de un 
erou, şi îl găsiră imediat în persoana lui Yigael Tekoah. 
Acesta era deja erou - după cum se părea, unul mort - 
deoarece îşi riscase viaţa pentru a striga şi a-i avertiza. 
Când însă îl găsiră, având mai multe răni, dar niciuna 
mortală, el deveni un adevărat erou în viaţă. Fu adus 

înapoi, în cadrul perimetrului. În scurtele momente în care 
ieşea din inconştienţă le povesti celor din jur ce făcuse 
pentru a o salva pe Deborah Gideon şi întrebă de ea. Fu 
asigurat că e teafără, iar un mesager porni imediat către 
grupurile de cercetare, relatându-le cele aflate de la 
Tekoah. 

La avanpostul numărul 2 văzură locul unde stătuse 
întinsă în praf, dar nu o mai găsiră. O strigară şi o căutară 
prin întreaga zonă, dar, după câte se părea, fusese luată 
prizonieră. 


Jacob Hausner stătea împreună cu Burg pe promontoriu 
şi privea la luna plină care răsărea. Dacă era adevărat că 
luna plină tulbură minţile lunaticilor, atunci Ahmed Rish 
avea să urle în noaptea asta. Întreaga coastă deveni alb- 
albăstruie, iar măcelul deveni dintr-o dată vizibil. 

— Până la apusul lunii cam asta e, zise Hausner. 

Burg  încuviinţă din cap. Următoarea perioadă de 
întuneric, dintre apusul lunii şi începutul zorilor, avea să 
dureze cam o oră şi jumătate. Se îndoia că Rish s-ar 
aventura într-un atac în acel moment, căci l-ar putea prinde 
răsăritul pe coastă şi asta ar însemna sfârşitul lui şi al 
trupei sale. 

— Poate că le-a ajuns, spuse el. 

În aerul liniştit al nopţii se auzeau sunetele tulburătoare 
ale acţiunilor ce urmau operaţiunilor militare: gemetele şi 
plânsetele de durere, jelaniile, gâfâielile provocate de efort, 
paşii grei şi dezordonaţi ai oamenilor extenuaţi, vărsăturile 
şi, din când în când, câte un sunet ce vestea o coup de 
grâce dată undeva, pe coastă. 

Erau zgomote cu mult mai tulburătoare decât cele ale 
bătăliei care le prilejuise, îşi spuse Hausner. Privi trupul lui 
Nathan Brin, care nu fusese încă mutat din locul unde 
căzuse. Ar fi vrut să spună ceva sau să îl atingă pe cel mort, 
dar Naomi Haber, în sarcina căreia căzuse folosirea puştii 
cu lunetă, era în pragul isteriei. Puținele sale resurse de 

compasiune puteau fi mult mai bine folosite pe seama celor 
vii, îşi spuse el. Işi luă deci pe tăcute rămas-bun de la 
prietenul său care fusese întotdeauna un izvor de optimism 
şi forţă, apoi se apropie de tânără şi îi puse un braţ pe 
umăr. Il mira capacitatea tinerilor de a se ataşa atât de 
repede unul de altul, dar, în acel moment, îşi aminti de 
situaţia în care se afla el. 

— O doamnă la care ţin foarte mult a fost, de asemenea, 
constrânsă să ucidă pe cineva în noaptea asta. Este unul 
dintre pacifiştii de meserie, dar face faţă acestui moment. 

Haber lăsă puşca jos. 

— N-am nimic. Şi eu pot trece peste acest moment. Lasă- 
mă să-mi fac treaba. 

Se şterse la ochi, apoi se întoarse la postul de pază. 

Hausner se îndepărtă, începându-şi turul de unul singur 
în jurul perimetrului defensiv. 


Pe măsură ce noaptea înainta, iar şocul se atenua, 
majoritatea apărătorilor reveniră la o stare de spirit mai 
naturală. Totul reîncepu să funcţioneze. Rezervele tot mai 
mici de apă şi muniţie fură distribuite, răniților li se acordă 
îngrijirea necesară, iar poziţiile defensive distruse fură 
reparate, acolo unde acest lucru era posibil. 

După ce termină inspectarea punctelor de apărare, 
Hausner îl întâlni pe Burg şi amândoi porniră spre carlinga 
avionului. Când intrară, îl găsiră pe Becker lucrând aplecat 
deasupra radioului. Ţiuitul aparatului se auzea în toată 
cabina. Il închise şi le spuse celor doi: 

— Lear-ul ne bruiază încă. Probabil, nu va avea nevoie de 
realimentare până la ziuă. 

— Bine, o să încercăm în timpul zilei. Hausner luă o duşcă 
dintr-o sticlă cu vin israelian dulce, care era raţia lui Becker. 
Se strâmbă. Nu vedea eticheta, dar ştia că nu era un 
Treckenbeerenauslese. Se aşeză în scaunul pentru 
catapultate, luă profilul psihologic al lui Rish de pe podea şi 
îl răsfoi absent. Unul dintre cei mai străluciți psihiatri ai 

armatei spune aici că Rish ar putea fi tratat cu succes, dar 
nu precizează ce fel de tratament ar trebui folosit. Bănuiesc 
că se referă la decapitare. Îşi ridică privirea. Isaac, dacă ai fi 
Rish, ce-ai face acum? 

Burg se roti în scaunul inginerului de zbor, stând picior 
peste picior, trăgând din pipă. 

— Dacă aş fi paranoic, cred că aş dori atât de mult să mă 
răzbun, încât i-aş aduce pe nefericiţii ăia pe deal din nou. 

— Dar oare ei ar fi de acord? întreba Becker. 

— Asta încercam să aflăm şi noi puţin mai înainte, spuse 
Hausner. Cred că Rish îi va convinge că suntem terminati. 
Poate s-o facă. Acum au şi o prizonieră, şi orice va spune 
ea, Rish va folosi în avantajul său. 

În carlingă se lăsă tăcerea. Fiecare dintre cei prezenţi 
încerca să şi-o imagineze pe Deborah Gideon în mâinile lui 
Ahmed Rish - dezbrăcată, brutalizată, chinuită... murind de 
una singură. Hausner spera că va scăpa de multe dureri 
mărturisindu-le ce ştia. Nu erau prea multe lucruri şi nici 
foarte importante pentru a merita să se lase torturată. 
Numai că el se temea că aveau să o chinuiască oricum, 
numai din plăcerea de a o face. Îi era greu să simtă vreun 
pic de furie împotriva lui Rish, în schimb, era cuprins de 
milă pentru tânăra prizonieră. Aşa cum Muhammad Assad 
ar confirma, numai un ipocrit ar fi fost mânios pe Rish. 

Folosind nişte tutun de-al lui Burg, Becker îşi răsuci o 
ţigară din hârtia hărţii meteorologice. Işi drese glasul şi 
rupse tăcerea. 

— Acum ce şanse avem? 

Hausner ştia că Becker e discret. 

— Cam la fel. Apoi, ca şi cum ar fi gândit cu voce tare, 
adăugă: Avem aproape treizeci de puşti, dar la fel de puţină 
muniţie pentru fiecare, ca şi înainte, adică vreo sută de 
gloanţe cred. Defensiva noastră a fost distrusă, şi nu avem 
nici apă, nici puterea de a o reconstrui. Ne-am folosit toate 
trucurile şi nu-i vom putea prosti folosindu-ne de două ori 
de aceleaşi manevre. Brin e mort şi s-ar putea ca bateriile 

lunetei să fie aproape gata. Oricum, puşca M-14 nu mai are 
decât zece gloanţe. Doi oameni încearcă să adapteze 
luneta la un AK-47. Luă încă o duşcă bună din sticla cu vin 
şi o înghiţi înainte să-i simtă gustul. Apropo, cum stăm cu 
kerosenul acum? 

Becker zâmbi. 

— Nici nu-mi vine să cred că instrumentele au fost atât 
de inexacte. Habar n-am de unde mai avem atâta rezervă. 

Hausner dădu din cap. 

— Să nu afle rabinul, dacă nu vrei să ne ţină o predică 
despre miracolul uleiului sfinţit. Oricum, aproape am rămas 
fără vase şi fără cocteilurile Molotov. Termină de băut şi 
dădu drumul sticlei, care căzu pe podea. Dar pentru că 
întrebai de şanse... fireşte, acestea depind de aşbali. Nu 
suntem încă în postura de a ne hotărî soarta. Nu putem 
decât să aşteptăm următoarea mutare a lor. Privi spre 
dosarul pe care îl avea în poală şi luă o fotografie a lui Rish. 
Ahmed, zise el aproape în şoaptă, dacă ai avea o fărâmă de 
minte, te-ai căra dracului din Babilon înainte să devină 
propriu-ţi mormânt. Dar, fireşte nu o vei face. 

24. 


Teddy Laskov privi fotografia lui Rish. 

— Spune ceva, Ahmed. 

Itzhak Talman bea dintr-un pahar cu vin de Porto şi 
răsfoia dosarul lui Rish. 

— De ce nu avem nicio ştire de la el încă? Ce vrea? 

La Michel's era gălăgie şi aglomeraţie, şi aproape toate 
discuţiile se refereau la misiunea de pace. Părea o lipsă de 
patriotism să vorbeşti despre altceva. Toţi oamenii din 
cafenea îi recunoşteau pe cei doi foşti generali din Tel Aviv, 
dar nimeni nu privea insistent către ei, pentru a nu-i face să 
se simtă stingheriţi. 

Laskov sorbi din paharul cu votcă. 

— Cred că încă nu-i are sub control. Dacă nu sunt 
prizonieri, înseamnă că sunt morţi, Teddy. 

Laskov se aplecă peste masă, vărsând votca din pahar. 

— Trăiesc. Sunt convins de asta. O simt. 

— Atunci înseamnă că sunt robi. Dar unde? 

— În Babilon. Cuvântul îl surprinse la fel de mult ca şi pe 
Talman. Poate pentru că folosiseră cuvântul ebraic „srym” 
„rob”, în locul unei expresii precum „ostatic” sau 
„prizonier”. Asocierea de cuvinte era inevitabilă. Poate că şi 
votca avusese vreo contribuţie. Sau poate că era mult mai 
mult decât o banală asociaţie de cuvinte înlesnită de alcool. 
Laskov repetă şi simţi că aşa era. Babilon, zise el încă o 
dată, ridicându-se şi răsturnându-şi scaunul. La Babilon! 
strigă. 

Talman îl apucă de braţ, dar Laskov se smulse, îşi îndesă 
hârtiile în geantă şi ieşi în fugă, lăsându-l pe Talman să 
plătească. 

Ajuns afară, Talman sări într-un taxi lângă Laskov exact 

în clipa în care acesta pornea. 

— La  lerusalim, strigă Laskov către şofer. Urgenţă 
naţională. 

Talman trânti uşa pe când şoferul, care era obişnuit să 
încalce regulile de circulaţie când cineva îi striga aceste 
cuvinte, acceleră prin piaţa Sf. Gheorghe şi o luă pe drumul 
spre lerusalim. 

— La Babilon, zise Laskov, ceva mai încet de data asta. 

Şoferul îl privi peste umăr, apoi urmări chipurile 
pasagerilor săi, uitându-se în oglinda retrovizoare. 

— Da, la Babilon, zise Talman, fără prea multă 
convingere. Poate la Babilon. 


— Babilonul, spuse Jacob Hausner, privind profilul 
psihologic al lui Rish. „Babilonul cel pustiit nu e la fel de 
dezolant precum ruinele unei minţi omeneşti.” Citise 
undeva aceste cuvinte. Hausner găsise încă o sticlă de vin 
pe jumătate plină, raţia lui Kahn, şi o luase de jos. Frumos 
şi adevărat, zise el. Luă o duşcă bună, dar nu mai putu să o 
înghită şi o scuipă pe jos. Dacă mă mai întorc vreodată la 
Haifa, îmi voi dedica energia şi nenumăratele talente creării 
unui vin ca lumea. 

Becker nu era impresionat nici de erudiţia lui, nici de 
planurile de viitor ale lui Hausner. 

— Cel mai mult mă enervează ca trebuie să stăm aici şi 
să îl aşteptăm pe nebunul ăsta, zise el. Nu suntem noi cei 
care hotărăsc. 

— Dar poate că ar trebui să fim, zise Hausner. Poate că 
ar fi timpul să trecem noi la atac. 

Burg recepționa semnalul de alarmă. 

— Cum adică? 

Hausner se întinse în scaunul pentru catapultare. 

— Probabil că acum s-au întors la bivuacul lor de lângă 
Poarta Iştar, dar, dacă pun la cale un nou atac după apusul 
lunii, mai întâi vor veni aici, pentru a se aduna pe scena de 
luptă, la mică distanţă de poala dealului. Asta e procedura 

militară. lar zidul cetăţii este cel mai important punct de 
reper. Am putea trimite acolo un grup de ambuscadă. Vreo 
zece-cincisprezece oameni ar fi de ajuns. 

Burg clătină din cap. 

— Pentru numele lui Dumnezeu, Hausner, nu începe să te 
crezi general. Nu putem decât să-i ţinem la distanţă de 
culmea dealului. Nu are rost să trimitem pe nimeni în afara 
perimetrului. Dacă grupul de ambuscadă nu-i localizează, 
vom avea zece-cincisprezece oameni mai puţin aici şi tot 
atâtea puşti în minus când începe atacul. 

— Atunci grupul de ambuscadă ar putea să-i atace din 
spate, zise Hausner. Sau să atace bivuacul, omorându-i pe 
răniţi şi pe cei care îi îngrijesc, distrugându-le echipamentul 
de comunicare, arzându-le proviziile şi, poate, chiar 
eliberând-o pe Deborah Gideon. 

Burg privi câteva clipe pe deasupra pipei sale aprinse. 

— Cine eşti tu, Hausner... Attila Hunul sau directorul 
Securităţii de la El Al? Să-i omoare pe răniţi şi să le ardă 
proviziile? Ai înnebunit? Fereşte-te de lumina lunii. 

— E nebun încă de când am venit eu la El Al, zise Becker, 
fără ca tonul său să fie în întregime glumet. 

— Trebuie să facem ceva, zise Hausner. Măcar am putea 
să trimitem o echipă în josul coastei de vest, ca să aducă 
nişte apă. 

Burg clătină din nou din cap. 

— E de ajuns să mai fi rămas acolo fie şi un singur aşbal 
viu, ca echipa să nu se mai întoarcă. Panta aceea - zidul - 
e, pur şi simplu, sinucidere curată. Am putea găsi mulţi 
voluntari, dar trebuie să mă opun din nou trimiterii cuiva în 
afara acestui perimetru. Mi-e teamă că asta se referă şi la 
avanposturile de observaţie. A fost un masacru. Acum Burg 
se simţea mai capabil de a-i conduce pe oameni. Hausner îl 
părăsise la un moment dat, iar el simţea că poziţia lui 
fusese şi mai mult întărită din acest motiv. Oamenii îl 
văzuseră pe deal ca pe un comandant, şi era o senzaţie 
plăcută. Nu-i mai convenea să fie neutru. Avea să i se 

opună lui Hausner, făcându-l să ţină cont de părerile sale. O 
apărare bine pusă la punct şi fără excursii în afară. Apa va 
trebui să ne ajungă. O să renunţăm la posturile de 
observaţie. Ne vom retrage ca o ţestoasă în carapace şi 
vom aştepta până când cineva îşi va dă seama că ne aflăm 
aici. 

Hausner se ridică de pe scaun, privindu-l o vreme pe 
Burg. 

— Ştii, am crezut că e o adevărată minune faptul că am 
reuşit să-i transform pe pacifiştii de profesie în asasini. Insă, 
după câte văd, adevărata minune este de a-l fi transformat 
pe Isaac Burg dintr-o figură ştearsă, retrasă, a serviciului de 
informaţii, într-un om important, care are chiar şi opinii. 
Feldmareşalul von Burg. Aşa ţi-ar plăcea, nu? E bine să te 
simţi regele dealului şi stăpânul propriului destin, având 
totodată soarta altor oameni în mâinile tale. lar dacă în 
noaptea asta ai fi făcut vreo greşeală, nu ai fi fost mai mort 
decât dacă eu aş fi greşit. Dar tu ai câştigat, Isaac Burg, şi 
asta contează, căci te vor purta pe Poarta Jaffa, ca pe un 
împărat roman. 

Burg se ridică. 

— Vorbeşti numai prostii. Cred doar că s-ar putea să ai 
nevoie de mai multă energie aici. Dumnezeule, Hausner, 
chiar nu vrei să te ajute nimeni? 

Becker luă jurnalul de bord şi începu să-şi facă de lucru 
cu el. 

— Singurul ajutor acceptabil vine de la cei care au 
pregătire în domeniul militar, cum ar fi Dobkin, spuse 
Hausner. Nu de la tine. Cobori vocea. Imi place de tine, 
Isaac, dar nu-mi sta în drum. 

— Mă aflu în calea ta fie că-ţi place sau nu. Şi am de 
gând să-mi spun cuvântul în luarea deciziilor aici. 

Pipa i se mişca în gură. 

Hausner înţelese că vorbea serios şi izbucni în râs. 

— Ticălosule! Se îndreptă spre uşa de la carlinga. Atunci 
e în regula. Atâta timp cât eşti dispus să lupţi pentru asta, 

las totul în seama ta. Bine ai venit în vârful piramidei, iar 
dacă eu o să mă dau la o parte, vei fi iarăşi singur. Râse în 
timp ce străbătea cabina, ca să iasă pe uşa pentru cazurile 
de urgenţă, de deasupra aripii. Strigă, întorcând capul: 
Ticălos amărât! 


Benjamin Dobkin privi în sus, la feţele celor şase-şapte 
arabi care se aplecaseră deasupra lui. Unul dintre ei se 
apropie şi mai mult şi îl scutură de umăr. li vorbeau într-o 
arabă stricată, dar de ce să vorbească arabii astfel? 

Işi aminti că se târâse pe malul fluviului, că leşinase, apoi 
se târâse din nou. Habar nu avea cât timp trecuse de când 
părăsise linia defensivă. Luna strălucea sus, pe cer, şi era 
frig. Işi mişcă mâna uşor, pentru a nu-i alarma, şi o duse la 
buzunar, căutând medicamentele. Unul dintre arabi agită 
cutia de plastic în care se aflau pilulele. Se întinse să le 
apuce, dar omul se trase înapoi, zicând apoi în arabă: 

— Medicament? Nevoie? 

— Da, spuse Dobkin. Medicament. Nevoie. 

Răspunsul lui îi făcu să schimbe câteva vorbe abia 
murmurate. Altul se aplecă deasupra lui şi îi întinse ceva. 

— Pazuzu. Rău. 

Dobkin privi spre demonul care se afla la câţiva 
centimetri de ochii săi. La lumina lunii, rânjetul fatal părea 
obscen. Bănuia că, faptul de a avea asupra lui acel obiect, 
n-avea să-l ajute prea mult în faţa acestor musulmani. Rosti 
cuvântul arab pentru arheolog, dar aceştia nu păreau să-i 
dea ascultare. Omul lăsă demonul să cadă la pământ şi se 
îndepărtă. 

Incepură să vorbească între ei, iar Dobkin era vag 
conştient că în araba lor stranie se amestecau şi cuvinte 
ebraice. 

Işi vâri mâna în buzunarul cămăşii şi căută steaua. Era 
tot acolo. O scoase afară şi o întinse, ţinând-o de lănţişor. 
Ea străluci în lumina rece şi albastră a lunii. 

— Shema Yisroel Adonoi Elohenu Adonoi Echod. 

Fu ca şi cum ar fi aterizat din cer într-un costum spaţial. 
Şi, într-un fel, chiar asta se întâmplase. Oamenii încetară 
să-şi mai vorbească şi îl priviră cu ochii holbaţi. 

Le vorbi rar în ebraică, folosind cuvinte vechi, pe care era 
convins că le vor recunoaşte, din Scriptură. 

— Sunt Benjamin Dobkin, Aluf, începu el, folosind 
cuvântul vechi ebraic pentru general. Sunt un Aluf al 
israeliților. Am venit cu... Se opri, dându-şi seama că nu 
aveau cum să înţeleagă acea construcţie ebraică. Folosi, 
aşadar, cuvântul arab pentru aeronavă. Şi încheie: Am 
nevoie de ajutor. Evreii de pe deal - în Babilon - au nevoie 
de ajutorul vostru. Ne veţi ajuta? 

Cel mai vârstnic dintre ei îngenunche lângă el. Arăta 
exact aşa cum s-ar fi aşteptat Dobkin să arate un evreu 
babilonian: oacheş, cu barbă albă, ochi întunecaţi şi 
îmbrăcat într-un veşmânt lung, care nu era tocmai un 
gellebiah. 

— Desigur că îl vom ajuta pe un Aluf al israeliților. 
Suntem fraţi, adăugă el. 

— Da, spuse el. Nu aţi uitat lerusalimul. 


Hausner parcurse o dată şi încă o dată perimetrul. Era 
singur şi obosit, însetat şi flămând. Avea o mulţime de răni 
şi zgârieturi care îl dureau. Urechea îi era julită din cauza 
glonţului, şi şi-o simţea fierbinte. Vinul i se suise la cap şi îi 
făcea greață. 

Privi în sus, spre stele, apoi în jos, către peisajul luminat 
de lună. Era ceva straniu în acele întinderi de pământ alb- 
albăstrui. Era sătul până peste cap de deal şi de imaginea 
avionului Concorde cu coada distrusă, râzând parcă de 
durerea lui. Era sătul de oameni, de mirosuri, de intimitatea 
tuturor cu toţi. Suferea, ca mulţi alţi semeni de-ai lui care 
fuseseră supuşi unui asediu, de claustrofobie, amestecată 
cu acel dispreţ faţă de toţi, născut din familiaritatea cu 
aceştia. Şi totuşi, nu era acolo decât de puţin peste 
douăzeci şi patru de ore. Dar i se părea că se află în acel 

loc dintotdeauna. Teoretic, dealul era suficient de mare, dar 
oamenii îl făceau să pară mult mai mic, căci privirile lor îl 
urmăreau oriunde s-ar fi dus. 

Ajunse la coasta vestică şi privi în depărtare către 
nesfârşitele câmpii mlăştinoase. Îşi ridică mâinile spre cer şi 
spuse: 

— Doamne, vreau să mă întorc acasă! Sunt obosit şi 
vreau să merg acasă! Işi aminti faimoasa întrebare „De ce 
eu?” şi răspunsul sardonic „De ce nu?”. lzbucni în râs şi 
strigă: Da, de ce nu? Jacob Hausner e la fel de potrivit ca 
oricine altcineva pentru a se juca de-a conducătorul. 
Mulţumesc, Doamne! O să ţin minte chestia asta. 

Râse din nou, apoi începu să suspine uşor şi se lăsă pe 
pământul cald. Vedea, printre lacrimi, domurile, cupolele şi 
turnurile lerusalimului scăldate în lumina caldă şi aurie a 
apusului de soare. Stătea pe înălțimile din preajma oraşului 
împreună cu câţiva băieţi care păşteau o turmă de miei în 
faţa Oraşului Istoric. Era Paştele evreiesc şi creştin, iar 
oraşul era plin de lume. Apoi, dintr-o dată, fu acasă, la 
Haifa, pe terasa vilei tatălui său, care dădea spre golful 
albastru. Era toamnă acum - Succoth, sărbătoarea 
recunoştinţei. Casa tatălui său era împodobită cu roadele 
recoltei, iar mesele erau încărcate cu mâncare. Era tânăr şi 
se pregătea să plece la război - să lucreze în serviciul de 
informaţii al Marii Britanii. Viaţa era frumoasă, ca 
întotdeauna, iar războiul era o distracţie. O mulţime de 
fetişcane. Una dintre ele semăna cu Miriam, îşi aminti el. 
Miriam. Miriam era un copil pe atunci. El stătea în casa 
tatălui său de la Haifa, citindu-i pe filosofii germani, în 
vreme ce naziştii îi duceau în lagăr pe ea şi pe familia ei. 
Sau se juca de-a războiul printre file. Sigur că nu era vina 
lui, dar aşa se întâmplase. Fiecare victimă are o soţie, un 
soţ, un fiu, o fiică, o prietenă sau o iubită care trăieşte. 

Dar de ce să te simţi vinovat? Mai devreme sau mai 
târziu fiecăruia îi vine rândul să sufere. Lui îi venise mult 
mai târziu, dar atunci durerea fusese completă: dizgrație, 

umilinţă, vinovăţie, suferinţă fizică, dragoste deşartă şi fără 
viitor, şi... moarte. Moartea. Când şi cum? De ce nu acum? 
Privi în jos, la fluviul cel lat, şi se ridică. De ce nu ar trece 
peste această creastă? Dar voia să meargă acasă. Voia să o 
aducă pe Miriam la locuinţa tatălui său şi să ia împreună 
cina. De Paşte, oferindu-i mâncare, tot ce îi lipsise când 
fusese copil, şi explicându-i că nici viaţa lui în timpul 
războiului nu fusese chiar atât de plăcută. Familia mamei 
lui fusese ucisă. Ştia ea oare asta? lată ce dorea: să se 
aşeze împreună cu Miriam la masă, să-şi inventeze vreun 
motiv de durere legat de trecut, aşa încât ea să-l accepte 
ca pe un tovarăş de suferinţă, iar apoi să declare că 
aceasta, suferinţa, s-a încheiat. 

Îşi şterse ochii şi faţa. Se întrebă în ce măsură 
sentimentalismul său trebuia pus pe seama alcoolului, cât 
se datora lui Miriam şi ce contribuţie avusese oboseala 
luptei. În orice caz, nu credea că avea să se mai întoarcă 
vreodată la Haifa pentru a-şi petrece Paştele, iar dacă, 
totuşi o minune făcea ca acest lucru să se întâmple, atunci 
în niciun caz Miriam nu avea să fie cu el. 

Vântul deveni mai puternic, ridicând în aer mari cantităţi 
de praf şi nisip. Şerji venea în forţă. Hausner auzea şuierul 
său prin avionul distrus. Îl auzea gemând, ca şi cum ar fi râs 
de cei care sufereau în colibă. Dacă Dumnezeu are voce, 
atunci, vântul e aceea, îşi spuse Hausner. lar ea spunea tot 
ce vrei să auzi. 

Se întoarse spre est şi îl văzu apropiindu-se. Vedea cum 
de pe dealuri se înălţau nori de praf ce erau purtaţi spre 
Babilon. Sub luna alb-albastră, vârtejuri de praf se 
urmăreau unul pe altul, coborând din munţi spre poalele 
dealurilor. În spatele vârtejurilor, nori şi straturi de praf 
acopereau dealurile şi munţii. Se întoarse. Eufratul era 
netulburat, şi se auzea clipocitul apei care curgea pe lângă 
mal. Bălţile întunecate de pe câmpiile mlăştinoase se 
mişcau fără încetare. Şacalii tăcură, iar înspre est zburară 
stoluri imense de păsări de noapte, îndreptându-se spre 

câmpie. Nuferii erau acoperiţi de noroi, iar broaştele 
râioase amuţiră, părăsindu-i şi ducându-se la găurile săpate 
în noroiul malurilor. O turmă de mistreți scotea sunete 
înfricoşătoare, pe măsură ce animalele se adunau pe malul 
celălalt. Hausner se cutremură. 

Privi spre cer şi se întrebă dacă nu cumva vântul avea să 
ridice atât de mult praf, încât să acopere luna. 

25. 


Teddy Laskov stătea la capătul unei mese lungi dintr-o 
cameră nesfârşită şi urâtă. Vântul trântea ferestrele şi 
obloanele. Pe pereţi atârnau portrete în mărime naturală 
ale lui Theodor Herzl şi Chaim Weizmann. Pe alt perete era 
o fotografie color a Israelului, făcută de un astronaut 
american, Wally Schirra, dintr-o navă spaţială a Statelor 
Unite. Masa de conferinţă şi podeaua dimprejurul ei erau 
pline de mape. Prim-ministrul îi privea lung pe cei doi 
intruşi. Incăperea nu fusese niciodată atât de liniştită în 
timpul unei reuniuni comune a Cabinetului, a directorilor 
pentru probleme de personal şi a Comitetului Naţional 
pentru Securitate. 

— Babilon? zise prim-ministrul. 

— Da, domnule. 

— Nu piramidele de lângă Nil, domnule general? Babilon? 

— Da, domnule. 

— E doar o presupunere? O senzaţie? O inspiraţie divină? 

— Cam aşa ceva. Laskov îşi umezi buzele. În Israel încă 
mai era posibil să ajungi la vârful piramidei dacă ţipai şi 
strigai la consilieri şi lachei atâta cât era nevoie. În orice 
caz, biroul provizoriu din Ierusalim al prim-ministrului era 
suficient de mic, încât acesta să-i audă pe Laskov strigând 
la intrare. Omul se străduia să pară foarte demn - foarte 
„britanic” - deşi era limpede că e neliniştit şi se îndoia că 
avea dreptul să se afle acolo. Laskov vorbi din nou pentru a 
rupe tăcerea. Unele dintre informaţiile electronice pe care 
le avem - semnale radar, mesaje radio şi aşa mai departe - 
indică, după părerea mea, lrakul. 

— Zău? Şi de unde ai obţinut aceste informaţii, domnule 
general? 

Laskov ridică din umeri. În sală se auziră deodată o 
mulţime de şoapte. Laskov aşteptă, privind pe deasupra 
capetelor celor prezenţi. Clădirea această mică şi cu ţiglă 
roşie jucase un rol important în istorie. Iniţial, fusese sediul 
Cavalerilor Templieri, în timpul Celui de al Doilea Război 
Mondial, britanicii o folosiseră pentru a-i interna pe civilii 
germani care erau suspectaţi de spionaj sau simpatii 
naziste. Şi Jacob Hausner trimisese asemenea persoane 
acolo, dar Laskov nu ştia asta. După război, în perioada 
Mandatului, fusese sediul Cartierului General Britanic. 
Printr-o coincidenţă, aceasta era încăperea în care Laskov 
fusese interogat când fusese suspectat de participare la 
Forţa Aeriană Israeliană Secretă. Acum se afla din nou aici, 
iar uscăciunea pe care o simţea în gură îi amintea de viaţa 
pe care o dusese. Unii ar fi spus poate că era romantică şi 
extraordinară. El însă o considera plină de griji şi 
periculoasă. De ce nu acceptase retragerea sa forţată, care 
i-ar fi permis să rămână în umbră, lăsând în seama 
guvernului grijile cu privire la soarta misiunii de pace? 
Poate că aşa ar fi făcut dacă nu ar fi fost şi Miriam printre 
cei dispăruţi. 

— În regulă, domnule general, zise primul-ministru. O să 
revenim mai târziu la sursele dumneavoastră de informare. 
Prim-ministrul îşi puse o batistă în gulerul descheiat al 
cămăşii sport şi îşi şterse gâtul. Era un bărbat înalt şi slab, 
cu gesturi nervoase. Chiar în acest moment făcea un astfel 
de gest: rupea bucățele de hârtie. Ei bine, ce propui să 
facem, având în vedere informaţia pe care ne-o aduci? Sau 
poate mai corect ar fi să spun inspiraţia? 

Laskov vorbi răspicat: 

— Propun să trimitem chiar acum, în noaptea asta, o 
navă de recunoaştere care să zboare la joasă altitudine. Să 
facă fotografii şi să ia imagini de la faţa locului, dacă e 
posibil. Dacă se află acolo, vom încerca să le arătăm 
culorile noastre, să zburăm aproape de sol şi să le dăm 
speranţă. În spatele navei de recunoaştere ar trebui să se 

afle o forţă militară aeropurtată - aparate F-14 pentru 
pregătirea ofensivei şi C-130 cu comandouri, dacă prin zonă 
se află vreun teren bun pentru aterizare, sau cu trupe ale 
forţelor aeriene, în caz contrar. Sau, eventual, câteva 
elicoptere militare. Dacă nava de recunoaştere confirmă 
prezenţa lor, atunci forţa de luptă intervine. 

Prim-ministrul lovea ritmic masa cu un creion. 

— Ai avea obiecţiuni majore dacă aş lua legătura cu 
regele Iordaniei ca să îl anunţ că trimit o veritabilă armată 
aeriană pe deasupra regatului său independent? In sală se 
auziră hohote de râs, iar prim-ministrul făcu o pauză 
asemenea unui actor experimentat. Apoi se aplecă înainte. 
Şi, fireşte, nu te-ai supăra prea tare pe mine dacă i-aş 
telefona preşedintelui irakian, ca să îi spun din vorbă în 
vorbă că, în amintirea vremurilor bune de altădată, îi voi 
invada ţara şi voi trage asupra Babilonului? 

Laskov aşteptă ca râsetele să înceteze. Prim-ministrul 
avea un exagerat simţ al umorului, dar, după atâtea 
distracţii cu membrii Knesset-ului sau cu generalii, devenise 
mai atent şi era mult mai spiritual decât politicienii de rând. 

— Domnule prim-ministru, există, desigur, un plan de 
urgenţă. Doar nu ne aşteptam să găsim misiunea de pace 
pe plaja Herzlya, nu? Şi ce aveam de gând să facem când îi 
găseam? 

Prim-ministrul se aşeză comod în scaunul său. Expresia 
de pe chipul său deveni brusc mai sobră. 

— Există, într-adevăr, planuri de salvare. Dar Irakul nu e 
una dintre ţările de la care să ne putem aştepta la o 
cooperare deplină. Ba chiar, aş adăuga, e o ţară care ar fi în 
stare să ne declare război. 

— Îmi cer scuze, domnule prim-ministru, dar, ca toţi 
generalii, nu mă pricep la politică. 

— Ba, ca toţi generalii, înţelegi al naibii de bine politica. 
Dar nu vrei să-ţi baţi capul cu ea. Nu face pe nevinovatul cu 
mine, Laskov. Ştii care sunt relaţiile cu Irakul. Mai întâi, 
trebuie să am o convorbire cu Bagdadul. 

Laskov îşi plecă fruntea ca pentru a mărturisi că merita 
reproşul, arătând totodată că nu-l aprobă în întregime. 

— Domnule prim-ministru, zise Laskov emoţionat, de 
când am lăsat siguranţa cetăţenilor israelieni în seama 
guvernelor străine? 

— Atunci când se află pe teritorii străine, domnule 
general Laskov... 

— Şi Uganda? 

— Altă ţară şi altă epocă. 

— Ba, dar ticăloşii sunt aceeaşi. Respiră adânc. Domnule, 
comandourile nemţeşti au făcut-o în Somalia, iar noi, în 
Uganda - şi putem să o facem şi ia Babilon. 

Prim-ministrul scoase un sunet de exasperare. 

— Nu, trebuie mai întâi să vorbesc la telefon, dacă nu te 
superi. Se aplecă înainte. Oricum, chiar dacă sunt în 
Babilon, nu ştim nimic despre ei. Sunt vii? Prizonieri? 
Serios, domnule general, discuţia asta e prematură. Tinem 
această şedinţă de mai bine de 30 de ore şi suntem foarte 
obosiţi. lar dumneata vii şi dai peste cap această întrunire 
strigând Babilon, iar noi îţi dăm cuvântul. Orice alt guvern 
te-ar fi dat afară, dacă nu şi mai rău. Bău dintr-o ceaşcă de 
cafea. Şuieratul vântului se auzi iarăşi în încăpere, iar 
obloanele reîncepură să se mişte. Prim-ministrul ridică 
vocea, acoperind zgomotul. Dar ceea ce spui nu-i lipsit de 
sens, şi eu cred în Dumnezeu. Cred de aceea că el ţi-a 
şoptit la ureche, Teddy Laskov, deşi nu pot să pricep de ce 
ţie şi nu mie. In orice caz, vom lua legătura cu preşedintele 
Irakului imediat, apoi el va trimite nava de recunoaştere, iar 
forţele aeriene de acolo ne vor contacta după ce vor 
interpreta datele culese de navă. În regulă? 

— Nu, domnule. Prea mult timp pierdut. 

Prim-ministrul se ridică. 

— La dracu’ Laskov, şterge-o de aici până nu te rechem 
în serviciul activ şi te pun de serviciu permanent la 
curăţenia latrinelor. Apoi, întorcându-se spre Talman: Aveţi 
ceva de spus înainte de a-l însoţi? 

Talman înghiţi în sec, iar mustaţa i se mişcă. Inspiră 
adânc, şi, în timp ce dădea aerul afară din piept, zise: 

— Domnule, părerea mea e că noi ar trebui să facem 
recunoaşterea, ştiţi... adică vreau să spun că ne pricepem 
destul de bine, iar irakienii s-ar putea să fie mai slab dotati, 
şi nici nu avem o legătură directă cu ei, iar lucrurile astea 
se încurcă mai rău de obicei, şi, cel puţin, am putea să-i 
rugăm pe americani să ia câteva imagini de la mare 
altitudine cu SR-71 - n-or să coboare prea aproape de sol, 
dar poate că obţin o imagine clară şi... 

Prim-ministrul ridică mâna. 

— Gata, ajunge. Se întoarse către membrii Comitetului 
Întrunit al Şefilor de State Majore, care începeau să se 
agite. Le făcu un semn, iar aceştia se apropiară de scaunul 
său şi vorbiră în şoaptă. Prim-ministrul îşi ridică privirea. Vă 
mulţumesc, domnilor. Ne ocupăm noi de această chestiune 
de acum înainte. Vă mulţumesc. Sunteţi liberi. Vă rog. 

Laskov porni încet, în urma lui Talman, către uşă. Aveai 
un sentiment straniu, mai mult decât straniu, îşi spuse 
Laskov, atunci când ţi se cerea să pleci dintr-o încăpere în 
care urma să se discute secrete de stat. Asta era una dintre 
consecinţele îndepărtării de culoarele puterii. Nevoia de a 
şti îţi era satisfăcută doar de comunicatele lunare pe care le 
primeai prin poştă şi care te informau cu privire la 
chestiunile de mică importanţă. În schimbul renunţării la 
putere, dobândeai liniştea şi împăcarea sufletească, dar şi 
plictiseala. Laskov ajunse la uşă şi se întoarse. Nu ştia la ce 
se referă şoaptele celor din sală, dar se simţea oarecum 
uşurat să vadă că ei şi nu Cabinetul erau cei ascultați de 
primul-ministru. Se simţi obligat să aibă ultimul cuvânt. 

— Sunt la Babilon şi trăiesc. Simt asta. Nu avem dreptul 
să pierdem timpul. Oricare va fi hotărârea luată aici, ea 
trebuie să aibă în vedere salvarea ace/or oameni şi a 
întregii naţiuni. Nu luaţi o decizie întemeindu-vă pe 
interesele carierelor voastre imediate. 

Cineva, Laskov nu văzu cine anume, îi răspunse cu voce 

tare: 

— Uşor de spus când propria-ţi carieră s-a terminat, 
domnule general. 

Laskov se întoarse şi ieşi. 

Prim-ministrul aşteptă până când nici Laskov, nici Talman 
nu-l mai putea auzi, apoi spuse: 

— Nu ştiu de unde a obţinut Laskov informaţia asta, şi, 
aşa cum spuneai şi tu, nici sursa informaţiei lui Chaim 
Mazar nu mi-e cunoscută. Dar, dacă Mazar are dreptate în 
privinţa  ataşatului american - Richardson - atunci 
americanii ne sunt datori, cred. Privi fotografia celor de pe 
perete, un dar al americanilor. Da, le putem cere un zbor al 
lui SR-71 special pentru noi, pe deasupra Eufratului. Aşa 
vom vedea dacă Laskov are dreptate. Luă o gură de cafea. 
S-ar părea că un înger sau vreo altă făptură celestă zboară 
pe aici şi şopteşte la urechea anumitor persoane. E cineva 
aici care să fi primit în acest fel vreo informaţie? Nu? 
înseamnă că nu suntem printre cei aleşi. Zece minute 
pauză, doamnelor şi domnilor. 

26. 


Vântul $erji sufla pe deasupra Babilonului purtând tone 
de praf şi nisip. În câteva minute, toate tranşeele şi 
şanţurile săpate cu greu fură umplute, capcanele acoperite, 
iar dispozitivele de alarmare distruse. Groapa în care se 
aflau ultimele cocteiluri Molotov fu acoperită cu nisip, iar 
reflectoarele de aluminiu şi scuturile antisolare improvizate 
fură luate de vânt. La fel se întâmplă şi cu majoritatea 
frunzelor de palmier de pe acoperişul colibei, de pe care 
nisipul începu să curgă în valuri peste răniţi. Pentru a 
proteja părţile mobile ale armelor, acestea fură înfăşurate 
în plastic sau haine. Oamenii îşi acoperiră feţele asemenea 
beduinilor din deşert şi îşi văzură de treburi mergând 
înclinați din cauza vântului încărcat de nisip. 

Numai avionul Concorde stătea drept pe deal, îndurând o 
nouă umilinţă cu aceeaşi indiferenţă trufaşă pe care o 
arătase încă de la începutul calvarului. Vântul şuiera prin 
învelişul lui distrus şi arunca praf şi mizerie în interiorul său. 

Hausner şi Burg îi supravegheau pe răniţi şi stăteau de 
vorbă cu rabinul şi Beth Abrams. Levin le spuse că 
majoritatea răniților se aflau într-o stare constantă, dar că, 
fără o îngrijire medicală, cei mai mulţi aveau să fie ucişi de 
infecţii şi alte complicaţii. 

Hausner şi Burg părăsiră coliba şi îşi reîncepură turul în 
jurul perimetrului. Burg strigă la urechea lui Hausner: 

— Îi cunosc pe arabi. Or să considere vântul ăsta un 
semn ca să atace. 

— Aş prefera să îl ia drept un semn care să îi facă să se 
care dracului de aici, îi răspunse Hausner, tot strigând. 

Privi spre cer. Luna era aproape de zenit şi în curând 
avea să înceapă să apună. Lumina ei era aproape 

întunecată de către norii de praf. Din când în când aceştia 
se ridicau atât de sus, încât acopereau chiar luna, iar 
atunci, întregul deal se cufunda preţ de câteva clipe într-o 
beznă totală. Lui Hausner îi trecu deodată prin minte, când 
privi în josul pantei estice, că aşbalii puteau fi la zece metri 
depărtare şi nimeni nu-i auzea sau vedea. 

Burg îşi trase un tricou mai aproape de faţă. 

— Chiar dacă, printr-o minune, cineva ştie că suntem 
aici, o salvare e imposibilă, pe vremea asta. 

Hausner era mult mai preocupat de ideea unui posibil 
atac. 

— Dacă nu instalăm câteva posturi de observaţie, vom fi 
luaţi prin surprindere. 

— E sinucidere curată să trimiţi pe cineva acolo, jos. 

Ai un sentiment bizar când trebuie să împarţi puterea cu 
altcineva, gândi Hausner. Şi, de fapt, nu bizar, ci enervant. 

— Nu contează, domnule feldmareşal. Am să trimit 
măcar un om în josul pantei. Sau poate că am să mă duc 
chiar eu. 

Burg se întrebă dacă nu ar fi, într-adevăr, o soluţie. Nu 
zise nimic. 

Când se întoarseră spre vest, vântul îi împingea cu atâta 
forţă, încât numai cu mare efort reuşeau să păstreze pasul 
normal, fără să o ia la fugă. La prima poziţie la care 
ajunseră, aflată înspre fluviu, găsiră două femei dormind în 
ceea ce mai rămăsese dintr-un şanţ săpat în cursul zilei. 
Erau acoperite cu o pătură albastră a companiei EL Al, 
peste care se depusese deja nisip, la fel ca şi peste acele 
părţi ale corpurilor lor care ieşeau de sub învelitoare. 

Hausner îşi aminti de comparaţia pe care o făcuse 
Dobkin între oraşele şi oamenii acoperiţi de linţolii. Privi 
spre cele două siluete. Nu erau prea mari şanse ca aşbalii 
să lanseze un atac pe aici. De fapt, era chiar posibil ca pe 
coasta de vest să nu mai fi rămas niciunul. Şi chiar dacă 
mai erau, puteau oare să atace panta pe vântul acesta? Dar 
asta nu conta. De cum văzuse cele două persoane 

adormite, Hausner simţise o uşoară iritare. În decursul 
tuturor inspecțiilor sale, şi el, ca toţi ceilalţi ofiţeri şi 
sergenţi de gardă dinaintea lui, sperase că nu va găsi 
niciodată o gardă adormită. Acest act, atât de natural şi 
nevinovat pentru un civil, constituia o vină de cea mai mare 
gravitate în toate armatele lumii. 

Hausner se aplecă lângă cele două siluete şi îşi drese 
vocea. Spera că acestea vor sări drept în picioare, aşa încât 
el să poată trece uşor cu vederea incidentul. Dar niciuna nu 
părea să îşi dea seama că el se află acolo. Simţi privirea lui 
Burg aţintită asupra lui. Cele două dormeau, fără nicio 
îndoială. Întinse mâna şi trase pătura. Esther Aronson. 
Trase mai departe. Miriam. 

Numai una din cele două era de gardă, cealaltă fiind în 
timpul orelor legitime de somn. Una avea să trăiască pentru 
a împărtăşi soarta tuturor, cealaltă putea fi împuşcată în 
nicio oră. 

— Miriam. 

Niciuna nu se mişcă. 

Burg le ocoli pe cele două şi, venind în faţa lui Hausner, 
se aplecă şi el. Luă încet arma AK-47 care se afla lângă cele 
două femei. Hausner ştia că asta e procedura militară 
regulamentară şi mai ştia că situaţia îi scăpase de sub 
control pe nesimţite. 

Îl privi îndeaproape pe Burg, dar nu reuşi să desluşească 
nimic pe chipul său cu o expresie de nepătruns. Oare avea 
de gând să lase de la el? Hausner se întrebă dacă el aşa ar 
fi procedat, în caz că ar fi fost singur, ca de obicei. Sigur că 
da. Hausner îşi puse mâna pe umărul lui Miriam şi o 
scutură. 

— Miriam. Observă că îi tremurau şi vocea, şi mâna. 
Miriam! Se înfurie dintr-o dată, pentru că fusese pus într-o 
astfel de situaţie, pentru că avea acum încă o problemă pe 
cap. Miriam, luate-ar naiba! 

Ea se ridică repede în capul oaselor. 

— Ahh! 

Burg interveni, apucând-o fără menajamente de braţ. 

— Care îţi sunt orele de gardă? întrebă el dintr-o dată. 

Era încă pe jumătate adormită. 

— Ce? A, garda... de la miezul nopţii la 2 şi de la 4 până 
în zori. De ce? 

Privi în jur uluită şi îl văzu pe Hausner, apoi o văzu pe 
Esther Aronson dormind lângă ea. Inţelese. 

Burg îşi privi ceasul. Era 12 şi un sfert. 

— Te-a trezit Esther Aronson ca să stai de gardă? Ei? 
întrebă el strigând. 

Ea îl privi îndelung pe Hausner. Acesta îi evită privirea. 

— Te-a trezit sau nu? 

— Da. 

— Atunci te arestez pentru învinuirea de a fi dormit în 
orele de gardă şi îţi atrag atenţia că este o vină capitală, 
doamnă Bernstein. 

Miriam se ridicări stătu în bătaia vuitului, cu hainele şi 
părul fluturându-i şi nisipul înţepându-i faţa. 

— Înţeleg. Se îndreptă de mijloc şi privi către Burg. 
Desigur că pricep. Am pus în primejdie viaţa tuturor 
celorlalţi de aici. Trebuie să plătesc. 

— Aşa e, spuse Burg. Se întoarse către Hausner. Nu? 

Hausner îşi reţinu cu greu pornirea de a-l împinge pe 
Burg peste marginea crestei. Privi în jos, spre Esther 
Aronson, care continua să doarmă, apoi spre Miriam. Aşa 
numita disciplină teutonică pe care o impunea îi adusese, în 
trecut şi acum, o mare nepopularitate. Aceasta însă nu îl 
deranjase câtuşi de puţin. In lumea în care trăia existaseră 
mereu oameni care interveniseră, încercând să îl facă să îşi 
domolească asprimea. Acum însă întâlnise o persoană care 
fie că voia să-şi bată joc de el, fie ţinea cu orice preţ ca 
Miriam Bernstein să fie împuşcată, drept exemplu pentru 
ceilalţi. Era incredibil, dar aici totul era posibil. Nu lansaseră 
ei şi zvonurile amenințătoare privitoare la împuşcarea /u/? 

— Nu este, deci, corect ca Miriam Bernstein să plătească 
pentru a fi periclitat viaţa celor de aici, adică a aproape 

cincizeci de bărbaţi şi femei? repetă Burg. 

Hausner o privi lung pe Miriam, învăluită în praf şi 
întuneric şi acoperindu-şi faţa cu o eşarfă, ca un copil 
rătăcit 

— Da, spuse el, va trebui să o judecăm mâine dimineaţă. 

— Ba acum, zise Burg. Poate că nici nu vom apuca 
dimineaţa. Disciplina pe câmpul de luptă trebuie să fie 
strictă şi imediată. Aşa se fac lucrurile. Acum. 

Hausner se apropie de Burg. 

— Dimineaţă. 


Generalul Dobkin zăcea întins pe un pat de paie, într-o 
colibă de pământ. Vântul pătrundea printre obloanele 
închise, depunând un strat subţire de nisip pe trupul său. 
Lampa de ulei pâlpâia, dar nu se stingea. Cel întins lângă el 
se agita şi gemea. Dobkin îşi dădu seama că acesta nu 
doarme şi îl întrebă într-o arabă corectă: 

— Cine eşti? 

— Cine eşti tu? îl întrebă celălalt. 

Lui Dobkin i se spusese că şi acela fusese scos tot din 
fluviu. Era fără pantofi şi fără cămaşă, dar purta pantaloni 
care păreau a face parte dintr-o uniformă de campanie. 
Bătrânul care se numea Shear-jashub îl întrebase pe Dobkin 
dacă şi rănitul acesta era evreu, iar el îi spusese că nu ştie, 
cu toate că era convins acum că cel căruia îi vorbea era un 
aşbal. Shear-jashub, care era rabin în vechiul înţeles al 
cuvântului - acela de învăţător, de maestru - îl întrebă pe 
Dobkin dacă exista vreun motiv ca rănitul să nu fie îngrijit 
sau să nu fie aşezat în aceeaşi colibă ca şi Aluf. Dobkin îi 
răspunsese că nu exista niciun motiv de acest fel. Acum, 
înainte de a-i vorbi, îl privi îndelung. 

— Sunt pescar, iar dhow-ul meu a fost răsturnat de vânt 
şi am fost rănit. Evreii aceştia m-au găsit şi m-au ajutat. 

Omul se întoarse pe o parte, cu faţa spre Dobkin. Lampa 
cu ulei îi lumină chipul, iar Dobkin fu cât pe-aci să scoată un 
strigăt când îl văzu. Rămase cu privirea aţintită în ochii 

înfiorători ai omului de lângă el. Rana, observă el, era 
veche şi cicatrizată, nu fusese provocată recent. Văzu că 
aşbalul - căci acum nu mai avea nicio îndoială în această 
privinţă - îl măsura din cap până în picioare, privindu-i rând 
pe rând tunsoarea, mâinile, braţele goale aflate în afara 
păturii. Bocancii lui Dobkin erau aşezaţi mai departe, în 
întuneric, iar omul părea să nu-i fi observat, dar Dobkin 
înţelese că, din ceea ce văzuse, acesta îşi dăduse seama că 
nu are în faţa sa un pescar de pe Eufrat. Omul se roti 
nepăsător, revenind pe spate. 

— Ei bine, pescarule, e un lucru tare ciudat să ne trezim 
că le suntem îndatoraţi acestor evrei pentru ajutorul şi 
confortul oferite. 

— Necazul te face să te întâlneşti cu cine nici nu te 
aştepţi, fu de acord Dobkin. Privi către cel de lângă el. Da, îl 
văzuse pe taluz. işi amintea de chipul acela ca de un 
coşmar aproape uitat - dar care fusese ideal. Il văzuse. 
Cum îţi spune? 

— Sayid Talib. Ţie? 

Dobkin ezită, simțind tentaţia perversă de a spune 
Benjamin Dobkin, general de infanterie al armatei 
israeliene. 

— Poţi să-mi spui pescarul. 

Araba lui nu era extraordinară, dar trebuia să fie foarte 
atent pentru a-i oferi lui Talib un motiv să continue farsa. 
Fiecare din ei abia aştepta un prilej pentru a-i lua gâtul 
celuilalt, iar un cuvânt greşit putea constitui cea mai bună 
motivaţie. Se întreba dacă Talib apucase să îl vadă când 
fusese pe taluz. 

Mai voia să ştie cât de grave erau rănile acestuia şi cât 
de serioase îi erau propriile-i răni. Işi încordă muşchii sub 
pătură şi respiră adânc. Păru a-şi fi recăpătat o parte din 
forţă. 

Lampa de ulei, un vas de pământ în care un fitil plutea în 
grăsime topită, pâlpâia pe podea, între cele două paturi. 
Dobkin privi încet în jurul său. Nu avea decât pătura de pe 

el. Se pipăi nepăsător şi văzu că nu mai avea cuțitul. Ar fi 
trebuit să ia unul de la cineva. Simţi ceva în buzunarul de la 
piept. Pazuzu. Îi dăduseră înapoi statueta aceea trivială. 

Dobkin şi Talib stăteau întinşi pe o parte, privindu-se 
reciproc, ascultând şuieratul vântului şi urmărind flacăra 
care pâlpâia. 

— Cum merge pescuitul, pescarule? 

— A mers bine până în seara asta. Cu ce fel de comerţ 
ziceai că te ocupi? 

— Cumpăr curmale. 

Din când în când măştile amândurora le alunecau de pe 
chip şi atunci fiecare putea desluşi în ochii celuilalt ura, 
teama şi ameninţarea. 

— Cum ai ajuns în fluviu? 

— Ca şi tine. 

Conversaţia se stinse şi niciunul nu se mişcă mult timp. 
Dobkin simţea că i se usucă gura şi muşchii i se contractă. 
Apoi vântul deschise un oblon, iar lampa se stinse. Amândoi 
scoaseră un strigăt animalic, năpustindu-se fiecare la gâtul 
celuilalt. 


Deborah Gideon zăcea dezbrăcată pe podeaua din 
cărămidă a biroului directorului de la casa de oaspeţi. Pe 
spate avea dâre prelungi provocate de bici şi arsuri de 
ţigară. Coapsele, picioarele şi fesele îi erau pline de sângele 
scurs din rănile cauzate, aparent, de un animal. 

Ahmed Rish se spălă pe mâini şi pe faţă într-un vas cu 
apă. 

— Să fie împuşcată, îi spuse lui Hamadi. 

Hamadi îl strigă pe omul de serviciu aflat la biroul din 
faţă. 

— Kassim! 

Rish se şterse pe mâini. Din cele mărturisite de fată cu 
privire la numărul israelienilor, apărarea şi poziţiile 
acestora, nu aflase mult peste ceea ce ştia deja. Acum însă 
putea să creeze propria versiune a informaţiilor primite, 

făcându-i pe oamenii săi să îl creadă. 

— Într-o oră am putea cuceri dealul ăsta, Salem, dacă 
vântul $erji e de partea noastră. O să îi împingă pe oameni, 
pur şi simplu, în susul pantei, acoperindu-le mişcările şi 
zgomotele. 

Hamadi încuviinţă din cap. Vântul fusese, fără îndoială, 
trimis de Allah, căci, dacă nu ar fi început să sufle, ştia că şi 
el, şi Rish ar fi fost ucişi de propriii lor oameni. In mod 
straniu, însă, Rish nu părea conştient de acest lucru. 

— Voi aduna oamenii. 

— Bun. Privi către Deborah Gideon, apoi spre omul de 
gardă care se uita lung la ea. Da, da, Kassim, fă ce-ţi place 
cu ea. Apoi împuşc-o, arde-i cadavrul şi împrăştie-i cenuşa 
în fluviu. Să nu rămână nicio urmă. Se întoarse spre 
Hamadi. Una e o operaţiune militară şi alta tortura şi crima. 
Mâine vă trebui să negociem ostaticii cu Israelul. 

Hamadi încuviinţa din cap. Rish făcea distincţii subtile şi 
lipsite de sens, aşa cum numai un nebun e în stare să facă. 
Hamadi l-ar fi omorât cu mâna lui cu multă vreme în urmă, 
dacă acesta n-ar fi fost un adevărat erou al întregului popor 
palestinian. | se întorsese stomacul pe dos când îl văzuse 
stând pe vine şi muşcând-o pe tânăra aceea. Şi el torturase 
înainte, dar ceea ce făcuse Rish era ceva cu totul aparte. 
Fără îndoială că biciul şi ţigările o duruseră mai tare decât 
muşcăturile lui, dar ceea ce o făcuse să strige, 
mărturisindu-i tot ce voia să afle, fusese teroarea animalică 
pe care i-o provocase imaginea nebunului care o pălmuia, o 
sfâşia cu dinţii şi urla ca un câine. Hamadi nu o putea 
învinovăţi. Spera doar că cei de afară nu înțelegeau ce se 
petrece înăuntru. Hamadi se întoarse şi ieşi din cameră, 
traversând micul hol, spre verandă. 

Ultimii oameni ai săi, aproximativ cincizeci de bărbaţi şi 
femei, stăteau turceşte, înghesuiți în corturile deschise, 
ţinându-se de stâlpii de susţinere. Hamadi fluieră, iar aşbalii 
părăsiră corturile şi veniră în fugă spre verandă. Stăteau în 
bătaia vântului, cu văluri lungi peste gură şi cu kheffyiah- 

urile trase peste ochi. Hamadi îşi ridică mâna şi strigă, 
acoperind sunetul vântului: 
— Allah ne-a trimis acest $erj;, începu el. 


Aflat pe aripa în formă de delta, Hausner privea la 
oamenii înfăşuraţi în tot soiul de veşminte stranii, umblând 
asemenea fantomelor în vânt şi praf, rătăcind pe sub 
lumina în continuă descreştere a lunii. 

Se întoarse şi porni către cabină. Înăuntru era destul de 
greu să vorbeşti sau să asculţi pe cineva, din cauza 
zgomotului făcut de vânt şi de nisipul care se lovea de 
pereţii exteriori ai avionului. Culoarul de trecere dintre 
scaune era plin de grămezi de nisip, care pătrunsese prin 
găurile făcute ziua în acoperiş, pentru a mai diminua 
căldura. Se duse în partea din spate a cabinei, trecând prin 
uşa cambuzei din faţă. De partea cealaltă a culoarului, 
vizavi de cambuză, se afla micul compartiment de bagaje, 
care se termina cu peretele de presiune ce fusese distrus. 
Compartimentul era răvăşit şi încă se mai simţea mirosul 
de kerosen, plastic topit şi haine arse. 

Miriam Bernstein îşi încropise un culcuş din hainele pe 
jumătate arse şi se aşezase lângă perete, cu genunchii 
ridicaţi până la bărbie. Citea o carte la lumina unei mici 
lanterne stilou pe care i-o dăduse cineva. De asemenea, 
deasupra capului ei se mai afla şi un mic beculeţ pentru 
cazurile de urgenţă. Privind prin peretele de presurizare 
distrus, Hausner vedea chiar şi învelişul de aluminiu, îndoit, 
şi traversele din coada avionului. Sârmele din reţeaua 
electrică şi tuburile celei hidraulice aveau o înfăţişare 
stranie în lumina albastră şi rece a lunii. Ruinele au o 
anume frumuseţe tragică, îşi spuse Hausner, şi acelaşi 
lucru era valabil chiar şi pentru această ruină tehnologică, 
aflată aici parcă pentru a-l ofensa şi a-i reaminti, lui şi 
tuturor celorlalţi, de felul în care ajunseseră în locul acela. 
Se uită la Miriam. Ea îşi ridică privirea din carte. 

— A venit momentul? 

El îşi drese glasul şi spuse, acoperind zgomotul provocat 
de vânt: 

— Ea spune că nu te-a trezit şi că a adormit în timpul 
propriilor ore de gardă. 

Miriam închise încet cartea şi o aşeză pe genunchi. 

— Minte, ca să mă apere. M-a trezit, dar am adormit. 

— Nu face acte de nobleţe, Miriam. Se uită la cartea de 
pe genunchii ei. Străinul de Camus. 

— De ce nu? Îşi stinse lanterna. Va mai schimba ritmul de 
viaţă al celor de aici. 

— N-are rost să critici ce sau cum am făcut noi aici. 

— Condamnaţii pot critica tot ce vor... în fine... spune, a 
venit momentul? 

— Nu încă. 

Amândoi lăsară tăcerea să se prelungească. În cele din 
urmă, ea spuse pe un ton iritat şi ironic: 

— Îmi pare rău. N-ar trebui să critic, căci acum sunt ca 
voi. Adică, vreau să spun că am omorât-o pe fata aceea. 

— Da, probabil că aşa este. 

— Fireşte, nu am avut altă posibilitate. Tu poţi să alegi, în 
schimb. 

— Nu, nu pot. Pentru mulţi oameni autoapărarea este 
foarte importantă. Unii dintre noi gândesc că merită să-i 
împuşti pe cei care ne ameninţă. Alţii socotesc că poţi 
împuşca pe cineva numai după ce acela a tras primul în 
tine. E tot un caz de autoapărare, Miriam. Societatea care 
se apără împotriva chiulangiilor şi a bolnavilor prefăcuţi. E 
doar o chestiune de punct de vederii asupra faptelor, 
asupra priorităţilor şi exigenţelor. 

Ea înţelegea, înţelesese tot timpul, de fapt. 

— Aşadar, cine va fi judecată? 

— Amândouă. Cu excepţia cazului în care vinovata 
recunoaşte. 

— Eu am recunoscut deja. 

— Cred că înţelegi ce vreau să spun. 

— Vom minţi amândouă. 

— Sunt convins. Dar şi pentru asemenea situaţii armata 
are o soluţie. S-a mai întâmplat şi cu alte ocazii. Veţi fi 
considerate vinovate amândouă, pe baza mărturiilor lui 
Burg şi a mea. 

— E doar un spectacol sau chiar aveţi de gând să 
împuşcaţi pe una din noi? Ori, poate, pe amândouă? 

Hausner îşi aprinse o ţigară. Se întreba dacă măcar va 
reuşi să convingă pe cineva să facă parte din completul 
unei curţi marţiale, nemaivorbind de alcătuirea unui pluton 
de execuţie. Şi atunci, care era scopul exerciţiului acestuia? 
Să le arate muritorilor de rând că jocul trebuia jucat 
conform regulilor lui până la capăt? Să le inspire frică 
tuturor celor epuizați, care ar vrea să doarmă în timpul 
orelor de gardă sau care ar putea ezita în îndeplinirea 
ordinelor? Sau era doar o manevră prin care Burg voia să Îi 
mai ştirbească autoritatea? 

— Ei bine? Aveţi de gând să ne împuşcaţi sau nu? Dacă 
nu, vreau să ies de aici. Am treabă. lar dacă aveţi de gând 
să organizaţi un proces, faceţi-o acum şi nu ne mai obligaţi 
să aşteptăm până la ziuă. 

Hausner îşi aruncă ţigara jos şi privi la Miriam. Chipul ei 
era luminat de luna care pătrundea prin hublou. Îl privea, 
dar faţa ei nu arăta aceeaşi mânie care se simţea în glasul 
său. Părea sinceră şi încrezătoare, gata să accepte orice i- 
ar fi spus el. Hausner îşi dădu seama că oricare dintre 
întâlnirile lor putea fi ultima. 

— Ai apăsa tu însuţi pe trăgaci, Jacob? 

Rosti aceste cuvinte pe un ton care îţi dădea impresia că 
îi cerea să-şi spună părerea cu privire la pedeapsa capitală, 
în general. 

Hausner făcu câţiva paşi, apropiindu-se de ea. Părea că 
nu ştie ce să facă sau să spună. Deodată îngenunche în 
faţa ei şi îşi puse mâinile pe genunchii ei goi. 

— AŞ... aş fi în stare să mă omor pe mine mai curând 
decât să-ţi fac vreun rău. Aş ucide pe oricine ar încerca să 
te atingă. Te iubesc. Vorbele acestea nu îl uimiră atât de 

tare pe el cât o surprinseră pe ea. Îşi întoarse capul şi privi 
prin gaura din perete. El îi strânse genunchii cu mâinile şi îi 
mişcă. Te iubesc. : 

Ea îşi întoarse din nou capul spre el şi dădu din ap. li 
acoperi mâinile cu ale ei. Spuse aproape în şoaptă, cu o 
voce răguşită: 

— Imi pare rău că te-am pus într-o situaţie atât de 
compromiţătoare, Jacob. 

— Mda... ştii tu, lucrurile în care ai crezut o viaţă n-au 
nicio importanţă când e vorba de hotărârile astea... 
hotărârile inimii, cum se spune. Zâmbi forţat. 

Şi ea zâmbi. 

— Nu-i adevărat. Ai fost destul de consecvent. Un ticălos 
consecvent, aş putea spune. Aproape că izbucni în râs. Să 
ştii, chiar îmi pare rău că te-am pus în postura asta. Ti-ar fi 
fost mai simplu să o împuşti pe Esther Aronson? 

— Hai, las-o baltă. O să vă scot pe amândouă din 
povestea asta. 

Îi strânse mâinile. 

— Săracul Jacob. Ar fi trebuit să rămâi în vila tatălui tău. 
Liniştit şi bogat. 

— Ai vrea să vii la locuinţa tatălui meu de Paşte? Simţi 
dintr-o dată că, dacă îi pune întrebarea asta, va putea să 
facă mai uşor faţă aici. Ea îi zâmbi, apoi, luându-i mâinile, şi 
le puse pe faţă. El simţi că pieptul îi tresaltă, aşa cum nu i 
se mai întâmplase de mulţi ani. _ 

— Aşteptă un moment înainte de a putea spune: lmi... 
îmi pare tău că te-am evitat mai înainte. 

Vocea ei era caldă şi blândă: 

— Inţeleg. 

— Oare? 

— Te referi la viitor. Nu avem niciun viitor. 

Îşi lipi obrazul de pieptul lui. El o trase mai aproape. 

— Nu, niciunul. 

Voia să trăiască, să aibă o şansă. Dar, chiar dacă ar 
scăpa, ştia că o va pierde. Laskov sau soţul ei. Sau oricine 

altcineva. Nu era un cuplu destinat să reziste. lar atunci 
avea să-şi dorească să fi murit în Babilon. Ea plângea 
acum, iar sunetele pe care le scotea îi aminteau lui Hausner 
de zgomotele vântului, atotputernic şi veşnic trist. 

Simti lacrimile ei pe faţă şi crezu la început că sunt ale 
sale. Apoi aşa şi fu. Totul era atât de trist, îşi spuse, era ca 
şi cum te-ai trezi după un vis dulce-amar al copilăriei, 
descoperind că ai un nod în gât, iar ochii îţi sunt înlăcrimaţi. 
Întreaga zi avea să fie tristă, dar nu putea face nimic, căci 
totul se trăgea de la un vis. Aceasta era tristeţea pe care o 
simţea acum, când era cu ea. 

Se îmbrăţişară strâns, iar ea începu să plângă, fără să se 
mai controleze. El nu se putea gândi la nimic ca să-i spună, 
pentru a o face să nu mai plângă, deoarece îşi dădea 
seama că avea toate motivele să o facă. Aşa este, fă ce 
vrei, strigă, plângi, Miriam, dar numai nu suferi în tăcere. 
Numai proştii fac asta. Aşa era Miriam pe care o cunoşteau 
toţi din Ierusalim. Dă-i voie lumii să-ţi afle durerea. Dacă 
toată lumea ar striga de fiecare dată când cineva comite o 
nedreptate, o barbarie sau un gest de prost gust, atunci 
acesta ar fi un prim pas pe calea unei adevărate umanităţi. 
Oare de ce merg oamenii, fără să protesteze, spre propria 
moarte? Strigaţi! Plângeţi! Urlaţi! 

Ca şi cum i-ar fi citit gândurile, ea îşi înălţă capul şi 
scoase un bocet prelung. 

Aşa, Miriam. Urlă. [i-au distrus familia, ţi-au furat 
copilăria, ţi l-au răpit pe soţul tău, ţi-au ucis fiul şi prietenii 
şi te-au lăsat singură aici cu un individ de teapa lui Jacob 
Hausner. Ai tot dreptul să plângi. 

Suspinele ei deveniră tot mai puternice, acoperind 
sunetul vântului, iar Hausner ştia că Becker îi aude şi că, 
probabil, şi afară se auzea, dar nu-i păsa. 

— Dacă aş putea face ceva care să uşureze situaţia, aş 
face Miriam. 

Ea încuviinţă din cap, apoi, deodată, îi luă capul în mâini 
şi îl sărută, aşa cum îşi sărutase soţul când acesta plecase 

la război. 

— Yosef, rosti ea printre suspine. Jacob. 

Murmură ceva ce Hausner nu înţelese. El îi atinse faţa şi 
gâtul cu buzele şi îi gustă lacrimile. Yosef, Teddy, Jacob, ce 
mai conta? Atâta timp cât o liniştea şi nu o îndurera şi mai 
mult. Hausner dorea ca soţul ei să se întoarcă viu. Să-i spun 
oare că Rish ştie? Nu, niciodată. N-avea să-i spună 
niciodată asta. Dar el spera ca, în timp ce ea îl aştepta pe 
Yosef Bernstein, Teddy Laskov sau altcineva să îi ofere 
ceea ce-i trebuia. Ar fi vrut să fie el acela, dar ştia că e 
imposibil. El nu va mai vedea lerusalimul, şi chiar dacă 
acest lucru se va întâmpla, în afara Babilonului prezenţa lui 
nu ar constitui nicidecum o alinare. Îi linse lacrimile, aşa 
cum un animal îi linge altuia rănile. 


Dobkin nu simţise niciodată gustul sângelui sau al 
transpiraţiei altcuiva şi fu surprins să constate cât de sărate 
erau. Arabul îl înşfăcase de testicule, iar el îi înfipsese dinţii 
în gât. Fiecare voia să îl omoare pe celălalt, dar, neavând 
arme niciunul, nu ştiuseră cum să o facă. Incepuseră 
tatonându-se şi lovindu-se în locurile cele mai expuse. Talib 
îi aruncase lampa cu ulei în cap, umplându-l pe general de 
sânge şi grăsime care i se scurgeau pe spate şi pe gât. Dar 
aceste lovituri fuseseră protejate de „armura” naturală. 
Apoi, străvechile instincte îngropate adânc în psihic se 
redeşteptară. Amândoi simţiră un fior în partea de jos a 
coloanei vertebrale, iar părul de pe gât li se zbârli în clipa în 
care îşi dădură seama la ce ajunseseră şi cum 
redescoperiseră punctele slabe pe care natura le lăsase, 
aproape inexplicabil, neapărate. 

Dobkin se concentră, încercând să îşi închidă fălcile, 
ignorând durerea sfâşietoare. Nu reuşise să apuce jugulara 
arabului, dar ştia că, dacă va persevera, cartilagiul traheei 
avea să cedeze. 

Talib încerca să-l apuce mai bine de testicule, dar 
genunchii uriaşului îl izbiră cu putere, căci acesta dădea din 

picioare cu disperare. Talib se întinse, încercând să îi scoată 
ochii, dar Dobkin îi închise strâns şi îşi îngropă şi mai adânc 
fata în gâtul lui Talib. Fiecare se lupta pentru a-şi salva 
viaţa, fără să scoată niciun sunet. Niciunul nu se gândi să 
ceară îndurare. 

Într-o altă colibă, aflată de partea cealaltă a uliţei 
întortocheate, cei doi oameni care fuseseră puşi să îi 
îngrijească, preparau ceai la un foc de ciulini, care trosnea, 
şi îşi spuneau tot felul de poveşti, pentru a nu se plictisi. Nu 
auziră nimic neobişnuit, doar şuierul vântului şi zgomotul 
obloanelor trântite. 

Dobkin nu mai suportă durerea. Rana de la coapsă i se 
deschisese şi sângera, şi simţea că avea să îşi piardă 
cunoştinţa. Găsi în buzunar figurina de teracotă şi îl lovi cu 
putere pe Talib peste ureche. Lovitura frânse aripa 
demonului vântului, iar strigătul arabului se pierdu în larma 
făcută de obloanele trântite încă o dată de o rafală de vânt. 

Paralizat, Talib slăbi strânsoarea atâta cât îi trebui lui 
Dobkin pentru a se elibera. Apoi acesta ridică mâna în care 
ţinea statueta şi îl lovi pe arab cu muchea tăioasă a lui 
Pazuzu în ochiul sănătos. Acesta scoase un urlet prelung şi 
îşi acoperi chipul cu mâna. Dobkin luă bucata ascuţită a 
aripii rupte şi o înfipse cu putere în jugulara lui Talib. Un val 
de sânge ţâşni în ochii lui Dobkin. 

Talib se îndepărtă, zvârcolindu-se şi ţinându-se cu mâna 
de gât, bolborosind. Cuprins de durerile morţii, stropi cu 
sânge pereţii şi podeaua colibei. În fine, Dobkin se retrase 
într-un colţ şi rămase calm. Ascultă până în clipa în care fu 
convins ca arabul este mort, apoi se întinse pe spate, 
străduindu-se să nu-şi piardă cunoştinţa. Scuipă o dată şi 
încă o dată, pentru a scăpa de gustul de sânge pe care îl 
simţea în gură. Dar îşi dădea seama că n-avea să îl mai uite 
niciodată. 

27. 


Laskov şi Talman fură la fel de surprinşi ca toată lumea 
când primiră o invitaţie de a se prezenta din nou la şedinţa 
prim-ministrului. 

Laskov ascultă raportul tinsului analist-foto Ezra Adam, 
care părea să nu pună niciun pic de pasiune în ceea ce 
spunea, dar din ale cărui cuvinte Laskov subiînţelegea un 
mesaj care suna cam aşa: „Am găsit avionul, credeţi-mă, 
n-aveţi decât să mergeţi să-i salvaţi.” Nu era prima oară 
când Laskov auzea un analist-foto care nu găsea cel mai 
bun mod de a-şi împărtăşi informaţiile. Omul trecu în 
revistă toate fotografiile de mare altitudine pe care, la 
cererea israelienilor, americanii le făcuseră cu SR-71, cu 
numai câteva ore în urmă. 

Mai mulţi generali şi miniştri, dintre care majoritatea nu 
pricepeau mare lucru din punctele luminoase şi petele 
întunecate de pe fotografii, urmăreau pe propriile copii 
explicaţiile pe care le dădea Adam. Acesta lăsă deoparte 
altă fotografie şi privi către primul-ministru. 

— Vedeţi, aşadar, domnule, că e destul de dificil să 
interpretezi fotografii făcute noaptea, atunci când bate... 
cum îi zice... Serji. Ar fi trebuit să avem propriile imagini 
luate de la o înălţime mult mai mică, dar înţeleg, desigur, 
că există... din punct de vedere politic... 

— Hai, tinere, dă-i drumul înainte, se răsti un general de 
aviaţie. Lasă chestiile astea în seama politicienilor. 

— Da, domnule. Bine... iată fotografia numărul zece. La 
fel ca celelalte. Am mai văzut şi înainte imaginea asta. 
Rămăşiţe de căldură dispuse aleatoriu. Ar putea să indice o 
luptă. 

— Sau o stână, replică un general. 

— Ori un sat, adăugă un membru al guvernului, care cu o 
oră mai devreme habar nu avea de fotografiile în infraroşu, 
dar învăţa repede. 

— Da, încuviinţă Adam. Ar putea fi vorba despre oricare 
din lucrurile astea, numai că, după un timp, începi să 
intuieşti când ai de-a face cu astfel de probleme. În primul 
rând, în locul cu pricina nu există niciun sat cunoscut. 
Priviţi, vă rog, harta arheologică a Babilonului. Satul 
Kweirish se află la un kilometru depărtare de sursele 
acestea de căldură, lângă Poarta Iştar. In plus, satele arată 
altfel, iar focurile folosite la gătit şi iluminat într-un sat la o 
stână emană un alt fel de reziduuri de căldură. Asta se 
poate vedea deasupra satului Kweirish, folosind o analiză 
spectrală a acestor fotografii. Am suficiente motive să cred 
că aici, pe panta aceasta, există o mare cantitate de fosfor 
ars. lar în cvadrantul unu-trei, vedeţi cât de mare este 
sursa aceasta de căldură. Nu e foarte clară, dar trebuie să 
fie foarte mare. Vedeţi? Un avion ale cărui motoare nu au 
funcţionat douăzeci şi patru de ore sau mai mult. Apoi nişte 
dungi ca nişte vagoane în mişcare - sau ca un avion uşor 
care decolează. Vedeţi punctele acestea de pe fiecare 
fotografie? Ar putea fi vorba de o aeronavă mică ce zboară 
deasupra colinei. 

Laskov ştia că, pentru cei neavizaţi, toată această 
interpretare părea foarte suspectă. Dar, spre surprinderea 
lui, prim-ministrul îl întrerupse pe Adam. 

— Eu unul te cred, sergent Adam. Numai Dumnezeu ştie 
de ce, dar asta e. Apoi, într-un gest şi mai surprinzător, se 
întoarse spre Laskov, nu către asistenții săi militari. Ei, 
Laskov, foloseşte-te de petele astea caraghioase ca să-mi 
încropeşti o poveste. 

Laskov privi împrejurul încăperii. 

— După câte se pare, nu putem decât să avem unele 
bănuieli. 

— Nu, nu, îl întrerupse prim-ministrul. Fără supoziţii. Am 
nevoie de una dintre revelaţiile tale divine. Ce înseamnă 

asta... şi asta, domnule general? zise el, atingând o 
fotografie extrem de greu de descifrat... Ce înseamnă asta, 
domnule general? 

Laskov se şterse pe faţă cu o batistă. 

— Ei bine, domnule, înseamnă că avionul a fost forţat să 
aterizeze la Babilon de către cei de pe Lear. Şi ştim cu au 
reuşit să facă acest lucru. La bord nu se afla niciun 
trădător, aşa că Becker a hotărât, respectând, sunt sigur, 
votul majorităţii, să plaseze nava într-un punct din afara 
zonei controlate de terorişti, care aşteptau jos. Laskov 
închise ochii, părând că se gândeşte. După câteva clipe îi 
redeschise; dar părea, într-adevăr, preocupat de cu totul 
altceva. Continuă: în acest moment, pasagerii aveau două 
variante: să fugă sau să lupte. Sau... nu, n-au avut 
posibilitatea de alege. Avionul pare a se afla chiar lângă 
Eufrat, aşa încât erau încolţiţi, nu puteau fugi decât în 
fluviu. Teroriştii i-ar fi încercuit imediat. Aşa că s-au hotărât 
să rămână pe loc şi să lupte. Se află pe o citadelă 
îngropată, ceea ce nu e rău, din punctul de vedere al 
poziţiei. Priviţi hărţile. Aveau un Uzi şi un M-14, la care se 
mai adăugau, desigur, vreo câteva pistoale. lar teroriştii au 
pornit, probabil, în susul dealului, fără să se aştepte la 
nimic, şi o parte din ei au fost ucişi. Poate că au lăsat şi 
vreo armă sau două în urmă, atunci când s-au retras. Însă, 
fireşte, vor încerca iarăşi... Laskov conţină, după o scurtă 
întrerupere. Radioul avionului Concorde e, fără îndoială, 
bruiat, aşa încât nu poate trimite niciun semnal. Ştim chiar 
de la sursele noastre de informaţii că, undeva lângă Hillah, 
există un transmiţător care e folosit pentru bruiaj. Nu e un 
lucru neobişnuit în sine... avem zeci de astfel de cazuri. 
Dar, în această situaţie, lucrurile au o altă semnificaţie. 
Făcu din nou o pauză, uitându-se împrejurul camerei. Aşa 
că tot ce pot face este să stea acolo şi să aştepte pe cineva 
care să le vină în ajutor. 

Se uită la primul-ministru, care îl privi la rându-i, 
spunând: 

— Asta da poveste, domnule general. Vezi, te rog, dacă 
mă poţi introduce şi pe mine în reţeaua asta de 
telecomunicaţii celeste la care eşti conectat. Se întrerupse, 
lovind cu creionul în masă. Există, aşadar, numai câţiva 
terorişti? Destul de puţini pentru ca oamenii de pe 
Concorde să se poată apăra cu succes? 

Analistul-foto interveni: 

— Domnule, dacă ceea ce vedem pe aceste imagini a 
fost o luptă, atunci a fost o chestie dată dracului. Intreaga 
regiune a pantei, lungă de o jumătate de kilometru, 
prezintă urme de căldură. 

— Bine, atunci înseamnă că nu sunt ai noştri, căci ei nu 
aveau cum să poarte o bătălie atât de serioasă împotriva 
unei forţe arabe de mari proporţii. Poate că ceea ce se vede 
acolo nu e decât o confruntare locală. 

— Dar avionul cel mare? Şi cel care patrulează deasupra? 
îi aminti Adam. 

— Prostii, îi replică tăios prim-ministrul. Prostii care nici 
nu se văd ca lumea măcar. Dădu de o parte fotografiile pe 
care le avea în faţă. Ciocăni o vreme cu creionul, apoi rupse 
câteva hârtii, după care se sprijini din nou pe spătar şi oftă. 
În regulă. Avion mare, bătălie de proporţii. De ce nu? Se 
întoarse către bărbatul responsabil cu telecomunicaţiile, 
care stătea retras într-o nişă, şi îl chemă. Mai avem 
Bagdadul? 

— E pe fir, domnule. Veţi putea vorbi cu preşedintele într- 
un minut. 

În cameră se lăsă tăcerea, pe măsură ce secundele se 
scurgeau. Cel de la telecomunicaţii strigă: 

— Preşedintele Irakului pe linia patru. 

Prim-ministrul privi în jur şi ridică receptorul. Apăsă pe 
butonul numărul patru şi începu să vorbească într-o arabă 
destul de corectă. 

— Bună dimineaţa, domnule preşedinte. Da, domnule, în 
legătură cu avionul Concorde, desigur. La Babilon, domnule 
preşedinte. Da, Babel. 

Din punct de vedere procedural, Miriam Bernstein şi 
Esther Aronson se aflau încă în stare de arest, în cabina 
avionului. Hausner zădărnicise planurile lui Burg de a 
organiza imediat o curte marţială, dar acesta insista, iar 
Hausner înţelegea că urmărea să îl distrugă pe el în felul 
acesta. Hausner credea că Burg nu mai are încredere în 
capacitatea lui de a conduce. Burg era convins că 
acţionează în interesul grupului şi, îşi spunea Hausner, orice 
putea fi justificat astfel, chiar şi faptul de a-i răpi cele două 
ultime puncte de sprijin care îl mai ajutau să 
supravieţuiască: pe Miriam şi poziţia de conducător. De 
aceea, probabil că Burg n-ar ezita să le împuşte pe cele 
două femei pentru atingerea acestui scop. Burg ştia despre 
relaţia dintre el şi Miriam, dar asta nu-l făcea să îşi schimbe 
câtuşi de puţin atitudinea, iar Hausner îl respecta din acest 
motiv, suferind totodată din pricina neputinței de a-l urî cu 
adevărat pe Isaac Burg. Neşansa lui era că îl simpatiza pe 
acesta. Dacă nu s-ar fi întâmplat aşa, Burg n-ar fi ajuns 
niciodată atât de departe. 

In plus, pentru a adăuga încă o problemă la greutăţile şi 
aşa destul de numeroase, ministrul de externe începu să îşi 
joace propriul joc de obţinere a puterii, având o mulţime de 
adepţi, nu doar datorită posturii sale de comandant legal al 
grupului, ci şi pentru că avea soluţii extrem de atrăgătoare 
pentru toate problemele cu care se confruntau. Conform 
teoriei lui Ariel Weizman, pe malurile Eufratului nu se mai 
afla niciun arab, aşa că israelienii puteau scăpa coborând 
peretele vestic şi traversând fluviul. Costumele de salvare 
din dotarea avionului urma să fie îmbrăcate de răniţi şi de 
cei care nu ştiau să înoate. 

Hausner şi Burg căzuseră de acord să se organizeze o 
scurtă conferinţă la care să se discute propunerea 
ministrului de externe. Întâlnirea avea loc în cabina plină de 
mizerie a avionului şi era condusă de ministrul de externe. 

— Admit că ideea e destul de atrăgătoare, dar mă 

îndoiesc foarte tare că Rish ar neglija cea mai elementară 
tactică de tăiere a liniei de retragere a inamicului, spuse 
Hausner. 

încercă apoi să explice acest lucru celor mai înţelegători 
membri ai grupului, dar spusele sale întâmpinară o 
rezistenţă crescândă. 

Puterea de care se bucurase la început era reprezentată 
de cei şase oameni loiali lui până la moarte: Brin, Kaplan, 
Rubin, Jaffe, Marcus şi Alpem. Acum, Brin era mort, iar 
Kaplan, Rubin şi Jaffe erau răniţi. În plus, oamenii săi nu mai 
erau singurii înarmaţi. De aceea, chiar când sfaturile pe 
care le dădea erau bune, ele erau întâmpinate cu ostilitate. 

Burg îi luă apărarea, arătând că, chiar dacă ar reuşi să 
traverseze fluviul, n-ar putea ajunge prea departe, înainte 
ca Rish să le descopere absenţa. 

— Aţi fi urmăriţi în câmp deschis, peste mlaştini, şi v-ar 
masacra la fel cum îi omoară şacalii pe iepurii pe care îi 
prind în câmp deschis. Sau, încă şi mai rău, aţi fi obligaţi să 
vă predaţi. 

Şi totuşi, peste jumătate din cei de pe deal încă mai 
voiau să fugă din Babilon. Hausner ştia că trebuie să facă 
tot ce îi stă în puteri pentru a menţine unitatea grupului. Ar 
fi păcat - o adevărată tragedie - ca toate eforturile şi 
curajul de care dăduseră dovadă până atunci să fie risipite 
într-o tentativă pripită de evadare. 

Ministrul de externe insistă să discute cu Burg problema 
legată de Miriam Bernstein şi Esther Aronson, dar acesta 
refuză. Femeile aveau să rămână în arest până când el, 
Burg, va putea alcătui un complet de judecată. Rabinul 
Levin îl făcu măgar şi ieşi dezgustat. Scurta conferinţă fu 
suspendată fără niciun fel de precizare cu privire la 
reluarea ei ulterioară. 

Nici Hausner, nici Burg, nici mulţi alţii dintre cei de acolo 
nu regretau temporara eşuare a procesului democratic. 
Ştiau, de exemplu, că, dacă s-ar vota în clipa aceea, 
ministrul de externe ar obţine, probabil, autorizaţia de a-i 

conduce pe oameni în afara Babilonului şi că acest exod s- 
ar încheia cu un dezastru. Ariel Weizman nu era Moise, iar 
apele nu aveau să i se deschidă înainte, înghițind apoi 
armata lui Ahmed Rish. Dacă exista vreun lucru cu privire la 
care Hausner şi Burg erau de acord, atunci acesta era 
faptul că ducerea la bun sfârşit a unui război era mult prea 
importantă pentru a fi lăsată în seama politicienilor. 


Ahmed Rish şi Salem Hamadi îşi conduseră ultimele trupe 
prin Poarta Iştar şi pe Drumul Sacru până când ajunseră la 
templul zeiţei Ninmakh, unde se întoarseră spre vest, către 
amfiteatrul grecesc. Înaintară printr-un vechi canal şi 
trecură zidul interior al cetăţii. După încă un kilometru de 
înaintare spre vest ajunseră la zidul exterior şi merseră de- 
a lungul lui, către nord, înspre Citadela nordică. 

Rish se apropie de Hamadi şi îi spuse la ureche: 

— Vom ajunge în mijlocul lor înainte ca măcar să-şi de-a 
seama că suntem acolo. 

— Da. Hamadi asculta vântul care cobora dintre dealuri. 
Mergeau feriţi de vânt de către zid; dar ruinele nu erau 
nicăieri mai înalte de doi metri, iar nisipul şi praful îi 
înăbuşeau pe cei care gâfâiau, încercând să ţină pasul cu 
Rish. Trebuie să mergem mai încet, Ahmed. 

— Nu. Vântul s-ar putea opri în orice clipă. 

Hamadi nu făcea parte dintre arabii obişnuiţi cu viaţa în 
deşert, iar nisipul spulberat de vânt îl stânjenea la fel de 
mult ca şi pe israelienii de pe deal. Privi înjur, la oamenii 
săi, care se mişcau asemenea unor spectre prin bezna ce 
se revărsa în vârtejuri. Mulţi purtau bandaje, iar unii 
şchiopătau. Era limpede că nu mai alcătuiau o trupă 
disciplinată şi de încredere. Dacă bătălia nu se desfăşura 
conform planurilor lor, Hamadi ştia că erau în stare să se 
revolte, omorându-i pe comandanţi. În schimb, dacă lupta 
decurgea aşa cum se aşteptau, aveau să-i masacreze pe 
israelieni, neluând niciun ostatic. Fără prizonieri, el şi Rish 
nu mai aveau ce să negocieze. În orice caz, Hamadi ştia că 

pentru el şi Rish totul se sfârşise. Dar Rish nu părea să 
înţeleagă asta, şi Hamadi nu avea de gând să-i spună 
nimic. 

Rish grăbi pasul, iar aşbalii îl urmară. Acum aproape că 
alergau, iar Hamadi avu senzaţia că se îndreaptă cu toţii în 
fugă spre împlinirea destinului, spre o ciocnire violentă cu 
istoria, spre o încleştare care avea să afecteze pentru cel 
puţin zece ani relaţiile dintre evrei şi arabi. Hamadi 
ascultase cu atenţie Radio Bagdad în ultimele 24 de ore şi 
ştia că singurul lucru pe care îl reuşiseră pe deplin fusese 
de a împiedica desfăşurarea Conferinţei de Pace. Dar 
posibilitatea de a modifica istoria lumii era mult mai puţin 
importantă când interveneau pasiunile şi motivațiile 
personale. Îşi aminti de comportamentul lui Hausner în 
momentul în care fusese percheziţionat. Acesta stătuse 
total lipsit de apărare sub soarele arzător de lângă Leul 
Babilonului. Îşi aminti ce simţise când îşi trecuse mâinile 
peste corpul lui. Îl copleşise o tentaţie irezistibilă de a-l 
viola - de a-l sodomiza pe lacob Hausner. De a-l umili şi, în 
cele din urmă, de a-l tortura şi a-l mutila. 


Hausner plecă de la conferinţa ministrului de externe 
singur şi adus de spate, împotriva vântului $erji. Nisipul îi 
pişcă faţa, iar vântul îi umfla hainele sfâşiate. Zgomotul 
neîncetat al vântului îl înnebunea şi simţea tentaţia de a 
striga împotriva lui. 

Îl găsi pe Kaplan ocupând poziţia în care se aflase atâta 
timp Brin. Luneta de noapte fusese adaptată la un AK-47, 
dar nu era mai folositoare decât lumina lunii. Febra pe care 
i-o provoca rana îl făcea pe Kaplan să tremure, dar el 
insistase că era cel mai capabil dintre cei aflaţi pe deal să 
folosească luneta de noapte. 

Naomi Haber privea peste parapet, încercând să 
zărească vreo mişcare în praful de pe coastă. Işi acoperise 
faţa cu una dintre acele apărătoare împotriva vântului care 
fuseseră confecţionate de curând din plexiglasul luat de la 

hublourile avionului şi care aveau pe margini bucăţi de 
cauciuc desprinse de pe scaune, folosite pentru a împiedica 
nisipul să pătrundă, tot astfel cum masca unui scafandru îl 
protejează împotriva apei. Apărătoarele erau fixate pe cap 
cu un elastic. 

Hausner îl trase pe Kaplan deoparte. 

— Îţi dai seama că, cu furtuna asta, nici nu mai trebuie să 
aştepte apusul lunii. 

— Ştiu. 

Kaplan îl cunoştea pe Hausner, ştiindu-i obsesiile şi felul 
în care vorbea ori de câte ori se pregătea, ca şi acum, să 
spună ceva care n-avea să sune prea plăcut. 

— Nu mai există nici posturi de observaţie, nici 
dispozitive de alarmă. Suntem ca şi orbi. 

— Ştiu. 

Încet, încet începea să înţeleagă. 

— lar Burg, asistentul meu, a interzis părăsirea 
perimetrului. 

— Şi asta ştiu. 

Hausner se ivise din beznă şi praf şi îl atinsese ca îngerul 
Morţii. 

— Dar, aşa cum se spune, cea mai bună apărare e 
atacul. Nu putem sta aici ca o turmă de cerbi speriaţi, care 
speră că numărul lor îi va face pe lupi să se gândească de 
două ori înainte de a ataca. lar dacă, totuşi, vor ataca, nu 
vom putea sta umăr lângă umăr, lovind ca nişte cerbi. 
Trebuie să ne luptăm cu ei. Să preluăm iniţiativa, la fel ca în 
noaptea trecută. 

— Da. 

— Dacă nu, vor urca dealul şi vor fi în mijlocul nostru 
înainte să putem face ceva. Uită-te acolo! 

Kaplan privi ascultător înspre vârtejurile de praf. Punctele 
întărite ale apărării erau acoperite de nisipul spulberat de 
vânt, iar vizibilitatea nu depăşea nici cu cinci metri 
perimetrul. Arabii puteau foarte bine să se afle în afara 
acelei zone, la numai şase metri de întărituri, fără ca 

nimeni să ştie nimic. Fu deodată cuprins de un soi de 
teamă, aproape de panică. Işi încleştă mai tare mâinile pe 
armă. Simţea tentaţia irezistibilă de a se năpusti în noapte, 
pătrunzând în beznă, pentru a vedea ce se ascunde pe 
coasta dealului. 

— Ce se ascunde acolo, Moshe? Ce-i acolo? 

— Nu ştiu. 

— Dar ai vrea să ştii? 

Kaplan nu răspunse. 

Hausner aşteptă un moment, apoi continuă cu această 
evaluare a situaţiei: 

— Cea mai eficientă strategie militară ar fi în acest 
moment trimiterea unei patrule de ambuscadă în josul 
coastei. Aş aşeza o asemenea patrulă în prejma zidului 
exterior. Pentru a ajunge de la Poarta Iştar, aşbalii trebuie 
să meargă de-a lungul zidului aceluia. O asemenea 
ambuscadă ar contribui la distrugerea forţei lor ofensive, 
avertizându-ne totodată din timp asupra pericolului. Oftă. 
Dar Burg nu e de acord să riscăm viaţa altor oameni sau să 
ne divizăm forţele. E o decizie subiectivă, iar eu nu pot să-l 
fac să o schimbe. Făcu o pauză. Totuşi, continuă imediat... 
pe de altă parte, dacă măcar o persoană s-ar afla acolo, în 
drumul aşbalilor, cu o armă automată şi câteva sute de 
gloanţe, ar putea să doboare vreo zece - doisprezece 
înainte ca aceştia măcar să îi răspundă cu vreun foc. Se 
opri din nou, îşi aprinse o ţigară în mâinile făcute căuş şi i-o 
dădu lui Kaplan, într-un gest prietenesc, aşa cum acesta nu 
mai văzuse niciodată la Hausner. Inţelegi? 

Kaplan trase din ţigară, dar nu i-o înapoie. 

— Probabil... probabil că aşa e, în cazul în care nu sunt 
deja la jumătatea drumului pe coastă. 

— Da, încuviinţă Hausner. Aşa e. Şi fără îndoială că, la 
poalele dealului, se mai află câteva santinele. Dar, pe 
întunericul ăsta, n-ar fi prea greu pentru un singur om să se 
strecoare printre ele. 

Kaplan nu avea nicio îndoială că, dacă era nevoie, 

Hausner s-ar fi dus chiar el, iar dacă nu o făcea, era doar 
pentru că era convins că rolul lui era mult prea important 
aici pe deal. Kaplan, care îşi riscase deja viaţa o dată, de 
dragul lui Hausner, simţi dintr-o dată dorinţa de a trăi până 
la adânci bătrâneţi. Hausner încerca să-l determine să 
renunţe la ideea asta. 

— Cel care s-ar duce în vale nu ar avea aproape nicio 
şansă de a se întoarce. 

— Aproape. 

— Mai cu seamă dacă ar avea vreo rană care să-i reducă 
mobilitatea. 

Hausner dădu din cap. 

— Moshe, tu ştii bine că nu avem decât foarte puţini 
soldaţi profesionişti. Cei şase din echipa de securitate, 
Dobkin... vreo câţiva veterani... şi Burg. lar numărul lor 
scade. Militarii ştiu întotdeauna că vine o zi când lor li se va 
cere să facă lucruri pe care un civil nu le poate face. 
Înţelegi, nu? 

— Desigur. 

Kaplan se întreba cum de Hausner nu se dusese la 
Marcus sau Alpert. Ei nu erau răniţi. Bănuia că era una 
dintre acele misiuni care trebuie acceptate cu gândul că 
„reprezintă o onoare”. Mai existau, desigur, şi alte motive, 
dar Kaplan nu reuşea să le înţeleagă. 

— În fine... îţi mulţumesc că mi-ai ascultat vorbăria, 
Moshe. 

— N-ai pentru ce. Ezită, iar când văzu că Hausner nu face 
niciun gest de a se îndepărta, spuse: De fapt, ascultându-i 
pe alţii, îţi clarifici mai uşor propriile gânduri. 

— Corect 

Kaplan ezită încă o dată, apoi se întoarse şi făcu un pas. 
Simţi mâna lui Hausner pe umăr, îi auzi vocea spunând 
ceva, fără însă a da atenţie sensului cuvintelor pe care le 
auzea. Cea mai mare porcărie era că nici măcar nu putea 
să-şi ia rămas-bun de la cei care în douăzeci şi patru de ore 
ajunseseră să însemne atât le mult pentru el. În clipa în 

care se avântă în bezna nopţii se simţi teribil de singur. 

28. 


Prim-ministrul stătea drept pe scaun, ţinând receptorul în 
mână. Privea prin sală, la cei prezenţi acolo, care ascultau 
convorbirea în căşti. Nu aveau prea mult noroc. 
Preşedintele Irakului trecuse prin întregul spectru al 
emoţiilor, de la surprinderea provocată de apelul telefonic, 
la neîncrederea stârnită de informaţia primită, ajungând, în 
cele din urmă, la lipsa de interes faţă de propunerile prim- 
ministrului Israelului. Acesta vorbea calm şi egal. 

— Domnule preşedinte, nu pot divulga sursa de la care 
am obţinut informaţia, dar, îndeobşte, prezintă încredere. 

Privi prin încăpere, de parcă ar fi căutat o confirmare a 
spuselor sale. 

Teddy Laskov şi Itzhak Talman stăteau în picioare lângă 
uşă. Prim-ministrul păru să îi mai cântărească încă o dată 
din priviri. 

Preşedintele irakian oftă, ceea ce în arabă însemna ceva 
de genul: „Îmi pare rău, dar mai mult de atât nu se poate 
face.” Apoi zise: 

— Oricum, nici nu se pune problema unei misiuni de 
recunoaştere la joasă altitudine, căci a început să sufle 
Șerji. Şi, oricum, sunt sigur că amicii voştri americani au 
luat câteva imagini ilegale cu vreuna dintre navele lor de 
mare altitudine. Cred că e suficient. 

— Nu am cunoştinţă despre aşa ceva. 

Preşedintele irakian nu luă în seamă infirmarea bănuielii 
sale şi reîncepu să îşi enumere contraargumentele 
împotriva unei acţiuni grăbite. 

Prim-ministrul asculta zgomotul pe care îl făceau 
obloanele mişcate de vânt şi nu prea mai dădea atenţie 
interlocutorului său. Ştia că, pe timp de inundaţii, furtună 

de nisip sau noapte, orice transport pe uscat sau pe calea 
aerului era imposibil. Cu cât avea să insiste mai mult, cu 
atât mai limpede avea să apară slăbiciunea reţelelor de 
comunicaţii şi transport ale Irakului, lăsând la o parte 
incapacitatea forţelor armate de a se deplasa pe apă în 
propria lor ţară. lar preşedintele avea să devină şi mai 
irascibil în clipa în care era obligat să recunoască aceste 
lucruri. Dar Hillah era destul de aproape şi nu era deloc un 
oraş neînsemnat ca mărime, îşi spuse prim-ministrul. 

— Dar nu există o garnizoană la Hillah? zise acesta. 

Spionii săi îl informaseră că exista. 

Urmă o pauză prelungită. Preşedintele irakian păru că se 
consultă cu consilierii săi. În cele din urmă, vorbi din nou la 
telefon: 

— Mi-e teamă că acesta e secret de stat. 

Degetele prim-ministrului apucară strâns receptorul, iar 
încheieturile acestora se albiră. 

— Domnule preşedinte... ce sugerati? 

Îşi privi ceasul. 

— Să aşteptăm sfârşitul furtunii sau, cel puţin, până la 
ziuă. 

— S-ar putea să fie prea târziu. 

— Domnule prim-ministru... asta e vechea problemă: 
trebuie să rişti viaţa unor oameni pentru a le salva pe ale 
altora. Îmi spuneţi că cincizeci de israelieni sunt asediați la 
Babilon şi îmi cereţi să risc o operaţiune care m-ar putea 
costa tot atâtea vieţi, din cauza diverselor accidente... asta 
ca să nu mai vorbim de bani... Oricum, nu ştiu ce se 
petrece acolo şi nici dacă se întâmplă cu adevărat ceva. 

— Aveţi cunoştinţă de faptul că acolo se întâmplă ceva, 
nu? 

lrakianul ezită. 

— Da, ceva. Tocmai am primit confirmarea de la 
autorităţile noastre din Hillah că în jurul ruinelor Babilonului 
se petrece ceva ciudat. Întreaga sală fu străbătută de un 
murmur în clipa în care preşedintele irakian dădu această 

confirmare. 

Prim-ministrul se aplecă în faţă, deasupra telefonului. Nu 
mai înţelegea pentru care motiv trebuia să îşi ascundă 
cărţile. 

— Atunci, pentru numele lui Dumnezeu, trimiteţi 
garnizoana din Hillah, zise el repede. 

Urmă încă o pauză prelungită. Când se auzi din nou, 
vocea suna aproape stingherită, de parcă îşi cerea scuze. 

— În garnizoana Hillah se află, aşa după cum probabil 
serviciul dumneavoastră de informaţii deja ştie, batalionul 
421, compus în majoritate din palestinieni. Au luptat 
împotriva voastră în 1967 şi 1973. Ofițerii sunt irakieni, dar 
soldaţii sunt refugiaţi şi fii ai refugiaților. N-ar fi corect să le 
punem la încercare loialitatea. Inţelegeţi? 

Prim-ministrul înţelegea. Privi în jurul său. Cei care 
ascultau convorbirea păreau furioşi. In încăpere se forma o 
atitudine tot mai radicală. 

— Domnule preşedinte, aţi putea vorbi acum cu cei din 
Hillah, eu voi rămâne pe fir, şi să îi rugaţi pe oamenii de 
acolo sau pe ofiţerii loiali dumneavoastră să afle ce anume 
se întâmplă în Babilon? 

— Din păcate, comunicațiile sunt foarte dificile în acea 
regiune la ora actuală. Şi furtuna, şi inundaţiile. Vom lua 
totuşi legătura prin radio şi vom vedea ce pot afla. 

— Înţeleg. Prim-ministrul nu avea niciun motiv ca să nu-l 
creadă pe preşedintele irakian. Mai avea o ultimă carte de 
aruncat în joc. Domnule preşedinte, continuă el, militarii 
mei mă informează că este posibil să ajungi în Babilon pe 
fluviul Eufrat. O expediţie de la o altă garnizoană de pe 
Eufrat ar putea ajunge acolo în câteva ore. 

Când îi răspunse, vocea preşedintelui irakian era dură şi 
nerăbdătoare. 

— Credeţi că Eufratul e un râuleţ ca lordanul? Nu, e un 
fluviu mare şi periculos, iar în acest anotimp rătăceşte pe 
câmpie ca o oaie care s-a pierdut de turmă. Se întâlneşte 
cu nenumărate lacuri şi bălți, şi cu multe, foarte multe 


366 


pârâiaşe care se umflă acum şi pot fi luate drept părţi ale 
fluviului. Sunt o mulţime de râuri false pe care te poţi rătăci 
în acest anotimp. 

Prim-ministrul ştia deja asta. De fapt, Babilonul nu se mai 
afla pe cursul modern al fluviului, ci pe cel antic, mai 
strâmt. Totuşi, o armată modernă sau o unitate specializată 
ar reuşi să îl parcurgă. Mesopotamienii cei de demult 
reuşiseră să îl stăpânească. 

— Domnule preşedinte, suntem cu toţii conştienţi de 
problemele cu care se confruntă ţara dumneavoastră în 
fiecare primăvară şi mai ştim că în orice anotimp am putea 
conta pe ajutorul dumneavoastră rapid. Ştim că unul dintre 
motivele pentru care aceşti... nu voia să pronunţe cuvântul 
„terorişti ”... membri ai formațiunilor de gherilă au ales ţara 
dumneavoastră este tocmai inaccesibilitatea Babilonului în 
timpul acestor săptămâni. Totuşi, sunt convins că ne veţi 
oferi tot sprijinul de care sunteţi capabil. 

Nu primi niciun răspuns. 

Prim-ministrul era conştient că irakianul trebuise deja să 
îşi calce peste mândrie pentru a recunoaşte posibilitatea 
unor acţiuni de neloialitate şi incapacitatea de a-şi deplasa 
forţe armate prin propria-i ţară. Asta fără a mai vorbi de 
posibilitatea ca un avion Concorde să fi fost deturnat de 
Irak, fără ca el să ştie nimic. În plus, mai era vorba şi de 
faptul că o mică armată de palestinieni acţiona nestânjenită 
pe teritoriul suveran al statului său. De aceea, prim- 
ministrul înţelegea că preşedintele irakian nu avea cum să 
fie într-o dispoziţie prea bună, iar ultimul lucru indicat într-o 
situaţie de genul acesta era să măreşti şi mai mult ofensa, 
încercând să-l determini să întreprindă vreo acţiune. 

— Domnule preşedinte, aveţi cunoştinţă de existenţa 
unei tabere palestiniene în deşertul Shamiyah? Probabil de 
acolo au venit în Babilon aceşti palestinieni. 

Din nou nu se auzi niciun răspuns. 

Prim-ministrul privi în jurul mesei. Un colonel expert în 
problemele războiului psihologic, care îşi petrecuse mai 

mulţi ani analizând personalitatea preşedintelui irakian, 
mâzgăli ceva pe o hăârtiuţă şi i-o întinse. Prim-ministrul o 
citi. De vreme ce l-aţi scos atâta din sărite, puteți merge 
până la capăt. E prea târziu pentru a mai fi diplomat. Prim- 
ministrul încuviinţă şi spuse la telefon: 

— Vreau să ştiu dacă forţele dumneavoastră sunt 
capabile să organizeze o expediţie la ora asta târzie din 
noapte, domnule preşedinte. 

La început nu auzi niciun răspuns. În cele din urmă, 
preşedintele irakian spuse foarte rece: 

— Da. Voi da ordine pentru a se porni o expediţie pe 
fluviu. Dar nu vor debarca până în zori. E tot ce pot face. 

— Ar fi bine, zise prim-ministrul, conştient că nu era 
deloc aşa, dar nedorind să piardă şi puţinul pe care îl 
câştigase. 

— Ce credeţi că vom găsi acolo? 

— Habar nu am. 

— Păi, nici noi. Totuşi, pentru binele dumneavoastră sper 
că vom găsi ceva. Ar fi foarte stânjenitor dacă s-ar întâmpla 
altfel. 

— Ştiu. Prim-ministrul făcu o pauză. Venise momentul 
marii întrebări. Aţi fi de acord să vă ajutăm? Am putea 
organiza o acţiune comună. 

De data asta, răspunsul veni fără niciun pic de întârziere: 

— Absolut exclus. 

Nu avea niciun rost să mai insiste. 

— Bine. Vă doresc succes. 

lrakianul lăsă să treacă puţin până să răspundă: 

— Babilonul. Robia. Ciudat. i 

— Da, ciudat. Şi totuşi, nu extraordinar de ciudat, nu? In 
Orientul Mijlociu era imposibil să întreprinzi vreo acţiune 
politică fără a te lovi de cei peste cinci mii de ani de istorie 
şi crime. Americanilor le era imposibil să priceapă lucrul 
acesta. Evenimente petrecute cu trei milenii înainte erau 
invocate în cadrul conferinţelor internaţionale, ca şi cum s- 
ar fi întâmplat cu două săptămâni în urmă. Şi astfel, având 


368 


în vedere toate aceste lucruri, exista oare vreo speranţă? Și 
totuşi, nu foarte ciudat. 

— Poate că nu. lrakianul făcu o pauză. Nu trebuie să 
înţelegeţi că nu vă sprijinim. Nici nouă nu ne sunt de vreun 
folos teroriştii. Niciunul dintre guvernele arabe responsabile 
nu poate susţine acţiunile lor. Făcu o pauză, iar israelienii 
auziră, prin intermediul microfonului, un sunet electronic 
asemănător unui oftat melancolic. Era atât de tipic arab şi, 
totodată, atât de evreiesc sunetul acela, încât mulţi dintre 
cei din sală se simţiră cuprinși de un sentiment de simpatie 
şi chiar fraternitate. Preşedintele irakian îşi drese vocea. 
Trebuie să plec. 

— Vă voi suna din nou înaintea zorilor, domnule 
preşedinte. 

— Da. 

Convorbirea se  întrerupse. Prim-ministrul îşi ridică 
privirea 

— Ei, ce facem acum? Intervenim sau îi aşteptăm pe 
irakieni? Privi spre ceasul din perete. Erau mai mult de şase 
ore până la răsăritul soarelui în Babilon. Işi aprinse o ţigară, 
iar zgomotul chibritului în clipa în care îl aprinse se auzi în 
toată încăperea, înţelegeţi, sper, că aceasta a fost prima 
convorbire dintre un prim-ministru israelian şi un 
preşedinte irakian. Vrem să punem în pericol ceea ce s-a 
obţinut cu ajutorul ei? Vrem să periclităm întregul climat de 
pace care a dus la decolarea celor două avioane Concorde? 

Privi jur împrejurul camerei, încercând să citească pe 
chipurile celor aşezaţi la masa lungă. Mulţi dintre cei de 
faţă fuseseră prezenţi şi la conferințele despre Entebbe, dar 
acum situaţia era mult mai complicată şi, chiar şi atunci, 
fusese nevoie de mai multe zile pentru a se ajunge la 
acordul pentru o soluţie militară. 

Încet încet, politicienii şi generalii începură să se ridice. 
Fiecăruia îi fură acordate două minute pentru a-şi prezenta 
punctul de vedere. Adunarea părea divizată oarecum 
echilibrat, dar nu pe baza distincţiei dintre militari şi civili. 

Aproape jumătate dintre militari recomandară precauţie şi 
reţinere, în vreme ce, dintre civili, tot jumătate cerură o 
intervenţie militară. Dacă s-ar fi votat, rezultatul ar fi fost 
foarte strâns. 

Amos Zavi, adjunct al ministrului de externe, funcţionând 
interimar în locul acestuia, se ridică şi arătă că, dacă ar fi 
prezenţi, atât ministrul de externe, Ariel Weizman, cât şi 
adjunctul ministrului transporturilor, Miriam Bernstein, ar 
cere reţinere. 

Apoi se ridică generalul Gur şi îi replică tăios: 

— Poate că aşa ar fi, dacă cei doi ar fi prezenți. Dar, dacă 
ar putea trimite votul lor de la Babilon, sunt convins că ar 
susţine un atac aerian neîntârziat. 

Aceasta fu singura replică ce stârni câteva râsete în 
cadrul unei adunări altminteri extrem de sobre. 

Mai erau şi persoane care încă mai credeau că Ahmed 
Rish controlează situaţia şi că nu va mai trece mult până să 
îşi facă cunoscute pretenţiile. Această facțiune dorea ca 
atunci când termenii răscumpărării aveau să fie cunoscuţi, 
să se poată începe negocierile. 

Se ridică unul dintre miniştri, Jonah Galili. El le reaminti 
celor prezenţi că, cu ocazia afacerii Entebbe, doi dintre 
rabinii cei mai importanţi ai Israelului interpretaseră 
Halacha, colecția de precedente legale ale tradiţiei 
religioase iudaice, în sensul permiterii schimbului de 
terorişti pentru prizonieri. 

Ministrul justiţiei, Nathan Dan, el însuşi rabin şi avocat, 
sări în picioare. 

— Mă opun acestei interpretări. 

Prim-ministrul bătu cu pumnul în masă, făcând să sară în 
sus micuța grămadă de hârtiuţe din faţa lui. 

— Ajunge. Nu suntem aici nici la Yeşiva, nici într-o 
cafenea din Tel Aviv. Nu mă interesează Halacha şi nici 
ebraica veche ori semantica. Prezentul mă preocupă. 
Laskov, e rândul tău. Ai două minute. 

Teddy Laskov stătea în picioare la capătul celălalt al 

mesei. Vorbi în termeni generali, citind argumente militare 
clasice în favoarea intervenţiei, dar îşi dădea seama că nu 
impresionează pe nimeni. Era limpede ca lumina zilei că la 
baza lipsei de hotărâre se afla teama că un eventual atac 
aerian asupra Babilonului s-ar putea să nu ducă la alt 
rezultat decât la o întâlnire cu fiarele sălbatice ale 
deşertului. Într-o democraţie parlamentară, un astfel de 
fiasco ar putea trimite acasă întregul guvern şi peste o 
jumătate din Knesset, făcându-i să se apuce de scrierea 
memoriilor. Dacă guvernul acţiona şi la faţa locului se 
găsea avionul Concorde, dar misiunea de pace nu, ori - 
Doamne fereşte! — dacă toţi erau descoperiţi morţi, atunci, 
cel puţin, acţiunea ar putea fi justificată în faţa lumii întregi 
pe considerente umanitare. Dar dacă el, Laskov, se înşela, 
şi dacă se păcăliseră şi analiştii foto, iar acolo nu se afla 
nimic... 

Laskov se hotărî să rişte. 

— Înţeleg care e problema. Atunci, totul e în regulă. Dacă 
reuşesc să dovedesc fără putinţă de tăgadă că oamenii 
noştri se află în Babilon, mai are cineva vreo obiecţie 
împotriva unei acţiuni militare care să îi salveze? 

Prim-ministrul se ridică. 

— Asta e problema esenţială, domnule general. Dacă îmi 
dovediţi, mai presus de orice îndoială, că oamenii noştri 
sunt acolo, voi vota pentru intervenţie. 

Aceasta era portita de scăpare pentru toţi cei de faţă. 
Dacă evenimentele ulterioare aveau să dovedească 
necesitatea de a se fi autorizat un raid, ei aveau să îşi 
explice lipsa de fermitate prin această foarte credibilă 
motivaţie a lipsei unor informaţii complete. Puteau afirma 
că nu ştiuseră cu siguranţă că misiunea de pace se afla la 
Babilon. Era mai mult decât o simplă scuză. Era adevărul. 

— Cum îţi propui să obţii această dovadă, domnule 
general? întrebă prim-ministrul. Crede-mă, de data asta nu 
mai putem accepta încă un mesaj divin decât dacă ni se 
permite tuturor să îl recepţionăm. 

Laskov nu luă în seamă cele câteva râsete. 

— Am autorizaţia de a acţiona în numele 
dumneavoastră? 

— Ceri cam mult 

— Până în zori. 

— Bine. N-ai cum să faci prea multe prostii într-un timp 
atât de scurt. In regulă. In tot timpul acesta, o echipă 
pentru intervenţie va sta în alertă. Dacă vii la mine înainte 
de cinci şi jumătate şi îmi prezinţi o dovadă incontestabilă 
asupra existenţei avionului Concorde, măcar, la Babilon, 
atunci o să apăs pe butonul roşu şi o să ne ţinem unii altora 
pumnii, sperând să se termine cu bine. In orice caz, după 
răsăritul soarelui va trebui să ne bizuim pe cuvântul dat de 
irakieni de a trimite o forţă de luptă la Babilon. Nu vreau ca 
trupele noastre să se întâlnească cu ale lor, aşa că ora cinci 
şi jumătate e termenul limită de lansare a unei operaţiuni. E 
în regulă? 

— Mi-ar plăcea să conduc echipa de intervenţie. 

Prim-ministrul se aşeză la loc şi clătină din cap. 

— Ce gând necugetat. Tu nici măcar nu mai faci parte din 
armată. De ce naiba ţi-am dat permisiunea de a acţiona în 
numele meu? Cred că sunt nebun. 

— Vă rog. 

În sală se lăsă liniştea. Prim-ministrul rămase dus pe 
gânduri un timp, apoi se ridică din nou şi se uită la Laskov. 

— Dacă mă convingi să intervenim, atunci aş fi, într- 
adevăr, încântat să conduci echipa. Nu mă pot gândi la o 
persoană mai potrivită pentru această misiune, spuse el cu 
subînţeles. 

Laskov salută, făcu stânga împrejur şi se îndreptă, cu 
demnitate, spre hol, urmat de Talman. 

Talman îi vorbi în şoaptă în timp ce trecură pe lângă 
oamenii adunaţi în hol. 

— Ce fel de informaţii poţi obţine într-un timp atât de 
scurt? 

Laskov ridică din umeri. 

— Nu ştiu. 

leşiră şi trecură printre coloanele fațadei, apoi printr-o 
poartă de fier şi ajunseră în stradă. Mergeau tăcuţi. Peste 
lerusalim se lăsase liniştea, tulburată doar de vântul 
fierbinte şi uscat. În ciuda căldurii, noaptea era feerică, aşa 
cum numai lerusalimul poate fi în timpul primăverii. Aerul 
era plin de parfumul mugurilor, iar cerul era limpede 
precum cristalul. Luna ajunsese aproape sus, deasupra 
capului, răspândind o lumină galben-verzuie. Ca într-un sat, 
fiecare spaţiu liber era plin cu flori, viţă de vie sau copaci, 
iar străzile erau pavate cu pietre de demult. Casele ar fi 
putut avea la fel de bine douăzeci sau două mii de ani 
vechime. Nimic nu părea să conteze în lerusalim. Totul era 
fără vârstă şi străvechi totodată. 

— Atunci de ce naiba ai mai vorbit? întrebă Talman. Aşa 
exista o şansă să se voteze pentru o intervenţie. Acum însă 
le-ai oferit o portiţă de scăpare. 

— N-ar fi votat niciodată pentru intervenţie. 

Talman îl privi pe Laskov în lumina slabă. 

— Ai îndoieli? 

Laskov se opri brusc. 

— Nu am nicio îndoială. Sunt în Babilon, Itzhak. Ştiu asta. 
Ezită, apoi spuse: Îi aud. 

— Prostii. Voi, ruşii, sunteţi mistici incorigibili. 

Laskov încuviinţă din cap. 

— Aşa e. 

Talman se folosi de vechea lui autoritate. 

— Insist, să ştiu la ce te-ai gândit când ai spus că vei 
furniza o dovadă incontestabilă. 

Laskov începu să meargă din nou. 

— Să presupunem că ai vrea să transmiţi un mesaj la 
mare altitudine. Cum ai face chestia asta, fără să te 
foloseşti de radio? 

— Te referi la un mesaj fotografic? Păi aş face un semn 
mare pe pământ. Sau, dacă e imposibil, sau dacă ar fi 
întuneric, iar nava ar fi prea sus... sau, în caz de furtună de 

nisip, aş crea o sursă de căldură, probabil. Dar am văzut 
sursele acelea de căldură. Ele nu sunt concludente. 

— Dacă una dintre ele ar avea forma Stelei lui David, ar fi 
concludente. 

— Niciuna nu avea forma asta. 

— Ba da. 

— Banu. 

Laskov părea să vorbească de unul singur în timp ce 
continua să meargă. 

— Mă mir că, dintre atâţia oameni cu cap, niciunul nu s-a 
gândit la asta. E adevărat că activitatea de recunoaştere în 
infraroşu e un domeniu mai puţin accesibil. Poate că au o 
stea care aşteaptă să fie aprinsă de îndată ce zăresc un 
avion. Nu înţeleg că, dacă o aprind, ar trebui să treacă mai 
multe ore după ce a ars, pentru a putea fi fotografiată dintr- 
un avion. Dobkin sau Burg ar fi trebuit să se gândească la 
asta. Dar poate că îi critic degeaba. S-ar putea la fel de 
bine să nu aibă nicio rezervă de kerosen sau să nu o poată 
folosi dintr-un motiv sau altul. Sau, poate, le-a trebuit 
pentru bombe. Şi apoi, cum să le treacă prin cap că cineva 
va face o recunoaştere deasupra Babilonului? Adică... 

Talman îl întrerupse. 

— Teddy, problema e că ei nu au aprins o Stea a lui 
David sau un mesaj care să ne spună: „Oameni buni, 
suntem aici.” Poate că nu au avut timp înainte... Vocea i se 
pierdu. În orice caz, un asemenea semn nu există. 

— Dacă ar exista... 

— Pe mine m-ar convinge. Şi ştiu că şi pe mulţi alţii. 

— Bine, atunci n-ai decât să priveşti fotografiile pe care 
cei de la Serviciul de Informaţii al Forţelor Aeriene nu au 
socotit că merită să le trimită prim-ministrului. Sunt sigur 
că vom găsi căldură rezultată de la arderea cu kerosen a 
unei Stele a lui David. Nu trebuie decât să ştii ce cauţi şi vei 
găsi imediat. 

Talman se opri dintr-o dată. Vocea îi era joasă, aproape 
ca o şoaptă. 

— Eşti nebun? 

— Deloc. 

— Vrei să spui că ai fi în stare să modifici una dintre 
fotografiile acelea? 

— Crezi că sunt ori au fost la Babilon? 

Talman credea, dar nu ştia de ce. 

— Da. 

— Crezi că scopul scuză mijloacele? 

— Nu. 

— Dacă soţia sau fiicele tale ar fi acolo, ai gândi la fel? 

Talman ştia de relaţia dintre Laskov şi Miriam Bernstein. 

— Da A 

Laskov dădu din cap. Talman nu minţea. Işi petrecuse 
prea mulţi ani printre englezi. Emoţiile aveau un rol 
neglijabil sau nici nu interveneau în deciziile pe care le lua. 
În general, era un lucru bun. Dar Laskov era de părere că, 
uneori, n-ar strica să fie şi puțin evreu. 

— Promiţi să uiţi ceea ce am spus şi să te duci să dormi 
un pic? 

— Nu. De fapt, consider că e de datoria mea să te 
arestez. 

Laskov îşi puse mâinile sale mari pe braţele lui Talman. 

— Itzhak, la Babilon mor oameni, ştiu asta. Ruşii sunt 
mistici, iar ruşii evrei sunt mai răi decât toţi. Îi văd, pe 
cuvânt. Astă noapte i-am văzut în vis. Am văzut-o pe 
Miriam Bernstein cântând la literă - un fel de harpă - şi 
plângând pe malul unui râu. Abia în cafenea am înţeles 
sensul visului. Crezi că aş fi în stare să mint în legătură cu 
asta? Nu, sigur că nu poţi crede. Itzhak, lasă-mă să îi ajut. 
Lasă-mă să fac ceea ce trebuie făcut. Uită ce ţi-am spus. 
Când erai comandantul meu, ai trecut cu vederea peste 
unele lucruri o dată sau de două ori - da, da, ştiu că ai 
făcut-o - n-are rost să te simţi tulburat, Du-te acasă şi 
dormi până la amiază, iar când te vei trezi, totul se va fi 
sfârşit. Vom avea parte de o sărbătoare naţională sau, da, 
poate de o tragedie. Poate va fi chiar şi un război. Dar ce 

putem face? Dă-mi voie să fac asta. Nu-mi pasă ce se 
întâmplă cu mine după aceea. Dar acum dă-mi voie să plec. 

Strânse cu putere braţele lui Talman. 

Pe Talman îl stânjenea această bruscă intimitate fizică şi 
emoţională cu Laskov. Făcu o mişcare care să îi arate 
acestuia că prefera să îi dea drumul, dar Laskov nu slăbi 
strânsoarea. Pentru Talman era un moment esenţial şi, de 
aceea, era convins că decizia lui putea fi mai bună dacă 
Laskov păstra o oarecare distanţă. Israelienii stăteau prea 
aproape, nu chiar ca arabii, dar, în orice caz, nu suficient de 
departe. Prea aproape pentru gustul lui Talman. 

— Păi... Dar apropierea lui Laskov îl făcea să... ce? 
Simţea căldura şi răsuflarea acestuia. Simţea cum printre 
degetele lui pătrundea ceva în trupul său. Pe cuvânt... Era 
foarte jenat. Chipul celuilalt era la nici jumătate de metru 
distanţă de al lui. Simţea... ceea ce simţea Laskov. Cred... 
că o să mă duc acasă... Nu. O să vin cu tine... Da, la dracu'! 
E o nebunie, ştii asta... o adevărată nebunie, dar, cu toate 
astea, o să te ajut... Da! 

Laskov surâse încet. Da, îl cunoştea bine pe Talman. 
Chiar şi el putea fi impresionat. lar ideea cu visul fusese 
excelentă. 

— Bun. li dădu drumul lui Talman şi se retrase un pas. 
Ascultă, ştiu un specialist în tehnică fotografică aeriană în 
Tel Aviv. Îl putem lua în drum spre Citadelă. E în stare să 
facă un depozit de materiale să arate ca un nud al lui 
Elizabeth Taylor, dacă vrem. Va face tot ce îi cer, fără să 
pună întrebări. 

Talman încuviinţă din cap şi cei doi începură să meargă 
din nou, aproape în fugă, spre staţia de taxiuri din 
vecinătatea prim-ministrului. Săriră într-o maşină. 

— La Tel Aviv, spuse Laskov aproape fără suflare. 
Urgenţă naţională. 

29. 


Benjamin Dobkin luă mâna lui Shear-jashub. Stăteau pe 
cheiul de pământ de lângă Eufrat. Erau priviţi în tăcere de 
întreaga populaţie a satului, câteva zeci de persoane, care 
stăteau la capătul cheiului. Luna dădea la iveală norii de 
praf de pe celălalt mal. Pe malul acesta bătea vântul, dar 
cea mai mare parte a prafului cădea în fluviu. Acesta era 
învolburat, şi valuri mici se izbeau de chei. Nu era uşor să îl 
traversezi şi nici să călătoreşti pe uscat. Dobkin privi din 
nou către bătrân. 

— Duceţi-l în mlaştini şi lăsaţi-l să-l mănânce şacalii, iar 
când vine dimineaţa, vedeţi-vă de treburile voastre. 

Bătrânul dădu din cap plin de respect. Nu mai avea 
nevoie de instrucțiuni asupra felului în care să 
supravieţuiască. Satul său rezistase peste două mii de ani 
unor evenimente care se asemănau perfect cu Holocaustul 
european. 

— Dumnezeu să te însoţească în călătoria ta, Benjamin! 

Dobkin purta hainele de campanie, pătate cu sânge, şi 
Kheffiyah-ul arabului mort, care avea să fie în curând dat ca 
hrană şacalilor. Dobkin nu putea să scape de gândul că 
Rish avea să ajungă, în cele din urmă, şi în satul acesta şi, 
vrând să îl răzbune pe Talib, avea să desăvârşească 
distrugerile pe care cele două milenii de suferinţă nu 
reuşiseră să le încheie. 

— Crezi că, dacă ar fi posibil, oamenii tăi ar dori să se 
întoarcă în Israel? 

Shear-jashub îl privi pe Dobkin. 

— La lerusalim? 

— Da. Acolo sau oriunde în Israel. Pe plaja Herzlya, dacă 
vreţi. Înţelegea oarecum ce se petrecea în mintea 

bătrânului.Pentru acesta, Israelul era doar un nume biblic, 
la fel ca luda şi Sion. Nu prea era un loc ideal şi nu avea 
mai multă semnificaţie decât avusese Babilonul pentru 
Dobkin cu două zile în urmă. E un loc bun. Şi ţara e bună, 
continuă Dobkin. Aici s-ar putea să fiţi în primejdie. 

Cum naiba să sari peste două mii de ani de istorie? Nu 
numai ebraica era diferită, dar, în general, toate valorile şi 
conceptele nu mai erau aceleaşi. 

— Suntem mereu în primejdie aici. 

Ce drept avea el să le facă această promisiune de 
întoarcere în Israel? Cum ar putea să o respecte, dacă ei ar 
accepta-o? Şi totuşi, continuă: 

— Aţi trăit prea mult în Babilon. E timpul să veniţi acasă. 
Trebuia să insiste. Erau asemenea unor copii şi nu ştiau cât 
de bine le putea fi în Israel. lar lui nu îi plăcea să-i vadă pe 
evrei trăind în robie. Când, în timpul călătoriilor sale, vedea 
în diverse ţări evrei umiliţi, se înfuria şi simţea nevoia să le 
strige în faţă: „Idioţilor, veniţi acasă! Veniţi acasă şi staţi cu 
fruntea sus! Acum aveţi o patrie, pe care am dobândit-o 
plătind cu sângele nostru.” Strânse mai tare mâna 
rabinului. Veniţi acasă. 

Shear-jashub îşi aşeză cealaltă mână pe umărul lui 
Dobkin. 

— Aluf, începu el, ai venit ca să ne eliberezi din robie? 
Sau vei fi unealta anihilării noastre totale? Stai, lasă-mă să 
termin. Stă scris în Carte: „Atunci se ridicară cei mai mari 
dintre părinţii lui luda şi Veniamin şi preoţii, şi leviţii, 
împreună cu toţi cei ai căror spirit fusese chemat la 
Domnul, pentru a merge să construiască lerusalimul, Casa 
Lui.” Dar Dumnezeu nu a chemat şi spiritele părinţilor 
noştri, aşa încât ei au rămas pe loc. Dar dă-mi voie să-ţi 
spun ceva, Benjamin. Atunci când această Casă a Domnului 
a exilaţilor întorşi la locurile de baştină, acest Al Doilea 
Templu, a fost şi ea distrusă, iar populaţia s-a risipit şi a 
pribegit prin întreaga lume, cei ce au păstrat nestinsă 
flacăra cunoaşterii au fost evreii care rămăseseră în 

Babilon. Acesta, nu lerusalimul, a fost cel dintâi oraş al 
învăţăturii şi culturii evreieşti din anii aceia. lar Israelul va 
avea nevoie întotdeauna de exilaţii săi, Benjamin, pentru a 
fi sigur că va exista mereu cineva care să asculte de Lege şi 
care să se întoarcă la lerusalim, dacă va mai fi vreodată 
distrus. Zâmbi, iar chipul său arămiu se zbârci în lumina 
lunii. Sper că duhul lui Dumnezeu vă va călăuzi într-o bună 
zi, ajutându-vă să înălţaţi Cel de-al Treilea Templu. Şi dacă 
acest lucru se va întâmpla, ţine minte - dacă Ierusalimul va 
cădea încă o dată, evreii din Diasporă vor rămâne de-a 
pururi, chiar şi noi, cei de aici, ne vom întoarce şi vom zidi 
Cel de-al Patrulea Templu. Îi strânse mâna uşor şi umărul şi 
îl împinse cu blândeţe înapoi. Du-te, Benjamin. Du-te şi 
împlineşte-ţi misiunea. Apoi, poate vom mai vorbi despre 
lerusalim. 

Dobkin se întoarse imediat şi porni spre capătul cheiului. 
Privi înapoi peste umăr şi făcu un gest de adio către 
siluetele îmbrăcate în veşminte lungi care stăteau 
nemişcate în lumina lunii. Nu era pentru prima oară când 
avea senzaţia că nimic nu e adevărat. Ceea ce văzuse şi 
auzise aici, dar mai ales mirosul acestor locuri, îi răpeau 
capacitatea de a gândi raţional - de a gândi ca un militar 
din secolul al douăzecilea. 

Dobkin privi în josul fluviului, unde văzu o ambarcaţiune 
ciudată, numită gufa. Nu era decât un coş mare şi rotund, 
acoperit cu faimosul bitum al Babilonului. Arăta de parcă 
de-abia ar fi fost acoperită cu stratul de lut. Putea să aibă la 
fel de bine câteva zile sau câteva mii de ani vechime. 
Dobkin intră în ea, iar aceasta se scufundă până aproape 
de margini sub greutatea corpului său. Fu imediat urmat de 
un tânăr, Chislon, care nu părea să dea vreo atenţie celor 
câţiva centimetri care mai rămăseseră deasupra apei. Gufa 
se scufundă şi mai mult în apă, dar, în cele din urmă, reveni 
la un nivel de zece centimetri în partea în care se afla 
Chislon şi cinci, în partea în care stătea Dobkin. Chislon luă 
o prăjină lungă de pe mal, aruncă parâma de legare la chei 

şi împinse în pământ. 


Dobkin intuise corect că gufa era pentru prima oară 
folosită într-un moment în care fluviul se revărsa. Bănuiala 
îi fu confirmată la câteva momente după plecare, când 
văzu că, oricât de mult se apleca Chislon, prăjina nu mai 
atingea fundul fluviului. De câteva ori tânărul îl privi şi îi 
zâmbi. 

Gufa prinse viteză. Dobkin ştia că trebuia să ajungă la 
malul celălalt, cam doi kilometri în josul fluviului, dacă nu 
voia să depăşească prea mult capătul sudic al Babilonului, 
fiind apoi obligat să se întoarcă pe jos. Nu se simţea destul 
de puternic pentru o astfel de încercare. li surâse tânărului 
care, deşi încerca să pară calm, era vizibil speriat. 

O altă posibilitate care stăruise în mintea lui Dobkin 
fusese aceea de a merge până la Hillah. Poate că cei de 
acolo l-ar ajuta. Putea merge direct la garnizoana din Hillah, 
ca să le explice care era situaţia. Aceştia ar lua legătura 
imediat cu Bagdadul. Dar garnizoana din Hillah, ca şi 
autorităţile locale, de altfel, ştiau, fără îndoială, că la 
Babilon se întâmplă ceva. Şi atunci, de ce nu făceau 
cercetări? Se gândi puţin. Evreii nu avuseseră niciodată 
încredere deplină în faptul că un grup de oameni de altă 
naţionalitate le-ar arăta compasiune şi i-ar ajuta. Se 
aşteptau să fie trădaţi, şi rareori fuseseră înşelaţi în 
aşteptările lor. Nu, nu trebuia să meargă la Hillah, ci la casa 
de oaspeţi sau la muzeu. Acolo avea să pună mâna pe un 
telefon şi să ia legătura cu Israelul. Numai de acolo se 
putea aştepta să primească ajutor. Numai celor de acolo le 
păsa - şi chiar foarte mult - dacă el şi ceilalţi trăiau sau 
mureau. 


Vântul Șerji sufla peste ape şi, cum aici nu era nisip care 
să fie spulberat, viteza sa era şi mai mare. Gufa sălta şi se 
legăna, iar valurile se  revărsau peste marginile 
ambarcaţiunii din toate părţile. Aceasta începu să se 

rotească asemeni unui titirez, iar Dobkin fii cuprins de 
greață. Îl dureau coapsele şi la încheietura picioarelor. Se 
aplecă peste bord şi vomită tot ceea ce mâncase: un peşte 
necunoscut lui, numit masgouf, şi ceaiul de lămâie. 

Se simţi ceva mai bine şi, stând tot aplecat, îşi spălă faţa 
cu apă din fluviu. Observă că nici Chislon nu se simţea prea 
bine. 

Văzând câteva luminiţe pe malul îndepărtat, Dobkin i le 
arătă lui Chislon. 

— Kweirish, zise acesta. 

Dobkin era convins acum că îngrijorarea tânărului se 
datora vremii. Occidentalii aveau întotdeauna o încredere 
inexplicabilă în călăuzele înnăscute, dar adevărul e că 
acestea nu fac niciodată acele lucruri care, în concepţia 
aventurierilor occidentali, ar trebui să aparţină rutinei 
zilnice. Fără îndoială că era pentru prima oară când Chislon 
era obligat să traverseze Eufratul în timpul revărsărilor, la 
miezul nopţii, şi când vântul Şeij; tocmai începuse să sufle. 

Dobkin privea spre ambele maluri, care treceau rapid pe 
lângă ei. Pe cel estic pământul era acoperit de mari mase 
de praf oare întunecau luna. Ştia că asta însemna că pe 
deal ultimul act avea să aibă loc înainte cu mult ca luna să 
apună. 

Înainte de  Kweirish, fluviul făcea o buclă, iar 
ambarcaţiunea prinse şi mai multă viteză când ajunse la 
cotitură. Mica navă era acum cuprinsă de apele care 
curgeau cu mare viteză printre malurile ce se apropiau. 
Chislon continua să caute fundul fluviului cu prăjina, 
aproape făcând ca barca să se răstoarne când el se apleca 
prea mult. 

Dobkin încercă să calculeze când aveau să intersecteze 
malul. Înainte, fluviul făcea o nouă cotitură, către vest, şi, 
dacă nu se scufundau până atunci, poate că reuşeau să 
acosteze acolo. Aveau să ajungă astfel lângă peretele cel 
mai sudic al oraşului, iar el va trebui să se întoarcă vreo doi 
kilometri pe jos, până la Poarta Iştar şi la casa de oaspeţi. 

Se întreba ce va face o dată ajuns acolo. 


— Dezastrele şi victoriile se aseamănă foarte mult, 
remarcă Hausner. 

Burg îndesă câteva chiştoace de ţigări în pipă şi o 
aprinse, aşa cum numai un fumător înrăit poate să aprindă 
o pipă în bătaia vântului. 

Stăteau amândoi ascunşi în ceea ce mai rămăsese din 
tranşeele de pe coasta de est. Vântul transporta nisipul, 
aducându-l încet-încet din nou în adâncitura de pământ şi 
refăcând nivelul normal al solului. 

— Unde e Kaplan? întrebă pentru a doua oară Burg. 

Cine putea şti cum de aflase Burg de plecarea lui Kaplan? 
se întrebă Hausner. Poate Naomi Haber era de vină. Burg 
îşi avea propriii susţinători. 

— Ştii, undeva pe aici, într-un loc numit Kut, o întreagă 
armată britanică a fost asediată de turci în timpul Celui de- 
al Doilea Război Mondial. Îşi aprinse o ţigară întreagă. Forţa 
britanică de intervenţie rapidă venise din India şi debarcase 
în Golful Persic, la gurile Tigrului şi Eufratului. Voiau să 
elibereze străvechea Mesopotamie de sub stăpânirea turcă. 
Populaţia arabă - arabii din deşert şi cei din mlaştini - 
acționau ca nişte vulturi. După fiecare confruntare dintre 
cele două armate, îi jefuiau pe morți şi îi terminau pe răniţi. 
Au hărțuit ambele armate şi i-au omorât pe soldaţii care se 
răzleţiseră, luându-le hainele şi armele. E, aşadar, o lecţie 
ce trebuie ţinută minte. Nu e bine să te aventurezi pe 
câmpiile mlăştinoase. Chiar dacă aşbalii nu ne prind, 
tâlharii arabi nu ne vor ierta. 

Burg îşi trase eşarfa mai aproape de faţă şi, vârând pipa 
într-un pliu al cârpei, începu, să tragă din ea. ÎI privi pe 
Hausner 

— Sunt absolut de acord cu tine în această privinţă. Mai 
târziu îi vom spune şi ministrului de externe povestea asta. 
Până una alta, spune-mi unde e Kaplan. 

— Povestea asta mai are un episod şi o morală, Isaac. 

— În regulă, zise Burg, dând afară fumul cu un aer de 
resemnare. 

— După o mare bătălie cu turcii, britanicii au fost 
constrânşi să se retragă în acest oraş, Kut. Rămăseseră 
fără provizii, iar turcii asediau localitatea de mai multe luni. 
Deşi forţele britanice de susţinere se aflau la mai puţin de 
un kilometru de Kut, ele erau mereu respinse de turci. In 
cele din urmă, total lipsiţi de provizii, britanicii au fost 
obligaţi să se predea. Unul dintre punctele asupra cărora s- 
au concentrat cele mai multe critici ale comandantului 
britanic a fost lipsa unor incursiuni şi atacuri rapide în 
tabăra turcă. Raportul ministrului de război cerea să se 
termine cu apărările strategice şi recomanda o mai mare 
mobilitate a defensivei. Să se renunţe la zidurile de apărare 
şi să se folosească, în schimb, armele şi strategia. Ştiinţa 
militară a acceptat între timp ideea. Tu de ce nu vrei să o 
faci? 

Burg râse forţat. 

— Nu prea văd asemănarea. 

— Ea există. Tactica bine gândită e eficientă fie că e 
aplicată la Kut, la Khartoum sau Babilon. Şi, apropo de 
Khartoum, nu uita că acolo ajutoarele britanice nu au 
întârziat decât o singură zi. Dar asta nu a făcut ca generalul 
Gordon, oamenii acestuia sau civilii să fie mai puţin morţi. 
Vom avea aceeaşi soartă, Burg, dacă nu primim ajutor din 
afară în câteva ore. Stăm aici şi nimeni nu încearcă să ne 
facă niciun rău, de aceea ne culcăm pe o ureche, crezându- 
ne în siguranţă. Dar în clipa în care panta va fi plină de 
aşbali însetaţi de sânge, care vor răcni din toate puterile, 
ne vom întreba cu toţii de ce n-am încercat asta sau ailaltă. 
Aşa că ţin să îţi spun, Burg, că orice metodă disperată de a 
câştiga timp merită încercată. 

— Unde s-a dus? La Poarta Iştar? 

— Nu. Numai până la zidul exterior al cetăţii. Pe acolo vor 
veni. 

— De unde ştii? 

— Toate problemele legate de strategia militară au un 
număr limitat de soluţii. 

— Când ne întoarcem, o să-ţi fac rost de un post la 
Colegiul de Război. Hausner se sprijini cu spatele de 
marginea tranşeei şi trase din ţigară, închizând ochii. Când 
le judecăm pe Bernstein şi Aronson? Înainte sau după tine? 

Hausner îndurase destulă umilinţă şi se purtase cu mai 
multă deferenţă decât îi stătea în caracter. Nu-i plăcea să 
împartă nimic, în niciun caz autoritatea de care se bucura. 
Se ridică brusc şi îl lovi uşor pe Burg cu degetul în piept. 

— Isaac, nu mă mai sâcâi, dacă nu vrei să apari tu în 
boxa acuzaților în locul meu. Chiar dacă se supune la vot, 
vor prefera să fie conduşi în sălbăticie de adevăratul 
ticălos, nu de imitaţia de ticălos, care eşti tu, ori de 
politicianul Weizman. Nu pot avea încredere deplină decât 
într-un adevărat ticălos, căci ştiu că nici tu, nici Weizman 
nu veţi lua decizii nepopulare şi nu îi veţi sili să facă nimic. 
Aşa că stai în banca ta. În curând n-o să îţi mai stau în drum 
- o să dispar din viaţa ta 

Burg privi la cupa strălucitoare a pipei sale. 

— Jacob, nu am încredere în tine. Cine crede că dezastrul 
şi victoria sunt la fel e în stare să ceară încă o carte când 
are deja douăzeci de puncte pe masă. Nu aşa se acţionează 
în cadrul serviciilor secrete. Noi acceptăm câştiguri minime 
în schimbul unor pierderi minime. Nu ne aventurăm 
niciodată să obţinem marele premiu, dacă există o şansă 
pentru mari pierderi. La fel procedează toate serviciile de 
informaţii ale armatelor şi toţi miniştrii de externe care 
participă astăzi la joc. Tu eşti ultimul mare jucător. Numai 
că n-ar trebui să o faci cu viaţa altor oameni. Nici măcar 
viaţa unui singur om, Moshe Kaplan, un om curajos, nu 
trebuie riscată aiurea, irosită cu gândul că, poate, 
pierzându-şi-o pe a lui ne-ar ajuta pe noi. 

— Ştii foarte bine că o singură viaţă nu e considerată un 
risc prea mare. Chiar după regulile blestemate ale jocului 
tău, ar fi o pierdere acceptabilă în vederea unui profit uriaş. 

— Mi se pare o decizie prea subiectivă. Nu consider că 
pierderea unei vieţi omeneşti e nesemnificativă. 

— Nu eşti decât un ipocrit nenorocit. Toată viaţa ai făcut 
lucruri mult mai urâte. Şi să nu pretinzi că ţi-a părut rău 
când i-am cerut lui Dobkin să plece. Misiunea lui e aproape 
sinucidere, şi, deşi ştiai asta, nu te-ai arătat prea tulburat. 

— Asta e altceva. Dobkin e profesionist. El ştie că, măcar 
o dată în viaţă, se poate confrunta cu un astfel de moment. 

— Şi cu ce îi este lui sau mie mai uşor, din cauza asta? 
Crezi că mi-a plăcut că a trebuit să îi trimit acolo? 

— N-am spus asta. Şi nu mai striga. Nu sunt aici decât 
avocatul diavolului. 

— N-am nevoie de draci sau de avocaţii lor, Burg. Fac 
ceea ce cred de cuvinţă. Şi mă rog la Dumnezeu ca cei din 
Tel Aviv şi lerusalim să lase baltă teoriile cu privire la jocul 
acesta, căci, dacă nu sunt dispuşi să rişte pentru noi, când 
vor afla unde suntem, ne vor găsi morţi. 

Burg privi în josul pantei şi vorbi degajat: 

— Atunci poate că mai bine am muri decât să fim cauza 
altui război sau decât să periclităm, prin salvarea noastră, 
şansele Conferinţei de Pace. 

Deodată Hausner intui adevărul. Burg era gata să îi 
sacrifice pe toţi cei de acolo în vederea a ceea ce el 
considera drept un ideal superior. Prefera să moară plin de 
curaj - şi în tăcere - decât să îi provoace Israelului o nouă 
problemă. Era o chestiune de nuanţă, la urma urmei. El, 
Hausner, era gata să îl sacrifice pe Kaplan, pe sine însuşi, şi 
pe oricine altcineva, pentru atingerea unor țeluri mai înalte. 
Dar unde înceta sacrificiul? Dacă Israelul ar fi cotropit, ar 
refuza să îşi folosească armele atomice „pentru binele 
umanităţii”? Avea cineva, fie el simplu cetăţean ori popor, 
dreptul să spună „la dracu' cu binele altora, eu trebuie să 
trăiesc şi voi ucide pe oricine încearcă să-mi ia viaţa”? 

Şi totuşi, oamenii făceau sacrificii de dragul unor idealuri 
mai înalte. Şi Kaplan o făcea, chiar în clipa de faţă. Stând 
atât de singur în întuneric, îşi putea număra minutele care îi 

mai rămăseseră de trăit pe pământ. lar Burg era dispus să 
îi lase să moară pe toţi - inclusiv pe el însuşi - mai degrabă 
decât să constrângă Israelul să ia vreo decizie. 

Hausner se gândi la asta. El era gata să îşi sacrifice viaţa, 
dar asta pentru că destinul îl adusese într-o situaţie în care, 
continuând să trăiască, putea suferi mai mult decât murind. 
lar el, la rândul lui, îl pusese în aceeaşi poziţie pe Kaplan. 
Acesta n-ar mai fi putut trăi niciodată ca până atunci, dacă 
ar fi refuzat să îşi rişte viaţa acum. Dar îşi dădea seama că 
nu viaţa sau moartea îl stânjeneau, cât principiul unei 
intervenţii agresive. Evreii nu îşi puteau îngădui să alunece 
din nou în acea postură pasivă care dusese la moartea 
evreimii europene. 

Acceptarea argumentului lui Burg însemna pentru 
Hausner o abatere de la propriu-i caracter. Dacă prim- 
ministrul i-ar cere-o, Hausner i-ar răspunde: 

— La dracu’, vreau să veniţi mai repede aici şi să ne 
salvaţi. Ce naiba vă trebuie atât de mult? 

Fără îndoială că şi Burg era de aceeaşi părere, doar că el 
făcea pe avocatul diavolului. Burg vorbea aşa cum ar fi 
făcut-o ministrul de externe sau Miriam. Burg, spionul, avea 
multe identități şi vorbea multe limbi... Dar, dacă, într- 
adevăr, credea în ceea ce spunea, atunci se înşela. Burg 
trebuia urmărit. Poate că trebuia să plece. 


Hausner rămăsese singur în tranşee. Praful şi nisipul care 
pătrundeau în groapă începură să îi acopere picioarele. 
Urma locului unde stătuse Burg, în faţa lui, era deja 
acoperită. În curând acelaşi lucru avea să se întâmple cu 
tot ceea ce construiseră. Şi avionul va fi acoperit până la 
urmă, nu va mai rămâne din el decât silueta lui vagă. 
Osemintele lor vor zăcea îngropate în praf, iar dintre toate 
faptele şi viaţa lor nu va rămâne decât o nouă relatare 
scrisă a unui episod de suferinţă şi martiriu, care avea să 
fie înregistrată în Biblioteca de la Ierusalim. Luă un pumn 
de praf de pe piciorul său şi îl aruncă în vânt. Babilonul. Ura 

acest loc. Ura fiecare centimetru pătrat al acestui praf şi 
pământ mort. Babilonul. Corupător de oameni. Aici se 
săvârşiseră milioane de acte de depravare. Masacre, 
adultere, sacrificii sângeroase. Cum de fusese posibil ca 
dragostea lui pentru ea să înflorească într-un asemenea 
loc? 

Trimisese după ea, dar nu avea nicio garanţie că va veni. 
Inima bătea să îi spargă pieptul. Gura, care îi era de mult 
uscată, deveni lipicioasă, iar mâinile îi tremurau. Miriam, 
vino repede. Aşteptarea era insuportabilă. Işi privi ceasul. 
Trecuseră cinci minute de când plecase Burg şi trei de când 
el trimisese un mesager la Concorde. Voia să se ridice şi să 
plece, dar nu era în stare să facă vreo mişcare din locul 
unde ştia că ea va veni să îl caute. Auzi două voci şi zări 
două siluete. Una din ele arătă ceva cu degetul, apoi se 
întoarse şi porni în fugă. Cealaltă se îndreptă spre el. Işi 
linse buzele şi încercă să spună cu o voce cât mai sigură: 

— Aici! 

Ea se strecură în tranşee şi îngenunche în praf. 

— Ce e Jacob? 

— Voiam... doar să-ţi vorbesc. 

— Sunt liberă? 

— Nu. Nu pot face asta. Burg... 

— Poţi face ce vrei aici. Eşti regele Babilonului. 

— Incetează. 

Ea se aplecă spre el. 

— În parte eşti de acord cu Burg. O parte din tine spune: 
„Închideţi-o pe afurisită şi nu-i daţi drumul. Eu sunt Jacob 
Hausner, eu iau deciziile cele mai dure şi le respect” 

— Miriam nu... 

— Să nu mă înţelegi greşit. Nu mă interesează soarta 
mea, Nici măcar a lui Esther. Tu mă îngrijorezi. Pentru că, 
dacă vei lăsa ca farsa asta să continue, o parte din tine va 
muri. Cu fiecare minut cu care ea se prelungeşte din cauza 
ta, devii tot mai puţin o fiinţă omenească. Măcar o dată 
adoptă o poziţie de compasiune şi înţelegere. Nu trebuie să 

te temi să îi laşi pe toţi să îl vadă pe acel Jacob Hausner pe 
care îl cunosc eu. 

Hausner clătină încet din cap. 

— Nu pot. Mă tem. Mă tem că, dacă arăt milă, totul se va 
duce de râpă aici. Mă tem că... 

— Că tute vei duce de râpă dacă arăţi compasiune. 

Se gândi la Moshe Kaplan. Cum de-i făcuse aşa ceva 
omului ăluia? Işi aminti de alţi Moshe Kaplan pe care îi 
cunoscuse de-a lungul anilor, apoi de Miriam, când aceasta 
recitase Rugăciunea Ravensbruck. 

Ea spuse, de parcă i-ar fi citit gândurile: 

— Nu vreau să fiu victima ta, coşmarul tău, duhul care te 
înfioară. Vreau să te ajut 

El îşi îndoi picioarele şi îşi puse capul pe genunchi. Era o 
poziţie pe care o adopta de când era mic. Simţea că îşi 
pierde controlul. 

— Pleacă! 

— Nu-i chiar aşa de simplu. Jacob. 

Îşi ridică fruntea şi o privi prin întuneric. 

— Nu, nu e. 

Părea atât de rătăcit, atât de singur, gândi ea. 

— Ce voiai de la mine? 

Clătină din cap şi spuse răguşit: 

— Habar n-am. 

— Voiai să-mi spui că mă iubeşti? 

— Tremur ca un licean la prima întâlnire şi parcă am 
vocea în schimbare. 

Ea se întinse şi îşi trecu mâna peste tâmpla şi prin părul 
lui. El îi luă mâna şi o duse la buze. Hausner voia să o 
sărute, să o mângâie, dar nu făcu decât să o ia în braţe, 
ţinând-o strâns. Apoi o îndepărtă cu blândeţe şi puse un 
genunchi pe pământ îşi băgă o mână în buzunar şi căută 
ceva. Scoase o stea a lui David, din argint, şi i-o întinse în 
palma deschisă. Era formată din două triunghiuri lipite la un 
loc. Unele nituri păreau distruse, iar triunghiul se 
strâmbase. Spuse, încercând să pară calm: 

— Am cumpărat-o în timpul ultimei călătorii la New York, 
de la Tiffany. Dă-o la reparat, bine? 

li dădu steaua, iar ea zâmbi. 

— E primul dar pe care mi-l faci, Jacob. Şi nici măcar nu 
vrei să recunoşti că e un dar. Mulţumesc. _ 

Deodată, chipul ei deveni foarte sobru. Ingenunche în 
tranşee şi privi în jos, către steaua argintie pe care o ţinea 
în mână. 

— Jacob, şopti ea, te rog nu-ți irosi viaţa. Strânse pumnul 
şi îl duse la piept. Colţurile stelei îi pătrunseră în carne până 
când începu să sângereze. Işi plecă fruntea, străduindu-se 
să îşi înăbuşe lacrimile, până când începu să tremure. La 
naiba! La naiba! Lovi cu pumnii în pământ. Strigă în vânt: 
Nu, la naiba, nu te voi lăsa să mori aici. 

El nu spunea nimic, dar şi în ochii lui se vedeau lacrimi. 

Cu mâinile tremurându-i, îşi desfăcu un lănţişor de la gât. 
Pe el erau scrise literele ebraice care însemnau viaţă. Puse 
lănţişorul în jurul gâtului lui şi îi trase capul spre ea. 

— Viaţă, zise ea, suspinând. Viaţă, Jacob. 


Moshe Kaplan stătea ascuns într-o râpă şi privea prin 
lunetă. Lumina lunii era slabă, iar norii de praf imenşi, dar 
el îi vedea, fără probleme, pe aşbalii care înaintau în şir, 
îmbrăcaţi în uniforme de camuflaj, chiar pe lângă zidul jos, 
aflat la mai puţin de douăzeci de metri depărtare. Işi aminti 
de o stampă din secolul al nouăsprezecelea intitulată 
Adunarea  vârcolacilor.  Arăta nişte ființe  groteşti, 
neomeneşti, adunându-se lângă zidul unui cimitir din 
preajma unei biserici. Era o imagine înfricoşătoare, dar 
câtuşi de puţin asemănătoare cu cea pe care o vedea cu 
ajutorul lunetei. 

În timp ce privea, dintr-o dată, imaginea deveni mai 
întunecată, iar el îşi dădu seama că, în cele din urmă, 
bateriile se consumaseră. Privi pentru ultima oară prin 
lunetă, înainte ca imaginea să se piardă de tot, şi apăsă pe 
trăgaci. 

Pe deal, toată lumea înţelese că venise clipa. 

30. 


Dobkin îl împinse cu forţa pe Chislon înapoi, în gufa, apoi 
îndepărtă ambarcaţiunea de țărm. Aceasta era acum mult 
mai ridicată, iar Chislon avea să se descurce mai bine 
încercându-şi norocul cu fluviul decât împărtăşind soarta lui 
Dobkin. Apoi, Chislon era singura legătură dintre satul 
Ummah şi Dobkin, iar acesta nu voia ca legătura să fie 
descoperită de Rish, în caz că ar fi fost prinşi. Privi cum 
gufa se îndepărta pe fluviu în jos, înspre Hillah, până când 
n-o mai văzu. Se întoarse pe drumul său. 

Dobkin era total dezorientat şi nu îşi putea da seama cu 
exactitate unde se afla faţă de Poarta Iştar. Mergea prin 
furtuna de nisip care îl orbea, numărându-şi paşii. Peste tot 
se vedeau excavații nemarcate şi de mai multe ori fu gata- 
gata să cadă în câteva. Cel puţin, prezenţa lor îi confirma 
că încă se mai afla în Babilon. Mergea pe pământul albit şi 
azotos, rezultat din zidurile străvechilor clădiri, care 
împiedica dezvoltarea vegetației, transformând Babilonul 
într-un deşert îngrozitor. 

După ce parcurse trei sute de metri, urcă pe o ridicătură 
şi privi terenul din împrejurimi. Bănuia că la casa de oaspeţi 
vor fi lumini şi le căută din priviri prin beznă, dar nu văzu 
nimic. 

Auzi un zgomot în spatele lui şi se întoarse imediat. Ceva 
se mişcă în întuneric. Apoi îl văzu făcând încă o mişcare şi îi 
văzu ochii galbeni şi oblici strălucind. 

Şacalul se oprise pe un perete distrus, cu spatele înspre 
vânt şi cu faţa către Dobkin. Avea ochii pe jumătate închişi 
şi stătea acolo cu stoicism, îndurându-şi cu resemnare 
soarta nefericită. Dintr-o dată, Dobkin simţi un soi de 
simpatie pentru răpitor. 


391 


— Nu ştiu ce vrei aici, bătrâne vânător, dar sper că vei 
reuşi să găseşti atâta timp cât nu e vorba de mine însumi. 

Şacalul se mişcă grațios de-a lungul zidului, înaintând 
spre Dobkin. Apoi se opri, îşi ridică botul şi urlă, dar nu auzi 
niciun răspuns din partea tovarăşilor săi. Sări de pe zid şi 
dispăru în noapte. 

Dobkin cobori de pe movilă şi se adăposti câtva timp într- 
o casă parţial excavată. In ungherele întunecate erau 
ascunse bufniţe, care ţipară când el îşi făcu simțită 
prezenţa. Se aşeză pe podea, luptându-se cu durerea 
mistuitoare şi cu oboseala. lInchise ochii şi gândurile 
începură să îi rătăcească. 

Babilonul. Ce loc. Incredibil de mort. Şi locul ăsta încerca 
să îl omoare şi pe el, adăugând şi oasele sale pământului 
său albit. „lar Babilonul va fi doar praf şi pulbere, sălaş al 
balaurilor, un loc de mirare şi vaier, fără niciun suflet.” 
Profeţia lui leremia se dovedise la fel de adevărată precum 
cea a lui Isaia. 

În secolul al patrulea, îşi aminti Dobkin, un rege persan 
transformase oraşul într-o rezervaţie de vânătoare. Zidurile 
sale impresionante erau adesea menţionate printre 
minunile lumii antice, în locul Grădinilor Suspendate. Se 
mai aflau încă în picioare, în mare parte, deşi majoritatea 
celor trei sute şaizeci de turnuri de pază se prăbuşiseră. 
Această întâmplare stranie, transformarea celui mai mare 
oraş al lumii într-un loc al animalelor sălbatice - o veritabilă 
grădină zoologică - îl făcu pe Dobkin să se gândească şi 
mai mult la profeţiile lui Isaia şi ale lui leremia. Sălaş al 
fiarelor. 

Pe la începutul secolului al cincilea, cursul Eufratului se 
modificase, iar Babilonul devenise o imensă mlaştină, 
ultimele profeţii ale lui Isaia şi ale lui leremia împlinindu-se 
atunci când, aşa cum scrisese leremia, cu opt sute de ani 
mai înainte, „Marea s-a revărsat asupra Babilonului şi l-a 
acoperit cu mulţimea valurilor sale”. 

Dobkin simţi că adoarme şi se ridică imediat în picioare. 

Luă apă din burduf şi se spălă bine pe faţă. Fusese aruncat 
într-o lume stranie, şi bănuia că nimic nu era întâmplător. 
Numai că încă nu putea începe să descifreze sensul a ceea 
ce i se întâmpla. 

leşi afară din casa pe jumătate îngropată şi o luă pe o 
urmă care trecea pe lângă pereţii aproape acoperiţi de 
pământ. Se întoarse spre nord şi o luă pe malul Eufratului, 
care se revărsase. Merse aproape un kilometru, cu trupul 
aplecat împotriva vântului şi chipul acoperit de kheffyiah. 


La un moment dat vuitul scăzu în intensitate, şi, având 
impresia că aude un zgomot, îşi ridică fruntea. Din dreptul 
unei uşi, dintr-un perete, îl privea un arab. Dobkin îşi dădu 
seama că ajunsese în Kweirish. Il privi şi el pe arab, apoi se 
apropie. 

— Casa de oaspeţi, spuse în arabă, încercând să 
vorbească cu accent palestinian. 

Omul crezu că are în faţă un aşbal care rătăcise drumul 
în beznă. Nu prea îi suferea pe oamenii ăştia, dar ei păreau 
să reprezinte autoritatea locului în momentul acela. Era 
pentru prima dată când vedea un aşbal fără puşcă şi asta îl 
uimea. leşi în afara spaţiului uşii şi trecu pe lângă Dobkin, 
privindu-l îndeaproape când ajunse în dreptul său. 

Urmându-l, Dobkin îşi vâri mâna în centură şi scoase un 
cuţit dăruit de către evreii din Ummah. Merseră mai multe 
minute pe o stradă întortocheată, după care omul dispăru 
pe o alee dintre două clădiri. 

Dobkin continuă să meargă cu precauţie. Privi în josul 
aleii, dar arabul nu se mai vedea. Se lipi cu spatele de 
peretele din dreapta ţinând cuțitul gata să lovească. 

Deodată, arabul ieşi dintr-o nişă aflată în celălalt zid şi, 
întinzând braţul, zise: 

— Asta este drumul. 

Dobkin era sigur că aceea era cărarea caprelor, pe care îl 
condusese Hamadi pe el şi pe Hausner până la Poarta Iştar. 
Dădu din cap în semn de mulţumire, luându-şi cuvenita 

expresie de recunoştinţă şi făcând, totodată, un gest de 
binecuvântare. Işi dădu seama că, pentru a merge mai 
departe, trebuia să treacă foarte aproape de arab. Strânse 
mai tare cuțitul în mână şi continuă să meargă, cu umărul 
din dreapta uşor îndreptat înainte, până când ajunse faţă în 
faţă cu arabul. 

Acesta îşi înşfăcă propriul pumnal. Avea de gând să îl 
ucidă pe aşbal, pentru hainele şi încălţămintea lui, şi pentru 
ce mai avea în buzunare. Aşbalii nu îl vor mai căuta 
niciodată pe tovarăşul lor până la Kweirish. 

Dobkin trecu la mai puţin de un metru de arab şi îl ţintui 
cu privirea. 

Arabul observă cât de solid era aşbalul şi că, de 
asemenea, era pregătit de luptă. Se întrebă dacă nu cumva 
chiar plănuia să-l omoare. Privi în jos şi văzu cuțitul 
uriaşului. Să lovească cel dintâi sau să stea în expectativă, 
rugându-se lui Allah ca celălalt să nu aibă gânduri 
criminale? Desigur că acesta nu îl va ucide doar pentru 
amărâtul său de ge//ebiah şi pentru nişte sandale vechi. 

— Allah să te însoţească, zise, înclinându-şi capul şi 
lăsându-se la mila străinului. 

Dobkin ezită. Într-o clipită îi trecură prin minte motivele 
pe care le avea de a-l ucide şi de a-l cruța pe arab. 

— Şi pe tine, îi răspunse. 

Se strecură pe lângă el şi dispăru printre două case de pe 
cărarea caprelor. 

Avu din nou senzaţia aceea de deja vu în clipa în care 
pătrunse în oraş. Ştia că nu e decât un efect al oboselii şi 
stresului, combinate cu mulţimea de restaurări 
întâmplătoare şi hărţi vechi pe care le văzuse. Cu toate 
acestea, sentimentul persista. Bănuia că, la fel ca 
majoritatea evreilor, în caz că relatările legate de Robia 
babiloniană erau adevărate, avea şi el câţiva strămoşi care 
trăiseră prin acele locuri. Dar aceştia plecaseră neîntârziat 
atunci când Cyrus le spusese: „Plecaţi!” pentru a fi însă din 
nou împrăştiaţi de romani câteva secole mai târziu. De 

atunci şi până în 1948, ei fuseseră peste tot străini. Într-un 
fel sau altul, familia Dobkin ajunsese să trăiască în Rusia, 
după două milenii de peregrinări, iar de aici îşi sfârşise 
călătoria, revenind în Palestina. De acolo, din Israel, Dobkin 
se întorsese din nou în Babilon şi rămânea de văzut dacă 
avea să mai ajungă vreodată la lerusalim. 


Dobkin ajunse la vechiul curs al Eufratului. De acolo, 
urmând digul, nu era greu să ajungă în zona palatului. După 
un sfert de oră, se pomeni privind spre leii strălucitori ai 
turnurilor Porții Iştar. Trecu dincolo de poartă şi urmă 
Poarta Procesiunilor Sacre, până când văzu luminile casei 
de oaspeţi. Nu părea să fie nicio santinelă. Vizavi de casa 
de oaspeţi se afla un bivuac de corturi. lar la o oarecare 
distanţă, văzu micul muzeu. Aşbalii nu păreau să se mai 
afle acolo. Plecaseră, probabil, din nou pe deal, la atac. Pe 
când stătea, încercând să îşi recapete suflul, auzi o rafală 
lungă de AK-47 venind din direcţia dealului. Apoi se lăsă 
liniştea. Se întrebă cine trăsese. Probabil că cineva de la un 
avanpost. Încă un martir adăugat pe lista şi aşa suficient de 
lungă. 

În primul moment se gândi să îl caute pe doctorul 
Al-Thanni în muzeu, dar apoi se răzgândi. Timpul era foarte 
preţios acum. În plus, putea avea încredere în el? Sau, dacă 
avea încredere, voia să îl implice în această problemă? Işi 
dădu seama că nu ştia ce să facă, în afară de faptul că avea 
de dat un telefon foarte important. Nici nu voia să piardă 
prea mult timp meditând la un plan de acţiune. Această 
întreagă operaţiune incredibilă nu putea avea succes decât 
datorită curajului, îndrăznelii şi norocului. Până acum fusese 
foarte norocos, căci găsise satul Ummah şi făcuse rost de o 
uniformă de luptă. Găsise casa de oaspeţi, iar aşbalii nu 
păreau să se afle la corturi. Tot ce avea de făcut acum era 
să intre şi să îl omoare pe omul de gardă şi pe toţi ceilalţi 
care rămăseseră aici. Dar tot acolo puteau să se afle şi 
răniții, ca şi infirmierii. Puteau fi o mulţime de oameni. 

Urcă pe veranda din faţă şi deschise uşa care dădea în 
holul micuţ. Clipi, pentru a se obişnui cu lumina din interior. 
In spatele unei mese şedea un tânăr aşbal îmbrăcat în 
uniformă şi citind ziarul. Totul era atât de simplu, gândi 
Dobkin. Tânărul ridică privirea, şi Dobkin îl văzu cum se 
încordează, încercând să îl identifice. 

— Da? Bărbatul, Kassim, tocmai se hotărâse să o violeze 
încă o dată pe evreică, dacă nu cumva murise deja. Şi 
acum această întrerupere. Da? 

Era ceva în neregulă - uniforma aceea care nu se 
potrivea. Era udă şi avea pete de praf şi sânge. N-avea 
puşcă, însă avea un burduf, iar kheffiyah-ul nu stătea 
normal. Kassim se ridică. 

Dobkin se apropie de masă, dar nu foarte grăbit. Îl apucă 
pe tânăr de păr cu mâna stângă, în vreme ce cu dreapta îi 
înfipse cuțitul în gât. Răsuci cuțitul, apoi îl lăsă să se 
prăbuşească încet pe podea. Işi şterse mâinile pe ziar, apoi 
şterse masa şi aruncă ziarul în spatele acesteia, acolo de 
unde încă se mai auzea un bolborosit. Se întoarse şi se 
duse la uşa pe care scria în arabă „Director” şi o deschise. 

Biroul micuţ era luminat de o singură lampă aşezată pe 
podea, iar lângă aceasta zăcea o femeie sau o fată 
dezbrăcată şi culcată pe burtă. Era plină de sânge şi, dacă 
nu murise, nu părea a fi prea departe de moarte. După 
culoarea pielii şi tunsoare, Dobkin îşi dădu seama că nu o 
ţărancă de prin partea locului, care fusese răpită pentru un 
motiv evident. Se duse repede la ea şi o întoarse cu faţa în 
sus. Chiar dacă avea faţa tumefiată, chipul ei îi păru 
cunoscut. Cea mai mare temere a sa, că era una dintre 
evreice, se confirmă în clipa în care o recunoscu pe 
secretara lui Yigael Tekoah, neputându-şi aminti însă şi 
numele său. Ingenunche şi îşi puse urechea în dreptul inimii 
ei. Trăia. Îi privi trupul plin de răni sângerânde. Era ca şi 
cum ar fi lăsat-o să fie atacată de un animal sălbatic. 

O ridică şi o culcă pe un divan mic, lângă perete. Într-un 
cuier bătut în uşă atârna un gellebiah pe care îl luă şi i-l 

puse peste trup. Lângă un lighean cu apă şi sânge, pe 
bufet, se afla un vas de pământ plin cu apă. Turnă apă din 
ulcică peste faţa fetei. Aceasta se mişcă puţin. Puse vasul 
jos. Nu mai putea pierde nicio secundă cu tânăra rănită. Se 
duse la birou şi ridică receptorul. Gestul acesta obişnuit şi 
banal îi dădea o senzaţie stranie, similară cu cea pe care o 
avusese în timpul Campaniei Sinaiului, când găsise un 
telefon care funcţiona, în mijlocul unui sat distrus. Sunase 
în satul vecin, încă în mâinile egiptenilor, anunţându-şi 
sosirea iminentă. Atunci nu fusese decât o farsă. Acum nu 
mai era. Aşteptă nerăbdător tonul. Deasupra se auzeau 
paşi şi gemete. Infirmieri şi răniţi. Şi dincolo de perete se 
auzeau voci. Afară vântul mişca frunzele şi zgâlţâia 
geamurile. Dobkin se întrebă dacă nu cumva linia era 
moartă. Privi spre aparat. Nu avea discul cu numere. Era 
folosit numai cu ajutorul operatorului, dar oare cum se 
putea lua legătura cu acesta? Bătu îndelung în furcă. 

Deodată se auzi vocea enervată şi răstită a unui bărbat. 

— Da? Aici centrala din Hillah! Da? 

Dobkin respiră adânc. 

— Hillah, daţi-mi legătura cu linia internaţională din 
Bagdad, vă rog. 

— Din Bagdad? 

— Da. 

Dobkin ştia că va trebui să vorbească la fel de precaut ca 
un om care construieşte un castel din cărţi de joc. O 
singură mişcare greşită şi legătura putea fi pierdută. 

— Cine cheamă Bagdadul? 

Dobkin nu îşi apreciase niciodată ţara până în clipa în 
care călătorise în ţările totalitare. Ezită, apoi spuse: 

— Doctorul Al-Thanni. Nu. Desigur că operatorul de la 
Hillah cunoştea vocea doctorului. Mare greşeală. Adică sunt 
doctorul Omar Sabbah, un oaspete al doctorului Al-Thanni, 
de la muzeu. Bagdadul, vă rog. 

Urmă o pauză. 

— Aşteptaţi. 

Dobkin se întrebă dacă Al-Thanni se afla în camera sa din 
casa de oaspeţi sau stătea la muzeu. Ori poate că era la 
Bagdad? Ţinea receptorul la ureche, aşteptând. Un ceas din 
perete măsura minutele care se scurgeau. Se trezi privind 
în ligheanul cu apă şi sânge. Se întoarse. Îl usturau ochii şi i 
se părea că o să cadă dintr-un moment în altul. Luând 
telefonul cu el, îngenunche lângă Deborah Gideon. Îi umezi 
buzele cu apă din burduf şi îi picură câţiva stropi în gură. Îi 
luă pulsul, simţindu-i pielea fierbinte şi încercă să îi 
deschidă ochii. Era în stare de şoc, dar era tânără şi părea 
destul de puternică pentru a putea depăşi starea actuală. Îi 
atinse câteva răni şi le privi cu mai multă atenţie. Acum nu- 
i mai părea atât de rău că îl omorâse pe paznic. 

O ajută atât cât se pricepu în intervalul în care aştepta 
legătura, ţinând receptorul cu umărul şi urechea. Ceasul 
arăta că trecuse un sfert de oră. Vocile de dincolo de perete 
deveniră mai puternice. 

Jucau cărţi. Deasupra se auzi o bufnitură - un pacient 
căzuse din pat, sau, poate, murise şi fusese aruncat pe o 
targă. 

În hol intră cineva care începu să strige: 

— Kassim! Kassim! Unde eşti? 

Probabil că aşa îl chema pe tânăr, îşi zise Dobkin. Avea 
oare să-i dea cuiva prin cap să se aplece peste birou şi să 
se uite pe podea? 

Paşii se apropiară de uşă. Mânerul rotund se răsuci. Cu 
receptorul între umăr şi ureche, Dobkin se întinse şi stinse 
lampa. Uşa se deschise şi înăuntru pătrunse o rază de 
lumină din hol, trecând la un metru de el şi căzând pe locul 
unde zăcuse tânăra. Piciorul ei care atârna peste marginea 
sofalei intra în spaţiul luminat. 

— Kassim, unde eşti, afemeiatule? 

Operatorul de la centrala Hillah spuse: 

— Babilonul? Babilonul? Aveţi Bagdadul. Mai sunteţi pe 
fir? Mai sunteţi acolo, Babilonul? 

Dobkin rămase nemişcat, fără să respire măcar. 

Operatorul centralei din Hillah vorbi, adresându-se celui 
din Bagdad. 

— Am pierdut legătura cu Babilonul. 

Uşa se închise şi camera fu invadată de întuneric. 

Dobkin spuse în şoaptă: 

— Aici Babilonul. 

— Ce? Mai tare, mai tare! 

— Aici Babilonul. 

— Auziţi Babilonul, Bagdad? 

— Aud Babilonul, Hillah, îi zise operatoarea colegului ei 
din Hillah. 

Sunt foarte moderni cei din Bagdad, gândi Dobkin. 

— Babilonule, vorbeşte. Aici linia internaţională Bagdad. 

Dobkin se gândi din nou dacă n-ar fi mai bine să ceară 
legătura cu un birou al guvernului irakian sau să-i explice 
operatoarei cine era şi ce voia, numai că asta însemna să 
ceară din nou legătura cu un operator obişnuit în plus, ce 
birou guvernamental mai era deschis la ora asta? Şi ce 
reacţie putea să aibă operatoarea auzindu-i povestea? Prin 
minte îi trecură mai multe posibilităţi, dar fiecare dintre 
acestea se încheia cu spaima că telefonul va amuţi. 

— Vorbeşte, Babilonule. 

— Daţi-mi... 

În niciun caz, nu era posibil ca un apel din ţările islamice 
să ajungă în Israel, dar, cum nu ştia turceşte, trebuia să ia 
legătura cu un operator al liniei internaţionale a Turciei. lar 
dacă centrala din Bagdad, sau oricare alta, avea să mai 
asculte încă atunci când cerea Tel Aviv-ul, avea să devină 
foarte bănuitoare. 

— Babilonule! Mai sunteţi acolo? 

— Da. Atena. Daţi-mi Atena. 

— De ce sunaţi la Atena? Cine sunteţi? 

Căţea. 

— Sunt doctorul Omar Sabbah, domnişoară, şi doresc să 
vorbesc cu un asociat din Atena. Daţi-mi legătura imediat, 
vă rog. 

Câtva timp de la celălalt capăt al firului nu se auzi nimic. 

— O să mai dureze un pic, domnule doctor. Vă voi suna 
eu când stabilesc legătura. 

— Nu. 

De ce nu? 

— De ce nu? 

— Aăă... nu prea sună telefonul. Nu ştiu niciodată când 
primesc vreun apel. Tăcere. M-ai auzit, Bagdadule? 

— Da, da. Aşteptaţi. Voi încerca să stabilesc legătura. 
Rămâneţi pe linie deci. 

— Mulţumesc. 

Auzi cum centrala din Bagdad lua legătura cu Damascul, 
Damascul cu Beirutul, Beirutul, marea centrală a Orientului 
Mijlociu, sună imediat la Istanbul. Într-o vreme - chiar şi 
acum, uneori - Beirutul suna direct la Tel Aviv, aflat la 
numai două sute de kilometri distanţă, în josul coastei. Dar 
poate că astăzi n-ar face-o, şi nu voia să rişte. In dialogul 
dintre Beirut şi Istanbul araba deveni mai puţin cursivă. 
Minutele treceau. Lui Dobkin nu îi venea să creadă că 
ajunsese atât de departe. Se aştepta să i se întrerupă 
legătura sau să se deschidă uşa. Transpiraţia îi curgea pe 
faţă şi gura i se uscase. Asculta pe întuneric sunetele 
ritmice ale inimii. 

În încăperea de alături jocul de cărţi era pe terminate. 
Cineva strigă din nou după omul de gardă. Răniţii gemeau 
în continuare. Dobkin avu impresia că aude focuri de armă 
automată undeva la nord. Fata de pe sofa plângea în somn, 
iar Dobkin îşi ţinea răsuflarea. 

Istambulul luă legătura cu Atena. Operatorul de acolo 
vorbea turceşte mai bine decât ştia turcul greceşte. 
Istanbulul vorbi cu Beirutul. Beirutul, trecând peste centrala 
din Damasc, vorbi direct cu Bagdadul. Hillah nu mai era pe 
fir, iar Bagdadul vorbea acum direct cu Babilonul. 

— Aveţi legătura cu Atena. 

— Mulţumesc. 

Operatorul atenian pe care îl auzise vorbea turceşte, dar 

convorbirea fu imediat trecută unui operator care ştia 
arabă. 

— Numărul, vă rog. 

Mai asculta oare cineva din ţările islamice? Voia să ceară 
un operator vorbitor de engleză, dar se temea să nu 
producă vreo confuzie. Aşteptă un moment, pentru a le 
oferi centralelor intermediare răgazul să părăsească linia 

Operatoarele erau gălăgioase şi, probabil, n-aveau să 
aştepte decât până când primeau un alt apel sau până când 
se plictiseau. 

— Atena? întrebă el. 

— Da, domnule. Numărul, vă rog. 

— Puteţi să căutaţi dumneavoastră un număr? 

— Desigur, domnule. Pe ce nume? 

Dobkin făcu pauză, gândindu-se la o cunoştinţă dintre 
arheologi. 

— Doctorul Adamandios Stathatos. Locuieşte în districtul 
Kipseli. Pronunţă totul foarte rar. 

— Un moment, vă rog. 

Dobkin era sigur că operatoarele arabe închiseseră deja. 
Exista însă posibilitatea ca undeva, de-a lungul liniei, să se 
mai afle vreun om al forţelor de securitate. In acea parte a 
lumii, convorbirile internaţionale nu erau foarte frecvente. 
Chiar şi în Israel, acestea erau urmărite de Shin Beth. 

Operatoarea reveni. 

— Doctorul Stathatos din Kipseli. Am format numărul. 

— Nu, opriţi! 

— Domnule? 

— Anulaţi convorbirea. Mi-am amintit de ceva mai 
urgent. Ar fi putut vorbi cu doctorul Stathatos, îndeplinindu- 
şi astfel, probabil, misiunea. Dar ţinea nespus de mult să 
vorbească direct cu Tel Avivul şi acum era atât de aproape. 
Anulaţi convorbirea. 

Operatoarea din Atena anulă convorbirea. Era evident că 
asta o enervase. 

— Da, domnule. 

— Daţi-mi... Tel Avivul. 

— Tel Aviv-ul? Urmă o pauză. Se mai întâmplase şi altă 
dată. Nu o privea pe ea. Grecia şi Israelul erau în relaţii 
bune. Politica e o tâmpenie. Dar amărâtul ăla ar trebui să 
fie mai precaut când sună din Irak la Tel Aviv. Aşteptaţi un 
moment. 

Urmă un alt transfer de legături telefonice, se auziră 
câteva declicuri şi zgomote tipice, apoi sunetul liniei 
telefonice. 

— Aici Tel aviv-ul, se auzi o altă voce. 

Vocea vioaie şi atentă a unei tinere se auzi slab: 

— Numărul, vă rog. 

Inima lui Dobkin bătea să-i sară din piept. Voia să se 
strecoare în receptor şi să iasă la Tel Aviv. Voia să strige în 
microfon şi să-i spună fetei tot ce era de spus. 

— Numărul, vă rog. 

Îşi controlă vocea. 

— O clipă. 

Erau mai multe numere. În primul rând al său, numai că, 
desigur, soţia sa era cu vreuna dintre multele ei rude. O 
mulţime de numere. Prieteni, ofiţeri, politicieni. Dar, dacă 
vorbea cu un intermediar, când acesta se adresa 
guvernului, avea să producă tot felul de confuzii. 

— Domnule, dumneavoastră... 

— Cabinetul prim-ministrului din Tel Aviv. 

Nu putea să dea numărul printr-o linie internaţională, aşa 
încât urma să vorbească mai întâi cu centrala de la birou. 
Se întrebă dacă guvernul israelian era în Tel Aviv sau la 
lerusalim. Cel puţin, va vorbi cu un ofiţer de serviciu din Tel 
Aviv. Dobkin auzi din nou zgomote în hol. N-avea să mai 
treacă mult timp până îl descopereau pe Kassim. Pe linie se 
auzi sunetul telefonului. 

— Cabinetul prim-ministrului, zise operatoarea. 

— Întâlnirea comitetului de securitatea are loc acolo sau 
la lerusalim? 

De la capătul celălalt al firului nu se auzi nimic un 

moment. Informaţia putea fi citită în ziare, aşa încât nu 
exista niciun motiv pentru a răspunde. Totuşi... 

— Cine sunteţi, vă rog? 

— Generalul... Nu ştia care va fi reacţia femeii la auzul 
numelui său. Generalul Cohen. 

Ea nu zise nimic în prima clipă. 

— Vă voi face legătura la  lerusalim cu ajutorul 
operatorului din Tel Aviv, domnule general. 

— Mulţumesc. 

Auzi semnalul de ocupat. Probabil că toată lumea din 
Israel suna la biroul prim-ministrului în seara aceea, oferind 
sfaturi şi plângându-se. Aşa se întâmpla cu ocazia fiecărei 
crize. Toţi credeau că puteau fi prim-miniştri. 

— Toate liniile către lerusalim sunt ocupate, domnule. 

— E o convorbire internaţională, în interesul guvernului. 
Notaţi acest număr, adăugă el, dându-i numărul secret al 
lerusalimului. 

Telefonul sună aproape imediat 

— Da, zise o voce obosită de bărbat, care nu se prezentă 
nici pe el, nici biroul său. Cu cine vorbesc? 

Dobkin auzea activitatea operatorilor centralişti în fundal. 
Era o noapte grea acolo. Asta îl mângâie oarecum. 

— Ascultaţi-mă cu atenţie şi nu închideţi. 

— Nu, domnule. 

Omul răspunsese la o mulţime de telefoane în seara 
respectivă, şi nu toate fuseseră tocmai plăcute, dar nu se 
gândise niciodată că ar putea închide cuiva care suna pe 
linia VIP. 

— Sunt generalul Benjamin Dobkin. 

Îi transmise numele de cod şi numărul. 

— Da, domnule. 

Apăsă pe un buton, şi unul dintre oamenii din Shin Beth 
ai lui Chaim Mazar ridică receptorul în altă cameră. 

— Sun de la Babilon, Irak. Aici ne-au forţat să aterizăm cu 
avionul Concorde. 

— Da, domnule. 

— Ai verificat codul meu? 

— Da, domnule. 

— Şi totuşi, încă nu crezi că sunt generalul Dobkin. 

— Nu, domnule. 

— Nu te pot acuza de nimic, fiule. Acum ascultă. Trebuie 
să vorbesc cu cineva care îmi cunoaşte vocea şi poate să 
depună mărturie. 

— Da, domnule. 

Dobkin vorbea rar şi clar, dar nu foarte tare. 

— Notează numele următorilor generali. Dacă vreunul 
dintre ei e acolo, dă-mi-l la telefon, ca să-mi poată 
recunoaşte vocea. 

— Da, domnule. 

Dobkin înşiră câteva nume de generali ai armatei şi ai 
forţelor aeriene. 

— Dacă îmi faci legătura cu vreunul dintre ei, îmi va 
putea recunoaşte vocea. Se întrebă dacă nu cumva 
legătura îi va fi întreruptă undeva pe parcurs. Vreun 
operator va asculta să vadă dacă mai era încă pe fir, auzind 
astfel ebraica? Şi, oare, ce ar face un operator într-un astfel 
de caz? În regulă, tinere? 

— Da, domnule. 


Încă de când asculta convorbirea, cel de la Securitatea 
Internă luă legătura cu unul dintre consilierii prim- 
ministrului, care era în sala de conferinţă. Consilierul 
mâzgăli rapid o notiţă pe care i-o înmână prim-ministrului. 

Teddy Laskov îşi deschise geanta diplomat şi scoase 
şase fotografii făcute de la mare altitudine, fiecare arătând 
imaginea unei Stele a lui David, create acolo de un maestru 
aerograf. Se simţea ciudat de indiferent faţă de ceea ce 
avea de gând să facă. In orice caz, mai devreme sau mai 
târziu, vicleşugul avea să fie descoperit. Cariera sa se 
încheiase, dar după aflarea adevărului numele său va fi 
discreditat, iar el s-ar putea să sfârşească în închisoare. 
Atâta timp cât înşelătoria nu avea să fie descoperită decât 

după operaţiune, puţin îi păsa. Dar oare vor descoperi 
adevărul? Sau vor crede că nu e decât o iluzie 
întâmplătoare, un miracol? Într-un fel, asta şi era, căci 
acum devenise atât de sigur că ei se află la Babilon, atât de 
convins, încât era gata să rişte o pedeapsă cu închisoarea 
şi o cădere în dizgrație, numai pentru a-i face şi pe alţii să 
creadă acelaşi lucru? Luă fotografiile de pe masă şi le 
aranjă. Talman, care stătea în partea cealaltă a încăperii, îi 
prinse privirea. Pare trist, îşi zise Laskov. Trist, speriat, 
vinovat şi încurcat. Dar, privind către Laskov, Talman reuşi 
să zâmbească şi să încline uşor din cap. 

Prim-ministrul dădu notiţa la o parte, fără să o citească, 
şi zise: 

— Ei, domnule general? Ce avem acolo? Imagini color şi 
hărţi ale locului unde a aterizat avionul Concorde, 
transmise direct lui Teddy Laskov de către Gabriel, din 
partea lui Dumnezeu? la să vedem. 

Laskov nu păru să îl audă. 

Consilierul prim-ministrului îi atrase insistent atenţia 
acestuia asupra notiţei. În cele din urmă, el se uită la ea, o 
luă şi o citi. 


Benjamin Dobkin îi auzi din nou strigându-l pe Kassim. 
Fata gemu din nou prin somn şi, auzind-o, arabul de dincolo 
făcu o remarcă obscenă. Sunetul unor arme de foc rapide 
se auzi mai puternic decât şuierul vântului, iar Dobkin 
înţelese că nu mai are mult timp. Auzi un declic pe linie. 

— lerusalimul? lerusalimul? Mai sunteţi acolo? 

31. 


Ambuscadă lui Kaplan avu un efect neaşteptat, 
avertizându-i totodată pe cei de pe deal. 

Aşbalii aproape că rupseră rândurile şi o luară la 
sănătoasa, dar cei câţiva conducători care mai rămăseseră, 
printre care şi Rish, şi Hamadi, ripostară cu foc de armă. 

Poate că israelianul ar fi reuşit să se retragă, dar fusese 
cuprins de o anumită frenezie de a trage toate gloanţele. 
Sunetul şi mirosul, cărora li se alătura şi trepidaţia sacadată 
şi scânteile roşii-portocalii care ţâşneau pe gura ţevii, îl 
fascinau. Trăgând vreo două sute de gloanţe pe minut, 
reuşi să expedieze circa o mie de proiectile spre rândurile 
aşbalilor, decimându-i. Hausner nu se zgârcise când îi 
dăduse muniţia, iar el avea de gând să o folosească pe 
toată. 

Rish, Hamadi şi alţi câţiva observară, cu multă prezenţă 
de spirit, că focurile veneau dintr-o singură direcţie. Făcură 
astfel încât să ajungă în spatele acestuia, alergând sub 
acoperirea zgomotului de la arma lui Kaplan şi al vântului. 

Israelienii de pe deal auziră strigătele lui Kaplan la fel de 
puternic, acoperind vuietul vuitului, ca şi cum s-ar fi aflat 
într-o tranşee, la câţiva paşi distanţă. Nu muri imediat, iar 
strigătele lui avură, ca de obicei, un efect dublu: de a întări 
hotărârea celor deja foarte curajoşi şi de a-i descuraja pe 
cei slabi de înger. 

Hausner puse mâna pe microfon şi strigă. Vocea lui fu 
purtată de vânt de-a lungul zidului cetăţii. 

— Rish! Hamadi! Sunteţi nişte fiare! Nişte bestii! Te jupoi 
de viu, Rish! Când pun mâna pe tine, te jupoi de viu! 

Strigătele lui Hausner deveniră ascuţite, aproape isterice, 
greu de distins de ţipetele agonizante ale lui Kaplan sau de 


406 


lătratul prelung al şacalilor care începuseră să se învârtă 
din nou la poalele dealului. 

Cei de pe deal evitau să se privească în timp ce Hausner 
urla, striga şi scotea cele mai barbare sunete, amestecate 
cu cele mai vulgare şi obscene ameninţări şi invective 
imaginabile. Era limpede că omul îşi pierduse stăpânirea de 
sine. 

Cineva - Burg, probabil - luă microfonul şi începu să îi 
strige lui Kaplan cuvinte de încurajare şi alinare, care însă 
nu aveau niciun efect, căci omul continua să se stingă, 
scoțând sunete îngrozitoare. 

Israelienii începură să tragă în josul pantei. Aruncară 
totodată cele câteva cocteiluri Molotov, încercând să 
lumineze din nou coasta dealului. Însă vântul şi nisipul 
spulberat de acesta le stinseră imediat. 

Ultimii aşbali, mai puţin de patruzeci la număr, urcau 
coasta dealului perechi-perechi, la mari distanţe unii de 
alţii. Vântul îi împingea de la spate, făcându-i să înainteze 
mai uşor. Nisipul şi praful le mascau mişcările, iar vântul le 
acoperea zgomotele. Nici chiar scânteile armelor lor nu 
prea se vedeau, din cauza norilor de praf. 

Israelienii scoaseră nisipul din tranşee şi ripostară cu 
focuri de armă. Automatele AK-47 începură să se 
înţepenească aproape imediat, dar echipe special pregătite 
alergau în susul şi în josul liniei defensive, luând armele 
care nu funcționau şi ungându-le cu lubrefianţi de la 
Concorde. Cu toate acestea, nisipul îşi făcea efectul asupra 
puştilor ambelor tabere, dar, mai ales, asupra celor ale 
apărătorilor, care nu dispuneau de materialele de protecţie 
şi curăţare ale aşbalilor. 

Deşi şansele păreau egale de data asta, Hausner, Burg şi 
cam toţi ceilalţi ştiau că Şerji avea să îi piardă. Întăriturile 
slăbiseră, şiretlicurile fuseseră folosite, iar muniţia era în 
continuă scădere. Foamea, ca şi primele semne ale 
deshidratării, contribuia, de asemenea, la reducerea 
eficienţei acţiunilor militare ale evreilor. În plus, după câte 

se părea, exista şi o criză de autoritate, şi aceasta îi afecta 
pe toţi cei de acolo. 

Apoi, mulţi considerau, împreună cu Ariel Weizman, că 
uşa din spate era deschisă, că panta de vest şi Eufratul nu 
erau păzite. Dar, de fapt, Hamadi trimisese o echipă de pe 
coasta de est pe malul fluviului la câteva minute după 
pierderea legăturii radio cu Sayid Talib. Aşbalii de acolo 
aşteptaseră cu nerăbdare o tentativă de retragere de acea 
parte şi încă mai aşteptau. 

Aşbalii foloseau muniţia, ca şi cum ar fi fost nisip, 
aruncând-o la întâmplare către poziţiile israelienilor. 
Trăgeau rafale lungi, parcurgând orizontal coasta şi 
avansând câţiva metri de fiecare dată când alergau astfel. 


Hausner stătea pe movila postului de comandă împreună 
cu Burg. Se calmase, iar Burg era de părere că arată bine. 
Dar, spre îngrijorarea şi neliniştea lui Burg, acesta o rugase 
pe Miriam Bernstein să acţioneze ca principal mesager şi 
consilier al său. Din punct de vedere strict tehnic, şi ea, şi 
Esther Aronson erau încă în stare de arest, dar nimeni nu 
obiectă atunci când Hausner ridică orice interdicţie cu 
privire la mişcările lor. Miriam nu spuse nimic despre 
Kaplan sau despre scena cu microfonul. 

Hausner vorbi, acoperind zgomotul: 

— Când muniţia o să se termine, câţiva dintre oamenii 
noştri vor porni în fugă pe coasta de vest. 

Burg încuviinţă din cap. 

— Şi sunt convins că acolo se află câţiva aşbali care 
tocmai asta aşteaptă. Trebuie să reiterăm ordinele de a 
rămâne pe poziţii şi de a lupta până la ultima suflare. 

— Nu sunt soldaţi, îi aminti Hausner. Până la urmă, nu 
vor face decât ce le dictează instinctul. Coborându-şi vocea 
până ce aceasta aproape nu se mai auzi, adăugă: Câţiva au 
încheiat un pact de sinucidere... După ceea ce s-a 
întâmplat cu Kaplan, nu-i pot învinovâăţi... 

Pe mica movilă se lăsă liniştea. Stindardul improvizat 

stătea încă în bătaia vântului, dar praful maroniu 
modificase culorile liniei de coastă a Tel Avivului, catargul 
de aluminiu se îndoia tot mai mult spre pământ. 

Miriam începu să spună ceva, apoi se opri. 

— Ce e? întrebă Hausner. 

Ea începu iarăşi: 

— Ei bine... atâta timp cât încă mai avem muniţie şi 
aşbalii se află încă la o anumită distanţă, în josul coastei, 
poate că ar trebui... să ne retragem rapid, să traversăm 
vârful dealului, să coborâm pe coasta de vest - în ordine şi 
forţă - nu într-o retragere haotică. Ar trebui să reuşim să 
trecem de forţele plasate la malul fluviului. Putem să 
ajungem la fluviu şi să plutim pe el, prin întuneric. 

Hausner şi Burg se priviră, apoi se uitară la ea câteva 
clipe. 

— Nu cumva uiţi de răniţi? o întrebă Hausner. 

— Aceştia sunt, oricum, pierduţi, şi într-o retragere 
haotică, şi într-una ordonată.  Răspundem pentru 
majoritatea oamenilor, nu? 

— Te-ai schimbat mult. Dar mă întreb în ce sens? zise 
Burg. 

— De ce sună atât de îngrozitor când vine din partea 
mea? se întrebă ea retoric. Şi totuşi, aşa este, nu? Făcu o 
pauză, apoi adăugă: În orice caz, eu una aş rămâne în 
urmă, împreună cu un grup de voluntari, pentru a avea 
grijă de răniţi. Oricum, mă aflu sub ameninţarea unei 
condamnări la moarte, nu? 

Hausner clătină din cap. 

— Chiar şi când iei decizii dure, le faci să sune blând. lar 
problema este că, dacă ne retragem - ordonat sau 
dezordonat - sau dacă suntem învinşi şi siliţi să luptăm corp 
la corp, primul lucru pe care îl vom face va fi să îi 
împuşcăm pe răniţi. Ridică mâna pentru a o linişti. Nu te 
prosti, Miriam. Ai auzit ce i-au făcut lui Kaplan. Dumnezeu 
ştie ce s-o fi ales de Deborah Gideon. 

— Dar... au nevoie de ostatici. 

— Poate, interveni Burg. Dar poate că nu acum. Poate că 
acum nu urmăresc decât să se răzbune. În orice caz, dacă 
Rish şi Hamadi - în caz că mai e viu vreunul din ei - ar reuşi 
să îi împiedice să ne masacreze, nu putem spera decât să 
ni se administreze o tortură mult mai înceată şi rafinată, 
care să ne facă să mărturisim acele secrete de stat în 
posesia cărora ne aflăm. Nu, nu lăsăm nici răniții, nici pe 
îngrijitorii lor în urmă, nici nu vom încerca să facem vreun 
pas pe întuneric. Chiar şi cele mai bine pregătite şi 
disciplinate armate se feresc de manevrele nocturne. Dacă 
vom încerca ceva de genul ăsta, sunt convins că va fi un 
dezastru. 

— Atunci, ce putem face? întrebă Bernstein. Refuzaţi să 
ordonati retragerea sau predarea, dar nici nu încurajați o 
sinucidere în masă. Ce se va alege de noi? 

Hausner se întoarse cu spatele spre ea. 

— Nu ştiu, zise el. Cel mai bun deznodământ pe care mi-l 
pot imagina, în afara variantei unei salvări, este că fiecare 
bărbat şi femeie de aici va muri luptând. Fireşte, nu se va 
întâmpla aşa. Unii se vor preda, alţii vor fi luaţi prizonieri. 
Unii se vor sinucide, alţii vor fi omorâţi. Poate că unii dintre 
noi vor scăpa datorită întunericului. Va fi ca de fiecare dată 
când un asediu se termină cu victoria asediatorilor. 

Nimeni nu spuse nimic. Zgomotele luptei începeau să 
capete o oarecare regularitate. Ambele tabere erau obosite 
şi simțeau că asta e ultima confruntare. Toţi se mişcau 
mecanic, ca într-un dans ritual al cărui sfârşit avea să se 
producă la un anumit moment, oricât s-ar fi străduit ei să 
grăbească acest final. 

Aşbalii păstrau o distanţă respectabilă de trei-patru sute 
de metri şi făceau manevre laterale, încercând să îi ţină 
descumpăniţi pe israelieni şi căutându-le punctele slabe. 

Mai erau încă vreo trei ore bune până în zori, dar, dacă 
vântul nu se oprea şi praful nu se aşeza, ziua avea să 
înceapă, de fapt, chiar mai târziu. 

Era o luptă de uzură, bazată în primul rând pe logistică. 

Aşbalii încă mai aveau o anumită superioritate în privinţa 
oamenilor şi a armelor, fiind totodată net superiori din 
punctul de vedere al muniției, alimentelor, medicamentelor 
şi al apei. Era suficient să rămână pe poziţii, trăgând înspre 
israelieni până când erau convinşi că aceştia rămâneau fără 
muniții. Se bizuiau pe faptul că, fie şi în cazul în care 
israelienii aplicau o disciplină strictă în privinţa focului, 
muniţia lor nu putea să dureze până dimineaţă. 

Burg încerca să schiţeze în minte mai multe planuri. Să 
fugă acum? Să contraatace? Să aştepte până la sfârşit, apoi 
să lupte corp la corp? Să-i ucidă pe răniți? Ori pe Hausner? 
Vor fi oare salvaţi în al unsprezecelea ceas? Puțin probabil. 

— Ce s-o fi întâmplat cu Dobkin? 

Hausner se întoarse şi privi spre sud-vest, acolo unde 
presupunea că trebuie să se afle satul Ummah. Privea ca şi 
cum încerca să ia legătura cu Dobkin. Se întoarse din nou 
spre sud, către Poarta Iştar. 

— Presimt că n-a păţit nimic rău. 

Miriam se ţinea de braţul lui, fără să se ferească să îi 
arate lui Burg cum stau lucrurile. 

— O fi luat legătura cu cineva? 

— Oricum, tot ce vă pot spune e că, chiar dacă prin cine 
ştie ce miracol vorbeşte chiar acum cu vreo autoritate, mă 
îndoiesc că vom primi ajutor la timp. 

Privi la Hausner, parcă aşteptând ca aceasta să-i 
confirme spusele, dar, în realitate, dorea ca el să-l 
contrazică. 

Hausner se întoarse cu spatele către vânt şi privi spre 
vest. Arătă undeva spre linia invizibilă a orizontului. 

— Sunt convins că Teddy Laskov se ţine de cuvânt şi ne 
caută acum împreună cu escadrila sa de luptători, 
apropiindu-se tot mai mult... 

Burg se uită la Hausner, arătând spre cer. 

— Eşti cam prea optimist, Jacob Hausner, spuse el 
precaut. Sper să ai dreptate. 

Hausner îşi încrucişă braţele la piept. 

— Ştii, Burg, mi-e tare greu să accept că toţi oamenii 
aceia deştepţi din Tel Aviv şi lerusalim încă mai stau cu 
degetul în gură şi se întreabă ce să facă. Mă aşteptam la 
mai mult de la ei. Să fie doar patriotismul? Probabil. În fine, 
poate le cer prea mult. La urma urmei, şi eu eram unul 
dintre tipii deştepţi de acolo, şi uite ce frumos am învârtit 
lucrurile, Isaac. Au şi ei dreptul la câteva zile în plus, nu? 

Burg nu putu să nu râdă. 

— Nu azi. 

Ori de câte ori începea să se îndoiască de judecata lui 
Hausner, acesta arăta o intuiţie sclipitoare. 

Se apropia un mesager, iar Burg ieşi în întâmpinarea lui. 

Miriam se retrăsese câţiva metri, ascultând în linişte 
dialogul celor doi. Acum se apropie din nou de Hausner, îi 
apucă braţul şi i-l strânse cu putere. Se gândi la Teddy 
Laskov. Se gândise tot mai puţin la el în ultima vreme. 
După ce se prăbuşiseră, şi-l imaginase făcând exact ceea 
ce făcuse Hausner - coborând în avionul acela uriaş şi 
salvând-o, pe ea şi pe toţi ceilalţi. Ştia însă că, de fapt, el 
căzuse, probabil, în dizgrație şi că, parţial, era şi ea 
vinovată de aceasta. La început, refuzase să facă vreo 
legătură între influenţa ei asupra lui şi comportamentul său 
în aer, dar acea legătură exista şi era evidentă pentru 
oricine îi cunoştea pe amândoi. În cele din urmă, Miriam o 
recunoscu în aceeaşi clipă în care admise şi existenţa altor 
adevăruri. 

Hausner dădea viaţă celor ce se petreceau în jurul ei, aşa 
cum niciun bărbat nu mai făcuse vreodată. Alţi bărbaţi pe 
care îi cunoscuse adoptaseră concepţia ei despre viaţă, 
pentru a o flata sau a fi politicoşi. Aceştia erau oamenii pe 
care îi atrăgea. Slăbănogi cu ochelari, care stăteau lângă ea 
la seminariile şi întâlnirile diverselor comitete. Persoane 
care vorbeau în jargonul de partid şi care repetau clişee şi 
truisme, ca şi cum le-ar fi conceput chiar în dimineaţa 
respectivă. 

Laskov, ca şi soţul ei, de altfel, era diferit de toţi aceştia. 

De fapt, cei doi semănau oarecum, iar ea îi caracteriza pe 
amândoi drept sălbatici nobili. Jacob Hausner nu era decât 
o variantă extremă a aceluiaşi tip. Ea ar fi putut traversa 
această experienţă a Babilonului, fără să îşi schimbe prea 
mult optica asupra vieţii. Hausner o făcuse să deschidă 
ochii. Nu-i plăcea ceea ce vedea, dar putea acum să 
evalueze argumentele şi contraargumentele pentru o 
propunere de a-i împuşca pe răniţi, fără a face crize de 
moralitate. Era un lucru bun sau rău? Nu, nu era nici bun, 
nici rău. Pur şi simplu, era. 

— Îl cunoşti bine pe Teddy Laskov? îl întrebă pe Hausner. 

— Nu. Drumurile noastre s-au întâlnit rareori. 

Ea încuviinţă din cap şi, după o mică ezitare, spuse: 

— lţi place de el? 

— De cine? Lăsă tăcerea să se prelungească. Bănuiesc că 
de Laskov. E mai uşor să tratezi cu el decât cu voi, 
politicienii. 

Ea zâmbi pe întuneric. După un timp, spuse: 

— Îmi aminteşte de tine. 

— Cine? Laskov? Chiar aşa? 

Îl strânse mai tare de braţ. Prietenii de vârsta ei, care îşi 
aminteau de lagărele de concentrare, erau mai 
deziluzionaţi şi mâhniţi din pricina omenirii. Mulţi aveau 
probleme de ordin psihologic. Era hotărâtă să nu se lase 
afectată, de aceea împinsese optimismul şi buna dispoziţie 
până la punctul care îl făcuse pe un prieten psihiatru să le 
denumească un soi de nevroză. Şi totuşi, era afectată, 
desigur. Oamenii spuneau că se vede în ochii ei. Intr- 
adevăr, când se privea în oglindă, vedea şi ea acelaşi lucru. 

— Sunt sigură că şi el crede că totul s-a întâmplat din 
vina lui. 

— Asta înseamnă că avem ceva în comun. 

— Amândoi sunteţi egoişti, şi convinşi că toate lucrurile 
bune sau rele care se întâmplă în jurul vostru se datorează 
acţiunilor voastre. 

— Şi nu-i aşa? 

— Teddy Laskov era amantul meu, zise ea dintr-o dată. 

Burg o auzi fără să vrea pe când se întorcea la movilă. 
Încă îl mai enerva prezenţa ei. Şi acum asta. Era deja prea 
mult. Le întoarse spatele şi se îndepărtă. 

— Şi va fi din nou, spuse Hausner. 

— Nu cred. 

— Acest lucru nu este important acum, Miriam. 

Părea că îşi pierde răbdarea. 

— Nu şti...? 

— Câtuşi de puţin. Ascultă, du-te la Concorde şi vezi cum 
se descurcă Becker cu radiourile. Dacă nu apare nimic de 
raportat, şi probabil că aşa va fi, rămâi acolo. 

— De ce? 

— Stai acolo, fir-ar să fie! Nu trebuie să îmi justific 
ordinele nimănui, nici ţie. 

Ea făcu un pas, apoi se întoarse. 

— Nu te voi mai revedea, nu-i aşa? 

— Ba da. Îţi promit. 

Ea se uită în sus, către el. 

— Nu, n-o să te mai văd. 

El nu ştia ce să spună. Întinzându-se, ea îi luă capul între 
mâini şi, trăgându-l spre ea, îl sărută. El se eliberă din 
strânsoarea mâinilor sale. 

— Să nu părăseşti aeronava, zise în şoaptă. Orice s-ar 
întâmpla, promiţi? 

— O să te mai văd? 

— Da. 

Câtva timp se priviră în tăcere. Ea îi întinse încet mâna, 
atinse obrazul, apoi se întoarse repede şi dispăru 
întuneric, fugind. 

Hausner se uită în urma ei până nu o mai văzu. 

Tuşi, scuipând din praful ce îi intrase pe gât, şi îşi şterse 
ochii care îi lăcrimau. Nu-şi putea da seama ce învăţăminte 
trebuia trase din această îngrozitoare încercare, ce lecţie 
trebuia însuşită. Era aceeaşi străveche paradă omenească 
a curajului şi laşităţii, a egoismului şi a generozităţii, a 

inteligenţei şi a prostiei, a milei şi a neîndurării. Doar actorii 
erau alţii. Oare de câte ori mai trebuia jucat acest 
spectacol, în faţa cine ştie cărui spectator, aflat undeva, în 
afara lui? Şi de ce nu se termina mai repede? De ce le 
dăruise Dumnezeu inteligenţa şi puterea de a-şi prelungi 
suferinţa, de vreme ce sfârşitul era prestabilit? Hausner 
avea din nou senzaţia aceea neliniştitoare că e victima unei 
imense farse cosmice. Se întoarse înspre Burg şi strigă: 

— Dumnezeu mă pedepseşte în felul ăsta pentru că nu 
am renunţat la fumat, aşa cum i-am promis tatălui meu că 
voi face. 

Râse nervos. 

Burg îşi băgă mâna în buzunar şi simţi micul pistol 
calibrul 22. 

— Alo, lerusalimul? 

— Da, da, domnule... general. Aşteptaţi, spuse operatorul 
de serviciu. 

Prim-ministrul lovi cu creionul în masă câteva clipe, se 
uită din nou la notiţă şi apoi, uitându-se prin sală, zise: 

— Bănuiesc că mulți dintre dumneavoastră pot 
recunoaşte vocea generalului Dobkin. 

Incerca să-şi stăpânească emoția. 

Ridicându-se brusc în picioare, cei din sală începură dintr- 
o dată să strige şi să pună tot felul de întrebări. 
Prim-ministrul bătu în masă, cerând linişte. 

— Tăceţi şi ascultați cu atenţie. 

Făcu un semn omului care se ocupa cu problemele legate 
de telecomunicaţii, aflat în nişa sa. Câteva dintre boxele din 
sală fâşâiră puternic. Prim-ministrul apăsă pe un buton de 
pe panoul din faţa sa şi vorbi la un microfon: 

— Cine e acolo? 

Dobkin recunoscu de îndată vocea uşor zeflemitoare. 
Preţ de o clipă totul se învârti cu el, apoi se stăpâni. 

— Sunt generalul Dobkin, domnule prim-ministru. Îmi 
recunoaşteţi vocea? întrebă el după o scurtă pauză. 

— Nu. 

Dar pentru primul-ministru era limpede că mulţi dintre 
cei din sală păreau să o recunoască. 

Dobkin încerca să-şi alunge emoția din glas, pentru a 
părea cât mai natural cu putinţă. 

— E cineva acolo care să îmi poată recunoaşte vocea, 
domnule? 

— Să sperăm că da. 

Prim-ministrul privi în jurul mesei. Câteva capete 

încuviinţară încrezătoare. Un general care fusese sub 
comanda lui Dobkin pe când era colonel, spuse: 

— Sau o imitație foarte bună. 

— Spuneţi, domnule general, zise primul-ministru, încă 
nu pe deplin convins, dar foarte emoţionat. De unde sunaţi? 

Teddy Laskov ţinea strâns în mână fotografiile falsificate. 
încet-încet începu să le retragă uşor spre geanta sa 
diplomat. 

— De la Babilon, zise vocea preluată de boxă. 

În sală izbucniră strigăte şi cele mai multe capete se 
întoarseră spre Laskov şi Talman. Prim-ministrul ceru, în 
zadar, linişte, lovind în masă. Vorbi cât putu de tare la 
microfon. 

— Dar de unde sunaţi? Mă refer la aparat. Sunteţi //ber? 

— Da, eu sunt liber. Sun de la casa de oaspeţi de aici, 
domnule. Din preajma muzeului. 

Dobkin se străduia să îşi controleze vocea, dar aceasta 
tremura uşor. 

Prim-ministrul încerca, de asemenea, să pară stăpân pe 
sine, în timp ce vocea sa devenea tot mai nesigură. 

— Da, bine. În regulă. Ne puteţi prezenta o informare, 
domnule general? Ce naiba se întâmplă? 

Dobkin ştia că îl asculta întregul guvern, împreună cu 
cele mai importante autorităţi militare. Îşi adună gândurile 
şi făcu o foarte sumară recapitulare a celor întâmplate din 
momentul în care fuseseră pierduţi deasupra Mediteranei. 

Câţiva consilieri ieşiră în fugă şi se întoarseră la fel de 
grăbiţi în sala de conferinţe, aducând hărţi ale zonei, detalii 
şi cifre despre zborul spre Babilon, înclinația solului, vreme, 
momentul primei apariţii a soarelui şi încă vreo sută de alte 
informaţii care fuseseră adunate încă de când Laskov 
vorbise prima dată despre Babilon. Totul trebuia avut în 
vedere înainte de a lua ultimele decizii în privinţa unei 
acţiuni. 

În timp ce vorbea, Dobkin auzea paşii unor bărbaţi şi 
femei care treceau prin holul din afara uşii. Răniţii care mai 

puteau merge erau conduşi undeva. La capătul coridorului 
se deschise şi se închise o uşă. Dincolo, în camera în care 
se încheiase jocul de cărţi, se auzi acum un radio. O femeie 
cu o voce groasă cânta una dintre acele melodii arabe 
interminabile. Câţiva aşbali i se alăturară. Zgomotul 
acestora îi acoperea vocea, împiedicându-l însă şi să audă 
dacă în preajma uşii se află cineva. 

— Ce sugeraţi, domnule general? 

Dobkin recunoscu vocea generalului Gur. 

— Ce sugerez? Domnule general, vă sugerez să veniţi să 
ne scoateţi naibii de-aici. 

— Cum sunt terenurile de pe malul vestic? întrebă 
generalul Katzir de la Forţele Aeriene. 

— Umede încă, zise Dobkin. Dar mai departe de fluviu 
par mai uscate. 

— Crezi că autostrada pe care aţi aterizat ar suporta un 
C-130? 

— N-aş putea să vă spun, domnule general. S-ar putea s- 
o fi distrus când am aterizat noi. 

— S-ar putea să fim nevoiţi să folosim elicopterele, zise 
cineva. 

— Nu, răspunse Dobkin. Nu este timp pentru asta. Sunt 
atacați chiar acum. 

Altcineva spuse ceva despre trimiterea unei escadrile de 
avioane de luptă, mai întâi. Dobkin auzi mai multe voci în 
microfoane. Fu pomenit numele lui Teddy Laskov. Crezuse 
că deja acesta ieşise la pensie, dar, după câte părea, era şi 
el prezent la întâlnire. Ascultând cum dezbaterea se 
înfierbânta, Dobkin mai răspunse câtorva întrebări. 
Deodată, întrerupse energic discuţiile. 

— Domnule prim-ministru, mi-e teamă că trebuie să plec. 
Sunt aici trei domni cu câte un AK-47 şi când vor pricepe ce 
se întâmplă, sunt convins că vor vrea să las telefonul liber. 

Cei din lerusalim auziră sunete ce indicau parcă o luptă, 
apoi un sunet puternic ca o împuşcătură sau ca un obiect 
care se sparge. După aceea convorbirea se întrerupse. 

Miriam Bernstein şedea în scaunul copilotului, lângă 
David Becker. 

— Deci, nu crezi că ţi-a auzit cineva mesajele SOS? 

— Nu. Cobori volumul radioului, lăsându-l totuşi deschis, 
pentru a putea urmări situaţia. Aparatul Lear e încă acolo, 
sus, dar am impresia că au necazuri. 

— De ce? 

— De ce? Faptul că Hausner trimisese un mesager pentru 
a obţine acest raport indica neîncrederea lui şi a majorităţii 
celorlalţi în această soluţie a problemei lor. Miriam 
Bernstein era totuşi adjunctul ministrului transporturilor, 
prin urmare, superiorul lui Hausner şi al lui Burg. Dar asta 
nu mai conta. De ce? Pentru că nu poate să aterizeze în 
praful ăsta. Şi pentru că va trebui să coboare şi să se 
realimenteze undeva unde e mai puţin praf. Poate că atunci 
voi reuşi să trimit un mesaj. O privi peste umăr. Vrei să te 
duci să raportezi? Asta e tot ce am de spus. 

— Mai târziu. Ea privi prin geamul sfărâmat. Ţi-e frică de 
moarte? îl întrebă ea dintr-o dată. 

El întoarse capul şi o privi în lumina slabă a 
instrumentelor de bord. Nu se aşteptase nicidecum la o 
astfel de întrebare de la această femeie rezervată. 

— Nu, nu cred. Mă tem să zbor din nou, dar nu de 
moarte. Ciudat... Habar nu avea de ce se lasă antrenat într- 
o asemenea discuţie intimă? Dar dumneavoastră? 

— Aproape toţi cei care mi-au fost apropiaţi sunt acum 
morţi. Schimbă subiectul. Ce părere ai despre Jacob 
Hausner? 

El îşi ridică privirea din jurnalul în care tocmai începuse 
să scrie. Bănuia că Hausner şi Bernstein deveniseră foarte 
intimi, dar asta nu putea să schimbe nimic din opinia sa, 
particulară sau publică, despre Hausner. 

— Un nazist 

— El are o părere bună despre tine. 

Becker nu înţelegea motivul şi nici finalitatea acestei 

discuţii. După toate aparențele, ea era surescitată şi nu 
dorea decât să stea de vorbă. Oamenii fac lucruri 
caraghioase când îşi privesc moartea în faţă. El însuşi, abia 
mărturisise că se teme să zboare, lucru pe care nu l-ar fi 
destăinuit nici psihiatrului său. 

— Să nu mă înţelegeţi greşit, doamnă Bernstein. Mă 
bucur că l-am avut alături de noi în această misiune. 
Probabil că totul s-ar fi terminat de mult pentru noi, dacă 
nu ar fi fost el aici. 

Continuă să o privească. Nu părea surescitată. Părea... 
fericită, încântată. Privi în jos şi începu să scrie din nou. 


— Eu îl iubesc. 
Vârful creionului lui Becker se rupse. 
— Oh. 


Focurile de armă păreau să se audă tot mai puternic, iar 
Becker ridică privirea. Noaptea era mai înfricoşătoare, mai 
urâtă şi mai rău prevestitoare când era privită din cabina 
de comandă. Tot ce văzuse, văzuse printr-o bucată de 
plexiglas, aşa că, vrând-nevrând, începuse să asocieze 
spaima şi pericolul cu plexiglasul. Moartea, de asemenea. 
Când privea prin parbrizul vreunei maşini sau prin geamul 
vreunei ferestre, îl apuca durerea de stomac, dar, până în 
acel moment, nu înţelesese de ce. Interesantă descoperire 
făcuse. Numai că un pic cam târziu. 

— Aaa. Asta-i... sunt... 

— Ce scrii acolo... David... Pot să-ţi spun aşa...? 

— Desigur. Inchise carnetul. E jurnalul de bord. 

Ea se aplecă spre el. 

— Vrei să spui că ai notat tot ce s-a întâmplat? 

— Mda, dar într-un stil foarte arid, strict formal. 

— Îmi dai voie să mă uit? 

Ea întinse mâna, iar el îi dădu jurnalul. 

Se lăsă pe spătarul scaunului, îl deschise şi, după ce îl 
răsfoi puţin, citi la întâmplare: 

Ora 16:02: Trecut pe frecv. Tact. Alt. Gen. Laskov a 
transmis ultimul mesaj: E-2D ne va urmări cu radarul. 

Laskov renunță la ideea folosirii Phoenix-ului. Escadrila se 
întoarce. 

Mai dădu câteva pagini. 18:31: Zbr. Sfârşitul. Hess mort 
din cauza fracturii craniene produse de o cărămidă 
pătrunsă prin parbriz în timpul rulării. Pilotul ar fi trebuit să 
ridice apărătoarea supersonică mai repede, în preg. 
aterizării. Putea evita moartea. Ea privi câteva clipe 
această ultimă notație şi zâmbi forţat, închizând carnetul. 

— Ni e spune Poporul Bibliei şi suntem oameni cultivați. 
Cuvântul scris ne-a ţinut la un loc în vremea Diasporei. E 
ciudat că nimeni altcineva nu s-a gândit să scrie într-un 
jurnal cronica faptelor noastre de aici. 

— Păi... Becker găsi un chiştoc de ţigară şi îl aprinse. 
Asta nu prea este o cronică, doamnă Bernstein... 

— Miriam. 

El ezită. 

— Miriam. E datoria mea să... 

— Păi, tocmai asta e, David. Întotdeauna este datoria 
cuiva. A unui scrib, a unui librar, a unui cărturar, a unui 
comandant de navă. De-a lungul întregii noastre istorii, 
întotdeauna cineva a avut ca misiune realizarea şi 
păstrarea relatărilor scrise. lar uneori acestea au fost chiar 
foarte utile. Ezra era scrib, de la el avem singura relatare a 
repatrierii exilaţilor din Babilon. În epoca noastră un căpitan 
de aeronavă ar putea îndeplini cu succes această menire. 

— Probabil. 

Ea se aplecă înspre el. 

— Nu pot să te conving de importanţa rolului tău, dar 
cred că trebuie să te conving să ascunzi cumva carnetul 
asta. 

— Probabil că e o idee bună. 

Ea făcu gestul de a înapoia jurnalul, dar ezită. 

— Dacă nu te superi, aş putea să scriu şi eu propria mea 
variantă asupra celor întâmplate aici? N-o să ocup prea 
mult spaţiu. 

Becker zâmbi forţat 

— Scrie cât vrei. Tocmai am făcut ultima notare, cred. 

— Îţi mulţumesc. Ai cumva indigo? Aş vrea să fac şi o 
copie a rândurilor pe care le voi scrie. Vom îngropa carnetul 
şi vom lăsa copia în aeronavă. 

Becker găsi o coală de indigo în sacul de voiaj. 

— Nu, carnetul trebuie să rămână la bord. Putem îngropa 
copia ta. g 

— Perfect. Ea luă indigoul. iți mulţumesc. 

— Dar să ştii că nimeni n-o să le vadă. 

Ea se uită la el. 

— David, Rugăciunea Ravensbrück a fost scrisă pe un 
petic de hârtie. 

— Rugăciunea asta e foarte importantă pentru tine. 

— A fost. Privi o vreme pe geam. Nu era semnată, dar 
lagărul era compus în majoritate din femei, aşa că asta ar 
putea fi un indiciu. Îşi trecu o mână peste chip. Mi s-a 
spus... că mama a murit la Ravensbrück. De aceea îmi 
place să cred că, poate, ea a scris-o. Cobori şi mai mult 
vocea, încât aceasta abia dacă se mai auzea, din cauza 
zgomotului de afară. Cândva, cuvintele ei aveau o 
semnificaţie mai mare. Acum nu mă mai gândesc decât la 
persoana care a scris-o... câtă credinţă. Credinţă că 
rugăciunea va fi găsită, dar, mai cu seamă, că, după acea 
epocă de teroare, vor mai rămâne destui oameni care să 
găsească vreo valoare în acele vorbe. Şi iată că rugăciunea 
a supravieţuit pe un petic de hârtie, spre deosebire de 
autorul ei care, probabil, a murit. A fost reprodusă de un 
milion de ori şi ar supravieţui încă unui holocaust. Geneza a 
fost scrisă mai întâi cu negru de fum, pe un papirus, David. 
Deci, dacă acel prim scrib ar fi ascultat de cineva care 
vorbea ca tine, astăzi nu am şti cum s-a născut lumea, îi 
zise ea, zâmbindu-i din nou. 

Se strădui şi el să surâdă. 

— M-ai convins. 

— Bine. 

Ea luă un stilou de-al lui, se aplecă peste jurnalul de bord 

şi începu să aştearnă repede şi cursiv caractere ebraice pe 
hârtie. 

Deodată ridică privirea. Ochii îi erau plini de lacrimi. 

— Rugăciunea aceea era foarte importantă pentru mine, 
dar acum nu mai e, deoarece era o rugăciune a iertării - o 
chemare de a întoarce şi celălalt obraz. Persoana care a 
scris-o a fost supusă celor mai teribile încercări, pentru a 
dovedi că are toate aceste calităţi, dar nu a dat înapoi. Și 
eu am fost supusă unor încercări aici, nu dintre cele mai 
grele şi nu aşa cum au fost cele de la Ravensbruck - şi iată 
că nu mai pot ierta. Adevărul e că sunt fericită că s-a 
întâmplat aşa. Abia aştept să îl împuşc pe cel dintâi soldat 
inamic care îşi vâră capul aici. O să mă căiesc dacă înainte 
de-a muri voi provoca durere şi suferinţă unor prieteni de-ai 
mei, dacă din cauza asta vor rămâne văduve, orfani şi 
părinţi fără copii. Îmi va părea rău pentru ei, deşi nu am 
nimic personal cu vreunul. Înţelegi? Ţi se pare chiar atât de 
îngrozitor? 

El clătină din cap. 

— Ochi pentru ochi. 

— Da. Şi dinte pentru dinte. 

Întoarse pagina jurnalului şi continuă să scrie. 


Fără să se uite la ceas, Hausner simţea că se apropie 
zorile. Lupta aproape se încheiase şi israelienii nu mai 
trăgeau decât sporadic în josul coastei. 

Aşbalii înaintau cu prudenţă, şi totuşi fără prea mare 
teamă, râzând şi strigându-se unul pe altul prin perdeaua 
de nisip. Erau conştienţi că această aparentă epuizare a 
muniției israeliene putea fi încă o smecherie. Dar chiar dacă 
era vorba de aşa ceva, israelienii riscau foarte mult. In 
realitate, un grup ofensiv pătrunsese deja în cadrul 
perimetrului, la capătul sudic al acestuia, găsind tranşeele 
goale. 

Înaintau încet prin întunericul răscolit de vânt. Simţeau 
acum mirosul de sânge şi îl savurau. Pătrunseră prin 

abatiza distrusă şi ajunseră pe creastă. Se opriră, curioşi, la 
tranşee, apoi le traversară, simțind acea exaltare uşoară, 
produsă de pătrunderea în spaţiul atâta timp inaccesibil al 
inamicului. 

Din când în când, câte un glonte israelian îi împrăştia şi 
le încetinea avansarea, dar în cea mai mare parte a 
timpului, vârful dealului era învăluit de o linişte stranie, 
făcând abstracţie de zgomotul constant al vântului, pe care 
însă nimeni nu îl mai percepea în mod conştient. 

În termeni militari, rezistenţa era neînsemnată şi 
dezordonată. Aşbalilor le mergea totul din plin, dar încă mai 
era nevoie de răbdare şi precauţie. După ce ajunseseră atât 
de departe, niciunul dintre atacatori nu dorea să-şi piardă 
viaţa la numai câteva minute de asaltul final. Cu toţii voiau 
să se bucure de roadele victoriei. 

Aşbalii evitau să răspundă focurilor rare ale israelienilor, 
de teamă să nu atragă asupra lor alte tiruri. Işi transmiteau, 
în linişte şi întuneric, tot felul de semnale şi încercau să se 
unească pentru a forma o singură linie ofensivă care să 
măture terenul neînclinat. Nu voiau să piardă pe nimeni în 
cursul ofensivei. Aşbalii din centrul liniei de înaintare 
începeau să zărească vag contururile avionului Concorde 
ori de câte ori apărea o spărtură în norii groşi de praf. 

Israelienii se retrăgeau încet şi pe tăcute, trăgând numai 
atât cât să îi ţină pe aşbali la distanţă şi să le încetinească 
înaintarea. Nu exista niciun plan, nimeni nu mai dădea 
ordine de la postul de comandă, dar, cu toate acestea, 
retragerea era ordonată. Aproximativ jumătate dintre 
israelieni se hotărâseră să scape fugind în josul coastei de 
vest, în timp ce ceilalţi rămăseseră pentru a-şi înfrunta 
destinul acolo unde se aflau. 

Răniţii fură scoşi din colibă şi transportaţi în Concorde, 
acolo unde se credea că aveau mai multe şanse de a 
supravieţui masacrului, dacă reuşeau să scape de prima şi 
cea mai sângeroasă fază a acestuia. Cu toate acestea, 
circulau zvonuri insistente cum că aveau să fie ucişi înainte 

ca aşbalii să pună mâna pe ei. Se părea că există unele 
neînţelegeri cu privire la această chestiune. 

Israelienii de pe coasta de vest trăgeau în jos, către 
Eufrat, încercând să afle dacă era cineva acolo. Folosindu- 
se de aparatul său de emisie-recepţie, Ahmed Rish ordonă 
forţelor de acolo să riposteze. Nu voia ca evreii să se 
avânte, la întâmplare, într-un măcel în josul coastei. Voia să 
îi aibă pe toţi sus, pe deal. 

Aşbalii de pe malul fluviului traseră în susul taluzului şi 
inimile tuturor evreilor părură să stea în loc în clipa în care 
descoperiră ceea ce ştiuseră de fapt încă de la început - că 
nu aveau nicio cale de scăpare. Se stârni un val de 
confuzie, iar câţiva dintre cei care se bizuiseră pe această 
salvare începură să plângă. 

Hamadi recepţionă o chemare prin radio de la ofiţerul de 
serviciu din spatele frontului, Al-Bakr. 

— Aici Hamadi. Ce? Cine e? Păi, aflaţi! A vorbit până la 
capăt? Operatoarea din Bagdad confirmă? Ce spunea? Da, 
ştiu că nu înţelegi ebraica, la dracu'! Sunt sigur că ştie 
araba. După ce îi scoţi un ochi, o să vorbească. Da. Ţine-mă 
la curent. Îi înapoie telefonul operatorului. Ahmed, zise 
apoi, uitându-se spre Rish. 

Acesta se întoarse către el în timp ce continuau să 
avanseze lent prin praf. 

— Am înţeles destul. N-are nicio importanţă. 

— Dar a reuşit... 

— Nu contează. 

Hamadi se întoarse cu spatele. Simţea tot mai mult că 
soarta sa era pecetluită. Erau înconjurați din toate părţile 
de forţe asupra cărora nu aveau niciun control. Dacă s-ar 
întoarse şi ar pleca, ar mai apuca să vadă soarele răsărind 
deasupra Persiei. Dar nu mai putea face asta, aşa cum nu-l 
putea omori pe Rish. 


John McClure privea la trasoarele verzi care porneau 
arcuit din josul taluzului şi treceau prin faţa gropii sale. 

— Nu vom cobori pe acolo. Îşi puse ultimele două cartuşe 
în pistolul Ruger. Ei, domnule colonel, ai învăţat cum se 
spune „duceţi-mă la ambasadorul american”? 

Richardson îşi îmbrăcă, cu grijă, tunica albastră şi şi-o 
încheie. 

— În următoarele câteva minute va trebui să fim foarte 
precauţi, McClure. Viaţa noastră ar putea depinde de un 
gest sau de un cuvânt înţeles greşit. 

McClure plasă prima cameră încărcată a revolverului în 
dreapta percutorului. 

— De ce faci asta, Tom? Richardson îşi îndreptă cravata 
şi scutură, fără niciun rost, câteva fire de praf de pe umeri. 
Te-am întrebat, de ce faci asta? 

Richardson îl privi, stând în groapa micuță. 

— Ce anume? 

McClure armă pistolul, iar cilindrul se roti la stânga, astfel 
încât cartuşul era acum sub percutorul ridicat. 

Richardson îşi găsi chipiul şi îl întoarse, scuturând praful 
şi nisipul din el. Privi în jos, către ţeava pistolului. 

— Banii. Am o slăbiciune pentru lucrurile scumpe. 

— Câţi bani, Tom? 

— Un milion. În dolari americani. 

McClure fluieră încet 

— Nu-i rău. 

— Nu. Depuşi, în siguranţă, într-o bancă elveţiană. Urma 
să mai obţin unul după, dar acum mă cam îndoiesc. 

— Poate că, totuşi, îşi respectă promisiunea, Tom. 
Oamenii ăştia au din belşug. 

— Asta aşa e, John. Au atât de mulţi bani obţinuţi din 
exportul de petrol, încât nici nu ştiu ce să facă cu ei. In 
Occident există o hemoragie de dolari care e tratată cu 
perfuzii de petrol. 

— Interesantă figură de stil, Tom. Numai că nu vorbim 
nici despre asta, nici despre Israel, ci despre tine, Tom, 
colonel al Forţelor Aeriene ale Statelor Unite, care a vândut 
documente unei puteri străine. Asta e împotriva legii - chiar 

şi în America. 

Richardson îşi aranjă chipiul pe cap. 

— Nu prea am trecut pe acasă în ultima vreme, aşa că nu 
pot verifica asta, John. Până acum nu era nicio problemă 
dacă publicai documente secrete ale Pentagonului. Eşti 
sigur că încă mai e interzis prin lege să vinzi documente 
unei puteri străine? 

— Nu trage de timp, Tom. 

— În regulă. Ei bine, când voi ajunge acasă, voi ispăşi. 
Oricum, te-aş ruga să laşi jos chestia aceea. N-am de gând 
să fug. 

— Oamenii vorbesc mai bine când au în faţă un pistol. 
McClure scuipă un băț de chibrit. Credeam că îţi plac 
oamenii ăştia. 

— Nu prea mai e la modă să fi antisemit pe faţă în zilele 
noastre. 

— Inţeleg. 

Pe chipul lui Richardson se petrecu o schimbare 
remarcabilă. Gura i se încleştă, ochii i se îngustară. 

— Am mers o dată la Clubul Ofiţerilor şi am sărbătorit nu 
ştiu ce cu piloţii israelieni, pe care îi antrenam la Travis în 
1967. Am fost alături de ei în 1973, după dezastru. 
Următorul lucru pe cafe îl ştiu este că cineva pune o vorbă 
bună pentru mine şi sunt detaşat aici. Era să vomit când 
am primit înştiinţarea. McClure nu reacţionă. După câteva 
secunde, Richardson privi în sus spre acesta. In orice caz, 
nimeni nu trebuia să fie rănit, zise el în şoaptă. 

— Dar nu despre asta vorbim, Tom. Poate că nici mie 
nu-mi plac, dar m-aş lăsa torturat mai curând decât să-i 
trădez. Şi ştii de ce, Tom? Pentru că, aşa cum spune 
Unchiul, pentru asta suntem plătiţi... Tom. 

Richardson nu luă în seamă discuţia. Faţa i se îmblânzi. 

— Apropo, John, spuse el clar. Pot să te cumpăr? O sută 
de mii? 

— Regret. 

— Jumătate? 

— Las-o baltă, zise McClure, găsind ultimul băț de chibrit. 

— Plus celălalt milion, dacă pun mâna pe el? 

McClure părea să nu-i dea atenţie. Continua să mestece 
chibritul, vorbind în acelaşi timp: 

— Spuneai că nimeni nu trebuia să fie rănit, Tom. ŞI 
totuşi, o mulţime de oameni au fost răniţi. Chiar foarte 
grav, Tom. 

— Ştiu. Îmi pare rău pentru toate acestea, John. Nu 
trebuia să se întâmple aşa. Cine ar fi putut prevedea? 
Acesta e marele meu regret. Atâtea pierderi. 

Privea tăcut spre norii de praf. 

— Dacă nimeni nu trebuia să fie rănit, de ce ai ales 
avionul 02, Tom? 

Richardson îşi linse buzele uscate. 

— AĂăăă... în regulă... Dacă avea să apară vreo problemă, 
atunci 01 trebuia să ofere dovada... Ştiam că numai Avidar 
putea crea probleme. In niciun caz Becker. 

McClure lăsă să-i scape un fel de râset. 

— Ştiai? Cum de poţi şti asemenea lucruri? Ce-ar fi fost 
dacă, în ciuda a tot ce ştim despre natura umană, Becker ar 
fi bravat, iar Avidar se preta jocului vostru? N-ar fi trebuit să 
te descurci la câteva mii de metri înălţime, băiatule? 

— Risc asumat, John. Vezi, am riscat cu propria-mi viaţă. 
Nu sunt un laş. Continua să privească prin perdeaua de 
praf. Aud voci. Să ieşim şi să ne predăm sau să rămânem 
aici şi să-i aşteptăm? 

— Eşti al naibii de nerăbdător să te predai gerbililor 
ăstora sau cum naiba le-o fi zicând. Crezi că îţi vor face o 
primire de erou? Fraierule! Şi-apoi, o să mă ucidă şi pe 
mine, ca să fie siguri că nimeni nu ştie nimic despre tine. 

Richardson clătină, zâmbind, din cap. 

— Nu, nu mă vor omori. Rish are un şef, iar eu am vorbit 
cu acesta şi am stabilit o garanţie pentru siguranţa mea. 
Am prevăzut că vom avea probleme cu Rish. Dacă voi fi 
ucis, la Ambasadă va fi deschisă o scrisoare care se află 
într-un seif. În ea sunt pomenite nume ale unor terorişti 

arabi care activează în Israel, inclusiv numele celor cu care 
am luat eu legătura. Am gândit în perspectivă, John. Nu-i 
voi lăsa să-ţi facă nici ţie vreun rău, mai adăugă el după o 
scurtă pauză. 

— Mulţumesc, Tom. Eşti mai bun decât ambasadorul 
american. În fine, mă întreb dacă Rish îi mai ţine în frâu pe 
tipii ăştia... sau dacă se mai stăpâneşte pe sine. Mă 
gândesc că sunt atât de frânţi de oboseală, încât or să te 
mănânce copt... Dar poate că n-o vor face. Păru să se 
gândească la ceva. Ştii, Tom, justiţia americană e foarte 
blândă în ultima vreme. De aceea nu-ţi pasă dacă te voi 
duce acasă. În majoritatea ţărilor te-ar spânzura într-o 
închisoare şi ar uita de tine. Însă în Statele Unite ale 
Americii, o curte marţială sau un proces federal te va 
condamna la zece, maximum douăzeci de ani - asta în caz 
că se va putea obţine o condamnare - din care vei executa 
şase sau şi mai puţin. După aceea vei merge direct în 
Elveţia, iar Statele Unite nu te vor preda Israelului, căci asta 
ar stârni un adevărat scandal. 

— Nu eu fac regulile, spuse Richardson, privindu-l cu 
precauţie. 

— Nu, în schimb, eu da, uneori. Atunci când sunt 
autorizat. Făcu o pauză. Spuneai că, dacă mori, identitatea 
multor terorişti ar fi aflată? 

— Stai! Nu e nevoie de încă o vărsare de sânge, John. 
Trebuie luate în considerare mai multe lucruri. 

— Aşa e, şi, dacă aveam mai mult timp, poate că ieşea 
ceva bine. Bar noi nu mai avem timp.. 

— Aşteaptă! Richardson întinse instinctiv mâinile înainte. 
Îţi pot garanta siguranţa. Oamenii ăştia... 

McClure ţinti cu pistolul între mâinile lui Richardson şi 
trase de la câţiva centimetri de inima acestuia. Lovitura îl 
făcu pe Richardson să zvâcnească din cap, pălăria sa de 
ofiţer căzând, fiind luată de vânt şi purtată spre vest. 


David Becker cobori repede pe rampă, ţinând în mână 

copia la indigo a scurtei cronici scrise de Miriam Bernstein, 
înfăşurată în cârpe şi plastic. Se opri într-un punct de la 
baza rampei de pământ şi săpă rapid o groapă, folosind o 
bârnă de aluminiu. Se gândea că e inutil, dar ea părea 
foarte preocupată de acest amănunt. Era destul de 
curajoasă, nu dădea semne de isterie şi panică în faţa 
morţii. Totodată, se comporta ciudat cu aceste notițe, aşa 
încât crezu că cel mai bine e să îi facă pe plac. Aşeză 
pachetul în groapă şi îl acoperi imediat. Jurnalul de bord, 
conţinând şi originalul mărturiei sale, era ascuns sub o 
trapă din podeaua cabinei. Exista o şansă ca, într-o zi, 
Israelul să readucă avionul în patrie, astfel încât un 
muncitor să descopere jurnalul. Dar, în privinţa cronicii 
îngropate, se întreba dacă aceasta avea să fie descoperită 
vreodată. Poate că da. La urma urmei, şi el îl descoperise 
pe Pazuzu. 

Se ridică şi îşi şterse mâinile. Auzi doi arabi care îşi 
strigau ceva, cuvintele lor acoperind zgomotul vântului. 
Erau la mai puţin de două sute de metri depărtare. Un 
israelian trase înspre locul unde se auziseră vocile, şi de 
acolo răsună un strigăt de durere. Nu, îşi spuse Becker, 
când au să ajungă aici, nu vor fi tocmai bine dispuşi. Totuşi, 
nu regreta decizia de luptă şi nu auzise pe nimeni spunând 
că regreta. 

Veni către roata din faţă şi îi vorbi lui Peter Kahn, care 
încă mai lucra la unitatea energetică auxiliară. 

— Hai, Peter, e cam târziu pentru asta. Vino pe punte. 

Kahn îşi scoase capul de sub aparat. 

— Pentru ce naiba? Uite, când vor ajunge aici, vreau să îl 
vadă pe Peter Kahn chinuindu-se cu rahatul ăsta de unitate 
energetică. Poate că le va fi silă de mine şi-mi vor da un 
bilet pentru Lod. 

Becker zâmbi. 

— În regulă... Eu... Ne vedem mai târziu. 

Kahn îl privi de jos. 

— Aşa e. Ne vedem mai târziu, domnule căpitan. 

Becker se întoarse spre rampă şi o urcă încet, nedând 
atenţie gloanţelor care şuierau prin aer în jurul lui. 

Traversă aripa şi intră în cabină. Trebui să-şi facă, cu 
greu, drum printre răniţi pentru a ajunge pe puntea de 
comandă. Ajuns înăuntru, se aşeză din nou pe scaunul de 
lângă Miriam. 

— S-a făcut. 

— Iti mulţumesc. 

Urmă o tăcere prelungită. În cele din urmă, Becker vorbi. 

— Am ştiut de la început că voi muri aici. 

Miriam se întinse şi îl atinse pe braţ. 

— Cred că eşti cel mai curajos bărbat pe care l-am 
întâlnit vreodată. 

Becker privi în jos, către panoul de comandă. Simţea că 
trebuie să facă ceva, dar avea ordin de la Hausner să 
rămână în carlingă, indiferent de ce se întâmpla. Mări 
volumul aparatului de radio, parcurgând cu atenţie 
frecvențele. Avea să facă asta până când cineva îi trăgea 
un glonte în spate. Îi părea rău pentru Miriam - pentru 
toate femeile. Era convins că aşbalii le rezervă un 
tratament special. 

— Vrei să rămâi aici? Adică... 

— Şi eu am primit ordine. 

Ea îi zâmbi. 

El se uită pe geam. 

— Văd câţiva oameni care se adună lângă colibă. Cred că 
vor... 

— Da, îi văd şi eu. O să rămân cu tine, dacă nu te 
deranjează. 

Ezitând uşor, el se întinse şi îi apucă mâna, strângându-i- 
O. 


După mutarea răniților, grupul de evrei care plănuia să 
se sinucidă se adună în coliba plină de sânge şi urât 
mirositoare. 

Arabii nu îşi luau niciodată viaţa, dar nimeni nu fu 

surprins când înăuntru apărură şi Abdel Majid Jabari şi 
Ibrahim Arif. Era de la sine înţeles că pentru aceştia, mai 
curând decât pentru oricine altcineva, era mai bine să fie 
găsiţi morţi. 

Coliba era cufundată în cel mai profund întuneric, ceea 
ce făcea ca lucrurile să fie mai uşoare pentru toată lumea. 
Nu prea se vorbea, se auzeau doar paşi şi jumătăţi de fraze 
abia rostite, când mai intra cineva. 

După câteva minute se păru că nimeni altcineva n-avea 
să li se alăture, dar niciunul dintre cei prezenţi nu ştia care 
e următoarea mişcare, şi coliba se linişti deodată. 

In total erau unsprezece bărbaţi şi femei, adunaţi în trei 
grupuri mici în colţurile încăperii. Într-unul dintre grupuri se 
afla şi Joshua Rubin, cel care pusese la cale acest pact al 
sinuciderii. Lângă el zăcea pe podea Yigael Tekoah, mâhnit 
pentru că nu murise când fusese nimerit de gloanţele 
arabilor, după ce îşi strigase avertismentul din avanpostul 
în care se afla. Acum trebuia să înfrunte din nou moartea. 
Impreună cu Rubin şi Tekoah se mai aflau alţi patru 
consilieri ai membrilor Knesset-ului, doi bărbaţi şi două 
femei, făcând toţi parte din Liga de Apărare Massada. 

Intr-un alt colţ erau stewardul Yaakov Leiber şi două 
stewardese, Beth Abrams şi Rachel Baum. Beth îşi 
petrecuse ultimele două zile îngrijindu-i pe răniţi şi 
urmărindu-le suferinţa. Se transformase foarte rapid din 
tânăra veselă care fusese într-o persoană deprimată. 
Rachel Baum stătea întinsă pe podea, între Leiber şi 
Abrams. Ca şi Tekoah, ea refuzase să fie transportată în 
Concorde împreună cu restul răniților. Avea dureri 
îngrozitoare şi nu prea înţelegea de ce să aştepte în 
Concorde pentru a i se oferi noi suferinţe. ÎI îngrijise pe 
Kaplan şi îl auzise dându-şi duhul, fiind astfel destul de 
înspăimântată pentru a alege această soluţie. 

Yaakov Leiber se gândise la cei trei copii ai săi înainte de 
a lua această decizie, dar Rubin îl convinsese că nimeni nu 
va supravieţui celor ce le pregăteau aşbalii. Totuşi, încă mai 

stătea pe gânduri. Vedea că cele două stewardese aveau 
nevoie de prezenţa lui acolo. Le vorbea cu blândeţe, pe 
întuneric. Beth Abrams plângea, dar Rachel Baum era 
liniştită. El îngenunche lângă Beth şi îi luă mâna într-a lui. 
Beth îngenunche la rându-i, apucând mâinile celor doi. 

În al treilea colţ stăteau turceşte Abdel Jabari şi Ibrahim 
Arif. Aceştia trăiseră singuri printre oamenii aceştia timp de 
peste treizeci de ani, iar acum aveau să moară singuri, o 
dată cu ei. 

Jabari îşi aprinse ultima ţigară şi îi şopti lui Arif: 

— Ştii, Ibrahim, am fost mereu convins că nu voi muri de 
moarte naturală. 

Arif era palid şi tremura. Îşi aprinse şi el o ţigară în 
încăperea întunecată şi trase puternic din ea. Incercă să 
glumească: 

— Încă mai pot să mor de un atac de cord. Trase din nou 
din ţigară. Cum o s-o facem? 

— Cred că mai sunt două-trei pistoale. Le vom folosi pe 
rând. 

Mâinile lui Arif tremurau atât de tare, încât abia putea 
ţine ţigara. Nu îşi dădea seama cum va ţine pistolul în 
mână. Se ridică. 

— Nu cred că pot s-o fac. 

Jabari îl apucă de braţ şi îl trase înapoi, în colţ. 

— Nu fi idiot, îi spuse pe şoptite. Ai auzit ce i-au făcut lui 
Moshe Kaplan? Eşti în stare să-ţi imaginezi, măcar, ce-ţi vor 
face ție? Cruţă-te de toate chinurile astea, amice. 

Arif începu să plângă, iar Jabari încercă să-l liniştească. 
Singurul lucru pe care îl regreta Jabari era că nu îi spusese 
adio lui Miriam. De fapt, aproape că nici n-o văzuse în 
ultimele două zile. Nu dorise să o împovăreze cu prezenţa 
lui, dar acum regreta că nu petrecuse mai mult timp cu ea. 
Bănuia că ea se îndrăgostise de Hausner, iar el fusese 
foarte afectat de alegerea sa. Jabari credea în existenţa 
locului numit Rai, descris în culori atât de vii în Coran, şi 
credea că va merge acolo, dar nu putea crede că Miriam nu 

avea să nu ajungă tot acolo. 

— Hai, Arif, linişteşte-te. Există o lume mai bună. Grădini 
răcoroase, fântâni, valuri de vin şi fecioare. Ce motiv ai să 
plângi? 

Yigael Tekoah, căruia nu îi plăceau arabii şi nici nu agrea 
ideea de a-i avea ca membri ai misiunii de pace, strigă 
încet din partea cealaltă a încăperii: 

— Abdel. Ibrahim. Curaj. 

Jabari îi răspunse: 

— E-n regulă, Yigael, îţi mulţumesc. 

Jabari încă mai regreta că nu putea s-o vadă pe Miriam 
înainte să moară. Era tentat să părăsească încăperea şi s-o 
caute, dar nu voia să-l lase singur pe Arif. Aşbalii erau prea 
aproape. Voia să fie sigur că îi răpeşte lui Rish bucuria de a- 
i chinui. lar această aşteptare nu era bună pentru nimeni. In 
cele din urmă, rupse tăcerea şi întrebă care e procedura. 
Nimeni nu-i răspunse. 

Sunetele focurilor se auzeau tot mai aproape, iar 
israelienii care încă mai luptau se aflau pe poziţii destul de 
apropiate de adăpostul lor. In peretele de pământ de afară 
se auzi o rafală de gloanţe care acţionă ca un impuls pentru 
cei dinăuntru. 

Rubin păşi în centrul încăperii şi, după ce îşi drese glasul, 
spuse: 

— Trebuie să acţionăm foarte rapid. Făcu o pauză. Dacă 
vă este mai uşor, sunt gata s-o fac în locul vostru. Am două 
pistoale. 

Jabari se ridică repede şi se duse în mijlocul încăperii. 

— Repede, dacă nu te superi. 

Rubin nu-i răspunse, dar ridică un pistol şi îl îndreptă 
către cele două puncte luminoase despre care ştia că sunt 
ochii lui Jabari. Ţinu pistolul fără să îl atingă pe Jabari şi 
trase un singur glonţ în fruntea acestuia. 

Când ecoul prelung se stinse, se auziră şoaptele unei 
rugăciuni însoţite de suspine. 

Rubin era ud leoarcă şi îşi şterse instinctiv faţa şi braţele, 

începu să tremure şi nu mai putu spune nimic. Nu ştia ce să 
mai facă. Hotărârea de a duce la bun sfârşit această 
misiune pentru toţi cei de faţă îl părăsi şi, întorcând pistolul, 
se împuşcă în inimă. Căzu pe spate într-un colţ, lângă cei 
patru consilieri. Una dintre fete ţipă şi leşină. Ceilalţi trei îl 
aşezară uşor pe podea. Cei doi tineri recuperară pistoalele. 
Îşi şoptiră repede ceva, apoi se ridicară şi se duseră rapid în 
colţul în care stăteau ghemuiţi Leiber, Abrams şi Baum. 
Aprinseră două brichete şi ţintiră, apoi le stinseră şi 
începură să apese pe trăgaci. Beth Abrams suspină, iar 
Leiber se aruncă între cei doi şi fete. Unul dintre cei doi 
trase, dar nu păru să nimerească. Celălalt aprinse din nou 
bricheta pentru a ţinti. 

În colibă năvăli rabinul Levin şi văzu tot ce trebuia să 
vadă înainte ca bricheta să se stingă. Îi înşfăcă pe cei doi 
tineri de gât şi îi azvârli pe podea. Le dădea pe întuneric 
pumni şi picioare, strigând şi înjurându-i. 

— Credeţi că puteţi să mă păcăliţi? V-am găsit! Ştiam eu 
de ce sunteţi în stare! Afară! Afară! leşiţi de aici! Alerga 
nebuneşte prin încăpere, lovind la întâmplare cu pumnii şi 
picioarele. Călcă de câteva ori peste trupurile lui Uri Rubin 
şi Abdel Jabari. Lovi de mai multe ori trupurile cu piciorul, 
până când înţelese că erau morţi. Afară! Afară! leşiţi de- 
aici! Cum îndrăzniţi! Cum îndrăzniţi să faceţi aşa ceva! 
Duceţi-i pe răniţi în avion! Afară! 

De cum intrase, prezenţa lui anihilase fascinația stranie 
care domnise în încăpere, şi toţi cei ce se puteau mişca 
ieşiră repede afară. 

Rabinul Levin rămase singur în mijlocul colibei, 
tremurând din tot corpul şi cu ochii plini de lacrimi, care i se 
prelingeau pe faţă. Făcuse ceea ce trebuia să facă, dar nu 
era deloc sigur că el avea dreptate, iar ceilalţi se înşelau. 
Se întrebă cum să facă să îi îngroape pe cei doi morţi în 
scurtul răgaz care îi mai rămăsese. Se mai întrebă şi cine 
sunt aceştia. 

Ministrul de externe, Ariel Weizman, adună un mic grup 
de oameni cu arme uşoare în partea vestică a perimetrului, 
lângă şanţul săpat de McClure. Weizman îl văzu pe 
Richardson zăcând în fundul gropii, uniforma lui albastră 
fiind deja acoperită de un strat de praf. Nu avea însă timp 
să facă speculaţii cu privire la sensul acestei morţi sau la 
cel al dispariţiei lui McClure. 

Ariel Weizman era hotărât să conducă acest grup mic în 
josul văii abrupte. Conform planului său, urma să îşi dea 
drumul rapid în josul pantei, sărind în fluviu în felul în care 
făcuse şi Dobkin. Fără răniţi, acest lucru era posibil. 
Regretă că Miriam Bernstein nu hotărâse să li se alăture, 
dar ea era foarte puternic influenţată de Hausner, nevrând 
să se urnească de la avion. Îşi alinie grupul la marginea 
crestei; toţi purtau hainele portocalii din dotarea companiei. 
Se ghemui, luând poziţia unui alergător la start, şi le ceru 
să facă la fel. 

— Când număr până la trei, pornim. Fiţi gata. Aşteptaţi 
numărătoarea mea. 


Dinspre postul de comandă veneau puţine ordine. 
Mesagerii care încă mai trăiau alergau în continuare, 
aducând numai veşti proaste, iar Burg şi Hausner nu mai 
transmiteau comenzi, ci doar sugestii şi încurajări. 

Hausner şi Burg căzuseră de acord că întotdeauna vine o 
clipă când cele mai bune comenzi nu mai sunt ordine, aşa 
încât lăsară instinctele civililor să acţioneze în vederea 
supravieţuirii individuale. 

Hausner se întoarse spre Burg. 

— Ai vrea să preiei comanda acum, Isaac? Sunt gata să 
mă dau la o parte. 

Burg zâmbi şiret şi clătină din cap. 

— Nu. Mulţumesc. 

— Crezi că puteam face ceva şi nu am făcut? 

Burg se gândi o clipă. 

— Nu. Sincer vorbind, te-ai descurcat excelent. Poate că 

ar fi trebuit să fi puţin mai... diplomat... Poate că nu. 
Ascultă focurile de armă care se apropiau. Şi oamenii noştri 
au fost extraordinari. 

— Aşa e. 

Ultimii doi oameni din echipa lui Hausner care mai 
acționau, Marcus şi Alpem, veniră la postul de comandă. 
Marcus schiţă un fel de salut. 

— Ce mai facem acum, şefule? 

Hausner nu ştia ce să-i spună. Se simţea obligat să nu 
tacă, dar nu se putea gândi la un ordin pe care să-l dea şi 
nici la vreo expresie de recunoştinţă. 

— Luaţi cu voi cât mai mulţi ticăloşi cu putinţă. Făcu o 
pauză. Şi vă mulţumesc. Aţi fost coloana vertebrală şi 
sufletul întregii defensive. Aţi făcut o treabă extraordinară. 
Niciunul dintre cei care vor supravieţui nu va uita asta. 

Cei doi dădură din cap şi dispărură în întuneric. 

Burg puse o mână pe umărul lui Hausner. 

— Cred că ai face mai bine să te duci la Concorde înainte 
să ni se taie drumul. l-ai promis, şi te aşteaptă. Eu o să 
rămân aici şi o să încerc să fac ce se mai poate face. 

Hausner clătină din cap. 

— Nu. Nu vreau să văd ce îi vor face, şi nici ea nu ţine să 
asiste la ce îmi vor face mie. Ştie asta şi nu mă aşteaptă. 

— Înţeleg. Ai de gând să... ştii... 

— Nu. Nu îmi stă în caracter. Vreau să îi spun câte ceva 
lui Ahmed Rish înainte de a muri. 

Burg încuviinţă din cap. Zâmbi ciudat. 

— Am făcut-o lată, nu? 

— Da, normal... Ascultă! 

— Ce? 

— Ai auzit...? 

— Da, da. 

Hausner privi în sus. | se păru că vede o scânteie 
luminoasă. Auzea şuierul îndepărtat al motoarelor cu 
reacţie. Îi strigă lui Burg: 

— Ne-au găsit, Isaac. Ne-au găsit, la naiba! 


437 


Burg începu să facă gesturi largi. 

— Aici! Aici suntem! 

Hausner zâmbi forţat. 

— Au ajuns prea târziu pentru a ne ajuta, dar nu şi pentru 
a-i distruge pe Rish şi banda lui. Se întoarse spre Burg. 
Serviciul de informații al armatei mi-a  recâştigat 
încrederea. 

Burg era atât de emoţionat, încât abia mai putea înţelege 
ce-i spunea Hausner. Apoi pricepu. Forţele aeriene - 
israeliene şi irakiene - ajunseseră, numai că era prea târziu. 
Burg se linişti şi trupul său păru să se încovoaie. Încuviinţă 
din cap. 

— Sper că Dobkin a făcut-o, fuse tot ce putu spune. 

Hausner şi Burg priviră în sus şi văzură dâra luminoasă a 
unui proiectil tras pe cer. 

33. 


Primul lucru pe care îl făcu Laskov fu să îşi respecte 
ultima promisiune faţă de Becker. Prinse Lear-ul pe ecranul 
radarului la o sută şaizeci de kilometri şi îl atacă cu o 
rachetă Phoenix cu rază lungă de acţiune. 

Pilotul acestuia căsca, privind somnoros pe geam. Pilotul 
automat condusese nava în zbor continuu spre stânga atât 
de mult timp, încât nu mai ştia cât trecuse şi i se păru că 
începe să aibe amețeli. Dedesubt, pământul era acoperit de 
nori de praf, dar aici, sus, totul era limpede şi scăldat în 
lumina lunii. Zorile se apropiau încet şi se părea că va fi o zi 
prielnică zborului. În curând va trebui să plece la tabăra din 
deşertul Shamiyah, să realimenteze rapid şi să se întoarcă - 
dacă nu cumva idioţii ăia de jos aveau să termine odată. 
Căscă din nou. 

Privi din nou pe fereastra din stânga şi observă o flacără 
care străbătea cerul. O secundă mai târziu înţelese, cu 
uimire, că lumina se îndrepta spre el. II bătu pe umăr pe 
copilotul care dormea alături şi amândoi priviră cum 
obiectul îşi schimba direcţia şi îi urmărea pe măsură ce ei 
se mişcau în cerc. Pilotul scoase un strigăt lung de spaimă 
când îşi dădu seama despre ce era vorba. Phoenix-ul se 
aprinse când fu lângă ei şi păru că atârnă de peretele 
exterior al carlingii. Armurierii israelieni pictaseră imaginea 
frumoasei păsări Phoenix pe înfricoşătorul său omonim. 
Imensa pasăre părea că râde în lumina primelor raze ale 
soarelui, iar în vârful său părea să sclipească un ochi 
îndreptat spre cei doi piloţi, în fracțiunea de secundă 
dinaintea atingerii țintei şi înghiţirii ei într-o îngrozitoare 
minge portocalie de flăcări. Spre deosebire însă de pasărea 
al cărei nume îl purta, aceasta nu avea nicio şansă de a 

renaşte din propria cenuşă. 

Laskov îşi condusese escadrila, folosindu-se de radar. 
Computerele le oferiseră piloților automaţi posibilitatea de 
a zbura la mică altitudine tot timpul, trecând pe sub 
radarele irakiene şi iordaniene. Nu prea aveau timp să se 
familiarizeze cu terenul, dar fiecare pilot ştia că putea 
suplini puţinătatea datelor primite la instructajul dinaintea 
zborului cu o abilitate şi o dorinţă mai mare de a acţiona. 
Zborul cu o viteză de 2 mach peste lordania şi vestul 
lrakului nu durase nici patruzeci şi cinci de minute. Cu 
excepţia aeronavei lui Laskov, care avea la bord două 
rachete Phoenix toate celelalte nave nu aveau decât 
rachete aer-sol. 

Imediat ce Lear-ul dispăru de pe ecranul radarului său, 
Laskov vorbi la microfon: 

— Concorde 02, aici Gabriel 32. Mă auzi? 


Miriam Bernstein auzi explozia de deasupra pe când 
stătea singură pe puntea de comandă, dar nu înţelese 
despre ce era vorba, de altminteri, nici nu îi păsa prea mult. 

— Concorde 02, aici Gabriel. Mă auzi, Concorde? 

| se păru că aude o voce îndepărtată care suna vag 
cunoscută. 

— Concorde 02, Concorde 02, mă auzi! 

Privi în jos, către aparatul de radio, ca şi cum până atunci 
nu mai văzuse aşa ceva. 

— Concorde 02, aici Gabriel 32. Mă auzi? Răspunde, te 
rog. 

Bâjbâi la butoanele şi cadranele de volum şi luă 
microfonul în mână, dar nu reuşi să înţeleagă cum 
funcţionează. 

— Teddy, Teddy! Te aud. Lăsă deoparte microfonul şi 
părăsi în fugă puntea de comandă. Pătrunse în cabina plină 
de răniţi şi persoane care îi îngrijeau şi strigă: Sunt aici! 
Forţele aeriene! Forţele aeriene! 

Cabina se umplu de zgomot, iar ea rămase o clipă acolo, 

încremenită. Din spate auzea vocea lui Teddy Laskov ca 
prin vis. 

— Concorde 02, aici Gabriel 32. Mă auzi? Mă auzi? 

leşi în fugă pe aripă şi strigă: 

— David! Domnule căpitan Becker! 

Acesta coborâse din nou sub avion, încercând să îl 
convingă pe Kahn să renunţe şi să urce înăuntru ori, în caz 
că nu reuşea, să îşi ia, cel puţin, la revedere de la el. Auzise 
şuierul rachetei şi explozia şi înţelesese imediat ce se 
întâmplase. Era deja la jumătatea rampei de pământ când 
Miriam îl chemă. Trecu în viteză pe lângă ea, se repezi în 
cabină şi îşi făcu drum cu dificultate pe culoarul aglomerat, 
ajungând pe puntea de comandă. 

— Concorde 02, aici Gabriel 32. Concorde 02. Concorde 
02. Răspunde, te rog. 

Becker înşfăcă microfonul cu mâini nesigure şi apăsă 
butonul în timp ce umbla la scală. Strângea atât de tare de 
butonul pentru emisie, încât se temu că instrumentul de 
plastic se va sparge. 

— Puternic şi clar, Gabriel! Puternic şi clar! Poziţie critică! 
Critică! Arabii au pătruns în perimetru! Mă înţelegi, Gabriel? 

Laskov aproape că sări de pe scaun. 

— Puternic şi clar! Inţeleg situaţia critică! Nu cedaţi! Nu 
cedaţi! Charlie-unu-trei-zero vine cu trupele de comando. 
Puteţi rezista? 

Vocea lui Becker tremura. 

— Da. Nu. Nu ştiu. Ne poţi ajuta? 

— Sunt destul de departe încă. Şi va trebui să reduc 
viteza pentru a ajunge la voi. Voi fi acolo în patru minute. 
Puteţi să marcați luminos poziţia pe care vă aflaţi? 

— Da. Voi aprinde farurile de aterizare. 

— Am înţeles. Dar JP-4? 

— Da, da. Avem cocteiluri Molotov. Vom marca linia 
poziţiilor noastre cu foc. De asemenea, priveşte trasoarele, 
Gabriel. Ale lor se îndreaptă către interior în număr foarte 
mare. Noi tragem, din când în când, spre exterior. 

— Recepţionat. 

Câteva persoane rănite uşor se înghesuiseră pe puntea 
de comandă, în spatele lui Becker. Jaffe, membru în echipa 
lui Hausner, care, deşi rănit, putea umbla, îşi făcu loc să 
iasă din cabina de comandă şi apoi, când ajunse pe aripă, 
strigă din toate puterile în mijlocul furtunii: 

— Forţele aeriene ne vin în ajutor! Vin! Marcaţi poziţiile 
noastre cu kerosen. Unde e Hausner? Unde e Burg? 
Rezistaţi! Vin! 

Esther Aronson alergă pe lângă Jaffe şi sări de pe aripă. 
Se împiedică şi căzu, apoi se ridică din nou şi alergă către 
coasta de vest, mergând să îi oprească pe ministrul de 
externe şi pe cei din grupul său să pornească în josul 
pantei. 

Strigătele cuprinseră toată culmea dealului în câteva 
clipe, şi aşbalii înţeleseră o dată cu evreii ce se întâmpla. 

Rish şi Hamadi îşi îmboldeau trupele rămase în urmă. 
Cercul lor se strângea tot mai mult în jurul Concorde-ului, 
pe măsură ce evreii se retrăgeau într-acolo. Fură aprinse şi 
aruncate ultimele cocteiluri Molotov. Israelienii începură să 
folosească cele din urmă rezerve de muniţie pe care le 
ţinuseră pentru confruntările finale; în felul acesta tirul lor 
crescu în intensitate. 

Aşbalii, care suferiseră atâtea pierderi în morţi şi răniţi, 
înaintau fără tragere de inimă. Fiecare nouă pierdere 
provoca blestemele şi vaietele tuturor. Ezitaseră încă de la 
început între dorinţa de a merge înainte şi a încheia 
socotelile şi cea de a rămâne pe loc, în speranţa că totul se 
va termina de la sine, fără ca ei să fie nevoiţi să moară, 
lipsind astfel de la violurile şi masacrul care aveau să 
urmeze, fără îndoială. Acum însă, sosirea Forţelor Aeriene 
ale Israelului schimbase dintr-o dată situaţia. Erau obligaţi 
acum să captureze măcar câţiva israelieni vii, şi asta cât 
mai repede cu putinţă, dacă voiau, într-adevăr, să se poată 
folosi de aceşti ostatici în negocierile ce aveau să urmeze. 

Traseră înspre Concorde când luminile de aterizare ale 

acestuia se aprinseră, dar cum Rish nu voia să provoace o 
explozie a carburantului care să îi ucidă pe evrei, ordonă ca 
focurile să fie îndreptate doar spre puntea de comandă. In 
lumina slabă a primilor zori, conturul avionului devenea 
vizibil ori de câte ori vântul se mai oprea. 

După explozia de sus, câteva bucăţi ale Lear-ului 
căzuseră pe pământ, iar aşbalii ştiură că nu mai au mult 
timp. Ca o ironie, când aveau să apară avioanele cu reacţie, 
cel mai sigur loc în care se puteau afla era în preajma 
israelienilor. Era, desigur, de preferat să fie chiar în 
Concorde, ţinându-i ostatici pe israelieni. Avea să fie o 
cursă foarte strânsă. Câteva minute puteau decide într-un 
fel sau altul. 


Ministrul de externe îşi conduse grupul înapoi, la 
Concorde. Luară cu ei cadavrul colonelului Thomas 
Richardson, de la Forţele Aeriene al Statelor Unite. Îi 
căutară zadarnic pe McClure. Ministrul de externe vorbi cu 
rabinul Levin, care îi relată cele întâmplate în colibă. 
Hotărâră de comun acord că singura soluţie era să îi pună 
sub observaţie pe cei care mai rămăseseră, aşa că celor 
şase care nu erau răniţi, printre care şi Leiber, li se ordonă 
să stea în compartimentul bagajelor, în spate. 

Trupul lui Uri Rubin fu purtat afară din colibă de cei doi 
oameni din Liga Apărării Masada şi pus într-o tranşee care 
fusese săpată tocmai în acest scop. 

Ibrahim Arif purta corpul lui Abdel Jabari ca pe al unui 
copil. Se poticni din cauza greutăţii şi rătăci încolo şi 
încoace, cu ochii înlăcrimaţi. Refuză să lase pe cineva să 
îngroape cadavrul. 

Miriam se ghemui pe aripă şi văzu trupul prietenului ei în 
braţele lui Arif. Ochii i se umplură de lacrimi. Se ridică, 
privindu-i pe cei care se certau cu privire la soarta 
cadavrului. 

— Arif, strigă ea. 

Uriaşul privi în sus. 

— Arif, l-am iubit la fel de mult ca şi tine. Dar acum e 
mort şi trebuie înmormântat. Religiile noastre impun acest 
lucru. Te rog, înţelege. Timpul nu ne aşteaptă. Fă cum spun 
ei. 

Arif privea în sus şi încerca să vorbească, dar nu îşi putea 
controla vocea. În cele din urmă, respiră adânc şi strigă: 

— Te iubea... 

Se întoarse şi alergă cât de repede putea cu greutatea 
aceea în braţe. Ajunse la groapa unde se afla Uri Rubin şi îl 
privi pe acesta. Se uită apoi la ochii deschişi ai lui Jabari. 
Adio, prieten drag. Cobori, cu atenţie, trupul prietenului său 
peste cel al lui Rubin şi aruncă câţiva pumni de pământ 
peste amândoi. Exact în momentul acela, doi israelieni 
înarmaţi apărură în fugă de undeva şi săriră în tranșee. 
Căzură, apoi văzură trupurile sub picioarele lor, dar nu voiră 
să renunţe la singurul adăpost pe o rază de câţiva metri în 
jur numai din cauza asta începură să tragă prin pânza de 
praf. Unul dintre ei se întoarse spre Arif. 

— Dacă nu ai armă, ar fi mai bine să te retragi. Se 
apropie. 

Arif încuviinţă din cap şi se întoarse, mergând spre 
Concorde. Viaţa, îşi spuse el, este compusă din părţi egale 
de stupiditate, teroare, ironie şi durere. Râvnea la grădinile 
răcoroase, cu valuri de vin şi fecioare, unde se afla Abdel. 


Copilotul lui Laskov, Danny Lavon, zări primul focurile de 
kerosen. Luminiţele formau un dreptunghi destul de regulat 
în jurul farurilor de aterizare ale avionului. Trasoare verzi se 
îndreptau dinspre est către vest, spre Concorde. In sens 
contrar, nu zburau decât rareori proiectile. Din când în 
când, câte un imens nor de praf acoperea sursele de lumină 
de dedesubt. De la înălţimea la care se afla, Lavon vedea 
soarele deasupra piscurilor munţilor Zagros, dar razele sale 
nu atinseseră încă Babilonul. Strălucirea acestora ar fi adus, 
poate, primele umbre ale dimineţii, dar praful şi nisipul erau 
imposibil de străbătut îi vorbi lui Laskov prin interfon: 

— Focuri la ora unu, domnule comandant. În dreptul 
cotului mic al fluviului. Suntem aproape deasupra. 

— Recepţionat. Văd. 

Laskov ordonă escadrilei să zboare la foarte mică 
distanţă de ţintă. 

Cele douăsprezece F-14 coborâră deodată. Apărură din 
înaltul cerului ca nişte păsări uriaşe de pradă, făcând un 
zgomot puternic la joasă altitudine, înaintând dinspre 
deşertul vestic şi luând-o direct spre dreapta. Laskov era 
cel dintâi. Dădu voie mai întâi computerului să examineze 
terenul, pentru a fi sigur că nu îşi conduce echipa în vreo 
ridicătură nevăzută a terenului. Trecu la mai puţin de 
douăzeci de metri de vârful dealului şi la încă mai puţin 
peste Concorde. Vuietul celor douăsprezece aparate F-14, 
care se apropiară rând pe rând, era asurzitor şi 
înspăimântător, iar praful şi aşa destul de agitat se ridică în 
nori uriaşi; pământul se cutremură sub avionul Concorde. 

Fiecare avion cobori la fel, dând, mai întâi, voie 
computerului şi componentelor de orientare să cunoască 
terenul, menţinând uluitoarele avioane cu reacţie la mică 
distanţă de pământ lInstinctiv, toţi cei de pe deal se 
aruncară la pământ sau se ghemuiră când avioanele de 
luptă îi asurziră şi îi orbiră. 

După ce trecură, Laskov ordonă unei jumătăţi din 
escadrilă să se îndrepte spre sud şi să fie pregătiţi ca la 
nevoie să protejeze cu foc de arme aparatele C-130 şi 
locurile pe care aveau să aterizeze. Se îndoia că acolo se 
mai afla vreun aşbal, dar acestea erau regulile. 


Hausner îngenunche şi îl ajută pe Burg să se ridice. 

— Aproape că ţi-au smuls pipa din gură, Isaac. In regulă, 
aici ne despărţim, prietene. Tu te duci înapoi şi ai grijă de 
aeronavă şi de oamenii din ea. Eu voi conduce acţiunile de 
întârziere a atacului. 

— Te-aş contrazice, dacă aş fi convins că mai avem timp 
să ne certăm. La revedere, Jacob. Noroc. 

Îl bătu pe umăr pe Hausner şi se îndepărtă în fugă. 

Hausner îi auzea pe aşbali apropiindu-se dinspre est de 
punctul său de comandă. Se auzeau zgomote şi dinspre 
sud, căci aceştia înaintau într-un fel de arc de cerc. Hausner 
luă un pistol calibrul 22 şi îngenunche, aşteptând. 

Marcus şi Alpem apărură de undeva din norii de praf. 
Hausner îi strigă şi ei veniră în fugă. 

— Daţi-mi un AK-47 şi toată muniţia. O să îi întârzii cât 
mai mult din spatele ridicăturii ăsteia. Voi duceţi-vă înapoi, 
la Concorde, şi ajutaţi la organizarea unei defensive acolo. 
Folosiţi blindajul din sârmă şi orientaţi apărarea în jurul 
rampei de pământ şi al colibei. Ar fi trebuit să săpăm 
tranşee de apărare şi în jurul navei, dar acum e prea tărziu. 
In regulă, de acum primiţi ordine de la Burg. Şi fără discuţii. 
La treabă. 

li dădură o puşcă şi două cartuşiere pe jumătate pline. 
Hausner smulse catargul. Indoit din pământ şi îi dădu lui 
Alpem tricoul care înfăţişa zona portuară a Tel Avivului. 

— O amintire, Sam. Să o ai cu tine când le vei spune 
copiilor tăi povestea asta. Să nu creadă că eşti un imbecil. 

Alpem zâmbi şi luă tricoul. Cei doi plecară, făcând un 
gest de adio. 

Hausner luă poziţia în spatele movilei. Trase câteva 
focuri de încercare, atrăgând asupra lui câteva riposte. 

Imaginea aparatelor F-14 ale lui Laskov îl făcea mai 
fericit decât fusese vreodată. Dar, în realitate, totul era 
prea târziu. Jaffe îi raportase despre avioanele C-130 şi 
despre trupele de comando aflate pe drum, dar, chiar dacă 
ar fi aterizat atunci, tot ar fi fost prea târziu. Trebuia să 
aterizeze pe terenurile mlăştinoase, să debarce, să umfle 
plutele, să traverseze Eufratul. Chiar dacă aterizau pe 
şosea şi rulau până acolo unde mersese avionul Concorde, 
tot mai aveau de parcurs aproape un kilometru. Şi nici nu 
auzea încă zgomotul greu al avioanelor cu patru motoare 
propulsoare. 

Poate că paraşutiştii i-ar fi salvat, dar pe întunericul şi 

praful ăsta ar fi fost sinucidere curată. Terenul era 
îngrozitor, probabil că jumătate dintre ei ar fi aterizat în 
fluviu. Nu, era numai o desfăşurare impresionantă de forţe, 
dar ea nu avea nicio influenţă asupra situaţiei lor. Ba mai 
mult, o agrava. Inainte, aşbalii erau hotărâți să îi masacreze 
şi, cel puţin, în felul acesta totul s-ar fi sfârşit. Acum, pentru 
a se salva, erau constrânşi să ia ostatici. Şi după ce îi vor 
lua, acesta va fi doar începutul. Hausner spera că Laskov va 
prevedea acest lucru şi va şti când ei vor ajunge la capătul 
puterilor, neezitând atunci să înece în napalm întregul deal. 
Cel puţin, în felul acesta aveau să scape de Rish şi Hamadi 
care, se temea Hausner, puteau să se dovedească nişte 
adversari mult mai abili în viitor. 

Hausner îşi luă în gând un lung adio de la Miriam. Ezita 
între tentaţia de a se întoarce la Concorde pentru a-l rosti şi 
gândul de a rămâne aici, unde măcar emoţiile sale erau în 
siguranţă. 


Din locul unde se afla, sub roata din faţă a avionului, 
Peter Kahn ascultase tot ce se întâmplase în timp ce lucra 
la UEA. Auzise strigătele şi paşii grăbiţi care se îndreptau 
spre aeronavă. Văzu câţiva oameni fără arme urcând 
rampa de pământ care ducea la aripa avionului. Vedea la o 
oarecare distanţă cum alţii îngenuncheau, trăgând înspre 
locurile unde se zăreau scânteile armelor arabe. Pereţii 
colibei fuseseră găuriţi de gloanţe. Câţiva oameni luară 
poziţii în jurul rampei, iar o tânără se adăposti în spatele 
micuţei sale platforme de pământ. Se apropia sfârşitul, 
oricare avea să fie acesta, dar el continua să lucreze la 
UEA. 

Dintr-o dată se rostogoli de pe movila de sub roată, pâşi 
peste tânăra întinsă pe jos, îşi şterse mâinile şi faţa şi, 
pornind în fugă către rampă, o urcă împreună cu alţi câţiva 
oameni care păreau obosiţi şi aveau hainele zdrenţuite. 
Când ajunse pe aripă, Miriam Bernstein îl apucă de braţ. 

— L-ai văzut pe Jacob Hausner? 

— Nu, doamnă Bernstein. Am stat tot timpul sub roată. 
De fapt, pe el îl caut şi eu. 

Văzu că o parte din reţeaua de blindaj care se aflase pe 
linia ofensivă era luată şi aşezată în avion, îndesată în 
dreptul geamurilor şi pe pereţii navei. Il încântă această 
inventivitate şi gândire calmă care se manifesta până în 
ultima clipă. Era o încercare, cel puţin. 

— Doamnă Bernstein, ar fi bine să vă întoarceţi înăuntru. 
Aici atragem focurile celorlalţi. 

Se eliberă din strânsoarea ei şi porni spre Burg, care 
stătea în punctul cel mai îndepărtat al aripii din dreapta. 
Întinşi lângă el se aflau vreo şase oameni care trăgeau în 
întuneric. 

Devenise evident pentru Burg şi ceilalţi că aşbalii nu 
voiau să tragă către aripi, riscând să arunce în aer nava cu 
potenţialii lor ostatici. De aceea, aripile deveniseră o poziţie 
de tragere. Relativ sigură. 

Kahn îl bătu uşor pe umăr pe Burg. 

— Mă iertaţi. 

Acesta se întoarse. 

— A, salut, Kahn. Te felicit pentru eforturile făcute cu 
UEA, fiule. 

— În regulă, domnule. Tocmai despre asta voiam să vă 
vorbesc... dumneavoastră sau domnului Hausner... 

— Spune-mi mie, fiule. El nu-i aici. 

Arătă cu degetul într-o anumită direcţie. 

— Da, domnule. Cred că am reparat-o. 

— Ai reparat-o...? Deodată, Burg izbucni în râs fără să 
vrea. Ce? Cui îi mai pasă de asta, băiete? Treci în avion şi 
fereşte-ţi capul. 

Kahn spuse imediat: 

— Cred că nu mă înţelegeţi, domnule. Nu vor putea să 
ajungă aici la timp. Putem... 

O explozie puternică îi zgudui cu tot cu avion. Un F-14 
trecu în viteză pe deasupra, urmat de altul care avea un 
tun de 20 mm ce scotea flăcări. Al treilea se apropie 

dinspre Eufrat, iar când fu deasupra avionului Concorde 
dădu drumul unor rachete aer-sol. Acestea lăsară în urmă o 
dungă luminoasă şi se prăbuşiră peste vechile tranşee. Un 
alt F-14 aruncă o bombă SMART, ghidată prin laser, care se 
prăbuşi peste coasta de vest, sfărâmând crusta milenară de 
pământ, aruncând în aer cărămizi străvechi şi tone de 
pământ ce se prăbuşiră la vale peste râpa abruptă, către 
malul fluviului şi în acesta, luând şi câţiva aşbali la vale. 

Aparatele F-14 îşi duseră la bun sfârşit toate misiunile. 
Pământul se zguduia şi se cutremura, aerul trepida din 
cauza undelor de şoc ale tonelor de explozibil detonat 
deasupra vechii Citadele, care apărase timp de o mie de ani 
latura nordică a Babilonului şi care de două mii de ani nu 
mai apăra nimic. 

Pământul se crăpa şi se mişca ritmic, aruncând la sute de 
metri în aer nisip şi argilă. Valuri portocalii de praf aprins şi 
undele de şoc produse de mâna omului se ciocneau cu 
străvechiul vânt Serji. Dârele roşietice ale rachetelor 
brăzdau cerul asemenea stelelor căzătoare care îi 
fascinaseră atât de mult pe astronomii babilonieni. 
Avioanele F-14 dădeau un spectacol cum, desigur, 
Babilonul nu văzuse niciodată. Dar la atât se limita totul: la 
un spectacol. Laskov nu îndrăznea să trimită proiectile la 
distanţe suficient de mici pentru a fi eficiente. Şi totuşi, el 
reuşea să îi facă pe aşbali să rămână cu capul la pământ, 
încetinind astfel acţiunea acestora. Ideea era să tragă cât 
mai mult de timp, ca trupele de comando să poată ajunge. 
Timp. 

Burg rămase acolo unde se prăbuşise. 

— Ce? Ce spui? întrebă el, acoperind zgomotul 
exploziilor. 

— Cred că pot pune în funcţiune UEA şi deschide 
motoarele, strigă Kahn. 

— Şi ce dacă? Ce importanţă are? Nu avem nevoie de aer 
condiţionat, Kahn! 

— Putem s-o ştergem dracului de aici! Asta e! 

— Eşti nebun? 

O rachetă căzu la mică distanţă de ei şi făcu un crater în 
pământul de lângă coadă, explodând şi aruncând grămezi 
de pământ şi şrapnele în Concorde. 

Kahn îşi ridică din nou capul. 

— Nu, nu sunt. Putem pune în mişcare pasărea asta 
uriaşă. 

— Până unde? 

— La naiba, ce contează până unde? Totul e s-o mutăm 
de aici. Oriunde. 

Burg privi în urma lui, sperând să îl vadă pe Hausner 
venind pe rampa de pământ cu acea - de acum faimoasă - 
nonşalanţă şi îndrăzneală. Dar acolo nu era decât Miriam 
Bernstein care privea înspre întunericul înfricoşător. Se 
întoarse către Kahn. 

— Spune-i căpitanului să încerce să pună motoarele în 
funcţiune. 

Kahn sări în sus înainte ca Burg să apuce să adauge vreo 
limitare a ordinului său şi se năpusti către uşa pentru 
evacuare în caz de pericol. Intră în aeronavă şi îşi făcu 
drum cu greu către puntea de comandă. 

— David! Becker vorbea cu Laskov prin radio şi îi făcu lui 
Kahn semn să tacă. David! 

Becker urmase un curs al Forţelor Aeriene ale Statelor 
Unite dedicat lansării şi orientării loviturilor din aer, iar 
acesta se dovedea foarte util acum. Nu vedea mare lucru 
de pe puntea de comandă, dar. Încerca să ajute cum putea. 
Şi trebuia să recunoască că îi plăcea ceea ce făcea. 

— În regulă, Gabriel dacă mai ai bombe SMART, acum e 
momentul să le foloseşti. Trimite una către malul fluviului, 
la goalele dealului. În caz că a mai rămas acolo cineva. Încă 
mai e posibil să încercăm să fugim pe acolo şi vreau ca 
malul să fie curat. Şi mai expediază una în faţa noastră, la 
vreo două sute de metri. O să încep să aprind intermitent 
luminile de rulare. 

— Am primit mesajul cu privire la fluviu, 02, dar răspuns 

negativ în ce priveşte partea dinaintea ferestrei tale. E prea 
aproape. 

Kahn îl scutura de umăr pe Becker, strigându-i totodată 
în engleză, limba lor maternă. 

— La dracu'! Nu ai auzit? Am reparat UEA! Prefera 
engleza americană, ale cărei expresii nu le putea traduce în 
ebraică. Pune dracului în funcţiune porcăria asta de pasăre 
şi hai să ne cărăm din rahatul ăsta! 

O fracțiune de secundă, Becker rămase mut. 

— Ai reparat-o? 

— Da, da, am reparat-o. 

Poate, îşi spuse Kahn. 

Degetele lui Becker căutară butonul de aprindere a UEA. 
Nu credea că mai au destulă energie în baterie pentru a 
deschide UEA, dar ce se putea întâmpla dacă încerca? 
Apăsă butonul şi privi instrumentele. Incercă să asculte, 
ignorând vuietul vântului şi zgomotul bombelor care se 
auzeau în carlingă, pătrunzând prin plexiglasul sfărâmat. În 
mod evident, UEA funcţiona, dar nu se putea aprinde. 
Becker stinse luminile navei. Aveau oare bateriile suficientă 
energie pentru a ţine în funcţiune UEA până când 
combustibilul se aprindea? Fără a schimba un cuvânt, 
Becker şi Kahn priveau cadranele aparatului de măsurat 
temperatura. Ochii lor urmăreau cu atenţie, încercând să 
observe orice tremur al acului care ar fi indicat începutul 
unei mişcări. Acul alb continua să rămână nemişcat în 
dreptul ultimei gradaţii a cadranului temperaturii. Becker 
încercă obişnuitul: „Numai acum, Doamne. Numai acum.” 
Dar nu se întâmplă nimic. 

34. 


Cele două imense aeronave de transport C-130 se 
apropiau ia joasă altitudine dinspre deşertul vestic. 
Părăsiseră Israelul cu mult înaintea avioanelor F-14, dar 
cum viteza lor maximă de zbor era de numai 585 kilometri 
pe oră, călătoria durase aproape două ore. 

Regele Iordaniei acordase de îndată dreptul de liberă 
trecere pe culoarul aerian nordic, către graniţa cu Irakul. 

Când guvernul Irakului fu pus în faţa unui fait accompli, 
aducându-i-se la cunoştinţă existenţa avioanelor F-14 pe 
teritoriul său, acesta consimţi, cu anumită reţinere, ca cele 
două cargouri C-130, care se apropiau de hotarele sale, să 
îşi continue zborul. Cealaltă variantă pe care o avea era să 
refuze accesul acestor aeronave în lrak şi să ordone 
plecarea aparatelor F-14, trebuind totodată să caute o 
explicaţie stânjenitoare faptului că acestea pătrunseseră 
atât de mult în lrak. După o mulţime de pronosticuri 
pesimiste, transmise prin intermediul circuitelor telefonice, 
Bagdadul acceptase ideea unei operaţiuni comune, iar 
primul-ministru israelian şi preşedintele irakian pregătiseră 
un comunicat de presă în acest sens. Pentru ca acesta să 
se bucure de o mai mare credibilitate, Bagdadul trimise o 
mică unitate a armatei irakiene în susul fluviului Eufrat, 
pornind de la Hashimiyah, şi ordonă garnizoanei Hillah să 
fie pregătită, cu toate că ambele guverne ştiau că aceste 
trupe, care nu prezentau încredere, nu erau în niciun caz 
gata să acţioneze, ci dimpotrivă. Se credea că o mare parte 
a trupelor erau plătite de Ahmed Rish, iar ofiţerii irakieni le 
supravegheau îndeaproape. Amândouă guvernele ştiau că 
unitatea trimisă pe fluviu nu va ajunge la Babilon la timp, 
pentru a participa la acţiuni, dar gestul de sprijin era 

important. 

Alţi câţiva ofiţeri irakieni de la Hillah, se deplasară cu 
vehicule motorizate spre nord, către Babilon. Într-un punct 
aflat mai la sud de locul unde avionul Concorde atinsese 
solul puseră sub observaţie şoseaua Hillah-Bagdad şi 
aprinseră lumini de-o parte şi de alta a ei, pentru a o marca 
în această dimineaţă întunecată de norii de praf. Niciuna 
dintre acţiunile acestea nu era absolut necesară pentru 
aterizarea aparatelor C-130, fiind totuşi de mare ajutor în 
anihilarea riscurilor acestei operaţiuni. 

lrakienii îşi aduseră, aşadar, contribuţia, iar Bagdadul 
rămase acum în aşteptarea rezultatului. Un dezastru militar 
israelian n-ar fi fost considerat o tragedie în unele cercuri 
irakiene, în vreme ce un succes ar fi fost, în mod evident, o 
urmare a cooperării lrakului. Bagdadul nu avea de pierdut. 
Se puteau aştepta la critici severe din partea palestinienilor 
şi, poate, a unor guverne arabe, dar, în condiţiile acelea, 
multe guverne arabe aveau să susţină, în mod oficial şi din 
considerente umanitare, intervenţia, în vreme ce Bagdadul 
avea să obţină o anumită bunăvoință din partea 
Occidentului, bunăvoință care putea fi transformată mai 
târziu în ceva mult mai concret. Părea, aşadar, soluţia 
ideală, mai cu seamă că israelienii făcuseră deja atâţia paşi 
ireversibili. 

Căpitanul Ishmael Bloch şi locotenentul Ephraim Herzel, 
care pilotau primul dintre aparatele C-130, văzură luminile 
de-a lungul şoselei Hillah şi cotiră spre stânga, reducând 
viteza. Trei dintre avioanele F-14, care supravegheau 
pistele, trecură în viteză pe lângă geamul lor şi coborâră 
de-a lungul liniei pe care aveau s-o urmeze şi ei pentru a 
ateriza. Marea navă de transport cobori foarte rapid, aşa 
cum fusese proiectată să o poată face în cazurile de 
intervenţie rapidă. 

În cabină, cincizeci de oameni din trupele israeliene de 
comando îşi fixară strâns legăturile, pentru a se proteja de 
zguduitura produsă de debarcarea desantului. Legăturile 

celor două jeepuri, unul dotat cu o puşcă de 100 mm fără 
recul, iar celălalt, cu o mitralieră calibrul 50, fură verificate 
şi strânse. 

Doctorii şi infirmierele verificară legăturile aparaturii din 
unitatea mobilă şi instrumentele medicale. 

Căpitanul Bloch reduse din nou energia şi urmări 
indicatorul care îi arăta scăderea rapidă a vitezei. Se 
întoarse către locotenentul Herzel. 

— Când am dat cu banul pentru şosea sau mlaştini şi am 
câştigat eu, alegând şoseaua, n-ai spus nimic. De ce? 

Imensa aeronavă părea să plutească la numai câţiva 
metri deasupra şoselei măturate de vânt. Bloch încercă să 
menţină aparatul, care avea motoarele aproape oprite, în 
spaţiul conturat de luminile de pe marginea şoselei, dar 
vuitul îl împingea spre stânga şoselei, iar când Bloch 
încercă să îl redreseze, devie şi mai mult 

Cu ochii pe instrumente, Herzel zise: 

— Credeam că ai ales şoseaua, pentru că o considerai o 
provocare. 

Preţ de o clipă Bloch se gândi că va trebui să se înalțe din 
nou şi să se întoarcă încă o dată, dar cum vântul se opri 
câteva momente, reuşi să redreseze nava, plasând-o 
deasupra şoselei, şi cobori repede. 

Cauciucurile care nu fuseseră umflate cât trebuie 
atinseră pista neregulată şi smulseră din ea bucăţi pe care 
le aruncară în toate direcţiile. Vântul împingea nava uriaşă 
către stânga, şi, cum Bloch încerca să opună rezistenţă 
acestei mişcări, avionul se întorcea dintr-o parte într-alta, 
distrugând, pur şi simplu, şoseaua, lăsând în urmă, pe 
măsură ce rula către nord, doar drum nisipos. 

— Nevastă-mea e o provocare, amanta e o provocare. De 
ce naiba aş mai vrea încă o provocare? 

Schimbă rotația motoarelor şi apăsă frânele. Şuierul 
roţilor era asurzitor, iar cei din cabină îşi acoperiră urechile. 

Herzel privi afară prin fereastra laterală în momentul în 
care nava făcu un mic ocol, urmând şoseaua. 

— lizzy, strigă el, mai lasă nişte asfalt, ca să putem 
decola. 

— Decolăm pe dracu'! După ce terminăm, mergem până 
la Bagdad. 

La lumina farurilor de aterizare şi a semnalelor aprinse 
pe margine, se zăreau afară câteva vehicule irakiene stând 
la distanţă destul de mare unul de altul, lângă şosea. Câţiva 
le făcură cu mâna când aparatul trecu pe lângă ei, iar Bloch 
şi Herzel le răspunseră. 

— Sunt prietenoşi băştinaşii? întrebă Herzel. 

— Cât timp avem cincizeci de oameni din trupele de 
comando cu noi, vor fi foarte prietenoşi. 

Marea aeronavă începu să încetinească în apropierea 
punctului în care avionul Concorde atinsese prima dată 
solul. Bloch văzu, la lumina farurilor de aterizare, locul unde 
Concorde-ul începuse să distrugă şoseaua. Avioanele C-130 
puteau face faţă unor astfel de condiţii, în vreme ce 
Concorde-ul avea nevoie de întinderi mari de pistă perfect 
netedă. Il admira pe pilotul acela nebun care reuşise să îl 
facă să aterizeze. Bloch privi în sus. In depărtare se vedeau 
movilele Babilonului, conturate pe fundalul cerului care se 
lumina tot mai mult. 

— Babilonul. 

Herzel privi prin parbriz. 

— Babilonul... Babilonul... 

Uşa din spate se deschise înainte ca avionul să se 
oprească de tot, iar trupele de comando începură să sară 
afară, desfăşurându-se pe ambele margini ale şoselei. 
Câţiva ofiţeri irakieni şi funcţionari guvernamentali îi 
urmăreau curioşi dintr-un grup de vehicule kaki, staționate 
pe un deluşor. Şi trupele israeliene, şi irakienii erau nervoşi, 
dar, cu toate acestea, ambele părţi pierdură ceva timp cu 
gesturi şi alte întâmpinări prietenești. 

Cele două jeepuri coborâră pe o rampă şi o luară pe o 
parte şi pe cealaltă a avionului, rămânând pe şosea când 
trecură pe sub aripile uriaşe. O echipă de comando 

organiză un perimetru de protecţie a navei. Personalul 
medical de la bord începu să se pregătească pentru 
preluarea răniților. 

Trei echipe de puşcaşi, fiecare comandate de câte un 
locotenent şi aflate sub conducerea generală a maiorului 
Seth Amon, se răspândiră pe ambele părţi ale şoselei, 
alergând pentru a ţine pasul cu jeepurile. Se îndreptară 
către primele obiective - zona Porții Iştar, muzeul şi casa de 
oaspeţi. 

Căpitanul privea din carlinga avionului C-130 către 
punctul unde se înălța Citadela nordică, luminată de flăcări 
portocalii, galbene, roşii şi albe. Dinspre Babilon se 
revărsau către şosea zgomote ca de tunet. 

— Imi pare rău pentru amărâţii ăia de acolo. Ştii, Eph, 
vineri după-amiază, când au plecat, mi-am spus: „la te uită 
ce norocoşi sunt ticăloşii ăştia care pleacă la New York, 
având plătite cheltuielile pentru toată perioada care le va fi 
necesară ca să aducă acasă un petic de hârtie pe care să 
fie scris pace.” 

Herzel privi în sus, prin parbriz, către fulgerele de pe 
dealul din depărtare. 

— Nici mie nu mi se pare o plăcere deosebită să fi 
membru într-o misiune de pace. 


Căpitanul Baruch Geis şi locotenentul Yosef Stern nu 
observară semnalele irakiene pe întinsele terenuri 
mlăştinoase şi nici cele trei avioane F-14 care le fuseseră 
trimise în întâmpinare. Geis se gândea să aştepte apariţia 
soarelui peste piscurile munţilor din depărtare, dar, cum 
urmărea mesajele transmise de David Becker lui Laskov şi 
cum vedea consecinţele luminoase ale dialogului acestora, 
înţelese că nu mai are prea mult timp la dispoziţie. De fapt, 
poate că deja era prea târziu, dar nu voia să renunţe la a-şi 
îndeplini până la capăt misiunea. 

Căpitanul Geis voia să se apropie cât mai mult posibil de 
locul luptei, fără însă a intra în bătaia armelor mici de la 

Citadelă. Renunţă să mai caute semnalele luminoase şi 
alese o zonă la vreun kilometru mai la sud de lupte, loc 
care pe harta lui figura cu numele Ummah. Ciudat, îşi spuse 
Geis. Araba seamănă mult cu ebraica. Ummah. Comunitate. 
Luă legătura prin radio cu primul pilot al celor trei F-14 care 
îl însoțeau. 

— Vreau să aterizez în aşa fel, încât să ne oprim undeva 
pe lângă punctul marcat Ummah. Îmi poţi oferi puţină 
lumină? 

Pilotul combatant, locotenentul Herman Shafran, îi 
răspunse: 

— Recepţionat. Trimitem lumină în partea aceea. 

Aparatul F-14 se apropie pe o axă est - vest şi lansă o 
sursă de lumină de 750 000 de waţi, cu paraşuta. Cerul şi 
pământul fură luminate feeric. 

Geis îndreptă vârful avionului direct împotriva vântului 
Șeiji şi începu să reducă energia. Văzu înainte contururile 
satului Ummah luminate artificial. Plasă aeronava la stânga 
faţă de sat şi cobori flapsurile. Vântul înălța aparatul şi 
părea că îl face să plutească peste mlaştini. 

Locotenentul Stern privi peste umărul său drept, pe 
fereastra laterală. Printre casele din Ummah păreau că se 
zăresc focuri aprinse pentru gătit. Vântul purta paraşuta 
luminoasă către vest şi aceasta se legăna ca un pendul, 
aruncând umbre strâmbe pe pământ. Lumina trecu pe 
lângă carlinga avionului, iar Geis şi Stern întoarseră 
privirile, evitând strălucirea orbitoare pe care aceasta o 
răspândi în cabina de comandă. Aparatul F-14 dădu drumul 
altei paraşute deasupra fluviului, iar aceasta începu, de 
asemenea, să plutească spre vest, către ei. 

In cabină, cei cincizeci de membri ai grupului de 
comando ascultau şuierul vântului care continua să sufle şi 
zgomotul motoarelor. În locul jeepurilor, aici se aflau 
douăsprezece bărci pneumatice cu motor. Toţi cei de acolo 
aveau senzaţia că aeronava atârnă, pluteşte, dar nu 
înaintează deloc. Muşchii li se încordaseră, iar când lumina 

pătrunse prin ferestre, pe frunţile şi obrajii lor se putea 
vedea transpiraţia. 

Doctorii şi infirmierele discutau în şoaptă. Fiecare C-130 
putea asigura îngrijirea a douăzeci şi cinci de răniţi. Dar 
dacă printre membrii misiunii de pace aveau să fie deja 
aproape tot atâţia răniţi? Şi în trupele de comando aveau să 
apară răniți. Şi dacă mai luau prizonieri răniți? 

In cele din urmă, căpitanul Geis reuşi să coboare nava şi 
să se menţină astfel. Mii de metri cubi de noroi se ridicară 
în aer şi acoperiră avionul în timp ce acesta rula pe terenul 
mlăştinos către sat. Lumina paraşutei de deasupra începu 
să scadă, iar pământul fu acoperit de umbră. 

Chiar şi în acea semiobscuritate, se vedeau câteva case 
din Ummah. Dincolo de acesta, Geis văzu Eufratul. Inversă 
sensul de rotaţie a motoarelor şi apăsă pe frâne. Imensa 
aeronavă se opri şi se mişcă puţin înapoi, la mai puţin de o 
sută de metri de prima colibă. 

Uşa din spate se deschise şi trei echipe de comando 
săriră jos, se aliniară şi înaintară spre sat. Un al patrulea 
grup se răspândi pe distanţă de o sută de metri şi înconjură 
avionul C-130. Începură imediat să sape tranşee în noroi. 

Maiorul Samuel Bartok trase o rafală Uzi în aer, dar 
nimeni nu ripostă. Spre nord, dincolo de fluviu, Bartok auzi 
sunetele luptei şi văzu scânteile armelor. Îşi privi harta. 
Chiar dacă nu întâmpinau nicio rezistenţă în satul acesta şi 
dacă erau în stare să navigheze în susul fluviului, către 
dealul unde avea loc confruntarea, tot le-ar fi luat vreo 
douăzeci de minute ca să ajungă într-o poziţie care să le 
permită să tragă asupra arabilor. Dar şi atunci nu putea 
garanta că i-ar fi împiedicat să avanseze înspre Concorde, 
dacă  lansau o acţiune de  ariergardă împotriva 
comandourilor sale. Câţi palestinieni erau acolo? Conform 
pilotului de pe Concorde, rămăseseră mai puţin de 
cincizeci, din cei peste o sută cincizeci. Era aproape de 
necrezut, pentru o misiune de pace. Maiorul Bartok zâmbi 
mâhnit. 

Nu, nu putea fi adevărat. Trebuia să se pregătească 
pentru orice număr. 

Linia soldaţilor deveni concavă pe măsură ce ocolea 
satul. La nord, primii israelieni ajunseseră la Eufrat. De fapt, 
cel dintâi care ajunse pe malul fluviului, soldatul Irving Feld, 
urină în apă. 

Câteva minute mai târziu, al treilea grup transmise prin 
radio că ajunsese, de asemenea, la Eufrat, pe la sudul 
satului. 

A doua echipă, condusă de maiorul Bartok, avansă direct 
către colibe. 

De pe una din străzile mici şi întortocheate apăru un 
bătrân care înaintă spre ei. Privi peste capetele soldaţilor 
către aeronava cu coadă înaltă de pe terenurile 
mlăştinoase, a cărei Stea albastră a lui David era luminată 
de cele dintâi raze ale soarelui. Îşi ridică mâna dreaptă. 

— Salom alekhem. 

— Salaam, îi răspunse maiorul Bartok în arabă. 

— Şalom, repetă bătrânul mai tare. 

Maiorul Bartok nu era foarte surprins. | se spusese că s-ar 
putea să existe o comunitate ebraică pe undeva pe lângă 
Babilon. Dacă ar fi avut timp, ar fi stat de vorbă cu 
bătrânul, dar nu putea pierde niciun minut. Îi făcu semn cu 
mâna. 

— Alekhem şalom. 

După numărul colibelor de pământ, socoti că în sat nu 
puteau locui mai mult de cincizeci de oameni. Strigă peste 
umăr către operatorul radio, în timp ce conducea echipa 
prin sat: 

— Transmite la lerusalim că am găsit un sat evreiesc. 
Privi pe hartă. Se cheamă Ummah. Întreabă-i dacă îi putem 
lua acasă. Chiar dacă nu ajungem la timp la Concorde, asta 
putem să facem. 

Căpitanul Geis din C-130 preluă mesajul de la operator şi 
îl transmise la lerusalim. 

Prim-ministrul ascultă mesajul căpitanului Geis. Dădu 

uşor din cap ca pentru el. Evreii de la Babilon. Numai că ei 
erau cetăţeni irakieni, iar a-i răpi nu era nicidecum un gest 
prietenesc. lar dacă autoriza, prin radio, o asemenea 
mişcare, putea să afle Bagdadul, periclitând întreaga 
misiune. Totuşi, Legea întoarcerii stipula că orice evreu 
care dorea să vină în Israel putea s-o facă. lar uneori era 
nevoie de un mic ajutor în acest scop. Precedente existau. 
Privi prin încăperea aglomerată. Câteva persoane dădură 
din cap în semn de încuviinţare, iar altele făcură gesturi de 
respingere a propunerii. Multe chipuri exprimau perfect 
dilema în care se găseau oamenii aceia. Dar decizia trebuia 
s-o ia el. Nu mai era timp pentru dezbateri. Vorbi la 
microfon. 

— Aveţi destul loc? 

Căpitanul zâmbi. 

— Cum să n-avem loc pentru ei? 

— Bine... bine, dacă vor să meargă... să vină acasă, 
atunci aşa să fie. Terminat. 

Istoria în curs de desfăşurare. Sau poate dezastrul. 
Mersese deja atât de departe, încât nu îi era prea greu să 
ignore consecinţele altor decizii periculoase. O dată ce 
făceai primul pas, totul mergea de la sine. Mai ceru o 
ceaşcă de cafea. 

35. 


Laskov privea către soarele care îşi arunca primele raze 
peste munţii şi podişurile de dedesubt. Zări o imagine 
fugară a Babilonului, în timp ce trecea pe deasupra lui, şi se 
întrebă cum poate fi acolo, jos. Simţea, vag, dorinţa de a 
ateriza, aşa cum se întâmplase când zburase pe deasupra 
piramidelor Egiptului. Dar soarta lui era să observe lumea 
din scaunul său de piele, având mereu în nări mirosul 
uleiului hidraulic. Îşi petrecuse prea mult din viaţă deasupra 
acestui pământ agitat, iar acum era nerăbdător să se 
amestece printre locuitorii săi. 

Primi mesajele aparatelor care fuseseră însărcinate cu 
protecţia aparatelor C-130. 

— Recepţionat.  Schimbaţi acum locul cu mine şi 
descărcaţi o parte din muniţie pe deal. Dar cu grijă. 

Se apropie pentru ultima oară la joasă altitudine, într-un 
zbor de bombardament. Cerul era luminat, dar, pe pământ, 
furtuna menținea vizibilitatea la o rază de sub o sută de 
metri sau mai puţin. 

Apăsă un buton şi tunul de 20 mm deschise o potecă de 
la est spre vest, începând de la zidul exterior al cetăţii până 
la coasta estică. Luă repede degetul de pe buton, în timp ce 
proiectilele treceau prin tranşeele goale ale israelienilor. 
Vizibilitatea nu era încă suficient de bună pentru a putea 
executa un tir eficient asupra arabilor, fără riscul de a-i lovi 
pe propriii oameni. 

Deodată, în faţa lui apăru avionul Concorde, iar el trase 
de manetă şi îl evită. În acea fracțiune de secundă văzu pe 
aripa lui în formă de delta o femeie şi îşi închipui că e 
Miriam. Părea să strige pe cineva. 

Laskov dorea să afle de la Becker despre ea şi întrebarea 

asta nerostită aproape că îl durea. Dar în Israel erau alte 
sute de persoane care voiau să afle veşti despre cei dragi. 
Trebuia să aştepte şi să afle o dată cu toată lumea. 

Avionul său se înclină mult când trecu peste Eufrat şi se 
îndreptă către sud, împreună cu şase din cele 
douăsprezece F-14, care urma să fie înlocuite de cealaltă 
jumătate a escadrilei. Acestea aveau să descarce acum 
încărcătura de la bord. Privi la cadrane şi indicatoare. 
Zborul la mică altitudine, cu cea mai mare viteză, 
consumase foarte mult carburant. Şi manevrele de luptă 
consumau mult combustibil, lăsându-i aproape pe muche 
de cuţit pentru călătoria spre casă. 

Apăsă butonul aviafonului. 

— Nu există vreo staţie de alimentare pe aici? 

— Ba da, zise Danny Lavon. la-o la stânga şi mergi o mie 
de kilometri spre lumină, până ajungi la Lod. Acceptă şi 
cărţi de credit. 

Laskov zâmbi. Îl prevenise pe Lavon să stea cu ochii pe 
cadranele respective, fără a i-o spune direct. Oare de ce 
vorbesc piloţii pe ocolite şi fac glume? Chiar şi în Armata 
Roşie era obişnuit acest comportament idiot, iar americanii 
erau adevăraţi maeştri ai acestui joc, căci, probabil, ei îl 
inventaseră. Acum avea o răspândire universală. 

Când trecu peste aparatul C-130, care aterizase pe 
terenurile mlăştinoase, văzu cum câţiva soldaţi lansau la 
apă bărcile pneumatice, folosindu-se de un mic chei de lut 
din preajma satului. Se uită la ceas. Trecuseră şapte minute 
de când avionul aterizase. Nu era rău. Îi transmise 
căpitanului Geis: 

— Aici Gabriel. Sunt chiar deasupra. Frumoasă aterizare. 
Tot nu văd semnalele luminoase. O să urmăresc tot jocul. 

— Recepţionat, 32. Se descurcă bine în Babilon. Cum se 
comportă pe pământ? 

— Dă şi fugi. Terminat. 

Unul dintre F-14 cobori şi dădu ocol avionului C-130. 
Celelalte două porniră către plute. 


462 


Laskov se afla acum pe malul estic al fluviului. Trecu 
peste aeronava care aterizase pe şoseaua Hillah. Rafale 
puternice de vânt loveau marele avion cargo, iar Laskov 
văzu că pilotul lăsase motoarele în funcţiune, pentru a 
putea controla aparatul cât timp se afla la sol. 

Laskov zări casa de oaspeţi şi muzeul, apoi turnurile 
Porții Iştar. Fuse tentat să expedieze ultima bombă SMART 
în casa de oaspeţi, dar la lerusalim propunerea fusese 
respinsă, cei de acolo crezând că s-ar putea ca Dobkin să 
mai fie în viaţă. Laskov avea mari îndoieli în privinţa asta. 
De asemenea, conform unui mesaj al lui Becker şi a unei 
afirmaţii a lui Dobkin, exista posibilitatea ca acolo să se afle 
o prizonieră israeliană, de asemenea, vie. El însă se îndoia 
şi în privinţa asta. Oricum, în curând aveau să afle. Văzu 
linia trupelor de comando şi a jeepurilor apropiindu-se de 
zonă. Laskov ştia că avea să aibă loc o luptă acolo, iar dacă 
trupele nu reuşeau să cucerească obiectivul în zece minute, 
avea permisiunea de a trage asupra casei de oaspeţi şi a 
muzeului, dacă acest lucru era necesar. Dacă înăuntru se 
aflau prizonieri israelieni, era convins că aceştia aveau să 
înţeleagă. Ştia că, dacă situaţia ar fi inversată, şi el ar 
înţelege. Nu i-ar plăcea, dar ar accepta-o. La fel şi Dobkin. 
Dobkin era militar. 


David Becker apăsă din nou butonul de contact al unităţii 
energetice auxiliare. Aceasta începu să funcţioneze - mult 
mai încet de data asta. Bateriile se consumau rapid... fără 
ca aprinderea sau măcar o încălzire să aibă loc. Privi peste 
umăr, către Kahn. 

— Îmi pare rău, Peter. 

În cabina de comandă pătrunse un glonţ şi amândoi se 
aruncară la pământ. Becker simţi mirosul de Kerosen şi 
înţelese că fusese lovit unul dintre rezervoare sau linia de 
alimentare. _ 

— Încearcă încă o dată, zise Kahn. Încearcă din nou, 
David. N-avem ce pierde. 

Becker strigă, acoperind zgomotul din jur: 

— Ba da, putem pierde totul. Nu simţi mirosul de 
kerosen? 

— Nu miroase decât a plumb încins. Apasă! 

— Mai am nevoie de baterii pentru a transmite mesaje! 

— Pentru numele lui Dumnezeu, încearcă încă o dată! 

Becker nu era obişnuit cu această lipsă de politeţe şi tact 
din partea lui Kahn, aşa că fu surprins. Se uită la butonul 
UEA, apoi se uită prin parbrizul sfărâmat. Trei sau patru 
aşbali mergeau pe creasta dealului, la mai puţin de o sută 
de metri distanţă. Cineva, care semăna cu Marcus, trase o 
singură dată înspre ei cu puşca AK - 47, iar aceştia se 
aruncară la pământ, căutând un adăpost sau un loc unde să 
se ascundă pe terenul fără nicio denivelare. Prima rază 
încerca să străpungă norii de nisip, iar vizibilitatea era ceva 
mai bună acum. Becker vedea, de fapt, siluete întunecate 
mişcându-se departe, în lumina cenuşie a zorilor.. Se 
întrebă cine puteau fi. 

Un F-14 trecu atât de jos, încât avionul Concorde se 
cutremură, nori grei de praf şi nisip ridicându-se în jurul 
acestuia şi învăluindu-l ca într-un giulgiu. Fără a fi măcar 
conştient, Becker atinse butonul UEA. Privi încet spre Kahn. 

— Mi se pare mie sau...? 

Kahn nu auzea nimic, dar simţi vibrația şi strigă, 
acoperind zgomotul unei rachete care tocmai exploda: 

— Avem aprindere! Am reparat rahatul ăsta cu o cheie şi 
o şurubelniţă. L-am reparat! Să-l ia dracu' pe Hausner! 

Lui Becker îi trecu prin minte că Peter nici nu se mai 
gândea la ce avea să urmeze. El făcuse reparația, şi cu asta 
basta. Acum era rândul lui Becker. Lăsă UEA să funcţioneze 
un minut, aşteptându-se ca, dintr-o clipă în alta, aburii 
denşi de kerosen să se aprindă şi să-i arunce pe toţi în aer. 
Dar se părea că vântul îndepărta emanaţiile. Se mai relaxă 
un pic. Energia pentru cazurile de urgenţă se epuizase pe 
măsură ce generatorul încărca bateriile, iar sistemul primar 
intra din nou în funcţiune. Luminile şi cadranele de la bord 

prinseră viaţă. 

Becker îşi şterse faţa şi îşi trecu palmele peste partea din 
faţă a cămăşii. Grăbi procesul de pornire a motorului 
exterior din dreapta. Acesta se aprinse uşor, ca şi cum abia 
ar fi părăsit atelierele de întreţinere de la El Al. Se uită la 
Kahn, iar acesta îi făcu semn că totul e în regulă. Becker se 
uită în jos, la indicatoarele de carburant. Nici măcar nu se 
mişcau. Stăteau, pur şi simplu, fixate în dreptul semnului 
roşu de la cifra zero. Acel unic motor în funcţiune înghiţea 
cantităţi uriaşe din combustibilul inexistent. Becker nu mai 
înţelegea nimic. Probabil, era vreun senzor defect. Era 
convins că undeva în avion exista un rezervor, unul din 
treisprezece, care era plin de carburant. Apăsă butonul 
pentru motorul exterior din stânga; acesta începu să se 
rotească rapid, după o ezitare de câteva secunde doar. 
Apoi, după ce scoase un nor alb de reziduuri, începu să se 
învârtă normal. Apăsă butonul pentru motorul interior din 
dreapta, dar acesta se împotrivi. Insistă şi îl convinse. 

Kahn se ridică şi se postă în dreptul panoului inginerului 
de zbor, acolo unde putea fi mai util. Privi pe rând 
dispozitivele şi observă diversele disfuncţionalităţi din 
sistem. Acest avion n-avea să mai zboare niciodată, dar 
putea să facă cea din urmă rulare. 

— Hai, hai odată, bătrâne! 

Motorul interior din dreapta se aprinse, dar scotea un 
sunet ciudat. Becker apăsă pe butonul motorului interior 
din stânga. Nu se întâmplă nimic. Încercă din nou. Absolut 
nimic. Era ca şi cum ai întoarce cheia de contact într-o 
maşină fără baterie. 

Kahn îi strigă: 

— Motorul ăsta nu primeşte curent. Cred că au fost tăiate 
contactele. Las-o baltă. 

— Aşa e. 

Becker lăsă frânele şi acţionă cele trei motoare care 
funcționau. Nisipul care intra în ele le putea opri pe toate în 
câteva clipe sau puteau rămâne fără carburant dintr-un 

moment într-altul, dar Becker nu voia să slăbească frânele 
prematur - nu înainte de a fi eliminat orice urmă de 
împotrivire din partea lor. Strigă către Kahn: 

— Toată lumea să intre în avion! _ 

Kahn deschise uşa punţii de comandă. In cabină, răniții 
fuseseră întinşi în locurile unde se aflaseră scaunele sau, 
dacă se puteau ţine cât de cât pe picioare, stăteau lângă 
perete şi ţineau reţeaua de blindaj din material plastic în 
dreptul ferestrelor. Cei care îi îngrijeau pe răniţi se aplecau 
când mergeau prin cabină. Câteva femei şi câţiva bărbaţi 
cu puşti le scoaseră prin hublouri şi aşteptară atacul final al 
aşbalilor. 

Kahn ieşi în fugă pe uşa pentru evacuare în caz de 
urgenţă şi ajunse pe aripă. Aceasta trepida datorită celor 
două motoare din dreapta. Pe imensa suprafaţă de 
aluminiu în formă de delta erau întinse cel puţin 
douăsprezece persoane care trăgeau înspre norii de praf. 
Jos, câţiva oameni încercau să supravieţuiască, folosindu-se 
de vechiul truc al infanteristului care trage în gol cu puştile 
lipsite de muniţie, simulând un recul, pentru a-i ţine la 
distanţă pe arabi. Câteva casetofoane încă mai lăsau să se 
audă sunetele focurilor de armă, dar acele trucuri erau deja 
cunoscute. Kahn îl văzu pe Burg acolo unde îl lăsase, la 
marginea aripii. Se grăbi să ajungă la el, strigându-i în timp 
ce fugea: 

— O să-l punem în mişcare! Toată lumea înăuntru! 

Burg făcu semn că auzise. Încercase să nu scape pe 
nimeni din vedere. Oamenii ministrului de externe fuseseră 
lămuriţi, iar supraviețuitorii grupului sinucigaşilor erau, de 
asemenea, în siguranţă, păziţi în compartimentul pentru 
bagaje. Toţi răniții se aflau fie pe aripă, fie sub navă, fie în 
colibă, de unde continuau să tragă. Toţi, în afară de 
Hausner şi McClure, pe care nimeni nu-i mai văzuse în 
ultima vreme. Burg strigă de pe aripă, fără să fi fost nevoie, 
căci deja acum toată lumea, inclusiv aşbalii, ştia ce se 
petrece. 

Ultimele persoane înarmate de la sol urcară şi ocupară 
poziţii pe aripa din stânga, iar alţii rămaseră întinşi la 
marginea aripii drepte. Doi bărbaţi se aşezară sus, pe 
fuzelaj. Alpem urcă în fugă rampa, purtând trupul lipsit de 
viaţă al lui Marcus. În curând apărură şi ultimii cinci oameni 
din forţele care avuseseră drept misiune întârzierea 
adversarului. Burg îşi consultă încă o dată lista de nume. 
Totul părea în regulă. Forţele de comando aveau să îi 
dezgroape pe cei care fuseseră înmormântați. Vor găsi, de 
asemenea, trupul lui Kaplan şi, poate, pe cele ale lui 
Deborah Gideon şi Ben Dobkin. Cu excepţia lui Hausner şi 
McClure, soarta tuturor părea cunoscută, deşi nu putea fi 
sigur. Făcu repede nişte notițe în carnetul său, îşi scoase 
pantoful şi, după ce înfundă în el carnetul, îl aruncă departe 
de aeronavă. Dacă avionul ardea, cel puţin cei din trupele 
de comando aveau să îi găsească însemnările, ştiind cum 
să înceapă identificarea celor morţi. 

Burg alergă în întâmpinarea lui Alpem, care târa trupul 
lui Marcus pe uşa de evacuare. 

— Hausner? 

Alpem ridică din umeri în clipa în care intră cu Marcus în 
avion. 

— Ştii că nu vine. 

Burg  încuviinţă din cap. Văzu privirea lui Miriam 
Bernstein. Îl auzise şi ea pe Alpem. 

Miriam se năpusti spre marginea aripii şi fu cât pe-aci să 
sară. Burg o prinse de braţ şi o trase înapoi, însă ea începu 
să se zbată, dând din mâini şi din picioare, dar el o ţinea cu 
toată puterea. Ea striga la el, cerându-i să o lase să fugă, 
dar, cu ajutorul altei femei, reuşi să o târască înăuntru. 


Aşbalii ştiau că din spate se apropiau comandourile. Erau 
la limitele curajului, iar pentru mulţi dintre ei acestea 
fuseseră deja depăşite. Erau atât de obosiţi, încât erau 
amorţiţi şi abia dacă mai dădeau vreo atenţie celor ce se 
întâmplau în jurul lor. Fiecare pas înainte devenea un 

adevărat calvar. Gurile, nările şi urechile le erau pline de 
praf, erau orbiţi de nisip. Incepură să se gândească mai 
mult la evreii din urma lor decât la cei din faţă. Fiecare 
bărbat şi femeie începu să se gândească la un plan pentru 
propria salvare, în cazul în care nu reuşeau să captureze 
ostatici înainte de sosirea trupelor de comando. 

Totuşi, continuau să înainteze, mânaţi nu doar de ideea 
că pentru a supravieţui trebuie să pună mâna pe israelieni, 
ci şi de strigătele lui Ahmed Rish şi ale lui Salem Hamadi. 
Aşbalii erau încă o forţă de temut, chiar şi în starea în care 
se aflau în prezent. Erau asemenea tigroaicelor şi tigrilor - 
căci, în orice caz, nu mai putea fi vorba de pui de tigru - 
care, deşi răniţi, trebuie respectaţi şi ocoliţi cu grijă. 

Rish prinse două fete, două surori, care nu mergeau în 
direcţia cea bună. Pretinseră că fuseseră induse în eroare 
de focul de armă care se auzea din spate şi dezorientate 
din cauza oboselii, prafului şi întunericului. Rish nu pierdu 
ocazia să întărească disciplina. Le forţă să îngenuncheze şi 
le împuşcă în ceafă. 

Pentru un moment Hamadi se gândi că aceasta avea să 
fie proverbiala picătură care face să se reverse paharul. Dar 
execuțiile avură efectul scontat de Rish. Micul grup, 
compus acum din mai puţin de douăzeci şi cinci de oameni, 
porni înainte mai grăbit, îndreptându-se spre avionul care 
duduia. Era uimit de capacitatea oamenilor de a îndura 
tirania şi de a amâna momentul revoltei. Era o lecţie pe 
care trebuia s-o ţină minte, în cazul că avea să mai fie 
vreodată în poziţia de conducător al unui grup. 


Hausner fusese iniţial surprins auzind că motoarele 
avionului pornesc dintr-o dată. Apoi îşi aminti de hotărârea 
nezdruncinată a lui Kahn şi zâmbi. Se îndoia că Becker va 
putea produce suficientă energie pentru a mişca din loc 
imensa navă cu vârful îndoit şi înfipt în pământ şi cu 
cauciucurile  dezumflate. Era, totuşi, o încercare 
extraordinară. Chiar dacă trupele de ajutor se mişcau foarte 

repede, nu puteau fi încă destul de aproape. Era cu totul 
altceva dacă avionul reuşea să îi întâmpine pe coasta de 
est. Asta i-ar surprinde pe toţi, inclusiv pe David Becker, îşi 
zise Hausner. Kahn ştiuse mereu că va reuşi să-l repare şi 
fusese convins că îl va putea urni din locul acela. 

Hausner îngenunche, trase şi se retrase o dată şi încă o 
dată. Câteva dintre focurile expediate de pe Concorde 
căzuseră în apropierea sa, dar nu aveau ce face. Observă 
acum că tirul israelian era foarte slab şi necoordonat şi, pe 
măsură ce îşi încordă auzul, acesta se reduse până aproape 
de zero. Dintr-o dată motoarele se văitară, şi el ştiu că 
Becker se pregătea să elibereze frânele. Privi în spate, 
peste umăr, şi văzu strălucirea roşie a motoarelor. Se uită 
din nou în faţă şi văzu că din norii de praf se îndrepta către 
el un şir de aşbali, fugind şi împiedicându-se, mânaţi din 
spate de vocea lui Ahmed Rish, care striga acoperind chiar 
şi zgomotul avioanelor mari ale aeronavei. 

— Mai repede! Mai repede! E ultimul vostru efort! Acum 
ori niciodată! Veniţi, puii mei de tigru, urmaţi-mă la 
vânătoare! 

Hausner înţelese de ce îl urmau oamenii pe Rish. Tonul şi 
vocea lui îi erau cunoscute, iar dacă, în loc de arabă, ar fi 
fost limba germană, nu i-ar fi fost deloc greu să îi găsească 
locul. Unii oameni se nasc cu acest talent de a comanda, iar 
când mintea li se tulbură, rezultatele sunt înfricoşătoare. 

Hausner se retrase acolo unde ştia că se află mormintele. 
Găsi unul şi se ascunse în el. Simţi trupurile sub picioarele 
sale şi se întrebă cine puteau fi cei care sfârşiseră astfel. Se 
culcă la pământ, aşteptându-l în întuneric pe Ahmed Rish. 


Locotenentul Joshua Giddel şi grupa sa de comando 
rămaseră în urmă în timp ce celelalte două grupe, una cu 
un jeep, trecură pe lângă casa de oaspeţi şi urcară pe 
Drumul Procesiunilor. 

Cei zece oameni ai lui Giddel se aliniară, stând câte cinci 
de fiecare parte a jeepului pe care se afla puşca de 106 mm 

fără recul. Începură să înainteze pe terenul plin de praf care 
separa muzeul de casa de oaspeţi. 

Împreună cu locotenentul, în jeep mai erau un şofer, doi 
puşcaşi şi doctorul  Al-Thanni,  custodele muzeului. 
Locotenentul îl descoperise în biroul său din micuțul muzeu, 
făcându-şi inventarul de primăvară, ca şi cum nimic nu se 
întâmpla în preajma ferestrelor sale. li amintea de povestea 
lui Arhimede, care rezolva o problemă de matematică 
atunci când asediatorii romani intrau în cetatea greacă. 
Marele inventator refuzase să se lase tulburat de 
evenimentele exterioare şi fusese ucis de un roman care se 
înfuriase. Şi, astfel, dintr-o dată, Arhimede devenise un 
erou şi un martir al intelectualelor, iar soldaţii fuseseră o 
dată în plus discreditaţi. Giddel îşi înfrânsese pornirea 
căreia ştia că îi cedase soldatul roman şi se mulţumise să 
împrăştie pe jos listele cu inventarul. 

Acum custodele se afla în jeepul lui Giddel care 
parcurgea, zgălţăindu-se, cele câteva sute de metri ce îl 
despărţeau de următorul obiectiv. li vorbea lui Al-Thanni, 
acoperind zgomotul motorului: 

— Cam câţi aşbali apreciaţi că ar putea fi în casa de 
oaspeţi? 

Doctorul Al-Thanni avea un apartament în casă, dar, în 
ultima vreme, dormea pe un pat de campanie în muzeu. Îşi 
lua încă masa în casa de oaspeţi şi folosea grupurile 
sanitare de acolo. A 

— Tinere, ei nu au încredere în mine. Işi îndreptă 
ochelarii. Giddel îl privi cu subînţeles. Totuşi, bănuiesc că 
mai sunt cel puţin cincizeci de oameni, cu diverse răni, vreo 
zece infirmieri împreună cu un medic, câteva santinele şi 
ofiţeri de gardă. 

— Clădirea asta are vreun subsol? 

— Nu. 

— E toată din beton? 

— Da. 

— E vreun oaspete înăuntru? Sau personal de serviciu? 

— Nu. Sezonul n-a început. 

— Alţi civili sau necombatanţi? 

— Mai vin uneori fete din sat. Ştii tu. 

— Există radio? Ţin legătura cu aşbalii de pe deal? 

— Da. În hol e un radio. La pupitrul funcţionarului, unde 
stă omul de gardă. 

— Răniţii au arme? 

— Da. 

— Şi arme grele? Mitraliere? Lansatoare de rachete? 
Mortiere? Grenade? 

— N-am văzut nimic de genul ăsta. 

— Unde ar putea ţine un prizonier? 

— Aveau un prizonier - o fată; o ţineau în biroul 
directorului. 

— Era israelită? 

Giddel ştia despre prizoniera evreică din mesajul 
transmis de Dobkin la lerusalim. 

— Aşa cred. 

— Şi generalul? Giddel îi spusese deja tot ce ştia despre 
Dobkin, dar văzuse că Al-Thanni primise cu scepticism 
informaţia, crezând probabil că evreii se foloseau de 
prietenia sa cu generalul pentru a-i obţine ajutorul. Nu l-ai 
văzut pe general? 

— Ţi-am mai spus că nu. 

— Şi n-ai auzit de el? 

— Ţi-aş fi spus. 

— Unde ar mai putea ţine un prizonier? 

— Nu ştiu. Nu în camere, pentru că sunt pline de răniţi. 
Nici în bucătărie. Holul sufrageriei e folosit pentru a se servi 
masa. Există o cameră de recreere, dar şi ea e folosită. 
Cred că tot biroul directorului e cel mai sigur loc. N-am mai 
fost înăuntru de când spuneţi că aţi primit un mesaj de la 
el, aşa că poate se află acolo. ` 

Giddel privi în sus, către casa de oaspeţi. li vedea 
conturul şi câteva lumini la ferestre. 

— Unde se află biroul directorului? 

— Cum intri pe hol, la stânga. Imediat lângă uşa de la 
intrare. Ferestrele sunt în faţă. 

— Cine comandă acolo? 

— Un tip numit Al-Bakr. 

— E rezonabil? 

Doctorul Al-Thanni îşi îngădui un râset. 

— Adică, crezi că ar fi în stare să negocieze mai curând 
decât să se aventureze cu răniții să într-o luptă? 

— Întreabă-l. 

Locotenentul Giddel privi către clădirea scundă. În mod 
incredibil, nimeni nu părea să observe mişcările care aveau 
loc. Jeepul continua să înainteze cu cinci kilometri pe oră, 
iar trupa mergea încet, o dată cu el. Casa de oaspeţi se 
vedea mai bine acum, iar Giddel duse la ochi binoclul 
pentru timp de noapte. Văzu corturile din faţa clădirii. În 
jurul casei se aflau câţiva eucalipţi care acopereau 
întrucâtva veranda. In partea stângă a casei erau parcate 
câteva vehicule. Văzu lumini la unele ferestre şi fumul care 
ieşea din coşuri. Micul dejun. Pe veranda din dreptul 
fiecărui etaj stăteau câţiva oameni. Deocamdată nimeni nu 
părea să-i observe. Se întoarse către Al-Thanni. 

— Crezi că ar da ascultare unor argumente raționale? Ai 
vreo influenţă asupra lui? 

— Eu? Clătină din cap. Eu sunt, sau am fost, prizonierul 
lor. Nu înţelegeţi greşit lucrurile. Nu fac parte dintre 
oamenii aceştia. Giddel se concentră din nou asupra casei 
de oaspeţi. Cu precauţie, Al-Thanni puse o mână pe umărul 
locotenentului. Tinere, dacă aş şti că prietenul meu, 
generalul Dobkin, se află înăuntru viu, aş face orice îmi stă 
în putere pentru a-l scoate de acolo. Dar nimic din ce aş 
putea eu nu va avea vreo importanţă pentru aceşti oameni. 
Am văzut cum s-au purtat cu celălalt prizonier. Crede-mă, 
dacă generalul Dobkin a fost prizonierul lor, fie e mort, fie 
ar trebui împuşcat pentru a-i alina suferinţa. 

Locotenentul Giddel privi prin binoclu. Văzu câţiva 
oameni care priveau cu atenţie peste balustrada verandei 

laterale. Erau îmbrăcaţi în veşminte lungi, albe, şi la câţiva 
dintre ei se observau bandaje. Priveau către Citadela 
nordică, acolo unde lumina şi zgomotul le atrăseseră 
atenţia. Nu păreau să îl observe pe Giddel, dar, dintr-o 
dată, acesta văzu câteva persoane care priveau uimite 
direct către ei, de pe veranda din faţă al ultimului etaj. În 
timp ce continua să îi urmărească, îi spuse doctorului Al- 
Thanni: 

— Vă mulţumesc, domnule doctor. Coborâţi, vă rog, dacă 
nu doriţi să veniţi cu noi. 

— Nu, mulţumesc. Noroc! 

Sări jos şi se îndepărtă de jeepul care continua să 
înainteze. 

Locotenentul văzu câţiva oameni alergând către clădire. 

— Măriţi viteza. Încărcaţi un proiectil care să străpungă 
betonul şi pregătiţi-vă să trageţi. 

Viteza jeepului crescu, iar pasul alergător al soldaţilor se 
transformă într-o veritabilă fugă. Cei care se ocupau de 
puşca de 106 mm o încărcară şi o pregătiră de foc. 

Deodată, din casa de oaspeţi ieşiră două proiectile 
trasoare, de culoare verde, care trecură pe deasupra 
capetelor lor. Locotenentul renunţă acum la orice speranţă 
de negocieri. 

Se auzi încă o puşcă, apoi alta. Trasoarele verzi se 
arcuiau în aer, deasupra jeepului, apoi începură să cadă 
mai aproape, pe măsură ce aşbalii îşi fixau tirul. 

Şoferul jeepului îi dădu lui Giddel aparatul emisie - 
recepţie. 

— Cei care ne acoperă din aer. 

Locotenentul luă receptorul. 

— Malul estic, doi - şase aici. 

— Recepţionat Aici Gabriel 32. Ce ziceţi, băieţi, arunc 
puţin în aer casa aceea? 

— Nu, Gabriel. S-ar putea să fie de-ai noştri înăuntru. O 
să încercăm varianta cea mai dificilă. 

— Recepţionat. Dacă vă răzgândiţi, daţi un strigăt. 

— Recepţionat. Mulţumesc. Se întoarse către grupul de 
puşcaşi: Deschideţi focul, dar evitaţi parterul din stânga uşii 
de la intrare. 

Aceştia traseră, mai întâi, un proiectil de calibrul 50, 
folosind puşca ataşată la ţeava de 106 mm. Trasorul de 50 
mm lovi clădirea la etajul al doilea, deasupra uşii de la 
intrare, şi imediat după aceea fu lansat proiectilul principal, 
de 106 mm, care zbură pe deasupra câmpiei şi lovi clădirea 
la un metru distanţă de locul unde nimerise celălalt. Se auzi 
o explozie asurzitoare, iar betonul se sfărâma. La ferestrele 
din apropiere izbucniră flăcări, nori de praf şi moloz. Toate 
luminile clădirii se stinseră. Locotenentul îi ceru din nou 
şoferului să mărească viteza. Trupele de comando începură 
să folosească lansatoarele de grenade, automatele Uzi şi 
puştile automate M-16, trăgând în timp ce înaintau. Puşca 
de 106 mm fu reîncărcată şi trase din nou. Proiectilul izbi 
uşile de la intrare şi explodă în hol. Doi soldaţi se opriră din 
fugă şi îşi instalară mitralierele uşoare M - 60. Incepură 
apoi să tragă rafale neîntrerupte spre clădire. 

Jeepul şi comandourile erau la nici două sute de metri de 
clădire. Tirul aşbalilor încetă imediat după ce proiectilele de 
106 mm îşi atinseră ţinta. Un al treilea de 106 mm pătrunse 
printr-o fereastră acoperită de obloane, în dreapta uşii 
principale, explodând înăuntru. Partea dreaptă a clădirii 
începu să se surpe. Pe ferestre ieşeau flăcări şi fum, iar 
verandele se prăbuşiră una câte una. Bărbaţi şi femei 
începură să sară pe geam şi să alerge către vehicule. 
Mitralierele M-60 îşi modificară direcţia de tragere şi 
începură să trimită proiectile incendiare înspre maşini. 
Acestea explodară una după alta, iar cei care alergau către 
ele se pierdură în beznă. 

Locotenentul Giddel nu agrea ideea de a trage într-un loc 
în care erau ţinuţi răniții, dar, conform relatărilor lui Al- 
Thanni şi ale lui Dobkin, tot acolo se aflau şi prizonierii. În 
plus, acesta era şi cartierul general, din locul acela se 
trăsese asupra lor. Aşbalii încălcaseră regula cu privire la 


474 


separarea facilităţilor militare şi medicale şi acum plăteau 
pentru asta. 

Când se aflau la cincizeci de metri, puşca de 106 mm 
fără recul trase din nou şi proiectilul pătrunse încă o dată 
prin uşa de la intrare, explodând tot în hol, având de data 
asta ataşată şi o încărcătură de gaz lacrimogen. 

Fațada era plină de găuri de gloanţe, iar obloanele 
fuseseră distruse şi incendiate. Pe fiecare fereastră ieşeau 
nori groşi de fum şi se simţea un miros apăsător de cordită. 
Dinăuntrul clădirii se auzeau strigăte. 

jJeepul trecu peste corturile întinse, urcă treptele şi, 
trecând peste resturile verandelor prăbuşite, intră în hol pe 
uşa din faţă. Soldaţii pătrunseră în clădire prin câte o 
fereastră pe care şi-o aleseseră dinainte. 

În interiorul casei ruinate, printre mormane de moloz şi 
tencuială, zăceau morţi şi oameni pe moarte. O parte a 
podelei de deasupra holului se prăbuşise, iar într-un colţ se 
aflau paturi în flăcări şi pacienţi întinşi pe jos. Israelienii îşi 
puseră măştile de gaze şi aruncară gaze lacrimogene pe 
toate uşile care porneau din hol. Doi soldaţi aruncară gaze 
lacrimogene în susul scărilor şi prin gaura din tavan, 
folosindu-se de lansatorul de grenade. Alţi doi ieşiră în fugă 
pe uşa din spate, pe terasă, tocmai la timp ca să vadă vreo 
douăsprezece persoane, îmbrăcate în veşminte lungi, albe, 
dispărând în lumina cenuşie a dimineţii. li lăsară în pace. 

In hol, se auzeau strigătele şi gemetele de deasupra. 
Bărbaţi şi femei în haine de noapte, arse sau pătate de 
sânge, coborau în fugă scările, cu mâinile în dreptul 
capului, tuşind, orbiţi şi vomitând din cauza gazului. 

Locotenentul Giddel se năpusti în biroul directorului, care 
nu suferise nicio distrugere, cu excepţia crăpăturilor din 
tencuială, ceea ce era, de altfel, de aşteptat. Praful de 
calciu acoperise totul şi încă mai cădea din tavan. Giddel o 
văzu mai întâi pe fată şi, în timp ce alerga spre ea, se 
împiedică de un trup care zăcea pe jos. Il recunoscu pe 
general datorită volumului şi înălţimii acestuia. Îl întoarse 

cu grijă cu faţa în sus. Pe faţă avea pete de sânge, iar un 
ochi îi fusese scos şi atârna de nervul optic în josul 
obrazului. Locotenentul trebui să facă un efort şi să se 
întoarcă un moment. Respiră adânc şi îl privi din nou. După 
toate aparentele, cel care îl torturase tocmai îşi vedea de 
treabă când explodase primul proiectil de 106 mm. Nu-şi 
putu da seama dacă omul mai trăia sau nu, până când nu 
văzu că în jurul nasului său spart şi al buzelor umflate se 
formau balonaşe sângerii. 

Medicul echipei intră în fugă şi merse direct la fată. 

— Trăieşte, dar e în stare de şoc. Se întoarse şi 
îngenunche lângă Dobkin. Îl examină rapid. Generalul se 
stinge, spuse, privindu-i hainele pătate de sânge şi sfâşiate. 
Numai Dumnezeu ştie ce răni are. Hai să-i transportăm pe 
amândoi în jeep şi apoi la C-130. 

— În regulă. Giddel strigă pe fereastră către şoferul 
jeepului. Transmite-le celor de pe C-130 să se pregătească 
pentru primirea a doi răniţi. În stare de şoc şi cu hemoragie. 
Şi să ia legătura prin radio cu lerusalimul. Am recuperat 
primii doi captivi babilonieni... vii... Se întoarse spre medic. 
Sper că ceilalţi se află într-o stare mai bună decât aceştia. 
Privi la nefericiţii transportaţi afară. Il strigă din nou pe 
şofer. Şi raportați că mai avem şi câţiva babilonieni. 

36. 


Cei doi aşbali care supravieţuiseră, aflaţi la baza râpei, 
văzură forţa israeliană venind în susul fluviului în bărcile 
pneumatice. Erau cel puţin treizeci de israelieni, dar 
această ţintă bună pe care le-o ofereau constituia o tentaţie 
irezistibilă pentru doi infanterişti bine antrenați. Se 
adăpostiră după o movilă de pământ şi traseră cu armele 
automate asupra ambarcaţiunii expuse. În jurul acesteia 
apa începu să bolborosească. Plutele fură imediat lovite şi 
câţiva oameni răniţi. Israelienii ripostară rapid, dar erau în 
cea mai proastă poziţie strategică. Maiorul Bartok ordonă 
bărcii să tragă la malul estic. 

Soldaţii israelieni săriră pe mal şi porniră în şir de-a 
lungul acestuia. Se găseau încă la vreo jumătate de 
kilometru de punctul unde începea râpa, iar maiorul se 
îndoia că vor putea să îi anihileze pe aşbalii care încă mai 
trăgeau asupra lor, în mai puţin de zece minute. Pentru a 
câştiga timp, trebuia să treacă pe lângă aceştia, apoi în 
susul cărării sudice, înguste, care ducea spre vechea 
Citadelă, parcurgând ceea ce fusese cândva zidul de 
apărare împotriva fluviului. Dacă totul mergea bine, putea 
ajunge să vadă avionul Concorde în cincisprezece minute. 
In timp ce înainta împreună cu oamenii săi dispuşi în şir 
indian, Bartok luă aparatul emisie-recepţie de la operatorul 
său şi stabili legătura cu maiorul Amon. 

— Malul estic 6, aici malul vestic 6. Cum te descurci 
acolo, Zoni? 

Maiorul Amon părea că vorbeşte cu respiraţia întretăiată, 
şi Bartok îşi dădu seama că şi el alerga. Îi răspunse în 
propoziţii scurte, fragmentare: 


477 


— Trecut de zidul exterior al cetăţii... Găsit un KIAS de-al 
nostru... mutilat... treisprezece duşmani KIA... O 
ambuscadă se pare... Mergem către panta de est. Aproape 
de vârf... Aşteaptă, făcu o pauză şi se opri din alergare. Aud 
ceva care seamănă cu zgomotul unor motoare cu reacţie. E 
posibil să fi pus avionul Concorde în mişcare? 

— Stai puţin, Bartok schimbă frecvențele şi urmări 
dialogul dintre Becker şi Laskov, pe frecvenţa El Al. Mută 
înapoi. Recepţionat. Spun că au pornit motoarele. Nu ştiu 
ce naiba pun la cale, dar fii pe fază. 

— Recepţionat. Terminat. 


Laskov fusese chemat din nou de Concorde, prin 
intermediul unuia dintre piloţii săi. 

— Ce naiba ai de gând, 02? întrebă el furios la microfon. 

Becker îşi pusese şapca de la uniformă pe cap şi se 
simţea excelent. 

— Ne cărăm de aici. 

— Stai pe loc! O să-i omori pe toţi! 

— Tocmai am întrebat minunatul computer ce să fac, iar 
el mi-a răspuns: „Fă ce te taie capul, idiotule. Numai nu mă 
implica şi pe mine.” Aşa că îi urmez sfatul. Îmi pare rău, 
Gabriel. 

— O să-i omori pe toţi, lua-te-ar naiba! Laskov, aproape 
îşi pierduse stăpânirea de sine. Cobori vocea. David... 
ascultă... 

Becker închise radioul. laskov lăsă din mână butonul 
pentru emisie. 

Se auzi vocea lui Becker. 

— Suntem morţi, oricum. Nu înţelegi asta? Aţi ajuns prea 
târziu, ca să ne mai ajutaţi. Prea târziu. 

— Nu. Eu... pe cuvânt... 

Convorbirea se întrerupse din nou, şi el dădu iarăşi 
drumul butonului de emisie. 


6 Ucis în acţiune (n.trad.). 

Becker vorbi cu blândeţe: 

— Îmi pare rău, domnule general. V-aţi descurcat de 
minune. Pe cuvânt. Urează-ne nouă, amărâţilor, noroc. 
Terminat. 

— Noroc. Terminat. 


David Becker eliberă frânele şi aşteptă. Nimic. Privi 
instrumentele pentru a observa semnele vreunei explozii a 
motoarelor, dar mai mult nu putea face. Era mai presus de 
puterile lui. Nava păru că se încordează înainte şi începu să 
trepideze ameninţător, îi aruncă peste umăr o privire lui 
Kahn. Acesta îşi ridică privirea de la pupitrul de comandă al 
inginerului de bord. 

— Nu închide, David. Aşteaptă puţin. 

Becker încuviinţă, dând din cap. Aşa ori altfel, nava avea 
să se dezmembreze. Chiar dacă erau în stare să o facă să 
ruleze în josul pantei estice, datorită impulsului brusc al 
celor trei motoare rămase, drumul acesta probabil că avea 
să o sfărâme. 

Ori, în caz contrar, poate că avea să se dezmembreze 
când ajungea la poala dealului. Chiar şi aceste trepidaţii, 
care zguduiau acum nava avariată, puteau provoca 
distrugeri ale structurii, fără ca ei să se mişte măcar un 
centimetru. Cel mai rău - sau poate cel mai bun - lucru 
care li se putea întâmpla era ca tot acel carburant care se 
scursese să se aprindă şi să îi arunce în aer. Intr-un fel, 
spera că se va întâmpla aşa ori că. Vor rămâne fără 
carburant, şi nu pricepea de unde veneau aceste dorinţe. 

Privi cu un calm incredibil prin parbriz. Vedea oameni 
care trăgeau în Concorde. Gloanţele pătrunseră în cabina 
de comandă, iar un pârâit electric prelung îl înştiinţă că 
panoul cu instrumente fusese lovit. 

Avionul nu se mişcă. 

Kahn încercă să înțeleagă ceva din luminile 
instrumentelor inginerului de zbor, dar acestea erau prea 
avariate, ca el să-şi dea seama dacă distrugerile 

afectaseră instrumentele sau sistemele. 

Cele două motoare exterioare funcționau la maximum, 
dar cel interior din dreapta abia dacă atingea jumătate din 
capacitate. 

Kahn încerca tot ce putea pentru a obţine mai multă 
energie de la el. Dacă măcar ar reuşi să depăşească acea 
inerție iniţială. Obiectele aflate în nemişcare tind să rămână 
astfel. O dată ce avionul s-ar pune în mişcare, totul ar 
trebui să fie în regulă. Obiectele în mişcare tind să rămână 
astfel. Hai odată, nenorocitule. Kahn strigă spre Becker: 

— Redu puterea la motorul din stânga. 

Becker înţelese. 

— Dacă avionul pornea în faţă, atunci poate că reuşeau 
să îl facă să cotească spre stânga. Trase maneta motorului 
din stânga. Cele două motoare din dreapta se văitară. 
Incet, mai întâi aproape imperceptibil, aripa dreaptă începu 
să se mişte înainte. 

Avionul porni să se rotească spre stânga, vârful său 
îndreptat spre sol târându-se pe pământ. 

Aripa din dreapta şterse peretele colibei, agăţând 
acoperişul pe măsură ce efectua rotația completă. Partea 
dreaptă a avionului se lovi de rampa de pământ, şi aparatul 
fu la un pas să se oprească. Totuşi, mişcarea sa înainte 
continuă şi un colţ al rampei fu desprins cu totul. 

O dată înfrântă inerția iniţială, Becker porni şi motorul din 
stânga. Nava înaintă uşor, dar continuă să alunece spre 
stânga în acelaşi timp. Din instinct, Becker începu să apese 
pedalele de direcţie şi să rotească volanul frontal, pentru a 
pilota avionul, dar apoi îşi aminti cu tristeţe că acesta nu 
mai avea nici coadă, nici vârf. 

Kahn îl văzu şi strigă: 

— Bună încercare, mai ales dacă reuşeşti ceva, David. 

Becker zâmbi forţat. 

— Ar trebui să îl las de capul lui, să vedem unde ne duce. 
Auzi, uite ce e, dacă nu apuc mai târziu, vreau să te felicit 
acum. Privi peste umăr. Indiferent ce s-ar întâmpla... Trupul 

lui Kahn era aplecat înainte pe scaunul său, obrazul 
atingând panoul cu instrumente din faţa lui. Cămaşa-i albă 
era plină de sânge. Dumnezeule! 


Jacob Hausner alerga la mică distanţă în spatele 
avionului, care se mişca lent şi greoi, trăgând din mers în 
jurul său şi ascunzându-se în norii de praf stârniţi de 
motoare. Nu reuşise să îl nimerească pe Rish din groapa 
pentru latrină. Rish nu era prost. El înainta în centrul unei 
formaţiuni în formă de diamant, de şapte, alcătuită din 
oameni, şi chiar dacă Hausner l-ar fi lăsat să treacă pe 
lângă el, nu ar fi putut să îi cadă în spate. Ar fi putut, să 
tragă în Hamadi, dacă dorea acest lucru, dar nu voia să-şi 
rişte viaţa pentru un secund. Fusese obligat să se retragă 
către următorul punct de adăpost şi camuflaj, coliba 
păstorilor, dar acest pas aproape că îl costase viaţa, când 
aceasta fusese înconjurată. Acum alerga din nou, acoperind 
avionul şi căutând un loc pe unde să se strecoare înăuntrul 
formaţiei, până când avea să se apropie suficient de mult 
de Ahmed Rish, pentru a-i turna pe gât plumb topit. 

Pe măsură ce avionul prindea viteză şi sălta peste 
ridicăturile solului, câţiva oameni începură să tragă în 
neştire de pe marginea aripilor. Alpem se agăţă de 
traversele distruse ale cozii şi trase asupra aşbalilor prin 
imenşii nori de praf pe care nava îi lăsa în urmă. 

Mai mulţi oameni de pe aripă strigară către Hausner, 
spunându-i să se grăbească înainte ca avionul să prindă 
viteză, dar acesta nu părea să-i audă. Legară una de alta 
mai multe cămăşi pe care le aruncară peste marginea 
aripii, ca el să se poată agăța. Hausner nu părea interesat 
de asta. 

În compartimentul din spate al bagajelor, cei care 
încercaseră să se sinucidă erau ţinuţi împreună, mai curând 
din considerente practice decât ca o pedeapsă. Printre ei, 
aproape isterică, fusese adusă Miriam Bernstein. Beth 
Abrams încerca să o calmeze şi o ţinea de braţ când coada 

avionului se zgâlţâia şi se zguduia. 

Ibrahim Arif era înghesuit lângă deschizătura care se 
căsca în peretele de presurizare. Pe când privea la 
pământul care parcă alerga în direcţie opusă, pe sub coada 
înaltă, văzu un bărbat care fugea prin norii de praf din 
spatele aeronavei. Strigă la Ezekiel Rabbath, care fusese 
însărcinat să îi păzească. Acesta îşi făcu cu greu drum către 
perete şi, scoţându-şi capul şi puşca AK-47 prin spărtură, 
tinti în aşa fel, încât să nu-i nimerească pe cei de pe grinzi. 
Apoi, chiar când se pregătea să tragă, îl recunoscu pe 
Hausner cu chipul acoperit de praf, cu hainele sfâşiate şi 
fără pantofi. 

— E Jacob Hausner! 

Miriam Bernstein îşi făcu drum printre trupurile 
înghesuite, împingând în stânga şi în dreapta, aproape 
strivindu-i pe Arif şi Rabbath. Cu o iuţeală incredibilă începu 
să se târască afară prin spărtură, înainte ca cineva să o 
poată opri... Arif o apucă de o gleznă, iar Rabbath de 
cealaltă. Dând din picioare, aproape se eliberă, dar Yaakov 
Leiber o prinse de un picior şi cei trei începură a o tragă, 
pentru a o readuce înăuntru. Apoi veni şi Beth Abrams, care 
începu să strige: 

— Daţi-i drumul! Lăsaţi-o să plece, dacă asta vrea! 

Se stârni confuzie, iar Beth Abrams fu împinsă la o parte. 

Miriam se apucă de două traverse încrucişate, care 
susţinuseră rezervorul de echilibrare numărul unsprezece. 
Striga la ei şi dădea din picioare nebuneşte. Nu reuşeau să 
o tragă înăuntru, dar nici ea nu putea ieşi. 

Miriam strigă răguşită şi cu şiroaie de lacrimi pe obraji: 

— Jacob! Jacob! 

Avionul începu să prindă viteză şi se îndepărtă de 
Hausner. Acesta căzu când se întoarse să tragă asupra 
cuiva care se apropia de el. Rămase întins în praf, privind 
spre avionul alb-albastru ce dispărea în nisipul suflat de 
vânt. Făcu un semn de adio cu mâna, iar Miriam Bernstein 
crezu că o văzuse pe ea şi îi răspunse la fel. 

— Jacob! Jacob! 
Continua să suspine, rostindu-i iar şi iar numele. 


De fiecare dată când Becker încerca să controleze 
aeronava, diminuând puterea unui motor şi transmiţând-o 
altuia, aparatul încetinea ameninţător, iar el trebuia să 
deschidă din nou regulatorul. Rezultatul era că avionul se 
rotea pe jumătate şi aluneca spre stânga. Becker se întreba 
dacă nu cumva roata principală avea să se rupă din cauza 
unei asemenea curse. Intorcea mereu capul spre Kahn, 
încercând să descopere vreun semn de viaţă la acesta. Nu 
vedea însă nimic. 

Din când în când în faţa lui apărea, din norii de praf, câte 
un aşbal, care apoi dispărea din nou din raza sa vizuală, 
după ce avionul se rotea încet, în general, spre vest şi 
îndepărtându-se de panta la care voia să ajungă. 

Becker ştia că în cabină mai fuseseră loviți câţiva oameni 
şi avu, la un moment dat, sentimentul că, în clipa în care 
avionul va opri din nou, acesta avea să fie plin de cadavre. 
Işi imagină sângele curgând prin găurile din învelişul de 
aluminiu. 

Apoi, dintr-un motiv sau altul, îşi imagină cum toţi 
coborau poticnindu-se pe uşa principală de îmbarcare, 
păşind pe o rampă. Toţi erau acoperiţi de sânge, iar ochii le 
erau întunecaţi şi adânciţi în orbite. Aveau tulburări ale... 
creierului. Simţi transpiraţia curgându-i pe gât şi mâinile 
tremurându-i. Trebuia să împingă hardughia blestemată în 
josul uneia dintre pante. Era mai bine să moară în fundul 
râpei decât să continue aşa. 

Pe geamul din stânga văzu marginea coastei de vest şi 
se întrebă ce s-ar întâmpla dacă s-ar duce în josul pantei 
aceleia, drept în fluviu? S-ar sfărâma nava în momentul 
căderii? S-ar scufunda imediat, înecându-i pe toţi? Nu era 
decât un singur mod de a afla cu certitudine. Prinse un 
moment favorabil şi reduse puterea motorului din stânga. 
Aripa dreaptă se roti imediat, apoi el repuse în funcţiune 

motorul din stânga, totodată reducând puterea motorului 
avariat din dreapta, cel interior. Acum ambele aripi aveau 
aceeaşi forţă propulsoare, iar manevra îndreptase avionul 
direct către marginea coastei. Impulsul navei o purtă 
înainte. Ambele motoare în funcţiune scoteau sunete, ca şi 
cum ar fi acumulat cota maximă de nisip pe care o puteau 
suporta şi începeau să trepideze. 

Avionul se apropia de marginea râpei, la câţiva metri de 
locul unde se aflase tranşeea lui McClure şi Richardson. 
Becker se ruga ca nu cumva roata să se înţepenească în 
vreuna dintre gropi în clipa în care avea să treacă peste 
vechile poziţii de apărare. Văzu, în dreapta, movila micuță 
unde se afla mormântul lui Moses Hess. Aleseseră pentru el 
un loc de unde se vedea Eufratul. Becker strigă în spate, 
către cei din cabină: 

— Toată lumea înăuntru! Pregătiţi-vă de impact! Perne! 
La podea! Capetele jos! : 

Cei de pe aripi începuseră deja să intre în avion. lnăuntru 
toată lumea se întoarse către partea din spate şi se aşeză 
sau se întinse pe podea. Lângă pereţi şi în dreptul peretelui 
de presurizare, fură aşezate perne şi pături împăturite. Cu 
toţii încercau să-i ţină pe răniţi cât mai bine cu putinţă. 

Vârful lung şi distrus al avionului se iţi peste marginea 
taluzului. Becker îşi imagină că avionul arăta, probabil, 
asemenea unei creaturi fantastice - sau desprinse dintr-un 
coşmar, îngenunchind la marginea unei prăpăstii, cu aripile 
întinse, gata să sară şi să se înalțe spre cer. 

Becker deschise şi motorul care funcţiona defectuos, 
pentru a obţine un plus de energie propulsoare. Avionul 
păru să ezite, ca şi cum nu se putea hotărî, reflectând astfel 
ceva din indecizia pilotului. Becker privi peste vârful 
aeronavei şi văzu Eufratul undeva dedesubt. Lumina 
cenuşie a zorilor păta ici şi colo valurile în eternă mişcare şi 
încreţite de vânt. 

Becker privi la panoul de bord. Instrumentele îi arătau că 
motorul exterior din dreapta îşi reducea turaţia şi, de fapt, îl 

auzi chiar cum se stinge. Fie că rămăsese fără combustibil, 
fie din cauza nisipului, ce mai conta? Motorul se oprea. 
Apoi, cel din stânga se stinse brusc, pentru ca, în fine, 
motorul interior din dreapta, care nu funcţionase la mai 
mult de jumătate din capacitate, să înceapă să scoată un 
fum negru. Avionul rămase suspendat în spaţiu. 


Îmboldiţi de strigătele pe jumătate isterice ale lui Ahmed 
Rish, aşbalii care mai rămăseseră în viaţă continuară să 
urmărească nava, ca nişte câini, când aceasta se târî pe 
pământ asemenea unei uriaşe păsări rănite. Dinspre aparat 
nu se mai trăgea decât sporadic, prin câteva hublouri. 
Totuşi, mai era cineva ascuns în secţiunea avariată a cozii. 
Nu intrase în avion împreună cu ceilalţi şi din punctul unde 
se afla trăgea cu multă precizie. Rish ordonă ca toate 
puştile să se îndrepte asupra lui, şi prin atmosfera pe 
jumătate luminată a răsăritului începură să se vadă 
proiectile trasoare care se îndreptau spre coada ridicată şi 
mai mult acum. Omul părea că primise mai multe lovituri, 
totuşi continua să tragă. 

Aşbalii făcură apel la ultimele lor resurse de energie şi, 
într-un avânt, conduşi de Salem Hamadi, se apropiară de 
aeronava distrusă. Ahmed Rish alerga în spate, trăgând 
alternativ în praf, la picioarele lor, şi folosind patul armei 
pentru a-i pocni peste spate şi fund. Conduşi de un om 
aproape nebun şi de unul care, sigur, era nebun, mai puţin 
de douăzeci de tineri amărâţi alergau, împleticindu-se şi 
târându-se. 

Văzând această scenă, cei ce cunoşteau mitul lui Charon 
îşi aminteau, probabil, cum acest luntraş al Infernului bătea 
sufletele damnaţilor cu vâsla în timp ce îi purta peste Styx. 
Şi totul începuse atât de bine, cu o unitate trufaşă de peste 
o sută cincizeci de oameni, care se redusese acum la mai 
puţin de douăzeci şi cinci de fiinţe îngrozite, umilite şi 
nefericite, care arătau mai mult ca nişte şacali decât ca 
nişte pui de tigru. 

Rish împuşcă un om care căzuse şi nu mai putea alerga 
destul de repede. În urma lui, în vreme ce urmărea avionul, 
auzea puştile comandourilor israeliene care se apropiau, 
vânându-l pe el. 


Laskov privea de sus. Voia să încerce să tragă în aşbalii 
care se vedeau din când în când acum, dar aceştia 
continuau să se ţină prea aproape de Concorde. Totodată, 
nu reuşea să observe precis trupele de comando care se 
apropiau. Viteza aparatelor F-14 era prea mare, ca acestea 
să fie eficiente în misiunile de susţinere de la mică distanţă. 
Tocmai datorită vitezei şi razei lor de acţiune fuseseră alese 
pentru această acţiune avioanele F-14. Era imposibil să 
expediezi cu precizie o bombă sau o rachetă pe vârful unui 
deal de mărimea unei piste de curse, în semiîntunericul 
zorilor, cu un vânt şi nori de praf ce se înălţau peste tot, cu 
atât mai mult cu cât în zonă se aflau şi aliaţi, iar avionul se 
deplasa cu peste o sută nouăzeci şi cinci de kilometri pe 
oră. Se gândi să ceară comandourilor să se retragă, dar, în 
ultimă instanţă, tot ei trebuiau să încheie acţiunea de 
salvare. Se hotărî din nou să survoleze la joasă altitudine, 
trimițând numai proiectile care să nu cadă în preajma 
avionului de pe coasta vestică a dealului sau a trupelor 
care. Se apropiau dinspre sud şi est. Conduse cele şase 
Tomcat-uri în dispozitiv într-o ultimă misiune de 
bombardament care să epuizeze şi ultimele proiectile de 
200 de mm. 

Hausner zăcea într-o mică adâncitură, acoperit cu praf, şi 
asculta proiectilele mici care explodau în jurul lui. Aşbalii nu 
îl văzuseră când căzuse în praf şi trecuseră pe lângă el. 

Pe când se ascundea, auzi vaietul prelung al motoarelor 
avionului, când acestea se opriră unul câte unul. Privi cu 
grijă. Avionul se oprise în echilibru chiar la marginea pantei. 
În lumina slabă a dimineţii văzu cum focurile motoarelor 
imense se sting pe rând. Aşbalii se apropiau de aeronavă. 
Dinspre est auzea tirul dezordonat al trupelor de comando, 

care îşi făceau drum cu greu în susul coastei. Se ridică pe 
un genunchi şi verifică mecanismul puştii sale AK-47. In 
timp ce o reîncărca, privi de jur împrejur şi îşi dădu seama 
că se afla în aceeaşi groapă în care făcuse dragoste cu 
Miriam. Îşi trecu mâna prin praful cald, care fusese patul 
lor. 

Privi din nou spre Concorde, după ce sfârşi de încărcat 
arma. Plănuise să îl ucidă pe Rish, deşi ştia că avea să 
moară şi el, indiferent dacă reuşea sau nu. Acum însă se 
părea că avea să supravieţuiască, iar toţi ceilalţi urma să 
moară, căci, chiar dacă Rish nu ajungea la ei pentru a-i 
masacra sau a-i lua prizonieri, încercarea îndrăzneață de a 
aluneca în josul pantei, în fluviu, avea să îi omoare, fără 
nicio îndoială. Acum nu mai trebuia decât să aştepte 
sosirea trupelor de comando, şi momentul întoarcerii acasă. 
Numai că nu putea s-o facă şi ştia asta. Se ridică şi porni în 
direcţia avionului. 


Becker nu putea să se hotărască dacă voia sau nu să 
treacă peste margine. Cu cât privea mai mult către râu, cu 
atât i se părea mai departe. Dar ce voia, de fapt? 

Burg venise pe puntea de comandă şi îl lega pe Kahn în 
scaunul inginerului de zbor. Acesta respira încă, dar o rană 
imensă în piept făcea acest lucru tot mai dificil. Burg privi 
împrejur, găsi o hartă şi o introduse în gaură. Zgomotul 
produs de pătrunderea aerului încetă. 

Becker privi o clipă, apoi strigă la Burg: 

— Trimite zece oameni în cambuză din faţă! 

Burg încuviinţă din cap, ieşi în fugă pe uşa de la carlingă 
şi transmise ordinul. 

Zece-douăsprezece persoane, dintre cei care nu fuseseră 
răniţi sau care încă mai puteau merge, se ridicară imediat 
şi se înghesuiră în micuța cambuză. Avionul se aplecă mai 
mult şi alunecă înainte. Burg alergă din nou în cabina de 
comandă şi se legă de scaunul copilotului. 

Mult înaintea aşbalilor care se răzleţiseră, Salem Hamadi 
alergă de-a lungul aripii din dreapta a avionului până când 
ajunse la punctul în care aceasta se apropia la mai puţin de 
doi metri de taluz. Cu o secundă înainte să ajungă la 
marginea coastei, Hamadi îşi aruncă arma peste umăr şi îşi 
luă avânt. _ 

Ateriză direct pe aripă, cu braţele şi picioarele întinse. In 
acel moment, pământul de sub puntea de comandă cedă, 
iar avionul se înclină şi mai mult, alunecând alţi câţiva 
metri înainte. Hamadi se căţără în sus şi încercă să 
găsească un punct de sprijin pe aripa netedă. Nimeri cu 
piciorul într-o crăpătură provocată de o rafală de gloanţe şi 
se întinse spre uşa pentru evacuare în cazurile de urgenţă, 
care era deschisă. Ajuns acolo, apucă tocul acesteia. y 

Nimeni nu părea să privească pe fereastră sau la uşă. Işi 
făcu vânt spre intrare. 

Sub avion o altă bucată de pământ se surpă, iar aparatul 
păru să facă un salt peste marginea care se fărâmiţa. Se 
înclină în josul râpei, către Eufrat, părându-li-se de o graţie 
de nedescris piloților din aer. 

Salem Hamadi văzu prin deschizătură că toată lumea 
luase poziţia pentru cazurile de prăbuşire, cu capul între 
picioare şi perne, şi pături în dreptul feţelor. Sări în cabina 
întunecată şi dădu drumul tocului uşii; înclinația puternică a 
aparatului îl aruncă spre uşă punţii de comandă, de care se 
lovi. Se sprijini de uşa de oţel şi aşteptă izbitura. Nu-şi 
putea închipui ce îl aşteaptă - înecul, gloanţele duşmane, 
puşcăria, schilodirea - dar ştia că nu vrea să se afle în 
apropierea lui Ahmed Rish când totul avea să se 
sfârşească. 


Becker văzu şirul de tufe de ricin arse venind spre el 
foarte rapid. Văzu doi arabi răniţi grav alergând în direcţii 
opuse, de-a lungul malului, simţi că sistemul central de 
ghidaj se prăbuşeşte, iar avionul alunecă rapid pe burtă. 
Vârful despică malul înalt al fluviului, iar fuzelajul trecu 

asemenea unei sănii peste un hop, ridicând întreaga navă 
uşor. Avionul intră în apă, iar Becker auzi zgomotul 
impactului în acelaşi moment în care simţi izbitura. Văzu 
cum fluviul ajunge în dreptul geamului său şi cum pătrunde 
înăuntru, aruncând cioburi şi valuri imense peste el şi peste 
Burg. Apoi totul se întunecă. 

Nori uriaşi de abur se ridicară în aer în clipa în care 
imensele motoare Olympus, încinse, transformară în vapori 
mii de litri din apa Eufratului. În cabină se auzi un şuierat 
puternic, pe măsură ce fuzelajul se umplea cu apă şi se 
scufunda în fluviu, apoi, când ajunse la un nivel la care 
putea pluti, se făcu linişte. Pasagerii începură să privească 
în sus. 

Salem Hamadi se strecură rapid în cabina de comandă pe 
jumătate luminată. Văzu, mai întâi, un membru al 
echipajului legat în scaunul inginerului de zbor. Sângera, şi 
apa se înroşise în jurul lui. Pe scaunul pilotului era un alt 
membru al echipajului, prăbuşit peste maneta de control. 
Lângă el, în scaunul copilotului, şedea un bărbat în haine 
civile care părea că îşi pierduse cunoştinţa. Bucăţi 
strălucitoare de plexiglas erau presărate peste tot. În timp 
ce privea, lumina instrumentelor şi cea de deasupra capului 
său începu să scadă. Hamadi scoase un cuţit lung. Ştia, din 
instinct, că cel mai important era bărbatul în haine civile, 
aşa că, mai întâi, îl atacă pe el. 

37. 


Jacob Hausner se opri în apropierea liniei aşbalilor. Îi 
urmări cum trag în jos, spre fluviu, asupra avionului, când 
acesta începu să plutească încet pe apă. Ridică puşca şi 
încercă să îl vadă pe Rish printre ei, dar toţi arătau la fel, 
acoperiţi de un strat albicios de praf. 

Sus, pe cer, avionul F-14 al lui Laskov zbura în cercuri 
mari deasupra terenurilor mlăştinoase, apoi, deodată, se 
năpusti asupra crestei dealului, către arabi. Laskov 
ordonase forţelor maiorului Amon să se oprească din 
înaintare şi să se adăpostească până la noi ordine. Trupele 
maiorului Bartok îşi schimbaseră direcţia, îndreptându-se 
cu cea mai mare viteză în jos, spre plute, într-o încercare 
de a ajunge la Concorde. 

Cerul se lumina tot mai mult, iar vântul scădea în 
intensitate.  Aşbalii, care  umblaseră atâta vreme 
înveşmântaţi în întuneric şi praf, îşi dădură deodată seama 
că sunt goi. Un F-14 lansă ultimele patru rachete şi apoi se 
înălţă în mare viteză. Aşbalii de pe creastă dispărură într-un 
infern de flăcări portocalii şi şrapnele. 

Unda de şoc îl aruncă la pământ pe Hausner, şi, când 
privi din nou în sus, îl văzu pe Rish stând de unul singur 
undeva departe de creastă, acolo unde se aflau trupurile 
mutilate ale ultimilor săi soldaţi, cuprinse de flăcări. Peste 
deal se răspândi un miros de păr şi carne arsă, care fu, în 
cele din urmă, împrăştiat de vânt. 

Hausner se ridică şi privi în jurul lui. După cât putea să-şi 
dea seama, el şi Rish erau singurii oameni vii de pe deal. 
Rish părea că încearcă să găsească ruta cea mai sigură de 
retragere. Stătea cu spatele spre Hausner, iar acesta se 
apropie nepăsător de el. 


490 


— Salut, Ahmed. 

Rish nu se întoarse. 

— Salut, Jacob Hausner. 

— Am câştigat, Rish. 

Rish clătină din cap. 

— Nu încă. Hamadi se află la bordul avionului. Şi-apoi, 
poate că se scufundă. lar despre Conferinţa de Pace nici nu 
mai poate fi vorba. Şi nu uita câţi morţi şi răniţi aţi avut. 
N-ar fi mai bine să considerăm că e remiză? 

Hausner strânse mai puternic puşca AK-47. 

— Aruncă puşca şi pistolul. Intoarce-te încet cu faţa, 
ticălosule. Mâinile pe cap. 

Rish făcu ceea ce i se spuse şi se întoarse, zâmbindu-i lui 
Hausner. 

— Arăţi groaznic. N-ai vrea o băutură? 

Îşi înclină capul spre un bidon de la curea. 

— Taci din gură! 

Lui Hausner îi tremurau mâinile, iar ţeava armei se mişca 
uşor şi repede. Părea că nu se poate hotărî cu privire la 
următorul pas. 

Rish zâmbea. 

— Ştii că totul s-a întâmplat din vina ta, nu? Fără 
incompetenţa ta nimic din toate astea nu s-ar fi petrecut. 
Nici nu ştii de câte ori mă trezeam noaptea leoarcă de 
transpiraţie, pentru că visam că Jacob Hausner se va gândi 
să facă o examinare completă a avioanelor. Jacob Hausner, 
geniul legendar al Securităţii El Al. Nici n-ai idee câte griji 
ne-am făcut din cauza acestui Jacob Hausner supraestimat. 
începu să râdă. Nu ne spusese nimeni că Jacob Hausner era 
doar o invenţie a serviciului israelian de relaţii cu publicul. 
Adevăratul Jacob Hausner n-are mai multă minte decât o 
cămilă. Scuipă jos. Poate că tu vei trăi, iar eu nu, dar n-aş 
vrea să fiu în locul tău. 

Râse din nou. 

Hausner îşi şterse praful din ochi şi gură. Ştia că Rish 
încerca să îl facă să apese pe trăgaci. 

— Ai terminat? 

— Da. Ţi-am spus ce-am avut de spus. Acum omoară-mă 
repede. 

— Mi-e teamă că n-am de gând să o fac. I| se păru că pe 
sub stratul de praf care îi acoperea faţa, Rish devenise 
dintr-o dată palid. L-aţi capturat pe generalul Dobkin? Dar 
pe tânăra care era în avanpost? Sunt la voi? Hai, Rish, 
răspunde-mi sincer şi o să-ţi trag un glonte în ceafă. Scurt 
şi fără necazuri. Altfel... 

Rish ridică din umeri. 

— Da, i-am prins pe amândoi în viaţă. Dar am primit un 
mesaj radio de la casa de oaspeţi, că soldaţii voştri trăgeau 
asupra clădirii şi îi mitraliau pe răniţi. Ridică iarăşi din 
umeri. Aşa că cine poate spune dacă mai sunt vii? 

— Cartierul general şi spitalul nu au ce căuta la un loc, 
Rish, aşa că nu-mi vinde mie gogoşi. 

Tuşi şi scuipă praf. 

— Vrei apă? 

— Gura! Rish avea să fie captura deceniului pentru cei de 
la serviciul secret, aşa că, logic, ar trebui să îl captureze 
viu. Rish ar avea răspunsurile la multele întrebări care 
frământaseră serviciile de informaţii israeliene în ultimul 
timp. Hausner însuşi voia să afle câteva lucruri. Cine v-a dat 
informaţiile în legătură cu zborul? 

— Colonelul Richardson. 

Hausner încuviinţă din cap. Apoi întrebă din nou: 

— lar soţul lui Miriam Bernstein? Şi ceilalţi? Cu ei cum 
rămâne? Rish zâmbi. Răspunde, javră! 

— Cred că voi duce cu mine în mormânt informaţiile 
astea. 

Degetul lui Hausner se încordă pe trăgaci. Dacă îl captura 
viu pe Rish, acesta avea să îşi petreacă restul vieţii privind 
prin gardul de sârmă ghimpată de la Ramla. lar închisoarea 
pe viaţă era o pedeapsă mai dreaptă decât un glonte în cap 
şi apoi uitarea. Dar Hausner simţea nevoia unei răzbunări 
mai primitive, ochi pentru ochi. Era tulburat de toate 

patimile şi ura omenească şi voia să vadă curgând sângele 
lui Rish. Acesta era un rău absolut, pe care nici măcar 
sârma ghimpată nu părea suficientă pentru a-l ţine în frâu. 
Atâta vreme cât trăia şi respira, era la fel de periculos ca o 
molimă. 

— Ţi-am omorât iubita, nu? A fost o lovitură dublă, pentru 
că ea îţi era şi soră, nu? 

Profilul psihologic nu fusese foarte explicit în această 
privinţă, dar Hausner ştia acum că aşa era. 

Rish nu răspunse, dar buzele i se retraseră într-un rânjet 
sălbatic care îi dădu fiori lui Hausner. Stătea cu mâinile 
întinse deasupra capului, în vântul zorilor, cu chipul şi 
hainele de culoarea pământului celui fără de viaţă, iar 
soarele care răsărea făcea să se vadă strălucirea 
răutăcioasă a ochilor lui. Hausner crezu că îl vede pe 
Pazuzu, vântul estic, aducător de suferinţă şi moarte, şi 
începu să tremure din tot corpul, din cauza emoţiei şi a 
oboselii. Cobori ţeava armei şi trase. 

Rotula lui Rish se sfărâmă, iar el căzu în praf, urlând de 
durere. 

— Un singur glonţ! Ai promis! Hausner simţi o alinare 
inexplicabilă, văzând sângele lui Rish, văzând osul 
sfărâmat, genunchiul rupt şi auzind urletul. Fără să ştie de 
ce, crezuse că nu va fi nici sânge nici durere. Ai promis! 

— Când ne-am respectat promisiunile făcute unul altuia? 

Trase din nou, sfărâmându-i şi cealaltă rotulă. 

Rish urlă ca un animal. Bătu cu pumnii în pământ şi îşi 
muşcă atât de tare limba şi buzele, încât acestea se 
umplură de sânge. 

— În numele dragostei lui Allah! În numele milei lui 
Dumnezeu! Hausner! 

— Strămoşii tăi au fost babilonieni, Rish? Sau au fost ai 
mei printre evreii înrobiţi aici? De aceea ne aflăm aici după 
atâtea secole? Asta a fost scopul tău? 

Mai trase de două ori, în încheietura şi în cotul mâinii 
drepte. 

Rish se prăbuşi cu faţa la pământ, plângând. 

— Milă! Milă. Te rog. 

— Milă? Noi, semiţii, nu ne-am arătat niciodată milă unii 
altora. Ţi-a fost cumva milă de Moshe Kaplan? Sau măcar 
de tine? Oamenii noştri s-au măcelărit unii pe alţii încă de la 
Potop încoace şi poate chiar mai înainte. Pământul dintre 
Tigru şi Mediterană este cel mai mare cimitir din lume, şi 
asta numai din cauza noastră. Dacă în Ziua Judecăţii de 
Apoi vor învia toţi cei morţi, va fi destul de multă 
înghesuială. 

Mai trase o rafală şi gloanţele nimeriră mâna stângă a lui 
Rish, aproape desprinzând-o de trup. 

Rish leşină, iar Hausner se duse la el, reîncărcă arma şi îi 
trase un glonţ în ceafă. Apoi, cu un şut violent, împinse 
cadavrul pe creastă, de unde acesta se prăvăli în josul 
taluzului şi căzu în Eufrat. 

In timp ce privea cum trupul lui Rish se scufundă în 
fluviu, Hausner observă că la poala dealului mai erau doi 
aşbali care trăgeau asupra avionului ce plutea şi, judecând 
după urmele gloanţelor, se părea că o făceau cu oarecare 
succes. Hausner ţinti înspre ei şi mută din nou selectorul pe 
foc automat. Văzu cu coada ochiului că un F-14 venea 
direct către el din înaltul cerului care se luminase acum. Îşi 
spuse că, dacă ar arunca puşca şi ar face semne din mâini, 
poate pilotul nu ar mai trage. Ezită, apoi deschise focul 
asupra celor doi aşbali, trăgând o rafală lungă, 
neîntreruptă. 

Preţ de o secundă Teddy Laskov ezită, apoi apăsă pe 
butonul ultimei rachete. 

Puşca lui Hausner se goli. La poalele dealului nu se mai 
vedea nicio mişcare, iar trasoarele încetaseră să mai 
urmărească avionul. Auzi racheta îndreptându-se către el şi 
văzu avionul F-14 înălțându-se brusc peste fluviu. Ştiu 
atunci că toate acţiunile sale, nu doar cele din ultimele zile, 
ci de-a lungul anilor care trecuseră, fuseseră 
autodistrugătoare şi că Dumnezeu - Cel Pervers, nu Cel 

Binevoitor - nu aşteptase decât clipa în care el, Hausner, îşi 
închipuise că există vreun scop pentru care merita să 
trăiască. Şi atunci îi tăiase craca de sub picioare. Hausner 
fusese sigur că aşa se va întâmpla, dar nu era nici furios, 
nici mâhnit. Dacă avea vreun regret, acesta era pentru 
Miriam. 

Ultimul lucru pe care îl văzu fu numărul de pe coada 
avionului lui Laskov, Gabriel 32. Apoi fu învăluit de o lumină 
orbitoare şi cuprins de o căldură stranie. În fata ochilor îi 
apăru imaginea lui Miriam, luând liniştită cina într-o 
încăpere luminată de razele soarelui. 

Laskov privi în urmă şi văzu vârful crestei vestice cuprins 
de flăcări portocalii. 


Salem Hamadi înaintă rapid. Scaunele cu spătar înalt nu 
îi permiteau să vadă prea mult din ţinta sa, şi se întrebă, 
preţ de o clipă, cum să înceapă. Ajunse lângă Burg şi îl 
apucă de părul rar şi cărunt, trăgându-i capul pe spate şi 
dezgolindu-i gâtul. Îl privi şi îl recunoscu pe şeful 
organizaţiei Mivtzan Elohim. Îi tremurau mâinile. Era ca şi 
cum Satana însuşi se afla în mâinile lui. Lama atinse partea 
laterală a gâtului lui Burg şi, pe când tocmai se pregătea să 
îi taie jugulara şi traheea, văzu o mişcare în partea stângă. 
Se uită la Becker, care îşi recăpătase cunoştinţa şi îl 
urmărea cu atenţie. Privirea acestuia nu trăda decât dispreţ 
şi dezgust, niciun pic de teamă. Mâinile lui Hamadi începură 
să tremure, ochii îi clipiră nervos, iar buzele i se 
schimonosiră. Îi trecu prin minte, privindu-l din nou pe 
Burg, că moartea acestuia nu va schimba nicidecum 
evoluţia evenimentelor. În schimb, dacă îl cruța, propria-i 
viaţă putea avea alt curs, căci era pentru prima oară când, 
având ocazia să ucidă un duşman, nu o făcuse. Se întrebă 
dacă era în stare de aşa ceva şi luă cuțitul de la gâtul lui 
Burg. 

Becker arătă înspre geamul sfărâmat. 

Hamadi încuviinţă din cap, vorbind rar în ebraică: 

— Spune-le celor din Israel că Salem Hamadi a cruțat o 
viaţă. Spune-i lui Isaac Burg că îmi datorează un serviciu. 
Poate că într-o zi avea să profite de asta. Nu se ştie 
niciodată. Majoritatea agenţilor ambelor părţi purtau cu ei 
pretutindeni aceste promisiuni de favoruri, ca pe nişte 
asigurări pe viaţă. Salem Hamadi. O singură favoare. 

Se strecură printre Becker şi Burg, peste tabloul de bord, 
apoi trecu prin parbrizul distrus şi ajunse pe vârful conic al 
avionului. Sări şi dispăru în apă. 

Becker era acum pe deplin conştient Ştia că nu visează, 
căci vedea urma de pe gâtul lui Burg. Era prea ciudat 
pentru a se mai gândi la asta. Un incident straniu într-o ţară 
stranie. Hamadi. Salem Hamadi. Dacă vor ajunge vreodată 
să revadă lerusalimul, o să raporteze asta. 

Becker strigă peste umăr înspre cabină. Se uită la Kahn şi 
îl strigă: 

— Peter! 

Nu primi niciun răspuns. Din piept nu îi mai curgea 
sânge, iar asta putea însemna fie că rana i se închisese, fie 
că era mort. 

Avionul plutea mai ales datorită suprafeţei uriaşe a 
aripilor sale, dar Becker ştia că acestea nu îi vor mai ţine 
mult timp la suprafaţă. Când privi pe fereastra laterală, 
văzu valuri mici urcând peste imensele aripi delta. Apa din 
compartimentele de dedesubtul punţii trăgea avionul în jos, 
iar greutatea motoarelor făcea coada să se scufunde cu 
totul în apă. Becker simţea că vârful aparatului se ridică tot 
mai mult, pe măsură ce coada cobora spre fundul fluviului. 

Uşa cabinei fu dată de perete şi înăuntru se năpusti 
Yaakov Leiber. 

— Domnule căpitan, compartimentul de bagaje din 
spate... 

Îi văzu pe Kahn şi Burg prăbuşiţi pe scaunele lor. 

Becker observă că Leiber părea să-şi fi recâştigat 
stăpânirea de sine acum, când era din nou nevoie să îşi 
preia sarcinile oficiale. 

— Continuă, steward. Raportează. 

— Da, să trăiţi! Compartimentul de bagaje din spate şi 
cambuza sunt sub apă şi i-am evacuat pe... potenţialii 
sinucigaşi. De asemenea, în compartimentele inferioare a 
pătruns apa. In plus, nu ştim nimic despre Alpem. Cred că 
era pe coadă când ne-am prăbuşit 

Becker încuviinţă din cap. 

— In regulă. Adu-o, te rog, aici pe Beth Abrams şi pe 
altcineva, care să aibă grijă de domnii Kahn şi Burg. Apoi 
pregăteşte-i pe toţi să-şi pună vestele de salvare încă 
disponibile, dacă n-au făcut-o deja. Şi fă-mi un raport 
complet asupra distrugerilor. 

— Am înţeles, domnule. 

Leiber fugi în cabină. Pasagerii trecuseră cu bine de 
momentul impactului, dar priveau nerăbdători spre cele 
şase puncte de ieşire, începând să se adune în jurul lor. 
Leiber o găsi pe Beth Abrams stând lângă peretele 
cambuzei, împreună cu Miriam Bernstein. Îi şopti ceva la 
ureche, apoi se îndepărtă şi vorbi cu Esther Aronson şi 
ministrul de externe. 

Beth Abrams, Esther Aronson şi Ariel Weizman porniră 
imediat spre puntea de comandă. Cele două femei îi 
dezlegară repede pe Kahn şi pe Burg şi îi transportară unul 
câte unul înapoi, în cabină. 

Ministrul de externe se aplecă peste umărul lui Becker şi 
îl întrebă calm: 

— Ne scufundăm? 

Becker aşteptă ca cele două femei să iasă cu Burg şi 
răspunse: 

— Da. Dacă se întâmplă brusc, o să murim cu toţii. Poate 
doriţi să ordonaţi evacuarea acum? 

— Şi răniții... 

— Puneţi-le vestele de salvare. Nu pot rămâne aici. 

— Nu putem ajunge la mal? 

Becker privi pe ferestrele laterale. La stânga se vedeau, 
trecând pe lângă ei, colinele Babilonului. Se uită la dealul 

Citadelei, acolo unde crezuse că-şi va găsi sfârşitul. Văzu 
câţiva soldaţi din trupele de comando sus, pe creastă, şi pe 
alţii făcându-i semne de pe mal. Câţiva coborâăseră bărcile 
la apă şi urmăreau avionul. In faţă, departe pe malul vestic, 
se vedea un chei de pământ şi un sat. Şi acolo se părea că 
sunt trupe de comando. Pretutindeni în jurul lor existau 
oameni veniţi să îi ajute. Dar la fel de bine puteau să stea 
în lerusalim. Eufratul îi prinsese în mijlocul său; nu-şi dădea 
seama cum va reuşi să ajungă la mal. Nimeni nu putea să-i 
reproşeze că nu se gândise la asta când pornise la vale, 
deoarece cu zece minute mai devreme i se păruse o 
problemă lipsită de importanţă. Privi pe fereastra din 
dreapta. Poate că aeronava avea să ajungă singură la mal, 
dacă reuşea să se menţină la suprafaţă câtva timp. Dar aşa 
ceva nu era posibil. 

— Am ajuns aşa de departe, zise. 

— Şi suntem atât de aproape, replică Ariel Weizman. 
Doar nu am făcut toate eforturile astea ca să murim înecaţi 
ca nişte şobolani în acest fluviu blestemat al nefericirii 
noastre. 

Privi la apa noroioasă care îi înconjura. 

— Hausner a urcat cumva la bord? întrebă Becker. 

— Nu. A rămas. 

Becker dădu din cap. 

— Şi Miriam... doamna Bernstein? 

Weizman îi aruncă o privire lui Becker. 

— Îşi va reveni, domnule căpitan, spuse el pe un ton 
oficial. 

Becker se întoarse în clipa în care cele două femei îl 
aduceau pe Peter Kahn în cabină. Privi la apa însângerată 
de pe podea, care se scurgea în cabină, pe măsură ce 
avionul se înclina în sus. Se întoarse din nou în scaun. 

— Salem Hamadi a fost aici. 

— Ce vrei să spui? 

— Nimic, domnule. Gândeam cu voce tare. 

Urmărea cu privirea cum cele două maluri treceau pe 

lângă ei. Avionul se mişca foarte încet acum, căci avea tot 
mai multă apă la bord. Cineva - trupele de comando, piloţii 
de luptă sau el însuşi - trebuia să găsească foarte repede o 
soluţie. 

Becker se lăsă pe spătarul scaunului. Se obişnuise, în 
sfârşit, să stea într-o cabină înclinată în jos, iar acum 
aceasta era înclinată în sus. E ciudat cum aceste amănunte 
păreau atât de importante într-un moment de criză. Incercă 
radioul, ca să nu se spună că nu a făcut-o. Era, fireşte, 
mort, ca toate celelalte sisteme electrice. 

— Sunt căpitanul navei şi aş putea ordona eu însumi 
evacuarea, dacă dumneavoastră preferaţi să nu interveniţi, 
îi spuse ministrului de externe care se aşezase în scaunul 
copilotului. 

Ariel Weizman ţinea capul şi privirea îndreptate înainte. 

— Vom fi avertizați dacă se scufundă? 

Becker se întoarse cu faţa spre ministru. 

— Acum se scufundă, domnule. Singura întrebare e cât 
de repede se duce la fund. Dacă va continua să o facă 
încet, am putea să mai înaintăm un timp. Dacă însă cade 
dintr-o dată, atunci asta e. 

Ministrul de externe privi spre cheiul de pământ din 
depărtare, apoi se uită pe fereastra laterală, văzând bărcile 
care se apropiau tot mai mult. 

— O să aşteptăm, zise ezitant. 

— Bine. 

Becker se aşeză mai comod pe scaun şi începu să 
privească pe fereastră la ziua care tocmai începea. 
Reuşiseră câteva lucruri remarcabile cu avionul acesta, dar 
acum şi invențiile, şi şiretenia erau inutile. Oricât de mult 
semăna cu o pasăre de mare, avionul acesta nu putea pluti 
aproape deloc. 


Miriam Bernstein privea, prin hublou, la Eufrat, văzând 
malul estic cel pustiu trecând pe lângă ei. Lacrimile şi 
spărturile geamului o împiedicau să vadă terenul bine, dar 

ştia că încă mai privea spre Babilon. Deodată apăru un sat 
cu căsuțe de pământ şi cu oameni care se mişcau încolo şi 
încoace pe mal. Unii se adunaseră la marginea apei şi 
priveau uimiţi. Efectul de prismă al sticlei sfărâmate dădea 
gellebiah-urilor negre şi colibelor de un cenuşiu murdar 
nuanțele curcubeului. Asemenea cărămizilor colorate ale 
Babilonului. Avu senzaţia că îi simte, ba chiar că îi vede pe 
evreii Robiei muncind pe malurile fluviului, cu harpele 
agăţate în sălcii de mult dispărute. Oftă şi îşi apăsă fruntea 
pe geam. Lacrimile i se scurgeau pe chip. Ştia că e mort, 
căci avusese o întâlnire stabilită dinainte cu Rish - sau cu 
altcineva asemenea lui. Nu spera decât că moartea îi 
adusese un pic de linişte. 


Danny Lavon vorbi în aviafon. 

— Combustibil, domnule general. 

Laskov privi la indicatoarele de carburant. Manevrele de 
luptă aeriană consumaseră mai mult decât îşi închipuise. 

— Recepţionat. Trimite-i pe toţi acasă. Noi o să mai stăm 
aici un pic. 

— Recepţionat. 

Lavon luă legătura radio cu escadrila. 

Avioanele se plasară în formaţie de V şi trecură pe lângă 
Laskov. Zburară la mică altitudine deasupra fluviului, apoi 
se aliniară şi se orientară spre vest, pornind către casă. 

Laskov le urmări cu privirea din carlinga sa până 
dispărură, apoi se întoarse. Soarele era deasupra celui mai 
înalt vârf din Iran, iar razele sale coborau peste 
Mesopotamia, dând o nuanţă aurie acestei ţări cenușii. 
Vântul se oprise şi numai din când în când se mai vedea 
câte un nor de praf ridicându-se la întâmplare şi plutind 
repede peste câmpia aluvionară. Privi în jos, către cele 
două C-130, către casa de oaspeţi, învăluită în fum, către 
ruinele Babilonului şi satul arab din mijlocul lor. Se uită apoi 
la satul evreilor, pe celălalt mal, şi la imensul Concorde alb, 
cu aripi în formă de delta, care plutea spre el. 

— Incredibil, zise el în aviafon. 

— Incredibil, fu de acord Danny Lavon. 

Laskov se întreba unde putea fi ea în avion. Vedea că 
aripile au nişte pete, ceea ce însemna că sunt acoperite de 
apă. După părerea lui, avionul nu avea cum să reziste mai 
mult de două minute. Încercă din nou frecvenţa EI Al. 

— Concorde 02, aici Gabriel 32. Căraţi-vă de acolo, la 
dracu! Mă auziţi? Plecaţi! 

Nu primi niciun răspuns. Laskov văzu că din spatele 
avionului se apropiau cinci bărci pneumatice. Se întrebă 
dacă Becker ştia că sunt acolo. Nu era mare lucru, dar 
puteau transporta măcar câţiva răniţi pe ele. Ceilalţi aveau 
să înoate sau să plutească, dacă aveau veste de salvare. 
De ce naiba nu ieşeau? Laskov luă legătura cu trupele 
comando de jos şi cu căpitanii avioanelor C-130. Cu toţii 
aveau idei, dar nimeni nu ştia ce e de făcut. Existau planuri 
pentru tot felul de situaţii, dar nimeni, nici măcar băieţii din 
Tel Aviv, nu se gândise la aşa ceva. Aflat într-o barcă 
pneumatică, maiorul Bartok părea să aibă cele mai mari 
şanse de a-i salva. Echipa de comando din Ummah îi 
chemase pe săteni, şi mulţi dintre aceştia porniseră pe apă 
cu gufa, încercând să meargă în susul fluviului, în 
întâmpinarea avionului. 


Ministrul de externe dădu din cap. 

— O să avem pierderi, dar ce putem face? Haideţi să 
ieşim. 

— Încă un minut. 

Becker urmări înclinația abruptă pe care o efectuă 
avionul lui Laskov, încercând să rămână în rând cu ei, 
deasupra fluviului. Viră brusc. Viră spre dreapta. Privi către 
instrumentele distruse. Puse mâna pe butonul pentru 
energie electrică în cazurile de urgenţă şi apăsă. Nimic. Ştia 
asta deja, numai că avea nevoie de energie. Energie. 
Motoarele şi generatorul electric erau moarte, iar bateriile 
se aflau sub apă. Vasul cu azot rămăsese în Babilon, iar 

pompele hidraulice principale erau distruse sau acoperite 
de fluviu. Cu toate acestea, mai exista o sursă de energie, 
şi se mira cum de nu se gândise mai devreme la ea. Se 
aplecă imediat sub scaun şi trase de o manetă pe care nu 
îşi imaginase că o va folosi vreodată şi pe care nici nu şi-ar 
fi dorit să fie constrâns să o utilizeze în aer. Activă astfel o 
pompă hidraulică ce nu funcţiona pe bază de energie 
electrică, iar trapa avionului se deschise, lăsând în afară 
micuțul generator propulsor. 

Imediat, Becker văzu cum câteva instrumente reintră în 
funcţiune în clipa în care propulsorul pătrunse în apă 
activând un generator. Apoi propulsorul porni o pompă 
hidraulică de siguranţă, iar Becker observă că unele dintre 
sisteme aveau din nou presiune. Avionul era acum 
alimentat de o elice acvatică. Manevră disperată, dar tres 
pratique. Dacă ar fi la tabloul de comandă al inginerului de 
zbor, Kahn ar spune că totul e în regulă. 

Becker ştia că în numai câteva secunde şi acest sistem 
avea să fie distrus de apă. Componentele electrice şi 
electronice clipeau deja. Totuşi, presiunea hidraulică se 
menținea. Becker întoarse manşa, coborând astfel eleronul 
din dreapta în timp ce cel din stânga se ridica. Aripa 
dreaptă se scufundă în apă, iar cea stingă începu să se 
întoarcă. 

Ministrul de externe îl scutură de umăr. 

— David! Am spus... 

— Aşteptaţi! ȘI 

Avionul începu să se mişte - să vibreze - spre dreapta. In 
faţă, Becker văzu cheiul de pământ de la Ummah, care 
intra în fluviu. Becker voia să ajungă acolo şi să aşeze 
avionul între braţul protector al acestuia şi mal. Dacă 
ajungea la mal, dincolo de chei, avionul putea să nu se 
oprească pe margine, ci să alunece şi să se rotească de-a 
lungul acesteia, şi să se sfărâme. 

Acum, avionul se rotea cu aceeaşi viteză cu care se 
ducea la fund. Schimbarea direcţiei îl smulsese din 

scufundarea lentă şi mărise viteza cu care apa pătrundea la 
bord. Becker strângea atât de puternic de manşă, încât 
încheieturile degetelor sale deveniseră albe. Privea 
alternativ cadranele şi eleroanele, văzând că presiunea 
hidraulică şi energia electrică scad tot mai mult. Cadranele 
pâlpâiau, iar eleroanele începură să revină în poziţia 
normală, fiind acum din nou în poziţie orizontală şi târându- 
se leneş prin apă. Becker înjură în engleză. 

Totuşi, avionul începuse să se întoarcă, şi cum o aripă se 
afla în poziţia normală, Becker îşi spuse că inerția ar trebui 
să ajute la desăvârşirea manevrei. 

Numai că un fluviu care curge nu seamănă câtuşi de 
puţin cu aerul lipsit de densitate, aşa cum Becker ajungea 
să înţeleagă tot mai mult. Avionul îşi reluă poziţia în care 
opunea mai puţină rezistenţă curentului, cu vârful şi coada 
aliniate pe direcţia de curgere a apei. Cel puţin, acum se 
aflau mai aproape de mal, acolo unde apa se mişca mai 
repede, dând navei o viteză de navigaţie aproape 
incredibilă. Becker se gândi că s-ar putea să se lovească de 
chei. 

Dintr-o dată, Becker auzi strigăte de bucurie şi urale 
venind dinspre cabină. Privi peste umăr şi îl văzu pe Yaakov 
Leiber apărând în uşă şi intrând apoi în camera de 
comandă. 

— Trupele de comando sunt lângă noi, în bărci 
pneumatice! 

Ministrul de externe privi în spate, pe o fereastră laterală. 

— Poate că ar trebui să îi evacuăm pe răniţi. 

— Nu mişcă nimeni, spuse Becker. Şi vorbesc foarte 
serios. Suntem la vreo cinci grade de a ne reîntoarce în 
fluviu, aşa că să nu se mişte nimeni. 

Leiber se întoarse cu mult mai multă prudenţă în cabină, 
comunicând ordinele lui Becker. 

Becker văzu o barcă pneumatică apărând lângă puntea 
de comandă, chiar pe partea lui. Ofiţerul din ea, maiorul 
Bartok, îi strigă ceva cu privire la evacuare, dar Becker 

clătină din cap şi făcu un gest din mână, pentru a-i arăta că 
situaţia navei este precară. 

Maiorul dădu din cap în semn de înţelegere şi îi comunică 
tot prin gesturi că totul e în regulă. Apoi strigă ceva despre 
talentul de pilot al lui Becker. 

Acesta întoarse capul dinspre fereastra laterală şi privi în 
faţă. Cheiul se afla la circa o sută cincizeci de metri acum - 
cam de două ori lungimea avionului. Bărcile gufa se 
strecurau pe lângă el de-o parte şi de alta, iar el îi vedea pe 
evreii aceia cu înfăţişare ciudată, în bărcile lor primitive. 
Becker nu se gândise că ar putea ajunge la chei. Totuşi, ştia 
că aşa trebuia să se întâmple. Simti dintr-o dată că toate 
încercările lor se sfârşiseră, că greutăţile şi problemele 
rămăseseră în urmă, iar briza uşoară care îi răcorea chipul, 
pătrunzând prin parbrizul spart, îi aduse pentru prima oară, 
după atâta timp, o linişte binevenită. Privea şi i se părea că 
avionul alunecă spre dreapta. Să fi fost doar o iluzie 
datorată valurilor care  reflectau lumina? Sau se 
îndreptaseră către chei încă de când reuşise să întoarcă 
avionul? Va trebui să îl întrebe mai târziu pe generalul 
Laskov. 

Deodată aripa dreaptă atinse malul, trecând peste 
ridicăturile acestuia şi distrugând colibele de pământ aflate 
pe margine. Impactul întoarse avionul şi mai mult spre 
dreapta, iar când malul deveni mai înalt, aripa respectivă 
se înălţă, scufundând-o pe cealaltă mai adânc. 

Cheiul se apropia rapid. Trupele de comando şi sătenii se 
retraseră puţin şi se dădură la o parte, dar rămaseră pe 
chei. Vârful îndreptat în jos al avionului îl atinse primul, 
chiar sub nivelul apei, asemenea unei străvechi nave 
romane de război cu provă metalică. Cheiul se cutremură şi 
se despică în clipa în care vârful pătrunse în cărămizile din 
mâl şi argilă. Becker se trezi privind ghetele cuiva aflat la 
mai puţin de un metru de parbrizul său. Avionul se 
scufunda cu repeziciune, iar pilotul simţea cum trenul de 
aterizare principal, ori ce mai rămăsese din acesta după 

prăbuşire, atinge fundul fluviului. 

Acum erau oameni peste tot în jurul navei - trupe de 
comando, săteni, supraviețuitori. Îi auzi deasupra 
fuzelajului, urcând pe aripa stângă şi intrând în avion. Era 
vag conştient de lacrimile pe care le vărsau oamenii, de 
strigătele şi de îmbrăţişările lor. Apoi se trezi stând drept pe 
chei şi salutând avionul. Cineva îl conduse apoi undeva. 

38. 


În aglomeraţia de pe chei, Miriam Bernstein şi Ariel 
Wiezman reuşiră să îl întâlnească pe maiorul Bartok. 
Ministrul de externe se prezentă şi întrebă repede: 

— Conferinţa de Pace? 

Maiorul îi zâmbi şi dădu din cap. 

— Incă mai aşteaptă delegaţia israeliană la New York. 


Ajuns la avionul C-130, David Becker fu întrebat de un 
membru al echipajului dacă nu suferiseră de sete în timpul 
acestui calvar. 

— Normal că am suferit. Nu vezi că toţi suntem însetaţi? 
îi replică acesta. 

— Văd eu asta, îi răspunse celălalt, numai că mă miram 
de ce toţi bărbaţii sunt proaspăt bărbieriţi. 

— Bărbieriţi? Becker îşi trecu mâna peste faţă. Hm... El 
ne-a ordonat să ne bărbierim. 


Rabinul Levin îl încolţise pe maiorul Bartok la marginea 
cheiului şi îi cerea insistent să fie dus cu o barcă 
pneumatică la maiorul Amon, acum pe deal, ca să 
supravegheze căutarea şi exhumarea trupurilor. Maiorul îl 
asigură că nu e deloc nevoie de prezenţa sa acolo, însă 
rabinul începu să îi demonstreze acestuia de ce nu avea 
dreptate. 


Satul Ummah nu asistase niciodată la ceva asemănător 
acestei procesiuni care se desfăşura acum pe una dintre 
străzile sale întortocheate şi probabil că nici nu avea să îi 
fie dat să mai vadă vreodată aşa ceva. Sătenii ajutau la 
transportarea tărgilor şi le dădeau mâncare şi vin celor ce 

voiau. Lacrimile şi strigătele se amestecau cu cântece 
improvizate şi dansuri. Apărură şi flauturile, iar notele lor 
triste răsunară deasupra cheiului şi a satului în timp ce 
oamenii din Concorde se îndreptau spre imensul C-130. Un 
bătrân îi dădu lui Miriam Bernstein un instrument cu 
coarde. O harpă. 

Pentru supraviețuitori totul se petrecea prea repede şi, 
de aceea, foarte puţine lucruri erau percepute conştient. 
Toţi aveau întrebări de pus şi cu cât cei din trupele de 
comando întrebau mai mult, cu atât supraviețuitorii voiau 
să afle mai multe. 

Maiorul Bartok luă legătură cu căpitanul Geis, pe care îl 
văzu stând în carlinga avionului C-130. 

— Transmite la Ierusalim că... Transmite că s-au eliberat 
singuri din robie şi că îi aducem acasă. Urmează să facem 
raportul final privitor la pierderi. 

— Recepţionat, zise Geis, transmițând apoi mesajul 
primit. 


Prim-ministrul se lăsă pe spătarul scaunului şi se şterse 
la ochi în clipa în care auzi vestea. Se gândea la 
nesiguranța şi îndoiala care îi stăpâniseră. Totuşi, în cele 
din urmă, spuseseră Zanek - „La drum!” - şi asta conta cel 
mai mult Se întreba cine murise şi cine scăpase. Oare 
ministrul de externe era viu? Dar delegaţii? Dar Bernstein? 
Dar Tekoah, Tamir, Sapir, Jabari şi Arif? Dar Burg? Ori 
Dobkin? Mai trăia oare Dobkin? Şi Hausner, marele mister şi 
marele încurcă-lume. De câte ori nu îl împiedicase adjunctul 
ministrului transporturilor, Miriam Bernstein, pe superiorul 
ei să îl concedieze? Avea de răspuns la o mulţime de 
întrebări, în caz că mai trăia. Prim-ministrul deschise ochii 
şi privi prin încăpere. 

— Eroi şi martiri, nebuni şi laşi. Ne va trebui cel puţin o 
lună pentru a afla cine ce rol a avut. 


Căpitanul Ishmael Bloch porni avionul său C-130 pe 

şoseaua Hillah. La bord se aflau trupele de comando ale 
maiorului Amon, cincisprezece trupuri exhumate ori 
neîngropate de pe deal, inclusiv cel al lui Alpem, şi un 
cadavru mutilat, găsit la poalele dealului. Soldaţii găsiseră 
pantoful lui Burg cu agenda sa vârâtă înăuntru, iar asta îi 
ajutase să se mişte mai repede pentru a-şi încheia 
neplăcuta misiune. 

Apoi mai luaseră un cadavru care era atât de desfigurat, 
încât fuseseră la un pas să îl lase pe deal, considerându-l 
arab, dacă o privire ageră nu ar îi observat literele ebraice 
atârnând pe un lănţişor gros de la gâtul acestuia. 

De asemenea, la bord se mai aflau treizeci şi cinci de 
aşbali răniţi şi câţiva arabi morţi care fuseseră identificaţi 
drept posibili terorişti căutaţi. Ahmed Rish şi Salem Hamadi 
nu păreau să se afle printre ei. 

Generalul Dobkin şi Deborah Gideon erau pe mesele de 
operaţie, iar cei doi chirurgi aşteptau decolarea avionului 
pentru a se putea întoarce la lucru. 

Rabinul Levin, care reuşise să ajungă din nou pe deal, 
veni lângă mesele de operaţie şi îi privi pe chirurgi. Cel care 
o opera pe Deborah Gideon îşi ridică privirea şi dădu din 
cap rapid. Doctoriţa care îl îngrijea pe Dobkin îşi scoase 
masca. 

— N-am văzut niciodată atâta violenţă. Dar, adăugă după 
o pauză, va trăi. Aşa că nu e nevoie de dumneavoastră aici. 

li zâmbi şi îşi trase la loc masca. 

Rabinul se întoarse şi se duse în partea din spate a 
aeronavei, sperând să îl găsească pe locotenentul Giddel, 
pentru a-şi putea continua cu acesta disputa pe tema 
nevoii de a li se servi numai mâncare cuşer în timpul 
operaţiunilor. 

Avionului C-130 îi trebuia un interval destul de mare 
pentru a decola, iar căpitanul Bloch începea să îşi piardă 
răbdarea. 

— Ţi-am zis eu că o să rulăm pe jos până la Bagdad. 

— Sper că nu va trebui să plătim o taxă pentru 

autostrada asta, Izzy. 

În cele din urmă, avionul se ridică, iar Bloch făcu un viraj 
strâns spre stânga, peste Eufrat. Se uită jos, la aeronava 
Concorde, care era aproape dedesubt. 

— Ştii, Eph, mi-ar plăcea să-l cunosc pe nebunul care a 
fost în stare să piloteze chestia aia până aici şi să o facă să 
şi plutească. 

— Becker. Am zburat cu el ca pilot de rezervă. Se pricepe 
destul de bine. 

— Ei, operaţiunea asta a fost una straşnică, nu? zise 
Bloch, zâmbind. 


Maiorul Bartok îl urmărea cu privirea pe bătrânul care 
mergea călare pe măgar pe câmpia mlăştinoasă. Avionul 
C-130 era aproape plin şi motoarele fuseseră pornite, dar 
asta nu părea să îl impresioneze câtuşi de puţin pe bătrân. 
Bartok stătea liniştit pe rampa imensă şi aştepta. 

Nici Shear-jashub, nici măgarul său nu părea să se teamă 
de aparatul imens. Bătrânul urcă măgarul pe rampă şi se 
opri când ajunse în faţa maiorului. Nu cobori, ci îl întrebă 
fără înconjur: 

— Ce s-a întâmplat cu A/uf Dobkin? 

— E în avionul acela, rabinule. Arătă în sus. E bine. 

Bătrânul dădu din cap. 

— Îi vei transmite un mesaj din partea mea? 

— Desigur. 

— Este, de asemenea, un răspuns la întrebarea ta. Shear- 
jashub se îndreptă de spate. Noi, cei din Ummah, vă 
mulţumim pentru generoasa propunere, dar nu putem veni 
în Israel cu voi. 

Maiorul clătină din cap cu părere de rău. 

— De ce nu? Aici nu aveţi niciun viitor. 

— Nu viitorul ne preocupă aici, replică Shear-jashub, 
accentuând cel din urmă cuvânt. 

— Rabinule, veniţi acasă, la lerusalim. E loc pentru toată 
lumea. Adu-i pe toţi în avion, chiar acum. Nu aveţi de ce să 

vă temeţi. Du-te, adună-ţi oamenii, luaţi-vă averile şi 
animalele, dacă doriţi. În acest avion imens va încăpea, fără 
probleme, tot satul Ummah. Du-te şi adună-i, Shear-jashub. 
Robia s-a sfârşit. Întoarceţi-vă din Babilon. 

Bătrânul privi în interiorul cavernos al navei, de unde 
ieşeau sunete şi lumini stranii. Îi vedea pe ceilalţi evrei - 
israeliţii - mergând de colo-colo, stând jos, plângând sau 
râzând. Nu înţelesese chiar tot ce se petrecuse, dar 
pricepuse destul pentru a-şi da seama că aceştia veneau 
din mijlocul unui popor puternic, că satul Ummah li s-ar 
putea alătura şi că fiii şi fiicele celor din Ummah ar putea să 
crească în sânul acestui popor. 

— Avem mulţi prieteni şi rude în Hillah şi Bagdad. Ce vor 
crede ei când, venind la Ummah, vor vedea că am plecat? 
Nu putem să dispărem aşa. 

Bartok dădea semne că îşi pierde răbdarea. 

— Nu pot să cred că vreţi cu adevărat să rămâneți aici. E 
un loc îngrozitor. 

— E locul nostru de baştină. Dă-mi voie să îţi repet ce i- 
am spus lui Aluf. Întotdeauna trebuie să rămână cineva în 
urmă. Fiecare naţiune trebuie să îşi aibă propria Diasporă. 
Aşa nu vor mai putea niciodată să ne înrobească pe toţi, 
cucerind lerusalimul. Înţelegi? 

Maiorul Bartok privi peste câmpiile mlăştinoase, apoi din 
nou la bătrânul din faţa sa. 

— Da, înţeleg asta. Numai că aici totul e altfel. Locul ăsta 
are ceva nefast. Voi, cei de aici, aţi ajuns în ţara asta ca 
robi şi încă sunteţi consideraţi astfel. 

Îşi dădu seama că nu ajunge nicăieri şi oftă. Cei din urmă 
răniţi fuseseră aduşi la bord, şi el ştia că nu poate să mai 
aştepte. Avea o datorie în primul rând faţă de aceştia. 
Zâmbi forţat. 

— Rabinule, ţine minte atât: că, dacă această Brit Şalom, 
de care vorbeşte toată lumea, se încheie cu bine, atunci 
toţi evreii care se află în ţara asta vor putea să se 
reîntoarcă acasă, dacă vor dori. Spune-le şi celor din Hillah 

şi din Bagdad că îi aşteptăm. Îi aşteptăm, de asemenea, pe 
oamenii din Ummah... şi pe Shear-jashub. 

— Nu voi uita. 

Maiorul Bartok încuviinţă din cap. 

— Îmi pare rău că nu am găsit cuvintele care să te 
convingă. Poate că dacă era aici Aluf... în fine, la revedere, 
Shear-jashub. Trebuie să plecăm... la lerusalim. 

Auzind numele oraşului, bătrânul zâmbi. 

— E un oraş puternic acum. 

— Da. 

— La revedere. 

Îşi struni măgarul, făcându-l să se întoarcă, şi cobori 
rampa. Maiorul Bartok îl urmări cu privirea câteva clipe, 
apoi se întoarse şi îi făcu un semn şefului echipajului. Uşa 
începu să se ridice, iar maiorul intră în cabina cea mare. Se 
întoarse spre şeful echipajului. 

— Transmite piloților, te rog, că suntem gata să ne 
întoarcem acasă: 

În cabină auzi un grup citind din leremia:... o mare 
mulțime se va întoarce acolo. Şi va veni cu lacrimi în ochi... 

EPILOG 


Căci aşa zice Domnul: strigați de bucurie 
pentru lacov şi strigați înaintea căpeteniei popoarelor, 
vestiți, lăudați şi ziceti: Doamne, izbăveşte 

pe poporul tău, rămășița lui Israel! 

lată. li voi aduce din țara cea de la 

miazănoapte şi-i voi aduna de la marginile pământului 
Orbul şi şchiopul, cea însărcinată şi 

cea care naşte vor fi împreună cu ei; 
se va întoarce aici mare mulțime. 
Cu lacrimi au plecat şi-i voi întoarce 

cu mângâiere, îi voi întoarce la izvoarele 

apelor pe cale netedă, pe care nu se vor poticni... 
Ascultati, popoare, cuvântul Domnului, 

vestiți țării depărtate şi ziceti: cel ce a împrăştiat 

pe Israel, acela îl va aduna şi îl va păzi, 

ca păstorul turma sa, că va răscumpăra 

Domnul pe lacov, şi-l va izbăvi de mâna 

celui ce a fost mai tare decât el.” 

(leremia, 31:7-11) 


7 Traducere luată din Biblia editată de Institutul Biblic şi de Misiunea 
Ortodoxă a Bisericii Ortodoxe Române, Bucureşti, 1968, pag. 762 (n. 
trad. ). 

Cele două avioane C-130 zburau în formaţie spre est, 
peste deşertul Irakului. 

Isaac Burg şedea pe un scaun din pânză şi vorbea liniştit 
cu maiorul Bartok, care îşi completa raportul 
postoperaţional. Braţele şi spatele lui Burg erau pline de 
iod, iar în jurul gâtului avea un bandaj alb pe care îl tot 
atingea, plin de curiozitate. 

Bartok continua să clatine neîncrezător din cap, auzind 
răspunsurile lui Burg. Îi venea extrem de greu să înţeleagă 
cum de reuşise o misiune de pace să decimeze o companie 
de soldați bine antrenați. Interesul profesional şi 
curiozitatea personală îl făceau să încerce să descopere 
elementul care făcuse posibil acest miracol militar. 

— Poate că ar trebui să folosim şi în armată câteva 
batalioane de astfel de delegaţi, zise el. 

Burg zâmbi. 

— Cred că au crezut atât de mult în această pace, încât 
atunci când cineva a încercat să o facă imposibilă au 
reacţionat ca o leoaică ce-şi apără puii. E un paradox, 
desigur, dar e cel mai bun răspuns pe care ţi-l pot oferi. 

— Nu-i rău, spuse maiorul, dar eu nu voi scrie decât că 
totul s-a datorat unei conduceri competente, combinate cu 
un teren propice apărării şi o mare inventivitate defensivă. 

— Sună bine, replică Burg. 

Acesta primi încă o ceaşcă de cafea de la un steward şi 
se sprijini de spătarul scaunului. Era o cursă de scurtă 
durată, totuşi, avea să fie cea mai lungă călătorie a vieţii 
lui. 

Maiorul începu să citească aşa-numitele rapoarte de linia 
întâi, linia a doua şi a treia, referitoare la cei ucişi în cadrul 
operaţiunii, la cei răniţi şi, respectiv, la cei dispăruţi în 
luptă. 

Burg privi prin cabină. Lipseau atât de mulţi. O mulţime 
de oameni, care ar fi meritat să fie acolo, nicidecum închişi 
în pungi verzi, în cealaltă aeronavă. 

— Forţele de securitate au încasat-o urât de tot, zise 

Bartok. 

Burg încuviinţă din cap. Incredibil, din şase oameni, cinci 
erau morţi. Brin, Kaplan, Rubin, Alpem şi Marcus. Numai 
Jaffe rămăsese, dar şi el era rănit. Garda de palat a lui 
Hausner. Instrumentele loviturii sale de stat îi erau loiali lui 
şi el lor. Ce altceva ar mai putea oamenii să îşi ceară unii 
altora? Erau profesionişti, şi aceştia suferă întotdeauna cele 
mai mari pierderi. Dar aşa era şi firesc să fie. 

Şi echipajul El Al. Şi ei erau profesionişti, şi suferiseră mai 
mult decât ceilalţi. Era aeronava lor, fie că se aflau în Lod 
sau în Babilon, se simţiseră răspunzători pentru pasagerii 
ei. Daniel Jacoby şi Rachel Baum erau răniţi foarte grav, dar 
Burg îi vedea încă pe masa de operaţie, ceea ce, oricum, 
era mai bine decât să fi fost acoperiţi cu învelitoarea verde 
impermeabilă, care se găsea pe rampă. Peter Kahn era 
rănit serios, dar starea lui era stabilă şi părăsise masa de 
operaţie deja. Chirurgul îi arătase lui Burg harta plină de 
sânge pe care acesta o îndesase în rana lui Kahn. 

— l-a salvat viaţa, spuse chirurgul. Când o să iasă din 
spital, îţi va fi dator pentru asta. 

O  mototoli şi o aruncă în vasul cu instrumente 
chirurgicale utilizate. _ 

Erau morţi printre secretare, interpreţi şi consilieri. In 
primul rând, cei patru oameni din avanpost, care fuseseră 
măcelăriți, apoi cei care aveau să moară înainte ca avionul 
să atingă pământul lerusalimului. Dar Burg nu îi ştia pe toţi 
şi se bucura că aşa stăteau lucrurile. Tristeţea îi cuprinsese 
tot sufletul deja. 

Mai erau şi cei dispăruţi. Aceasta era cea mai tristă 
statistică. Ce să faci? Să îi boceşti ca fiind morţi sau să speri 
că zac pe undeva, suferind, dar în viaţă? Să te rogi să fi 
ajuns într-un lagăr arab? Miriam Bernstein putea răspunde 
mai bine decât oricine la această întrebare, căci avea acum 
două persoane despre care nu ştia nimic. 

Naomi Haber nu fusese găsită. Burg credea că-i luase pe 
toţi în evidenţă, dar se părea că se înşelase. Nimeni nu ştia 

ce se întâmplase cu ea, iar câţiva sugerară că şi-ar fi putut 
da drumul uşor în josul pantei, apropiindu-se suficient de 
mult de Moshe Kaplan, pentru a-i putea trage un glonte. Cu 
toţii auziseră acea împuşcătură, dar nimeni nu putea crede 
că, dintr-o dată, celor care îl torturaseră li se făcuse milă de 
el. Dar unde era ea? Trupele de comando nu o găsiseră. 

Apoi mai era John McClure. Omul acela misterios 
dispăruse. Burg înţelegea lumea în care trăia McClure, 
pentru că ea era şi a lui, iar în acea lume totul era posibil. 
Totuşi, chiar şi după criteriile ei, era puţin cam ciudat să 
dispari din faţa propriilor salvatori. IIl omorâse oare pe 
Richardson? Burg credea că da şi ştia de ce. Doctorii de pe 
cealaltă aeronavă C-130 relataseră că glonţul care îl 
omorâse pe Richardson nu fusese recuperat. Fusese tras de 
la foarte mică distanţă şi nu se oprise în corpul acestuia. 

Dar unde era McClure acum? Poate că ajunsese deja la 
Ambasada Americană de la Bagdad sau la locuinţa vreunui 
informator al CIA din Hillah. Într-o zi avea să iasă la iveală, 
dându-se drept arhivist al Bibliotecii Serviciilor Americane 
de Informaţii din Beirut. Aşa făcea mereu. 

Maiorul Bartok voia să ştie dacă Burg îl cunoştea bine pe 
Jacob Hausner. 

— El a condus operaţiunea? 

— Cam aşa ceva. 

Hausner. Unde era Jacob Hausner? Mort, probabil. Dar 
vor şti vreodată sigur? 

Era un om atât de ciudat, încât moartea - sau dispariţia - 
sa lăsa în urmă sentimente la fel de stranii. Faptul că 
rămăsese în urmă nu era doar dovada unei dorinţe de 
răzbunare personale împotriva lui Ahmed Rish, deşi, în mod 
sigur, şi aceasta avusese un rol. Erau implicate şi alte 
lucruri. Voise să moară, cum, de asemenea, dorise să 
trăiască. Nu puteai pierde o asemenea ocazie, iar Hausner 
era tipul omului care câştigă până la capăt, întoarcerea la 
lerusalim l-ar fi supus tirului unor întrebări cărora niciun om 
cu adevărat mândru nu s-ar sinchisi să le răspundă. 

— Aşa că rămăsese. 

Miriam Bernstein şedea jos, cu spatele lipit de perete. 
Genunchii îi erau ridicaţi la piept şi obrajii erau rezemaţi pe 
ei. Zgomotul monoton al motoarelor îi linişti trupul amorţit. 
Lângă ea şedea. Ministrul de externe, pe un scaun de 
pânză prins de perete. Momentele de euforie trecuseră şi în 
jurul ei câţiva oameni începeau să adoarmă. Alţii erau încă 
în stare de şoc şi vorbeau fără întrerupere cu persoane pe 
jumătate inconştiente. Nici măcar soldaţii nu păreau dispuşi 
să asculte sau să vorbească, aşa că se mutaseră şi se 
izolaseră undeva în coada aeronavei, întreaga cabină 
mirosea a trupuri, anestezic şi medicamente. 

Îl privi pe Becker, care şedea tot jos, la mică distanţă de 
ea şi, de asemenea, sprijinit de perete. Era treaz, dar părea 
dus pe gânduri. Erau foarte mulţi eroi, îşi spuse Miriam, dar, 
dacă ar trebui menţionat unul singur, atunci Becker era 
acela. Primise laudele profesionale ale căpitanului Geis şi 
ale locotenentului Stern cu modestie şi cu un soi de farmec 
copilăresc. Era un pilot chipeş, oferind prototipul perfect al 
eroului. Avea să fie tratat împărăteşte în lerusalim, la asta 
contribuind şi originea sa americană. Se pomeni că îl 
priveşte insistent. Părea singur. 

Dându-şi seama că se uită lung la Miriam, Becker începu 
să se gândească din nou la prezent. Încercă să îi 
zâmbească, dar ştiu de îndată că nu reuşise mare lucru. 

Îşi drese vocea şi spuse în şoaptă: 

— Ne-am pierdut jurnalul de bord. 

Ea zâmbi. 

— Probabil şi cronica mea a fost distrusă de vreo bombă. 

— Nu suntem cronicari prea buni. 

— Am sperat şi noi. 

— Da. 

El zâmbi şi închise ochii. 

Miriam văzu că doarme şi simţi nevoia să facă la fel. 
Închise, de asemenea, ochii. 

Ministrul de externe se aplecă şi o atinse uşor pe umăr. 

— Va trebui să punem la punct un comunicat comun 
pentru când aterizăm. În primul rând, trebuie să facem o 
distincţie între tot ceea ce ni s-a întâmplat şi Conferinţa de 
Pace. Trebuie să reconstruim şi să reinstituim spiritul care 
domnea înainte... făcu un gest cu mâna... înainte de cele 
întâmplate. 

Miriam Bernstein îşi ridică privirea spre el. 

— Eu nu vă voi însoţi la New York. 

Ministrul de externe păru consternat 

— De ce? 

— Nu mai cred în ea. 

— Prostii. 

Ea ridică din umeri. Ce ar fi sfătuit-o Hausner? El, care 
fusese mereu cinic când venise vorba de misiunea de pace, 
poate că totuşi ar fi sfătuit-o să meargă acolo şi să le arate 
că are de gând să fie un negociator foarte dur. lar dacă 
arabii contaseră pe ea ca punct slab al delegaţiei israeliene, 
atunci va trebui să se gândească mai bine. 

— O să simţi altfel după o zi, două, Miriam. 

— Probabil aşa va fi. 

Nu avea chef de discuţie. Auzise vocea lui Esther Aronson 
venind de undeva dinspre mijlocul cabinei. Citea din 
leremia. 

„Căci iată, te voi întoarce din pribegie şi voi salva 
seminţia ta din țara robiei lor; iar lacov se va întoarce... 
Sămânţa? Sămânţa lui? Sămânţa lui din Babilon? Poate. Işi 
puse inconştient mâna pe abdomen. 

Ministrul de externe se întinse şi o bătu din nou, uşor, pe 
umăr. 

— Spuneam că a fost, cu adevărat, un act de altruism din 
partea lui, să rămână în spate... pentru a-i împiedica pe 
aşbali să înainteze. 

Miriam zâmbi forţat. 

— Altruist? Jacob Hausner nu cunoştea sensul acestui 
cuvânt. Nu, a fost numai egoism, vă asigur. Nu voia să fie 
supus unei anchete - nu doar cu privire la bombe, ci şi la 

modul său de a conduce - la uzurparea puterii şi la 
uciderea atâtor oameni în timp ce el era comandantul. A 
preferat să moară decât să stea în boxa acuzaților. 

Incercă să surâdă din nou, dar pe obraji începură să-i 
curgă lacrimi. 

Ariel Weizman se simţea stânjenit. O atinse uşor pe braţ. 

— Cine ştie, poate n-a murit. 

Ea se gândi la soţul ei. Aşa îi tot spuneau şi despre el, iar 
în Europa încă mai existau evrei care lipeau anunţuri 
disperate pe panouri publicitare, în căutarea soţilor şi 
soțiilor, fiilor şi fiicelor lor. După atâţia ani. Îl privi pe Ariel 
Weizman, iar chipul ei căpătă dintr-o dată trăsături de o 
duritate cum el nu-şi amintea să mai fi văzut vreodată. 
Vorbi, ţinând dinţii încleştaţi: 

— E mort, la naiba! Mort! Şi să-l ia naiba pentru că şi-a 
dat viaţa degeaba. 

Işi ascunse faţa în mâini şi începu să plângă. 

Amândoi erau morţi, şi nu putea să meargă la 
mormintele lor, aşa cum nu putea merge la cele ale 
părinţilor ei, al surorii sau al tatălui său vitreg. Nu rămăsese 
nimic concret din trecutul ei, nimic care putea fi atins. Era 
ca şi cum oamenii aceştia nu existaseră nicicând. lar dintre 
locurile cu care aceştia se asociau în amintirea ei, multe nu 
făceau parte din lumea ei. Europa. Babilonul. Fu cuprinsă 
de un sentiment al  deşertăciunii şi al  tristeţii 
atotcovârşitoare. Jacob îi spusese să strige şi să urle, şi să 
lase întreaga lume să afle că suferă, numai că ea nu voia şi 
nici nu putea s-o facă. Chiar dacă ar face-o, durerea nu ar 
înceta. Măcar dacă nu i-ar fi spus că o iubeşte. Atunci i-ar fi 
fost cu mult mai uşor să treacă peste acest episod, ca peste 
un moment de pasiune sau nesiguranţă, sau orice altceva. 

Cineva o bătu uşor pe umăr, iar ea se uită în sus. Un 
tânăr membru al echipajului o privea, zâmbind, şi îi înmână 
o hârtie împăturită, spunându-i: 

— Un mesaj radio. 

Îl privi uimită câteva clipe, apoi îl deschise şi citi 

cuvintele scrise cu creionul. Te iubesc. Teddy. 

— Vreun răspuns? 

Ea îşi şterse lacrimile cu ambele mâini şi, după o scurtă 
ezitare, îi răspunse, clătinând din cap: 

— Nu, mulţumesc. 

Tânărul se întoarse şi se îndepărtă uimit. 

Miriam privi din nou biletul, apoi îl puse în buzunar, 
atingând cu degetele steaua de argint pe care i-o dăduse 
Jacob. Îşi scoase mâna din buzunar. Înainte de a lua 
legătura cu Teddy Laskov trebuia să aibă grijă de sămânţa 
lui Hausner. 


Teddy Laskov survolă pentru ultima oară Babilonul. Cu 
excepţia nisipului şi a unui bărbat solitar care se îndrepta 
spre vest călare pe un măgar, nimic nu părea să se mişte 
pe pământ. Bărbatul de pe câmpiile mlăştinoase privi în 
sus. Avionul Concorde alb şi albastru rămăsese scufundat 
lângă cheiul Ummah. Ar fi trebuit să pară mai nelalocul lui, 
reflectă Laskov. Satul şi avionul reprezentau punctul 
culminant a douăzeci şi cinci de secole de dezvoltare 
separată. Totuşi, legătura exista. 

Laskov înclină avionul şi porni spre vest, îndepărtându-se 
de Leagănul Civilizației şi de Robie, zburând peste deşertul 
Shamiyah, către lerusalim. Aripile cu geometrie variabilă, 
care fuseseră desfăcute în timpul acţiunilor militare, se 
strângeau acum în timp ce aparatul se înălța. 

În câteva minute se apropie de cele două avioane C-130. 

Miriam nu răspunsese biletului prin care el îşi făcea 
publică dragostea şi de aceea se simţea cam prost. Totuşi, 
ştia că trebuie să prezinte onorul celor de la bord. Asta 
făcea bine moralului acestora. Trecu printre cele două 
aeronave şi înclină aripile. Apoi viră, reduse viteza şi 
deschise aripile, pentru a putea zbura mai încet. Se 
întoarse şi făcu semne cu mâna din carlingă. 

Din dreptul fiecărui hublou al navelor C-130 îi răspunseră 
oameni care îşi fluturau mâinile în timp ce el zbura în jurul 

lor. 

Miriam Bernstein se ridică ezitant şi se alătură celor care 
priveau prin hublouri, făcând cu întârziere semn spre 
avionul de luptă când acesta trecu din nou. Apoi se întoarse 
de la geam şi, aşezându-se din nou pe podea, adormi 
înainte să se fi întins măcar ca lumea. David Becker o 
acoperi cu o pătură. 

Laskov făcuse destule acrobaţii şi nu se mai întoarse, ci 
urcă spre vest, ieşind din câmpul vizual al avioanelor de 
transport, îndreptă aeronava spre lerusalim şi depăşi 
bariera vitezei sunetului. când ei aveau să sosească, încă 
plini de praful Babilonului, el îi va întâmpina jos, îmbrăcat în 
haine civile şi proaspăt spălat. În lumea modernă situaţiile 
se schimbă cu o repeziciune incredibilă. Părea să nu mai 
existe niciun punct fix de reper, precum Steaua Polară, în 
funcţie de care să te poţi orienta. Se întreba dacă Miriam se 
schimbase mult în timpul acestui episod de la Babilon. Nu, 
nu Miriam. Ea era consecventă, aproape indiferentă. Avea 
să apară mai întâi acea uşoară răceală şi înstrăinare tipică 
pentru momentele în care se reîntâlnesc doi amanti, dar 
apoi totul avea să treacă. 

Laskov pătrunse în stratosferă, fără niciun alt motiv 
decât dorinţa de a vedea curbura pământului dedesubt şi 
lumina stelelor veşnice în întunericul de deasupra. Când 
erai aici întreaga perspectivă se modifica. Babilonul. 
lerusalimul. Dumnezeu. Miriam Bernstein. Teddy Laskov. In 
vidul acesta rece toate păreau să se clarifice. Înainte de a 
ajunge să vadă domurile şi clopotniţele lerusalimului, totul 
avea să fie limpede. 


La New York era zece seara, iar delegaţii arabi şi 
israelieni se adunaseră în clădirea pentru Conferinţe a 
Naţiunilor Unite. De la Bagdad şi lerusalim soseau la fiecare 
cincisprezece minute rapoarte, pentru ca, în fine, cea din 
urmă relatare primită prin teleimprimatoare să aducă veşti 
încurajatoare pentru cei prezenţi acolo. 


520 


Cineva deschise o sticlă de arak care trecu apoi din mână 
în mână. Nu prea se vorbea, dar, pe măsură ce tensiunea 
scădea, între grupurile adunate acolo se făcea simţit un 
sentiment de încredere şi chiar de prietenie. Un delegat 
arab propuse un toast în curând toţi cei de faţă toastară şi 
băură din belşug arak şi vin dulce. 

Saul Ezer, delegat permanent al Misiunii Israeliene pe 
lângă Naţiunile Unite, spuse că acesta era probabil cel mai 
destins grup de înalţi delegaţi pe care îl văzuse vreodată la 
o conferinţă. Arabii şi israelienii care urma să sosească 
aveau să găsească un teren cum nu se poate mai fertil. Se 
ridică în linişte şi se duse la un telefon dintr-un birou 
alăturat. Formă numărul unui hotel din centrul oraşului şi 
rezervă, din nou, camere pentru delegaţia israeliană. 


Shear-jashub  pierdu din vedere aeronavele şi, 
întorcându-şi măgarul spre est, porni, peste câmpia 
mlăştinoasă, înapoi, spre Ummah. Fusese un interludiu 
straniu în viaţa mereu neschimbată a Eufratului. 

Din nou o parte se întorsese la lerusalim, în vreme ce 
alta preferase să rămână pe loc. Shear-jashub îşi imagina 
festivitățile care urma să aibă loc la lerusalim şi se gândea 
la incertitudinea celor din Ummah. Dacă Ummah nu 
supravieţuia, atunci comunităţile din Hillah şi Bagdad aveau 
să reziste. Dacă nici acestea nu mai rămâneau, atunci mai 
era şi lerusalimul sau vreun alt loc neştiut. Dar, într-o zi, 
Domnul avea să pună capăt încercărilor poporului său, şi 
atunci toţi cei împrăştiaţi pretutindeni se vor întoarce în 
Ţara Făgăduinţei, liniştiţi la gândul că nu mai e nevoie de o 
Diaspora în afara Sionului, care să asigure supraviețuirea 
seminţiei. 

Soarele se înălța departe peste dealurile Babilonului. 
Shear-jashub îşi înălţă fruntea şi cântă cu o voce puternică, 
ce răsună peste câmpiile pustii, peste Eufrat şi peste 
ruinele Babilonului: 

„Şi voi aduna rămăşiţele turmei mele din toate ţările în 

care am risipit-o, şi le voi aduce înapoi în ţarcul lor, iar ele 
vor fi rodnice şi vor spori. Şi voi rândui păstori care să le 
hrănească, şi nu se vor mai teme, şi nu vor mai fi 
dispreţuite, şi nu vor mai duce lipsă de nimic, spune 
Domnul.” 

